
SKOLASTIĆKI  SISTEM  MIŠLJENJA 

Toma  Akvinski 

ODNOS:  FILOZOFIJA  -  TEOLOGIJA 

Vodeći  skolastički  filozof  Toma  Akvinski  (1225—1274) 
još  za  života  je  slavljen  kao  doctor  angelicus  koji  je  skola- 
stičku  filozofiju  doveo  do  njenog  sadržajnog  vrhunca.  On 
potječe  iz  okoline  Napulja  iz  plemićke  porodice.  Stupio  je 
mlad  u  prosjački  red  dominikanaca  1244.  (koji  je  bio  tek 
osnovan).  Podredio  se  siromaštvu  kao  evanđeoskom  savje¬ 
tu  pa  je  i  na  daleki  put  išao  pješice  (Napulj,  Rim,  Pariz). 

Od  1230.  do  1239.  odgajan  je  u  Monte  Cassinu,  koji  je  bio 
osnovan  529.  i  to  je  bila  opatija  reda  benediktinaca.  Za  vri¬ 
jeme  drugog  svjetskog  rata  u  Monte  Cassinu  su  se  utvrdili 
Nijemci  i  time  zaustavili  savezničko  napredovanje  prema 
Rimu.  Zbog  toga  je  cijelo  to  područje  bilo  razoreno  uslijed 
bombardiranja.  Saveznici  su  zauzeli  Monte  Cassino  17.  5. 
1944. 

Godina  osnutka  samostana  Monte  Cassino  pada  u  vrije¬ 
me  zatvaranja  svih  filozofskih  škola  u  Ateni,  pa  se  taj  doga¬ 
đaj  može  označiti  kao  početak  Srednjeg  vijeka. 

Od  1245.  do  1248.  Toma  sluša  u  Parizu  Alberta  Velikog,  a 
1256.  počinje  predavati  teologiju.  Učenje  T.  Akvinskog  pri¬ 
mio  je  dominikanski  red  za  svoje  službeno  učenje  1278. 
godine. 

Po  svom  karakteru  Toma  je  bio  povučen  i  šutljiv,  pa  su 
ga  ostali  studenti  teologije  smatrali  nesposobnim,  no  ka¬ 
snije  su  uvidjeli  da  on  sve  zna  bolje  od  njih. 

Tomin  učitelj  Albert  Veliki'  (Albertus  Magnus)  nazvan 
zbog  svoje  velike  učenosti  doctor  universalis  —  bio  je  prvi 

1  Njegovo  je  ime  Albert  von  Bollstadt,  grof,  rod.  1193.  u  Lauingenu 
(Schvvaben)  na  Dunavu.  Od  1260-  1262.  biskup  u  Regensburgu,  umro  u 
Kolnu  1280.  Predavao  je  na  novoosnovanom  dominikanskom  Univerzi¬ 
tetu  u  Kolnu.  Albertova  djela  izdao  je  u  38  svezaka  Borgnet,  1890—1899. 

skolastičar  koji  je  Aristotelova  djela  (uključujući  i  arapske 
komentare)  komentirao  u  duhu  učenja  i  vjerovanja  Crkve. 
Njemu  je  autoritet  u  teologiji  Augustin,  a  u  filozofiji  Ari¬ 
stotel. 

U  odnosu  prema  tekstovima  razlikuju  se  ovi  pristupi. 
Scriptor  je  bio  prepisivač  tekstova,  Compilator  nastoji  da 
preuzimanjem  iz  tuđih  tekstova  oblikuje  neke  svoje  teze, 
Commentator  dodaje  svoje  mišljenje  —  u  namjeri  da  pro¬ 
tumači  tuđe  mišljenje;  Auctor  —  saopćuje  svoje  vlastito 
mišljenje. 

Toma  Akvinski  ističe  se  time,  da  je  maksimalno  prilago¬ 
dio  Aristotelovu  filozofiju  kršćanskom  vjerovanju.  Zbog 
svojih  zasluga  za  Crkvu  Toma  je  1323.  proglašen  svetim,  a 
1567.  za  crkvenog  učitelja  (doctor  ecclesiae)2,  a  od  1879.  on 
je  službeni  katolički  crkveni  učitelj. 

Tomizam  je  spajanje  Aristotela  sa  katoličkim  nazorom 
na  svijet.  Svoje  učenje  Toma  je  izložio  u  Summama,  a  to  je 
naziv  skolastičkog  oblika  sistema,  u  kojem  je  sav  sadržaj 
znanja  bio  prikazan  tako,  da  se  na  prikladan  način  može 
učiti.  Taj  naziv  od  13.  stoljeća  je  oznaka  za  skupno  prikazi¬ 
vanje  cjelokupne  teologije  i  filozofije.  Ističu  se  Tomina  dje¬ 
la:  Summa  contra  gentiles  (1261  —  1264)  (gdje  brani  kršćan¬ 
sko  vjerovanje  i  učenje  protiv  islama  i  arapske  filozofije)  i 
Summa  theologiae  (1265  —  1273). 

Prema  tomizmu  sloboda  je  djelovanje  na  osnovu  uma,  a 
volja  je  podređena  nužnosti  u  težnji  prema  krajnjem  cilju, 
a  ipak  je  slobodna.  Dakle,  postoji  sloboda  volje  unutar 
izvjesnih  granica.  Svijet  je  građen  u  smislenoj  stupnjevito- 
sti,  a  Boga  se  spoznaje  samo  iz  njegovog  djelovanja  u  vi¬ 
dljivom  stvorenju  (svijetu). 

Prije  Tome  bila  je  oblikovana  kršćanska  filozofija  (Au¬ 
gustin,  Anselm)  u  smislu  sinteze  između  prirodnog  uma  i 
vjerovanja,  no  tako,  da  je  um  bio  podređen  vjerovanju.  No 

2  Naziv  crkveni  učitelj  imadu:  a)  Grci:  A tanasije  (295  “373),  Đasilije  iz  Ce- 
zareje  (330—379),  Gregor  iz  Nasijanza  (330—390),  Ivan  Zlatousti  (umro 
407). 

b)  Latini:  Ambrozije  (340  —  397),  Hieronim  (342  —  420),  Augustin 
(354  —  430),  Petrus  Damiani  (1007  —  1072),  Bonaventura  (1221  —  1274)  i  To¬ 
ma  Akvinski. 

pojavio  se  problem  koji  je  taj  idealni  odnos  remetio,  na¬ 
ime  Aristotelova  filozofija. 

Aristotela  je  skolastika  upoznala  preko  arapskog  inter¬ 
pretiranja  i  predanja.  U  spajanju  aristotelizma  sa  islam¬ 
skom  teologijom  ističe  se  Mohammed  Ibn  Rošd  (nazvan 
Averroes,  rod.  1126.  u  Cordovi,  umro  1198.  u  Maroku). 

Averroes  smatra  da  nema  stvaranja  iz  Ništa;  u  vječnoj 
materiji  postoje  forme  u  klici.  Filozofija  priznaje  samo 
vječni  i  nužni  prijelaz  iz  potencijalnog  u  aktualno.  Averro¬ 
es  nastavlja  na  Aristotela  i  na  području  psihologije. 

Ljudski  rod  ima  zajednički  univerzalni  razum  (intellec- 
tus  universalis),  što  je  bit  monopsihizma.  Aktivni  um  (nus 
poietikos,  djelatni  um)  spaja  se  u  svakom  pojedincu  sa  pa¬ 
sivnim  umom  (nus  pathetikos,  primalački  um)  koji  prima 
utiske  iz  vanjskog  svijeta.  Smrću  taj  spoj  nestaje,  pa  stoga, 
prema  Averroesu,  kod  Aristotela  se  ne  može  govoriti  o  in¬ 
dividualnoj  besmrtnosti  duše. 

Pored  filozofije  Averroes  se  bavio  teologijom,  pravom  i 
medicinom.  Bio  je  i  kadija  (sudija)  u  Sevilji.  Tada  se  govo¬ 
rilo:  Aristotel  je  objasnio  prirodu,  a  Averroes  Aristotela. 
Uz  ostalo  napisao  je  vrlo  opširan  komentar  za  12.  knjigu 
Metafizike.  Averroes  je  bio  jedan  od  osnivača  učenja  o  dvi¬ 
je  istine,  koje  postoje  nezavisno  jedna  od  druge  (filozofija  i 
teologija). 

U  židovskoj  filozofiji  kao  obnavljač  aristotelizma  ističe 
se  Rabbi  Moše  ben  Maimon  ili  u  latinskoj  tradiciji  Maimo- 
nides  (rod.  1135.  u  Cordovi,  umro  1204).  On  hoće  spojiti  ži¬ 
dovstvo  sa  Aristotelovom  filozofijom.  To  je  učinio  u  djelu, 
koje  je  pisao  na  arapskom  jeziku:  Dhalalath  Al-Hajirin 
(1190),  (Rukovodstvo  lutajućih,  zabludjelih),  a  to  rukovod¬ 
stvo  je  Aristotelova  filozofija.  Djelo  je  poznatije  pod  he¬ 
brejskim  naslovom:  Moreh  Nebucbim  (francuski  prijevod: 
Le  guide  des  egares;  latinski:  Doctor  perplexorum).  Ma- 
imonid  zastupa  tezu  o  apsolutnoj  slobodi  volje.  Da  bi  spo¬ 
jio  mojsijevstvo  sa  Aristotelovom  filozofijom  morao  je  Bi¬ 
bliju  tumačiti  alegorijskom  metodom.  Ortodoksni  rabini 
su  napadali  Majmonida,  da  vjeru  otaca  prodaje  Grcima. 
Kroz  čitavo  13.  stoljeće  trajala  je  borba  za  i  protiv  Majmo¬ 
nida. 

Godine  1305.  sinod  rabina,  pod  rukovodstvom  poglavara 

barcelonske  Sinagoge,  zabranio  je,  pod  prijetnjom  eksko- 
munikacije,  bavljenje  filozofijom  licima,  koja  nisu  navršila 
25  godina  života. 

Prema  Majmonidu  židovska  religija  Zakona  sadrži  najvi¬ 
šu  istinu  pa  stoga  mora  biti  zasnovana  racionalno.  Svojim 
shvaćanjem  on  je  djelovao  na  Tomu  Akvinskog  i  Spinozu. 

U  13.  stoljeću  aristotelizam  je  postao  vrlo  utjecajan  i  tre¬ 
balo  se  odlučiti,  da  li  bi  to  moglo  koristiti  teologiji  ili  bi  joj 
više  škodilo  nego  koristilo.  U  to  vrijeme  logika  se  već  pre¬ 
davala  kao  poseban  dodatak  teologiji. 

Tadašnje  duhovno  stanje  u  Parizu  bilo  je  pod  različitim 
utjecajima.  Univerzitet  u  Parizu  bio  je  centar  nauke.  U  Pa¬ 
rizu  predaju:  Toma  Akvinski,  Siger  od  Brabanta  i  Bona- 
ventura. 

Siger  od  Brabanta  bio  je  holandski  skolastićar,  zastup¬ 
nik  je  averoizma  na  pariškom  Univerzitetu,  gdje  je  preda¬ 
vao  od  1266.  godine.  Branio  je  tezu  o  dvije  istine  (vjerova¬ 
nje  i  um)  čime  je  išao  za  samostalnošću  filozofije. 

Negirao  je  slobodu  volje,  jer  čovjek  i  Bog  stoje  pod 
istom  nužnošću,  zatim  stvaranje  svijeta  iz  Ništa,  jer  svijet 
je  vječan  (vječna  materija  kod  Aristotela).  Glavno  mu  je 
djelo:  De  anima  intellectiva  (to  je  komentar  uz  Aristotelo¬ 
vo  djelo:  De  anima). 

Siger  od  Brabanta  bio  je  dva  puta  stavljen  pred  suci 
zbog  hereze,  na  tužbu  pariškog  biskupa  (Stephan  Tempier) 
i  osuđen  1270.  i  1277.  godine.  No  godine  1282.  ubijen  jć  na 
papinskom  dvoru. 

Među  tadašnjim  skolastičarima  ističe  se  i  Bondventura 
(Johannes  Fidanza,  rod.  1221,  Bagnorea  iToskana),  umro 
1274.  u  Lyonu).  Od  1257.  bio  je  general  franjevačkog  reda. 
On  je  glavni  zastupnik  augustinizma  u  13.  stoljeću.  Bona- 
venturina  cjelokupna  djela  izdana  su  u  11  svezaka  (1882- 
-1902). 

U  okviru  tog  događanja  T.  Akvinski  je  sjedinio  oba  nazo¬ 
ra:  vjerovanje  i  um;  i  to  je  bila  sinteza,  koju  je  tadašnje  vri¬ 
jeme  tražilo.  A  kako  je  to  učinjeno? 

Prema  Tominu  shvaćanju  vjerovanje  se  bavi  nadprirod- 
nim  istinama,  a  um  istražuje  svijet  i  za  to  područje  nije 
potrebna  objava.  Time  je  određen  i  odnos  između  filozofi¬ 
je  i  teologije.  Te  dvije  discipline  razlikuju  se  po  cilju  i  po 

metodi.  Teologija  se  bavi  sadržajem  vjerovanja  koji  je  pot¬ 
reban  za  spasenje,  pa  stoga  unutar  toga  ne  idu  pitanja  svi¬ 
jeta  što  obraduju  prirodne  nauke.  Što  se  tiče  metode  filo¬ 
zof  polazi  od  uzroka  stvari  (ex  propriis  rerum  causis),  a  te¬ 
olog  od  prvog  uzroka,  pod  čim  se  misli  Bog  (ex  causa 
prima;  S.c.G.II.4). 

Mora  postojati  harmonija  između  vjerovanja  i  znanja. 
Ta  mogućnost  data  je  u  tome,  da  je  um  stvoren  od  Boga,  a 
vjerovanje  je  otkrivenje  Boga,  stoga  jedno  drugom  ne  mo¬ 
že  protivrječiti.  Jasno  je,  da  oboje  protivrječi  zabludi,  a  po¬ 
dudaraju  se  u  istini. 

Toma  smatra  iz  više  razloga  da  je  umu  vjerovanje  pot¬ 
rebno.  Dakle,  zašto  je  dato  vjerovanje?  Razloga  ima  pet,  a 
pozna  ih  već  Maimonides.  1)  Istine  vjerovanja  su  teške  za 
dokazivanje,  2)  U  mladosti  je  ljudski  razum  nedovoljno 
razvijen,  3)  Ta  spoznaja  postiže  se  vrlo  sporo,  4)  Nisu  svi 
ljudi  jednako  sposobni  za  umni  rad,  i  5)  Svakodnevne  ži¬ 
votne  obaveze  i  brige  zahtijevaju  mnogo  vremena,  pa  bi  vr¬ 
lo  dugo  trajalo,  ako  bi  se  do  sadržaja  vjerovanja  dolazilo 
samo  umom.  Zbog  tog  svega  dato  nam  je  vjerovanje  (De 
verit.  14,10). 

Toma  smatra  da  filozofija  ima  veliku  vrijednost  za  teolo¬ 
giju.  To  se  sastoji  u  tome  što  filozofija  brani  teologiju  i  da¬ 
je  joj  potrebne  argumente.  Izučavanjem  svijeta,  doći  će  se 
do  spoznaje  da  se  Bog  i  svijet  razlikuju,  a  time  je  uklonje¬ 
na  opasnost  od  panteizma.  One  koji  se  ne  bave  izučava¬ 
njem  svijeta  stići  će  kazna,  o  kojoj  govori  psalm  27,5:  Jer 
nisu  spoznali  djela  Gospoda,  uništit  ćeš  ih  (S.c.G.II.3). 

Ni  um  nije  isključen  iz  razumijevanja  natprirodnog  sa¬ 
držaja.  U  određenim  granicama  um  može  doći  do  nekih 
spoznaja  Boga  —  na  prirodan  način,  dakle,  na  osnovu  sa¬ 
mog  postojanja  svijeta. 

Stoga  Toma  ne  ide  na  tezu  o  dvije  istine  i  tome  se  sup¬ 
rotstavlja  jer  i  um  i  vjerovanje  potječu  od  Boga.  Uvijek  je 
vjerovanje  ispred  uma,  a  um  je  samo  preambula  vjerova¬ 
nja.  Svijet  i  prirodu  Toma  je  ostavio  za  um  i  u  to  se  mogao 
uključiti  cijeli  Aristotel. 

Stoga  je  učenje  o  svijetu  dato  na  osnovu  Aristotela.  Na 
svakoj  stvari  razlikuje  se  materija  i  forma,  bit  stvari  jest 
forma.  No  tu  Toma  ide  dalje  od  Aristotela.  Svijet  je  Bog 

stvorio,  a  to  čovjek  može  istraživati,  jer  ima  sličnost  s  bo¬ 
žjim  duhom.  U  tezi  o  Bogu  stvoritelju  Toma  se  ponaša  kao 
kršćanin. 

Svijet  kao  cjelina  ima  svoje  stupnjeve,  koji  stoje  u  dina¬ 
mičkom  odnosu.  Na  najnižem  stupnju  su  mrtve  stvari,  za¬ 
tim  dolaze  biljke,  koje  u  sebi  imaju  vegetativnu  dušu,  živo¬ 
tinje  su  na  višem  stupnju,  jer  pored  vegetativne  imaju  i 
senzitivnu  sposobnost  (duša);  ta  duša  propada  zajedno  s  ti¬ 
jelom.  U  daljnjem  razvoju  dolazi  čovjek  koji  ima  vegetativ¬ 
nu  i  senzitivnu  sposobnost,  no  pored  toga  njegova  je  duša 
umna,  dakle  besmrtna.  Poslije  čovjeka  dolaze  netjelesni 
duhovi  ili  anđeli,  koji  jesu  čisti  duhovi,  ali  ipak  stvoreni. 
Na  tom  stupnju  egzistiranja  Aristotel  bi  stavio  duše  zvije¬ 
zda.  Na  kraju  svega,  na  najvišem  stupnju  dolazi  čisti  ne- 
stvoreni  duh  —  Bog. 

Kao  i  kod  Aristotela  i  kod  Tome  cijeli  svijet  je  u  prijela¬ 
zu  iz  potencijalnog  u  aktualno  stanje.  Bog  kao  čista  forma 
je  slobodan  od  svake  materijalnosti,  pa  je  stoga  čisti  duh. 
No  kod  Aristotela  Bog  je  sam  sebi  i  subjekt  i  objekt,  jer 
kad  bi  Bog  mislio  na  svijet,  tada  bi  sebe  degradirao,  jer  bi 
mislio  tj.  imao  potrebu  za  onim  što  je  od  njega  manje,  pa 
da  se  to  ne  bi  dogodilo,  on  misli  sam  sebe,  dakle,  Bog  je 
mišljenje  mišljenja.  Tu  Toma  ide  na  stav  dogme  o  Bogu 
stvoritelju  što  znači,  da  Bog,  kad  misli  sebe,  misli  i  na  svi¬ 
jet.  Dakle,  Bog  nije  samo  najviše  biće  —  kome  sve  teži,  kao 
što  misli  Aristotel,  već  je  na  početku  svega  i  to  se  ne  može 
filozofski  dokazati. 

Takvim  shvaćanjem  došlo  je  mišljenje  u  zatvoreni  krug. 
Jer,  kad  se  prihvati  stvaranje  svijeta,  tada  se,  misli  Toma, 
na  prirodan  način  može  dokazati  i  postojanje  Boga.  To  bi 
se  svodilo  na  ove  pretpostavke:  svijet  je  konačan  pa  kao  ta¬ 
kav  ne  može  imati  uzrok  u  samom  sebi,  već  se  mora  svesti 
na  Boga  kao  na  svoga  uzročnika.  Dakle,  sve  što  egzistira 
mora  imati  uzrok  za  svoju  egzistenciju,  a  taj  uzrok  ovisi 
opet  o  višem  uzroku  i  tu  se  ne  može  ići  u  beskraj,  što  znači 
da  mora  postojati  prvi  uzrok,  a  to  je  Bog. 

Tomino  učenje  o  Bogu  svodi  se  na  slijedeće:  Čovjekova 
spoznaja  počinje  s  čulnim,  a  završava  s  božanskim.  Put  do 
spoznaje  Boga  vodi  nas  samo  kroz  čulne  stvari.  Postoji  pet 
dokaza  (puteva)  koji  to  obrazlažu.  Opširnije  se  o  tome  go- 

vori  u  Summa  contra  gentiles,  a  kraći  način  izlaganja  dat 
je  u  Strnima  theologica  (1.2,3)-  To  su  ovi  izvodi:  1)  dokaz  pr¬ 
vog  pokretača  (to  se  u  biti  svodi  na  Aristotela:  Fizika, 
VIII.5,Met.XII.6).  2)  dokaz  prvog  uzroka  (nalazi  se  kod 
Aristotela,  Met.II.2,  taj  dokaz  ponovio  je  i  Avicenna).  3)  do¬ 
kaz  iz  nužnosti  egzistencije  (preuzeto  od  M.  Majmonida), 
4)  dokaz  iz  stupnjeva  bitka  (poznat  kod  Aristotela)  i  5)  do¬ 
kaz  da  postoji  vrhovni  upravljač  stvari  (Toma  kaže  u  S.c.G. 
da  se  taj  dokaz  svodi  na  stav  Ivana  Damascenskog).  Očito 
je,  da  se  svi  ti  dokazi  baziraju  na  principu  kauzaliteta. 

Tu  bismo  mogli  postaviti  Fichteovo  pitanje:  da  li  je  mo¬ 
guće  makar  pretpostaviti  da  svijet  propadne?  Jest.  Sto  bi 
tada  bilo  sa  dokazima  o  postojanju  Boga? 

No  kad  Toma  tvrdi  da  postoji  sinteza  između  uma  i  vje¬ 
rovanja,  tada  bi  morao  na  području  vjerovanja  odgovoriti 
na  primjer  na  ovo  pitanje:  1)  što  je  Bog  radio  prije  nego 
što  je  stvorio  svijet?  2)  zašto  je  Bog  čekao  sa  stvaranjem 
svijeta?  3)  Da  li  je  svijet  već  stvoren,  dakle  gotov,  ili  se  još 
stvara?  Na  primjer  današnji  Holandski  katekizam  smatra 
da  Bog  stalno  stvara  svijet.  4)  A  tko  je  stvorio  Boga?  i  slič¬ 
no.  Kako  će  na  to  biti  odgovoreno  u  harmoniji  između 
uma  i  vjerovanja? 


UČENJE  0  BIČU  I  SU STINI  (BITI) 

Rasprava  De  ente  et  essentia  svodi  se  na  pitanje  što  su 
bitak  i  biće,  i  u  kakvom  odnosu  stoje.  Tema  je  izvedena  iz 
komentara  o  Aristotelu.  U  Met.V.  riječ  ens  (biće)  ima  dva 
značenja:  1)  da  se  može  odrediti  jednom  od  10  kategorija 
(per  decem  genera)  i  2)  označuje  istinu  o  iskazima.  Time  se 
vidi,  da  se  sve  može  nazvati  ens,  o  čemu  može  biti  obliko¬ 
van  pozitivan  iskaz  čak  ako  iz  toga  ne  slijedi  stvarno  po¬ 
stavljanje  (etiamsi  illud  in  re  nihil  ponat).  Na  taj  način  mo¬ 
že  oduzimanje  (privatio)  i  negiranje  biti  označeno  kao  bića 
(entia);  mi  kažemo  da  je  afirmacija  suprotnost  negaciji  i 
da  je  sljepoća  u  oku.  U  stavu  pod  1.  o  biću  se  moglo  govori¬ 
ti,  kad  je  time  bilo  nešto  stvarno  postavljeno.  U  tom  pr- 

vom  značenju  sljepoća  i  slično  ne  bi  bili  bića  (non  sunt 
entia).3 

Esencijom  se  označuje  nešto  što  je  zajedničko  svim  pri¬ 
rodama,  na  osnovu  kojih  se  različita  bića  mogu  staviti  pod 
različite  rodove  i  vrste,  kao  što  je  » čovječstvo «•  suština  čov¬ 
jeka  (sicut  humanitas  est  essentia  hominis). 

Toma  se  poziva  na  tradiciju  filozofije.  Budući  da  se  odre¬ 
đenje  neke  stvari,  po  kom  određenju  nalazi  svoj  rod  ili  vr¬ 
stu,  može  izraziti  definicijom,  upotrebljavaju  filozofi  za  ri¬ 
ječ  esencija  riječ  štastvo  (inde  est  quod  nomen  essentiae  a 
philosophis  in  nomen  quiditas  mutatur).  Termin  quiditas 
pisan  je  i  sa:  quidditas. 

Uz  ovo  Tomino  shvaćanje  može  se  reći,  da  biće  ima  ne¬ 
što,  na  osnovu  čega  se  stavlja  u  vrstu  i  rod.  Na  primjer  hu¬ 
manitas  nije  čovjek,  nego  čovjek  to  »ima«. 

Bit  Aristotel  izražava  pojmom  to  ti  en  einai  (što  bijaše 
bitak)  i  to  Toma  doslovno  prevodi:  quod  aliquid  erat  esse  i 
to  objašnjava  kao  ono  što  je  stvar  (quid  est  res).  Uz  to  To¬ 
ma  ima  i  termin:  quod  quid  erat  esse.  Uz  Met. 
VII.2.1028b34  Toma  kaže:  »quod  quid  erat  esse«  to  je  »qu- 
idditas  et  essentia  rei«. 

Dalje  Toma  piše,  da  nijedna  stvar  ne  može  biti  shvaćena 
bez  definicije  i  svoje  esencije.  Izraz  » štastvo «  dolazi  od 
onoga  što  je  dato  u  definiciji,  jer  definicija  odgovara  na  pi¬ 
tanje:  šta  je  to?  A  izraz  esencija  primjenjuje  se,  ukoliko  je 
kroz  tu  esenciju  biće  i  u  tome  ima  svoj  bitak  (Sed  essentia 
dicitur  secundum  quod  per  eam  et  in  ea  ens  habet  esse). 
To  znači,  da  se  esencija  može  naći  samo  na  supstancijama. 

Na  tom  putu  Toma  će  doći  i  do  pojma  Boga  (na  osnovu 
razlika  među  supstancijama).  Naime,  neke  supstancije  su 
jednostavne,  a  druge  složene,  no  obje  imaju  esenciju,  jed¬ 
nostavnije  supstancije  imaju  esenciju  na  istinitiji  i  bolji 
način,  kao  što  imaju  i  bolji  bitak  (secundum  quod  etiam 
esse  nobilius  habent)  i  te  jednostavne  supstancije  uzrok  su 
složenih  supstancija.  I  tu  slijedi  zaključak:  Prva  jednostav¬ 
na  supstancija  je  Bog.  Prema  Tomi,  esenciju  jednostavnih 
supstancija  nije  nam  lako  otkriti  (sunt  nobis  magis  occul- 

3  Jezično  stoji  u  vezi  essentia  i  esse,  u  grč.  usia  i  einai,  u  njem.  vvesen  i 

tae),  pa  stoga  treba  početi  sa  istraživanjem  složenih  sup¬ 
stancija. 

Daljnji  izvod  Toma  bazira  na  Aristotelu.  Na  složenim 
supstancijama  postoji  forma  i  materija,  kao  na  primjer 
kod  čovjeka:  duša  i  tijelo.  Materija  uzeta  sama  za  sebe  nije 
esencija  stvari,  to  je  jasno  iz  toga,  što  se  neka  stvar  spozna¬ 
je  kroz  svoju  esenciju  i  može  kroz  svoju  esenciju  biti  stav¬ 
ljena  u  vrstu  i  rod.  To  znači,  da  niti  sama  materija,  niti  sa¬ 
ma  forma,  uzete  za  sebe,  ne  mogu  biti  esencija  složenih 
supstancija. 

Definicija  prirodnih  supstancija  ne  sadrži  samo  iskaz  o 
formi  nego  i  o  materiji.  Kad  te  razlike  ne  bi  bilo,  onda  ne 
bi  bilo  razlike  između  prirodnih  i  matematskih  predmeta. 

Daljnji  odnos  materije  i  forme  izgleda  ovako.  Forma  ak¬ 
tualizira  (ozbiljuje,  ostvaruje)  materiju,  i  materija  postaje 
stvarno  biće  i  ovo  određeno  nešta  (Per  formam  enim,  quae 
est  actus  materiae,  materia  efficitur  ens  actu  et  hoc  aliqu- 
id).  Iz  ovoga  slijedi  da  izraz  esencija  kod  složenih  supstan¬ 
cija  označuje  ono  što  je  sastavljeno  iz  materije  i  forme.  Tu 
se  Toma  poziva  na  Boetija  koji  je  u  svom  komentaru  za 
Aristotelove  kategorije  rekao  da  usia  kod  Grka  označuje 
ono,  što  je  složeno,  a  usia  je  ono,  što  mi  zovemo  esencija. 
No  tu  treba  primijetiti  da  ovdje  essentia  (kako  Toma  pre¬ 
vodi:  usia)  ima  širi  smisao  nego  usia  kod  Aristotela  (jer, 
kao  što  smo  rekli:  humanitas  nije  čovjek,  nego  čovjek  to 
»ima«,  i  na  osnovu  toga  se  biće  stavlja  u  vrstu  i  rod).  Toma 
citira  i  Avicenu,  koji  također  kaže  da  je  štastvo  složenih 
supstancija  sastavljenost  od  forme  i  materije.  Esencija  je 
onaj  moment,  pomoću  kojeg  se  može  reći  da  stvar  jest 
(Essentia  autem  est  secundum  quam  res  esse  dicitur).  No 
princip  individuacije  je  materija  što  od  Aristotela  preuzi¬ 
maju  Avicenna,  Albert  Veliki  i  Toma  Akvinski.  Tu  bi  se  sa¬ 
da  moglo  ići  u  neke  razlike  i  reći  da  nije  svaka  materija 
princip  individuacije,  nego  samo  ukoliko  je  označena  (sed 
solum  materia  signata),  dakle  koja  je  usmjerena  na  pojedi- 
načnost,  na  razdvajanje,  jer  materija  po  sebi  i  za  sebe  sa¬ 
mo  je  mogućnost  i  to  za  sve.  Prema  tome,  označena  mate¬ 
rija  je  materija  koja  je  usmjerena  na  određeno  nešta  u  vezi 
s  određenom  formom. 

Na  primjer  u  definiciji  čovjeka  (uopće),  nije  mišljena 

materia  signata,  jer  u  toj  definiciji  nije  govor  o  ovoj  ili 
onoj  kosti,  o  svom  ili  ovom  mesu,  već  o  kostima  i  mesu  ap¬ 
solutno,  koje  ne  čine  označenu  materiju  čovjeka. 

S  tim  u  vezi  treba  dodati  da  Augustin  u  Ispovijestima 
(XII.  7)  kaže,  da  je  materija  kao  materija  gotovo  ništa 
(prope  nihil,  S.  th.  lq.  54,  a.3,2).  Može  se  reći,  da  se  izraz 
materia  signata  svodi  u  biti  na  Aristotela,  na  pojedinač- 
nost  koja  je  označena.  No  to  ipak  nije  Aristotelovo  tode  ti. 
Materia  signata  nije  još  kvalitativno  određena,  nego,  kao 
što  pišu  komentatori,  pristupa  stvari  kao  signata  quanti- 
tas  i  postaje  stvar  tek  pomoću  forme. 

To  bi  se  pojednostavljeno  moglo  ovako  izraziti:  Na  prim¬ 
jer  suština  Sokrata  je  daje  živo  i  razumno  biće.  Materia  pri¬ 
ma  —  bila  bi  materija  bez  ikakve  forme.  Stoga  treba  dalje 
razlikovati:  forma  signata  i  materia  signata,  pa  možemo  re¬ 
ći  da  je  čovječstvo  (humanitas)  forma,  dakle  to  po  čemu  je 
čovjek  čovjek  (Humanitas  enim  significat  id  unde  homo 
est  homo).  Humanitas  je  neka  forma,  odnosno  ona  je  for¬ 
ma  cjeline  (et  dicitur  quod  est  forma  totius),  to  je  cjelina 
(quae  est  totum),  tj.  istodobno  obuhvaća  materiju  i  formu 
(dakle,  iznad  njih  je).  S  tim  u  vezi  može  se  dodati,  da  je  na 
primjer  —  duša  forma  tijela,  a  humanitas  sve  što  ide  u  bit 
čovjeka. 

U  izlaganju  rodova  i  vrsta  Toma  piše,  da  oni  pripadaju 
esenciji,  ukoliko  se  time  označava  cjelina,  na  primjer  »čov¬ 
jek«,  »živo  biće«,  jer  je  time  sve  što  je  u  pojedinačnom,  ia¬ 
ko  nije  izraženo  i  nerazlikovano,  ipak  u  tome  sadržano. 

Toma  ističe,  da  ljudska  priroda  ima  bitak  u  mišljenju,  i 
to  u  mišljenju  koje  je  odvojeno  od  svih  pojedinačnih  mo¬ 
menata  (Ipse  enim  natura  humana  habet  esse  in  intellectu 
abstractum  ab  omnibus  individuantibus. . .).  Stoga  je  va¬ 
žno  da  u  spoznajnoj  teoriji  mišljenje  izgradi  svoje  jasne 
termine,  pomoću  kojih  izražava  razlike  među  bićima. 

Time  bi  se  moglo  zaključiti  ovo  kratko  izlaganje  o  pro¬ 
blemima  ontologije.  Svojim  učenjem  Toma  želi  istaći  da  je 
Bog  actus  purus,  koji  se  označuje  i  kao:  ipsum  esse,  ens  re- 
alissimum,  ens  a  se  i  si.  Nikola  Kuzanski  ima  za  Boga  ter¬ 
min:  actus  purissimus. 

U  suprotnosti  prema  Aristotelu  Toma  piše  da  Bog  shva- 

dajući  sebe  shvaća  sve,  tj.  svijet  (Intelligente  se  intelligit 
omnia).  Actus purus  je  bez  ikakve  primjese  mogućnosti,  pa 
su  identični  pojmovi:  existentia  i  essentia.  Esenciji  nužno 
pripada  egzistencija. 

Za  razliku  od  toga  problem  mogućnosti  u  bitku  tumači 
se  iz  odnosa:  existentia-essentia  i  to  je  svojstveno  svakom 
stvorenju.  Postoji  realna  razlika  (distinctio  realis)  između 
egzistencije  i  esencije,  što  je,  u  svakom  odnosu,  bitni  pro¬ 
blem  spoznaje  i  ontologije. 

PITANJE  SPOZNAJE 

čovjek  spoznaje  čulnom  i  razumskom  spoznajom.  U  od¬ 
nosu  prema  predmetu  aktivira  se  pojedinačno  čulo  (sensus 
proprius)  i  time  dolazi  do  pojedinačnog  osjeta.  Na  osnovu 
zajedničkog  osjetila  (sensus  communis)  spoznajemo  opće, 
na  primjer  razlikovanje  boje  i  okusa.  Pomoću  predodžbe  i 
percepcije  dolazi  se  do  pamćenja  i  sjećanja. 

U  razumskoj  spoznaji  razlikujemo  između  potencijalnog 
i  aktualnog  uma  (Intellectus  possibilis  i  Intellectus  agens). 
Na  primjer  oblikovanje  apstrakcije  postiže  se  aktivnim 
umom  (S.th.I.79,2.3).  Pasivni  um  je  ono  što  je  već  kod  Ari¬ 
stotela  kao  prazna  ploča  (tabula  rasa).  Ljudski  razum  po¬ 
javljuje  se  najprije  kao  mogućnost  (tj.  može  spoznavati). 

U  odnosu  na  vanjski  svijet  čovjeku  je  neposredno  pristu¬ 
pačno  samo  čulno,  a  ne  duhovni  realiteti  (na  primjer  Bog) 
o  kojima  može  postojati  samo  apstraktna  spoznaja.  To 
znači  da  postoji  prioritet  čulne  spoznaje 

Kod  razmatranja  problema  istine  treba  reći,  da  je  pred¬ 
met  razuma  suština  stvari  (quidditas).  U  slijedu  prema  Ari¬ 
stotelovoj  teoriji  i  Toma  će  reći,  da  istina  egzistira  samo  u 
umu:  istina  je  adekvatnost  stvari  i  intelekta  (adaequatio 
rei  et  intellectus;  De  verit.1.3). 

O  mogućnostima  učenja  i  poučavanja  može  se  razmatra¬ 
ti  odnos  na  osnovu  prirode.  O  tome  Toma  piše:  Kao  što  se 
netko  na  dvostruk  način  liječi,  jednom  samim  djelovanjem 
prirode;  drugi  put  prirodom  uz  pomoć  medicine,  tako  po¬ 
stoje  i  dva  načina  stjecanja  znanja,  prvi  način  imamo  kad 
prirodni  um  (naturalis  ratio)  dolazi  do  spoznaje  nepozna¬ 
toga  po  sebi,  i  na  taj  način  naziva  se  pronalaženjem  (in- 

ventio).  Drugi  način  je,  kad  netko  izvana  (exterius)  pomaže 
prirodni  um  i  taj  način  naziva  se  podučavanje  (disciplina). 
U  slučajevima  kad  se  nešto  dogada  po  prirodi  i  po  umjet¬ 
nosti,  djeluje  umjetnost  na  isti  način  i  istim  sredstvima 
kao  i  priroda.  Kao  što,  naime,  priroda  kod  jednoga  trpi, 
uslijed  »hladnog«  uzroka,  a  zagrijavanjem  uvodi  zdravlje, 
tako  isto  i  liječnik,  stoga  se  i  kaže  da  umjetnost  oponaša 
prirodu.  Isto  je  tako  i  kod  primanja  znanja:  na  isti  način 
uči  netko  drugoga  i  daje  mu  znanje  o  nepoznatim  stvari¬ 
ma,  kao  što  netko  sam  postiže  otkrićem  spoznaju  nepozna¬ 
toga. 

Um  postupa  na  slijedeći  način  —  da  bi  otkrićem  došao 
do  spoznaje  nepoznatoga:  »primjenjuje  na  određene  pred¬ 
mete  opće  principe  (principia  communia)  koji  su  po  sebi 
poznati  i  odatle  polazi  prema  djelomičnim  zaključcima,  a 
od  tih  drugima.  Prema  tome  kažemo  da  netko  uči  drugoga, 
kad  taj  tok  mišljenja,  koji  u  sebi  postiže  prirodnim  umom, 
drugome  izloži  pomoću  znakova  (alteri  exponit  per  signa). 
I  tako  učenikov  prirodni  um  pomoću  tih  predočenih  zna¬ 
kova  kao  pomoću  određene  pomoći,  postiže  spoznaju  ne¬ 
poznatih  stvari. 

Dalje  Toma  kaže,  ako  netko  nekoga  nešto  poučava,  što 
se  ne  može  uključiti  u  opće  principe,  tada  u  njemu  ne  stva¬ 
ra  znanje  (scientia),  nego  u  najboljem  slučaju  mnijenje  ili 
vjerovanje  (opinio  vel  fides). 

Cijeli  problem  Toma  rješava  na  vjerovanju  da  svjetlo 
uma  imamo  od  Boga.  Stoga  piše:  »Svako  ljudsko  poduča¬ 
vanje  ostvaruje  u  nama  uspjeh  samo  pomoću  božjeg  svje¬ 
tla,  odatle  slijedi  da  nas  u  unutrašnjosti  i  na  prvom  mjestu 
uči  samo  Bog,  kao  što  priroda  u  unutrašnjosti  najbolje  li¬ 
ječi«  (De  veritate,  qu.  11.  art.l). 

Tomina  spoznajna  metafizika  slijedi  iz  pojma  nepromje¬ 
njive  filozofije  (Philosophia  perennis)  koja  polazi  od  apso¬ 
lutnog  principa.  Aktivni  i  teorijski  život  (vita  activa  —  vita 
contemplativa)  su  načini  intelektualnog  odnosa  (intellec- 
tus  practicus  —  intellectus  speculativus)  što  je  sjedinjenje 
u  etičkom  finalizmu  cjelokupnog  djelovanja. 

Filozofija  iz  stalnog  i  nepromjenljivog  principa  postaje 
oblik  voljnog  usmjeravanja  intelekta  u  određenju  općeg 
pojma  kauzalnosti.  Cjelokupnost  bića  stoji  u  odnosu  razli- 

ke  potencijalnog  i  aktualnog  u  pripadnosti  bitku  i  to  je  za¬ 
jedničko  svemu  što  jest. 

U  mišljenju  ta  je  svijest  izražena  u  usporedbi  identičnog 
i  različitog  što  logički  vodi  do  pojma  analognog  kao  načina 
razumijevanja. 

Analogiju  bića  Toma  shvaća  kao  filozofski  izraz  toga  što 
uči  teologija.  Prevođenje  dogme  o  prvom  uzroku  i  stvara¬ 
ocu  na  pojam  analognog,  postaje  za  filozofiju  spoznajni 
kriterij  za  razumijevanje  odnosa  stvoritelja  i  stvorenja. 
Bog  je  apsolutni  bitak,  a  svijet  je  izvedeni  bitak,  koji  Bogu 
nije  identičan,  niti  pak  potpuno  nesličan.  Na  toj  osnovi 
(teocentrična  metafizika)  Toma  obrazlaže  mogućnost  spo¬ 
znaje  Boga.  Učenje  o  analogiji  bića  formulirano  je  na  če¬ 
tvrtom  Lateranskom  koncilu  1215  godine. 

Toma  ide  iz  aristotelizma  (nasuprot  platonizmu)  i  čisti 
akt  (čin)  shvaća  kao  misaonu  legitimnost  apsolutnosti,  ko¬ 
ja  nije  to  što  je  svijet  bića.  Time  dolazi  do  zaključka  da  se 
Boga  ne  može  spoznati  direktno  po  sebi,  jer  bi  to  pretpo¬ 
stavljalo  da  se  je  čovjek  u  svom  mišljenju  uzdigao  do  božje 
biti  i  misli,  već  samo  posredno,  tj.  analogno,  što  znači  iz 
sličnosti  i  razlika  bića,  kao  svega  što  jest. 

Tu  je  mišljenju  stavljena  granica,  koja  ga  upućuje  na 
onostranost,  kao  razlici  prema  apriornosti  pojma,  što  je 
bilo  izraženo  kod  Anselma  Kenterberijskog. 

Za  teologiju  prvi  princip  svega  je  Bog.  Nasuprot  tom 
pojmu  transcendencije  filozofija  istražuje  počelo  svijeta  u 
samom  svijetu  ili  bitku  svega. 

Pojam  bitak  izražava  postojanje  uopće.  Heidegger  je  s 
pravom  rekao  da  bitak  nije  teološki  pojam,  jer  bitkom  se 
izražava  samo  to  da  nešto  jest  po  sebi,  dakle,  to  je  opće  eg¬ 
zistencije,  što  znači  da  postojanje  jest,  a  nepostojanje  nije. 
Filozofija  o  pojmu  bitka  ima  različite  odgovore,  a  to  se  svo¬ 
di  na  tumačenje,  po  čemu  neko  jest,  jest. 

Ako  se  odnos  bića  i  nebića  određuje  ontološki  kao  odnos 
svijesti,  mišljenja,  subjekata  prema  vanjskom  predmetu 
tada  se  postojanje  shvaća  kao  djelovanje,  koje  ima  svoje 
mogućnosti  i  stupnjeve. 

Prema  teološkom  shvaćanju  svijet  nije  causa  sui,  već  je 
stvoren,  što  znači  da  dolazi  tek  kasnije,  iz  svog  uzroka,  a  to 

je  Bog.  Teološka  misao  oduzima  svijetu  njegovu  neposred¬ 
nost  i  polazi  od  spekulacije  o  vječnom  biću. 

Zašto  je  mišljenju  bilo  uopće  potrebno  shvaćanje,  da  ne¬ 
kada  nije  bilo  ničega?  Odakle  to  proizlazi?  Nesumnjivo  iz 
pokušaja  da  se  postigne  apsolutnost  koja  transcendira 
čovjeka. 

Takva  misao  je  način  negiranja  realiteta  kao  svoje  stal¬ 
nosti.  To  se  suprotstavlja  filozofiji,  koja  polazi  od  bitka 
kao  jedinog  i  pravog  sadržaja,  koji  je  oduvijek.  Negiranjem 
takvog  shvaćanja  stvara  se  teološka  osnova  za  početnog 
stvaraoca,  koji  je  sebe  objavio  kroz  svoje  stvorenje.  Time 
je  filozofija  bitka  reducirana  na  pojam  nebitka,  koji  će  bi¬ 
tak  postati  tek  činom  stvaranja,  što  može  biti  različito 
označeno,  već  prema  tome  o  kojoj  se  teologiji  radi. 

Pojam  transcendencije  bio  bi  rješenje  o  pitanju  uzroka. 
U  određenju  uzroka  traži  se  pravac  odnosa,  dakle  ono  što 
stoji  iza  nečega,  sasvim  blizu  (lat.  propter  —  propiter  — 
prope).  Dakle,  uzrok  nečega  stoji  blizu  toga  čega  je  uzrok. 
Ta  blizina  je  ishodište  događanja. 

Uzrok  je  suma  ostvarenih  mogućnosti.  Imanentnost 
uzroka  je  stalan  odnos  potencijalnog  i  aktualnog  u  svijetu 
bića.  Ako  se  uzrok  traži  u  transcendenciji,  tada  je  svijet  bi¬ 
ća  shvaćen  tako,  da  je  bilo  vrijeme,  kad  tog  svijeta  nije  bi¬ 
lo.  No  ne  biti  u  vremenu  je  negativni  predznak  za  postoja¬ 
nje,  nepostojanje.  Dakle,  bilo  je  nepostojanje  prije  nego  što 
je  nastalo  postojanje.  Taj  vremenski  prijelaz  iz  bilo  (nepo¬ 
stojanje)  u  biti  (postojanja)  jest  uvjetovan  nečim  što  je 
izvan  toga,  koje  bi  bilo  prije  svakog  bića.  Ono  je  prije  jer  je 
po  sebi  to  što  jest,  pa  ono  što  ne  može  biti  po  sebi  jest  ka¬ 
snije,  što  znači  da  je  uzrokovano.  No  to  prije,  nastaje  u  mi¬ 
šljenju  kao  oblik  apstrakcije  iz  svijeta  bića  i  ta  apstrakcija 
dobija  samostalno  značenje,  što  nužno  vodi  u  pojmovni  re¬ 
alizam  (idealizam).  Time  je  oblikovan  apsolutni  pojam,  ko¬ 
jemu  u  svijetu  ništa  ne  odgovara,  ali  se  misli  i  to  da  je  taj 
apsolut  čovjekovom  razumu  urođen,  što  znači  da  ga  svatko 
ima. 

Pojam  urođen  (grč.  emfytos,  Ciceronov  prijevod:  inna- 
tus)  označuje  najprije  da  je  nešto  s  nečim  sraslo,  tj.  ukori¬ 
jenjeno  kao  u  svojoj  prirodnoj  datosti.  No  kasnije,  tim  poj¬ 
mom  se  ističe  sadržaj  koji  bi  bio  potpuno  nezavisan  od  em- 

pirijskog  odnosa,  na  primjer  da  je  čovjeku  urođena  ideja 
Boga.  Spoznaja  Boga  data  je  duši  već  od  početka  (Tertu- 
lian:  anima  naturaliter  christiana),  pa  je  tu  osnova  za  dalj¬ 
nji  razvoj  teološke  svijesti. 

Time  se  ide  na  apriomost  u  odnosu  na  svijet  bića.  Sličan 
stav  imamo  i  u  platonizmu  u  teoriji  o  sjećanju  duše 
(anamnesis)  na  sadržaj  prije  dolaska  u  ovaj  svijet.  Tu  em¬ 
pirijski  odnos  ima  samo  poticajno  djelovanje;  no  po  sebi 
nije  bitni  izvor  spoznaje. 

Suprotnost  apriorizmu  bila  je  Baconova  induktivna  me¬ 
toda  u  kojoj  je  zasnovana  kritika  jezika  kao  oslobođenje 
mišljenja  od  idola  (krivih  pojmova)  u  što  ide  i  pojam  ono- 
stran,  onostranost.  Lockeov  empirizam  isključuje  svaki 
oblik  urođenih  pojmova,  što  znači  da  svaka  spoznaja  poči¬ 
nje  od  iskustva  oblikovanjem  osjeta,  percepcije,  predodž¬ 
be  i  pojma. 

Čovjek  kao  razumsko  biće  ima  sposobnost  da  oblikuje 
opće  pojmove,  no  ti  pojmovi  nisu  apriorna  datost  kao  ne¬ 
što  što  bi  čovjeku  (po  sadržaju)  bilo  urođeno.  Odnos  razvo¬ 
ja  i  spoznaje  Hegel  je  izrazio  u  jedinstvu  razlika  An  sich 
(Po  sebi)  i  Fiir  sich  (Za  sebe).  Čovjek  (po  vrsti)  ima  razum¬ 
sku  bit  i  to  je  osnova  razvoja.  Bez  rada  i  odgoja  to  može 
ostati  na  najnižem  stupnju.  Razvoj  je  u  prijelazu  iz  sadrža¬ 
ja  po  sebi  u  aktualitet  za  sebe  i  tek  time  nešto  postaje  svo¬ 
je  konkretno.  Tu  se  prirodna  urođenost  oblikuje  dijalektič¬ 
ki  iz  nižeg  u  viši  stupanj. 

Do  urođenih  ideja  u  mišljenju  dolazi  se  negiranjem  sva¬ 
kog  empirijskog  odnosa.  Tada  se  oblikuje  psihologija  apri¬ 
orizma  u  kojoj  je  otvoren  put  za  misaonu  konstrukciju  o 
sadržaju  ljudskog  razuma. 

Ako  kažemo  da  je  taj  razum  stvorio  Bog,  tada  smo  pošli 
od  stava,  koji  je  izvan  samog  iskustva,  pa  se  u  mišljenje 
unosi  stav  koji  je  ovisan  o  karakteru  teološkog  uvjerenja  i 
postavljene  dogmatike.  Takvi  pojmovi  imaju  samo  subjek¬ 
tivno,  ali  ne  i  objektivno  značenje.  Tada  je  pojam  sveden 
samo  na  verbalnu  egzistenciju  kojoj  se  nužno  suprotstav¬ 
lja  supstancijalna  (realna)  egzistencija.  U  toj  razlici  izme¬ 
đu  verbalne  i  supstancijalne  egzistencije  određuje  se  bit 
svakog  vjerovanja  i  kritičkog  mišljenja. 

U  tumačenju  spoznaje  Toma  slijedi  Aristotelov  stav  (re- 

alizam)  da  opće  postoji  u  materiji  kao  pojedinačnom  i  nije 
izvan  toga  kao  što  je  kod  Platona.  Stoga  Toma  spoznaju  za¬ 
sniva  na  osjetilima,  empirijskom  i  to  je  osnova  cjelokupne 
intelektualne  spoznaje. 

Mišljenje  se  razvija  u  slijedu  koji  polazi  od  predmeta 
(opažaj,  predodžba,  svijest,  pojam,  kategorija)  i  određuje 
svoj  odnos  prema  predmetu,  a  to  se  označava  u  adekvatno- 
sti  pojma  i  pojedinačnog  bića. 

Ta  svijest  i  stupnjevitost  bića  i  spoznaje  ima  svoj  teolo¬ 
ški  imperativ,  a  to  je  moral  kao  oblik  svijesti  da  se  čovjek 
u  svom  radu  ne  udaljuje  od  Boga.  To  je  ideja  teologije  rada 
koju  je  saopćio  i  papa  Ivan  Pavao  II  u  svojoj  Enciklici  La 
borem  exercens  (Radom  čovjek).  U  takvom  odnosu  nalazi 
se  teološko  razrješenje  pojma  otuđenja,  jer  čovjek  se  otu¬ 
đuje  kad  se  udaljuje  od  Boga.  Rad  čovjeka  spaja  s  Bogom  i 
to  je  životni  cilj  kao  put  i  način  osmišljavanja  cjelokupne 
egzistencije. 

Time  je  vjerovanje  u  transcendenciju  shvaćeno  kao  slo¬ 
boda  spasenja.  To  je  bit  Tominog  rješenja  odnosa  znanja  i 
vjerovanja.  Znanje  je  čovjekov  stupanj  izdizanja  i  to  služi 
svijesti  i  spoznaji  da  čovjek  sam,  bez  vjerovanja  u  Boga  ne 
može  riješiti  svoj  problem  života.  To  znači  da  pravi  moral 
nije  moguć  bez  teologije  kao  svete  nauke  (Sacra  doctrina). 
Time  je  teološka  svijest  uzdignuta  iznad  filozofije  i  znanja. 
To  je  bila  osnova  za  građenje  cjelokupnog  sistema  i  za  kr¬ 
šćansku  interpretaciju  Aristotela. 

Tomin  odnos  prema  Aristotelu  pokazuje  teološko  odluči¬ 
vanje  za  filozofiju  koja  najviše  može  poslužiti  duhu  vjero¬ 
vanja.  U  Prvoj  filozofiji  Aristotel  piše,  da  je  Bog  čisti  akt, 
no  nije  stvaralac  svijeta,  već  samo  njegov  nepokretni  po¬ 
kretač.  Aristotelov  Bog  ne  brine  se  za  svijet,  jer  bi  ga  svijet 
degradirao.  Bog  bi  tada  mislio  nešto  što  je  od  njega  niže  i 
to  ne  bi  bilo  primjereno.  Dakle,  Bog  je  čista  misao  i  misli 
samog  sebe,  ukratko  Bog  je  mišljenje  mišljenja.  To  je  Ari¬ 
stotelovo  određenje. 

U  odnosu  samih  bića  može  se  govoriti  o  tome  da  postoji 
nešto  niže  i  više,  i  na  kraju  najviše,  što  bi  bilo  prvo,  apso¬ 
lutno,  uzročno. 

Boga  filozofije  Toma  prilagođuje  kršćanskom  vjerova¬ 
nju.  Aristotelov  sistem  hilemonarfizma  Toma  prihvaća  kao 

strukturu  svijeta,  no  taj  svijet  nije  uvijek  postojao.  Aristo¬ 
telov  Bog  —  kao  čisti  akt,  postaje  kod  Tome  Bog  stvoritelj. 
Tako  je  Filozof  preveden  u  kršćansko  vjerovanje  i  to  ozna¬ 
čuje  sintezu  filozofskog  i  teološkog  razmišljanja.  Bog  je 
iznad  čovjeka  i  njegov  uzrok,  a  čovjek  je  u  božjoj  milosti  i 
Bog  je  čovjekov  ideal. 

Svijet  i  Bog  su  pojmovi  razlike.  Ako  se  to  tako  ne  prihva¬ 
ti,  tada  nužno  dolazi  do  panteizma  (Spinoza),  panenteizma 
(Eriugena)  ili  svijeta  kao  eksplikacije  Boga  (Schelling)  i 
slično. 

Pojam  razlike  treba  Tomi  da  bi  potvrdio  sadržaj  dogme 
o  Bogu,  koji  jest  kao  Stvoritelj,  ali  nije  isti  sa  stvorenjem. 

Crkveni  otac  Augustin  je  pisao  da  je  od  svih  grčkih  filo¬ 
zofa  kršćanstvu  najbliži  Platon.  No  ipak  Platon  ne  zna  da 
je  Bog  trojedin  i  slično.  Ali  Tomi  u  tumačenju  svijeta  ne 
odgovara  kršćanski  platonizam,  koji  ideje  tumači  kao  uzo¬ 
re  u  božjem  mišljenju,  prema  kojima  Bog  stvara  svijet.  To¬ 
ma  se  odlučuje  za  Aristotelov  realizam,  koji  svijet  tumači  u 
jedinstvu  materije  i  forme,  kao  pojedinačne  konkretnosti. 
Dakle,  svijet  nije  odraz  ideja  (platonizam)  već  je  tu;  zbilj¬ 
ski  u  svojoj  predmetnosti  kao  božje  djelo.  U  tom  pogledu 
Tomi  je  mnogo  bliži  Aristotel,  koji  postaje  opći  sinonim  za 
filozofiju,  koja  se  uključuje  u  dogmatsko  teološko  shvaća¬ 
nje. 

Dogma  kao  izraženo  shvaćanje  ima  karakter  stalnosti. 
To  treba,  uvijek,  svagdje  i  univerzalno  da  važi  (quod  sem- 
per,  ubique,  quod  ab  omnibus  creditum  est,  haec  est  catho- 
licum). 

Sadržaj  vjerovanja  dat  je  u  sv.  Pismu,  a  to  je  božja  riječ. 
No  tu  nema  jedinstvenog  shvaćanja  što  je  uzrok  autoriteta 
i  na  što  se  to  odnosi.  Da  li  je  Crkva  uzrok  za  autoritet  Pi¬ 
sma,  ili  je  pak  obratno.  Luther  je  u  svojoj  polemici  protiv 
papinstva  pisao  da  Pismo  ima  apsolutnu  primarnost,  što 
znači  da  autoritet  sv.  Pisma  ne  potječe  od  Crkve,  već  auto¬ 
ritet  Crkve  potječe  od  sv.  Pisma  (. .  .omnis  Ecclesiae  auto- 
ritas  est  a  Scriptura  sacra.  Ergo  Scripturae  sacrae  autori- 
tas  non  est  ab  Ecclesia. . .) 

Autoritet  Pisma  proizlazi  iz  vjerovanja  da  je  to  autentič¬ 
na  božja  riječ,  koja  je  izražena  na  hebrejskom,  grčkom 
(Septuaginta),  te  na  latinskom  u  prijevodu  Jeronima  (Hi- 

eronymus)  oko  400.  godine,  što  je  poznato  pod  naslovom 
Vulgata.  Na  Tridentskom  koncilu  (1545-1563)  je  zaključeno 
da  je  Vulgata  obavezna  za  katoličku  Crkvu  (haec  vetus  et 
vulgata  editio).  Vulgata  je  potisnula  tekst  nazvan  hala,  a  to 
je  bila  latinska  Biblija,  koja  se  upotrebljavala  u  Italiji.  Tu 
Bibliju  ponovno  je  izdao  1955.  »Vetus-Latina-Institut«. 
Oblikovao  se  termin  Biblia  Vulgata  uz  koji  je  priznat  i  grč¬ 
ki  prijevod  Starog  zavjeta  (Septuaginta),  a  to  je  najstariji 
grčki  prijevod  tog  teksta  oko  250.  prije  n.  ere  u  Aleksandri- 
ji,  koji  je  nastao  na  poticaj  egipatskog  kralja  Ptolomeja  II. 

Biblijska  filologija  nije  došla  do  jedinstvenog  teksta,  već 
ima  mnogo  redakcija,  pa  je  time  i  božja  riječ  ostala  tekstu¬ 
alno  neujednačena  o  čemu  je  mnogo  kritike  rečeno  već 
kod  humanista,  koji  prema  tom  tekstu  nisu  imali  religi¬ 
ozne  predrasude. 

Karakter  dogme  je  takav,  da  tu  ništa  ne  smije  ostati  ne¬ 
dorečeno,  već  treba  vjerovati  kako  se  kaže,  da  je  mišljeno 
po  objavi  i  autoritetu.  Vjeruje  se  da  nad  božjom  riječju  u 
saopćavanju  bdije  sv.  Duh  (treća  osoba  božanstva)  i  da  je  u 
tome  sigurnost  za  tekst,  koji  ljudsko  mišljenje  sebi  prila¬ 
gođuje.  No  ipak  djelovanje  sv.  Duha  nije  kod  svih  jednako 
shvaćeno  niti  primljeno,  što  i  vjerovanju  stvara  mnoge 
poteškoće. 

Ako  se  filozofija  prilagodi  saopćenoj  dogmi,  tada  sebe 
stavlja  u  završen  odnos  prema  dotičnom  vjerovanju,  pa  se 
može  kretati  na  način  finalnog  određenja,  što  vodi  obliko¬ 
vanju  racionalne  teologije,  tj.  do  govorenja  istoga,  ali  na 
drukčiji  način. 

No,  ukoliko  se  filozofija  postavi  kritički  prema  dogmi, 
tada  svoju  otvorenost  (nezavršenost)  postavlja  kao  kriterij 
za  ono  što  sebe  smatra  već  učinjenim  i  završenim,  upravo 
na  način  završenosti. 

Svaka  otvorenost  mišljenja  isključuje  obaveznost  bilo 
kojeg  oblika  shvaćanja  i  vjerovanja.  Na  takvoj  osnovi  na¬ 
staje  kritička  misao  koja  sve  iznova  razmatra  i  može  mije¬ 
njati  svoje  prethodne  zaključke.  Tu  se  potvrđuje  stav,  da  je 
čovjek  mjera  svih  stvari  i  dalje  se  od  toga  kritički  ne  može 
ići.  No  već  je  Platon  pisao,  da  je  Bog  mjera  svih  stvari,  a  ne 
čovjek,  jer  samo  Bog  zna  početak,  sredinu  i  kraj  svijeta.  Za 
filozofiju  to  je  teološka  pretpostavka,  koja  sebe  apsolutizi- 
ra. 


Skolastički  sistem  mišljenja 
O  SLOBODI  LJUDSKE  VOLJE 

Toma  navodi  20  mišljenja  iz  kojih  se  može  zaključiti  da 
nema  slobodne  volje.  Mi  ne  možemo  slobodno  odlučivati  o 
onome  što  nije  u  našoj  moći  (ad  ea  quae  non  sunt  in  pote- 
state  nostra,  non  sumus  liberi  arbitrii).  Na  primjer  kod 
Jer.  10,23  piše:  »Znam  Gospode:  sudbina  čovjeka  nije  u  nje¬ 
govoj  ruci.  Nikomu  nije  dano,  da  odredi  svoj  korak  na  sta¬ 
zi  života.« 

Prema  Aristotelu  slobodno  je  ono,  što  je  uzrok  samoga 
sebe  (Met:  1. 11),  (liberum  est  quod  sui  causa  est).  Ljudski 
duh  (mens  humana)  ima  uzrok  kretanja  u  Bogu,  iz  čega  bi 
slijedilo:  Ergo  mens  humana  non  est  liberi  arbitrii. 

Slobodna  volja  je  sposobnost  volje  i  razuma  (facultas 
voluntatis  et  rationis)  da  se  uz  pomoć  milosti  bira.  Rop¬ 
stvo  je  suprotnost  slobodi  (servitus  libertati  opponitur). 

Sto  Bog  unaprijed  zna  mora  nužno  doći,  jer  se  božje 
znanje  ne  može  prevariti.  Bog  zna  unaprijed  sva  ljudska 
djela,  pa  je  nužno  da  se  to  dogodi.  Stoga  čovjek  nema  slo¬ 
bodnu  volju  u  svome  djelovanju. 

S  tim  u  vezi  Toma  kaže,  da  filozofi  određuju  slobodnu 
volju  kao  slobodan  sud  na  osnovu  razuma  (liberum  arbi- 
trium  esse  liberum  de  ratione  iudicium).  Sud  razuma  slije¬ 
di  samo  na  osnovu  moći  dokaza.  Sto  je  primorano  nije  slo¬ 
bodno,  dakle,  čovjek  nema  slobodnu  volju.  (Ergo,  homo 
non  est  liberi  arbitrii).  Um  ili  razum  (intellectus  seu  ratio) 
mogu  biti  primorani,  jer  postoji  istina  u  kojoj  nema  zablu¬ 
de  niti  privida. 

Zatim  slijedi  sedam  primjera  iz  kojih  proizlazi  da  posto¬ 
ji  slobodna  volja.  Stav  glasi:  Slobodna  volja  je  sposobnost 
volje  i  razuma:  čovjek  ima  razum  i  volju,  dakle  i  slobodnu 
volju. 

Zapovijedi  i  zabrane  daju  se  samo  onome  tko  je  u  stanju 
da  ih  čini  ili  ne  čini.  Čovjeku  su  od  Boga  date  zapovijedi  i 
zabrane,  stoga. . .  itd. 

Toma  smatra  da  bez  daljnjega  čovjeku  treba  pripisati 
slobodnu  volju;  to  naređuje  vjera,  jer  bez  slobodne  volje 
nema  zasluge  ni  grijeha,  dakle,  ni  pravedne  nagrade  ni  pra¬ 
vedne  kazne. 

Čovjek  djeluje  po  sudu  uma,  a  životinja  je  uslovljena  pri- 

rodom  (na  primjer  —  kako  lastavice  prave  gnijezda).  Stoga 
je  čovjek  slobodan.  Sloboda  volje  je  isto  što  i  imati  slobo¬ 
dan  sud  o  činjenju  ili  nečinjenju. 

Ropstvo  grijesima  ne  govori  o  primoravanju,  nego  o  na¬ 
ganjanju,  što  može  slijediti  i  zbog  pomanjkanja  prirodne 
vrline.  U  čovjeku  uvijek  preostaje  sloboda  od  primorava- 
nja  na  osnovu  koje  po  prirodi  učestvuje  u  slobodi.  Čovjek 
je  grešno  biće,  no  to  ne  znači,  da  mora  griješiti.  A  protiv 
filozofa  kaže  ovo:  sud  kome  se  pripisuje  sloboda  je  sud 
izbora  (est  iudicium  electionis),  a  ne  sud  iz  zaključaka  u 
spekulativnim  naukama  (in  scientiis  speculativis),  jer  sam 
izbor  je  istodobno  znanje  o  onome  što  se  prije  pomišljalo 
(scientia  de  praeconsiliatis). 

Slijedi  pitanje:  Da  li  životinje  imaju  slobodnu  volju? 
(XXIV,  Art.2).  Odgovor  je:  ne.  Korijen  svake  slobode  za¬ 
snovan  je  u  razumu,  stoga,  kako  se  nešto  odnosi  prema  ra¬ 
zumu,  tako  se  odnosi  prema  slobodnoj  volji. 

Za  djelovanje  potrebno  je:  spoznaja  (cognitio),  težnja 
(appetitus)  i  činjenje  (operatio),  što  znači  da  suština  slobo¬ 
de  ovisi  potpuno  od  vrste  spoznaje. 

Postoji  razlika  između  filozofa  i  teologa.  Da  bi  osigurali 
dobro  djelovanje  filozofi  unose  razboritost  u  razum  (pru- 
dentiam  in  ratione),  a  u  požude  i  stanje  srdžbe:  umjere¬ 
nost,  hrabrost  i  druge  moralne  vrline  (virtutes  morales).  A 
teolozi  unose  u  volju  i  u  zaslužna  djela  volje  sposobnost 
djelovanja  božje  ljubavi  (caritas),  (Art.  4). 

Toma  postavlja  pitanje:  Da  li  postoji  stvorenje,  koje  bi 
po  prirodi  imalo  slobodnu  volju  u  Dobrom  (Art.  7).  Odgo¬ 
vor  je:  ne,  jer  čovjeku  u  prirodi  ne  leži  da  ne  može  griješiti, 
tj.  nema  u  sebi  savršeno  dobro,  jer  tada  bi  bio  Bog.  Umna 
priroda  koja  ima  slobodnu  volju  razlikuje  se  u  svom  djelo¬ 
vanju  od  svake  druge  prirode.  Druge  prirode  usmjerene  su 
na  partikularno  dobro  i  njihovo  djelovanje  usmjereno  je  s 
ozbirom  na  to  dobro;  samo  je  umna  priroda  usmjerena  na 
dobro  kao  takvo. 

Dalje,  prema  Tomi,  slijedi  ovaj  stav:  Kao  što  je  istinito 
apsolutni  predmet  razuma,  tako  je  dobro  apsolutni  pred¬ 
met  volje.  Stoga  se  volja  proteže  na  sam  opći  princip  do¬ 
bra  (ad  ipsum  universale  bonorum  principium),  do  kojega 
ne  može  doći  nijedna  druga  težnja.  Stoga  umno  biće  nema 

čvrsto  određene  djelatnosti,  nego  se  odnosi  u  izvjesnoj  in- 
diferentnosti  prema  materijalnim  djelatnostima. 

Toma  će  zaključiti  teološki:  Samo  je  Bog  čista  aktu¬ 
alnost  i  nema  primjesa  potencijalnosti,  stoga  je  on  i  čisto  i 
apsolutno  dobro  (bonitas  pura  et  absoluta).  Svako  stvore¬ 
nje  je  samo  djelomično  dobro,  jer  u  svojoj  prirodi  ima 
primjesa  potencijalnosti,  a  ta  primjesa  potencijalnosti  na¬ 
lazi  se  zbog  toga  kod  stvorenja,  jer  potječe  iz  Ništa  (ex  ni- 
hilo).  Stoga  među  razumnim  prirodama  jedino  Bog  ima 
slobodnu  volju,  koja  je  po  prirodi  nepogrešiva  i  učvršćena 
u  Dobru. 

Za  razliku  od  toga  svaki  razumski  duh  teži  po  prirodi 
sreći,  i  kad  bira  kuda  će,  može  pogriješiti  (na  primjer  ako 
naslade  smatramo  poželjnim  i  u  tome  vidimo  sreću). 

Volja  po  prirodi  teži  prema  dobru  kao  prema  svome  ci¬ 
lju.  Da  ponekad  teži  za  lošim,  dolazi  zbog  toga,  što  se  ono 
što  je  loše  prikazuje  pod  prividom  dobra.  Svako  po  prirodi 
teži  za  svojom  koristi  (Art.8). 

Pomoću  vrlina  mogu  naše  snage  (požude)  biti  obuzdane; 
volja  se  jače  naginje  prema  Bogu,  a  um  se  usavršava  pro¬ 
matranjem  božje  istine  (Art.  9). 

U  Art. 10.  tema  se  razmatra  u  odnosu  na  Aristotela  (Phi- 
losophus).  U  Etici  (IX.  3)  on  kaže:  ako  čovjek  prelazi  iz  vrli¬ 
ne  u  porok,  postaje  istodobno  drugi  čovjek,  jer  istodobno 
prelazi  u  drugu  prirodu. 

Duhovna  priroda  je  po  svome  bitku  stvorena  neodređe¬ 
no  i  sposobna  je  da  sve  preuzme:  pa  stoga  kaže  Aristotel, 
da  je  duša  u  izvjesnom  smislu  sve  (de  an.  III.8),  i  odmah 
dalje  kaže,  budući  da  prijanja  uz  jednu  stvar,  postaje  s 
njom  jedno.  Djelovanje  prirode  uvijek  je  prirodno  (quod 
effectus  naturae  semper  est  naturalis). 

U  okviru  razmatranja  pitanja  o  slobodnoj  volji  navest 
ćemo  i  mišljenje  nekih  hereza  (Art.  12).  Ljudski  duh  ima 
dvije  suprotne  sklonosti:  jednu  prema  dobrom,  iz  prirod¬ 
nog  nagona  uma.  S  obzirom  na  to  tvrdio  je  Jovinianus  da 
čovjek  ne  može  griješiti  (Hieronymus:  Adv.  Jovianianum), 
druga  sklonost  je  prema  nižim  moćima  (čulima).  Iz  druge 
mogućnosti  zaključili  su  manihejci,  da  čovjek  nužno  mora 
griješiti  i  ni  na  koji  način  ne  može  izbjeći  grijehu. 

Dakle,  u  prvom  slučaju  čovjek  je  nužno  usmjeren  na  do- 

bro,  a  u  drugom  na  loše,  što  znači  da  ni  u  jednom  slučaju 
nema  slobodne  volje. 

Pelagije  je  tvrdio,  da  čovjek  ima  slobodnu  volju  i  da  i 
bez  božje  milosti  može  izbjeći  grijeh.  No  to  protivrječi 
evanđelju.  Prema  Tomi  katoličko  vjerovanje  ide  srednjim 
putem,  naime  zastupa  slobodu  volje  tako,  da  ne  isključuje 
nužnost  milosti. 

Uz  to  da  još  navedemo  pitanje  —  da  li  u  čulnosti  može 
postojati  grijeh?  (XXV.  art.5).  Postoji  djelomični,  ali  ne 
smrtni.  Grijeh  nije  ništa  drugo,  nego  činjenje  koje  se  uda- 
ljuje  od  pravog  reda  kako  treba  da  bude.  Smrtni  grijeh 
(peccatum  mortale)  je  potpun  grijeh  i  nije  dat  u  čulima, 
gdje  je  samo  nužni  grijeh,  u  kome  se  nalazi  karakter  smrt¬ 
nog  grijeha  samo  na  nepotpun  način. 

Uz  Tomine  izvode  reći  ćemo  općenito,  da  se  volja  sastoji 
u  mogućnosti  izbora  u  čemu  je  izražena  i  odgovornost  za 
svako  djelovanje.  Sloboda  je  odnos  prema  dužnosti,  što 
znači  da  apsolutne  slobode  nema.  Uvijek  smo  uvjetovani 
razlitičim  odnosima  (moralnim,  porodičnim,  društvenim, 
povijesnim)  i  unutar  toga  se  odlučujemo  za  ono  što  ima 
svoje  moralno  opravdanje.  Slobodi  je  suprotna  prisila,  a 
ne  nužnost  kao  egzistencijalno  stanje  bića,  čime  je  izražen 
i  kauzalni  slijed. 


PITANJE  MORALNOSTI 

U  djelovanju  čovjek  ima  svoj  cilj,  to  je  oblik  težnje,  koja 
slijedi  na  osnovu  razuma,  što  se  naziva:  appetitus  intellec- 
tivus  seu  rationalis.  To  je  volja  kao  umna  mogućnost  te¬ 
žnje  (S.th. 1.81,1).  Nasuprot  tome,  na  primjer  težnja  kod  ži¬ 
votinja  uslovljena  je  instinktom,  dakle  samo  čulnošću 
(appetitus  sensitivus). 

Ljudska  volja  teži  za  srećom  i  blaženstvom  (beatitudo). 
Razum  je  iznad  volje,  razum  pokazuje  put,  a  volja  slijedi 
(S.th. 1.82, 3).  Prema  Tomi,  ljudska  volja  je  slobodna,  jer 
ako  volja  ne  bi  bila  slobodna,  etika  ne  bi  bila  moguća. 

Struktura  ljudskog  djelovanja  ima  ove  odnose:  1)  Inten- 
tio  —  težnja,  namjera,  smjer  volje  prema  cilju.  No  svaki 
cilj  traži  i  svoja  sredstva,  2)  Consilium  —  izbor  sredstava 
za  odabrani  cilj.  Kod  tog  premišljanja  uopće  nije  u  pitanju 

cilj,  nego  sredstva  (koja  ipak  stoje  u  vezi  s  ciljem),  3)  Con- 
sensus  —  na  osnovu  savjeta  pristanak  uz  odabrano  dobro 
—  na  osnovu  izbora  sadržaja.  4)  Electio  —  je  krajnji  izbor. 
Ako  je  na  primjer  za  odluku  ostavljena  samo  jedna  moguć¬ 
nost,  tada  se  odluka  poklapa  sa  consensus.  Electio  je  za¬ 
jednički  akt  razuma  i  volje  (S.th.I.82,8  i  1. 11). 

Moralnost  ljudskog  djelovanja  Toma  određuje  kao  i  Ari¬ 
stotel,  razlikujući  između  vrlina  razuma  i  vrlina  volje 
(moralne  vrline).  U  moralne  vrline  pripadaju:  pravednost, 
umjerenost  i  hrabrost.  Vrline  razuma  su:  racionalni  uvid, 
znanje,  mudrost,  umijeće  i  si.  Na  osnovu  tog  razlikovanja 
vidi  se,  da  čovjek  nije  čisti  razum,  pa  stoga  on  —  pored  do¬ 
brog  držanja  u  mišljenju,  treba  tako  postupati  i  u  volji. 

Prema  Tomi  cijeli  taj  odnos  nužno  se  promatra  iz  pojma 
Boga,  jer  sve  je  od  Boga  proizašlo  (. . .  ab  essentia  divina, 
S.  c.  G.  II.  15).  Kao  što  umjetnik  nosi  svoje  djelo  u  sebi, 
tako  i  Bog  ima  svoja  djela  u  sebi. 

Stvorenja  stalno  ovise  od  Boga.  Kad  bi  se  Bog  za  čas  po¬ 
vukao  sve  bi  prestalo  egzistirati.  Bilo  bi  protivrječno,  ako 
bismo  rekli,  da  je  Bog  mogao  stvoriti  stvorenja,  koja  bi 
bez  njega  mogla  egzistirati  (S.c.G. 11.25).  To  izgleda  tako,  da 
ništa  ne  može  samostalno  djelovati.  No  kod  Tome  ima  i 
suprotnih  stavova,  koji  ga  svode  na  aristotelizam  i  natura- 
lizam,  tj.  da  stvari  imaju  vlastitu  moć  djelovanja. 

Prema  Tomi  savršenstvo  svijeta  postoji  kao  cjelina.  Ne 
možemo  u  svakom  predmetu  tražiti  savršenost.  Na  prim¬ 
jer  oko  je  najfiniji  dio  tijela.  No  drugi  dijelovi  tijela  imaju 
svoje  funkcije,  iako  nisu  na  stupnju  oka,  koje  te  druge  fun¬ 
kcije  uopće  ne  bi  moglo  da  izvršava.  Ipak,  nejednakost  di¬ 
jelova  daje  sklad. 

Loše  ili  zlo  je  privatio,  tj.  nedostatak  nečega,  što  je  tre¬ 
balo  da  bude  (S.c.G. III.6).  Na  primjer  nije  zlo,  što  čovjek 
nema  krila,  ali  bi  bilo  zlo,  kad  ne  bi  imao  ruke.  Privatio 
može  biti  samo  negacija  u  okviru  supstancije.  Stoga  je  je¬ 
dina  i  prava  baza  za  loše,  dobro  (S.c.G. III, 11).  To  znači  da 
bez  bitka  loše  uopće  ne  bi  bilo  moguće,  pa  je  dobro  uzrok 
zla  (ibid.  13),  jasno  kao  stanje  i  privacija. 

U  svojim  tekstovima  Toma  piše  i  o  raznim  životnim  pita¬ 
njima  na  koja  daje  odgovor  da  bi  se  izbjeglo  stanje  nesi¬ 
gurnosti  u  vjerskom  i  etičkom  pogledu.  To  je  prvenstveno 

namijenjeno  određenju  savjesti  u  slučajevima  kad  o  istom 
predmetu  postoje  različita  mišljenja  i  među  crkvenim  uči¬ 
teljima. 

Ovdje  ćemo  navesti  tri  primjera  takvog  razmatranja:  1. 
Koliko  vrijedi  misa  lošeg  svećenika?,  2.  Da  li  treba  više  vo¬ 
ljeti  majku  ili  oca?  i  3.  0  grijehu  uzimanja  kamata. 

Za  misionarski  rad  bilo  je  svakako  važno  pitanje  —  da  li 
na  primjer  misa  lošeg  svećenika  vrijedi  manje  od  mise  do¬ 
brog  svećenika?  Razlike  među  svećenicima  postoje  pa  je  i 
gornje  pitanje  vrlo  umjesno.  Da  li  je  misa  ovisna  od  sveće¬ 
nika  kao  čovjeka?  Toma  kao  teolog  kaže  da  je  misa  izvan 
toga  kakav  je  svećenik  kao  čovjek.  No  ima  mišljenja  da  je 
misa  lošeg  svećenika  manje  vrijedna  od  mise  dobrog  sve¬ 
ćenika. 

U  misi  se  radi  o  sakramentu  i  to  je,  gledano  teološki, 
najvažnije.  Stoga  slijedi  zaključak,  što  se  tiče  sakramena¬ 
ta,  da  misa  lošeg  svećenika  nije  ništa  manje  vrijedna  od 
mise  dobrog  svećenika,  jer  i  jedan  i  drugi  obavljaju  isti  sa¬ 
krament;  dakle  govore  u  ime  Crkve. 

Toma  piše,  da  snaga  sv.  Duha  djeluje  u  zajednici  i  to  se 
prenosi  na  vjernike.  Tu  lično  dobro  kod  dobrog  svećenika 
može  u  misi  postati  plodonosno  i  drugima.  No  pojedinač¬ 
no  zlo  nekog  čovjeka  ne  može  naškoditi  drugima,  osim  po 
njihovom  vlastitom  pristanku. 

Tako  je  Toma  pokušao  odgovoriti  na  pitanje  o  razlici 
među  svećenicima  s  obzirom  na  njihov  habitus,  kad  obav¬ 
ljaju  istu  vjersku  dužnost.  Bolje  je,  da  je  svećenik  kao  čov¬ 
jek  dobar,  no  ako  to  nije,  zbog  toga  misa  ne  trpi,  ali  je  on 
ipak  neprikladan  u  odnosu  na  vjernike. 

S  tim  u  vezi  podsjetit  ćemo  da  Platon  u  svojoj  Državi  po¬ 
stavlja  pitanje,  da  li  su  bogovi  podmitljivi,  i  da  li  oni  sluša¬ 
ju  molitve  i  prihvaćaju  žrtve  onih  koji  su  nepravedni  i  loši 
ljudi.  Takvo  pitanje  bilo  je  ne  samo  teološko  već  i  životno 
pragmatično.  Postoji  razlika  između  pravednih  i  nepraved¬ 
nih  stanovnika  polisa.  Platon  piše,  da  su  bogovi  nepodmi¬ 
tljivi,  i  da  ništa  ne  vrijede  molitve  niti  žrtve  onih  koji  su 
nepravedni.  To  znači,  da  bogovi  prihvaćaju  samo  pravedne 
ljude  i  paze  na  njihove  molitve  i  želje. 

Tako  je  na  teološkom  odnosu  izveden  zaključak,  da  tre¬ 
ba  biti  pravedan,  a  loši  ljudi  su  odbačeni.  To  je  dopunjeno 

i  drugim  izvodima  u  kojima  se  kaže,  da  je  čovjek  odgovo¬ 
ran  za  to  što  čini  i  bira,  a  ne  bog  (mit  o  biranju  novih  živo¬ 
ta).  U  etičkom  odnosu  jasno  je  da  je  habitus  čovjeka  odlu¬ 
čujući  kvalitet  u  svakom  njegovom  djelovanju. 

Toma  razmatra  mnoga  pitanja  iz  svakodnevnog  životnog 
zbivanja.  Da  li  na  primjer  treba  više  voljeti  majku  ili  oca? 
Toma  navodi  najprije  mišljenja  u  kojima  se  kaže,  da  treba 
više  voljeti  majku.  Aristotel  je  pisao,  da  pri  rađanju  žena 
daje  tijelo.  No  prema  kršćanskom  vjerovanju  čovjek  ne  do- 
bija  dušu  od  oca  nego  od  Boga,  iz  čega  bi  slijedilo  da  treba 
više  voljeti  majku. 

Majčinstvo  je  mukotrpnije  nego  očinstvo.  Majke  se  više 
brinu  za  djecu  nego  očevi,  pa  veća  ljubav  pripada  majci. 
No  Jeronim  je  pisao  da  poslije  Boga  kao  oca  svih  ljudi,  tre¬ 
ba  više  voljeti  oca.  Dakle,  i  za  jedno  i  za  drugo  shvaćanje 
imamo  stavove:  za  i  protiv. 

Toma  piše,  da  oca  i  majku  treba  voljeti  kao  neka  počela 
prirodnog  postanka,  pri  čemu  je  otac  djelatnik,  a  majka 
primalac.  Oblikovnu  snagu  materiji  daje  otac.  No  iz  toga 
kod  Tome  ne  slijedi  suprotnost  u  smislu  više  ili  manje,  jer 
tu  se  radi  o  prijateljstvu  koje  dugujemo  svojim  roditelji¬ 
ma. 

U  izlaganju  tog  pitanja  Toma  ne  navodi  tekst  1. Kor.  14, 34 
u  kojem  se  kaže:  »Žene  vaše  da  šute  u  crkvama,  jer  se  nji¬ 
ma  ne  dopusti  da  govore  nego  da  slušaju,  kao  što  i  Zakon 
govori«.  Taj  tekst  Zakona  kaže  (odnosi  se  na  kažnjavanje 
poslije  prvog  grijeha):  »A  ženi  reče:  tebi  ću  mnogo  muke 
zadati  kad  zatrudniš,  s  mukama  ćeš  djecu  rađati,  i  volja  će 
tvoja  stajati  pod  vlašću  muža  tvojega,  i  on  će  ti  biti  gospo¬ 
dar«.  Takav  stav  je  u  svakom  pogledu  značio  podređenje 
žene  ne  samo  u  vjerskim  nego  i  u  društvenim  odnosima. 

Pogledajmo  i  treće  pitanje:  odnos  prema  uzimanju  ka¬ 
mata  na  posuđeni  novac.  U  tekstu  Evanđelja  (Lk. 19,23)  na¬ 
vodi  se  mogućnost  uzimanja  kamata,  dakle  dobiti  od  posu¬ 
đenog  novca.  No  taj  tekst  objašnjava  Toma  u  duhovnom 
odnosu,  što  znači  da  se  tu  misli  na  uvećanje  duhovnih  do¬ 
bara,  a  to  bi  bio  put  prema  Bogu. 

No  ima  dosta  primjera  u  Bibliji  gdje  se  govori  o  zaradi 
pa  je  nužno  odrediti  odnos  prema  takvom  načinu  stjecanja 
neke  koristi  (Ponovljeni  zakoni,  19  —  20).  Dobro  je  posuditi 

no  ne  i  očekivati  dobit  (Lk.  6,35).  Toma  jasno  kaže  da  je 
uzimanje  kamata  (usura)  vrsta  nepravde  i  to  ne  može  ima¬ 
ti  moralno  opravdanje. 

Kod  nekog  zakupa  može  se  tražiti  naknada  uporabe,  što 
u  društvu  regulira  građanski  zakon.  Ako  netko  iznajmi 
drugome  kuću  za  stanovanje  tada  se  nadoknada  shvaća 
kao  ekvivalent  za  uporabu  date  kuće.  No  u  taj  odnos  ne  bi 
išla  uporaba  iznajmljenog  novca,  pa  bi  uzimanje  kamata 
na  novac  bio  grijeh  protiv  pravednosti. 

Ako  se  hvali  onaj  koji  ne  uzima  kamate  (Ps.  14,5)  tada  je 
to  namjera  da  se  odnosi  među  ljudima  razvijaju  iz  ljubavi  i 
prijateljstva,  što  bi  proizlazilo  iz  vjerovanja,  da  su  svi  bo¬ 
žja  djeca. 

Kad  građanski  zakon  predviđa  mogućnost  uzimanja  ka¬ 
mata,  tada  je  tu  namjera,  da  se  spriječi  veće  zlo,  a  bilo  bi 
najbolje  da  kamata  uopće  nema.  Svrha  je  države  da  učini 
građane  dobrima.  U  teoriji  o  državi  Toma  slijedi  Aristotela 
i  Augustina. 

U  etičkom  pogledu  Toma  komentira  Aristotelovo  mišlje¬ 
nje,  da  ljudski  odnosi  trebaju  biti  zasnovani  na  pravedno¬ 
sti.  Jasno  je  da  u  pravednost  ne  pripada  iskorištavanje 
drugog  čovjeka.  Ako  je  posuđivanje  novca  oblik  usluge 
drugome,  tada  taj,  koji  je  novac  posudio,  može  to  uzvratiti 
nekim  drugim  oblikom  pažnje  ili  pomoći  koja  drugome 
treba.  To  proizlazi  iz  ideje  bližnjega,  pri  čemu  mora  biti 
isključena  želja  za  korišću  ili  zarađivanjem  uzimanja  ka¬ 
mata. 

Općenito  možemo  reći  da  su  kamate  određena  cijena  za 
posuđeni  kapital,  dakle  na  kredit  se  plaćaju  kamate,  pa  se 
događa  da  netko  vrlo  dobro  živi  od  kamata.  Kamate  su 
obavezni  oblik  davanja  nekome  na  posuđeni  iznos.  Visinu 
kamata  određuje  vlasnik  kapitala.  Takav  odnos  nema  ništa 
zajedničko  s  idejom  ljubavi.  No  kapital  se  ne  ponaša  senti¬ 
mentalno,  već  eksploatatorski. 

Toma  je  u  svom  religioznom  vjerovanju  pošao  od  ideala 
ljubavi  što  bi  značilo  apsolutnu  pravednost.  No  do  toga  ni¬ 
je  došlo  i  klasno-ekonomski  odnosi  postali  su  svakodnevna 
realnost. 

Protiv  zelenašenja  pisao  je  i  Luther,  polazeći  također  od 
religioznog  uvjerenja  —  da  je  to  negiranje  ljubavi  prema 

bližnjem.  Mane  je  u  svom  Kapitalu  (I)  citirao  te  Lutherove 
stavove  ističući  povijesnu  vrijednost  takve  društvene  svije¬ 
sti. 

ZAKLJUČNO  RAZMATRANJE 

U  Tominim  Summama  dat  je  pregled  filozofskog  i  teolo¬ 
škog  mišljenja  u  namjeri  da  to  koristi  u  širenju  i  učvršćiva¬ 
nju  kršćanskog  vjerovanja. 

Toma  je  priznat  u  crkvenim  redovima  kao  princeps  phi- 
losophorum,  što  znači  da  on  vodi  filozofe.  Dakle,  ima  mno¬ 
go  filozofa,  no  oni  se  ipak  uspoređuju  i  određuju  prema 
Tomi.  Da  ukratko  to  ovdje  odredimo.  Radi  se  o  odnosu  vje¬ 
rovanja  i  znanja.  Vjerovanje  je  dato  kao  objavljeni  sadržaj 
koji  Bog  saopćava  ljudima.  Time  se  kršćanin  —  vjernik 
osigurao  od  svih  mogućih  zabluda.  Iz  tog  uvjerenja  može 
se  ići  na  razmišljanje  koje  treba  doći  do  istog  sadržaja  kao 
i  vjerovanje.  Ako  bi  se  u  mišljenju  došlo  do  drugih  shvaća¬ 
nja,  tada  bi  se  bez  čvrstog  vjerovanja,  moglo  sumnjati  u 
objavljenu  istinu.  Za  razum  mogu  biti  nejasne  dogme,  no 
to  uopće  nije  razlog  da  ih  se  odbaci. 

U  tomizmu  se  radi  o  čvrstoj  i  jasnoj  granici  između  vje¬ 
rovanja  i  znanja.  Ta  granica  je  cilj  i  smisao  životnog  djelo¬ 
vanja.  Čovjekova  budućnost  je  u  tome  da  bude  vjernik  na 
način  kako  to  shvaća  katolička  crkva. 

Spinoza  je  pisao  da  je  istina  norma  sebe  i  lažnosti  (Veri- 
tas  norma  sui  et  falsi  est).  U  Tominom  shvaćanju  taj  pro¬ 
blem  bi  glasio,  da  je  vjerovanje  kriterij  sebe  i  lažnosti. 

Kad  se  zna  to  što  treba  znati  i  ako  je  ono  dato  u  vjerova¬ 
nju,  tada  je  i  filozofija  oblik  duhovnog  zadovoljstva,  da  se 
drugim  putem  mišljenja  osposobljuje  za  razumijevanje 
objave.  Takvo  filozofiranje  ima  u  sebi  cilj  traženja  koje  je 
vidljivo  kao  kraj,  ali  putevi  do  tog  cilja  ostaju  neizvjesni. 
Time  je  i  Tomin  »racionalizam«  teološko  razmišljanje  po¬ 
sredstvom  filozofije.  Ako  se  to  razdvoji,  tada  je  ukinuta  i 
pretpostavka  te  filozofije. 

Općenito,  možemo  reći  da  je  teološka  granica  između 
vjerovanja  i  znanja  stanje  duha  koji  je  izdvojen  iz  povije¬ 
snog  odnosa  i  stavljen  u  teološki  sadržaj  kao  svoju  određe¬ 
nost. 

S  tim  u  vezi  spomenut  ćemo  da  se  u  13.  stoljeću  paralel- 

no  sa  skolastičkim  učenjem  razvija  pravac  koji  pomoću 
fantazije  želi  osmisliti  samo  vjerovanje.  To  je  njemačka 
mistika,  koja  je  u  biti  pučka  filozofija  religije;  ona  ide  svo¬ 
jim  posebnim  putem  i  razlikuje  se  od  učene  teologije. 

Začetnik  i  ostvaritelj  te  »gnoze  srca«  je  Meister  Eckhart 
(rođen  vjerojatno  u  Thiiringenu  1260.  godine,  umro  u 
Kolnu  1327).  Iz  njegove  škole  su  proizašli  Johann  Tauler  iz 
Strassburga  (1300-1361)  i  Heinrich  Sušo  (1300-1365)  iz  Kon- 
stanza.  Crkva  je  odbacila  misticizam  kao  oblik  krivovjerja, 
jer  ne  prihvaća  vjerovanje  u  duhu  njenog  učenja. 

Tomina  Suma  (lat.  summa)  kao  oblik  pisanja  imala  je 
cilj  da  skupi  i  sistematizira  znanje  i  vjerovanje  da  bi  se  u- 
čvrstila  religiozna  svijest.  Na  takvom  kriteriju  zasnovana 
je  skolastička  metoda  učenja  i  mišljenja.  Predavanje  i  ko¬ 
mentiranje  (lectio)  podstiče  na  razmišljanje  o  shvaćanjima 
crkvenih  pisaca.  U  diskusijama  (disputatio)  ide  se  za  anali¬ 
zom  stavova  pro  i  contra,  da  bi  se  došlo  do  zaključka  koji 
bi  bio  u  skladu  sa  cjelokupnim  vjerovanjem. 

Taj  rad  je  osnova  kasnijih  predavanja  i  seminara.  Na 
tim  diskusijama  moglo  se  govoriti  i  o  pitanjima  koja  nisu 
bila  dio  nastave  (disputationes  de  quodlibet).  To  je  bila 
prilika  da  se  i  učitelji  međusobno  upoznaju  o  svom  radu  i 
mišljenju  o  pojedinim  temama  (quodlibeticae),  a  to  je  bi- 
lježeno  i  izdavano  kao  priručnik  za  učenike  (quaestiones  et 
responsiones  quodlibeticae)  koji  su  navedena  različita  pi¬ 
tanja  i  sami  komentirali.  Uspoređivanjem  autoriteta  dola¬ 
zilo  se  do  misaone  raznovrsnosti  koja  je  pripremala  i  put 
herezama.  Razmatranje  metodom  sic  et  non  potiče  i  želju 
za  učenošću  da  bi  se  što  više  argumenata  navelo  u  prilog 
za  postavljenu  tezu.  Na  tome  je  zasnovan  i  način  pitanja  o 
kojima  treba  naći  prihvatljive  odgovore. 

U  takvom  radu  nužno  je  prisutan  odnos  prema  autorite¬ 
tima,  u  što  pripada  sv.  Pismo,  stav  Crkve,  zatim  crkveni  oci 
i  ostali  preuzeti  kršćanski  pisci.  Mišljenja  autoriteta  (sen- 
tentiae  auctorum)  postaju  sastavni  dio  svakog  izlaganja. 

S.  Eriugena  (9.  st.)  je  pisao  da  se  slažu  pravo  mišljenje  i 
pravi  autoritet,  no  u  slučaju  neslaganja  razum  ima  pred¬ 
nost  pred  svakim  oblikom  autoriteta.  Takvo  Eriugenino 
mišljenje  nije  bilo  po  volji  Crkvi,  pa  je  njegova  knjiga:  De 
divisione  naturae  bila  osuđena  na  spaljivanje  u  13.  stolje¬ 
ću. 

U  tim  raznovrsnim  diskusijama  navođena  su  mišljenja  i 
autoriteta  iz  filozofije.  Takav  autoritet  je  za  Tomu  najprije 
Filozof  (tj.  Aristotel),  a  zatim  i  drugi  filozofi  o  čijim  se  mi¬ 
šljenjima  govori  u  pojedinim  pitanjima. 

Sistematiziranje  tih  različitih  izvoda  dobilo  je  u  Suma¬ 
ma  svoj  završeni  oblik.  Svaki  izvod  je  trebalo  uspoređivati 
sa  mogućim  suprotnostima  i  tada  donijeti  rješenje  koje  je 
izvedeno  u  različitim  oblicima  silogizama,  koji  su  bili  često 
toliko  formalizirani,  da  su  postali  opterećenje  za  mišljenje. 

U  metodu  izlaganja  pripada  i  pokušaj  da  se  različita  mi¬ 
šljenja  usklade  (concordantia  catholica),  da  bi  se  ostavilo 
što  manje  mjesta  za  bilo  koji  oblik  neizvjesnosti  i  sumnje. 
Jer,  ako  bi  medu  autoritetima  bilo  takvih  razlika,  koje  se 
ne  mogu  riješiti,  tada  je  suvišna  i  sama  institucija  autorite¬ 
ta. 

Bit  Sume  je  u  razrješenju  i  usklađivanju  suprotnosti. 
Rješenje  (solutio)  nije  adekvatno,  ako  bi  postojeće  razlike 
ostale  jedna  pored  druge  kao  zbroj  mogućih  mišljenja.  Tu 
se  ne  ide  za  kvantitetom  suprotnosti,  već  za  rješenjem  toga 
svega. 

U  razrađivanju  Suma  Toma  Akvinski  je  sistematizirao 
teološko  shvaćanje  u  odnosu  na  sva  druga  područja  znanja 
i  mišljenja.  Bog  je  određen  kao  prvi  princip  i  sve  je  iz  toga 
deducirano.  Stoga  je  Suma  univerzalno  izlaganje  teologije 
kao  oznake  za  mišljenje  o  svijetu  i  životu. 

S  tim  u  vezi  podsjetit  ćemo  da  se  termin  teologija  prvi 
put  javlja  u  Platonovoj  filozofiji.  Platon  je  odredio  teologi¬ 
ju  kao  načine  govora  o  bogovima.  To  ne  može  biti  prepu¬ 
šteno  pjesnicima  ni  filozofima  niti  pak  narodnom  shvata- 
nju,  već  država  svojim  propisima  naređuje  što  treba  o  bo¬ 
govima  misliti.  Taj  pojam  državne  teologije  postaje 
obavezan  za  sve  građane  polisa. 

Zakoni  su  ujedno  i  teorija  o  svakom  propisu.  Iz  razumi¬ 
jevanja  naređenja  slijedi  i  voljno  odlučivanje  da  se  postav¬ 
ljeni  zakoni  u  svemu  izvršavaju.  Stoga  Platon  u  Zakonima 
(X)  navodi  svoje  mišljenje  i  dokaze  da  bogovi  postoje. 

Teologija  objavljene  religije  uzdiže  sebe  iznad  državnih 
zakona.  Ti  zakoni  mogu  praktično  odrediti  tumačenje  dru¬ 
štvenih  institucija  u  kojima  i  religija  ima  svoje  mjesto.  Te¬ 
ologija  objave  shvaća  sebe  nadpovijesno,  jer  u  sebi  ima  ap- 


XL 


Branko  Bošnjak 


solutni  početak  i  apsolutni  završetak.  Takvo  uvjerenje  nu¬ 
žno  djeluje  isključivo.  Objava  je  teologiziranje  svega.  Tu  se 
mišljenje  određuje  izvan  samog  sebe. 

Prilagođavanjem  Aristotela  kršćanstvu  Toma  je  dao  mo¬ 
del  racionalne  teologije  koja  polazi  od  kršćanske  dogmati¬ 
ke  i  postaje  norma  za  shvaćanje  sadržaja  objave.  Razum  u 
svojim  mogućnostima  to  ne  može  dokazati.  No  vjerovanje 
mu  pomaže  da  to  shvati  kao  nešto  što  je  u  sebi  i  po  sebi 
nadumno.  Time  se  ukida  pojam  protivrječnosti,  jer  se  sa¬ 
držaj  objave  ne  izvodi  logičkom  dedukcijom.  Taj  oblik  pri¬ 
premanja  mišljenja  određuje  i  granicu  do  koje  se  mišljenje 
kreće  u  određenju  svoga  predmeta.  »Teološki  kriticizam« 
određuje  granice  razuma  ne  samo  u  predmetu,  već  i  u  rje¬ 
šenju  predmeta.  Takva  racionalna  teologija  zasniva  u  sebi 
nužnu  obranu  protiv  svih  koji  drukčije  vjeruju.  U  pojedi¬ 
nostima  to  je  izraženo  u  djelu:  Summa  contra  gentiles. 
Diskusija  protiv  neznabožaca  zasnovana  je  na  crkvenoj  or- 
todoksiji  s  ciljem:  ad  maiorem  Dei gloriam  što  je  u  biti  svr¬ 
ha  teoloških  spisa  uopće. 

S  tim  u  vezi  spomenut  ćemo,  da  je  Nietzsche  pisao  u  jed¬ 
nom  svom  fragmentu  (1881.  god.)  da  će  kod  vjernika  posto¬ 
jati  strašno  protivljenje  protiv  onih  koji  ne  prihvaćaju 
stav:  extra  ecclesiam  nulla  salus.  Nietzsche  ističe  da  se  tu 
ne  djeluje  iz  ego,  već  iz  instinkata  koji  se  održavaju  religi¬ 
jom.  Nietzsche  zaključuje  da  mi  više  u  to  ne  vjerujemo,  jer 
to  protivurječi  slobodi  mišljenja. 

Nesumnjivo  je  da  jedna  isključivost  rađa  drugu  i  to  je  u 
svojoj  biti  netolerantan  način  mišljenja  i  djelovanja.  Treba 
razvijati  slobodno  i  samostalno  razmišljanje  da  bi  se  uspo¬ 
stavili  i  takvi  ljudski  odnosi. 

Skolastička  teologija  i  filozofija  bile  su  zasnovane  na  kri¬ 
teriju  vjerovanja,  kao  univerzalnog  odnosa.  Zahtjev  za  in¬ 
dividualnošću  kojim  počinje  novovjeki  duh,  nije  mogao  bi¬ 
ti  zadovoljen  transcendentnim  shvaćanjem  svijeta  i  života. 
Skolastičko  mišljenje  ostaje  i  dalje  sebi  dosljedno,  no  to  je 
neadekvatno  za  novo  građansko  društvo  —  koje  se  želi 
osloboditi  svih  stega  i  svojom  snagom  djelovati  u  društve¬ 
nim  i  povijesnim  događajima. 

Misaoni  odnos  prema  povijesti  usmjeren  je  na  razumije¬ 
vanje  toga  što  je  bilo.  Povijest  mišljenja  istražuje  cjelinu 

razvoja  da  bi  se  iz  kontinuiteta  shvatila  bit  te  cjeline.  Sko- 
lastičko  mišljenje  je  izraz  duha  koji  ide  za  potpunom  sinte¬ 
zom  kršćanskog  djelovanja  i  mišljenja.  To  je  bilo  moguće 
na  osnovama  teocentrićke  metafizike  kao  strukture  onto¬ 
logije  i  spoznaje.  U  takvoj  dedukciji  svijet  je  označen  po 
prostoru  i  vremenu,  a  ono  što  je  bilo  eshatološko  postalo 
je  povijesno  kao  znak  novog  zbivanja  u  kojemu  čovjek  tre¬ 
ba  da  se  angažira  za  svoje  spasenje,  koje  je  ponuđeno  tim 
novim  vjerovanjem.  U  tom  odnosu  Toma  Akvinski  je  dao 
Crkvi  Sume  koje  ona  shvaća  kao  najbolji  način  izlaganja 
ideje  vjerovanja.  To  potvrđuju  i  počasni  nazivi  za  Tomu: 
doctor  angelicus,  —  communis,  —  egregius. 

U  racionalnom  kriteriju  mišljenja  ukida  se  pretpostavka 
apsolutnog  bića,  pa  je  i  filozofija  samo  mišljenje  o  bitku 
kao  jedinoj  zbiljnosti. 

Branko  Bošnjak 

Petri  Lombardi  (Tumačenje  četiriju  knjiga  nauke  Petra  Lom- 
barda,  Učitelja) 

sent.  —  sententia  (mišljenje;  nauka) 

serm.  —  sermo  (govor) 

si.  —  slijedeći 

sol.  —  solutio  (rješenje) 

sqq.  —  sequentes  (slijedeći) 

ss.  —  sequentes  (slijedeći) 

sup.  —  super  (iznad;  o) 

Suppl.  —  Supplementum  (Dodatak  Teološke  Sume  Tome  Akvin- 
skog) 

t.  —  textus  (tekst) 
tit.  —  titulus  (naslov) 

Tr.  —  Tractatus  (rasprava) 

Usp.  (usp.)  —  usporedi 

ver.  —  versus  (redak;  stavak) 
vol.  —  volumen  (svezak) 


(sastavio:  Josip  Barbarić  ) 


CXIV  Bibliografski  dodatak 

POPIS  AUTORA,  DJELA  I  BIBLIOGRAFSKIH  KRATICA 


ACTA  Concilii  Chalcedonensis  (Acta  Conc.  Chalced.)  —  Spisi  Kal- 
cedonskog  sabora 

ACTA  Sancti  Sebastiani  (Acta  S.  Sebast.)  -  Spisi  o  Svetom  Seba- 
stijanu 

ALBERTUS  MAGNUS  (Albert.)  -  Albert  Veliki 

ALEXANDER  DE  HALES,  Summa  theologica  (Summa  theol).  — 
Aleksander  Haleški,  Teološka  Suma 

ANSELMUS  CANTUARIENSIS;  De  veritate  (De  verit.)  -  Ansel- 
mo,  O  istini 

ARISTOTELES  (Aristot.)  —  Aristotel 

—  Analitica  priora  (Anal.  priora)  —  Prva  analitika 
—  Analitica  posteriora  (Poster.)  —  Druga  analitika 
—  Categoriae  (Categor.)  —  Kategorije 
—  De  memoria  et  reminiscentia  (De  mem.  et  rem.)  —  O  pam¬ 
ćenju  i  sjećanju 

—  Metaphysica  (Metaphys.)  —  Metafizika 
—  Meteorologica  (Meteor.)  —  Meteorologika 
—  Rhetorica  (Rhet.)  —  Retorika 
—  Topica  (Topic.)  —  Topika 

AUGUSTINUS  (August.)  -  Augustin 

—  Contra  duas  epistulas  pelagianorum  (Contra  duas  epist. 

pelag.)  —  Protiv  dviju  poslanica  pelagijanaca 
—  Contra  epistulam  Parmeniani  (Cont.  ep.  Parmen.)  —  pro¬ 
tiv  Parmenijanove  poslanice 
—  Contra  Faustum  (Contra  Faust.)  —  Protiv  Fausta 
—  Contra  Maximum  (Contra  Maxim.)  —  Protiv  Maksima 
—  De  baptismo  contra  donatistas  (De  bapt.  contra  donat.)  — 
O  krštenju  protiv  donatista 

—  De  bono  viduitatis  (De  bono  viduit.)  —  O  dobru  udovištva 
—  De  consensu  evangelistarum  (De  consensu  evangelist.)  — 
O  suglasju  evanđelista 

—  De  diversis  quaestionibus  LXXXIII  (Octog.  quaest.)  —  O 
različita  83  pitanja 

—  De  divinatione  daemonum  (De  divinat.)  —  O  pobožanstve- 
nju  đavola 

-  De  Genesi  ad  litteram  (De.  Gen.  ad  litt.)  —  O  doslovnom 
tumačenju  Knjige  Postanka 

—  De  genesi  contra  Manicheos  (De  gen.  contra  Manich.)  —  O 
postanku  protiv  manihejaca 


Bibliografski  dodatak 


CXV 


—  Qe  haeresibus  (De  haeres.)  —  O  krivovjerjima 
—  De  libero  arbitrio  (De  lib.  arbitrio)  —  O  slobodnom  rasu¬ 
đivanju 

—  De  Trinitate  (De  Trin.)  —  O  Trojstvu 
—  Enarrationes  in  Psalmos  (Enarr.)  —  Tumačenje  Knjige 
psalama 

—  Enchiridion  ad  Laurentium  sive  De  fide,  spe  et  caritate  — 
Enhiridion  (Priručnik)  Laurenciju  ili  O  vjeri,  nadi  i  ljubavi 
—  In  evangelium  Sancti  Ioannis  expositio  (In  Io.)  —  Izlaga¬ 
nje  evanđelja  Sv.  Ivana 

—  Ouaestiones  evangeliorum  (Quaest.  evang.)  —  Pitanja  o 
evanđeljima 

-  Retractationes  (Retrac.)  -  Ponovno  razmatranje  ranijih 
učenja 

—  Sermones  ad  populum  (Serm.  ad  popul.)  —  Govori  uprav¬ 
ljeni  puku 

—  Soliloquia  (Soliloq.)  —  Razgovori  sa  samim  sobom 

AVICENNA,  Metaphysica  (Metaphys.)  —  Metafizika 

BASILIUS  MAGNUS 

—  In  Hexaemeron  (In  Hexaem.)  —  Tumačenje  stvaranja  u 
šest  dana 

—  In  Proverbia  (In  Prov.)  —  Tumačenje  Knjige  mudrih  izre¬ 
ka 

BEDA  VENERABILIS  (Beda)  -  Beda  Časni 

—  In  Lucam  evangelistam  expositio  (In  Lc.)  —  Izlaganje  Lu- 
kina  evanđelja 

BEKKER  IMMANUEL  (Bk),  Aristoteles.  Opera,  graece  (ed.  Imma- 
nuel  Bekker,  Berolini  1831,  2  voli.)  —  Izdanje  Aristotelovih 
djela  na  grčkom  jeziku.  Priredio  i  izdao  I.  Bekker,  Berlin 
1831,  2  sveska 

BERNARDUS  CLARAEVALLENSIS  —  Bemardo  od  Clairvauxa 
—  De  consideratione  (De  consid.)  —  O  promatranju 
—  Tractatus  de  gratia  et  libero  arbitrio  (Tract.  de  grat.  et  lib. 
arb.)  —  Rasprava  o  milosti  i  slobodnoj  volji 

BIBLIA  (SVETO  PISMO) 
a.  Stari  zavjet 

—  Deuteronomium  (Dt.)  —  Ponovljeni  zakon 
—  Exodus  (Ex.)  —  Knjiga  Izlaska 
—  Hošea  (Hoš) 

—  Izaija  (Iz) 


CXVI 


Bibliografski  dodatak 


—  Knjiga  Brojeva  (Br) 

—  Knjiga  Izlaska  (Iz) 

—  Knjiga  Mudrosti  (Mudr) 

—  Knjiga  Postanka  (Post) 

—  Knjiga  Sirahova  (Sir) 

—  Mudre  izreke  (Izr) 

—  Ponovljeni  zakon  (Pnz) 

—  Prva  knjiga  o  Samuelu  (1  Sam) 

—  Psalmi  (Ps) 

—  Tobija  (Tob) 

b)  Novi  zavjet 

—  Acta  apostolorum  (Act.)  —  Djela  apostolska 
—  Djela  apostolska  (Dap) 

—  Evanđelje  po  Ivanu  (Iv) 

—  Evanđelje  po  Luki  (Lk) 

—  Evanđelje  po  Mateju  (Mt) 

—  Evangelium  Sancti  Ioannis  (Io.) 

—  Epistula  ad  Colosses  (Col.)  —  Poslanica  Kološanima 
—  Epistula  ad  Corinthios  (Cor.)  -  Poslanica  Korinćanima 
(prva  i  druga) 

—  Epistula  ad  Galatas  (Ad  Gal.)  —  Poslanica  Galaćanima 

-  Epistula  ad  Hebraeos  (Heb.)  -  Poslanica  Hebrejima 

—  Epistula  ad  Philippeses  (Phil.)  —  Poslanica  Filipljanima 
—  Poslanica  Galaćanima  (Gal) 

—  Poslanica  Hebrejima  (Heb) 

—  Poslanica  Kološanima  (Kol) 

—  Poslanica  Korinćanima  (Kor)  (prva  i  druga) 

—  Poslanica  Rimljanima  (Rim) 

—  Poslanica  Svetog  Jakova  (Jak) 

—  Poslanica  Timoteju  (Tim)  (prva  i  druga) 

—  Poslanica  Titu  (Tit) 

—  Prva  Ivanova  poslanica  (1  Iv) 

—  Prva  Petrova  poslanica  (1  Pet) 

—  Druga  Petrova  poslanica  (2  Pet) 

BOETHIUS,  De  Trinitate  (De  Trin.)  —  O  Trojstvu 

CAESARIENSIS  (CEZARIJE),  De  solemnitate  Paschali  (De  so- 
lemn.  Paschali)  —  O  uskrsnoj  svetkovini 

CICERO  MARCUS  TULLIUS 

—  Libri  rhetorici  (De  invent.  rhetor.)  —  Knjige  o  govomištvu 

-  Topica  (Topic.)  —  Topika 

EUCLIDES,  Elementa  (Element.)  —  Elementi 


Bibliografski  dodatak  CXVII 

GRATIANUS,  Decretum,  De  consecratione  —  Gracijanov  dekret, 
O  posvećenju 

GREGORIUS  MAGNUS  -  Grgur  Veliki 

—  In  evangelia  expositio  (In  evang.)  -  Izlaganje  evanđelja 
—  Moralium  libri  sive  Expositio  in  Librum  Iob  (Moral.)  — 
Moralka  ili  Izlaganje  knjige  o  Jobu 

HIERONYMUS 

—  In  Ezechielem  prophetam  expositio  (In  Ezech.)  —  Izlaga¬ 
nje  Knjige  proroka  Ezekijela 

—  In  Ieremiam  prophetam  expositio  (In  Ier.)  —  Izlaganje 
Knjige  proroka  Jeremije 

—  Contra  Helvidium  (Con.  Helv.)  —  Protiv  Helvidija 

HUGO  DE  SANCTO  VICTORE,  De  sacramentis  (De  sacram.)  —  O 
sakramentima 

INNOCENTIUS  (INNOC.)  -  Inocent 

IOANNES  CHRYSOSTOMUS  -  Ivan  Krizostom  (Zlatousti) 

—  In  evangelium  Sancti  Ioannis  (In  Io.)  —  Izlaganje  Ivanova 
evanđelja 

—  In  epistulam  ad  Hebraeos  expositio  (In  Heb.)  -  Izlaganje 
Poslanice  Hebrejima 

—  Opus  imperfectum  in  Matheum  (Op.  imperf.  in  Mt.)  —  Ne¬ 
dovršeno  djelo  Izlaganja  Matejeva  evanđelja 

IOANNES  DAMASCENUS  —  Ivan  Damaščanski 

—  De  fide  ortodoxa  (De  fide  orth.)  —  O  pravoj  vjeri 

ISIDORUS,  Etymologiae  (Etymol.)  —  Etimologije 
LIBER  de  natura  hominis  —  Knjiga  o  čovjekovoj  naravi 

MACROBIUS  —  Teodozije  Ambrozije  Makrobije 

—  In  somnum  Scipionis  expositio  (In  Somn.  Scip.)  —  Izlaga¬ 
nje  Sciponova  sna 

MOYSES  MAIMONIDES,  Doctor  perplexorum  (Doct.  perplex.) 

PETRUS  LOMBARDUS  (MAGISTER)  -  Petar  Lombardo  (Učitelj) 

—  Libri  quatuor  Sententiarum  (Sent.)  -  Četiri  knjige  senten- 
čija 

PETRUS  PICTAVIENSIS,  Liber  Sententiarum  (Sent.)  —  Knjiga 
sentencija 

PLATO 

—  Civitas  (Civit.)  —  Država 
—  Parmenides  (Parmenid.)  —  Parmenid 


CXVIII 


Bibliografski  dodatak 


—  Teetet  (Theaetet.) 

RABANUS  MAURUS,  In  Ecclesiasten  (In  Eccli.)  —  Izlaganje  Pro¬ 
povjednikove  knjige 

THEMISTIUS  (THEMIST.)  -  Temistije 

THEODOTUS  ANCYRENSIS  (THEODOTUS  ANCYR.)  -  Teodot 

Ankarski 

—  In  natalitio  Salvatoris  (In  natal.  Salv.) 

THOMAS  AOUINAS  -  Toma  Akvinski 

a.  Tumačenje  knjiga  Svetoga  pisma 

—  In  epistulam  primam  ad  Corinthios  (In  I  Cor.)  —  Izlaganje 
Prve  poslanice  Korinćanima 

—  In  epistulam  ad  Galatas  (In  Gal.)  —  Izlaganje  Poslanice 
Galaćanima 

—  In  epistulam  ad  Hebraeos  (In  Hebr.)  —  Izlaganje  Poslani¬ 
ce  Hebrejima 

—  In  epistulam  ad  Romanos  (In  Rom.)  —  Izlaganje  Poslani¬ 
ce  Rimljanima 

-  In  Primam  epistulam  ad  Timothaeum  (In  I  Tim.)  —  Izlaga¬ 

nje  Prve  poslanice  Timoteju 

-  In  Secundam  epistulam  ad  Timothaeum  (In  II  Tim.)  - 

Izlaganje  Druge  poslanice  Timoteju 

—  In  Ioannem  Evangelistam  (In.  Io.)  —  Izlaganje  Ivanova 
evanđelja 

—  In  Mathaeum  evangelistam  (In  Mt.)  —  Izlaganje  Matejeva 
evanđelja 

—  In  Isaiam  prophetam  (In  Is.)  —  Izlaganje  Knjige  Izaije 
proroka 

—  In  Psalmos  (In  Ps.)  —  Izlaganje  Knjige  psalama 

b.  Velika  djela 

—  Commentarium  in  quatuor  libros  Sententiarum  Petri 
Lombardi  (Sent.)  —  Tumačenje  četiriju  knjiga  Sentencija 
Petra  Lombarda 

—  Summa  contra  gentiles  (S.  c.  g.)  —  Suma  protiv  nevjerni¬ 
ka 

—  Summa  theologiae  (Summa  theologica)  (S.  th.)  —  Teolo¬ 
ška  suma 

—  Ouodlibet  (Quaestiones  quodlibetaies)  (Quodl.)  -  Pitanja 
o  različitim  stvarima 

c.  Tumačenje  Aristotelovih  djela 

—  In  libros  posteriorum  Analyticorum  expositio  (Poster.)  — 
Izlaganje  knjige  Druge  analitike 


Bibliografski  dodatak 


CXIX 


—  In  decem  libros  Ethicorum  expositio  (Ethic.)  —  Izlaganje 

deset  knjiga  Etike 

—  In  duodecim  libros  Metaphysicorum  expositio  (Metap- 

hysic.)  —  Izlaganje  dvanaest  knjiga  Metafizike 

—  In  libros  Perihermeneias  expositio  (Periherm.)  —  Izlaga¬ 

nje  knjige  O  tumačenju 

—  In  libros  Politicorum  expositio  (Politic.)  —  Izlaganje  knji¬ 

ge  Politike 

d.  Ostala  djela 

—  Catena  aurea  super  quatuor  Evangelia  (Cat.  aur.)  —  Zlatni 

lanac  o  četiri  evanđelja 

—  Compendium  theologiae  ad  fratrem  Reginaldum  socium 

suum  carissimum  (Compend.  theol.)  —  priručnik  teologi¬ 
je  svomu  predragom  drugu  bratu  Reginaldu 

—  Contra  errores  Graecorum  ad  Urbanum  IV  Pontificem 

Maximum  (Cont.  err.  Graec.)  —  Protiv  zabluda  Grka  Ur¬ 
banu  IV  vrhovnom  svećeniku 

—  De  caritate  (De  carit.)  —  O  ljubavi 

—  De  duabus  praeceptis  caritatis  et  decem  legis  praeceptis 

(De  duob.  praec.)  -  O  dvjema  zapovijedima  ljubavi  i  o 
deset  zapovijedi  zakona 

—  De  potentia  (De  pot.)  -  O  moći 

—  De  principio  individuationis  (De.  Princ,  individ.)  —  O  po¬ 

čelu  pojedinjenja 

—  De  regimine  Iudaeorum  ad  ducissam  Brabantiae  (De  Reg. 

lud.)  —  O  upravljanju  Zidovima  vojvotkinji  od  Brabanta 

—  De  veritate  (De  verit.)  —  O  istini 

—  De  virtutibus  cardinalibus  (De  virt.  card.)  —  O  stožernim 

krepostima 

—  De  spiritibus  creatis  (De  špirit,  creat.)  —  O  stvorenim 

duhovima 

—  Expositio  primae  decretalis  ad  archiadiaconum  Tuderti- 

num  (Expos.  in  I  Decret.)  —  Izlaganje  prve  naredbe  arhi- 
đakonu  iz  Todija 

—  Expositio  super  Symbolum  fidei  (Expos.  super  Symb.)  — 

Izlaganje  o  Vjerovanju 

—  Expositio  super  librum  Boethii  »De  Trinitate«  (In  Boet. 

»De  Trin.«)  —  Izlaganje  Boetijeve  knjige  »O  Trojstvu« 

—  Ouaestiones  de  anima  (Q.  de  anima)  —  Pitanja  o  duši. 

(sastavio:  Josip  Barbarič) 


A 

FILOZOFIJA;  PSIHOLOGIJA;  SPOZNAJA 


1.  O  BIĆU  I  BITI 

(DE  ENTE  ET  ESSENTIA) 

PREDGOVOR* 

1.  —  Budući  da  zabluda  u  početku  malena,  prema  Filo¬ 
zofu1,  u  prvoj  knjizi  djela  O  nebu  i  svijetu 2,  na  kraju  posta¬ 
je  velika,  a  biće  ( ens )  i  bit  (essentia)  jesu  ono  što  um  (in- 
tellectus)  najprije  poima,  kako  kaže  Avicenna3  u  prvoj  knji¬ 
zi  svoje  Metafizike  *  zato  da  se  zbog  nepoznavanja  toga  ne 
bi  zapalo  u  zabludu,  treba  radi  otkrivanja  njihove  teškoće 
kazati  što  se  označuje  nazivom  »bit«  i  »biće«,  kako  se  oni 
nalaze  u  različitim  stvarima  i  kako  se  odnose  prema  logič¬ 
kim  pojmovima,  naime  prema  rodu,  vrsti  i  razlici. 

No  kako  spoznaju  o  jednostavnim  stvarima  moramo  do¬ 
bivati  iz  složenih  i  nadolaziti  iz  kasnijih  stvari  na  prvobit¬ 
ne,  da  bi  spoznaja,  ako  se  počinje  od  lakšega,  postala  prim¬ 
jerenija,  zato  do  značenja  »biti«  treba  dolaziti  od  značenja 
»bića«. 


*  Ovo  je  filozofsko  djelce  Tome  Akvinskoga  prevedeno  prema  izdanju: 
Divi  Thomae  Aquinatis,  Doctoris  angelici,  Opuscula  philosophica  cura  et 
studio  P.  Fr.  Raymundi  M.  Spiazzi  O.  P.  Taurini-Romae,  1954,  Marietti. 

U  novije  vrijeme  objavljena  su  kod  nas  dva  prijevoda  ovog  djela: 

1)  Toma  Akvinski,  O  biću  i  suštini,  preveo  i  predgovor  napisao  dr  Vladi¬ 
mir  Premce,  Mala  filozofska  biblioteka,  Beograd  1973,  V-VII  +  1-35. 

2)  Toma  Akvinski,  IZABRANO  DJELO,  izabrao  i  priredio  Tomo  Vereš, 
Globus,  Zagreb  1981,  str.  68-99,  0  biću  i  biti,  s  paralelnim  latinskim  tek¬ 
stom. 

1  To  je  za  Tomu  Akvinskoga  Aristotel  kao  filozof  par  excellence. 

2  Aristotel.  De  caelo  I  5,  A  271  b  8-13 

3  Avicenna  (Ibn  Sina),  arapski  filozof  (980-1037),  povezao  je  Aristotelovu 
filozofiju  s  novoplatonizmom.  Znatno  je  utjecao  na  skolastičke  filozo¬ 
fe. 

4  Avicenna,  Metaphysica,  I  6 

A.  Filozofija;  psihologija;  spoznaja 


GLAVA  1. 

Sto  se  općenito  označuje  nazivom  biće  i  bit. 

2.  —  Treba  dakle  znati  da  se  biće  po  sebi  (ens  per  se), 
kako  kaže  Filozof  u  petoj  knjizi  Metafizike* ,  izriče  dvojako: 
na  jedan  način  time  što  se  dijeli  na  deset  kategorija,  a  na 
drugi  način  time  što  označuje  istinu  izjava.  Njihova  je  pak 
razlika  što  se  bićem  na  drugi  način  može  nazivati  sve  ono 
o  čemu  se  može  oblikovati  potvrdna  izjava,  makar  to  stvar¬ 
no  ne  postojalo.  Na  taj  se  način  bićima  nazivaju  lišenosti 
(privatio)  i  poricanja  (negatio).  Kažemo  naime  da  je  tvrd¬ 
nja  suprotna  poricanju  i  da  je  sljepoća  u  oku.  Ali  na  pravi 
način  bićem  se  može  nazivati  samo  ono  što  stvarno  (in  re) 
postoji.  Zato  na  prvi  način  sljepoća  i  tome  slično  nisu  bića. 
Naziv  dakle  bit  ne  uzima  se  od  bića  na  drugi  spomenuti  na¬ 
čin,  jer  se  na  taj  način  bićima  nazivaju  neke  stvari  koje  ne¬ 
maju  biti,  kako  je  to  očevidno  kod  lišenosti,  nego  se  bit 
uzima  od  bića  rečenog  na  prvi  način.  Zato  Komentator5 6  na 
istome  mjestu7 8  kaže  da  je  biće  nazvano  na  prvi  način  ono 
što  označuje  supstanciju  stvari. 

3.  —  A  budući  da  se,  kako  je  rečeno,  biće  na  taj  način 
nazvano  dijeli  na  deset  kategorija,  bit  treba  da  označuje 
nešto  zajedničko  svim  prirodama  po  kojima  se  različita  bi¬ 
ća  smještaju  u  različite  rodove  i  vrste,  kao  što  je  čovječ¬ 
nost  (humanitas)  bit  čovjeka,  i  tako  o  drugome.  No  kako 
ono  po  čemu  se  stvar  postavlja  u  vlastiti  rod  ili  vrstu  jest 
ono  što  se  označuje  definicijom,  koja  pokazuje  što  je  stvar, 
zbog  toga  filozofi  naziv  bit  mijenjaju  u  naziv  štastvo  (qu- 
idditas),  i  to  je  ono  što  Filozof  često  naziva  »to  što  nešto 
jest«  (quod  quid  erat  esse,  t6  ti  qv  elvat)  tj.  ono  po  čemu 
nešto  ima  postojanje.  Naziva  se  i  oblikom  {forma)  s  obzi¬ 
rom  na  to  što  se  oblikom  označuje  izvjesnost  svake  pojedi¬ 
ne  stvari,  kako  kaže  Avicenna  u  drugoj  knjizi  svoje  Metafi¬ 
zike'. 

Bit  se  drugim  imenom  naziva  i  prirodom  shvaćajući  pri- 

5  Aristotel,  Metaphysica  V  7,  1017a  22-35 

6  Tako  Toma  Akvinski  naziva  arapskog  filozofa  Averroesa  (Mohammed 
ibn  Ružd,  1126-1198),  koji  je  komentirao  Aristotelova  djela. 

7  Averroes,  In  Metaph.  lib.  V,  com.  14 

8  Avicenna,  Metaph.  II  2 

rodu  prema  prvom  od  ona  četiri  načina  koje  navodi  Boeti- 
je  u  knjizi  O  dvjema  prirodama9,  dakako  s  obzirom  na  to 
da  se  prirodom  naziva  sve  ono  što  se  na  bilo  koji  način  mo¬ 
že  shvatiti  umom.  Stvar  je  naime  shvatljiva  samo  po  defi¬ 
niciji  i  po  svojoj  biti,  a  tako  i  kaže  Filozof  u  petoj  knjizi 
Metafizike10  da  je  svaka  supstancija  priroda. 

Ipak  čini  se  da  naziv  »priroda«  uzet  u  tom  smislu  ozna¬ 
čuje  bit  stvari  s  obzirom  na  to  što  je  upravljena  na  vlastito 
djelovanje  stvari,  jer  nijedna  stvar  nije  lišena  vlastite  dje¬ 
latnosti.  Stastvo  pak  uzima  naziv  od  onoga  što  se  označuje 
definicijom,  a  bit  se  naziva  po  tome  što  po  njoj  i  u  njoj  bi¬ 
će  ima  svoj  bitak. 


GLAVA  2. 

KAKO  SE  BIT  NALAZI  U  SLOŽENIM  SUPSTANCIJAMA  I 
STO  SE  U  NJIMA  SMATRA  POD  NAZIVOM  BIT. 

4.  -  No,  jer  se  biće  apsolutno  (absolute)  i  prvotno  navo¬ 
di  o  supstancijama,  a  drugotno  i  gotovo  s  obzirom  na  ne¬ 
što  o  akcidencijama,  odatle  proizlazi  da  se  bit  stvarno  i 
istinito  nalazi  u  supstancijama,  a  u  akcidencijama  nalazi 
se  na  neki  način  i  s  obzirom  na  nešto. 

Od  supstancija  pak  neke  su  jednostavne,  neke  složene,  a 
i  u  jednima  i  drugima  jest  bit,  no  u  jednostavnima  na  isti- 
nitiji  i  plemenitiji  način  s  obzirom  na  to  što  imaju  i  pleme¬ 
nitiji  bitak.  Uzrok  su  naime  i  onih  koje  su  složene,  barem 
prva  i  jednostavna  koja  je  Bog. 

Ali  jer  su  nam  biti  tih  supstancija  više  skrivene,  treba  za¬ 
to  početi  od  biti  složenih  supstancija  da  bi  nam,  počinjući' 
od  lakših,  spoznavanje  bilo  primjerenije. 

5.  —  U  složenim  dakle  supstancijama  poznati  su  oblik  i 
materija,  na  primjer  u  čovjeku  duša  i  tijelo.  Ali  ne  može  se 
kazati  da  se  samo  jedno  od  toga  dvoga  naziva  bit. 

No  da  sama  materija  nije  bit,  to  je  jasno  jer  je  stvar  spo- 
znatljiva  po  svojoj  biti  i  po  njoj  se  uvrštava  u  vrstu  ili  rod, 
ali  materija  nije  ni  početak  spoznaje  niti  se  po  njoj  nešto 
smješta  u  rod  ili  vrstu,  nego  po  onome  po  čemu  nešto  zbilj- 

9  Boetije,  De  duabus  naturiš,  c.  1 
10  Aristotel,  Metaph.  V  4,  1015a  12 

ski  postoji  (actu  est).  A  ne  može  se  ni  za  sam  oblik  kazati 
da  je  bit  složene  supstancije,  iako  neki11  kušaju  to  tvrditi. 

Iz  toga  što  je  rečeno  doista  je  jasno  da  je  bit  ono  što  se 
označuje  definicijom  stvari.  Definicija  pak  prirodnih  sup¬ 
stancija  sadržava  ne  samo  oblik  nego  i  materiju.  Inače  se 
naime  prirodne  definicije  ne  bi  razlikovale  od  matematič¬ 
kih.  A  ne  može  se  kazati  ni  to  da  se  u  definiciji  prirodne 
supstancije  materija  uzima  kao  dodatak  njezinoj  biti  ili 
kao  biće  izvan  njezine  biti  jer  je  takav  način  definiranja 
svojstven  akcidencijama  koje  nemaju  savršenu  bit  pa  u 
svoju  definiciju  treba  da  prime  subjekt  koji  je  izvan  njiho¬ 
va  roda.  Očevidno  je  dakle  da  bit  obuhvaća  materiju  i 
oblik. 

6.  —  Ali  ne  može  se  kazati  da  bit  označuje  odnos  (rela- 
tio)  između  materije  i  oblika  ili  nešto  njima  nadodano  jer 
bi  to  nužno  bila  neka  akcidencija  ili  nešto  tuđe  toj  stvari, 
pa  se  po  tome  stvar  ne  bi  mogla  spoznati.  A  sve  to  ne  odgo¬ 
vara  biti.  Po  obliku  naime,  koji  je  zbiljnost  materije  (actus 
materiae)  postaje  materija  zbiljsko  biće  (ens  actu),  i  to  ne¬ 
što  određeno.  Stoga  ono  što  pridolazi  ne  daje  materiji  op¬ 
ćenito  zbiljski  bitak,  nego  onakav  zbiljski  bitak  kakav  stva¬ 
raju  akcidencije,  npr.  bjelina  čini  zbiljski  bijelim.  Zato  kad 
se  stječe  takav  oblik,  ne  kaže  se  da  nastaje  općenito,  nego  s 
obzirom  na  nešto. 

6  a.  —  Preostaje  dakle  da  naziv  »bit«  u  složenim  sup¬ 
stancijama  označava  ono  što  je  složeno  od  materije  i  obli¬ 
ka.  S  tom  se  postavkom  slaže  i  izjava  Boetijeva  u  komenta¬ 
ru  Kategorija  ",  gdje  kaže  da  obola  označuje  nešto  složeno. 
Kod  Grka  je  naime  obola  isto  što  kod  nas  essentia,  kako 
sam  kaže  u  knjizi  O  dvjema  prirodama  Pa  i  Avicenna  ka¬ 
že  da  je  štastvo  složenih  supstancija  sam  sastav  oblika  i 
materije11. 1  Komentator  u  tumačenju  sedme  knjige  Meta¬ 
fizike  "  kaže:  »Priroda  koju  imaju  vrste  u  općim  stvarima 
jest  neka  sredina,  tj.  složenost  od  materije  i  oblika«. 

S  time  se  slaže  i  razum  (rado),  jer  bitak  složene  supstan- 

1!  Averroes,  In  Metaph.  VII  1,  9,  n.  1467 

12  Boetije,  In  Categorias  Aristotelis,  c.l 

13  Boetije,  De  duabus  naturiš,  c.3 

14  Avicenna,  Metaph.  V  5 

15  Averroes,  In  Metaph.  VII  7,  com.  27 

čije  ne  pripada  ni  samo  obliku  ni  samo  materiji,  nego 
upravo  složenici.  Bit  je  pak  ono  po  čemu  se  kaže  da  stvar 
postoji.  Zato  treba  da  bit,  po  kojoj  se  stvar  naziva  bićem, 
ne  bude  ni  samo  oblik  ni  samo  materija,  nego  jedno  i  dru¬ 
go,  premda  je  uzrokom  takva  bitka  na  svoj  način  samo 
oblik.  Tako  isto  i  u  drugim  stvarima  koje  se  sastoje  od  više 
počela  (principium)  vidimo  da  se  stvari  ne  nazivaju  samo 
po  jednome  od  njihovih  počela  nego  po  onome  što  obuhva¬ 
ća  jedno  i  drugo,  kako  je  to  očevidno  kod  okusa.  Slatkoća 
naime  nastaje  djelovanjem  toploga  što  rastvara  vlažnost, 
no  iako  je  na  taj  način  uzrok  slatkoće  toplina,  ipak  se  tijelo 
ne  naziva  slatkim  po  toplini,  nego  po  okusu  koji  obuhvaća 
i  toplo  i  vlažno. 

7.  —  Ali  budući  da  je  materija  počelo  individualizacije 
(individuationis  principium),  iz  toga  se,  možda,  čini  da  sli¬ 
jedi  da  je  bit,  koja  u  sebi  obuhvaća  materiju  i  ujedno  oblik, 
samo  pojedinačna,  a  ne  općenita.  Iz  toga  bi  slijedilo,  ako  je 
bit  ono  što  se  označuje  definicijom,  da  se  općenitosti  ne  bi 
mogle  definirati. 

I  zato  treba  znati  da  počelo  individuacije  nije  materija 
uzeta  na  bilo  koji  način,  nego  samo  označena  materija 
(materia  signata).  Označenom  pak  nazivam  materiju  koja 
se  promatra  pod  određenim  dimenzijama.  Međutim,  ta  se 
materija  ne  uzima  u  definiciji  čovjeka,  ukoliko  je  čovjek, 
ali  bi  se  uzela  u  definiciji  Sokrata  kad  bi  se  Sokrat  mogao 
definirati.  No  u  definiciji  čovjeka  uzima  se  neoznačena  ma¬ 
terija  (materia  non  signata).  Ne  uzima  se  naime  u  definiciji 
čovjeka  ta  kost  i  to  meso,  nego  kost  i  meso  općenito,  a  to 
je  neoznačena  materija  čovjeka. 

Tako  je  dakle  očevidno  da  se  bit  čovjeka  i  bit  Sokrata 
razlikuju  samo  po  označenom  i  neoznačenom.  Stoga  Ko¬ 
mentator  u  tumačenju  sedme  knjige  Metafizike  kaže:  »So¬ 
krat  nije  ništa  drugo  nego  životnost  (animalitas)  i  razum¬ 
nost  (rationalitas),  koje  su  njegovo  štastvo.«'6  Tako  se  i  bit 
roda  i  bit  vrste  razlikuju  po  označenom  i  neoznačenom, 
premda  je  u  oba  slučaja  način  označenosti  (designatio) 
drukčiji,  jer  označenost  individuuma  s  obzirom  na  vrstu 
nastaje  pomoću  materije  određene  dimenzijama,  a  označe- 

16  Averroes,  In  Metaph.  VII  5,  com.  20 

nost  vrste  s  obzirom  na  rod  pomoću  sastavne  razlike,  koja 
potječe  od  oblika  stvari. 

8.  —  To  pak  određivanje  ili  označenost  koja  je  u  vrsti  s 
obzirom  na  rod  ne  zbiva  se  pomoću  nečega  što  postoji  u 
biti  vrste  a  ne  bi  nikako  postojalo  u  biti  roda,  štoviše  što  je 
god  u  vrsti,  ono  je  i  u  rodu,  no  kao  neodređeno.  Da  naime 
živo  biće  nije  cjelina  koja  je  čovjek,  nego  njegov  dio,  ne  bi 
se  moglo  izricati  o  njemu  jer  se  nijedan  sastavni  dio  ne 
izriče  o  svojoj  cjelini. 

Na  koji  se  pak  način  to  zbiva,  može  se  vidjeti  ako  se  po¬ 
gleda  kako  se  tijelo  razlikuje  prema  tome  da  li  se  uzima 
kao  dio  živog  bića  ili  kao  rod.  Ne  može  naime  tijelo  biti 
rod  na  isti  način  na  koji  je  sastavni  dio. 

9.  Taj  dakle  naziv  »tijelo«  može  se  uzeti  na  više  načina. 
Tijelo  naime,  ukoliko  je  u  kategoriji  supstancija,  naziva  se 
po  tome  što  ima  takvu  prirodu  da  se  u  njemu  mogu  označi¬ 
ti  tri  dimenzije.  Same  pak  tri  označene  dimenzije  jesu  tije¬ 
lo  koje  je  u  kategoriji  kvantiteta.  Kod  stvari  naime  dešava 
se  da  ono  što  ima  jednu  savršenost  postizava  i  drugu,  kako 
je  to  očevidno  kod  čovjeka  koji  ima  osjetilnu  prirodu  (na¬ 
tura  sensitiva)  i,  nadalje,  umnu  (intellectiva).  Slično  i  pre¬ 
ko  one  savršenosti  koja  se  sastoji  u  posjedovanju  takva 
oblika  da  se  u  njemu  mogu  označiti  tri  dimenzije,  može  se 
pridružiti  druga  savršenost,  npr.  život  i  nešto  takvo.  Taj 
dakle  naziv  »tijelo«  može  označavati  neku  stvar  koja  ima 
takav  oblik  da  iz  njega  slijedi  mogućnost  označivanja  triju 
dimenzija  s  ograničenjem,  naime  da  iz  tog  oblika  ne  slijedi 
nikakva  dalja  savršenost,  nego  ako  se  doda  što  drugo,  da 
to  bude  izvan  značenja  tako  navedenog  tijela.  I  na  taj  na¬ 
čin  tijelo  će  biti  sastavni  i  materijalni  dio  živog  bića  jer  će 
tako  duša  biti  izvan  onoga  što  je  označeno  nazivom  »tije¬ 
lo«  i  bit  će  samom  tijelu  dodatak.  Tako  se  živo  biće  sastoji 
od  toga  dvoga,  naime  od  duše  i  tijela  kao  od  svojih  dijelo¬ 
va. 

Taj  naziv  »tijelo«  može  se  uzeti  i  na  taj  način  da  označu¬ 
je  neku  stvar  koja  ima  takav  oblik  da  se  iz  njega  mogu 
označiti  tri  dimenzije,  bez  obzira  kakav  je  taj  oblik,  bilo  da 
iz  njega  može  proizaći  kakva  druga  savršenost  bilo  da  ne 
može.  Na  taj  će  način  tijelo  biti  rod  za  živo  biće  jer  se  u 
živo  biće  ne  može  ništa  primiti  što  nije  implicitno  sadrža- 

no  u  tijelu.  Duša  naime  nije  neki  drugi  oblik  različit  od 
onoga  po  kojemu  su  se  u  onoj  stvari  mogle  označiti  tri  di¬ 
menzije.  I  zato  kad  se  govorilo:  Tijelo  je  ono  što  ima  takav 
oblik  po  kojem  se  u  njemu  mogu  označiti  tri  dimenzije,  mi¬ 
slilo  se:  koji  god  to  oblik  bio,  bilo  životnost,  bilo  kameni- 
tost,  bilo  koji  drugi  oblik.  I  tako  je  oblik  živog  bića  impli¬ 
citno  sadržan  u  obliku  tijela,  ukoliko  je  tijelo  njegov  rod. 

10.  A  takav  je  i  odnos  živog  bića  prema  čovjeku.  Kad  bi 
naime  živo  biće  označavalo  samo  neku  stvar  koja  ima  ta¬ 
kvu  savršenost  da  po  počelu,  koje  se  nalazi  u  njoj  samoj, 
može  osjećati  i  kretati  se,  uz  otklanjanje  druge  savršenosti 
tada,  koja  bi  god  druga  savršenost  preko  toga  pridošla,  od¬ 
nosila  bi  se  prema  živom  biću  kao  njegov  dio,  a  ne  kao  im¬ 
plicitno  sadržana  u  pojmu  živog  bića.  Tako  živo  biće  ne  bi 
bilo  rod,  ali  ono  jest  rod  po  tome  što  označuje  neku  stvar 
iz  čijeg  oblika  može  proizaći  osjećanje  i  kretanje,  ma  kakav 
bio  taj  oblik,  bio  on  duša  samo  osjetilna  ili  ujedno  i  osjetil- 
na  i  razumska  (rationalis).  Tako  dakle  rod  neodređeno 
označuje  sve  ono  što  je  u  vrsti;  ne  označuje  naime  samo 
materiju. 

11.  Na  sličan  način  i  razlika  označuje  cjelinu,  a  ne  ozna¬ 
čuje  samo  oblik.  Cjelinu  označuje  i  definicija  pa  i  vrsta,  ali 
na  različite  načine.  Rod  naime  označuje  cjelinu  kao  neki 
naziv  koji  određuje  ono  što  je  u  stvari  materijalno  bez 
određivanja  njezina  oblika.  Zato  se  rod  uzima  od  materije 
iako  on  nije  materija.  Odatle  je  očito  da  se  nešto  naziva  ti¬ 
jelom  po  tome  što  ima  takvu  savršenost  da  se  u  njemu  mo¬ 
gu  označiti  tri  dimenzije.  A  ta  je  savršenost  takva  da  se 
prema  daljoj  savršenosti  odnosi  kao  materija. 

Razlika  je  pak,  suprotno  tome,  kao  neko  određenje  pre¬ 
ma  određenom  obliku,  uzeto  bez  obzira  na  to  da  je  ona  na 
prvi  pogled  određena  materija,  kako  se  to  jasno  vidi  kad  se 
kaže  oduhovljeno,  tj.  ono  što  ima  dušu.  Ne  određuje  se  na¬ 
ime  što  je  to,  da  li  tijelo  ili  što  drugo.  Zato  Avicenna17  kaže 
da  se  rod  u  razlici  ne  shvaća  kao  dio  njezine  biti,  nego  sa¬ 
mo  kao  biće  izvan  biti,  a  takav  je  i  subjekt  u  odnosu  prema 
svojim  svojstvima.  Stoga  se  rod  ne  pririče  razlici  kad  se  go¬ 
vori  o  njoj  kao  takvoj,  kako  kaže  Filozof  u  III  knjizi  Metafi- 

17  Avicenna,  Metaph.  V  6 

zikd 8  i  u  IV  knjizi  Topika,'9  osim  možda  onako  kako  se  su¬ 
bjekt  pririće  svojstvu.  No  definicija  i  vrsta  obuhvaća  jedno 
i  drugo,  naime  određenu  materiju,  koju  označuje  naziv 
»rod«  i  određeni  oblik,  koji  označuje  naziv  »razlika.« 

12.  Iz  toga  je  očevidan  razlog  zašto  se  rod,  vrsta  i  razlika 
odnose  srazmjerno  prema  materiji,  obliku  i  njihovoj  slože- 
nici  u  prirodi,  premda  nisu  isti  kao  oni.  Niti  je  naime  rod 
materija,  nego  je  uzet  iz  materije  kao  oznaka  cjeline,  niti  je 
razlika  oblik,  nego  je  uzeta  iz  oblika  kao  oznaka  cjeline. 
Zato  kažemo  da  je  čovjek  razumno  živo  biće  (animal  rati- 
onale),  a  ne  da  je  sastavljen  od  životnog  i  razumskog  dije¬ 
la,  kao  što  kažemo  da  je  sastavljen  od  duše  i  tijela.  Kaže  se 
da  je  čovjek  sastavljen  od  duše  i  tijela  kao  od  dvije  stvari 
složena  neka  treća,  koja  nije  nijedna  od  njih  dviju.  Čovjek 
naime  nije  ni  duša  ni  tijelo.  Ali  ako  bi  se  kazalo  da  je  čov¬ 
jek  na  neki  način  složen  od  životnog  i  razumskog  dijela,  on 
ne  bi  bio  kao  treća  stvar,  nastala  od  drugih  dviju,  nego  kao 
treći  pojam  nastao  iz  dvaju  pojmova. 

Pojam  naime  »životni«  jest  onaj  koji  izražava  prirodu 
neke  stvari  bez  određivanja  njezina  posebnog  oblika  zato 
što  je  materijalan  s  obzirom  na  krajnju  savršenost.  Pojam 
pak  razlike  »razumski«  sastoji  se  u  određivanju  posebnog 
njezina  oblika.  Iz  tih  dvaju  pojmova  stvara  se  pojam  vrste 
ili  definicije.  I  zato  kao  što  stvar  sastavljena  od  nekih  dru¬ 
gih  dijelova  ne  prima  priricanje  onim  dijelovima  od  kojih 
je  složena,  tako  ni  pojam  ne  prima  priricanje  onim  pojmo¬ 
vima  od  kojih  je  složen.  Ne  kažemo  naime  da  je  definicija 
rod  ili  razlika. 

13.  No  iako  rod  označuje  čitavu  bit  vrste,  nije  potrebno 
da  bude  jedna  bit  različitih  vrsta  koje  imaju  isti  rod.  Jedin¬ 
stvo  roda  proistječe  naime  iz  same  neodređenosti  ili  ne- 
opredijeljenosti,  ali  ipak  ne  tako  da  ono  što  se  označuje  ro¬ 
dom  bude  po  broju  jedna  priroda  u  različitim  vrstama,  ko¬ 
joj  bi  naknadno  pridošla  druga  stvar,  a  to  je  razlika  što 
određuje  rod  kao  što  oblik  određuje  materiju  koja  je  po 
broju  jedna.  No  budući  da  rod  označuje  neki  oblik,  ali  ipak 
ne  određeno  ovaj  ili  onaj,  kako  to  određeno  izriče  razlika, 
a  ta  nije  druga  nego  ona  koju  je  neodređeno  označivao 

18  Aristotel,  Metaph.  III  3 

19  Aristotel,  Topica  IV  2,  122  b  '20;  VI  6,  144  a  32 

rod,  zato  Komentator  u  XI  knjizi  Metafizike 20  kaže  da  se 
prva  materija  (materia  prima)  naziva  jednom  zbog  otkla¬ 
njanja  svih  oblika,  a  da  se  rod  naziva  jednim  zbog  općeni¬ 
tosti  utvrđenog  oblika.  Stoga  je  očevidno  da  dodavanjem 
razlike  i  otklanjanjem  one  neodređenosti,  koja  je  bila 
uzrokom  jedinstvenosti  roda,  ostaju  vrste  različite  po  svo¬ 
joj  biti. 

14.  Budući  da  je,  kako  je  rečeno,  priroda  vrste  neodređe¬ 
na  s  obzirom  na  individuum  kao  što  je  priroda  roda  s  obzi¬ 
rom  na  vrstu,  odatle  slijedi  ovo:  Kao  što  ono  što  je  rod,  s 
obzirom  na  to  da  se  pririče  vrsti,  uključuje  u  svoje  znače¬ 
nje,  iako  nerazgovijetno,  sve  ono  što  se  određeno  nalazi  u 
vrsti,  tako  i  ono  što  je  vrsta,  s  obzirom  na  to  da  se  pririče 
individuumu,  treba  da  označuje  sve  ono  što  se  bitno  nalazi 
u  individuumu,  iako  nerazgovijetno.  Na  taj  način  naziv 
»čovjek«  označuje  bit  vrste,  pa  se  zato  naziv  »čovjek«  priri¬ 
če  Sokratu. 

Ako  se  pak  priroda  vrste  označuje  otklanjanjem  označe¬ 
ne  materije,  koja  je  počelo  inviduacije,  ona  će  se  ponašati 
kao  dio.  Na  taj  način  naziv  »čovječnost«  označuje  vrstu  jer 
čovječnost  označuje  ono  po  čemu  je  čovjek  čovjekom.  No 
označena  materija  nije  ono  po  čemu  je  čovjek  čovjekom, 
pa  tako  ni  na  koji  način  nije  obuhvaćena  onim  po  čemu 
čovjek  posjeduje  to  da  je  čovjek.  Kada  dakle  čovječnost  u 
svojem  pojmu  uključuje  samo  ono  po  čemu  čovjek  pojse- 
duje  to  da  je  čovjek,  očito  je  da  se  iz  njezina  značenja 
isključuje  ili  otklanja  označena  materija,  a  budući  da  se 
dio  ne  pririče  cjelini,  odatle  slijedi  da  se  naziv  »čovječ¬ 
nost«  ne  pririče  ni  čovjeku  ni  Sokratu.  Zato  Avicenna21  ka¬ 
že  da  štastvo  složenice  nije  sama  složenica  kojoj  to  štastvo 
pripada,  premda  je  i  samo  štastvo  složeno.  Tako  čovječ¬ 
nost,  premda  je  složena,  ipak  nije  čovjek,  štoviše,  da  to  po¬ 
stane,  treba  da  bude  prihvaćena  od  nečega  što  je  označena 
materija. 

15.  No  budući  da  označenost  vrste  s  obzirom  na  rod  na¬ 
staje,  kako  je  rečeno,  po  oblicima,  a  označenost  individu¬ 
uma  s  obzirom  na  vrstu  po  materiji,  zato  naziv  koji  ozna¬ 
čuje  ono  odakle  se  otklanjanjem  određenog  oblika  što 

20  Averroes,  In  Metaph.  XI  (XII)  com.  14 

21  Avicenna,  Metaph.  V  5 

ostvaruje  vrstu  uzima  priroda  roda  treba  da  označuje  ma¬ 
terijalni  dio  cjeline,  kao  što  je  tijelo  materijalni  dio  čovje¬ 
ka.  Naziv  pak  koji,  uz  otklanjanje  označene  materije,  ozna¬ 
čuje  ono  odakle  se  uzima  priroda  vrste  time  označuje  obli¬ 
kovni  dio.  I  zato  se  čovječnost  označuje  kao  neki  oblik  i 
kaže  se  da  je  ona  oblik  cjeline,  ali  ne  kao  pridodan  njezi¬ 
nim  bitnim  dijelovima,  naime,  obliku  i  materiji,  kao  što  se 
oblik  kuće  pridodaje  njezinim  sastavnim  dijelovima,  nego 
je  većma  oblik,  koji  je  cjelina,  naime  obuhvaća  oblik  i  ma¬ 
teriju,  no  ipak  uz  otklanjanje  onoga  po  čemu  se  materiju 
može  označiti. 

Tako  je  dakle  očevidno  da  čovjekovu  bit  označuje  naziv 
»čovjek«  i  naziv  »čovječnost«,  ali,  kako  je  rečeno,  na  razli¬ 
čite  načine.  Naziv  naime  »čovjek«  označuje  ju  kao  cjelinu, 
dakako  ukoliko  ne  otklanja  označenost  materije,  nego  je 
implicitno  i  nerazgovijetno  sadržava,  kao  što  je  rečeno  da 
rod  sadržava  razliku.  Zato  se  naziv  »čovjek«  pririče  poje¬ 
dincima.  Međutim  naziv  »čovječnost«  označuje  bit  čovjeka 
kao  dio,  jer  u  svojem  označivanju  sadržava  samo  ono  što 
pripada  čovjeku,  ukoliko  je  čovjek,  i  otklanja  svaku  ozna¬ 
čenost  materije.  Zato  se  ne  pririče  ljudslćim  individuima.  I 
zbog  toga  se  naziv  »bit«  nalazi  katkada  prirečen  nekoj 
stvari.  Navodi  se  naime  neka  bit  Sokratova,  a  katkad  mu 
se  ona  odriče,  kao  što  kažemo  da  Sokratova  bit  nije  So¬ 
krat.” 

glava  3. 

KAKO  SE  BIT  ODNOSI  PREMA  POJMU  RODA,  VRSTE  I 

RAZLIKE. 

16.  —  Pošto  smo  dakle  vidjetli  što  se  u  složenim  sup¬ 
stancijama  označuje  nazivom  »bit«,  treba  vidjeti  kako  se 
ona  odnosi  prema  pojmu  roda,  vrste  i  razlike. 

Budući  pak  da  se  ono  čemu  odgovara  pojam  roda  ili  vr¬ 
ste  ili  razlike  pririče  pojedinačnoj  označenoj  stvari,  nemo¬ 
guće  je  da  opći  pojam,  naime  pojam  roda  ili  vrste,  odgova¬ 
ra  biti  s  obzirom  na  to  da  se  on  označuje  kao  dio,  npr.  nazi¬ 
vom  »čovječnost«  ili  »životnost«.  I  zato  Avicenna”  kaže  da 

22  Averroes,  In  Metaph.VII  1  II  n.  1535,  1536 

23  Avicenna,  Metaph.  V  5 

razumnost  (rationalitas)  nije  razlika,  nego  počelo  razlike,  a 
na  isti  način  čovječnost  nije  vrsta  niti  životnost  rod. 

Slično  tome  ne  može  se  reći  ni  to  da  pojam  roda  ili  vrste 
pripada  biti  s  obzirom  na  to  da  je  ona  nešto  što  postoji 
izvan  pojedinih  stvari,  kako  su  tvrdili  platonovci,  jer  se  na 
taj  način  rod  i  vrsta  ne  bi  priricali  nekom  individuumu.  Ne 
može  se  naime  kazati  da  je  Sokrat  ono  što  je  od  njega  odi¬ 
jeljeno,  a  opet  to  odijeljeno  ne  pomaže  u  spoznaji  pojedi¬ 
načnog  bića. 

Stoga  preostaje  to  da  pojam  roda  ili  vrste  pristaje  biti, 
ukoliko  se  označuje  kao  cjelina,  npr.  nazivom  »čovjek«  ili 
»živo  biće«,  tako  da  taj  pojam  nekako  implicitno  i  nerazgo¬ 
vijetno  sadržava  sve  ono  što  je  u  individuumu. 

17.  —  Priroda  pak  ili  tako  shvaćena  bit  može  se  proma¬ 
trati  na  dva  načina.  Na  jedan  način  prema  njezinu  vlasti¬ 
tom  pojmu,  i  to  je  nezavisno  promatranje,  ali  na  taj  način 
ništa  o  njoj  nije  istinito  osim  onoga  što  pripada  njoj  kao 
takvoj.  Zato,  što  se  god  drugo  njoj  pridijeli,  to  je  pridjelji¬ 
vanje  krivo.  Na  primjer,  čovjeku  po  tome  što  je  čovjek  pri¬ 
padaju  oznake  »razumno  i  živo  biće«  i  drugo  što  obuhvaća 
njegova  definicija.  Bijelo  pak  ili  crno  ili  bilo  što  takvo  što 
ne  pripada  pojmu  »čovječnost«  ne  pristaje  čovjeku  po  to¬ 
me  što  je  čovjek.  Stoga  kad  bi  se  pitalo  da  li  se  priroda  ta¬ 
ko  promatrana  može  nazivati  jednom  ili  mnogobrojnom, 
ne  smije  se  dopustiti  ni  jedno  ni  drugo,  jer  je  jedno  i  drugo 
izvan  pojma  čovječnosti,  a  osim  toga  priroda  može  postati 
jedno  i  drugo.  Kad  bi  naime  mnogobrojnost  pripadala  nje¬ 
zinu  pojmu,  ona  nikada  ne  bi  mogla  biti  jedna,  a  ona  je 
ipak  jedna  po  tome  što  se  nalazi  u  Sokratu.  Slično  tome, 
kad  bi  jednota  (unitas)  pripadala  njezinu  pojmu  i  svojstvu, 
tada  bi  jedna  ista  bila  priroda  Sokratova  i  Platonova  i  ne 
bi  se  mogla  povišestručiti  u  više  individua. 

Na  drugi  se  način  priroda  promatra  s  obzirom  na  posto¬ 
janje  koje  ima  u  ovome  ili  u  onome.  I  tako  joj  se  akciden- 
talno  pririče  nešto  zbog  onoga  u  čemu  se  ona  nalazi,  kao 
što  se  kaže  da  je  čovjek  bijel  jer  je  Sokrat  bijel,  premda  to 
svojstvo  ne  pristaje  čovjeku  po  tome  što  je  čovjek. 

18.  —  No  ta  priroda  ima  dvostruko  postojanje:  jedno  u 
pojedinim  stvarima,  a  drugo  u  duši.  Po  jednom  i  po  dru¬ 
gom  tu  prirodu  prate  akcidencije.  U  pojedinim  stvarima 

ona  ima  mnogostruko  postojanje  s  obzirom  na  njihovu 
raznolikost.  A  ipak  samoj  prirodi,  ako  se  promatra  po  ono¬ 
me  što  pripada  njoj  samoj,  naime,  nezavisno  od  drugoga, 
ne  pripada  nužno  nijedan  od  tih  načina  postojanja.  Krivo 
je  naime  kazati  da  čovjekova  priroda  kao  takva  ima  posto¬ 
janje  u  pojedinačnoj  stvari.  Kad  bi  čovjeku  po  tome  što  je 
čovjek  pripadalo  boraviti  u  pojedinom  čovjeku,  njegova 
priroda  ne  bi  nikada  postojala  izvan  toga  pojedinoga.  Slič¬ 
no  tome,  kad  bi  čovjeku  po  tome  što  je  čovjek  pripadalo  ne 
boraviti  u  pojedinom  čovjeku,  nikada  ne  bi  u  njemu  bilo  te 
prirode.  Istinita  je  međutim  tvrdnja  da  čovjek  po  tome  što 
je  čovjek  nema  to  svojstvo  da  boravi  u  ovom  ili  u  onom  po¬ 
jedinom  čovjeku  ili  u  čovječjoj  duši.  Očevidno  je  dakle  da 
ljudska  priroda,  promatrana  nezavisno  od  drugoga,  ne  uzi¬ 
ma  u  obzir  nikakav  način  postojanja,  ali  ipak  tako  da  ne 
otklanja  nijedan  od  njih.  Ova  priroda,  tako  promatrana, 
jest  ona  koja  se  pririče  svim  individuima. 

Ne  može  se  ipak  reći  da  tako  shvaćenoj  prirodi  pripada 
opći  pojam  (rado  universalis)  jer  u  općem  pojmu  postoji 
jedinstvenost  i  općenitost.  Ljudskoj  međutim  prirodi,  ako 
je  uzmemo  kao  nezavisnu,  ne  pripada  ni  jedno  ni  drugo. 
Kad  bi  naime  u  pojmu  »čovjek«  bila  općenitost,  tada  u  ko¬ 
jem  bi  se  god  pojedincu  nalazila  čovječnost,  nalazila  bi  se  i 
općenitost.  No  to  je  netočno  jer  se  u  Sokratu  ne  nalazi  ni¬ 
kakva  općenitost,  već  što  je  god  u  njemu,  to  je  individu¬ 
alno. 

Na  sličan  način  ne  može  se  reći  ni  to  da  pojam  roda  ili 
vrste  pridolazi  ljudskoj  prirodi  prema  njezinu  postojanju 
u  individuima,  jer  se  u  individuima  ljudska  priroda  ne  na¬ 
lazi  kao  jedinstvena  tako  da  bi  ona  bila  nešto  jedno  što  bi 
pripadalo  svim  individuima,  a  upravo  to  zahtijeva  opći 
pojam. 

19.  —  Preostaje  dakle  da  pojam  vrste  pripada  čovječjoj 
prirodi  onako  kako  ona  postoji  u  umu.  Sama  naime  ljud¬ 
ska  priroda  postoji  u  umu  nezavisno  od  svih  pojedinačnih 
obilježja  pa  se  zato  jednoliko  odnosi  prema  svim  individu¬ 
ima  koji  su  izvan  duše  kao  što  je  ona  jednako  sličnost  svih 
individua  i  uvodi  u  poznavanje  svih  ljudi  po  tome  što  su 
ljudi.  Time  što  se  tako  odnosi  prema  svim  individuima  um 

pronalazi  pojam  vrste  i  pridjeljuje  ga  sebi24.  Zato  Komen¬ 
tator  u  I  knjizi  djela  O  duši 25  kaže  da  je  um  onaj  koji  u 
stvarima  proizvodi  općenitost.  To  tvrdi  i  Avicenna  u  svojoj 
Metafizici .2‘ 

Iako  ta  priroda  tako  shvaćena  ima  u  sebi  oznaku  općeni¬ 
tosti,  s  obzirom  na  to  da  se  uspoređuje  sa  stvarima  što  su 
izvan  duše,  jer  je  ona  sličnost  u  svemu,  ipak  zato  što  posto¬ 
ji  u  ovome  pojmu  ili  u  onome,  ona  je  neka  vrsta  shvaćena 
pojedinačno.  Zbog  toga  je  očevidna  pogreška  Ko¬ 
mentatora  u  III  knjizi  djela  O  duši”  koji  je  iz  općenitosti 
shvaćena  oblika  htio  zaključiti  da  je  kod  svih  ljudi  jedan 
isti  um.  Općenitost  naime  tog  oblika  nije  u  tome  što  je  ima 
um,  nego  u  tome  što  se  odnosi  prema  stvarima  kao  njiho¬ 
va  sličnost.  Tako,  na  primjer,  kad  bi  postojao  tjelesni  kip 
koji  bi  predstavljao  mnogo  ljudi,  očito  je  da  bi  taj  lik  ili 
vrsta  kipa  imao  pojedinačno  i  vlastito  postojanje,  jer  bi 
bio  od  neke  tvari.  Ali  imao  bi  i  značenje  zajedništva  s  obzi¬ 
rom  na  to  da  bi  bio  zajednički  predstavnik  više  pojedinaca. 

20.  —  Budući  da  ljudskoj  prirodi,  ako  se  promatra  neza¬ 
visno  od  drugoga,  pripada  da  se  pririče  Sokratu,  a  pojam 
vrste,  ako  se  promatra  nezavisno,  ne  pripada,  nego  postoji 
za  akcidencije,  koje  ju  prate  prema  njezinu  postojanju  u 
umu,  zato  se  naziv  »vrsta«  ne  pririče  Sokratu  tako  da  bi  se 
reklo:  Sokrat  je  vrsta.  A  to  bi  se  nužno  događalo  kad  bi  po¬ 
jam  vrste  pripadao  čovjeku  prema  postojanju  koje  ima  u 
Sokratu  ili  kad  bi  se  promatrao  nezavisno  od  drugoga,  na¬ 
ime  prema  tome  što  je  čovjek.  Sto  god  naime  pripada  čov¬ 
jeku  po  tome  što  je  čovjek  pririče  se  i  Sokratu.  A  ipak  rodu 
kao  takvom  pripada  da  bude  prirican  jer  to  pripada  njego¬ 
voj  definiciji. 

Priricanje  je  naime  nešto  što  se  izvršava  djelovanjem 
uma  koji  spaja  i  razdvaja  jedinstvo  onoga  što  jedno  izriče 
o  drugome,  a  zasniva  se  na  stvarnosti.  Zato  se  pojam  mo¬ 
gućnosti  priricanja  (praedicabilitas)  može  uključiti  u  zna¬ 
čenje  pojma  »rod«,  koji  slično  nastaje  djelovanjem  uma. 
Uza  sve  to,  ono  čemu  um  pridaje  pojam  mogućnosti  priri- 

24  Averroes,  In  Metaph.  VII  1,  5;  in  De  anima  II  1,  12 

25  Averroes,  In  De  anima  I,  com.  8 

26  Avicenna.  Metaph.  V  1-2 

27  Averroes.  In  De  anima  III,  com.  5 

canja  spajajući  jedno  s  drugim  ipak  nije  sam  pojam  roda, 
nego  radije  ono  čemu  um  pridaje  pojam  roda  kao  što  je 
ono  što  se  označuje  nazivom  »živo  biće«. 

21.  —  Tako  je  dakle  očevidno  kako  se  bit  ili  priroda  od¬ 
nosi  prema  pojmu  vrste.  Pojam  vrste  ne  odnosi  se  naime 
na  ono  što  joj  pripada,  ako  se  ona  shvaća  nezavisno  od 
drugoga,  niti  akcidencijama  koje  ju  prate  zbog  njezina  po¬ 
stojanja  izvan  duše,  kao  što  su  bjelina  ili  crnina,  nego 
onim  akcidencijama  koje  ju  prate  zbog  njezina  postojanja 
u  umu,  pa  joj  na  taj  način  pripada  pojam  roda  ili  razlike. 

GLAVA  4. 

NA  KOJI  SE  NAĆIN  BIT  NALAZI  U  ODIJELJENIM 
SUPSTANCIJAMA. 

22.  —  Sada  preostaje  da  vidimo  na  koji  se  način  bit  nala¬ 
zi  u  odijeljenim  supstancijama,  naime  u  duši,  umskim  bići¬ 
ma  (intelligentiae) 18  i  u  prvom  uzroku  (causa  prima).  Iako 
svi  dopuštaju  da  je  prvi  uzrok  jednostavan,  ipak  u  umska 
bića  i  u  duše  neki  nastoje  unijeti  složenost  materije  i  obli¬ 
ka.  Čini  se  da  je  začetnik  tog  mišljenja  bio  Avicebron,19  pi¬ 
sac  knjige  Izvor  života.30  No  to  se  općenito  protivi  izjava¬ 
ma  filozofa,  koji  kažu  da  su  te  supstancije  odijeljene  od 
materije  i  dokazuju  da  bez  ikakve  materije  postoje.  To  se 
najbolje  dokazuje  umnom  sposobnošću  koja  je  u  njima. 
Vidimo  naime  da  su  oblici  stvarno  spoznatljivi  samo  onda 
kad  su  odijeljeni  od  materije  i  od  njezinih  uvjeta,  a  ne  mo¬ 
gu  se  zbiljski  spoznati  nego  samo  sposobnošću  misaone 
supstancije  (supstantia  intelligens)  time  što  ih  ona  prima  i 
na  njih  djeluje.  Stoga  je  potrebno  da  svaka  misaona  sup¬ 
stancija  bude  potpuno  neovisna  o  materiji,  tako  da  materi¬ 
ja  ne  bude  njezin  dio  niti  da  ona  sama  bude  kao  oblik  uti¬ 
snut  u  materiju  kako  se  događa  kod  materijalnih  oblika. 

23.  —  No  ne  može  se  kazati  da  spoznatljivost  ne  spreča¬ 
va  svaka  materija,  nego  samo  tjelesna.  Kada  bi  naime  to 

28  Tu  pisac  misli  na  anđele,  kojih  egzistenciju  želi  dokazati  filozofskom 
metodom. 

29  Avicebron  (Salomon  ibn  Gabirol),  španjolsko-židovski  filozof  i  pjesnik 
(1021-1058). 

30  Avicebron,  Fons  vitae,  Tr.  4,  c.  1-5 

bilo  svojstveno  samo  tjelesnoj  materiji,  budući  da  se  ona 
naziva  tjelesnom  samo  ukoliko  ima  tjelesni  oblik,  tada  bi 
trebalo  da  materija  to  svojstvo,  naime  da  sprečava  spozna- 
tljivost,  dobiva  od  tjelesnog  oblika.  Ali  to  ne  može  biti  jer 
je  i  sam  tjelesni  oblik  zbiljski  spoznatljiv  kao  što  i  drugi 
oblici  ukoliko  se  odjeljuju  od  materije.  Zato  u  duši  i  u  um- 
skom  biću  nipošto  nema  složenosti  materije  i  oblika,  da  bi 
se  na  taj  način  moglo  shvatiti  da  je  u  njima  materija  kao  u 
tjelesnim  oblicima,  nego  je  tu  složenost  oblika  i  bitka.  Za¬ 
to  se  u  komentaru  IX  postavke  knjige  O  uzrocima 51  kaže 
da  je  umsko  biće  ono  koje  ima  oblik  i  bitak,  a  oblik  se  tu 
uzima  umjesto  štastva  ili  jednostavne  prirode. 

24.  —  A  kako  je  to,  lako  je  vidjeti.  Što  se  god  naime 
međusobno  tako  odnosi  da  je  jedno  uzrok  drugoga,  od  to¬ 
ga  ono  što  ima  značenje  uzroka  može  posjedovati  bitak 
bez  drugoga,  ali  ne  obrnuto.  Odnos  pak  između  materije  i 
oblika  nalazimo  takvim  da  oblik  daje  materiji  bitak.  Zbog 
toga  je  nemoguće  da  materija  postoji  bez  nekog  oblika,  a 
ipak  nije  nemoguće  da  neki  oblik  postoji  bez  materije. 
Oblik  naime  kao  takav  ne  ovisi  o  materiji.  No  ako  ima  ne¬ 
kih  oblika  koji  mogu  postojati  samo  u  materiji,  do  toga  do¬ 
lazi  zato  što  su  udaljeni  od  prvog  počela,  koje  je  prva  i  či¬ 
sta  zbiljnost  (actus  primus  et  purus).  Zbog  tog  oni  oblici 
koji  su  najbliži  prvom  počelu  jesu  oblici  što  postoje  po  se¬ 
bi  bez  materije.  Obliku  naime,  kako  je  rečeno,  nije  u  cjelini 
njegova  roda  potrebna  materija,  a  takvi  su  oblici  umska  bi¬ 
ća.  Zbog  toga  ne  treba  da  biti  ili  štastva  tih  supstancija  bu¬ 
du  drugo  nego  sam  oblik. 

25.  —  U  tome  se  dakle  bit  složene  supstancije  razlikuje 
od  biti  jednostanve  što  bit  složene  supstancije  nije  samo 
oblik  nego  obuhvaća  oblik  i  materiju.  Bit  pak  jednostavne 
supstancije  jest  samo  oblik.  Time  se  uzrokuju  druge  dvije 
razlike. 

Jedna  je  što  se  bit  složene  supstancije  može  označiti  kao 
cjelina  ili  kao  dio,  a  to  se,  kako  je  rečeno,  dešava  zbog 
označenosti  materije.  Zato  se  bit  ne  pririče  složenoj  stvari 
o  samoj  toj  stvari  na  bilo  koji  način.  Ne  može  se  naime  ka¬ 
zati  da  je  čovjek  vlastito  štastvo.  Ali  bit  jednostavne  stvari. 


31  Proklo,  De  causis 

a  to  je  njezin  oblik,  ne  može  se  označiti  nego  samo  kao  cje¬ 
lina  jer  osim  oblika  nema  tu  ničega  što  bi  nekako  moglo 
dobiti  oblik.  Radi  toga,  kako  se  god  bit  jendostavne  sup¬ 
stancije  uzela,  može  joj  se  priricati.  Zato  Avicenna32  kaže 
da  je  štastvo  jednostavne  supstancije  (supstantia  simplex) 
sama  jednostavnost  jer  nema  ničega  što  bi  je  primilo. 

Druga  je  razlika  što  se  biti  složenih  stvari  po  tome  što  ih 
prima  označena  materija  umnožavaju  prema  njezinoj  pod¬ 
jeli.  Stoga  se  dešava  da  su  neke  stvari  iste  po  vrsti,  a  razli¬ 
čite  po  broju.  Ali  budući  da  bit  jednostavne  supstancije  ni¬ 
je  primljena  u  materiju,  tu  ne  može  biti  takva  umnožava¬ 
nja.  Zato  je  nužno  da  se  u  tim  supstancijama  ne  nalazi  više 
individua  iste  vrste,  nego  koliko  ima  tu  individua,  toliko 
ima  i  vrsta,  kako  izričito  kaže  Avicenna.31 

26.  —  Premda  su  dakle  takve  supstancije  samo  oblici  bez 
materije,  ipak  u  njima  nema  apsolutne  jednostavnosti 
(omnimoda  simplicitas)  da  bi  bile  čista  zbilja,  nego  im  je 
primiješana  mogućnost.  To  postaje  jasno  na  ovaj  način: 

Sto  god  naime  ne  pripada  pojmu  biti  ili  štastva,  to  prido¬ 
lazi  izvana  i  sjedinjuje  se  s  biti,  jer  se  nijedna  bit  ne  može 
shvatiti  bez  onoga  što  se  shvaća  o  njezinu  bitku.  Mogu  do¬ 
ista  shvatiti  što  je  čovjek  ili  feniks,  a  ipak  ne  znati  da  li  po¬ 
stoji  u  prirodi.  Jasno  je  dakle  da  je  bitak  nešto  drugo  nego 
bit  ili  štastvo,  osim  ako  postoji  neka  stvar  čije  je  štastvo 
sam  njezin  bitak.  Ta  stvar  može  biti  samo  jedna  i  prva,  jer 
je  nemoguće  da  se  nešto  umnoži  osim  dodatkom  neke  raz¬ 
like,  kao  što  se  priroda  roda  razmnožava  u  vrste  bilo  time 
što  oblik  primaju  različite  materije  onako  kako  se  priroda 
vrste  množi  u  različitim  individuima  ili  time  što  je  jedno 
nezavisno,  a  drugo  primljeno  od  nečega.  Isto  tako,  kad  bi 
postojala  neka  odijeljena  toplina,  bila  bi  zbog  same  svoje 
odijeljenosti  drukčija  od  neodijeljene.  Ako  bi  se  pak  pret¬ 
postavila  neka  stvar  koja  je  čisti  bitak  tako  da  taj  bitak  po¬ 
stoji  po  sebi,  neće  on  primiti  kao  dodatak  razliku  jer  već 
ne  bi  bio  čisti  bitak,  nego  bitak  i  uz  to  neki  oblik.  Još  će 
mnogo  manje  kao  dodatak  primiti  materiju  jer  bi  već  bio 
ne  apsolutni  bitak,  nego  materijalni.  Iz  toga  proizlazi  da 

32  Avicenna,  Metaph.  V  5 

33  Avicenna,  Metaph.  V  2;  IX  4 

takva  stvar  koja  je  vlastiti  bitak  može  biti  samo  jedna.  Za¬ 
to  u  svakoj  drugoj  stvari  osim  u  toj  jedno  treba  da  bude 
vlastiti  bitak,  a  drugo  njezino  štastvo  ili  priroda,  odnosno 
oblik.  Zbog  toga  je  nužno  da  u  umskim  bićima  uz  oblik  bu¬ 
de  i  bitak,  pa  je  zato  rečeno  da  je  umsko  biće  oblik  i  bitak. 

27.  —  Sve  pak  što  nečemu  pripada,  ili  je  prouzrokovano 
počelima  njegove  prirode,  kao  što  smijeh  u  čovjeku,  ili  mu 
pridolazi  iz  nekog  vanjskog  počela,  kao  što  svjetlost  u  zra¬ 
ku  od  utjecaja  Sunca.  Nije  naime  moguće  da  sam  bitak  bu¬ 
de  prouzrokovan  samim  oblikom  ili  štastvom  stvari,  ka¬ 
žem,  kao  tvornim  uzrokom  (causa  efficiens)  jer  bi  tako  ne¬ 
ka  stvar  bila  uzrokom  same  sebe,  pa  bi  takva  stvar 
proizvodila  sebe  u  bitak,  što  je  moguće.  Stoga  treba  da  sva¬ 
ka  takva  stvar,  čiji  je  bitak  drukčiji  nego  njezina  priroda, 
prima  bitak  od  drugoga. 

A  kako  se  sve  što  postoji  po  drugome  svodi  na  ono  što 
postoji  po  sebi  kao  na  prvi  uzrok,  treba  da  postoji  neka 
stvar  koja  je  uzrok  postojanja  svih  stvari  zato  što  je  ona 
samo  bitak.  Inače  bi  se  u  uzrocima  išlo  u  beskonačnost  jer 
svaka  stvar  koja  nije  samo  bitak  ima,  kako  je  rečeno, 
uzrok  svog  bitka  (causa  sui  esse).  Očito  je  dakle  da  je  um¬ 
sko  biće  oblik  i  bitak  i  da  svoj  bitak  ima  od  prvog  bića,  ko¬ 
je  je  samo  bitak,  a  to  je  prvi  uzrok,  koji  je  Bog. 

28.  —  Sve  pak  što  prima  nešto  od  drugoga  nalazi  se  na¬ 
prama  tome  u  stanju  mogućnosti,  i  to  što  je  u  njemu  prim¬ 
ljeno  jest  njegova  zbiljnost.  Treba  dakle  da  samo  štastvo 
ili  oblik  koji  je  umsko  biće  bude  u  stanju  mogućnosti  s  ob¬ 
zirom  na  bitak  koji  prima  od  Boga.  A  taj  je  bitak  primljen 
u  vidu  zbiljnosti.  Tako  se  u  umskim  bićima  nalazi  moguć¬ 
nost  i  zbiljnost,  ali  ipak  ne  oblik  ni  materija,  osim  dvosmi¬ 
sleno  (aequivoce).  Zato  biti  izložen  utjecaju,  primati,  biti 
podložan  i  sve  takvo  što  se  čini  da  odgovara  stvarima  s  ob¬ 
zirom  na  materiju,  dvosmisleno  pripada  umskim  i  tjele¬ 
snim  supstancijama,  kako  kaže  Komentator  u  III  knjizi 
djela  O  duši.3*  Budući  pak  da  je  štastvo  umskoga  bića,  ka¬ 
ko  je  rečeno,  sam  um,  zato  je  njegovo  štastvo  ili  bit  ono  što 
je  on  sam,  a  njegov  bitak  primljen  od  Boga  jest  ono  čime  u 
prirodi  postoji  po  sebi.  Stoga  neki  tvrde  da  se  takve  sup- 

34  Averroes,  In  De  anima  III,  com.  14 

stancije  sastoje  od  onoga  po  čemu  su  i  od  onoga  što  jesu, 
odnosno  od  onoga  što  jest  i  od  bitka,  kako  kaže  Boetije.35 

29.  —  Budući  da  se  u  umskim  bićima  nalaze  mogućnosti 
i  zbiljnost,  neće  biti  teško  naći  mnoštvo  umskih  bića,  a  to 
se  ne  bi  moglo  da  u  njima  nema  nikakve  mogućnosti.  Zato 
Komentator  u  III  knjizi  djela  O  dušf 6  kaže  da  u  odijelje¬ 
nim  supstancijama  ne  bismo  mogli  naći  mnoštvo  kad  bi 
nam  bila  nepoznata  priroda  mogućeg  uma.  One  se  dakle 
međusobno  razlikuju  po  stupnju  mogućnosti  i  zbiljnosti 
tako  da  više  umsko  biće,  koje  je  bliže  prvom  biću,  posjedu¬ 
je  više  zbiljnosti,  a  manje  mogućnosti  i  tako  redom. 

To  se  završava  u  ljudskoj  duši  koja  je  među  umskim  bi¬ 
ćima  na  posljednjem  stupnju.  Stoga  se  njezin  mogući  um 
odnosi  prema  oblicima  koji  se  mogu  spoznati  kao  što  se 
prva  materija,  koja  je  na  zadnjem  stupnju  u  osjetilnom  bit¬ 
ku,  odnosi  prema  osjetilnim  oblicima,  kako  govori  Komen¬ 
tator  u  III  knjizi  djela  O  duši.37  I  zato  Filozof  uspoređuje 
ljudsku  dušu  s  praznom  pločom  (tabula  rasa)  na  kojoj  nije 
ništa  napisano.38  A  zbog  tog  što  među  drugim  umskim  sup¬ 
stancijama  ona  ima  više  mogućnosti,  zato  postaje  toliko 
bliska  materijalnim  stvarima  da  privlači  materijalnu  stvar 
da  sudjeluje  u  njezinu  bitku,  pa  tako  od  duše  i  tijela  pro¬ 
izlazi  jedan  bitak  u  jedinstvenoj  složenici  iako  taj  bitak, 
koliko  pripada  duši,  nije  zavisan  od  tijela. 

Zato  se  poslije  tog  oblika  koji  je  duša  nalaze  drugi  oblici 
koji  imaju  više  mogućnosti  i  bliži  su  materiji  utoliko  što 
njihov  bitak  nije  bez  nje.  U  njima  se  nalazi  redosijed  i 
stupnjevanje  sve  do  prvih  oblika  počela  koji  su  materiji 
najbliži.  Zbog  toga  nemaju  neko  drugo  djelovanje  osim 
onoga  na  temelju  aktivnih,  pasivnih  i  drugih  kvaliteta  koji¬ 
ma  se  materija  priprema  za  oblik. 


35  Boetije,  De  hebdom  (PL  64,  col.  1311,  C) 

36  Averroes,  In  De  anima  III,  com.  5 

37  Averroes,  In  De  anima  III,  com.  5 

38  Aristotel,  De  anima  III  4,  429  b  31,  630  a  10 


/.  O  biću  i  biti 


GLAVA  5. 

KAKO  SE  BIT  NA  RAZLIČITE  NAČINE  NALAZI  U 
RAZLIČITIM  SUPSTANCIJAMA: 

30.  —  Pošto  smo  to  razmotrili,  jasno  je  kako  se  bit  nalazi 
u  različitim  supstancijama.  Postoje  tri  načina  kako  sup¬ 
stancije  imaju  bit: 

a)  Doista  postoji  nešto,  a  to  je  Bog,  čija  je  bit  sam  njegov 
bitak  (ipsum  suum  esse).  Zato  ima  nekih  filozofa39  koji  tvr¬ 
de  da  Bog  nema  štastvo,  odnosno  bit  zbog  toga  što  njego¬ 
va  bit  nije  ništa  drugo  nego  njegov  bitak.  Iz  toga  slijedi  da 
on  ne  pripada  nekom  rodu  jer  sve  što  pripada  rodu  treba 
da  osim  svog  bitka  ima  i  štastvo,  zato  što  se  štastvo,  odno¬ 
sno  priroda  roda  ili  vrste  ne  razlikuje  na  temelju  prirode 
onoga  čega  je  rod  ili  vrsta,  dok  je  bitak  u  različitim  sup¬ 
stancijama  različit. 

Ako  kažemo  da  je  Bog  samo  bitak,  ne  treba  da  upadne¬ 
mo  u  zabludu  onih  koji  su  tvrdili  da  je  Bog  onaj  općeniti 
bitak  ( esse  universale)  po  kojem  svaka  stvar  oblikovno  po¬ 
stoji.  Onaj  naime  bitak  koji  je  Bog  ima  to  svojstvo  da  mu 
se  ništa  ne  može  dodati  pa  je  već  po  svojoj  čistoći  različit 
od  svakog  bitka.  Zato  se  u  komentaru  9.  postavke  knjige  O 
uzrocima 40  kaže  da  individuacija  prvog  Uzroka,  koji  je  sa¬ 
mo  bitak,  nastaje  po  čistoj  njegovoj  dobroti.  Opći  pak  bi¬ 
tak,  kao  što  u  svoj  pojam  ne  uključuje  nikakav  dodatak,  ta¬ 
ko  ne  uključuje  u  nj  niti  kakvo  isključenje  dodatka,  jer  kad 
bi  to  bilo  tako,  nipošto  se  ne  bi  mogao  shvatiti  bitak  kojem 
bi  se  uz  bitak  još  nešto  dodalo. 

Također  slično  tome,  premda  je  to  biće  čisti  bitak,  ne 
moraju  mu  nedostajati  ostale  savršenosti  ili  odlike,  štoviše 
ono  posjeduje  sve  savršenosti  što  se  nalaze  u  svim  rodovi¬ 
ma.  Zbog  toga  se  naziva  jednostavno  savršenim,  kako  go¬ 
vore  Filozof41  i  Komentator42  u  V  knjizi  Metafizike,  ali  ih 
posjeduje  na  odličniji  način  nego  sva  druga  bića,  jer  su  te 
savršenosti  u  njemu  sjedinjene,  a  u  drugima  su  neusklađe- 

39  Avicenna,  Metaph.  VIII  4 

40  Proklo,  Liber  de  causis 

41  Aristotel,  Metaph.  V  16,  1021  b  30 

42  Averroes,  In  Metaph.  V  16,  com.  21 

ne.  I  to  je  ono  zbog  čega  mu  sve  te  savršenosti  odgovaraju 
s  obzirom  na  njegov  jednostavan  bitak  (esse  simplex).  Ta¬ 
ko  kad  bi  tko  pomoću  jedne  sposobnosti  mogao  vršiti  dje¬ 
lovanje  svih  sposobnosti,  u  toj  bi  jednoj  imao  sve  sposob¬ 
nosti.  I  tako  Bog  u  samom  svom  bitku  ima  sve  savršenosti. 

31.  —  b)  Na  drugi  način  nalazi  se  bit  u  stvorenim  um- 
skim  supstancijama  u  kojima  je  bitak  drugo  nego  njihova 
bit  premda  je  ta  bit  bez  materije.  Zbog  toga  njihov  bitak 
nije  nezavisan,  nego  preuzet  i  zato  omeđen  i  ograničen  pre¬ 
ma  sposobnosti  prirode  koja  ga  prima.  Ali  njihova  priroda 
ili  štastvo  jest  nezavisno,  a  ne  primljeno  u  kakvoj  materiji. 
Zato  se  u  knjizi  O  uzrocima 43  kaže  da  su  umska  bića  ne¬ 
ograničena  prema  dolje,  a  ograničena  prema  gore.  Ograni¬ 
čena  su  s  obzirom  na  svoj  bitak  koji  primaju  od  višeg  bića, 
ali  se  ipak  ne  ograničuju  prema  dolje  mogućnošću  neke 
materije  koja  bi  ih  primala.  Stoga  se  u  takvim  supstancija¬ 
ma  ne  nalazi,  kako  smo  rekli,  mnoštvo  individua  u  jednoj 
vrsti  osim  u  ljudskoj  duši  zbog  tijela  s  kojim  je  sjedinjena. 

Iako  individuacija  duše,  što  se  tiče  njezina  početka,  pri- 
godice  ovisi  o  tijelu  jer  stječe  svoj  individualni  bitak  samo 
u  tijelu,  kojega  je  ona  zbiljnost,  ipak,  nestankom  tijela  ne 
treba  da  propadne  njezina  individuacija.  Kad  naime  ima 
nezavisan  bitak,  odakle  je  sebi  time  što  je  postala  oblik  tog 
tijela  stekla  i  pojedinačni  bitak,  taj  ostaje  uvijek  individu¬ 
alan.  Zato  Avicenna44  kaže  da  individuacija  i  umnažanje 
duša  ovisi  o  tijelu  s  obzirom  na  njihov  početak,  ali  ne  s  ob¬ 
zirom  na  njihov  kraj. 

Budući  da  u  tim  supstancijama  štastvo  nije  isto  što  i  bi¬ 
tak,  mogu  se  one  podvesti  pod  kategorije,  pa  se  zato  u  nji¬ 
ma  nalaze  rod,  vrsta  i  razlika  premda  su  nam  njihove  vla¬ 
stite  razlike  skrivene.  U  osjetilnim  naime  stvarima  nepo¬ 
znate  su  nam  čak  i  bitne  razlike.  Zato  se  označuju 
akcidentalnim  razlikama  koje  nastaju  iz  bitnih  kao  što  se 
uzrok  označuje  svojim  učinkom  i  kao  što  se  dvonožnost 
uzima  kao  posebna  razlika  čovjeka.  Akcidencije  pak  nema¬ 
terijalnih  supstancija  nama  su  nepoznate  pa  zato  njihove 
razlike  ne  možemo  označiti  ni  same  ni  po  akcidentalnim 
razlikama. 

43  Proklo,  Liber  de  causis,  lect.  4,  5,  16 

44  Avicenna,  De  anima,  V  3,  4 

32.  —  Ipak  treba  znati  da  se  rod  i  razlika  u  tim  supstan¬ 
cijama  ne  uzimaju  na  isti  način  kao  u  osjetilima  jer  se  u 
osjetilnima  rod  uzima  od  onoga  što  je  u  nekoj  stvari  mate¬ 
rijalno,  a  razlika  od  onoga  što  je  u  njoj  oblikovno.  Zato 
Avicenna  u  početku  svoje  knjige  O  duši 45  kaže  da  je  u  stva¬ 
rima  složenima  od  materije  i  oblika  oblik  »jednostavna 
razlika  onoga  što  se  od  njega  stvara«,  ali  ne  u  tom  smislu 
da  bi  sam  oblik  bio  razlika,  nego  zbog  toga  što  je  on  počelo 
razlike,  kako  to  isto  kaže  u  svojoj  Metafizici .4‘  Za  takvu  se 
razliku  kaže  da  je  jednostavna  jer  se  uzima  od  onoga  što  je 
dio  štastva  stvari,  naime  od  oblika. 

No  budući  da  su  nematerijalne  supstancije  jednostavna 
štastva  (simplices  quidditates),  u  njima  se  razlika  ne  može 
uzimati  od  onoga  što  je  dio  štastva,  nego  od  štastva  kao 
cjeline.  Zato  u  početku  knjige  O  duši 47  Avicenna  kaže  da 
jednostavnu  razliku  »imaju  samo  vrste  kojih  je  bit  složena 
od  materije  i  oblika«. 

Slično  se  u  njima  i  rod  uzima  od  čitave  biti,  no  ipak  na 
različit  način.  Jedna  se  naime  odijeljena  supstancija  podu¬ 
dara  s  drugom  u  nematerijalnosti,  a  uzajamno  se  razlikuju 
u  stupnju  savršenosti  s  obzirom  na  njihovo  udaljavanje  od 
mogućnosti  i  približavanje  čistoj  zbiljnosti.  Zato  se  u  nji¬ 
ma  i  uzima  rod  po  onome  što  iz  njih  proizlazi  time  što  su 
nematerijalne,  npr.  umnost  (intellectualitas)  ili  što  slično. 
Razlika  pak,  koja  nam  je  ipak  nepoznata,  uzima  se  u  njima 
od  onoga  što  u  njima  stvara  stupanj  savršenosti. 

A  ne  treba  da  te  razlike  budu  akcidentalne  zato  što  po¬ 
stoje  po  većoj  ili  manjoj  savršenosti  koja  ne  stvara  različi¬ 
te  vrste.  Stepen  naime  savršenosti  primanjem  istog  oblika 
ne  stvara  različite  vrste  kao  što  bjelje  ili  manje  bijelo  uče¬ 
šćem  u  istom  pojmu  bjeline.  Ali  različiti  stupanj  savršeno¬ 
sti  u  samim  oblicima  ili  prirodama,  u  kojima  se  sudjeluje, 
pravi  različite  vrste  kao  što  priroda,  prema  Filozofu  u  knji¬ 
zi  O  životinjama ,48  stupnjevito  prelazi  od  biljaka  do  životi¬ 
nja  preko  nekih  bića  koja  su  između  životinja  i  biljaka.  A 
opet  nije  potrebno  da  se  umske  supstancije  uvijek  dijele 

45  Avicenna,  De  anima  I  1 

46  Avicenna,  Metaph.  V  6 

47  Avicenna,  De  anima  I  1 

48  Aristotel,  Hist.  anim.  VIII  1  588  b  414 

prema  dvjema  stvarnim  razlikama  jer  se  to  ne  može  ostva¬ 
riti  u  svim  stvarima,  kako  kaže  Filozof  u  XI  knjizi  djela  O 
ži  votinjama.*9 

33.  —  c)  Na  treći  način  nalazi  se  bit  u  supstancijama  slo¬ 
ženima  od  materije  i  oblika,  u  kojima  je  i  bitak  primljen  i 
ograničen  zato  što  ga  imaju  od  drugoga,  a  opet  njihova  pri¬ 
roda  ili  štastvo  primljeno  je  u  označenoj  materiji.  Zato  su 
one  ograničene  na  više  i  na  niže,  pa  je  u  njima  već  zbog 
dijeljenja  označene  materije  moguće  razmnažanje  indivi¬ 
dua  u  jednoj  vrsti.  Kako  se  pak  u  tim  supstancijama  odno¬ 
si  bit  prema  logičkim  pojmovima,  već  je  rečeno. 

GLAVA  6. 

KAKO  SE  BIT  NALAZI  U  AKCIDENCIJAMA. 

34.  —  Sada  preostaje  da  vidimo  kako  se  bit  nalazi  u  akci- 
dencijama;  kako  se  naime  ona  nalazi  u  svim  supstancija¬ 
ma,  već  je  rečeno. 

Budući  da  je  bit,  kako  je  rečeno,  ono  što  se  označuje  de¬ 
finicijom,  treba  da  akcidencije  imaju  bit  na  isti  način  kao 
što  imaju  definiciju.  No  definiciju  imaju  nepotpunu  jer  se 
ne  mogu  definirati  ako  se  u  njihovu  definiciju  ne  umetne 
subjekt.  To  je  zato  što  nemaju  bitak  po  sebi  neovisan  o  su¬ 
bjektu,  nego  kao  što  od  oblika  i  materije,  kad  se  sastavlja¬ 
ju,  nastaje  supstancijalni  bitak,  tako  od  akcidencije  i  su¬ 
bjekata,  kad  subjektu  pristupa  akcidencija,  nastaje  akci- 
dentalni  bitak.  Zato  ni  supstancijski  oblik  ni  materija 
nemaju  potpunu  bit  jer  u  definiciju  supstancijskog  oblika 
treba  unijeti  ono  čega  je  on  oblik.  I  tako  njegova  definicija 
nastaje  dodatkom  nečega  što  je  izvan  njegova  roda  kao  što 
i  definicija  akcidentalnog  oblika.  Zato  i  umeće  tijelo  u  defi¬ 
niciju  duše  prirodnjak,  koji  promatra  dušu  samo  ukoliko 
je  oblik  prirodnog  tijela. 

35.  —  No  ipak  je  između  supstancijskih  i  akcidentalnih 
oblika  velika  razlika  jer  kao  što  supstancijski  oblik  nema 
nezavisan  bitak  po  sebi  bez  onoga  čemu  pristupa,  tako  ga 
nema  ni  ono  čemu  on  pristupa,  naime  materija.  Zato  od 
spoja  jednoga  i  drugoga  nastaje  onaj  bitak  u  kojem  stvar 

49  Aristotel,  De  pari.  anim.  I  2  642  b  5-7 

postoji  po  sebi  i  od  njih  se  stvara  jedno  samostalno  biće, 
pa  tako  iz  njihova  spoja  nastaje  neka  bit.  Stoga  je  oblik, 
premda  promatran  u  sebi  nema  potpuno  značenje  biti, 
ipak  dio  potpune  biti. 

Ali  ono  čemu  pridolazi  akcidencija  jest  biće  u  sebi  (ens 
in  se)  potpuno  i  postoji  u  svom  bitku,  a  taj  bitak  prirodno 
prethodi  akcidenciji  što  pridolazi.  Zato  akcidencija  što  pri¬ 
dolazi  spajanjem  sebe  s  onim  čemu  pridolazi  ne  uzrokuje 
onaj  bitak  u  kojem  stvar  postoji  i  po  kojem  je  biće  po  sebi, 
nego  uzrokuje  neki  drugotni  bitak  bez  kojega  se  stvar  što 
postoji  može  shvatiti  kao  što  se  »prvo«  može  shvatiti  bez 
»drugoga«.  Prema  tome  iz  akcidencije  i  subjekta  ne  stvara 
se  jedno  po  sebi  (unum  per  se),  nego  jedno  po  akcidenciji. 
Stoga  iz  njihova  spoja  ne  proizlazi  neka  bit  kao  što  iz  spoja 
oblika  i  materije.  Prema  tome  akcidencija  niti  ima  znače¬ 
nje  potpune  biti  niti  je  njezin  dio,  nego  kao  što  je  ona  biće 
u  odnosu  na  nešto,  tako  ona  ima  i  bit  u  odnosu  na  nešto. 

36.  —  Ali  budući  da  je  ono  što  se  u  svakom  rodu  smatra 
najvažnijim  i  naj istini tij im  uzrok  onoga  što  u  tom  rodu  do¬ 
lazi  kasnije,  kao  što  je  vatra,  koja  je  vrhunska  toplina, 
uzrok  topline  u  toplim  stvarima,  kako  se  kaže  u  II  knjizi 
Metafizike,10  zato  supstancija  koja  je  počelo  u  rodu  bića,  a 
najistinitije  i  u  najvećem  stupnju  posjeduje  bitak,  treba  da 
bude  uzrok  akcidencija  koje  sudjeluju  u  pojmu  bića  dru- 
gotno  i  gotovo  s  obzirom  na  nešto.  No  to  se  ipak  odvija  na 
različite  načine.  Kako  su  naime  dijelovi  supstancije  mate¬ 
rija  i  oblik,  zato  neke  akcidencije  nastaju  prvenstveno  iz 
oblika,  a  neke  iz  materije.  Nalazi  se  međutim  neki  oblik 
kojega  bitak  ne  ovisi  o  materiji,  npr.  umna  duša.  Materija 
pak  ima  bitak  samo  po  obliku.  Stoga  u  akcidencijama  što 
proizlaze  iz  oblika  ima  nešto  što  nije  povezano  s  materi¬ 
jom,  npr.  razumijevanje,  koje  ne  nastaje  pomoću  tjelesnog 
organa,  kako  dokazuje  Filozof  u  III  knjizi  djela  O  duši)' 
No  neke  od  akcidencija  što  proizlaze  iz  oblika  jesu  one  ko¬ 
je  su  povezane  s  materijom,  npr.  osjećanje.  Međutim  nijed¬ 
na  akcidencija  ne  proizlazi  iz  materije  bez  veze  s  oblikom. 

37.  —  Ipak  se  u  tim  akcidencijama  što  proizlaze  iz  mate¬ 
rije  nalazi  neka  različnost.  Neke  naime  akcidencije  proizla- 

50  Aristotel,  Metaph.  II  1  993  b  24-26 

51  Aristotel,  De  anima  III  4  429  a  24-27 

ze  iz  materije  po  redu  koji  ona  ima  prema  obliku,  npr.  mu¬ 
ško  i  žensko  kod  živih  bića,  kako  se  kaže  u  X  knjizi  Metafi¬ 
zike.52  Stoga,  ukloni  li  se  oblik  živog  bića,  spomenute 
akcidencije  ostaju  samo  dvosmisleno.  Neke  opet  proizlaze 
iz  materije  po  redu  koji  ona  ima  prema  obliku  roda,  pa  za¬ 
to,  nestane  li  oblik  vrste,  akcidencije  još  uvijek  ostaju  u  ro¬ 
du.  Tako  kod  Etiopljanina  tamnoputost  nastaje  od  miješa¬ 
nja  elemenata,  a  ne  od  stanja  duše  i  zato  ostaje  u  njemu  i 
poslije  smrti. 

Budući  da  se  svaka  pojedina  stvar  individualizira  na  te¬ 
melju  materije,  a  svrstava  se  u  rod  ili  vrstu  prema  svojem 
obliku,  zato  akcidencije  koje  proizlaze  iz  materije  jesu  ak¬ 
cidencije  individuuma  i  po  njima  se  individui  iste  vrste 
međusobno  razlikuju.  Akcidencije  pak  koje  proizlaze  iz 
oblika  jesu  vlastite  promjene  bilo  roda  ili  vrste.  Zato  se  i 
nalaze  u  svemu  što  sudjeluje  u  prirodi  roda  ili  vrste,  kao 
što  sposobnost  smijanja  proizlazi  u  čovjeku  iz  oblika  jer 
smijeh  nastaje  od  nekog  opažanja  ljudske  duše. 

38.  —  Treba  također  znati  da  su  akcidencije  uzrokovane 
katkada  počelima  biti  na  temelju  savršene  zbiljnosti  (actus 
perfectus),  kao  što  toplina  u  vatri  koja  je  uvijek  zbiljski  to¬ 
pla,  a  katkada  samo  na  temelju  mogućnosti,  ali  dobivaju 
dopunu  od  vanjskog  čimbenika,  kao  što  se  prozirnost  zra¬ 
ka  dopunjuje  vanjskim  svijetlim  tijelom.  U  takvim  slučaje¬ 
vima  mogućnost  je  neodjeljiva  akcidencija,  ali  dopuna,  ko¬ 
ja  pridolazi  iz  nekog  počela  što  je  izvan  biti  stvari  ili  što  ne 
ulazi  u  njezin  sastav,  odjeljiva  je,  npr.  kretanje  i  tome 
slično. 

39.  —  No  treba  znati  da  se  rod,  vrsta  i  razlika  drukčije 
uzimaju  u  akcidencijama  nego  u  supstancijama.  Budući 
naime  da  se  u  supstancijama  iz  oblika  supstancije  i  materi¬ 
je  stvara  nešto  jedno  po  sebi,  jer  iz  njihove  povezanosti 
proizlazi  neka  priroda  koja  se  opravdano  smješta  u  katego¬ 
riju  supstancije,  zato  se  u  supstancijama  za  konkretne  na¬ 
zive  koji  označuju  složenicu  opravdano  kaže  da  postoje  u 
rodu  kao  vrste  ili  rodovi,  npr.  čovjek  ili  živo  biće.  Međutim 
oblik  ili  materija  ne  postoji  na  taj  način  u  kategoriji  osim 
svođenjem  na  nju,  kao  što  se  za  počela  kaže  da  su  u  nekom 
rodu.  No  od  akcidencije  i  subjekta  ne  nastaje  jedno  po  se- 
52  Aristotel,  Metaph.  X  9,  1058  b  21-23 

bi,  pa  zato  iz  njihova  spoja  ne  nastaje  neka  priroda  kojoj 
bi  se  mogao  pridati  pojam  roda  ili  vrste.  Zbog  toga  se  kon¬ 
kretno  izrečeni  nazivi  akcidencija  ne  svrstavaju  u  kategori¬ 
ju  kao  vrste  ili  rodovi,  npr.  »bijelo«  ili  »glazbeno«,  osim 
ako  ih  svedemo  na  nju,  ali  samo  ukoliko  se  navode  ap¬ 
straktno,  npr.  »bjelina«  ili  »glazba«. 

A  budući  da  se  akcidencije  ne  sastoje  od  materije  i  obli¬ 
ka,  zato  se  u  njima  ne  može,  kao  kod  složenih  supstancija, 
rod  uzeti  od  materije,  a  razlika  od  oblika,  nego  rod  treba 
uzimati  od  samog  načina  postojanja,  prema  kojem  se  biće 
po  određenom  redoslijedu  pririče  pojedinim  od  deset  kate¬ 
gorija.  Tako  se  kvantitet  naziva  po  tome  što  je  mjera  sup¬ 
stancije,  a  kvalitet  po  tome  što  je  njezino  stanje,  pa  tako 
slično  i  o  drugim  kategorijama,  prema  Filozofu  u  IV  knjizi 
Metafizike.13 

40.  —  Razlike  pak  u  akcidencijama  uzimaju  se  od  različi¬ 
tih  počela  koja  ih  uzrokuju.  A  budući  da  su  vlastita  stanja 
prouzrokovana  vlastitim  počelima  subjekata,  zato  se  u  nji¬ 
hovoj  definiciji,  ako  se  definiraju  apstraktno,  subjekt  po¬ 
stavlja  umjesto  razlike,  pa  su  stvarno  u  rodu,  kao  što  se  ka¬ 
že  da  je  tuponosnost  krivina  nosa.  No  bilo  bi  protivno  kad 
bi  se  njihova  definicija  uzimala  prema  onome  kako  se 
stvarno  nazivaju.  Tad  bi  se  naime  u  njihovoj  definiciji  su¬ 
bjekt  postavljao  kao  rod  jer  bi  se  one  tada  definirale  kao 
složene  supstancije  u  kojima  se  pojam  roda  uzima  od  ma¬ 
terije.  Tako  kažemo  da  je  tuponosnost  zakrivljen  nos. 

Slično  je  također  ako  je  jedna  akcidencija  počelo  druge 
kao  što  je  počelo  odnosa  djelovanje,  primanje  i  kvantitet. 
Zato  na  temelju  toga  Filozof  dijeli  odnos  u  V  knjizi  Metafi¬ 
zike3*  Ali  kako  vlastita  počela  akcidencija  nisu  uvijek  oči¬ 
gledna,  zato  katkada  uzimamo  razlike  akcidencija  iz  njiho¬ 
vih  učinaka.  Tako  se  sabirnost  i  raspršenost  nazivaju  razli¬ 
ke  boje,  koje  uzrokuje  obilje  i  nedostatak  svjetlosti,  čime 
se  uzrokuju  različite  vrste  boje. 

41.  —  Sad  je  dakle  jasno  kako  bit  postoji  u  supstancija¬ 
ma  i  u  akcidencijama  i  kako  u  složenim  i  jednostavnim 
supstancijama  te  kako  se  u  svemu  tome  nalaze  opći  pojmo¬ 
vi  logike  izuzevši  prvo  Počelo,  koje  je  beskrajno  jeđnostav- 

53  Aristotel,  Metaph.  IV  2,  1003  a  30  -  b  10 

54  Aristotel,  Metaph.  V  15,  1020  b  -  1021  b 

no  i  kojemu  zbog  njegove  jednostavnosti  ne  odgovara  po¬ 
jam  roda  ili  vrste,  pa  dosljedno  tome  ni  definicija. 

To  neka  bude  kraj  i  zaključak  ove  rasprave. 


2.  UČENJE  O  DUSI 


PITANJE  75 

(podijeljeno  na  sedam  članaka) 

0  ČOVJEKU  KOJI  SE  SASTOJI  OD  DUHOVNE  I  TJELES¬ 
NE  SUPSTANCIJE.  NAJPRIJE  S  OBZIROM  NA 
BIT  DUŠE. 

Nakon  što  smo  razmotrili  duhovno  i  tjelesno  stvorenje, 
treba  da  razmotrimo  čovjeka  koji  se  sastoji  od  duhovne  i 
tjelesne  supstancije  (Usp.  pit.  50,  uvod),  i  to  najprije  priro¬ 
du  samog  čovjeka,  a  zatim  njegov  postanak  (pit.  90).  Teolo¬ 
gu  pripada  razmatranje  ljudske  prirode  s  obzirom  na  du¬ 
šu,  a  ne  s  obzirom  na  tijelo,  osim  kad  se  radi  o  vezi  koju 
tijelo  ima  s  dušom.  I  zato  će  se  prvo  razmatranje  baviti  du¬ 
šom.  Budući  pak  da  se,  prema  Dioniziju,  11.  poglavlje  Hije¬ 
rarhije  anđela,  u  duhovnim  supstancijama  nalazi  troje,  na¬ 
ime  bit,  snaga  i  djelovanje  (essentia,  virtus,  operatio),  kao 
prvo  razmotrit  ćemo  ono  što  se  odnosi  na  bit  duše,  kao 
drugo  ono  što  se  odnosi  na  njezinu  snagu  ili  njezine  moći 
(pit.  77),  a  kao  treće  ono  što  se  odnosi  na  njezino  djelova¬ 
nje  (pit.  84). 

O  prvome  javljaju  se  dva  razmatranja,  od  kojih  je  prvo  o 
samoj  duši  po  sebi,  a  drugo  o  njezinu  sjedinjenju  s  tijelom 
(pit.  76). 

O  prvome  postavljamo  sedam  pitanja: 

Prvo:  Je  li  duša  tijelo? 

Drugo:  Je  li  ljudska  duša  nešto  što  samostalno  postoji? 

Treće:  Postoje  li  samostalno  duše  životinja? 

Četvrto:  Je  li  duša  čovjek  ili  je,  radije,  čovjek  nešto  sa¬ 
stavljeno  od  duše  i  tijela? 

Peto:  Je  li  duša  sastavljena  od  materije  i  oblika? 

Šesto:  Je  li  ljudska  duša  nepropadljiva? 

Sedmo:  Je  li  duša  iste  vrste  kao  i  anđeli? 

Članak  1 

Je  11  duša  tijelo? 

Kod  prvog  je  članka  ovakav  postupak:  Čini  se  da  je  duša 
tijelo. 

1.  Duša  je  naime  pokretač  tijela,  no  nije  nešto  što  pokre¬ 
će  a  da  samo  ne  bi  bilo  pokretano,  u  jednu  ruku  zato  što  se 
čini  da  ništa  ne  može  pokretati  ako  se  samo  ne  pokreće,  jer 
ništa  ne  daje  drugomu  što  samo  nema,  kao  što  ne  grije 
ono  što  samo  nije  toplo,  a  u  drugu  zato  što,  ako  nešto  po¬ 
kreće  a  nije  pokretano,  prouzrokuje  vječno  i  jednolično 
kretanje,  kako  se  dokazuje  u  8.  knjizi  Fizike.  To  se  pak  ne 
pojavljuje  u  kretanju  živog  bića,  koje  potječe  od  duše.  Du¬ 
ša  je  dakle  pokretani  pokretač  (movens  motum).  Ali  svaki 
je  pokretani  pokretač  tijelo.  Duša  je  dakle  tijelo. 

2.  Osim  toga,  svaka  spoznaja  nastaje  po  nekoj  sličnosti. 
No  ne  može  biti  sličnosti  između  tijela  i  nečega  bestjele¬ 
snoga.  Kada  dakle  duša  ne  bi  bila  tijelo,  ne  bi  mogla  spo¬ 
znati  tjelesne  stvari. 

3.  Osim  toga,  između  pokretača  i  pokretanoga  treba  da 
bude  neki  dodir,  a  dodir  postoji  samo  među  tjelesima.  Bu¬ 
dući  dakle  da  duša  pokreće  tijelo,  čini  se  da  je  ona  tijelo. 

Ali  tome  se  protivi  ono  što  kaže  Augustin  u  6.  knjizi  djela 
O  Trojstvu,  naime  da  se  duša  s  obzirom  na  tijelo  naziva 
jednostavna  jer  se  težinom  ne  razlijeva  po  prostoru. 

ODGOVARAM:  Treba  reći  da  u  istraživanju  prirode  duše 
treba  uzeti  u  obzir  da  se  kaže  kako  je  duša  prvo  počelo  ži¬ 
vota  u  onome  što  kod  nas  živi,  jer  za  živa  bića  kažemo  da 
su  nadahnuta  dušom,  a  za  stvari  koje  su  bez  života  da  su 
bez  duše.  2ivot  se  pak  najviše  očituje  u  dvije  djelatnosti:  u 
mišljenju  i  kretanju.  Budući  da  stari  filozofi  nisu  mogli 
prijeći  granicu  mašte,  smatrali  su  da  je  počelo  toga  neko 
tijelo  govoreći  da  su  jedino  tjelesa  stvarnost,  a  što  nije  tije¬ 
lo  da  nije  ništa.  I  na  temelju  toga  tvrdili  su  da  je  duša  neko 
tijelo. 

Iako  se  lažnost  tog  mišljenja  može  mnogostrano  pokaza¬ 
li,  ipak  ćemo  se  poslužiti  jednim  dokazom  po  kojem  je  op¬ 
ćenitije  i  sigurnije  jasno  da  je  duša  tijelo.  Očito  je  naime 

da  duša  nije  bilo  koje  počelo  životne  djelatnosti;  tako  bi 
doista  i  oko  bilo  duša,  jer  je  ono  neko  počelo  vida,  a  to  bi 
isto  trebalo  kazati  i  o  drugim  oruđima  duše.  No  mi  kaže¬ 
mo  da  je  duša  prvo  počelo  života.  Iako  tijelo  može  biti  ne¬ 
ko  počelo  života,  kao  što  je  srce  počelo  života  u  živom  biću, 
ipak  prvi  početak  života  ne  može  biti  neko  tijelo.  Očevidno 
je  naime  da  biti  počelom  života  ili  živim  bićem  ne  pripada 
tijelu  po  tome  što  je  tijelo;  inače  bi  svako  tijelo  bilo  živo  ili 
počelo  života.  Nekom  dakle  tijelu  pripada  da  bude  živo  ili 
čak  počelo  života  po  tome  što  je  upravo  takvo.  Sto  je  pak 
zbiljski  (actu)  takvo,  dobiva  to  od  nekog  počela  koje  se  na¬ 
ziva  njegova  zbiljnost  (actus).  Duša  dakle,  koja  je  prvo  po¬ 
čelo  života,  nije  tijelo,  nego  njegova  zbiljnost,  kao  što  to¬ 
plina,  koja  je  počelo  grijanja,  nije  tijelo,  nego  neka  tjelesna 
zbiljnost. 

Na  prvi  dakle  razlog  treba  reći:  Budući  da  sve  što  se  po¬ 
kreće  biva  pokretano  od  drugoga,  a  to  ne  može  ići  u  bes¬ 
kraj,  nužno  je  kazati  da  nije  svaki  pokretač  pokretan  od 
drugoga.  Kako  je  naime  kretanje  izlaženje  iz  mogućnosti  u 
zbiljnost,  pokretač  daje  pokretanome  ono  što  ima  time  što 
djeluje  da  ono  postane  zbiljsko.  No,  kao  što  se  pokazuje  u 
8.  knjizi  Fizike,  postoji  neki  pokretač  potpuno  nepomičan, 
koji  se  ne  pokreće  ni  po  sebi  ni  po  akcidenciji,  a  takav  po¬ 
kretač  može  stvarati  kretanje  koje  je  uvijek  jednolično.  Po¬ 
stoji  međutim  i  drugi  pokretač  koji  se  ne  pokreće  po  sebi, 
nego  po  akcidenciji  i  zbog  toga  ne  stvara  uvijek  jednolično 
kretanje,  a  takav  je  pokretač  duša.  No  postoji  još  i  drugi 
pokretač  koji  se  pokreće  po  sebi,  naime  tijelo.  Budući  pak 
da  su  stari  prirodoslovci  vjerovali  da  postoje  samo  tjelesa, 
smatrali  su  da  se  svaki  pokretač  pokreće  te  da  se  duša  po¬ 
kreće  po  sebi  i  da  je  tijelo. 

Na  drugi  razlog  treba  reći  da  nije  nužno  da  sličnost  spo¬ 
znate  stvari  bude  zbiljski  u  prirodi  spoznavatelja.  Ako  pak 
nešto  postoji  što  je  prije  spoznaje  u  mogućnosti,  a  kasnije 
u  zbiljnosti,  treba  da  sličnost  spoznatoga  ne  bude  zbiljski 
u  prirodi  spoznavatelja,  nego  samo  po  mogućnosti,  kao  što 
boja  nije  u  zjenici  zbiljski,  nego  samo  po  mogućnosti.  Sto¬ 
ga  nije  potrebno  da  u  prirodi  duše  sličnost  tjelesnih  stvari 
bude  zbiljski,  nego  da  za  takve  sličnosti  bude  u  mogućno¬ 
sti.  No  kako  stari  prirodoslovci  nisu  znali  razlikovati  zbilj- 

nost  od  mogućnosti,  smatrali  su  da  je  duša  tijelo  da  bi  mo¬ 
gla  tijelo  spoznati.  Da  bi  pak  spoznala  sva  tijela,  držali  su 
da  je  sastavljena  od  počela  svih  tijela. 

Na  treći  razlog  treba  reći  da  postoje  dva  dodira:  dodir 
količine  i  sile.  Na  prvi  način  tijelo  ima  dodir  samo  s  tije¬ 
lom,  a  na  drugi  tijelo  može  imati  dodir  s  bestjelesnom 
stvari  koja  ga  pokreće. 

Članak  2 

Je  11  ljudska  duša  nešto  što  samostalno  postoji? 

Kod  drugog  je  članka  ovakav  postupak:  čini  se  da  ljud¬ 
ska  duša  nije  nešto  što  samostalno  postoji. 

1.  Ono  naime  što  samostalno  postoji  naziva  se  ovo  nešto. 
No  duša  nije  ovo  nešto,  nego  složenica  od  duše  i  tijela.  Du¬ 
ša  dakle  nije  nešto  što  samostalno  postoji. 

2.  Osim  toga  za  sve  što  samostalno  postoji  može  se  kaza¬ 
ti  da  djeluje.  Ali  za  dušu  se  ne  kaže  da  djeluje  jer,  kako  se 
tvrdi  u  1.  knjizi  djela  0  duši,  kazati  da  duša  opaža  (osjeća) 
ili  shvaća  slično  je  kao  kad  bi  tko  rekao  da  ona  tka  ili  gra¬ 
di.  Duša  dakle  nije  nešto  što  samostalno  postoji. 

3.  Osim  toga,  kad  bi  duša  bila  nešto  što  samostalno  po¬ 
stoji,  neko  bi  njezino  djelovanje  bilo  bez  tijela.  Ali  nikakvo 
se  njezino  djelovanje  ne  zbiva  bez  tijela  pa  tako  ni  shvaća¬ 
nje,  jer  se  shvaćanje  ne  postizava  bez  predodžbe,  a  pre¬ 
dodžbe  nema  bez  tijela.  Ljudska  dakle  duša  nije  nešto  što 
samostalno  postoji. 

Ali  tome  se  protivi  ono  što  kaže  Augustin  u  10.  knjizi  dje¬ 
la  O  Trojstvu:  Tko  god  vidi  da  je  priroda  duha  supstancija  i 
da  nije  tjelesna,  vidi  da  oni  koji  misle  da  je  ona  tjelesna 
griješe  u  tome  što  joj  pridaju  ono  bez  čega  ne  mogu  zami¬ 
sliti  nikakvu  prirodu,  naime  tjelesno  predočivanje.  Priroda 
ljudskog  duha  nije  samo  bestjelesna  nego  je  također  sup¬ 
stancija,  naime  nešto  što  samostalno  postoji. 

ODGOVARAM:  Treba  kazati  da  je  nužno  tvrditi  da  ono 
što  je  počelo  umnog  djelovanja  (principium  intellectualis 
operationis),  a  što  nazivamo  ljudskom  dušom,  jest  neko 
bestjelesno  i  samostalno  počelo.  Očito  je  naime  da  umom 
čovjek  može  spoznati  prirodu  svih  tijela.  Ono  pak  što  može 

spoznati  nešto  ne  smije  u  svojoj  prirodi  imati  ništa  od  to¬ 
ga,  jer  ono  što  bi  u  njemu  bilo  takvo  po  prirodi  sprečavalo 
bi  mu  spoznaju  drugih  stvari.  Tako  vidimo  da  bolesnikov 
jezik  okužen  žučnom  i  gorkom  slinom  ne  može  osjetiti  ni¬ 
šta  slatko,  nego  mu  se  sve  čini  gorkim.  Kad  bi  dakle  počelo 
uma  imalo  u  sebi  prirodu  kojeg  tijela,  ne  bi  moglo  spozna¬ 
ti  sva  tijela.  Svako  pak  tijelo  ima  određenu  prirodu.  Nemo¬ 
guće  je  dakle  da  umno  počelo  bude  tijelo. 

Slično  tome,  nije  moguće  da  umno  počelo  spoznaje  po¬ 
moću  nekoga  tjelesnog  organa,  jer  bi  i  određena  priroda 
toga  tjelesnog  organa  sprečavala  spoznaju  svih  tijela.  Ta¬ 
ko,  ako  neka  određena  boja  nije  samo  u  zjenici  nego  i  u 
staklenoj  posudi,  ulivena  tekućina  čini  se  da  je  iste  boje. 

Samo  dakle  umno  počelo,  koje  se  naziva  pamet  ili  um 
(mens  vel  intellectus),  ima  svoje  vlastito  djelovanje,  u  ko¬ 
jem  tijelo  ne  sudjeluje.  Ništa  pak  ne  može  samostalno  dje¬ 
lovati  nego  ono  što  samostalno  postoji.  Djelovanje  naime 
postoji  samo  u  zbiljnosti.  Stoga  nešto  djeluje  na  onaj  na¬ 
čin  kakvo  je.  Zato  ne  kažemo  da  grije  toplina,  nego  nešto 
toplo.  —  Preostaje  dakle  da  je  ljudska  duša,  koja  se  naziva 
umom  ili  pameću,  nešto  što  je  bestjelesno  i  što  postoji 
samostalno. 

Na  prvi  dakle  razlog  treba  reći  da  se  izraz  ovo  nešto  mo¬ 
že  shvatiti  dvojako:  na  jedan  način  za  sve  što  god  postoji 
samostalno,  a  na  drugi  način  za  ono  što  u  potpunosti  sa¬ 
mostalno  postoji  u  prirodi  neke  vrste.  Na  prvi  način  ovo 
nešto  isključuje  uplitanje  akcidencije  i  materijalnog  obli¬ 
ka,  a  na  drugi  način  isključuje  i  nesavršenost  dijela.  Stoga 
bi  se  ruka  mogla  nazvati  ovo  nešto  na  prvi  način,  ali  ne  na 
drugi.  Tako  dakle,  budući  da  je  ljudska  duša  dio  ljudske  vr¬ 
ste,  može  se  nazvati  ovo  nešto  na  prvi  način  kao  nešto  što 
samostalno  postoji,  ali  ne  na  drugi  način,  jer  se  tada  ovo 
nešto  naziva  složenica  duše  i  tijela. 

Na  drugi  razlog  treba  reći  da  Aristotel  ne  izriče  one  rije¬ 
či  prema  vlastitom  shvaćanju,  nego  prema  mišljenju  onih 
koji  su  tvrdili  da  je  shvaćanje  primanje  pokreta,  kako  je 
očivedno  iz  onoga  što  tu  prethodno  kaže. 

Ili  treba  reći  da  samostalno  djelovanje  pripada  onome 
što  samostalno  postoji.  Ali  katkada  se  može  kazati  da  ne¬ 
što  postoji  po  sebi  ako  nije  uvršteno  kao  akcidencija  ili 

kao  materijalni  oblik,  iako  je  samo  dio.  No  tvrdi  se  da  u 
pravom  smislu  i  po  sebi  postoji  ono  što  nije  uvršteno  na 
spomenuti  način  niti  je  dio.  Tako  se  za  oko  i  za  ruku  ne  bi 
moglo  reći  da  samostalno  postoje  niti  da,  dosljedno  tome, 
samostalno  djeluju.  Zato  se  i  djelovanje  dijelova  pripisuje 
cjelini  preko  dijelova.  Kažemo  naime  da  čovjek  vidi  okom  i 
pipa  rukom  drukčije  nego  da  nešto  toplo  grije  toplinom 
jer,  govoreći  točno,  ni  na  koji  način  ne  grije  toplina.  Može 
se  dakle  reći  da  duša  spoznaje  kao  što  oko  vidi,  ali  se  mno¬ 
go  prikladnije  kaže  da  čovjek  shvaća  dušom. 

Na  treći  razlog  treba  reći  da  se  za  djelovanje  uma  traži 
tijelo  ne  kao  organ  kojim  bi  se  takva  radnja  vršila,  nego 
kao  predmet.  Predodžba  odnosi  se  naime  prema  umu  kao 
boja  prema  vidu.  Ovako  pak  potreba  za  tijelom  ne  uklanja 
činjenicu  da  um  samostalno  postoji.  Inače  živo  biće  ne  bi 
bilo  nešto  što  samostalno  postoji  kad  za  opažanje  treba 
vanjske  osjetilne  predmete. 

Članak  3 

Postoje  11  samostalno  duše  životinja? 

Kod  trećeg  je  članka  ovakav  postupak: 

Čini  se  da  duše  životinja  ne  postoje  samostalno. 

1 .  Čovjek  se  u  rodu  doista  podudara  s  drugim  živim  bići¬ 
ma.  Ali  ljudska  je  duša,  kako  je  pokazano  (čl.  2),  nešto  što 
samostalno  postoji.  Dakle  i  duše  drugih  živih  bića  postoje 
samostalno. 

2.  Osim  toga,  osjetilo  se  prema  osjetilnim  predmetima 
odnosi  slično  kao  um  prema  umskim  stvarima.  Ali  um 
shvaća  umske  stvari  bez  tijela,  dakle  i  osjetilo  zamjećuje 
bez  tijela  ono  što  se  dade  zamijetiti.  No  duše  su  životinja 
osjetilne.  Postoje  dakle  samostalno  na  isti  način  na  koji  i 
ljudska  duša,  koja  je  umske  prirode. 

3.  Osim  toga,  duša  životinja  pokreće  tijelo,  a  tijelo  se  ne 
pokreće,  nego  biva  pokretano.  Duša  dakle  životinja  vrši  ne¬ 
ko  djelovanje  bez  tijela. 

Ali  tome  se  protivi  ono  što  se  kaže  u  knjizi  O  crkvenim 
dogmama:  Vjerujemo  da  samo  čovjek  ima  samostalnu  du¬ 
šu,  a  da  duše  životinja  nisu  samostalne. 

ODGOVARAM:  Treba  reći  da  stari  filozofi  nisu  postavlja¬ 
li  nikakvu  razliku  između  osjetila  i  uma  te  su  jedno  i  dru¬ 
go,  kako  je  već  rečeno  (čl.  1;  usp.  pit.  50,  čl.  1),  pripisivali  tje¬ 
lesnom  počelu.  Platon  je  doduše  pravio  razliku  između 
uma  i  osjetila,  no  ipak  je  jedno  i  drugo  pripisivao  netjele- 
snom  počelu  smatrajući  da  kao  što  opažanje,  tako  i  umo¬ 
vanje  pripada  duši  po  samoj  njezinoj  prirodi.  Iz  toga  je 
pak  slijedilo  da  i  duše  životinja  postoje  samostalno. 

Međutim  Aristotel  je  tvrdio  da  se  medu  duševnim  djelat¬ 
nostima  jedino  umovanje  (intelligere)  vrši  bez  tjelesnog 
organa.  Opažanje  pak  i  slijedeće  djelatnosti  osjetilne  duše 
očevidno  se  zbivaju  uz  neku  tjelesnu  promjenu,  kao  što  se 
kod  gledanja  zjenica  mijenja  vrstom  boje,  a  to  se  isto  opa¬ 
ža  i  u  drugim  slučajevima.  Tako  je  očito  da  osjetilna  duša 
pripada  spoju.  Iz  toga  se  zaključuje  da  duše  životinja,  bu¬ 
dući  da  ne  rade  same  po  sebi,  ne  postoje  samostalno.  Na 
sličan  naime  način  svaka  stvar  ima  i  bitak  i  djelovanje. 

Na  prvi  dakle  razlog  treba  reći:  Iako  se  čovjek  podudara 
s  drugim  živim  bićima  u  rodu,  ipak  se  od  njih  razlikuje  vr¬ 
stom.  Razlika  pak  vrste  povezana  je  s  razlikom  oblika,  no 
ne  slijedi  nužno  da  svaka  razlika  oblika  stvara  i  razliku 
roda. 

Na  drugi  razlog  treba  reći  da  se  na  neki  način  osjetilo 
odnosi  prema  osjetilnim  stvarima  kao  um  prema  umski- 
ma,  ukoliko  je  oboje  prema  svojim  objektima  u  mogućno¬ 
sti.  Ali  opet  na  neki  se  način  odnose  različito,  jer  osjetilo 
prima  utjecaj  od  osjetilne  stvari  uz  promjenu  tijela.  Zato 
jak  utjecaj  osjetilnih  stvari  oštećuje  samo  osjetilo.  A  to  se 
ne  dešava  u  umu,  jer  um  koji  shvaća  najznatnije  od  shva- 
tljivijih  stvari  može  iza  toga  još  bolje  shvatiti  neznatnije. 
Ako  se  međutim  tijelo  u  shvaćanju  zamara,  to  se  dešava  po 
akcidenciji,  ukoliko  je  umu  potrebno  djelovanje  osjetilnih 
snaga,  pomoću  kojih  se  njemu  pripremaju  predodžbe. 

Na  treći  razlog  treba  reći  da  postoje  dvije  pokretačke  si¬ 
le.  Jedna  naređuje  kretanje,  naime  puna  je  težnje.  Njezino 
se  djelovanje  u  osjetilnoj  duši  ne  vrši  bez  tijela,  nego  srdž¬ 
ba,  veselje  i  sva  takva  osjećanja  izražavaju  se  uz  neku  tjele¬ 
snu  promjenu.  Druga  je  pokretačka  sila  ona  koja  ostvaruje 
pokretanje  i  po  njoj  udovi  postaju  sposobni  da  se  pokora¬ 
vaju  težnji.  Djelovanje  težnje  nije  pokretanje,  nego  njego- 


36  4.  Filozofija;  psihologija;  spoznaja 

vo  primanje.  Odatle  je  jasno  da  pokretanje  nije  čin  osjetil- 
ne  duše  bez  utjecaja  tijela. 

Članak  4 

Je  li  duša  čovjek? 

Kod  četvrtog  je  članka  ovakav  postupak: 

Čini  se  da  je  duša  čovjek. 

1.  Kaže  se  naime  u  drugoj  poslanici  Korinćanima,  4,  16: 
Ako  se  naš  vanjski  čovjek  i  raspada,  ipak  se  naš  unutarnji 
čovjek  obnavlja  iz  dana  u  dan.  A  ono  što  je  unutra  u  čovje¬ 
ku,  to  je  duša.  Duša  je  dakle  unutarnji  čovjek. 

2.  Osim  toga,  ljudska  je  duša  neka  supstancija,  no  to  nije 
općenita  supstancija  (substantia  universalis),  dakle  je  po¬ 
jedinačna  (particularis).  Onda  je  ona  opredmećenje 
(hypostasis)  ili  osoba.  Ali  samo  ljudska.  Duša  je  dakle  čov¬ 
jek  jer  je  čovjek  ljudska  osoba. 

Ali  tome  se  protivi  ono  što  kaže  Augustin  u  19.  knjizi  dje¬ 
la  O  Božjoj  državi,  gdje  hvali  Varona  koji  je  smatrao  da 
čovjek  nije  ni  samo  duša  ni  samo  tijelo,  nego  da  je  istodob¬ 
no  i  duša  i  tijelo. 

ODGOVARAM:  Treba  reći  da  se  tvrdnja  da  je  duša  čov¬ 
jek  može  shvatiti  na  dva  načina: 

Na  jedan  način  tako  da  je  čovjek  kao  takav  duša,  ali  da 
ovaj  određeni  čovjek  nije  duša,  nego  složenica  od  duše  i  ti¬ 
jela,  npr.  Sokrat.  To  govorim  zato  što  su  neki  tvrdili  da  sa¬ 
mo  oblik  pripada  pojmu  vrste,  a  da  je  materija  dio  poje¬ 
dinca,  ne  vrste.  To  pak  ne  može  biti  istinito.  Na  prirodu  vr¬ 
ste  odnosi  se  naime  ono  što  označuje  definicija.  U 
prirodnim  stvarima  definicija  ne  označuje  samo  oblik  ne¬ 
go  oblik  i  materiju.  Zato  je  u  prirodnim  stvarima  materija 
dio  vrste,  ne  doduše  označena  materija  (materia  signata), 
koja  je  počelo  individualnosti,  nego  materija  uzeta  općeni¬ 
to  (materia  communis).  Kao  što  je  naime  pojmu  ovaj  čov¬ 
jek  svojstveno  da  bude  sastavljen  od  ove  duše,  od  ovog  me¬ 
sa  i  od  ovih  kostiju,  tako  je  pojmu  čovjek  svojstveno  da  bu¬ 
de  od  duše,  mesa  i  kostiju.  Potrebno  je  doista  da 
supstancija  bude  ono  što  je  god  zajedničko  supstanciji 
svih  jedinki  koje  ta  vrsta  obuhvaća. 

Na  drugi  se  pak  način  može  to  shvatiti  tako  da  je  i  ova 
duša  ovaj  čovjek.  To  bi  se  doduše  moglo  prihvatiti  kad  bi 
se  shvatilo  da  je  djelovanje  osjetilne  duše  njezino  vlastito 
bez  tijela,  jer  bi  svako  djelovanje  koje  se  pripisuje  čovjeku 
odgovaralo  samo  duši.  Svaka  je  pak  stvar  ono  što  vrši  dje¬ 
lovanje  nje  same.  Zbog  toga  čovjek  je  ono  što  vrši  ljudsko 
djelovanje.  —  No  pokazano  je  (čl.  3)  da  opažanje  nije  djelo¬ 
vanje  samo  duše.  Budući  dakle  da  je  opažanje  neko  djelo¬ 
vanje  čovjeka,  iako  ne  njegovo  vlastito,  očito  je  da  čovjek 
nije  samo  duša,  nego  nešto  sastavljeno  od  duše  i  tijela.  — 
Platon  je  pak,  misleći  da  je  opažanje  svojstvo  duše,  mogao 
smatrati  da  je  čovjek  duša  koja  se  služi  tijelom. 

Na  prvi  dakle  razlog  treba  reći  da  se  prema  Filozofu  u  9. 
knjizi  Etike  čini  da  je  svaka  stvar  upravo  ono  što  je  u  njoj 
glavno.  Tako  se  za  ono  što  radi  upravljač  države  kaže  da  to 
radi  država.  I  na  taj  se  način  ponekad  naziva  čovjekom 
ono  što  je  u  njemu  glavno,  i  to  katkada  njegov  umski  dio, 
koji  se  u  skladu  s  istinom  naziva  unutarnji  čovjek,  a  katka¬ 
da  njegov  osjetilni  dio  zajedno  s  tijelom  prema  mišljenju 
nekih  koji  se  opredjeljuju  samo  za  područje  osjetilnosti.  A 
taj  se  čovjek  naziva  vanjski  čovjek. 

Na  drugi  razlog  treba  reći  da  opredmećenje  ili  osoba  ni¬ 
je  bilo  koja  pojedinačna  supstancija,  nego  ona  koja  ima 
potpunu  prirodu  vrste.  Stoga  se  ruka  ili  noga  ne  može  na¬ 
zivati  opredmećenjem  niti  osobom.  A  slično  tome  ni  duša 
jer  je  ona  dio  ljudske  vrste. 

Članak  5 

Je  li  duša  sastavljena  od  materije  i  oblika? 

Kod  petog  je  članka  ovakav  postupak: 

Čini  se  da  je  duša  sastavljena  od  materije  i  oblika. 

1.  Mogućnost  se  naime  odjeljuje  kao  suprotnost  zbiljno¬ 
sti.  No  sve  što  je  god  u  zbiljnosti  ima  udjela  u  prvoj  zbilj¬ 
nosti,  koja  je  Bog.  Po  tom  udjelu  sve  je  i  dobro  i  postoji  i 
živi,  kako  je  očevidno  prema  učenju  Dionizija  u  knjizi  O 
Božjim  imenima.  Sto  je  god  dakle  u  stanju  mogućnosti, 
ima  udjela  u  prvoj  mogućnosti,  no  prva  je  mogućnost  prva 
materija  (materia  prima).  Budući  da  je  ljudska  duša  na  ne- 

ki  način  u  stanju  mogućnosti,  a  to  se  vidi  po  tome  što  je 
katkada  čovjek  sposoban  da  spoznaje  u  mogućnosti,  čini 
se  da  ljudska  duša  ima  udjela  u  prvoj  materiji  kao  u  svome 
dijelu. 

2.  Osim  toga,  u  čemu  se  god  nalaze  svojstva  materije,  tu 
se  nalazi  i  ona  sama.  No  u  duši  se  nalaze  svojstva  materije 
koja  se  sastoje  u  podvrgavanju  i  mijenjanju.  Podvrgava  se 
naime  znanju  i  vrlini,  a  mijenja  se  od  neznanja  u  znanje  i 
od  mane  u  vrlinu.  U  duši  dakle  postoji  materija. 

3.  Osim  toga,  ono  što  ne  posjeduje  materiju  nema  uzrok 
svojeg  postojanja,  kako  se  kaže  u  8.  knjizi  Metafizike.  No 
duša  ima  uzrok  svojeg  postojanja  jer  je  stvara  Bog.  Duša 
dakle  ima  materiju. 

4.  Osim  toga,  ono  što  nema  materiju,  nego  je  samo  oblik, 
to  je  čista  i  beskrajna  zbiljnost  (actus  purus  et  infinitus).  A 
to  pripada  jedino  Bogu.  Duša  dakle  ima  materiju. 

Ali  tome  se  protivi  ono  što  Augustin  dokazuje  u  7.  knjizi 
Doslovnog  tumačenja  Geneze,  naime  da  duša  nije  sastav¬ 
ljena  niti  od  tjelesne  materije  niti  od  duhovne. 

ODGOVARAM:  Treba  reći  da  duša  ne  sadržava  materiju. 
To  se  može  promatrati  na  dva  načina:  na  prvi  način  prema 
pojmu  duše  općenito.  Pojmu  je  naime  duše  svojstveno  da 
bude  oblik  nekog  tijela.  Ona  je  dakle  oblik  ili  s  obzirom  na 
čitavu  sebe  ili  s  obzirom  na  neki  svoj  dio.  Ako  je  ona  oblik 
s  obzirom  na  čitavu  sebe,  nemoguće  je  da  njezin  dio  bude 
materija  kad  se  kaže  da  je  materija  nešto  što  postoji  samo 
u  mogućnosti,  jer  oblik,  ukoliko  je  oblik,  jest  zbiljnost. 
Ono  pak  što  postoji  samo  u  mogućnosti  ne  može  biti  dio 
zbiljnosti,  jer  se  mogućnost  suprotstavlja  zbiljnosti  kao 
neka  od  nje  odijeljena  suprotnost.  Ako  je  pak  duša  oblik  s 
obzirom  na  neki  dio  sebe,  kazat  ćemo  da  je  taj  dio  duša,  pa 
za  onu  materiju  kojoj  je  na  početku  zbiljnost  reći  ćemo  da 
je  prva  produševijenost  (primum  anematum). 

Na  drugi  način,  posebno  prema  pojmu  ljudske  duše, 
ukoliko  je  umska.  Očevidno  je  naime  da  sve  što  se  u  nešto 
prima,  to  se  prima  na  način  primaoca.  Tako  se  sve  spozna¬ 
je  prema  tome  kakav  je  oblik  toga  u  onome  koji  spoznaje. 
No  umska  duša  spoznaje  neku  stvar  u  njezinoj  prirodi  ap¬ 
solutno,  npr.  kamen,  ukoliko  je  apsolutno  kamen.  Oblik 
dakle  kamena  uzeta  apsolutno  nalazi  se  u  umskoj  duši  po 

svom  oblikovnom  pojmu.  Stoga  je  umska  duša  (anima  in- 
tellectiva)  apsolutni  oblik,  a  ne  nešto  sastavljeno  od  mate¬ 
rije  i  oblika.  Kad  bi  naime  umska  duša  bila  sastavljena  od 
materije  i  oblika,  primala  bi  oblike  stvari  kao  individu¬ 
alne,  pa  bi  tako  spoznavala  samo  ono  što  je  pojedinačno, 
kako  se  to  dešava  u  osjetilnim  mogućnostima,  koje  prima¬ 
ju  oblike  stvari  tjelesnim  organom.  Materija  je  uistinu  po¬ 
čelo  individuacije  stvari.  Stoga  preostaje  zaključak  da  um¬ 
ska  duša  i  svaka  umska  supstancija  (substantia  intellectu- 
alis)  koja  apsolutno  spoznaje  oblike  nije  sastavljena  od 
oblika  i  materije. 

Na  prvi  dakle  razlog  treba  reći  da  je  prva  zbiljnost  opće¬ 
nito  počelo  svih  zbiljnosti  i  da  virtuelno  ima  prethodno  u 
sebi  sve,  kako  kaže  Dionizije.  Zato  sudjeluje  u  stvarima,  ali 
ne  kao  njihov  dio,  nego  izlijevanjem  svog  proizlaženja.  Mo¬ 
gućnost  pak,  budući  da  prima  zbiljnost,  treba  da  bude  s 
njom  u  razmjeru.  A  primljene  zbiljnosti,  koje  potječu  od 
prve  beskonačne  zbiljnosti  i  koje  nekako  u  njoj  sudjeluju, 
različite  su.  Stoga  ne  može  postojati  jedna  mogućnost  koja 
bi  primala  sve  zbiljnosti,  kao  što  postoji  jedna  zbiljnost 
što  utječe  na  sve  zbiljnosti  koje  imaju  u  njoj  udjela.  Inače 
bi  mogućnost  primanja  bila  jednaka  aktivnoj  mogućnosti 
prve  zbiljnosti.  No  mogućnost  primanja  u  umskoj  duši 
drugačija  je  od  mogućnosti  primanja  prve  materije,  kako 
je  očevidno  zbog  različitosti  primanoga.  Prva  naime  mate¬ 
rija  prima  individualne  oblike,  a  um  apsolutne.  Stoga  po¬ 
stojanje  takve  mogućnosti  u  umskoj  duši  ne  pokazuje  da  je 
duša  sastavljena  od  materije  i  oblika. 

Na  drugi  razlog  treba  reći  da  podvrgavati  se  i  mijenjati 
se  pristaje  materiji,  ukoliko  je  u  mogućnosti.  Kao  što  je  da¬ 
kle  drugačija  mogućnost  uma  od  mogućnosti  prve  materi¬ 
je,  tako  je  i  drugačiji  način  podvrgavanja  i  mijenjanja.  Po 
tome  se  naime  um  podvrgava  znanju  i  mijenja  iz  neznanja 
u  znanje,  ukoliko  je  u  mogućnosti  prema  shvatljivim  vrsta¬ 
ma. 

Na  treći  razlog  treba  reći  da  je  oblik  uzrok  postojanja 
materije  i  njezin  pokretač.  Stoga  je  pokretač,  ukoliko 
promjenom  svodi  materiju  u  zbiljnost  oblika,  uzrok  njezi¬ 
na  postojanja.  Ako  je  pak  nešto  samostalan  oblik,  nema 
svoj  bitak  od  nekog  formalnog  počela  niti  ima  uzrok  koji 

ga  mijenja  iz  mogućnosti  u  zbiljnost.  Zato  Filozof  poslije 
navedenih  riječi  zaključuje  da  u  onome  što  je  sastavljeno 
od  materije  i  oblika  ne  postoji  drugi  uzrok  osim  onoga  koji 
iz  mogućnosti  pokreće  u  zbiljnost.  Sto  god  pak  nema  mate¬ 
rije,  sve  je  to  jednostavno  pravo  biće. 

Na  četvrti  razlog  treba  reći  da  se  sve  što  ima  udjela  u 
nečem  odnosi  prema  tome  kao  njegova  zbiljnost.  A  koji  se 
god  stvoreni  oblik  uzima  kao  onaj  koji  samostalno  postoji, 
treba  da  ima  udjela  u  bitku,  jer  i  sam  život  ili  što  bi  se  god 
tako  nazvalo  ima  udjela  u  samom  bitku,  kako  kaže  Dionizi- 
je  u  5.  poglavlju  djela  0  Božjim  imenima.  No  primljeni  je 
bitak  ograničen  sposobnošću  onoga  koji  ga  prima.  Zato  je 
samo  Bog,  koji  je  sam  svoj  bitak,  čista  i  beskonačna  zbilj¬ 
nost.  U  umskim  pak  supstancijama  nalazi  se  složenost 
zbiljnosti  i  mogućnosti,  doduše  ne  od  materije  i  oblika,  ne¬ 
go  od  oblika  i  ograničenog  bitka.  Stoga  neki  tvrde  da  se 
one  sastoje  od  onoga  po  čemu  što  postoji  (ex  quo  est)  i  od 
onoga  što  postoji  (quod  est).  Sam  je  pak  bitak  ono  po  če¬ 
mu  nešto  postoji. 


Članak  6 

Je  11  ljudska  duša  propadljiva? 

Kod  šestog  je  članka  ovakav  postupak: 

Čini  se  da  je  ljudska  duša  propadljiva. 

1.  Ono  naime  što  ima  sličan  početak  i  sličan  razvoj  čini 
se  da  ima  i  sličan  završetak.  Ali  i  ljudi  i  životinje  imaju  isti 
početak  jer  su  postali  od  zemlje.  Sličan  je  također  kod  jed¬ 
nih  i  drugih  razvoj  života,  jer,  kako  kaže  Propovjednik, 
3,19,  svi  oni  dišu  jednakim  dahom,  i  čovjek  ničim  ne  nad- 
mašuje  životinju.  Stoga,  kako  se  na  tom  istome  mjestu  za¬ 
ključuje,  onako  kako  gine  čovjek,  tako  ginu  i  životinje,  pa 
je  jednak  položaj  jednih  i  drugih.  Ali  je  duša  tupih  životi¬ 
nja  propadljiva.  Propadljiva  je  onda  i  ljudska  duša. 

2.  Osim  toga,  sve  što  nastaje  iz  ničega  može  se  u  ništa  i 
vratiti,  jer  svršetak  mora  odgovarati  početku.  Ali,  kako  ka¬ 
že  Knjiga  Mudrosti  2,  2,  rođeni  smo  iz  ničega.  To  je  pak 
istinito  ne  samo  s  obzirom  na  tijelo  nego  i  s  obzirom  na 
dušu.  Zato,  kako  se  na  tom  istome  mjestu  zaključuje,  ka- 

snije  ćemo  biti  kao  da  nikad  nismo  ni  bili,  i  s  obzirom  na 
dušu. 

3.  Osim  toga,  ništa  ne  postoji  bez  vlastita  djelovanja.  Ali 
vlastito  djelovanje  duše,  koje  je  shvaćanje  s  predočiva- 
njem,  ne  može  se  ostvariti  bez  tijela.  Duša  naime  ništa  ne 
shvaća  bez  predočivanja,  a  predočivanja  nema  bez  tijela, 
kako  se  kaže  u  knjizi  O  duši  ( 1.1,9).  Prema  tome,  kad  pro¬ 
padne  tijelo,  duša  ne  može  ostati. 

Ali  tome  je  protivno  ono  što  kaže  Dionizije  u  4.  poglavlju 
djela  O  Božjim  imenima,  naime  da  ljudske  duše  po  božan¬ 
skoj  dobroti  imaju  to  svojstvo  da  su  umske  i  da  imaju  ne¬ 
uništiv  supstancijalni  život. 

ODGOVARAM:  Treba  reći  da  je  nužno  tvrditi  da  je  ljud¬ 
ska  duša,  koju  nazivamo  počelom  umovanja,  nepropadlji- 
va.  No  nešto  propada  na  dva  načina:  na  jedan  po  sebi,  a  na 
drugi  po  akcidenciji.  Nemoguće  je  pak  da  se  nešto  što  po¬ 
stoji  samostalno,  rađa  ili  propada  po  akcidenciji,  tj.  zato 
što  je  nešto  rođeno  ili  propalo.  Tako  naime  nečemu  pripa¬ 
da  da  se  rađa  i  propada  kao  što  mu  pripada  i  postojanje, 
koje  se  stječe  rađanjem  i  gubi  propadanjem.  Zato  ono  što 
postoji  po  sebi  može  se  rađati  ili  propadati  samo  po  sebi. 
Za  ono  pak  što  ne  postoji  samostalno,  kao  što  su  akciden- 
cije  i  materijalni  oblici,  kaže  se  da  nastaje  i  propada  rađa¬ 
njem  i  propadanjem  onoga  s  čime  je  spojeno.  No  već  je 
prije  (čl.  2,3)  pokazano  da  duše  životinja  nisu  po  sebi  sa¬ 
mostalne,  nego  da  je  to  samo  ljudska  duša.  Stoga,  kad  pro¬ 
padaju  tijela  životinja,  propadaju  i  njihove  duše,  dok  bi 
ljudska  duša  mogla  propasti  samo  kad  bi  propala  sama  od 
sebe.  No  to  je  potpuno  nemoguće  ne  samo  za  nju  samu  ne¬ 
go  i  za  što  mu  drago  što  samostalno  postoji,  a  to  je  samo 
oblik.  Očito  je  naime,  da  je  ono  što  po  sebi  pripada  neče¬ 
mu  nedjeljivo  od  toga.  Postojanje  pak  po  sebi  pripada  obli¬ 
ku  koji  je  zbiljnost.  Zato  materija  stječe  postojanje  u  zbilj¬ 
nosti  po  tome  što  stječe  oblik.  Propadanje  pak  nastaje  u 
njoj  time  što  se  oblik  od  nje  odjeljuje.  Nemoguće  je  među¬ 
tim  da  se  oblik  odijeli  od  samoga  sebe.  Zato  je  nemoguće 
da  oblik  koji  stalno  postoji  prestane  postojati. 

Cak  kad  bi  se  i  pretpostavilo  da  je  duša  sastavljena  od 
materije  i  oblika,  kako  neki  tvrde,  i  tada  bi  trebalo  uzimati 
dušu  kao  nepropadljivu.  Propadanje  se  naime  nalazi  samo 

ondje  gdje  se  nalazi  suprotnost.  Rađanje  i  propadanje  do¬ 
ista  nastaju  od  suprotnosti  i  prelaze  u  nju.  Zato  su  nebeska 
tijela  nepropadljiva  jer  nemaju  materiju  podložnu  suprot¬ 
nosti.  U  umskoj  pak  duši  ne  može  biti  nikakve  suprotnosti 
jer  ona  prima  postojanje  na  svoj  način.  Ono  što  ona  prima 
u  sebe  nema  suprotnosti  jer  ni  pojmovi  suprotnih  stvari  u 
umu  nisu  suprotni,  već  postoji  znanje  suprotnosti.  Nemo¬ 
guće  je  dakle  da  umska  duša  bude  propadljiva. 

I  za  to  se  može  dobiti  potvrda  odatle  što  svako  biće  pri¬ 
rodno  želi  postojati  na  svoj  način.  U  stvarima  pak  koje 
spoznaju  želja  slijedi  spoznaju.  No  osjetilo  spoznaje  bitak 
samo  pod  vidom:  ovdje  i  sada,  dok  um  spoznaje  bitak  ap¬ 
solutno  i  za  svako  vrijeme.  Zato  svako  biće  koje  ima  um 
prirodno  želi  vječno  postojati.  A  prirodna  želja  ne  može  bi¬ 
ti  isprazna.  Svaka  je  dakle  umna  supstancija  nepropadlji¬ 
va. 

Na  prvi  razlog  treba  dakle  reći  da  Salomon  pridaje  ono 
izlaganje  nepametnim  osobama,  kako  se  izražava  u  Knjizi 
Mudrosti 2,  1—21.  Kad  se  kaže  da  čovjek  i  druga  živa  bića 
imaju  sličan  početak  rađanja,  to  je  istina  s  obzirom  na  tije¬ 
lo  jer  su  sva  živa  bića  na  sličan  način  postala  od  zemlje.  To 
međutim  nije  istina  s  obzirom  na  dušu  jer  duša  životinja 
proizlazi  iz  neke  tjelesne  sile,  dok  ljudska  duša  proizlazi  iz 
Boga.  Da  bi  se  to  označilo  s  obzirom  na  druga  živa  bića,  u 
Postanku  1,  24  kaže  se:  Neka  zemlja  proizvede  živu  dušu,  a 
s  obzirom  na  čovjeka  kaže  se  (na  istome  mjestu  2, 27):  Uda¬ 
hnuo  je  u  njegovo  lice  dah  života.  I  stoga  se  na  kraju  knjige 
Propovjednikove  (v.  7)  zaključuje:  Neka  se  prah  vrati  u  svo¬ 
ju  zemlju  odakle  je  potekao,  a  duh  neka  se  vrati  Bogu  koji 
ga  je  dao.  —  Na  sličan  način  sličan  je  razvoj  života,  ukoli¬ 
ko  se  tiče  tijela,  i  na  to  se  odnose  riječi  knjige  Propovjedni¬ 
kove:  Sve  diše  na  sličan  način  i  Knjige  Mudrosti  2,  2:  Dim 
je  i  dah  u  našim  nosnicama  itd.  Ali  razvoj  nije  sličan  s  obzi¬ 
rom  na  dušu  jer  čovjek  shvaća,  ali  ne  shvaćaju  tupe  životi¬ 
nje.  Zato  su  krive  riječi:  Čovjek  ničim  ne  nadmašuje  životi¬ 
nju.  Tako  je  slična  i  smrt  s  obzirom  na  tijelo,  ali  ne  s  obzi¬ 
rom  na  dušu. 

Na  drugi  razlog  treba  reći:  Kao  što  se  kaže  da  se  ništa  ne 
može  stvoriti  pasivnom  moći,  nego  samo  aktivnom  moći 
Stvoritelja,  koji  iz  ničega  može  stvoriti  nešto,  tako  kad  se 

kaže  da  se  nešto  može  pretvoriti  u  ništa,  ne  unosi  se  u  stvo¬ 
renje  mogućnost  nepostojanja,  već  je  mogućnost  djelova¬ 
nja  da  stvorenja  ne  postoje  u  Stvoritelju.  Nešto  se  pak  na¬ 
ziva  propadljivim  po  tome  što  je  u  njemu  mogućnost 
nepostojanja. 

Na  treći  razlog  treba  reći  da  je  predočivanje  djelatnost 
svojstvena  duši  ako  je  združena  s  tijelom.  Odijeljena  pak 
od  tijela,  imat  će  drugi  način  shvaćanja,  sličan  drugim  sup¬ 
stancijama  odijeljenima  od  tijela,  kako  će  dalje  (pit.  89,  čl. 

1)  biti  bolje  izloženo. 

Članak  7 

Je  li  duša  iste  vrste  kao  i  anđeli? 

Kod  sedmog  je  članka  ovakav  postupak: 

Čini  se  da  su  duša  i  anđeo  iste  vrste. 

1.  Svako  je  naime  biće  usmjereno  prema  svojoj  svrsi  pri¬ 
rodom  svoje  vrste,  od  koje  prima  sklonost  prema  toj  svrsi. 
A  ista  je  svrha  duše  i  anđela,  naime  vječno  blaženstvo.  Da¬ 
kle  su  iste  vrste. 

2.  Osim  toga,  konačna  specifična  razlika  veoma  je  pleme¬ 
nita  jer  ispunjuje  pojam  vrste.  No  u  anđelu  i  duši  ništa  nije 
plemenitije  od  umnosti  (intellectuale  esse).  Duša  i  anđeo 
podudaraju  se  dakle  u  konačnoj  specifičnoj  razlici.  Onda 
duša  i  anđeo  pripadaju  istoj  vrsti. 

3.  Ali,  protivno  tome,  bića  koja  imaju  različite  prirodne 
djelatnosti  razlikuju  se  po  vrsti.  No  prirodne  djelatnosti 
duše  i  anđela  različite  su  jer,  kako  kaže  Dionizije  u  7.  po¬ 
glavlju  djela  O  Božjim  imenima,  anđeoski  umovi  posjedu¬ 
ju  jednostavno  i  blaženo  spoznavanje  ne  stječući  spoznaju 
Boga  iz  vidljivih  stvari,  a  malo  dalje  tvrdi  o  duši  suprotno. 
Duša  dakle  i  anđeo  ne  pripadaju  istoj  vrsti. 

ODGOVARAM:  Treba  reći  da  je  Origen  tvrdio  da  su  sve 
ljudske  duše  i  anđeli  istovrsni,  i  to  zato  što  je  smatrao  da 
je  razlika  stupnjevanja,  pronađena  u  takvim  supstancija¬ 
ma,  akcidentalna  zato  što,  kako  je  rečeno  prije  (pit.  47,  čl. 

2) ,  potječe  od  slobodne  volje. 

To  je  nemoguće  jer  u  bestjelesnim  supstancijama  ne  mo¬ 
že  biti  razlike  u  broju  bez  razlike  u  vrsti  i  bez  prirodne  ne¬ 
jednakosti.  Ako  naime  nisu  sastavljene  od  materije  i  obli¬ 
ka,  nego  su  samostalni  oblici,  očito  će  biti  potrebno  da  u 

njima  bude  razlika  po  vrsti.  Ne  može  se  doista  shvatiti  da 
je  neki  oblik  zaseban  ako  nije  jedan  jedne  vrste.  Tako,  kad 
bi  postojala  neka  zasebna  bjelina,  morala  bi  biti  samo  jed¬ 
na  jedina.  Ova  naime  bjelina  razlikuje  se  od  nje  samo  time 
što  pripada  ovome  ili  onome.  Razlika  pak  po  vrsti  uvijek  je 
praćena  prirodnom  razlikom,  kao  što  je  u  vrstama  boja 
jedna  savršenija  od  druge,  pa  tako  i  u  drugim  stvarima.  A 
to  je  zato  što  su  razlike  koje  dijele  rod  suprotne.  Suprotno¬ 
sti  se  pak  odnose  međusobno  kao  savršeno  i  nesavršeno 
jer  je  početak  suprotnosti  lišenost  i  posjedovanje,  kako  se 
kaže  u  10.  knjizi  Metafizike. 

To  bi  isto  uslijedilo  kad  bi  takve  supstancije  bile  sastav¬ 
ljene  od  materije  i  oblika.  Ako  se  naime  materija  ovoga 
razlikuje  od  materije  onoga,  nužno  je  ili  da  oblik  bude  na¬ 
čelo  razlike  materije,  naime  da  pojedine  materije  budu 
različite  po  odnosu  prema  različitim  oblicima,  pa  ona  još 
slijedi  razlika  u  vrsti  i  prirodna  nejednakost,  ili  će  materija 
biti  načelo  u  razlikovanju  oblika,  pa  se  neće  moći  kazati  da 
se  ova  materija  razlikuje  od  one  nego  samo  po  kvantitativ¬ 
noj  podjeli,  a  te  nema  u  bestjelesnim  supstancijama  kakve 
su  anđeo  i  duša.  Zato  je  nemoguće  da  anđeo  i  duša  pripa¬ 
daju  istoj  vrsti.  Na  koji  pak  način  ima  više  duša  iste  vrste, 
pokazat  će  se  poslije  (pit.  76,  čl.  2  uz  1). 

Na  prvi  dakle  razlog  treba  reći  da  to  izlaganje  polazi  od 
najbliže  i  prirodne  svrhe.  Vječno  pak  blaženstvo  konačna 
je  i  nadnaravna  svrha. 

Na  drugi  razlog  treba  reći  da  je  konačna  specifična  razli¬ 
ka  najuzvišenija  po  tome  što  je  najviše  određena,  onako 
kako  je  zbiljnost  uzvišenija  od  mogućnosti.  Tako  umnost 
nije  najuzvišenija  jer  je  neodređena  i  zajednička  mnogim 
stupnjevima  umovanja  (intellectualitas)  kao  što  osjetilnost 
u  mnogim  stupnjevima  osjetilnog  svijeta.  Zato  kao  što  ne 
pripada  istoj  vrsti  sve  osjetilno,  tako  ni  sve  umsko. 

Na  traći  razlog  treba  reći  da  tijelo  ne  pripada  bitku  du¬ 
še,  već  duša  po  prirodi  svojeg  bitka  posjeduje  sposobnost 
da  se  može  sjediniti  s  tijelom.  Zato  ni  duša  u  pravom  smi¬ 
slu  nije  u  posebnoj  vrsti,  nego  je  složenica.  A  upravo  to  što 
duša  na  neki  način  za  svoje  djelovanje  treba  tijelo  pokazu¬ 
je  da  duša  ima  niži  stupanj  nego  anđeo  koji  se  ne  spaja  s 
tijelom. 

PITANJE  76 

(podijeljeno  na  osam  članaka) 

O  SJEDINJENJU  DUŠE  S  TIJELOM 

Nadalje  treba  razmatrati  sjedinjenje  duše  s  tijelom 
(Usp.  pit.  75,  uvod). 

O  tome  postavljamo  osam  pitanja: 

Prvo:  Sjedinjuje  li  se  umsko  počelo  s  tijelom  kao  oblik? 

Drugo:  Da  li  se  umsko  počelo  (intellectivum  principium) 
brojčano  umnožava  prema  umnožavanju  tjelesa  ili  je  je¬ 
dan  um  svih  ljudi? 

Treće:  Postoji  li  u  tijelu,  čiji  je  oblik  umsko  počelo,  koja 
druga  duša? 

Četvrto:  Je  li  u  njemu  koji  drugi  oblik  supstancije? 

Peto:  Kakvo  mora  biti  tijelo  čije  je  umsko  počelo  oblik? 

Šesto:  Sjedinjuje  li  se  s  takvim  tijelom  posredstvom  ko¬ 
jega  drugog  tijela? 

Sedmo:  Da  li  posredstvom  kakve  akcidencije? 

Osmo:  Je  li  u  bilo  kojem  dijelu  tijela  čitava  duša? 

Članak  1 

Sjedinjuje  li  se  umsko  počelo  s  tijelom  kao  oblik? 

Kod  prvog  je  članka  ovakav  postupak: 

Čini  se  da  se  umsko  počelo  ne  sjedinjuje  s  tijelom  kao 
oblik. 

1.  Kaže  naime  Filozof  u  3.  knjizi  djela  O  duši  da  je  um 
odijeljen  i  da  nije  zbiljnost  nijednoga  tijela.  Ne  sjedinjuje 
se  dakle  s  tijelom  kao  oblik. 

2.  Osim  toga,  svaki  se  oblik  određuje  prema  prirodi  ma¬ 
terije  čiji  je  oblik.  Inače  se  ne  bi  tražio  omjer  između  mate¬ 
rije  i  oblika.  Kad  bi  se  dakle  um  sjedinjavao  s  tijelom  kao 
oblik,  budući  da  svako  tijelo  ima  određenu  prirodu,  iz  toga 


46 


A.  Filozofija;  psihologija;  spoznaja 


bi  slijedilo  da  određenu  prirodu  ima  i  um.  A  tako  ne  bi  mo¬ 
gao  spoznavati  sve,  kako  je  očevidno  iz  prethodnoga  (pit. 
75,  čl.  2).  To  se  protivi  pojmu  uma.  Ne  sjedinjuje  se  dakle 
um  s  tijelom  kao  oblik. 

3.  Osim  toga,  koja  god  prijemna  mogućnost  bila  zbilj¬ 
nost  nekog  tijela,  ono  prima  oblik  materijalno  i  individu¬ 
alno,  jer  je  primljeno  u  primatelju  prema  načinu  primate¬ 
lja.  Ali  oblik  shvaćene  stvari  ne  prima  se  u  umu  materijal¬ 
no  i  individualno,  nego  većma  nematerijalno  i  općenito. 
Inače  um  ne  bi  spoznavao  nematerijalne  i  općenite  stvari, 
nego  samo  pojedinačne,  kao  osjetilo.  Um  se  dakle  ne  sjedi¬ 
njuje  s  tijelom  kao  oblik. 

4.  Osim  toga,  istome  pripada  i  mogućnost  i  zbiljnost. 
Isto  je  naime  ono  što  može  raditi  i  što  stvarno  radi.  Ali 
umna  djelatnost  ne  pripada  nekom  tijelu,  kako  je  očevidno 
iz  prethodnoga  (pit.  75,  čl.  2).  Dakle  ni  umska  mogućnost 
nije  mogućnost  nekog  tijela.  Ali  sposobnost  ili  mogućnost 
ne  može  biti  apstraktnija  ni  jednostavnija  nego  bitak  iz  ko¬ 
jeg  se  sposobnost  ili  mogućnost  izvodi.^Ni  umska  supstan¬ 
cija  nije  dakle  tjelesni  oblik. 

5.  Osim  toga,  ono  što  ima  postojanje  po  sebi  ne  sjedinju¬ 
je  se  s  tijelom  kao  oblik  jer  oblik  je  ono  što  nešto  jest,  pa 
tako  samo  postojanje  oblika  ne  pripada  samom  obliku  po 
sebi.  Ali  umsko  počelo  ima  postojanje  po  sebi  i  postoji  sa¬ 
mostalno,  kako  je  gore  (na  istome  mjestu)  rečeno.  Ne  sje¬ 
dinjuje  se  dakle  s  tijelom  kao  oblik. 

6.  Osim  toga,  nešto  što  se  nalazi  u  nekoj  stvari  po  sebi, 
nalazi  se  u  njoj  uvijek.  A  u  obliku  po  sebi  nalazi  se  to  da  se 
sjedinjuje  s  materijom.  On  je  naime  zbiljnost  materije  ne 
po  nekoj  akcidenciji,  nego  po  svojem  bitku.  Inače  iz  mate¬ 
rije  i  oblika  ne  bi  nastajalo  jedno  na  način  supstancije,  ne¬ 
go  po  akcidenciji.  Oblik  dakle  ne  može  biti  bez  vlastite  ma¬ 
terije.  No  umsko  počelo,  budući  da  je  nepropadljivo,  kako 
je  gore  (pit.  75,  čl.  6)  pokazano,  kad  tijelo  propadne,  ostaje 
nesjedinjeno  s  njime.  Umsko  dakle  počelo  ne  sjedinjuje  se 
s  tijelom  kao  oblik. 

Ali,  protivno  tome,  prema  Filozofu  u  8.  knjizi  Metafizike, 
razlika  se  uzima  iz  oblika  stvari.  No  temeljna  je  čovjekova 
razlika  razumnost  (rationale),  a  to  se  kaže  o  čovjeku  s  obzi- 

rom  na  umsko  počelo.  Umsko  je  dakle  počelo  oblik  čovje¬ 
ka. 

ODGOVARAM:  Treba  reći  da  je  nužno  kazati  da  je  um, 
koji  je  počelo  umske  djelatnosti,  oblik  ljudskog  tijela.  Ono 
naime  čime  se  prvim  nešto  radi,  oblik  je  onoga  čemu  se 
pripisuje  djelatnost.  Tako  je  liječenje  ono  čime  se  prvim 
ozdravljuje  tijelo,  a  čime  prvim  duša  saznaje,  to  je  znanje. 
Zato  je  zdravlje  tjelesni  oblik,  a  znanje  duševni.  Razlog  je 
tome  što  sve  djeluje  prema  onome  što  je  u  zbiljnosti.  Zato, 
po  čemu  je  nešto  u  zbiljnosti,  po  tome  i  djeluje.  No  očito  je 
da  je  ono  prvo,  po  čemu  tijelo  živi,  duša.  A  budući  da  se 
život  očituje  raznim  djelovanjima  onih  koji  žive  na  različi¬ 
tim  stupnjevima,  ono  čime  najprije  izvodimo  svaki  od  tih 
životnih  poslova  jest  duša.  Duša  je  naime  ono  prvo  čime  se 
hranimo,  prostorno  mičemo  i,  slično  tome,  čime  prvim 
shvaćamo.  To  dakle  počelo  kojim  prvim  shvaćamo,  bilo  da 
se  naziva  umom  ili  umskom  dušom,  tjelesni  je  oblik.  —  A 
to  je  Aristotelovo  dokazivanje  u  2.  knjizi  djela  O  duši. 

Ako  bi  pak  htio  tko  kazati  da  umska  duša  nije  oblik  tije¬ 
la,  treba  da  pronađe  način  na  koji  je  ova  djelatnost,  koja  je 
shvaćanje,  djelatnost  ovog  čovjeka.  Svatko  naime  iz  isku¬ 
stva  zna  da  je  on  sam  onaj  koji  shvaća.  Neka  se  pak  djelat¬ 
nost  pripisuje  nekome  na  tri  načina,  kako  je  očito  prema 
Filozofu  u  5.  knjizi  Fizike.  Kaže  se  naime  da  nešto  pokreće 
ili  radi  ili  po  sebi  čitavome,  kao  što  liječnik  liječi,  ili  po  di¬ 
jelu,  kao  što  čovjek  vidi  okom,  ili  po  akcidenciji,  kao  što  se 
kaže  da  gradi  bjelina,  jer  se  graditelju  desi  da  bude  bijel. 
Kada  dakle  kažemo  da  Sokrat  ili  Platon  shvaća,  očito  je  da 
mu  se  to  ne  pripisuje  po  akcidenciji.  Pripisuje  mu  se  naime 
ukoliko  je  čovjek,  što  mu  se  pririče  kao  bitno.  Treba  dakle 
kazati  da  Sokrat  shvaća  po  sebi  čitavome,  kako  je  rekao 
Platon  tvrdeći  da  je  čovjek  umska  duša,  ili  pak  treba  kazati 
da  je  um  neki  dio  Sokrata.  No  to  prvo  ne  može  stajati,  ka¬ 
ko  je  gore  (pit.  75,  čl.  4)  pokazano,  zato  što  je  to  isti  čovjek 
koji  zamjećuje  da  shvaća  i  opaža.  Opažati  pak  bez  tijela  ni¬ 
je  moguće,  pa  zato  treba  da  tijelo  bude  neki  dio  čovjeka. 
Preostaje  dakle  da  je  um  kojim  Sokrat  shvaća  neki  dio  So¬ 
krata,  tako  da  se  um  na  neki  način  sjedinjuje  s  njegovim 
tijelom. 

Za  to  pak  sjedinjenje  Komentator  u  3.  knjizi  O  duši  kaže 

da  se  zbiva  preko  vrste  koja  shvaća.  A  ona  ima  dva  subjek¬ 
ta,  naime  jedan  mogući  um,  a  kao  drugi  same  predodžbe, 
koje  se  nalaze  u  tjelesnim  organima.  I  tako  se  preko  vrste 
koja  shvaća  mogući  um  dalje  predaje  tijelu  ovoga  ili  onoga 
čovjeka.  —  Ali  to  dalje  predavanje  ili  sjedinjavanje  nije  do¬ 
voljno  za  to  da  djelatnost  uma  bude  djelatnost  Sokrata.  To 
je  očevidno  po  sličnosti  u  opažanju,  od  kojega  polazi  Ari¬ 
stotel  u  razmatranju  onoga  što  pripada  umu.  Predodžbe 
kako  se  kaže  u  3.  knjizi  djela  O  duši,  odnose  se  naime  pre¬ 
ma  umu  kao  boje  prema  vidu.  Kao  što  su  dakle  vrste  boja 
u  vidu,  tako  su  vrste  predodžbi  u  mogućem  umu.  No  oče¬ 
vidno  je  da  se  iz  toga  što  su  na  zidu  boje,  kojih  su  sličnosti 
u  vidu,  djelovanje  vida  ne  pripisuje  zidu.  Ne  kažemo  naime 
da  zid  vidi,  nego,  radije,  da  se  vidi.  Iz  toga  dakle  što  su  vr¬ 
ste  predodžbi  u  mogućem  umu  ne  slijedi  da  Sokrat,  u  ko¬ 
jem  su  predodžbe,  shvaća,  već  da  on  ili  njegove  predodžbe 
bivaju  shvaćene. 

Neki  su  pak  htjeli  tvrditi  da  se  um  sjedinjuje  s  tijelom 
kao  pokretač  i  da  tako  od  uma  i  tijela  nastaje  jedno  da  se 
djelatnost  uma  može  pripisati  cjelini,  ali  je  to  u  mnogočem 
krivo. 

U  prvom  redu  zato  što  um  pokreće  tijelo  samo  pomoću 
težnje,  čije  pokretanje  pretpostavlja  djelovanje  uma.  Ne 
shvaća  dakle  Sokrat  zato  što  ga  pokreće  um,  nego,  radije, 
obrnuto:  Zato  što  shvaća,  Sokrat  je  pokretan  od  uma. 

U  drugom  redu  zato  što,  budući  da  je  Sokrat  neka  jedin¬ 
ka,  u  čijoj  je  prirodi  jedna  bit,  sastavljena  od  materije  i 
oblika,  ako  um  nije  njegov  oblik,  slijedi  da  postoji  mimo 
njegovu  bit,  pa  će  se  tako  um  usporediti  sa  čitavim  Sokra¬ 
tom  kao  pokretač  s  pokretom.  Shvaćanje  je  međutim  dje¬ 
lovanje  koje  miruje  u  onome  koji  ga  vrši,  a  ne  prelazi  na 
drugo  kao  grijanje.  Ne  može  se  dakle  shvaćanje  pripisati 
Sokratu  zato  što  je  on  pokretan  od  uma. 

U  trećem  pak  redu  zato  što  se  djelovanje  pokretača  pri¬ 
pisuje  pokretanomu  samo  kao  oruđu,  kao  što  se  djelovanje 
kolara  pripisuje  pili.  Ako  se  dakle  shvaćanje  pripisuje  So¬ 
kratu  jer  je  to  djelovanje  njegova  pokretača,  slijedi  da  mu 
se  pripisuje  kao  oruđu.  A  to  se  protivi  Filozofu  koji  hoće  da 
se  shvaćanje  ne  vrši  tjelesnim  oruđem. 

U  četvrtom  redu  zato  što,  iako  se  djelovanje  dijela  pripi- 

suje  cjelini,  npr.  djelovanje  oka  čovjeku,  ipak  se  nikada  ne 
pripisuje  nekom  drugom  dijelu  osim  slučajno  po  akciden- 
ciji.  Ne  kažemo  naime,  zato  što  vidi  oko,  da  vidi  ruka.  Ako 
dakle  od  uma  i  Sokrata  postaje  jedno  na  rečeni  način,  dje¬ 
lovanje  uma  ne  može  se  pripisati  Sokratu.  Ako  je  pak  So¬ 
krat  cjelina  sastavljena  od  sjedinjenja  uma  s  ostalim  što 
pripada  Sokratu,  a  um  se  ipak  spaja  s  drugim  što  pripada 
Sokratu  samo  kao  pokretač,  slijedi  da  Sokrat  nije  jedno 
jednostavno,  pa  prema  tome  ni  biće  jednostavno.  Nešto  je 
naime  biće  onako  kako  je  i  jedno. 

Preostaje  dakle  jedini  način  koji  iznosi  Aristotel,  naime 
da  ovaj  čovjek  shvaća  jer  je  umsko  počelo  njegov  oblik.  Ta¬ 
ko  se,  eto,  iz  samog  djelovanja  jasno  vidi  da  se  umsko  po¬ 
čelo  sjedinjuje  s  tijelom  kao  oblik. 

To  se  isto  može  uočiti  iz  pojma  ljudske  vrste.  Priroda  na¬ 
ime  svake  pojedine  stvari  pokazuje  se  po  njezinoj  djelatno¬ 
sti.  Djelatnost  pak  svojstvena  čovjeku,  ukoliko  je  čovjek, 
jest  shvaćanje.  Njime  naime  nadvisuje  sva  živa  bića.  Zato  i 
Aristotel  u  djelu  Etika  u  tu  djelatnost  kao  svojstvenu  čov¬ 
jeku  smješta  krajnju  sreću.  Treba  dakle  da  čovjek  dobiva 
vrstu  prema  onome  što  je  počelo  te  djelatnosti.  Svako  na¬ 
ime  biće  dobiva  vrstu  vlastitim  oblikom.  Preostaje  dakle 
da  je  umsko  počelo  vlastiti  oblik  čovjeka. 

Ali  treba  uzeti  u  obzir  da  oblik,  ukoliko  je  uzvišeniji,  toli¬ 
ko  više  vlada  tjelesnom  materijom,  manje  u  nju  ponire  i 
više  je  svojim  djelovanjem  i  svojom  snagom  nadvisuje.  Za¬ 
to  vidimo  da  oblik  smiješana  tijela  ima  neko  djelovanje 
koje  nije  prouzrokovano  elementarnim  svojstvima.  I  koli¬ 
ko  se  više  povećava  uzvišenost  oblika,  toliko  se  više  prona¬ 
lazi  da  sposobnost  oblika  nadvisuje  elementarnu  materiju, 
kao  što  je  biljna  duša  nešto  više  nego  oblik  rude,  a  osjetil- 
na  duša  nešto  više  nego  biljna.  Ljudska  pak  duša  vrhunac 
je  uzvišenosti  oblika.  Zato  svojom  sposobnošću  toliko  nad¬ 
visuje  tjelesnu  materiju  što  ima  neku  djelatnost  i  sposob¬ 
nost  u  kojima  se  ni  na  koji  način  ne  povezuje  s  tjelesnom 
materijom.  A  ta  se  sposobnost  naziva  um. 

No  treba  imati  na  umu,  ako  bi  tko  tvrdio  da  je  duša  sa¬ 
stavljena  od  materije  i  oblika,  da  taj  nikako  ne  bi  mogao 
reći  da  je  duša  oblik  tijela.  Budući  naime  da  je  oblik  zbilj¬ 
nost,  a  da  je  materija  biće  samo  u  mogućnosti,  ono  što  je 

sastavljeno  od  materije  i  oblika  ne  može  biti  oblik  drugoga 
s  obzirom  na  cjelinu.  Ako  je  pak  to  oblik  s  obzirom  na  ne¬ 
što  svoje,  ono  što  je  oblik  nazivamo  dušom,  a  ono  čega  je 
to  oblik  nazivamo  prvom  produševljenošću,  kako  je  gore 
(pit.  75,  čl.  5)  rečeno. 

Na  prvi  dakle  razlog  treba  reći,  kao  što  kaže  Filozof  u  2. 
knjizi  Fizike,  da  posljednji  od  prirodnih  oblika,  kod  kojeg 
se  zaključuje  razmatranje  prirodoslovca,  naime  ljudska 
duša,  jest  doduše  odijeljen,  ali  ipak  u  materiji.  To  on  doka¬ 
zuje  time  što  čovjeka  stvara  iz  materije  čovjek  i  sunce.  Du¬ 
ša  je  naime  odijeljena  po  umskoj  sposobnosti,  jer  umska 
sposobnost  nije  sposobnost  nekog  tjelesnog  organa  kao 
što  je  sposobnost  gledanja  zbiljnost  oka.  Shvaćanje  je  na¬ 
ime  zbiljnost  koja  se  ne  može  vršiti  preko  tjelesnog  organa 
kao  što  se  vrši  gledanje.  Ali  zbiva  se  u  materiji  ukoliko  jc 
sama  duša,  čija  je  ono  sposobnost,  oblik  tijela.  Tako  dakle 
Filozof  u  3.  knjizi  djela  O  duši  kaže  da  je  um  odijeljen  jer 
on  nije  sposobnost  nekog  tjelesnog  organa. 

I  time  je  jasan  odgovor  na  drugi  i  treći  razlog.  Tome  na¬ 
ime  dostaje  to  da  čovjek  može  shvatiti  sve  umom  i  k  tome 
da  um  shvaća  nematerijalne  i  općenite  stvari  (universalia) 
zato  što  umska  sposobnost  nije  zbiljnost  tijela. 

Na  četvrti  razlog  treba  reći  da  ljudska  duša  nije  oblik 
uronjen  u  tjelesnu  materiju  niti  od  nje  potpuno  obuhva¬ 
ćen,  i  to  zbog  svojeg  savršenstva.  I  stoga  nema  nikakve  za¬ 
preke  da  neka  njezina  sposobnost  ne  bude  tjelesna  zbilj¬ 
nost  iako  je  duša  po  svojoj  biti  tjelesni  oblik. 

Na  peti  razlog  treba  reći  da  duša  onaj  bitak  u  kojem  sa¬ 
mostalno  postoji  predaje  tjelesnoj  materiji,  iz  koje  i  iz  um- 
ske  duše  nastaje  jedno,  tako  da  onaj  bitak  koji  pripada  či¬ 
tavoj  složenici  pripada  i  samoj  duši.  A  to  se  ne  dešava  kod 
drugih  oblika  koji  ne  postoje  samostalno.  I  zato,  kad  tijelo 
propadne,  ljudska  duša  ostaje  u  svojem  bitku,  ali  ne  drugi 
oblici. 

Na  šesti  razlog  treba  reći  da  duši  po  sebi  odgovara  da  se 
sjedinjuje  s  tijelom  kao  što  laganom  tijelu  odgovara  da  bu¬ 
de  odozgo.  I  kao  što  lagano  tijelo,  kad  se  odijeli  od  vlasti¬ 
tog  mjesta,  ostaje  doduše  lagano,  ali  ipak  sa  spremnošću  i 
sklonošću  prema  vlastitom  mjestu,  tako  i  ljudska  duša. 

kad  se  odijeli  od  tijela,  ostaje  u  svojem  bitku  s  prirodnom 
spremnošću  i  sklonošću  prema  sjedinjenju  s  tijelom. 

Članak  2 

Da  11  se  timsko  počelo  umnožava  prema  umnožavanju 
tjelesa? 

Kod  drugog  je  članka  ovakav  postupak: 

Čini  se  da  se  umsko  počelo  ne  umnožava  prema  umnoža¬ 
vanju  tjelesa,  nego  da  je  u  svim  ljudima  jedan  um. 

1.  Nijedna  naime  nematerijalna  supstancija  ne  umnoža¬ 
va  se  brojčano  u  jednoj  vrsti.  A  ljudska  je  duša  nemateri¬ 
jalna  supstancija  jer  nije  sastavljena  od  materije  i  oblika, 
kako  je  gore  (pit.  75,  čl.  5)  pokazano.  Nema  ih  dakle  mnogo 
u  jednoj  vrsti.  Ali  svi  ljudi  pripadaju  jednoj  vrsti.  Jedan  je 
dakle  um  svih  ljudi. 

2.  Osim  toga,  ukloni  li  se  uzrok,  uklanja  se  i  učinak.  Kad 
bi  se  dakle  prema  umnožavanju  tjelesa  umnožavale  i  ljud¬ 
ske  duše,  činilo  bi  se  da  iz  toga  slijedi,  kad  bi  se  tjelesa 
uklonila,  da  ne  bi  ostajalo  mnoštvo  duša,  nego  bi  od  svih 
duša  ostajalo  samo  nešto  jedno.  A  to  je  heretičko  jer  bi  ti¬ 
me  propala  razlika  između  nagrada  i  kazni. 

3.  Osim  toga,  ako  je  moj  um  nešto  drugo  nego  tvoj,  moj 
je  um  nešto  individualno,  a  slično  tome  i  tvoj.  Pojedinačno 
je  naime  ono  što  se  razlikuje  po  broju  a  pripada  jednoj  vr¬ 
sti.  Ali  sve  što  je  od  nečega  primano,  nalazi  se  u  tome  na 
način  primatelja.  Vrste  stvari  primale  bi  se  u  mojem  i  tvo¬ 
jem  umu  individualno,  ali  to  se  protivi  pojmu  uma  koji 
spoznaje  općenitost. 

4.  Osim  toga,  um  je  u  umu  koji  shvaća.  Ako  je  dakle  moj 
um  drukčiji  od  tvoga,  nužno  je  da  sam  ja  shvatio  jedno,  a 
ti  drugo.  I  tako  će  to  biti  individualno  brojeno  i  shvaćeno 
samo  u  mogućnosti,  pa  će  od  jednog  i  drugog  trebati  uklo¬ 
niti  zajedničku  namjenu,  jer  se  kod  kojih  mu  drago  stvari 
dešava  da  se  uklanja  nešto  općenito  shvatljivo.  No  to  je 
protivno  pojmu  uma  jer  se  tako  ne  bi  uočavalo  da  se  um 
razlikuje  od  maštovne  sposobnosti.  Čini  se  dakle  da  pre- 
ostaje  to  da  je  jedan  um  svih  ljudi. 

5.  Osim  toga,  kad  učenik  prima  znanje  od  učitelja,  ne 

može  se  kazati  da  učiteljevo  znanje  stvara  znanje  u  učeni¬ 
ku,  jer  bi  tako  i  znanje  bilo  aktivni  oblik  kao  toplina,  a  oči¬ 
to  je  da  je  to  krivo.  Čini  se  dakle  da  se  brojčano  isto  znanje 
u  učitelju  pridružuje  učeniku.  A  to  ne  može  biti  ako  nije 
jedan  um  jednoga  i  drugoga.  Čini  se  dakle  da  je  jedan  um 
učenika  i  učitelja  i,  dosljedno  tome,  svih  ljudi. 

6.  Osim  toga,  Augustin  u  knjizi  O  kvantiteti  duše  kaže: 
Ako  reknem  da  ima  samo  više  ljudskih  duša,  sam  ću  se  se¬ 
bi  smijati.  Nego  najvećma  se  čini  da  je  duša  jedna  s  obzi¬ 
rom  na  um.  Jedan  je  dakle  um  svih  ljudi. 

No  tome  se  protivi  ono  što  kaže  Filozof  u  2.  knjizi  Fizike: 
Kao  što  se  opći  uzroci  odnose  na  opće  stvari,  tako  se  po¬ 
sebni  uzroci  odnose  na  posebne.  Ali  nemoguće  je  da  duša, 
koja  je  po  vrsti  jedna,  pripada  različitim  po  vrsti  živim  bi¬ 
ćima.  Stoga  nije  moguće  da  umska  duša,  jedna  po  broju, 
pripada  različitim  po  broju  živim  bićima. 

ODGOVARAM:  Treba  reći  da  je  općenito  nemoguće  tvr¬ 
diti  da  je  jedan  um  svih  ljudi.  A  to  je  doista  jasno  ako  je 
čovjek,  prema  Platonovu  mišljenju,  sam  um.  Slijedilo  bi 
naime,  ako  je  Sokratov  i  Platonov  um  samo  jedan,  da  su 
Sokrat  i  Platon  jedan  čovjek  i  da  se  međusobno  razlikuju 
samo  po  onome  što  je  izvan  biti  jednoga  i  drugoga.  I  tada 
će  se  Sokrat  i  Platon  razlikovati  samo  onako  kako  se  razli¬ 
kuje  čovjek  u  košulji  od  čovjeka  u  ogrtaču. 

Na  sličan  način  također  vidljivo  je  da  je  to  nemoguće  i 
onda  ako  se,  prema  mišljenju  Aristotelovu,  um  uzme  kao 
dio  ili  mogućnost  duše.  Nemoguće  je  naime  da  brojčano 
više  različitih  stvari  ima  jedan  oblik  kao  što  je  nemoguće 
da  one  imaju  jedan  bitak  jer  je  počelo  bitka  oblik. 

Također  je  na  sličan  način  očevidno  da  je  to  nemoguće, 
na  koji  god  način  netko  shvati  povezivanje  uma  s  ovim  i 
onim  čovjekom.  Očito  je  naime,  ako  postoji  jedan  glavni 
izvršitelj  i  dva  oruđa,  da  će  se  moći  kazati:  Jedan  je  izvrši¬ 
telj,  ali  je  više  radnji.  Tako,  ako  jedan  čovjek  dodiruje  raz¬ 
ličite  predmete  sa  dvije  ruke,  bit  će  jedan  koji  dodiruje,  ali 
dva  dodira.  Ako  je  pak,  suprotno  tome,  jedno  oruđe,  a  raz¬ 
ličiti  glavni  izvršitelji,  trebat  će  kazati  da  ima  doduše  više 
izvršitelja,  ali  jedna  radnja.  Tako  kad  mnogi  vuku  brod 
jednim  užetom,  bit  će  mnogi  koji  vuku,  ali  jedno  vučenje. 
Ako  je  pak  jedan  glavni  izvršitelj  i  jedno  oruđe,  reći  će  se 

da  je  jedan  izvršitelj  i  jedna  radnja.  Tako  kada  kovač  uda¬ 
ra  jednim  čekićem,  jedan  je  onaj  koji  udara  i  jedno  udara¬ 
nje.  No  kako  se  god  um  bilo  sjedinjuje  ili  povezuje  s  ovim 
ili  onim  čovjekom,  očito  je  da  među  ostalim  što  se  odnosi 
na  čovjeka  um  ima  prvenstvo.  Osjetilne  se  naime  snage  po¬ 
koravaju  umu  i  služe  mu.  Ako  bi  se  dakle  kazalo  da  ima 
više  umova  i  jedno  osjetilo  dvojice  ljudi,  npr.  kad  bi  dva 
čovjeka  imala  jedno  oko,  bilo  bi  doduše  više  onih  koji  vide, 
ali  jedno  viđenje.  No  ako  je  um  jedan,  koliko  se  god  razli¬ 
kovalo  ono  drugo  čime  se  svime  um  služi  kao  oruđem,  ni 
na  koji  se  način  neće  moći  kazati  drugo  nego  da  su  Sokrat 
i  Platon  jedan  koji  shvaća.  Dodamo  li  da  samo  shvaćanje, 
koje  je  radnja  uma,  ne  nastaje  pomoću  nekoga  drugog  or¬ 
gana  nego  pomoću  samog  uma,  iz  toga  će  dalje  slijediti  da 
je  jedan  izvršitelj  i  jedna  radnja,  tj.  da  su  svi  ljudi  jedan 
koji  shvaća  i  da  je  jedno  shvaćanje.  Govorim  pak  s  obzi¬ 
rom  na  ono  što  se  može  shvatiti. 

No  moja  i  tvoja  umna  djelatnost  mogle  bi  se  razlikovati 
po  različitosti  predodžaba,  dakako  jer  je  predodžba  kame¬ 
na  drugačija  u  meni  nego  u  tebi,  ako  bi  sama  predodžba,  s 
obzirom  na  to  da  je  jedna  u  meni,  a  druga  u  tebi,  bila  oblik 
mogućeg  uma.  Isti  naime  izvršitelj  prema  različitim  oblici¬ 
ma  proizvodi  različite  djelatnosti  kao  što,  prema  različitim 
oblicima,  stvari  s  obzirom  na  isto  oko  izgledaju  različito. 
Ali  sama  predodžba  nije  oblik  mogućeg  uma,  nego  vrsta 
spoznajnoga  koja  se  izdvaja  iz  predodžbi.  U  jednom  pak 
umu  od  različitih  predodžbi  iste  vrste  izdvaja  se  samo  jed¬ 
na  spoznajna  vrsta.  Tako  se  to  očituje  u  jednom  čovjeku,  u 
kojem  mogu  biti  različite  predodžbe  kamena,  a  ipak  od 
svih  njih  izdvaja  se  jedna  vrsta  spoznajnog  kamena,  prema 
kojoj  um  jednog  čovjeka  jednom  djelatnošću  spoznaje  pri¬ 
rodu  kamena  unatoč  različitosti  predodžbi.  Kad  bi  dakle 
bio  jedan  um  svih  ljudi,  različitost  predodžbi,  koje  se  nala¬ 
ze  u  ovome  ili  u  onome,  ne  bi  mogla  prouzrokovati  različi¬ 
tost  umne  djelatnosti  ovog  i  onog  čovjeka,  kako  zamišlja 
Komentator  u  tumačenju  3.  knjige  djela  O  duši.  Preostaje 
dakle  da  je  uopće  nemoguće  i  neprimjereno  smatrati  da  je 
jedan  um  svih  ljudi. 

Na  prvi  dakle  razlog  treba  reći:  Premda  umska  duša  ne¬ 
ma  materije  iz  koje  bi  se  sastojala,  kao  ni  anđeo,  ipak  je 

ona  oblik  neke  materije,  što  ne  pristaje  anđelu.  I  zato  na 
temelju  podjele  materije  postoje  mnoge  duše  jedne  vrste, 
no  mnogi  anđeli  općenito  ne  mogu  biti  jedne  vrste. 

Na  drugi  razlog  treba  reći  da  svaka  stvar  ima  jedinstvo 
na  onaj  način  na  koji  ima  bitak  i,  dosljedno  tome,  jednako 
se  sudi  o  umnožavanju  stvari  i  o  njezinu  bitku.  No  očevid¬ 
no  je  da  se  umska  duša  po  svojem  bitku  sjedinjuje  s  tije¬ 
lom  kao  oblik,  a  ipak,  kad  tijelo  propadne,  umska  duša 
ostaje  u  svojem  bitku.  Na  isti  način  postoji  mnoštvo  duša  s 
obzirom  na  mnoštvo  tijela,  a  ipak,  propadne  li  tijelo,  osta¬ 
ju  duše  umnožene  u  svojem  bitku. 

Na  treći  razlog  treba  reći  da  indivuduacija  onoga  koji 
shvaća  ili  pak  vrste  po  kojoj  shvaća  ne  isključuje  shvaćanje 
općih  stvari.  Inače,  budući  da  su  umovi  odijeljeni,  neke 
supstancije,  koje  samostalno  postoje  i  koje  su,  dosljedno 
tome,  pojedinačne,  ne  bi  mogle  shvaćati  opće  stvari.  Ali 
materijalnost  onoga  koji  spoznaje  i  vrste  po  kojoj  se  spo¬ 
znaje  ne  dopušta  da  se  opće  stvari  spoznaju.  Kao  što  se  na¬ 
ime  svaka  djelatnost  odvija  prema  načinu  oblika  kojim 
izvršitelj  djeluje,  npr.  grijanje  prema  načinu  topline,  tako 
se  i  spoznaja  odvija  prema  načinu  vrste  kojom  spoznava- 
telj  spoznaje.  No  očito  je  da  se  opća  priroda  (natura  com- 
munis)  razlikuje  i  umnožava  prema  počelima  individuacije 
koja  pripadaju  materiji.  Ako  je  dakle  oblik  kojim  nastaje 
spoznaja  materijalan,  a  nije  izdvojen  iz  uvjeta  materije,  bit 
će  on  sličnost  prirode  vrste  ili  roda  zato  što  je  izdvojen  i 
umnožen  po  počelima  individuacije,  pa  se  tako  priroda 
stvari  neće  moći  spoznati  u  svojoj  općenitosti.  No  ako  je 
vrsta  izdvojena  iz  uvjeta  individuacije,  bit  će  sličnost  priro¬ 
de  bez  onoga  što  je  razlikuje  i  umnožava,  pa  će  se  tako  spo¬ 
znati  ono  što  je  općenito.  Što  se  toga  tiče,  nije  važno  da  li 
je  um  jedan  ili  ih  je  više,  jer  i  kad  bi  bio  samo  jedan,  treba¬ 
lo  bi  da  bude  neki  nekakav  i  da  vrsta  kojom  shvaća  bude 
neka  nekakva. 

Na  četvrti  razlog  treba  reći:  Bio  um  jedan  ili  bilo  ih  više, 
ono  što  se  shvaća  jest  jedno.  Ono  naime  što  se  shvaća  nije 
u  umu  po  sebi,  nego  po  svojoj  sličnosti.  Jer  nije  u  duši  ka¬ 
men,  nego  vrsta  kamena,  kako  se  kaže  u  3.  knjizi  djela  O 
duši.  A  ipak  je  ono  što  se  shvaća  kamen,  a  ne  vrsta  kame¬ 
na,  osim  po  odrazu  uma  na  sebe  sama.  Inače  znanosti  ne 

bi  bile  o  stvarima,  nego  o  shvatljivim  vrstama.  Istu  pak 
stvar  snalazi  to  da  usvaja  različite  stvari  prema  različitim 
oblicima.  A  budući  da  spoznaja  nastaje  usvajanjem  spo- 
znavatelja  s  obzirom  na  spoznatu  stvar,  odatle  slijedi  da 
različiti  spoznavatelji  spoznaju,  kako  se  vidi  u  osjetilu:  više 
naime  njih  prema  različitim  sličnostima  vidi  istu  boju. 
Slično  tome,  više  umova  shvaća  jednu  shvaćenu  stvar.  Ali, 
prema  Aristotelovu  mišljenju,  samo  je  to  razlika  između 
osjetila  i  uma  što  se  stvar  osjeća  po  onoj  sklonosti  koju 
ima  izvan  duše  u  svojoj  posebnosti,  a  priroda  stvari  koja  se 
shvaća  jest  doduše  izvan  duše,  ali  nema  izvan  duše  onaj 
način  postojanja  po  kojemu  se  shvaća.  No  prema  mišlje¬ 
nju  Platonovu  shvaćena  je  stvar  izvan  duše  na  onaj  način 
kojim  se  shvaća.  On  je  naime  smatrao  da  su  prirode  stvari 
odijeljene  od  materije. 

Na  peti  razlog  treba  reći  da  je  znanje  jedno  u  učeniku,  a 
drugo  u  učitelju.  Što  je  pak  tome  uzrok,  pokazat  će  se  u 
daljem  izlaganju  (pit.  117,  čl.  1). 

Na  šesti  prigovor  treba  reći  da  Augustin  smatra  da  nema 
tako  mnogo  duša  da  se  ne  bi  sjedinile  u  jednu  po  vrsti. 

Članak  3 

Da  li  osim  razumske  duše  ima  u  čovjeku  drugih  duša, 
različitih  po  biti? 

Kod  trećeg  je  članka  ovakav  postupak:  Čini  se  da  su 
osim  umske  duše  u  čovjeku  i  druge  duše,  naime  osjetilna  i 
hraniteljna. 

1.  Ono  naime  što  je  propadljivo  nije  iste  supstancije  kao 
nepropadljivo.  No  umska  je  duša  nepropadljiva,  a  druge 
su  duše,  naime  osjetilna  i  hraniteljna,  propadljive,  kako  je 
iz  prethodnoga  (pit.  75,  čl.  6)  očevidno.  U  čovjeku  dakle  ne 
može  biti  ista  bit  umske,  osjetilne  i  hranitelj  ne  duše. 

2.  Kaže  li  se  da  je  osjetilna  duša  u  čovjeku  nepropadlji¬ 
va,  tome  se  protivi  tvrdnja:  Propadljivo  i  nepropadljivo 
razlikuju  se  po  rodu,  kako  se  govori  u  10.  knjizi  Metafizike. 
No  u  konja,  lava  i  u  drugih  tupih  životinja  osjetilna  je  duša 
propadljiva.  Ako  je  dakle  osjetilna  duša  u  čovjeku  nepro¬ 
padljiva,  neće  ona  biti  istog  roda  u  čovjeku  i  u  tupoj  životi- 

nji.  Životinja  se  pak  tako  naziva  zbog  toga  što  ima  osjetil- 
nu  dušu.  Neće  dakle  ni  životinja  biti  jedan  zajednički  rod 
čovjeka  i  drugih  živih  bića.  To  je  neprimjereno. 

3.  Osim  toga,  Filozof  u  knjizi  O  postanku  živih  bića  kaže 
da  je  ljudski  zametak  prije  životinja  nego  čovjek.  A  to  ne  bi 
moglo  biti  kad  bi  bit  osjetilne  i  umske  duše  bila  ista.  Živo¬ 
tinja  naime  postoji  po  osjetilnoj  duši,  a  čovjek  po  umskoj. 
U  čovjeku  dakle  ne  postoji  jedna  bit  osjetilne  i  umske 
duše. 

4.  Osim  toga,  u  8.  knjizi  Metafizike  Filozof  kaže  da  se  rod 
uzima  od  materije,  a  razlika  od  oblika.  Ali  razumnost,  koja 
je  u  čovjeku  bitna  razlika,  uzima  se  od  umske  duše.  Životi¬ 
nja  se  pak  naziva  tako  po  tome  što  ima  tijelo  nadahnuto 
osjetilnom  dušom.  Umska  se  dakle  duša  odnosi  prema  tije¬ 
lu  nadahnutu  osjetilnom  dušom  kao  oblik  prema  materiji. 
U  čovjeku  umska  duša  nije  po  svojoj  biti  ista  kao  osjetilna 
duša,  ali  je  pretpostavlja  kao  materijalnu  podlogu. 

No  tome  se  protivi  ono  što  se  govori  u  knjizi  O  crkvenim 
dogmama:  I  ne  kažemo  da  su  u  jednom  čovjeku  dvije  duše, 
kako  pišu  Jakov  i  drugi  Sirijci,  naime  jedna  životna,  kojom 
se  nadahnjuje  tijelo  a  pomiješana  je  s  krvlju,  i  druga  du¬ 
hovna  koja  pomaže  razumu,  već  kažemo  da  je  u  čovjeku 
jedna  ista  duša  koja  se  združuje  s  tijelom  i  oživljava  ga  te 
upravlja  sama  sobom  na  svoj  način. 

ODGOVARAM:  Treba  reći  da  je  Platon  smatrao  da  u  jed¬ 
nome  tijelu  ima  različitih  duša  odijeljenih  i  po  organima, 
kojima  je  pripisivao  različite  životne  djelatnosti  tvrdeći  da 
je  hraniteljna  snaga  u  jetri,  požudna  u  srcu,  a  spoznajna  u 
mozgu. 

To  mišljenje  doduše  pobija  Aristotel  u  knjizi  O  duši  s  ob¬ 
zirom  na  one  dijelove  duše  koji  se  u  svojem  djelovanju  slu¬ 
že  tjelesnim  organima,  zato  što  se  kod  živih  bića  koja  žive 
odvojeno  nalaze  u  bilo  kojem  dijelu  razna  djelovanja  duše, 
npr.  osjećanje  i  težnja.  To,  međutim,  ne  bi  bilo  moguće 
kad  bi  različita  počela  djelovanja  duše  kao  različite  po  biti 
bila  raspodijeljena  različitim  dijelovima  tijela.  No  što  se  ti¬ 
če  umske  duše,  čini  se  da  ostaje  dvojbeno  da  li  je  odijelje¬ 
na  od  ostalih  dijelova  duše  samo  razumom  ili  i  mjestom. 

Međutim,  Platonovo  bi  se  mišljenje  moglo  održati  kad 
bi  se  shvatilo  da  se  duša  sjedinjuje  s  tijelom  ne  kao  oblik, 


2.  Učenje  o  duši 


57 


nego  kao  pokretač,  kako  je  shvatio  Platon  (usp.  čl.  1).  Ne 
slijedi  naime  ništa  neprilično  ako  istu  pokretnu  stvar  po¬ 
kreće  više  pokretača,  osobito  na  razne  strane.  Ali  ako  shva¬ 
timo  da  se  duša  sjedinjuje  s  tijelom  kao  oblik,  čini  se  pot¬ 
puno  nemogućim  da  u  jednome  tijelu  bude  više  duša  razli¬ 
čitih  po  svojoj  biti.  To  se  pak  može  objasniti  na  tri  načina. 

Prvo,  tako  što  živo  biće  koje  bi  imalo  više  duša  ne  bi  bilo 
jednostavno  jedno.  Ništa  naime  nije  jednostavno  jedno  ne¬ 
go  samo  po  jednom  obliku,  po  kojem  stvar  ima  svoj  bitak. 
A  od  toga  stvar  ima  to  da  je  biće  i  da  je  jedna,  pa  zato  ono 
što  se  naziva  po  različitim  oblicima  nije  jednostavno  jed¬ 
no,  npr.  bijeli  čovjek.  Kad  bi  dakle  čovjek  od  jednog  obli¬ 
ka,  naime  od  vegetativne  duše,  imao  to  da  je  živ,  od  drugog 
oblika,  naime  od  osjetilne  duše,  to  da  je  živo  biće,  a  od  dru¬ 
gog  opet,  naime  od  razumske  duše,  to  da  je  čovjek,  iz  toga 
bi  slijedilo  da  čovjek  nije  jednostavno  jedno,  kako  dokazu¬ 
je  i  Aristotel  protiv  Platona  u  8.  knjizi  Metafizike.  Kad  bi 
naime  jedna  bila  ideja  živog  bića,  a  druga  dvonošca,  dvo¬ 
nožno  živo  biće  ne  bi  bilo  jednostavno  jedno.  I  zbog  toga  u 
1.  knjizi  djela  O  duši  protiv  onih  koji  smatraju  da  su  u  tije¬ 
lu  različite  duše  on  ispituje  što  ih  drži  zajedno,  tj.  što  stva¬ 
ra  od  njih  jedno.  A  ne  može  se  kazati  da  se  sjedinjuju  po 
jedinstvu  tijela,  jer  većma  duša  drži  na  okupu  tijelo  i  čini 
da  ono  bude  jedno  negoli  suprotno  tome. 

Drugo,  to  se  pokazuje  nemogućim  po  načinu  priricanja. 
Ono  naime  što  se  uzima  od  različitih  oblika  pririče  se  na¬ 
izmjence  ili  po  akcidenciji,  ako  oblici  nisu  naizmjence 
određeni,  npr.  kad  kažemo  da  je  bijelo  slatko,  ili,  ako  obli¬ 
ci  jesu  naizmjence  određeni,  priricanje  će  biti  po  sebi,  i  to 
na  drugi  način  nazivanja  po  sebi,  jer  se  subjekt  uzima  u  de¬ 
finiciju  predikata.  Tako  je  ploha  uvod  za  boju.  Kažemo  li 
dakle  da  je  površinsko  tijelo  obojeno,  to  će  biti  drugi  način 
priricanja  naziva  po  sebi.  Ako  je  dakle  jedan  oblik  onaj  po 
kojemu  se  nešto  naziva  živim  bićem,  a  drugi  onaj,  po  koje¬ 
mu  se  nešto  naziva  čovjekom,  iz  toga  bi  slijedilo  da  se  jed¬ 
no  od  toga  ne  može  priricati  drugome  osim  po  akcidenciji, 
ukoliko  ta  dva  oblika  nisu  međusobno  određena,  ili  ukoli¬ 
ko  ima  tu  priricanja  po  drugom  načinu  naziva  po  sebi,  ako 
je  jedna  od  duša  uvod  u  drugu.  No  jedno  i  drugo  očevidno 
je  pogrešno,  jer  se  čovjeku  pririče  živo  biće  po  sebi,  a  ne  po 

akcidenciji.  Ne  uzima  se  pak  čovjek  u  definiciju  živog  bića, 
nego  obratno.  Treba  dakle  da  bude  isti  oblik  onaj  po  ko¬ 
jem  je  nešto  živo  biće  i  onaj  po  kojem  je  nešto  čovjek.  Ina¬ 
če  čovjek  ne  bi  uistinu  bio  ono  što  je  živo  biće,  da  bi  se  ta¬ 
ko  čovjeku  priricalo  živo  biće  po  sebi. 

Treće,  to  se  pokazuje  nemogućim  po  tome  što  jedna  dje¬ 
latnost  duše,  kad  postane  jaka,  sprečava  drugu.  A  to  se  ni¬ 
kako  ne  bi  događalo  da  počelo  djelatnosti  nije  po  svojoj  bi¬ 
ti  jedno. 

Tako  dakle  treba  kazati  da  je  u  čovjeku  ista  po  broju 
osjetilna,  umska  i  hranitelj  na  duša.  Na  koji  se  pak  način  to 
dešava,  lako  se  može  razmotriti  ako  se  svrati  pozornost  na 
razlike  vrsta  i  oblika.  Pronalazi  se  naime  da  se  vrste  i  obli¬ 
ci  stvari  međusobno  razlikuju  prema  savršenijem  i  manje 
savršenom.  Tako  su  u  redu  stvari  živa  bića  savršenija  nego 
neživa,  životinje  savršenije  nego  biljke  i  ljudi  savršeniji  ne¬ 
go  tupe  životinje,  a  u  pojedinim  tim  rodovima  ima  različi¬ 
tih  stupnjeva.  Zato  Aristotel  u  8.  knjizi  Metafizike  izjedna¬ 
čuje  vrste  stvari  s  brojevima,  koji  se  razlikuju  vrstom  pre¬ 
ma  pridavanju  ili  oduzimanju  jedinstva.  U  2.  pak  knjizi 
djela  O  duši  uspoređuje  različite  duše  s  vrstama  likova  od 
kojih  jedan  sadržava  drugi.  Tako  peterokut  sadržava  četve¬ 
rokut  i  nadilazi  ga.  —  Tako  dakle  umska  duša  u  svojoj  spo¬ 
sobnosti  sadržava  što  god  ima  osjetilna  duša  tupih  životi¬ 
nja  i  hraniteljna  duša  biljki.  Kao  što  ploha  koja  ima  pete- 
rokutni  lik  nije  po  jednom  liku  četverokutna,  a  po  drugom 
peterokutna,  jer  bi  četverokutni  lik  bio  suvišan  kad  je  već 
sadržan  u  peterokutnom,  tako  ni  Sokrat  nije  čovjek  po  jed¬ 
noj  duši,  a  živo  biće  po  drugoj,  nego  po  jednoj  istoj. 

Na  prvi  dakle  razlog  treba  reći  da  osjetilna  duša  ne  po¬ 
sjeduje  nepropadljivost  po  tome  što  je  osjetilna,  nego  joj 
nepropadljivost  pripada  po  tome  što  je  umska.  Prema  to¬ 
me,  kad  je  duša  samo  osjetilna,  propadljiva  je,  a  kada  za¬ 
jedno  s  osjetilnim  svojstvom  ima  i  umsko,  nepropadljiva 
je.  Premda  naime  osjetilnost  ne  daje  nepropadljivost,  ipak 
ne  može  oduzeti  nepropadljivost  onome  što  je  umsko. 

Na  drugi  razlog  treba  reći  da  se  ne  smještaju  u  rod  ili 
vrstu  oblici,  nego  složenice.  Čovjek  je  pak  propadljiv  kao  i 
druga  živa  bića.  Stoga  razlika  prema  propadljivom  i  nepro- 

padljivom,  koja  pripada  oblicima,  ne  uzrokuje  da  se  čovjek 
razlikuje  po  rodu  od  drugih  živih  bića. 

Na  treći  razlog  treba  reći  da  ljudski  zametak  prvotno 
ima  dušu  koja  je  samo  osjetilna,  a  kad  je  odbaci,  pridolazi 
mu  savršenija  duša,  koja  je  ujedno  i  osjetilna  i  umska,  ka¬ 
ko  će  se  u  daljem  izlaganju  (pit.  118,  čl.  2  uz  2)  potpunije 
pokazati. 

Na  četvrti  razlog  treba  reći  da  se  različitost  u  prirodnim 
stvarima  ne  smije  shvaćati  prema  različitim  logičkim  poj¬ 
movima  ili  usmjeravanjima  koja  prate  način  shvaćanja,  jer 
razum  može  jedno  isto  shvaćati  na  različite  načine.  Budući 
dakle,  kako  je  već  rečeno  (kod  c),  da  umska  duša  svojom 
sposobnošću  sadržava  ono  što  ima  osjetilna  duša  i  još  više, 
može  razum  ono  što  pripada  sposobnosti  osjetilne  duše 
posebno  smatrati  nečim  gotovo  nesavršenim  i  materijal¬ 
nim.  A  kako  pronalazi  da  je  to  zajedničko  čovjeku  i  drugim 
živim  bićima,  iz  toga  oblikuje  pojam  roda.  Ono  pak  u  čemu 
umska  duša  nadilazi  osjetilnu  razum  prima  kao  nešto  obli¬ 
kovno  i  dopunsko  te  iz  toga  stvara  razliku  čovjeka. 


Članak  4 

Da  li  je  u  čovjeku  drugi  oblik  osim  umske  duše? 

Kod  četvrtog  je  članka  ovakav  postupak:  Čini  se  da  je  u 
čovjeku  drugi  oblik  osim  umske  duše. 

1.  Filozof  naime  u  2.  knjizi  djela  O  duši  kaže  da  je  duša 
zbiljnost  fizičkog  tijela  koje  ima  život  u  mogućnosti.  Duša 
se  dakle  uspoređuje  s  tijelom  kao  oblik  s  materijom.  Ali  ti¬ 
jelo  ima  neki  supstancijalni  oblik  po  kojem  je  tijelo.  U  tije¬ 
lu  je  dakle  prije  duše  neki  supstancijalni  oblik. 

2.  Osim  toga,  čovjek  i  bilo  koje  živo  biće  pokreće  sebe  sa¬ 
mo.  Sve  pak  što  pokreće  sebe  samo  dijeli  se  na  dva  dijela, 
od  kojih  jedan  pokreće,  a  drugi  biva  pokretan,  kako  se  do¬ 
kazuje  u  8.  knjizi  Fizike.  Dio  koji  pokreće  jest  duša.  Treba 
dakle  da  drugi  dio  bude  takav  da  može  biti  pokretan.  Ali 
prva  se  materija  ne  može  pokretati,  kako  se  kaže  u  5.  knjizi 
Fizike,  jer  je  ona  biće  samo  u  mogućnosti,  štoviše  sve  što 
se  pokreće  jest  tijelo.  Treba  dakle  da  i  u  čovjeku  i  u  bilo 

kojem  živom  biću  bude  neki  drugi  supstancijalni  oblik  po 
kojem  se  tijelo  oblikuje. 

3.  Osim  toga,  na  red  u  oblicima  gleda  se  prema  odnosu 
na  prvu  materiju.  Prije  i  poslije  govori  se  u  usporedbi  s  ne¬ 
kim  počelom.  Kada  dakle  u  čovjeku  ne  bi  bilo  drugog  sup- 
stancijalnog  oblika  osim  razumske  duše,  nego  bi  neposred¬ 
no  bio  povezan  s  prvom  materijom,  iz  toga  bi  slijedilo  da 
je  čovjek  u  nizu  najnesavršenijih  oblika  koji  su  neposred¬ 
no  povezani  s  materijom. 

4.  Osim  toga,  ljudsko  je  tijelo  smiješano  tijelo.  Miješanje 
pak  ne  nastaje  samo  po  materiji  jer  bi  tada  to  bila  samo 
propadljivost.  Treba  dakle  da  u  smiješanom  tijelu  ostaju 
oblici  počela,  a  to  su  supstancijalni  oblici.  Prema  tome  u 
ljudskom  tijelu  postoje  drugi  supstancijalni  oblici  osim 
umske  duše. 

No  tome  se  protivi  to  što  jedna  stvar  ima  jedan  supstan¬ 
cijalni  bitak.  A  supstancijalni  je  oblik  onaj  koji  daje  sup¬ 
stancijalni  bitak.  Jedna  dakle  stvar  ima  samo  jedan  sup¬ 
stancijalni  oblik.  Duša  je  pak  supstancijalni  oblik  čovjeka. 
Nemoguće  je  dakle  da  u  čovjeku  bude  neki  drugi  supstan¬ 
cijalni  oblik  nego  umska  duša. 

ODGOVARAM:  Treba  reći,  kad  bi  se  smatralo  da  se  um¬ 
ska  duša  ne  sjedinjuje  s  tijelom  kao  oblik,  nego  samo  kao 
pokretač,  kako  su  mislili  Platonovci  (Usp.  čl.  1),  da  bi  bilo 
nužno  kazati  kako  u  čovjeku  postoji  neki  drugi  supstanci¬ 
jalni  oblik,  po  kojem  bi  duša  činila  pokretljivim  tijelo  u 
svojem  bitku.  —  Ali  ako  se  umska  duša  sjedinjuje  s  tijelom 
kao  supstancijalni  oblik,  kako  smo  već  prije  (čl.  1)  kazali, 
nemoguće  je  da  se  u  čovjeku  nade  neki  drugi  supstancijal¬ 
ni  oblik  osim  nje. 

Da  bi  to  bilo  očevidno,  treba  uzeti  u  obzir  da  se  supstan¬ 
cijalni  oblik  razlikuje  od  akcidentalnoga  time  što  akciden- 
talni  oblik  ne  daje  bitak  jednostavno,  nego  bitak  takav, 
kao  što  toplina  čini  da  njezin  subjekt  ne  bude  jednostavno, 
nego  da  bude  topao.  I  zato  kad  pridolazi  akcidentalni 
oblik,  ne  kaže  se  da  se  nešto  zbiva  ili  rada  jednostavno,  ne¬ 
go  da  postaje  takvo  ili  da  jest  na  neki  način,  a  slično  tome, 
kad  se  akcidentalni  oblik  povlači,  ne  kaže  se  da  nešto  pro¬ 
pada  jednostavno,  nego  s  obzirom  na  nešto.  Supstancijalni 
pak  oblik  daje  bitak  jednostavno  i  stoga  se,  kad  on  pridola- 

zi,  kaže  da  se  nešto  jednostavno  rađa,  a  kad  se  povuče,  da 
jednostavno  propada.  I  zato  su  stari  prirodnjaci,  koji  su 
smatrali  da  je  prva  materija  neko  biće  zbiljski,  npr.  vatra, 
zrak  ili  nešto  takvo,  govorili  da  se  ništa  ne  rađa  niti  propa¬ 
da  jednostavno,  nego  su  zaključili  da  se  svako  zbivanje  po¬ 
goršava,  kako  se  kaže  u  1.  knjizi  Fizike. 

Kad  bi  dakle  bilo  tako  da  uz  umsku  dušu  prethodno  u 
materiji  postoji  bilo  koji  drugi  supstancijalni  oblik,  po  ko¬ 
jem  bi  subjekt  duše  bio  u  zbilji,  iz  toga  bi  slijedilo  da  duša 
ne  daje  bitak  jednostavno  i  prema  tome  da  nije  supstanci¬ 
jalni  oblik  te  da  pridolaženjem  duše  ne  bi  bilo  rađanja  jed¬ 
nostavno  niti  njezinim  povlačenjem  propadanja  općenito, 
nego  samo  s  obzirom  na  nešto.  A  to  je  očevidno  krivo. 

Zato  treba  kazati  da  u  čovjeku  nema  nikakvog  drugoga 
supstancijalnog  oblika  nego  samo  umska  duša  i  da  ona, 
kao  što  sposobnošću  sadržava  osjetilnu  i  hraniteljnu  dušu, 
tako  njome  sadržava  sve  niže  oblike  i  da  ona  sama  čini  što 
god  čine  nesavršeniji  oblici  u  drugima.  —  I,  slično  tome, 
treba  govoriti  o  osjetilnoj  duši  u  tupim  životinjama,  o  hra- 
niteljnoj  u  biljkama  i  općenito  o  svim  savršenijim  oblici¬ 
ma  s  obzirom  na  nesavršenije. 

Na  prvi  dakle  razlog  treba  reći  da  Aristotel  ne  kaže  da  je 
duša  samo  zbiljnost  tijela,  nego  da  je  zbiljnost  fizičkog  or¬ 
ganskog  tijela,  koje  u  mogućnosti  ima  život,  i  da  takva  mo¬ 
gućnost  ne  odbacuje  dušu.  Stoga  je  očito  da  se  u  onome 
čija  se  duša  naziva  zbiljnost  uključuje  i  duša  ako  se  govori 
na  onaj  način  kako  se  kaže  da  je  toplina  zbiljnost  toploga, 
a  svjetlost  zbiljnost  svijetloga,  ne  zato  što  bi  svijetlo  bilo 
odvojeno  bez  svjetlosti,  nego  zato  što  je  svijetlo  po  svjetlo¬ 
sti.  Na  sličan  se  način  kaže  da  je  duša  zbiljnost  tijela  itd. 
jer  po  duši  tijelo  i  postoji  i  organsko  je  i  mogućnost  je  koja 
ima  život.  Ali  u  mogućnosti  prva  se  zbiljnost  naziva  s  obzi¬ 
rom  na  drugu  zbiljnost,  koja  je  djelatnost.  Takva  je  naime 
mogućnost  ona  koja  ne  odbacuje  tj.  ne  isključuje  dušu. 

Na  drugi  razlog  treba  reći  da  duša  ne  pokreće  tijelo  svo¬ 
jim  bitkom  time  što  se  sjedinjuje  s  tijelom  kao  oblik,  nego 
pokretnom  moći,  čija  zbiljnost  pretpostavlja  tijelo  u  zbilj¬ 
nosti  već  izgrađeno  od  duše.  Tako  je  duša  po  pokretačkoj 
moći  dio  koji  pokreće,  a  produševljeno  tijelo  dio  koji  biva 
pokretan. 

Na  treći  razlog  treba  reći  da  se  u  materiji  razmatraju 
različiti  stupnjevi  savršenstva,  kao  što  su:  biti,  živjeti,  opa¬ 
žati  i  umovati.  Uvijek  je  pak  savršenije  ono  drugo  što  dola¬ 
zi  iza  prethodnoga.  Oblik  dakle  koji  materiji  daje  samo  pr¬ 
vi  stupanj  savršenstva  najmanje  je  savršen,  ali  oblik  koji 
daje  prvo,  drugo,  treće  i  tako  redom  najsavršeniji  je,  a  ipak 
nije  neposredan  materiji. 

Na  četvrti  razlog  treba  reći  da  je  Avicena  smatrao  da 
supstancijalni  oblici  elemenata  ostaju  čitavi  u  mješavini,  a 
da  mješavina  nastaje  tako  da  se  suprotna  svojstva  eleme¬ 
nata  svedu  na  srednju  vrijednost.  Ali  to  je  nemoguće  jer 
različiti  oblici  elemenata  mogu  biti  samo  u  različitim  dije¬ 
lovima  materije,  a  kao  njihovu  različnost  treba  uzeti  di¬ 
menzije,  bez  kojih  materija  ne  može  biti  djeljiva.  A  materi¬ 
ja  podvrgnuta  dimenziji  nalazi  se  samo  u  tijelu.  Različita 
pak  tijela  ne  mogu  biti  na  istome  mjestu.  Odatle  slijedi  da 
su  u  mješavini  elementi  različiti  prema  smještaju.  I  tako 
neće  biti  pravo  ono  miješanje  koje  nastaje  s  obzirom  na 
cjelinu,  nego  ono  koje  nastaje  s  obzirom  na  osjet,  a  ono  se 
odnosi  na  najmanje  dijelove  smještene  jedne  uz  druge. 

Averroes  pak  u  3.  knjizi  djela  O  nebu  smatra  da  su  oblici 
elemenata  zbog  svoje  nesavršenosti  po  sredini  između  ak- 
cidentalnih  i  supstancijalnih  oblika,  pa  zato  primaju  više  i 
manje,  zato  se  šalju  u  mješavinu  i  svode  na  sredinu  te  se 
od  njih  stvara  jedan  oblik.  No  to  je  još  više  nemoguće. 
Supstancijalni  naime  bitak  bilo  čega  sastoji  se  u  nedjelji¬ 
vosti,  a  svaki  dodatak  i  oduzimanje  mijenja  vrstu  kao  kod 
brojeva,  kako  se  kaže  u  8.  knjizi  Metafizike.  Stoga  je  nemo¬ 
guće  da  bilo  koji  supstancijalni  oblik  prima  više  i  manje. 
Isto  je  tako  nemoguće  da  nešto  bude  po  sredini  između 
supstancije  i  akcidencije. 

I  zato  treba,  prema  Filozofu  u  1.  knjizi  djela  O  rađanju, 
kazati  da  oblici  elemenata  ne  ostaju  u  mješavini  zbiljski, 
nego  svojom  sposobnošću.  Ostaju  naime  kakvoće  svojstve¬ 
ne  elementima,  iako  slabije,  u  kojima  je  sposobnost  ele¬ 
mentarnih  oblika.  I  takva  kakvoća  mješavine  prava  je  sklo¬ 
nost  za  supstancijalni  oblik  smiješanog  tijela,  npr.  za  oblik 
kamena  ili  bilo  koje  duše. 

Članak  5. 

Da  11  se  umska  duša  prikladno  sjedinjuje  s  takvim  tijelom? 

Kod  petog  je  članka  ovakav  postupak:  Čini  se  da  se  um- 
ske  duše  neprikladno  sjedinjuju  s  takvim  tijelom. 

1.  Materija  naime  mora  biti  usklađena  s  oblikom.  Ali 
umska  je  duša  nepropadljiv  oblik.  Ne  sjedinjuje  s  dakle 
prikladno  s  tijelom. 

2.  Osim  toga,  umska  je  duša  oblik  u  najvećem  stupnju 
nematerijalan.  Znak  je  toga  što  posjeduje  djelovanje  u  ko¬ 
jem  nema  udjela  tjelesna  materija.  No  koliko  je  tijelo  fini¬ 
je,  toliko  manje  ima  materije.  Stoga  bi  se  duša  morala  sje- 
dinjavati  s  najfinijim  tijelom,  npr.  s  vatrom,  a  ne  sa  smije¬ 
šanim,  većma  zemaljskim  tijelom. 

3.  Osim  toga,  budući  da  je  oblik  počelo  vrste,  od  jednog 
oblika  ne  proizlaze  različite  vrste.  No  umska  je  duša  jedan 
oblik,  pa  se  zato  ne  smije  sjedinjavati  s  tijelom  koje  je  sa¬ 
stavljeno  od  dijelova  nesličnih  vrsta. 

4.  Osim  toga,  ono  što  se  savršenije  može  prihvatiti  mora 
biti  savršenijeg  oblika.  Ali  umska  je  duša  najsavršenija 
među  dušama.  Budući  dakle  da  tijela  drugih  živih  bića 
imaju  prirodno  usađena  pokrivala,  npr.  od  dlaka  umjesto 
odjeće  i  od  pandža  umjesto  obuće,  i  imaju  također  oružje 
koje  im  je  priroda  dala,  kao  što  su  pandže,  zubi  i  rogovi, 
odatle  se  vidi  da  se  umska  duša  ne  bi  smjela  sjedinjavati  s 
tijelom  koje  je  nesavršeno  jer  je  lišeno  takvih  pomagala. 

Ali  tome  se  protivi  ono  što  kaže  Filozof  u  2.  knjizi  djela 
O  duši,  naime  da  je  duša  zbiljnost  fizičkoga  organskog  tije¬ 
la  koje  u  mogućnosti  ima  život. 

ODGOVARAM:  Budući  da  oblik  nije  zbog  materije,  nego, 
radije,  materija  zbog  oblika,  treba  reći  da  iz  oblika  treba 
uzimati  razlog  zašto  je  materija  takva,  a  ne  obratno.  Um¬ 
ska  pak  duša,  kako  je  gore  (pit.  55,  čl.  2)  utvrđeno,  ima  pre¬ 
ma  prirodnom  redu  najniži  stupanj  u  umskim  supstancija¬ 
ma  zato  što  nema  prirodno  sebi  danu  spoznaju  istine,  kao 
anđeli,  već  treba  da  je  sabire  od  djeljivih  stvari  putem  osje¬ 
tila,  kako  kaže  Dionizije  u  7.  glavi  djela  O  Božjim  imenima. 
Priroda  pak  nikome  ne  nedostaje  u  potrebnim  stvarima. 

Stoga  je  trebalo  da  umska  duša  ima  ne  samo  sposobnost 
umovanja  nego  i  sposobnost  opažanja.  Djelovanje  pak  opa¬ 
žanja  ne  nastaje  bez  tjelesnog  pomagala.  Trebalo  je  dakle 
da  se  umska  duša  sjedini  s  takvim  tijelom  koje  bi  moglo 
biti  prikladan  organ  za  opažanje. 

Sva  se  pak  druga  osjetila  temelje  na  opipu.  A  za  organ 
opipa  traži  se  da  bude  po  sredini  između  suprotnosti,  ka¬ 
kve  su  toplo  i  hladno,  vlažno  i  suho  i  slično,  čega  se  prihva¬ 
ća  opip.  Tako  je  naime  u  mogućnosti  prema  suprotnostima 
i  može  ih  opažati.  Stoga,  koliko  organ  opipa  bude  više  sve¬ 
den  na  ravnomjernost  sklopa,  toliko  će  opip  biti  zamjetlji- 
viji.  Umska  pak  duša  najpotpunije  ima  sposobnost  opaža¬ 
nja  jer  ono  što  je  nižeg  stupnja  prethodno  postoji  kao  savr¬ 
šenije  u  višem  stupnju,  kako  kaže  Dionizije  u  knjizi  O 
Božjim  imenima.  Zato  je  trebalo  da  tijelo  s  kojim  se  sjedi¬ 
njuje  umska  duša  bude  smiješano  tijelo,  među  svim  drugi¬ 
ma  više  svedeno  na  ravnomjernost  sklopa. 

I  zato  je  čovjek  među  svim  živim  bićima  boljeg  opipa.  A 
među  samim  ljudima  oni  koji  su  boljeg  opipa  boljeg  su  i 
uma.  Znak  je  toga  što  vidimo  da  su  nježni  mesom  vrlo  spo¬ 
sobni  pameću,  kako  se  kaže  u  2.  knjizi  djela  O  duši. 

Na  prvi  razlog  treba  dakle  reći:  Možda  bi  tko  htio  izbjeći 
to  predbacivanje  time  što  bi  rekao  da  je  ljudsko  tijelo  bilo 
nepropadljivo  prije  grijeha.  No  taj  se  odgovor  ne  čini  do¬ 
voljnim  jer  je  ljudsko  tijelo  prije  grijeha  bilo  besmrtno  ne 
po  prirodi,  nego  po  daru  božanske  milosti.  Inače  mu  bes¬ 
mrtnost  ne  bi  grijehom  bila  oduzeta  kao  što  ni  besmrtnost 
demonima. 

I  zato  treba  na  drugi  način  kazati  da  se  u  materiji  nalaze 
dva  stanja:  jedno  koje  se  bira  zato  da  bude  primjereno 
obliku,  a  drugo  koje  proistječe  iz  nužde  prijašnjeg  uređe¬ 
nja.  Tako  majstor  za  oblik  pile  izabire  željeznu  materiju, 
prikladnu  da  siječe  tvrde  predmete,  a  to  što  zubi  pile  mogu 
otupjeti  i  navući  rđu,  slijedi  iz  nužde  materije.  Tako  dakle  i 
umskoj  duši  pripada  tijelo  istog  sastava.  Međutim,  iz  nu¬ 
žde  materije  slijedi  to  da  je  propadljivo.  —  Kad  bi  pak  net¬ 
ko  tvrdio  da  je  Bog  mogao  izbjeći  tu  nuždu,  treba  kazati  da 
se  u  sastavu  prirodnih  stvari  ne  gleda  što  Bog  može  učini¬ 
ti,  nego  što  odgovara  prirodi,  kako  kaže  Augustin  u  2.  knji- 

zi  djela  O  Postanku  doslovce.'  Ipak  se  Bog  pobrinuo  pruža¬ 
jući  lijek  protiv  smrti  darom  milosti. 

Na  drugi  razlog  treba  reći  da  umska  duša  ne  mora  imati 
tijelo  radi  same  umske  djelatnosti  po  sebi,  nego  radi  osje- 
tilne  sposobnosti  koja  traži  jednako  građen  organ.  Zato  je 
trebalo  da  se  umska  duša  sjedini  s  takvim  tijelom,  a  ne  s 
jednostavnim  elementom  ili  sa  smiješanim  tijelom  u  ko¬ 
jem  bi  po  kvantitetu  prevladavala  vatra,  jer  ne  bi  moglo  bi¬ 
ti  jednakosti  u  građi  zbog  djelatne  snage  vatre.  A  ovo  rav¬ 
nomjerno  izgrađeno  tijelo  ima  neko  dostojanstvo  po  tome 
što  je  udaljeno  od  suprotnosti.  U  tome  je  na  neki  način 
slično  nebeskom  tijelu. 

Na  treći  razlog  treba  reći:  Dijelovi  živog  bića  kao  oko,  ru¬ 
ka,  meso,  kost  i  drugo  takvo  nisu  dio  vrste,  nego  su  cjelina 
i  zato  se,  točno  govoreći,  ne  može  reći  da  pripadaju  različi¬ 
tim  vrstama,  nego  različitom  rasporedu.  To  pripada  um- 
skoj  duši,  koja,  premda  je  jedna  po  biti,  ipak  je  zbog  svojeg 
usavršavanja  mnogostrana  u  sposobnosti  pa  zato  za  razli¬ 
čite  djelatnosti  treba  različite  rasporede  dijelova  tijela  s 
kojima  se  sjedinjuje.  I  stoga  vidimo  da  je  veća  različnost 
dijelova  u  savršenim  živim  bićima  nego  u  nesavršenim,  a  u 
njima  veća  nego  u  biljkama. 

Na  četvrti  razlog  treba  reći  da  umska  duša,  jer  obuhvaća 
općenitost,  ima  sposobnost  za  neograničene  stvari.  Zato 
joj  priroda  nije  mogla  odrediti  ni  određene  prirodne  vred¬ 
note  a  također  ni  pomoć  bilo  za  obranu  bilo  za  pokrivanje 
kao  drugim  živim  bićima  kojih  duše  imaju  težnju  i  moć  za 
neke  određene  pojedinosti.  Nego  umjesto  svega  toga  čov¬ 
jek  ima  od  prirode  razum  i  ruke,  a  to  su  organi  organa 1 2  jer 
pomoću  njih  čovjek  može  sebi  napraviti  nebrojene  vrste 
oruđa  za  nebrojene  učinke. 


1  Gl.  1;  ML  34,  263. 

2  Aristotel,  O  duši  III  gl.  8,  n  2;  431  b  28. 

Članak  6 

Sjedinjuje  11  se  umska  duša  s  tijelom  posredstvom 
akcidentalnlh  dispozicija? 

Kod  šestog  je  članka  ovakav  postupak:  Čini  se  da  se  um¬ 
ska  duša  sjedinjuje  s  tijelom  posredstvom  nekih  akciden- 
talnih  dispozicija. 

1.  Svaki  je  naime  oblik  u  materiji  koja  mu  odgovara  i 
koja  je  za  nj  raspoređena.  Ali  dispozicije  za  oblik  neke  su 
akcidencije.  Stoga  treba  unaprijed  zamisliti  neke  akciden- 
cije  u  materiji  prije  supstancijalnog  oblika,  pa  tako  i  prije 
duše  jer  je  ona  neki  supstancijalni  oblik. 

2.  Osim  toga,  različiti  oblici  jedne  vrste  traže  različite 
dijelove  materije.  No  različiti  se  dijelovi  materije  mogu  za¬ 
misliti  samo  po  diobi  mjerljivih  kvantiteta.  Dakle  u  mate¬ 
riji  treba  zamisliti  dimenzije  prije  supstancijalnih  oblika 
kojih  u  jednoj  vrsti  ima  mnogo. 

3.  Osim  toga,  duhovno  se  pridružuje  tjelesnom  dodirom 
sposobnosti.  A  sposobnost  duše  njezina  je  moć.  Dakle  vidi 
se  da  se  duša  sjedinjuje  s  tijelom  posredstvom  moći  koja 
je  neka  akcidencija. 

Ali  tome  se  protivi  to  što  je  akcidencija  kasnija  od  sup¬ 
stancije,  vremena  i  spoznaje,  kako  se  kaže  u  7.  knjizi  Meta¬ 
fizike.1  Ne  može  se  dakle  u  materiji  zamisliti  neki  akciden- 
talni  oblik  prije  duše  koja  je  supstancijalni  oblik. 

ODGOVARAM:  Treba  reći,  kad  bi  se  duša  sjedinjavala  s 
tijelom  samo  kao  pokretačka  snaga,  ne  bi  bilo  nikakve  za¬ 
preke,  čak  bi,  štoviše,  bilo  potrebno  da  između  duše  i  tijela 
budu  kao  posrednici  neke  sposobnosti,  naime,  od  strane 
duše  moć  da  njome  pokreće  tijelo,  a  od  strane  tijela  spret¬ 
nost  da  djelovanjem  duše  postane  pokretljivo. 

Ali  ako  se  umska  duša  sjedinjuje  s  tijelom  kao  supstanci¬ 
jalni  oblik,  kako  je  gore  (čl.  1)  već  rečeno,  nemoguće  je  da 
neka  akcidentalna  dispozicija  upadne  između  tijela  i  duše 
ili  između  bilo  kojeg  supstancijalnog  oblika  i  njegove  ma¬ 
terije.  Tome  je  uzrok  ovo:  Budući  da  se  materija  nalazi  u 


1  VI  gl.  1,  n.  6:  1028  a  31. 

stanju  mogućnosti  za  sve  čine  po  nekom  redu,  treba  da  se 
ono  što  je  općenito  prvo  u  činima  najprije  shvati  u  materi¬ 
ji.  Prvi  je  pak  od  svih  čina  bitak.  Nemoguće  je  dakle  spo¬ 
znati  da  je  materija  topla  ili  koliko  je  topla  prije  nego  se 
spozna  njezin  bitak  u  zbiljnosti.  Bitak  pak  u  zbiljnosti  ima 
materija  po  supstancijalnom  obliku  koji,  kako  je  već  reče¬ 
no  (čl.  4),  stvara  bitak  na  jednostavan  način.  Stoga  je  ne¬ 
moguće  da  bilo  kakve  akcidentalne  dispozicije  unaprijed 
postoje  u  materiji  prije  supstancijalnog  oblika  i,  dosljedno 
tome,  prije  duše. 

Na  prvi  dakle  razlog  treba  reći:  Kako  je  očito  iz  prethod¬ 
no  izloženoga  (čl.  4),  oblik  savršeniji  po  snazi  sadržava  niže 
oblike  koliko  ih  god  ima.  I  zato,  postojeći  kao  jedan  i  isti, 
usavršava  materiju  prema  različitim  stupnjevima  savršen¬ 
stva.  Po  biti  je  naime  jedan  isti  oblik,  po  kojem  je  čovjek 
biće  u  zbiljnosti  i  po  kojem  je  tijelo  i  po  kojem  je  nešto  ži¬ 
vo  i  po  kojem  je  živo  biće  i  po  kojem  je  čovjek.  Očevidno  je 
međutim  da  svaki  rod  prate  vlastite  akcidencije.  Kao  što 
se  dakle  materija  unaprijed  zamišlja  usavršena  po  bitku 
prije  pojma  tjelesnosti,  poput  drugih  stvari,  tako  se  prije 
tjelesnosti  prethodno  zamišljaju  akcidencije  koje  pripada¬ 
ju  biću.  I  tako  se  u  materiji  unaprijed  zamišljaju  dispozici¬ 
je  prije  oblika  ne  s  obzirom  na  čitav  njezin  učinak,  nego 
samo  s  obzirom  na  kasniji. 

Na  drugi  razlog  treba  reći:  Kvantitativne  su  dimenzije 
akcidencije  što  prate  tjelesnost  koja  pristaje  čitavoj  mate¬ 
riji.  Stoga  se  materija,  već  zamišljena  s  tjelesnošću  i  di¬ 
menzijama,  može  shvatiti  kao  rastavljena  na  različite  dije¬ 
love  da  bi  tako  dobila  različite  oblike  prema  daljim  stup¬ 
njevima  savršenstva.  Premda  je  naime  po  biti  isti  oblik 
koji  materiji  dodjeljuje  različite  stupnjeve  savršenstva,  ka¬ 
ko  je  izloženo  (uz  1),  ipak  se  po  razumskom  razmatranju 
razlikuje. 

Na  treći  razlog  treba  reći  da  se  duhovna  supstancija,  ko¬ 
ja  se  sjedinjuje  s  tijelom  samo  kao  pokretačka  snaga,  s  nji¬ 
me  sjedinjuje  po  moći  ili  sposobnosti.  Ipak  ona  upravlja 
njime  i  pokreće  ga  svojom  moći  i  sposobnošću. 

Članak  7 

Sjedinjuje  li  se  duša  s  tijelom  živog  bića  posredstvom 
nekog  tijela? 

Kod  sedmog  je  članka  ovakav  postupak:  Čini  se  da  se  du¬ 
ša  sjedinjuje  s  tijelom  živog  bića  posredstvom  nekog  tijela. 

1.  Kaže  naime  Augustin  u  7.  knjizi  djela  O  Postanku  do¬ 
slovce r1  da  duša  upravlja  tijelom  pomoću  svjetla,  tj.  vatre,  i 
zraka,  a  to  je  dvoje  sličnije  dahu.  No  vatra  i  zrak  jesu  tije¬ 
la.  Dakle  duša  se  sjedinjuje  s  ljudskim  tijelom  posred¬ 
stvom  nekog  tijela. 

2.  Osim  toga,  čini  se  da  se  ono  čijim  se  uklanjanjem  ra¬ 
stavlja  spoj  nekih  združenih  stvari  nalazi  među  njima  kao 
posrednik.  Ali  kad  nestaje  daha,  duša  se  odjeljuje  od  tijela. 
Dakle  dah,  koji  je  vrlo  tanano  tijelo,  posrednik  je  u  spoju 
tijela  i  duše. 

3.  Osim  toga,  one  stvari  koje  se  mnogo  razlikuju  sjedi¬ 
njuju  se  samo  preko  posrednika.  A  umska  se  duša  razliku¬ 
je  od  tijela  i  time  što  je  bestjelesna  i  time  što  je  nepropa- 
dljiva.  Čini  se  dakle  da  se  s  njime  sjedinjuje  posredstvom 
nečega  što  je  nepropadljivo  tijelo.  A  to  je,  čini  se,  neko  ne¬ 
besko  svjetlo  koje  spaja  elemente  i  svodi  ih  na  jedno. 

Ali  tome  se  protivi  ono  što  govori  Filozof  u  2.  knjizi  djela 
O  duši1  da  ne  treba  pitati  jesu  li  jedno  duša  i  tijelo  kao  što 
ni  to  jesu  li  jedno  vosak  i  lik.  Ali  lik  se  sjedinjuje  s  voskom 
bez  posredstva  nekog  tijela.  Dakle  i  duša  s  tijelom. 

ODGOVARAM:  Treba  reći,  kad  bi  se  duša,  prema  mišlje¬ 
nju  platonovaca  (usp.  čl.  1),  sjedinjavala  s  tijelom  samo 
kao  pokretačka  snaga,  bilo  bi  umjesno  kazati  da  se  između 
duše  čovjeka  ili  bilo  kojeg  živog  bića  i  tijela  upleću  neka 
druga  tijela  kao  posrednici.  Zgodno  je  naime  za  pokretač¬ 
ku  snagu  pokretati  nešto  udaljeno  pomoću  bližih  posredni¬ 
ka. 

Ako  se  pak  duša  sjedinjuje  s  tijelom  kao  oblik,  kao  što  je 
već  (čl.  1)  rečeno,  nemoguće  je  da  se  s  njime  sjedinjuje  po¬ 
sredstvom  nekog  tijela.  Razlog  je  tome  što  se  nešto  naziva 

1  Gl.  19;  ML  34,  364. 

2  Gl.  1,  n.  7;  412  b  6. 

jednim  tako  kao  i  biće.  Oblik  pak  sam  po  sebi  djeluje  da 
stvar  bude  u  zbiljnosti  jer  je  on  po  svojoj  biti  zbiljnost  i  ne 
daje  bitak  preko  nekog  posrednika.  Zato  jedinstvo  stvari, 
sastavljene  od  materije  i  oblika,  nastaje  po  samom  obliku 
koji  se  po  sebi  sjedinjuje  s  materijom  kao  njezina  zbilj¬ 
nost.  I  ne  postoji  ništa  drugo  što  sjedinjuje  nego  djelatna 
snaga  koja  djeluje  da  materija  bude  u  zbiljnosti,  kako  se 
kaže  u  8.  knjizi  Metafizike .* 

Odatle  je  jasno  da  su  kriva  mišljenja  onih  koji  su  tvrdili 
da  između  duše  i  tijela  čovjekova  postoje  neka  tijela  kao 
posrednici.  Medu  njima  neki  su  platonovci  govorili  da  um- 
ska  duša  ima  prirodno  s  njom  sjedinjeno  nepropadljivo  ti¬ 
jelo,  od  kojega  se  nikada  ne  odjeljuje,  i  da  se  posredstvom 
njega  sjedinjuje  s  propadljivim  ljudskim  tijelom.  —  Neki 
su  pak  govorili  da  se  spaja  s  tijelom  posredstvom  tjelesnog 
daha,  a  drugi  su  opet  izjavljivali  da  se  sjedinjuje  posred¬ 
stvom  svjetla,  za  koje  kažu  da  je  tijelo,  i  prirode  petog  ele¬ 
menta  (etera),  tako  da  se  vegetativna  duša  sjedinjuje  s  tije¬ 
lom  posredstvom  svjetla  zvjezdanog  neba,  osjetilna  duša 
posredstvom  svjetla  kristalnog  neba,  a  umska  duša  po¬ 
sredstvom  svjetla  vatrenog  neba.  No  to  se  pokazuje  netoč¬ 
nim  i  smiješnim  koje  zato  što  svjetlo  nije  tijelo,  koje  zato 
što  peti  elemenat  materijalno  ne  ulazi  u  sastav  smiješanog 
tijela,  jer  je  nepromjenjiv,  koje  i  zato  što  se  duša  sjedinjuje 
s  tijelom  neposredno  kao  oblik  s  materijom. 

Na  prvi  dakle  razlog  treba  reći  da  Augustin  govori  o  duši 
ukoliko  pokreće  tijelo  pa  se  zato  služi  riječju  upravljanje 
(administratio).  A  istina  je  da  krupnije  dijelove  tijela  duša 
pokreće  pomoću  sitnijih.  Prvo  je  pak  oruđe  pokretačke 
snage  dah,  kako  kaže  Filozof  u  knjizi  O  uzroku  kretanja  ži¬ 
vih  bića.* 

Na  drugi  razlog  treba  reći,  kad  se  ukloni  dah,  da  se  gubi 
spoj  duše  s  tijelom  ne  zato  što  bi  dah  bio  posrednik,  nego 
zato  što  se  uklanja  stanje  po  kojem  je  tijelo  spremno  za  ta¬ 
kav  spoj.  No  dah  je  ipak  kao  prvo  oruđe  pokreta  posrednik 
u  kretanju. 

Na  treći  razlog  treba  reći:  Duša  se  doduše  vrlo  mnogo 
razlikuje  od  tijela  ako  se  stanja  jednoga  i  drugoga  razma- 

3  VII  gl.  6,  n.  8;  1045  b  21. 

4  Ili:  O  kretanju  živih  bića,  gl.  10;  703  a  9. 

traju  odjelito.  Stoga  kad  bi  jedno  i  drugo  imalo  bitak  odvo¬ 
jeno,  trebalo  bi  da  se  umiješaju  mnogi  posrednici.  No  ka¬ 
ko  je  duša  oblik  tijela,  nema  svoj  bitak  odijeljeno  od  bitka 
tijela,  nego  se  svojim  bitkom  sjedinjuje  s  tijelom  nepo¬ 
sredno.  Tako  se  naime  i  bilo  koji  oblik,  ako  se  promatra 
kao  zbiljnost,  veoma  razlikuje  od  materije  koja  je  biće  sa¬ 
mo  u  mogućnosti. 


članak  8 

Je  li  čitava  duša  u  bilo  kojem  dijelu  tijela? 

Kod  osmog  je  članka  ovakav  postupak:  Čini  se  da  čitava 
duša  nije  u  bilo  kojem  dijelu  tijela. 

1.  Kaže  naime  Filozof  u  knjizi  O  uzroku  kretanja  živih  bi¬ 
ća'.  Ne  treba  da  duša  bude  u  svakom  dijelu  tijela,  nego  u 
nekom  početku  tijela  žive  druge  stvari  zato  što  su  rođene 
istovremeno  da  vrše  vlastito  kretanje  po  prirodi. 

2.  Osim  toga,  duša  se  nalazi  u  tijelu  čija  je  zbiljnost.  A  to 
je  zbiljnost  organskog  tijela.  Dakle  se  u  organskom  tijelu 
jedino  i  nalazi.  Ali  nije  bilo  koji  dio  ljudskog  tijela  organ¬ 
sko  tijelo.  Dakle  duša  nije  čitava  u  bilo  kojem  dijelu  tijela. 

3.  Osim  toga,  u  2.  knjizi  djela  O  duši1 2  kaže  se,  kao  što  se 
dio  duše  odnosi  prema  dijelu  tijela  kao  vid  prema  zjenici, 
da  se  tako  čitava  duša  odnosi  prema  čitavom  tijelu  živog 
bića.  Ako  je  dakle  čitava  duša  u  bilo  kojem  dijelu  tijela, 
odatle  slijedi  da  je  svaki  dio  tijela  živo  biće. 

4.  Osim  toga,  sve  se  moći  duše  zasnivaju  na  samoj  njezi¬ 
noj  biti.  Ako  je  dakle  duša  čitava  u  bilo  kojem  dijelu  tijela, 
slijedi  da  su  sve  moći  duše  u  bilo  kojem  dijelu  tijela,  i  tako 
će  vid  biti  u  uhu,  a  sluh  u  oku.  A  to  je  neumjesno. 

5.  Osim  toga,  kad  bi  u  bilo  kojem  dijelu  tijela  bila  čitava 
duša,  bilo  koji  dio  tijela  izravno  bi  o  njoj  ovisio.  Ne  bi  da¬ 
kle  jedan  dio  ovisio  o  drugome  niti  bi  jedan  dio  bio  važniji 
od  drugoga,  a  to  je  očito  krivo.  Duša  dakle  nije  u  bilo  ko¬ 
jem  dijelu  tijela  čitava. 

1  Ili:  O  kretanju  živih  bića,  gl.  10;  703  a  34. 

2  Gl.  1,  n.  9.  11;  412  b  17-27 

Ali  tome  se  protivi  što  Augustin  u  6.  knjizi  djela  O  Troj¬ 
stvu 3  kaže  da  je  duša  u  kojem  mu  drago  tijelu  i  u  čitavome 
čitava  te  da  je  čitava  i  u  bilo  kojem  njegovu  dijelu. 

ODGOVARAM:  Treba  reći,  kao  što  je  drugdje  već  rečeno, 
kad  bi  se  duša  sjedinjavala  s  tijelom  samo  kao  pokretačka 
snaga,  da  bi  se  moglo  kazati  da  nije  u  bilo  kojem  dijelu  ti¬ 
jela,  nego  samo  u  jednom  preko  kojega  pokreće  druge  dije¬ 
love.  Ali  budući  da  se  duša  sjedinjuje  s  tijelom  kao  oblik, 
potrebno  je  da  bude  cjelovito  i  u  svakom  dijelu  tijela. 
Oblik  tijela  nije  naime  akcidentalan,  nego  supstancijalan. 
Supstancijalni  pak  oblik  nije  savršenstvo  samo  cjeline  ne¬ 
go  bilo  kojeg  dijela.  Budući  naime  da  se  cjelina  sastoji  od 
dijelova,  oblik  cjeline  koji  ne  daje  bitak  pojedinim  dijelovi¬ 
ma  jest  oblik  koji  je  složenost  i  red  kao  oblik  kuće,  a  takav 
je  oblik  akcidentalan.  Duša  je  naprotiv  supstancijalan 
oblik,  pa  je  zato  potrebno  da  bude  oblik  i  zbiljnost  ne  sa¬ 
mo  cjeline  nego  i  svakoga  dijela.  I  stoga  kao  što  se,  kad  se 
duša  povuče,  kaže  živo  biće  i  čovjek  samo  dvosmisleno  kao 
što  i  živo  biće  naslikano  i  isklesano  u  kamenu,  tako  je  i  s 
rukom  i  okom  ili  s  mesom  i  košću,  kako  kaže  Filozof.4 
Znak  je  toga  što,  kad  se  duša  povuče,  nijedan  dio  tijela  ne 
obavlja  svoj  posao  iako  sve  što  sadržava  vrstu  sadržava  i 
njezino  djelovanje.  Zbiljnost  je  pak  u  onome,  čega  je  nešto 
zbiljnost.  Zato  treba  da  duša  bude  u  čitavom  tijelu  i  u  bilo 
kojem  njegovu  dijelu. 

A  da  se  čitava  nalazi  u  bilo  kojem  njegovu  dijelu,  može 
se  razabrati  odatle  što,  budući  da  je  cjelina  ono  što  se  dije¬ 
li  na  dijelove,  na  temelju  podjele  na  troje  postoji  cjelovi¬ 
tost  od  tri  dijela.  Ima  naime  neka  cjelina  koja  se  dijeli  na 
kvantitativne  dijelove  kao  čitava  crta  ili  čitavo  tijelo.  Ima  i 
neka  cjelina  koja  se  dijeli  na  dijelove  pojma  i  biti.  Kao  što 
se  ono  što  je  definirano  rastavlja  na  dijelove  definicije,  ta¬ 
ko  se  i  složenica  rastavlja  na  materiju  i  oblik.  Treća  je  pak 
cjelina  moći  koja  se  dijeli  na  dijelove  sposobnosti. 

Ali  prvi  način  cjelovitosti  ne  pristaje  oblicima  osim  mo¬ 
žda  po  akcidenciji,  i  to  samo  onim  oblicima  koji  se  ravno¬ 
dušno  odnose  prema  kvantitativnoj  cjelini  i  njezinim  dije¬ 
lovima.  Tako  je  bjelini,  što  se  tiče  nje  same,  potpuno  sveje- 

3  Gl.  6;  ML  42,  929 

4  O  duši  II  gl.  1  n.  8.  9;  419  b  9-17 

dno  da  li  će  biti  na  čitavoj  površini  i  na  bilo  kojem 
njezinu  dijelu,  pa  zato  kad  se  podijeli  površina,  dijeli  se  i 
bjelina  po  akcidenciji.  No  oblik  koji  traži  različnost  u  dije¬ 
lovima,  a  takva  je  duša,  osobito  duša  savršenih  živih  bića, 
ne  odnosi  se  jednako  prema  cjelini  i  dijelovima.  Stoga  se 
ne  dijeli  kvantitativnom  diobom  po  akcidenciji.  Tako  se 
dakle  kvantitativna  cjelovitost  ne  može  pripisati  duši  ni  po 
sebi  ni  po  akcidenciji.  —  No  druga  cjelovitost  koja  se  opa¬ 
ža  s  obzirom  na  savršenstvo  pojma  i  biti  pristaje  oblicima 
prikladno  i  po  sebi.  A  slično  i  cjelovitost  sposobnosti  jer  je 
oblik  početak  djelatnosti. 

Ako  bi  se  dakle  o  bjelini  pitalo  je  li  čitava  na  čitavoj  po¬ 
vršini  i  na  bilo  kojem  njezinu  dijelu,  trebalo  bi  praviti  raz¬ 
liku.  Spomene  li  se  naime  kvantitativna  cjelovitost  koju 
bjelina  ima  po  akcidenciji,  ne  bi  čitava  bjelina  bila  na  bilo 
kojem  dijelu  površine.  A  slično  treba  kazati  i  o  cjelovitosti 
sposobnosti.  Više  naime  može  djelovati  na  vid  bjelina  koja 
je  na  čitavoj  površini  nego  bjelina  koja  je  na  nekom  njezi¬ 
nu  djeliću.  Ali  ako  se  spomene  cjelovitost  vrste  i  biti,  čita¬ 
va  je  bjelina  na  bilo  kojem  dijelu  površine. 

No  budući  da  duša,  kako  je  već  rečeno,  nema  kvantita¬ 
tivnu  cjelovitost  ni  po  sebi  ni  po  akcidenciji,  dovoljno  je 
kazati  da  je  čitava  duša  u  bilo  kojem  dijelu  tijela  po  cjelo¬ 
vitosti  savršenstva  i  biti,  a  ne  po  cjelovitosti  sposobnosti. 
Ona  naime  nije  u  bilo  kojem  dijelu  tijela  po  kojoj  god  svo¬ 
joj  moći,  već  po  vidu  u  oku,  po  sluhu  u  uhu  i  tako  u 
drugome. 

Ipak,  budući  da  duša  traži  različitost  u  dijelovima,  treba 
imati  na  umu  da  se  ona  ne  obazire  na  isti  način  na  cjelinu  i 
na  dijelove,  nego  najprije  i  po  sebi  na  cjelinu  kao  na  nešto 
što  joj  je  svojstveno  i  sukladno  i  može  se  usavršavati,  a 
istom  kasnije  na  dijelove  prema  tome  kako  su  raspoređeni 
prema  cjelini. 

Na  prvi  dakle  razlog  treba  reći  da  Filozof  govori  o  pokre¬ 
tačkoj  moći  duše. 

Na  drugi  razlog  treba  reći  da  je  duša  zbiljnost  organ¬ 
skog  tijela  kao  prve  i  njoj  sukladne  cjeline  koja  se  može 
usavršavati. 

Na  treći  razlog  treba  reći  da  je  živo  biće  ono  što  se  sasto¬ 
ji  od  duše  i  cjeline  tijela,  koja  je  ono  prvo  i  njoj  sukladno 

što  se  može  usavršavati.  No  duša  se  ne  nalazi  u  dijelu,  pa 
stoga  ne  treba  da  dio  živog  bića  bude  živo  biće. 

Na  četvrti  razlog  treba  reći  da  su  neke  od  moći  duše  u 
njoj  takve  da  nadvisuju  čitavu  sposobnost  tijela,  a  to  su 
um  i  volja.  Zato  se  kaže  da  se  takve  moći  ne  nalaze  ni  u 
jednom  dijelu  tijela.  Druge  su  moći  zajedničke  duši  i  tijelu. 
Stoga  ne  treba  da  bilo  koja  od  tih  moći  bude  u  dijelu  u  ko¬ 
jem  je  duša,  nego  samo  u  onom  dijelu  tijela  koji  odgovara 
djelatnosti  takve  moći. 

Na  peti  razlog  treba  reći  da  se  kaže  kako  je  jedan  dio  ti¬ 
jela  važniji  od  drugog  zbog  različitih  moći  kojih  su  organi 
dijelovi  tijela.  Onaj  naime  dio  koji  je  organ  važnije  moći  ili 
koji  poglavitije  poslužuje  tu  moć  važniji  je  dio  tijela. 

PITANJE  77 
(S.  th. I) 

O  SPOSOBNOSTIMA  STO  PRIPADAJU  MOĆIMA  DUŠE 
OPĆENITO 

Nadalje,  valja  razmotriti  one  sposobnosti  što  pripadaju 
moćima  duše  (usp.  p.  75,  uvod).  Prvo,  općenito;  drugo,  po¬ 
jedinačno  (p.  78). 

U  vezi  s  prvom  temom  odgovorit  ćemo  na  osam  pitanja: 

1.  Da  li  je  bit  duše  njezina  moć? 

2.  Da  li  postoji  samo  jedna  moć  duše  ili  ih  ima  više? 

3.  Kako  se  međusobno  moći  duše  razlikuju? 

4.  O  njihovu  uzajamnom  poretku. 

5.  Da  li  je  duša  nosilac  svih  moći? 

6.  Da  li  moći  proizlaze  iz  biti  duše? 

7.  Da  li  jedna  moć  nastaje  iz  druge? 

8.  Da  li  sve  moći  duše  ostaju  u  njoj  poslije  smrti? 


Članak  1 

Da  11  je  bit  duše  njezina  moć? 

Gore  q.  54  a.  3;  Sent.  I  d.  3  q.  4  a.  2;  Ouodl.  X  q.  3  a.  1 ; 

De  špirit.  Creat.  a.  1 1 ;  Q.  de  anima  a.  12 

U  vezi  s  prvim  pitanjem  postupamo  ovako.  Čini  se  da  je 
bit  duše  njezina  moć.  Naime: 

1.  Augustin  u  IX  knjizi  O  Trojstvu 1  kaže  da  se  »pamet, 
spoznaja  i  ljubav  nalaze  u  duši  na  način  supstancije  (sub- 
stantialiter),  ili  —  da  se  izrazim  isto  —  na  način  biti 
(essentialiter)«.  A  u  X  knjizi2  dodaje  da  su  »pamćenje,  ra- 

1  PL  42,  963;  c.  4. 

2  PL  42,  984;  c.  11. 

zum  i  volja  jedan  jedini  život,  jedna  jedina  pamet  i  jedna 
jedina  bit«. 

2.  Osim  toga:  duša  je  odličnija  od  prve  materije.  A  prva 
se  materija  poistovjećuje  s  njezinom  moći.  Dakle,  tim  prije 
duša. 

3.  Osim  toga:  supstancijalni  je  oblik  jednostavniji  od  ak- 
cidentalnog.  Dovoljno  je  promotriti  kako  supstancijalni 
oblik  ne  podliježe  povećanjima  ili  smanjenjima  napora, 
nego  se  sastoji  u  nečem  nedjeljivom.  A  akcidentalni  je 
oblik  sama  njegova  moć.  Dakle,  tim  prije  je  to  supstanci¬ 
jalni  oblik,  koji  je  duša. 

4.  Zatim:  osjetilna  je  moć  počelo  osjetilne  spoznaje,  a  ra¬ 
zumska  je  moć  počelo  razumske  spoznaje.  A  prema  Filozo¬ 
fu  u  II  knjizi  O  duši3,  »duša  je  prvo  počelo  osjetilne  i  ra¬ 
zumske  spoznaje«.  Dakle,  duša  se  poistovjećuje  s  njezinim 
moćima. 

5.  Nadalje:  sve  što  nije  dio  biti  neke  stvari,  pripada  njezi¬ 
noj  akcidenciji.  Ako  je,  dakle,  moć  duše  izvan  njezine  biti, 
slijedi  da  je  ona  neka  akcidencija.  To  se,  međutim,  protivi 
onomu  što  Augustin  kaže  u  IX  knjizi  O  Trojstvu  (usp.  bilj. 
1),  gdje  tvrdi  da  se  prije  spomenute  stvari  (1.  razlog)  »ne 
nalaze  u  duši  kao  u  subjektu,  kao  što  se  boja  i  oblik  nalaze 
u  tijelu,  jednako  kao  svaka  druga  kakvoća  i  kolikoća,  budu¬ 
ći  da  se  svako  bivstvo  (entitas)  takve  vrste  ne  proteže  izvan 
subjekta  u  kojemu  se  nalazi;  duh  (mens),  naprotiv,  može 
još  ljubiti  i  spoznavati  druge  predmete«. 

6.  K  tome:  »jednostavniji  oblik  ne  može  biti  subjekt4«.  A 
duša  je  jednostavniji  oblik,  budući  da  nije  sastavljena  od 
materije  i  oblika,  kao  što  smo  već  kazali  (p.  75  čl.  5).  Dakle, 
moć  se  duše  ne  može  nalaziti  u  njoj  samoj  kao  u  nekom 
subjektu. 

7.  Napokon:  akcidencija  ne  može  prouzročiti  neku  sup- 
stancijalnu  razliku.  A  »osjetilno«  i  »razumsko«  supstanci- 
jalne  su  razlike  što  proizlaze  iz  osjetila  i  razuma,  dviju  mo¬ 
ći  duše.  Dakle,  moći  duše  nisu  akcidencije.  Stoga  se  čini  da 
moć  duše  valja  poistovjetiti  s  njezinom  biti. 

ALI  PROTIV  iznesenih  razloga  govori  Dionizije  uli.  po- 

3  C.  2  n.  12  (Bk  414A  12):  S.  Th„  lect.  4  n.  271. 

4  BOETIUS,  De  Trin.  1.  c.  2:  PL  64,  1250. 

glavlju  knjige  o  O  nebeskoj  hijerarhiji :  »Nebeski  se  duho¬ 
vi  dijele  na  bit,  moć  i  djelovanje«.  Dakle,  tim  prije  je  jedno 
u  duši  bit,  a  drugo  snaga  ili  moć. 

ODGOVARAM:  Nemoguće  je  ustvrditi  da  se  bit  duše  po¬ 
istovjećuje  s  njezinim  moćima,  premda  su  neki  tako  misli¬ 
li.  Da  to  dokažemo,  dovoljna  su  nam  zasada  dva  dokaza. 
Prvo,  budući  da  moć  i  čin  dijele  biće  i  svaki  rod  bića,  ne¬ 
ophodno  je  da  moć  i  čin  pripadaju  istomu  rodu.  Stoga,  ako 
čin  ne  pripada  rodu  supstancije,  tada  niti  moć,  koja  izriče 
poredak  prema  tom  činu,  ne  pripada  rodu  supstancije.  A 
djelovanje  duše  ne  pripada  rodu  supstancije,  budući  da  se 
to  obistinjuje  samo  u  Bogu,  kojega  se  djelovanje  poistovje¬ 
ćuje  s  njegovom  supstancijom.  Stoga  Božja  moć,  kao  poče¬ 
lo  djelovanja,  nije  ništa  drugo  nego  Božja  bit.  A  to  se  ne 
može  obistiniti  niti  kada  je  riječ  o  duši,  niti  kada  je  riječ  o 
kojemgod  stvorenju,  kao  što  smo  već  vidjeli  kad  smo  govo¬ 
rili  o  anđelima  (p.  54  čl.  3). 

Drugo,  to  također  nije  moguće  niti  onda  kada  izravno 
promatramo  dušu.  Promatrana,  naime,  u  svojoj  biti,  duša 
je  čin.  Kad  bi,  dakle,  sama  bit  duše  bila  neposredno  počelo 
njezina  djelovanja,  tada  bi  onaj,  koji  stvarno  (actu)  ima 
dušu,  imao  uvijek  na  stvarni  način  životna  djelovanja,  kao 
što  je  onaj,  koji  uvijek  ima  dušu,  stvarno  živ.  —  Duša,  na¬ 
ime,  nije  čin  usmjeren  na  jedan  dalji  čin  ukoliko  je  oblik, 
nego  je  ona  posljednja  granica  u  postupku  nastajanja.  Sto¬ 
ga,  ako  se  duša  nalazi  u  mogućnosti  prema  jednom  dru¬ 
gom  činu,  onda  to  ne  treba  pridavati  njezinoj  biti  ukoliko 
je  ona  oblik,  nego  njezinim  moćima.  To  je  razlog  što  se  du¬ 
ša,  promatrana  kao  subjekt  njezinih  moći,  naziva*  »prvi 
čin«  (actus  primus),  koji  je  usmjeren  prema  jednom  dru¬ 
gom  činu.  —  A  poznato  je  da  onaj,  koji  ima  dušu,  nije  uvi¬ 
jek  u  činu  u  odnosu  na  životna  djelovanja.  Stoga  se  i  u 
odredbi  (in  definitione)  duše5 6 7  kaže  da  je  ona  »čin  nekoga 
tijela  koje  ima  život  kao  mogućnost«,  a  ta  mogućnost  ipak 
»ne  isključuje  dušu«8.  —  Preostaje,  dakle,  zaključak  da  se 
bit  duše  ne  poistovjećuje  s  njezinim  moćima.  Ništa,  naime, 

5  §  2:  PG  3,  284. 

6  ARISTOTELES,  De  anima  2  c.  1  n.  5  (Bk  412a  27);  S.  Th„  lect.  1  n.  227. 

7  Ibid.  (Bk  412a  15):  S.  Th.,  lect.  1  n.  220. 

8  Ibid.  n.  10  (Bk  412b  25):  S.  Th.,  lect.  2  n.  240. 

nije  u  mogućnosti  prema  jednom  drugom  činu  ukoliko  je 
čin. 

Odgovaram  na  razloge:  1.  Augustin  govori  o 
pameti  ukoliko  ona  spoznaje  i  ljubi  samu  sebe.  Na  taj  su 
način  spoznaja  i  ljubav,  ukoliko  se  odnose  na  nju  samu 
kao  na  spoznajni  i  ljubljeni  predmet,  suštinski  ili  bitno  u 
duši,  budući  da  je  sama  suština  ili  bit  duše  ono  što  netko 
spoznaje  i  ljubi. 

Slično  valja  shvatiti  i  drugu  tvrdnju,  da  su  one  »jedan  je¬ 
dini  život,  jedan  jedini  duh  i  jedna  jedina  bit«.  —  Ili,  kako 
tumače  drugi,  takav  je  govor  istinit  tada,  kada  moguću  cje¬ 
linu  (totum  potestativum),  što  se  nalazi  u  sredini  između 
sveopće  cjeline  (totum  universale)  i  sastavne  cjeline  (to¬ 
tum  integrale),  priričemo  i  jednoj  i  drugoj  strani.  Naime, 
sveopća  je  cjelina  prisutna  i  u  jednoj  i  u  drugoj  strani  sa 
čitavom  svojom  biti  i  moći,  kao  što  je  pojam  »živo  biće« 
(animal)  prisutan  i  u  čovjeku  i  u  konju.  Stoga  se  on  u  pra¬ 
vom  smislu  pririče  svakoj  pojedinoj  strani.  Naprotiv,  sa¬ 
stavna  se  cjelina  ne  nalazi  u  svakoj  strani,  niti  sa  čitavom 
biti,  niti  sa  čitavom  svojom  moći.  Zato  se  ona  nipošto  ne 
može  priricati  pojedinačnim  stranama,  ali  se  na  neki  na¬ 
čin,  premda  ne  u  pravom  smislu,  može  priricati  svima  za¬ 
jedno,  kao  kad  bismo,  primjerice,  rekli  da  su  zidovi,  krov  i 
temelj  kuća.  Moguća  se  cjelina,  naprotiv,  nalazi  u  pojedi¬ 
nim  stranama  sa  čitavom  svojom  biti,  ali  ne  sa  čitavom 
svojom  moći.  Zato  se  ona  na  izvjestan  način  može  priricati 
svakoj  strani,  ali  ne  u  tako  točnom  smislu  kao  sveopća  cje¬ 
lina.  I  upravo  u  tom  smislu  Augustin  govori  da  su  pamće¬ 
nje,  razum  i  volja  jedna  jedina  bit  duše. 

2.  Supstancijalni  oblik  je  čin  prema  kojemu  se  prva  ma¬ 
terija  nalazi  u  mogućnosti.  Stoga  mogućnost  materije  nije 
drugo  nego  njezina  bit. 

3.  Djelovanje  pripada  složenom  biću  na  isti  način  kao  i 
bitak  (esse);  onaj,  naime,  koji  djeluje,  taj  i  postoji.  Složeno 
pak  biće  prima  supstancijalno  postojanje  od  supstancijal- 
nog  oblika,  a  djeluje  posredstvom  moći  što  iz  supstancijal- 
nog  oblika  proizlazi.  Stoga  se  djelatni  akcidentalni  oblik 
odnosi  prema  supstancijalnom  obliku  djelatnika  (primje¬ 
rice,  toplina  prema  obliku  vatre)  kao  što  se  moći  duše  od¬ 
nose  prema  duši. 

4.  Činjenicu  da  je  akcidentalni  oblik  počelo  djelovanja 
također  valja  pripisati  supstancijalnom  obliku.  Stoga  je 
supstancijalni  oblik  prvo,  ne  i  najbliže,  počelo  djelovanja.  I 
u  tom  smislu  Filozof  tvrdi  »da  je  duša  počelo  osjetilne  i  ra¬ 
zumske  spoznaje«. 

5.  Ako  shvatimo  akcidenciju  kao  stvar  što  označava  sup¬ 
stanciju,  tada  ne  može  postojati  posrednik  između  akci- 
dencije  i  supstancije,  budući  da  se  u  jednom  određenom 
subjektu  one  suprotstavljaju  kao  tvrdnja  i  nijekanje,  to 
jest  kao  bitak  i  ne-bitak.  U  tom  je  smislu  neophodno  da 
moći  duše,  koje  se  ne  poistovjećuju  s  njezinom  biti,  budu 
akcidencije,  a  pripadaju  drugoj  vrsti  kakvoće.  No  ako  akci¬ 
denciju  shvatimo  kao  jedno  od  pet  Općih  svojstava  što  se 
pririču,  onda  postoji  nešto  kao  posrednik  između  supstan¬ 
cije  i  akcidencije.  Naime,  sve  što  pripada  biti  neke  stvari, 
pripada  njezinoj  supstanciji.  No  ne  možemo  odmah  nazva¬ 
ti  akcidencijom  sve  što  se  nalazi  izvan  biti,  nego  samo  ono 
što  nije  prouzročeno  po  bitnim  počelima  vrste.  Jer,  »vlasti¬ 
tosti«  ne  pripadaju  biti  stvari,  a  ipak  su  prouzročene  po 
bitnim  počelima  vrste,  pa  se  stoga  i  nalaze  kao  posrednik 
između  biti  i  akcidencije,  shvaćene  kao  svojstvo  što  se  pri- 
riče.  Na  taj  se  način  moći  duše  mogu  nazvati  posrednicima 
između  supstancije  i  akcidencije,  gotovo  kao  prirodna 
svojstva  duše. 

A  kad  Augustin  tvrdi  da  se  spoznaja  i  ljubav  ne  nalaze  u 
duši  kao  akcidencije  u  subjektu,  ne  misli,  u  smislu  prije 
iznesenog  tumačenja  (odg.  na  1.  razlog),  na  dušu  ukoliko 
ona  ljubi  i  spoznaje,  nego  ukoliko  je  ona  predmet  ljubavi  i 
spoznaje.  U  tom  smislu  vrijedi  njegovo  obrazloženje.  Kad 
bi  se,  naime,  ljubav  nalazila  u  ljubljenoj  duši  kao  u  subjek¬ 
tu,  akcidencija  bi  nadilazila  vlastiti  subjekt,  budući  da  du¬ 
ša  ljubi  i  druge  predmete. 

6.  Premda  duša  nije  sastavljena  od  materije  i  oblika 
(materia  et  forma),  ipak  ima  sama  u  sebi  izvjesnu  moguć¬ 
nost,  kako  je  već  rečeno  gore  (p.  75  čl.  5  odg.  na  4.  razlog). 
Stoga  ona  može  biti  subjekt  akcidencije.  Navedeni  tekst 
vrijedi  kad  je  riječ  o  Bogu,  koji  je  čisti  čin  (actus  purus),  a 
Boetije  ga  je  izložio  kad  je  o  njemu  govorio. 

7.  »Razumsko«  i  »osjetilno«,  ukoliko  su  vrsne  razlike,  ne 
izvode  se  iz  mogućnosti  osjetila  i  razuma,  već  iz  osjetilne  i 

razumske  duše.  No,  budući  da  se  supstancijalni  oblici,  koji 
su  nam  sami  po  sebi  nepoznati,  očituju  preko  akcidencija, 
nema  nikakve  zapreke  da  se  akcidencije  katkada  upotrije¬ 
be  mjesto  supstancijalnih  razlika. 

Članak  2 

Da  11  postoje  mnoge  moći  duše? 

U  vezi  s  drugim  pitanjem  postupamo  ovako.  Čini  se  da 
ne  postoje  mnoge  moći  duše.  Naime: 

1.  Razumska  se  duša  u  najvišem  stupnju  približava  slič¬ 
nosti  s  Bogom.  A  u  Bogu  postoji  jedna  jedina  i  jednostav¬ 
na  moć.  Dakle,  i  u  razumskoj  duši. 

2.  Osim  toga:  što  je  jedna  moć  viša,  to  je  jedinstvenija.  A 
razumska  duša  nadvisuje  u  moći  sve  druge  oblike.  Dakle, 
ona  mora  imati  jednu  moć  ili  mogućnost  u  najvišem  stup¬ 
nju. 

3.  Nadalje:  djelovanje  pripada  onomu  tko  ima  postoja¬ 
nje  u  činu.  A  čovjek,  prema  različitim  stupnjevima  savršen¬ 
stva,  ima  postojanje  snagom  iste  biti  duše,  kako  smo  već 
vidjeli  gore  (p.  76  čl.  3.4).  Dakle,  on  se  u  izvršavanju  mno¬ 
gostrukih  djelovanja  različitih  stupnjeva  služi  istom  moći 
duše. 

ALI  PROTIV  iznesenih  razloga  Filozof  u  II  knjizi  O  duši' 
tvrdi  da  postoje  mnoge  moći  duše. 

ODGOVARAM:  Neophodno  je  pretpostaviti  da  u  duši  po¬ 
stoje  mnoge  moći.  Da  bismo  se  u  to  uvjerili,  trebamo  pro¬ 
misliti,  kako  kaže  Filozof  u  II  knjizi  O  nebu1  2 ,  da  najniža  bi¬ 
ća  ne  mogu  postići  savršeno  dobro,  već  samo  neko  nesavr¬ 
šeno  dobro,  i  to  posredstvom  neznatnih  gibanja,  dok  bića, 
koja  su  od  njih  viša,  postižu  savršeno  dobro  mnogim  giba¬ 
njima;  na  još  se  većem  stupnju  nalaze  ona  bića  koja  ne¬ 
znatnim  gibanjima  postižu  savršeno  dobro;  najviše  pak  sa¬ 
vršenstvo  susrećemo  kod  onih  bića  koja  postižu  savršeno 
dobro  bez  ikakva  gibanja.  Primjer:  najmanje  je  sklon 
zdravlju  onaj,  koji  ne  može  postići  savršeno  zdravlje,  ali  s 

1  C.  2  n.  2  (Bk  413b  9);  c.  3  n.  1  (Bk  414a  30):  S.  Th.,  lect.  3  n.  261 ;  lect.  5  n. 

279. 

2  C.  12  n.  3  (Bk  292a  22):  S.  Th.,  lect.  18  n.  2-5. 

malo  lijekova  postiže  malo  zdravlja;  skloniji  je  pak  zdrav¬ 
lju  onaj  koji  može  postići  savršeno  zdravlje,  ali  pomoću 
mnogih  lijekova;  još  bolje  onaj  kojemu  je  dovoljno  malo 
lijekova:  najbolje  pak  onaj  koji  bez  lijekova  ima  savršeno 
zdravlje. 

Valja,  dakle,  reći  da  bića,  koja  su  niža  od  čovjeka,  posti¬ 
žu  samo  neka  pojedinačna  dobra,  pa  stoga  imaju  samo  ri¬ 
jetka  i  ograničena  djelovanja  i  moći.  Čovjek,  naprotiv,  ima 
mogućnost  postići  opće  i  savršeno  dobro,  budući  da  je  ka¬ 
dar  postići  blaženstvo.  No  on  se  po  prirodi  nalazi  na  po¬ 
sljednjem  stupnju  među  onima  bićima  koja  su  stvorena  za 
blaženstvo.  Stoga  ljudska  duša  ima  potrebu  za  mnogim  i 
raznovrsnim  djelovanjima  i  moćima.  Anđeli,  naprotiv, 
imaju  potrebu  za  manjom  različitošću  moći.  U  Bogu  pak 
ne  postoji  nijedna  moć  ili  djelovanje,  osim  njegove  biti. 

No  postoji  i  jedan  drugi  razlog  zbog  kojega  ljudska  duša 
ima  bogatstvo  različitih  moći,  a  taj  je  što  se  ona  nalazi  na 
granici  između  duhovnih  i  materijalnih  stvorenja,  pa  stoga 
na  nju  utječu  moći  i  jednog  i  drugog  reda  stvorenja. 

Odgovaram  na  razloge:  1.  Razumska  se  duša 
približava  sličnosti  s  Bogom  više  od  ostalih  nižih  stvorenja 
stoga  što  je  kadra  postići  savršeno  dobro  mnogim  i  različi¬ 
tim  sredstvima.  I  to  je  upravo  njezin  niži  stupanj  postoja¬ 
nja  u  odnosu  na  viša  stvorenja. 

2.  Moć,  obdarena  većim  jedinstvom,  viša  je  ako  se  prote¬ 
že  na  iste  predmete.  Naprotiv,  viša  je  jedna  umnogostruče¬ 
na  moć  ako  obuhvaća  veći  broj  stvari. 

3.  Jedna  stvar  ima  samo  jedno  supstancijalno  postoja¬ 
nje,  ali  njezina  djelovanja  mogu  biti  mnogostruka.  Dakle, 
jedna  je  bit  duše,  a  mnoge  su  njezine  moći. 

Članak  3 

Da  li  se  moći  duše  razlikuju  po  č Inima  i  predmetima? 

De  anima  2  lect.  6;  0.  de  anima  a.  13 

U  vezi  s  trećim  pitanjem  postupamo  ovako.  Čini  se  da  se 
moći  duše  ne  razlikuju  po  činima  i  predmetima.  Naime: 

1.  Nijednu  stvar  u  njezinoj  vrsti  ne  određuje  ono  što  do¬ 
lazi  poslije  nje  ili  joj  je  izvanjsko.  Čin  pak  dolazi  poslije 

mogućnosti,  a  predmet  je  opet  neka  izvanjska  stvar.  Dakle, 
moći  ne  mogu  poprimiti  vrstnu  razliku  po  njima. 

2.  Osim  toga:  suprotne  se  stvari  međusobno  najviše  raz¬ 
likuju.  Kad  bi  se,  dakle,  moći  razlikovale  po  predmetima, 
slijedilo  bi  da  se  suprotne  stvari  ne  bi  mogle  nalaziti  u 
istoj  moći.  A  to  je  krivo  gotovo  u  svim  slučajevima,  budući 
da  ista  vidna  mogućnost  uočava  bijelo  i  crno,  kao  što  je  isti 
okus  koji  osjeća  slatko  i  gorko. 

3.  Nadalje:  ako  uklonimo  uzrok,  uklanjamo  i  učinak. 
Kad  bi,  dakle,  razlika  među  moćima  proizlazila  iz  različito¬ 
sti  predmeta,  isti  predmet  ne  bi  mogao  pripadati  različitim 
moćima.  A  takva  je  tvrdnja  očito  kriva.  Naime,  spoznajna 
moć  spoznaje  isti  onaj  predmet  za  kojim  moć  težnje  žudi. 

4.  K  tome:  ono  što  je  po  sebi  uzrok  nekog  učinka,  to  ga 
neprestance  i  uzrokuje.  A  vidimo  da  neki  predmeti,  koji  su 
međusobno  različiti  i  koji  pripadaju  različitim  moćima, 
pripadaju  također  i  jednoj  moći.  Primjerice:  zvuk  i  boja 
pripadaju  vidu  i  sluhu,  koji  su  različite  moći,  a  ipak  pripa¬ 
daju  i  onoj  jednoj  moći,  koja  je  zajednički  osjet.  Dakle, 
moći  se  međusobno  ne  razlikuju  po  različitosti  predmeta. 

ALI  PROTIV:  one  stvari  što  dolaze  kasnije,  razlikuju  se 
po  onima  što  dolaze  prije.  A  Filozof  u  II  knjizi  O  duši'  na¬ 
učava  da  su  »čini  i  djelovanja  u  razumskom  redoslijedu 
prije  moći,  a  još  prije  dolaze  suprotne  stvari«,  to  jest  pred¬ 
meti.  Dakle,  moći  se  razlikuju  po  činima  i  predmetima. 

ODGOVARAM:  Moć,  baš  ukoliko  je  moć,  označava 
usmjerenje  prema  činu.  Stoga  narav  moći  moramo  upo¬ 
znati  iz  onoga  čina  prema  kojemu  je  ona  usmjerena.  Do¬ 
sljedno  tomu,  potrebno  je  da  narav  moći  poprimi  razliku 
na  osnovi  različite  naravi  čina.  Cin  pak  sa  svoje  strane  sli¬ 
jedi  različitu  narav  predmeta.  Naime,  svako  djelovanje  pri¬ 
pada  ili  djelatnoj  ili  trpnoj  moći  (potentiae  activae  vel  pa- 
ssivae).  Predmet  se,  nadalje,  odnosi  na  čin  trpne  moći,  kao 
na  svoje  počelo  ili  djelatni  uzrok.  Primjerice:  boja  je  uzrok 
gledanja  ukoliko  pokreće  vid.  U  odnosu,  naprotiv,  prema 
činu  djelatne  moći,  predmet  se  predstavlja  kao  dolazište  ili 
svrha:  predmet,  na  primjer,  moći  rasta  (u  živim  bićima  i 
biljkama)  je  ona  savršena  kolikoća  (quantum  perfectum) 

1  C.  4  n.  1  (Bk  415a  18):  S,  Th„  lect.  6  n.  304. 

koja  je  i  svrha  rasta.  Djelovanje,  dakle,  poprima  svoje 
određenje  od  te  dvije  stvari,  to  jest  ili  od  počela  (djelat¬ 
nika)  ili  od  svrhe  ili  dolazišta.  Naime,  grijanje  se  razlikuje 
od  hlađenja  po  tome,  što  prvo  proizlazi  iz  toploga  tijela, 
kao  djelatnog  počela,  a  svrha  mu  je  (proizvesti)  jedno  dru¬ 
go  toplo  tijelo;  dok  drugo  proizlazi  iz  jednog  hladnog  tijela 
i  usmjereno  je  na  jedno  drugo  hladno  tijelo.  Neophodno 
je,  stoga,  da  se  moći  međusobno  razlikuju  po  činima  i 
predmetima. 

No  ipak  treba  primijetiti  da  nuzgredni  elementi  ne  odre¬ 
đuju  jednu  vrstnu  razliku.  Živo  biće,  primjerice,  prima  bo¬ 
ju  kao  jednu  nuzgrednu  stvar,  pa  stoga  nemamo  promjenu 
vrste  kad  se  mijenja  boja,  nego  samo  onda  kad  se  mijenja¬ 
ju  bitne  odrednice,  to  jest  posredstvom  različitosti  u  osje- 
tilnoj  duši,  koja  može  ali  ne  mora  biti  sjedinjena  s  razu¬ 
mom.  Stoga  »razumsko«  i  »nerazumsko«  oblikuju  različi¬ 
tosti  koje  dijele  živo  biće  i  prave  od  njega  različite  vrste.  — 
Tako,  dakle,  u  moći  duše  ne  unosi  različitost  kakvagod  raz¬ 
ličitost  predmeta,  nego  samo  različitost  onih  predmeta, 
prema  kojima  je  moć  po  sebi  usmjerena.  Tako  osjetilo  po 
sebi  označava  poredak  prema  trpnoj  kakvoći,  koja  se  po 
sebi  dijeli  na  boju,  zvuk  i  slično,  pa  će  stoga  osjetilna  moć 
boje,  koja  se  zove  vid,  biti  različita  od  osjetilne  moći  zvu¬ 
ka,  koja  se  zove  sluh.  No  trpnoj  se  kakvoći,  primjerice  boji, 
može  nuzgredno  dogoditi,  (zbog  subjekta),  da  bude  muzi¬ 
čar  ili  gramatičar,  velik  ili  malen,  čovjek  ili  kamen.  I  stoga 
takve  razlike  ne  unose  u  moći  duše  nikakvo  razlučivanje. 

Odgovaram  na  razloge:  1.  Premda  u  odnosu  na 
postojanje  čin  dolazi  poslije  mogućnosti,  ipak  je  prije  nje¬ 
ga  u  redu  nakane  i  po  razumu,  kao  što  i  svrha  dolazi  prije 
djelatnog  uzroka.  —  Premda  je  nešto  izvanjsko,  predmet 
je  ipak  počelo  ili  svrha  djelovanja.  A  unutarnji  sastojci  jed¬ 
ne  stvari  imaju  biti  u  razmjeru  s  njezinim  počelom  i  njezi¬ 
nom  svrhom. 

2.  Kad  bi  jedna  moć  bila  po  sebi  okrenuta  prema  jednoj 
od  suprotnih  stvari  kao  prema  svomu  predmetu,  bilo  bi 
potrebno  da  druga  suprotna  stvar  pripada  jednoj  drugoj 
moći.  Naprotiv,  moć  duše  nije  sama  po  sebi  okrenuta  pre¬ 
ma  jednoj  od  suprotnih  stvari,  već  prema  njihovu  zajednič¬ 
kom  razlogu;  tako  vid  ne  označava  po  sebi  usmjerenje  pre- 

ma  bjelini,  već  prema  boji  kao  takvoj.  To  se  događa  stoga, 
što  je  jedna  od  suprotnih  stvari  na  neki  način  počelo  dru¬ 
ge.  One  se,  naime,  međusobno  odnose  kao  nešto  savršeno 
prema  nečemu  nesavršenom. 

3.  Nema  zapreke  da  jedna  stvar,  koja  je  u  biti  ista,  bude 
različita  u  svom  pojmu  i  tako  pripada  različitim  moćima. 

4.  Viša  moć  po  sebi  ima  oblikovni  predmet  mnogo  širi 
od  niže  moći,  jer:  što  je  jedna  moć  viša,  tim  se  na  više  pred¬ 
meta  proteže.  Stoga  ima  mnogo  stvari  što  zajednički  imaju 
isti  predmetni  pojam,  koji  oblikuje  vlastiti  predmet  jedne 
više  moći,  a  koje  se  ipak  međusobno  razlikuju  na  osnovi 
različitih  pojmova  što  oblikuju  vlastiti  predmet  nižih  moći. 
To  je  razlog  što  različiti  predmeti,  koji  pripadaju  različitim 
nižim  moćima,  ipak  potpadaju  pod  samo  jednu  višu  moć. 

Članak  4 

Da  li  u  moćima  duše  postoji  poredak? 

Q.  de  anima  a.  13  ad  10 

U  vezi  s  četvrtim  pitanjem  postupamo  ovako.  Čini  se  da 
u  moćima  duše  ne  postoji  poredak.  Naime: 

1.  među  bivstvima  što  potpadaju  pod  jednu  jedinu  razdi¬ 
obu,  ne  postoji  »prije«  i  »poslije«,  nego  su  ona  po  prirodi 
istodobna.  A  moći  se  duše  razlikuju  međusobno.  Dakle, 
među  njima  ne  postoji  poredak. 

2.  Osim  toga:  moći  duše  označavaju  poredak  u  odnosu 
na  njihove  predmete  i  u  odnosu  na  samu  dušu.  A  u  odnosu 
na  dušu  među  njima  ne  postoji  poredak,  jer  je  duša  samo 
jedna.  Isto  tako  i  u  odnosu  na  predmete,  jer  su  oni  posve 
različiti  i  nejednaki,  kao  na  primjer  boja  i  glas.  Dakle,  u 
moćima  duše  ne  postoji  nikakav  poredak. 

3.  Još  nešto:  u  moćima  koje  su  međusobno  uređene,  na¬ 
lazimo  da  djelovanje  jedne  zavisi  od  djelovanja  druge.  No, 
čin  jedne  moći  duše  ne  zavisi  od  čina  druge:  vid,  naime, 
može  prijeći  u  čin  bez  sluha,  i  obratno.  Dakle,  među  moći¬ 
ma  duše  ne  postoji  poredak. 

ALI  PROTIV  iznesenih  razloga  Filozof  u  II  knjizi  O  duši' 

1  C.  3  n.  5;  (Bk  414b  20-32):  S.  Th„  Iect.  5  n.  295-98. 

uspoređuje  dijelove  ili  moći  duše  s  likovima  (geometrij¬ 
skim).  A  likovi  imaju  uzajamni  poredak.  Dakle,  i  moći 
duše. 

ODGOVARAM:  Budući  da  postoji  samo  jedna  duša,  a 
moći  su  mnoge,  i  budući  da  je  nužno  ići  nekim  izvjesnim 
redom  od  jedinstva  prema  množini,  neophodno  je  isto  ta¬ 
ko  da  medu  moćima  duše  bude  poredak. 

Među  njima  pak  možemo  zapaziti  tri  vrste  poretka.  Dva 
proizlaze  iz  zavisnosti  jedne  moći  od  druge,  a  treći  razabi- 
remo  po  poretku  predmeta.  Zavisnost  pak  jedne  moći  od 
druge  možemo  promatrati  pod  dva  vida:  prvo,  u  poretku 
prirode,  budući  da  savršena  bivstva  po  prirodi  dolaze  prije 
onih  koja  su  nesavršena;  drugo,  u  redu  nastajanja  i  vreme¬ 
na,  budući  da  do  savršenih  stvari  dolazimo  polazeći  od 
nesavršenih. 

Ako,  stoga,  pažnju  usmjerimo  na  prvu  vrstu  poretka,  on¬ 
da  razumske  moći  dolaze  prije  osjetilnih;  stoga  njima 
upravljaju  i  izdaju  im  naređenja.  Jednako  tako,  prema  tom 
poretku,  osjetilne  moći  dolaze  prije  moći  biljne  duše 
(anima  vegetativa).  —  Ako  pak  pažnju  usmjerimo  na  drugu 
vrstu  poretka,  imamo  obratno.  Naime,  u  redu  nastajanja 
moći  biljne  duše  dolaze  prije  moći  osjetilne  duše;  stoga 
one  pripravljaju  tijelo  za  djelovanje  tih  posljednjih.  Isto  to 
valja  reći  i  o  osjetilnim  moćima  u  odnosu  na  razumske 
moći.  —  Napokon,  treća  vrsta  poretka  uspostavlja  redosli¬ 
jed  između  moći  osjetilne  duše,  kao  što  su  vid,  sluh  i  njuh. 
Naime,  u  prirodnom  poretku  najprije  dolazi  ono  što  je  vi¬ 
dljivo,  budući  da  je  vidljivost  zajednička  nebeskim  i  ze¬ 
maljskim  tijelima.  Zvuk,  s  druge  strane,  dakle  ono  što  se 
može  čuti,  proizvodi  se  u  zraku,  koji  po  prirodi  dolazi  prije 
spajanja  sastavnih  dijelova,  što  je  pretpostavka  mirisa. 

Odgovaram  na  razloge:  1.  Vrste  se  u  nekim  ro¬ 
dovima  mogu  zbiljski  odnositi  jedna  prema  drugoj,  poput 
brojeva  i  likova,  premda  se  kaže  da  su  istodobne,  ukoliko 
su  raspoređene  u  jednom  istom  rodu. 

2.  Taj  poredak  moći  duše  proizlazi  iz  duše  ukoliko  ona, 
premda  je  u  biti  jedna,  ima  usmjerenost  prema  različitim 
činima  po  jednom  određenom  redu;  i  proizlazi  iz  predme¬ 
ta,  kao  i  iz  čina,  na  način  kako  je  gore  naznačeno  (u  »c«)- 

3.  Razlog  vrijedi,  ako  je  riječ  o  moćima,  koje  su  uređene 

samo  prema  trećoj  vrsti  poretka.  Naprotiv,  one  moći,  koje 
su  uređene  prema  drugim  dvjema  vrstama  poretka,  odno¬ 
se  se  tako  što  djelovanje  jedne  zavisi  od  djelovanja  druge. 

članak  5 

Da  li  se  sve  moći  duše  nalaze  u  duši  kao  u  subjektu? 

De  špirit,  creat.  a.  4  ad  3;  Compend.  theoi.  c.  89.  92 

U  vezi  s  petim  pitanjem  postupamo  ovako,  čini  se  da  se 
sve  moći  duše  nalaze  u  duši  kao  u  subjektu.  Naime: 

1.  Moći  duše  odnose  se  prema  duši  kao  što  se  moći  tijela 
odnose  prema  tijelu.  A  tijelo  je  subjekt  tjelesnih  moći.  Da¬ 
kle,  duša  je  subjekt  različitih  duševnih  moći. 

2.  Osim  toga:  djelovanja  moći  duše  pripisuju  se  tijelu 
zbog  duše,  budući,  kako  se  kaže  u  II  knjizi  O  duši,'  da  je 
»duša  prvo  počelo  osjetilne  i  razumske  spoznaje«.  A  moći 
su  neposredna  počela  djelovanja  duše.  Dakle,  moći  se  po¬ 
najprije  nalaze  u  duši. 

3.  K  tome:  Augustin  u  XII  knjizi  Doslovno  tumačenje 
Knjige  postanka1 2  tvrdi  da  duša  neki  osjetilni  sadržaj,  kao 
što  je  strah  i  tomu  slično,  ne  dobiva  preko  tijela,  dapače 
bez  tijela,  dok  druge  dobiva  preko  tijela.  No  duša  ne  bi  mo¬ 
gla  dobiti  nikakav  osjetilni  sadržaj  bez  tijela,  kad  bi  osjetil¬ 
ne  moći  imale  jedan  drugi  subjekt  izvan  duše.  Dakle,  duša 
je  subjekt  osjetilnih  moći,  a  iz  istoga  razloga  i  svih  ostalih 
moći. 

ALI  PROTIV  iznesenih  razloga  Filozof  u  knjizi  O  snu  i 
javi3  tvrdi  da  »osjetilna  spoznaja  nije  isključivo  vlasništvo 
duše  ili  tijela,  već  sastavljenog  bića«.  Dakle,  osjetilna  se 
moć  nalazi  u  sastavljenom  biću  kao  u  subjektu,  pa  stoga 
nije  samo  duša  subjekt  svih  svojih  moći. 

ODGOVARAM:  Subjekt  djelatne  moći  je  ono  bivstvo,  ko¬ 
je  je  kadro  djelovati.  Naime,  subjekt  uvijek  dobija  ime  po 
svojoj  akcidenciji.  A  jedan  je  i  isti  subjekt  onaj  koji  je  ka¬ 
dar  djelovati  i  onaj  koji  stvarno  djeluje.  Stoga  je  neophod- 

1  C.  2  n.  12  (Bk  414a  12):  S.  Th„  lect.  4  n.  271. 

2  C.  7:  PL  34,  459;  c.  24:  PL  34,  474. 

3  C.  1  (Bk  454a  7):  S.  Th„  lect.  1. 

no  da  »moć  pripada«  istomu  subjektu  »kojemu  pripada  i 
djelovanje«,  kako  također  tvrdi  Filozof  na  početku  knjige 
O  snu  i  javi. 

Očito  je,  međutim,  kako  je  već  prije  rečeno  (p.  75  čl.  2.  3; 
p.  76  čl.  1  odg.  na  1.  razlog),  da  postoje  neka  djelovanja  du¬ 
še,  kao  što  su  spoznavanje  i  htijenje,  koja  se  izvršavaju  bez 
tjelesnog  organa.  Stoga  moći,  koje  su  počela  tih  djelova¬ 
nja,  imaju  sjedište  u  duši.  —  Postoje,  međutim,  i  druga 
djelovanja  duše,  koja  se  izvršavaju  preko  tjelesnih  organa: 
vid,  primjerice,  preko  oka,  a  sluh  preko  uha.  To  vrijedi  i  za 
sva  ostala  djelovanja  biljnog  i  osjetilnog  života.  Dakle  mo¬ 
ći,  koje  su  počela  takvih  djelovanja,  imaju  sjedište  u  sa¬ 
stavljenom  biću,  a  ne  samo  u  duši. 

Odgovaram  na  razloge:  1.  Sve  se  moći  nazivaju 
duševnima,  ukoliko  dušu  promatramo  kao  njihovo  počelo, 
a  ne  kao  njihov  subjekt:  budući  da  sposobnost,  koju  slože¬ 
no  biće  ima  kako  bi  moglo  izvršavati  takva  djelovanja,  pro¬ 
izlazi  također  iz  duše. 

2.  Duša  ima  sve  te  moći  prije  složenog  bića,  ne  kao  su¬ 
bjekt,  već  kao  počelo. 

3.  Platon4  je  smatrao  da  je  osjetilna  spoznaja  djelatnost 
svojstvena  duši  isto  kao  i  razumska  spoznaja.  A  Augustin 
se  u  mnogim  filozofskim  pitanjima  služi  Platonovim  mi¬ 
šljenjem,  ne  na  način  da  tvrdi,  već  da  potvrdi.  —  Ipak  u 
tom  slučaju  tvrdnju,  da  duša  može  imati  neku  osjetilnu 
spoznaju  s  tijelom,  a  drugu  bez  njega,  možemo  shvatiti  na 
dva  načina.  Prvo,  primjenjujući  izraze  »s  tijelom«  i  »bez  ti¬ 
jela«  na  čin  osjetilne  spoznaje,  ukoliko  ona  proizlazi  iz  su¬ 
bjekta  koji  ima  osjetilnu  spoznaju.  Na  taj  način  nije  mogu¬ 
ća  osjetilna  spoznaja  bez  tijela,  budući  da  čin  osjetilne  spo¬ 
znaje  ne  može  proizići  iz  duše,  osim  posredstvom  jednog 
tjelesnog  organa.  Drugo,  primjenjujući  spomenute  izraze 
na  čin  osjetilne  spoznaje,  ukoliko  ona  zavisi  od  predmeta. 
Na  taj  način  duša  prihvaća  neke  osjetilne  spoznaje  s  tije¬ 
lom,  to  jest  kao  one  koje  postoje  u  tijelu,  kad,  primjerice, 
ima  osjetilnu  spoznaju  o  rani,  ili  o  drugim  sličnim  stvari¬ 
ma;  druge,  naprotiv,  osjetilne  spoznaje  prima  bez  tijela,  to 
jest  kao  stvari,  koje  ne  postoje  u  tijelu,  već  samo  u  spozna- 

4  U  Theaeteto  c.  29;  in  Timaeo  c.  15. 

ji  duše,  kad,  primjerice,  slušajući  neku  vijest  poprimi  osje¬ 
ćaj  žalosti  ili  radosti. 


Članak  6 

Da  11  moći  duše  proizlaze  lz  njezine  biti? 

Sent.  ld.  3  q.  4  a.  2 

U  vezi  sa  šestim  pitanjem  postupamo  ovako.  Čini  se  da 
moći  duše  ne  proizlaze  iz  njezine  biti.  Naime: 

1.  Iz  jednog  jednostavnog  bića  ne  proizlaze  različite  stva¬ 
ri.  A  bit  je  duše  jedna  i  jednostavna.  Dakle,  moći  duše,  bu¬ 
dući  da  su  mnoge  i  različite,  ne  mogu  proizlaziti  iz  njezine 
biti. 

2.  Osim  toga:  ono  iz  čega  neka  stvar  proizlazi,  njezin  je 
uzrok.  No  za  bit  duše  ne  možemo  reći  da  je  uzrok  moći, 
kako  je  jasno  onomu  tko  promotri  pojedine  rodove  uzroč- 
nosti.  Dakle,  moći  duše  ne  proizlaze  iz  njezine  biti. 

3.  Nadalje:  proizlaženje  naznačava  neko  gibanje.  A  nijed¬ 
na  stvar  ne  pokreće  samu  sebe,  kako  dokazuje  Aristotel  u 
VII  knjizi  Fizike',  osim  ako  joj  gibanje  nije  pridano  zbog 
nekog  njezina  dijela,  kao  kad  se  kaže,  primjerice,  da  se  ži¬ 
vo  biće  kreće  samo  od  sebe  u  smislu  što  je  jedan  njegov 
dio  onaj  koji  pokreće,  a  drugi  je  pokrenut.  No  niti  duša  ne 
pokreće  samu  sebe,  kako  opet  dokazuje  Aristotel  u  I  knjizi 
O  duši1 2.  Dakle,  duša  nije  sama  po  sebi  uzrok  svojih  moći. 

ALI  PROTIV  navedenih  razloga:  moći  duše  su  neke  nje¬ 
zine  prirodne  vlastitosti.  A  subjekt  je  uzrok  svojih  vlastitih 
akcidencija,  tako  da  je  i  uključen  u  odredbu  akcidencije, 
kako  proizlazi  iz  VII  knjige  Metafizike.3  Dakle,  moći  duše 
proizlaze  iz  njezine  biti  kao  iz  svoga  uzroka. 

ODGOVARAM:  Supstancijalni  i  akcidentalni  oblik  djelo¬ 
mično  su  slični,  a  djelomično  različiti.  Slični  su  zacijelo  po 
tome  što  su  i  jedan  i  drugi  zbilja  te  po  jednom  i  po  drugom 
nešto  na  neki  način  stvarno  postoji.  A  razlikuju  se  u  dvije 
stvari.  Prvo,  jer  supstancijalni  oblik  daje  bitak  na  posve 

1  C.  1  n.  1.  2  (Bk  241b  24-33):  S.  Th.,  lect.  1  n.  2;  cf.  1.  8  c.  5  n.  8  (Bk  257a 

33-bl3):  S.  Th..  lect.  1  n.  24. 

2  C.  4  n.  10  (Bk  408a  34-b31):  S.  Th„  lect.  10  n.  14«. 

3  VI  c.  4  n.  6  (Bk  1029b  30):  S.  Th.,  lect.  3  n.  1318. 

bezuvjetan  način  (esse  simpliciter),  a  njegov  je  subjekt  (to 
jest  materija)  tek  biće  u  mogućnosti.  Akcidentalni  pak 
oblik  ne  daje  bitak  na  posve  bezuvjetan  način,  već  jednu 
kakvoću,  ili  jednu  kolikoću,  ili  druge  načine  postojanja, 
budući  da  je  njegov  subjekt  biće  koje  već  stvarno  postoji. 
Stoga  je  jasno  da  se  stvarnost  postojanja  nalazi  prije  u 
supstancijalnom  obliku  nego  u  njegovu  subjektu;  a  budući 
da  je  u  svakom  rodu  stvari  ono  što  je  prvo  ujedno  i  uzrok, 
supstancijalni  je  oblik  uzrok  stvarnog  postojanja  bitka  u 
njegovu  subjektu.  I  obratno,  stvarnost  postojanja  nalazi  se 
u  subjektu  akcidentalnog  oblika  prije  nego  u  samom  akci- 
dentalnom  obliku;  stoga  je  stvarnost  postojanja  subjekta 
uzrok  stvarnog  postojanja  akcidentalnog  oblika.  Tako  su¬ 
bjekt,  ukoliko  se  nalazi  u  mogućnosti,  postaje  subjekt  akci¬ 
dentalnog  oblika,  no  ukoliko  stvarno  postoji,  onda  ga  i 
proizvodi.  To  vrijedi  za  vlastite  i  urođene  akcidencije.  Ako, 
naime,  govorimo  o  izvanjskim  akcidencijama,  tada  ih  je  je¬ 
dino  subjekt  kadar  prihvatiti,  budući  da  takve  akcidencije 
proizvodi  jedan  izvanjski  djelatnik.  —  Drugo,  supstancijal¬ 
ni  i  akcidentalni  oblik  razlikuju  se  i  po  tome,  što  je  materi¬ 
ja  usmjerena  prema  supstancijalnom  obliku,  ili  obratno: 
akcidentalni  je  oblik  usmjeren  prema  savršenstvu  subjek¬ 
ta,  budući  da  je  ono  što  je  manje  značajno,  uvijek  usmjere¬ 
no  prema  onome  što  je  značajnije. 

Iz  onoga  pak  što  smo  dosad  rekli  (čl.  5),  proizlazi  da  je 
subjekt  moći  duše  ili  sama  duša,  koja  zacijelo  može  biti  su¬ 
bjekt  akcidencije,  ukoliko  u  sebi  ima  jednu  izvjesnu  mo¬ 
gućnost,  kao  što  je  već  rečeno  (čl.  1  odg.  na  6.  razlog;  p.  75 
čl.  5  odg.  na  4.  razlog),  ili  sastavljeno  biće.  A  sastavljeno 
biće  ima  stvarno  postojanje  od  duše.  Stoga  je  očevidno  da 
sve  moći  duše,  bilo  da  se  njihovo  sjedište  nalazi  u  samoj 
duši,  bilo  da  se  nalazi  u  sastavljenom  biću,  proizlaze  iz  biti 
duše  kao  iz  svoga  počela;  budući  da,  kako  je  već  rečeno,  ak- 
cidenciju  uzrokuje  subjekt  ukoliko  već  stvarno  postoji,  a 
prima  je  u  sebe  ukoliko  on  još  postoji  kao  mogućnost. 

Odgovaram  na  razloge:  1.  Iz  jednog  jednostav¬ 
nog  bića  mogu  po  prirodi  proizići  mnoge  stvari  nekim 
određenim  redom,  a  i  zbog  različitosti  subjekata  koji  pri¬ 
maju.  Tako,  dakle,  iz  jedne  biti  duše  mogu  proizići  mnoge  i 

različite  moći,  bilo  zbog  poretka  moći,  bilo  zbog  različito¬ 
sti  tjelesnih  organa. 

2.  Subjekt  je  u  odnosu  na  akcidenciju  svršni  uzrok,  a  na 
neki  način  i  djelatni;  on  je  također  i  tvarni  uzrok,  ukoliko 
je  subjekt  koji  prima  samu  akcidenciju.  Iz  toga  možemo 
zaključiti  da  je  bit  duše  ujedno  svršni  i  djelatni  uzrok  svih 
njezinih  moći;  a  za  neke  je  također  i  subjekt  koji  prima. 

3.  Proizlaženje  vlastitih  akcidencija  iz  njihova  subjekta 
ne  zbiva  se  posredstvom  neke  promjene,  nego  po  nekom 
prirodnom  ishodu,  kao  što  iz  jednoga  po  prirodi  proizlazi 
drugo;  primjerice,  kao  što  boja  proizlazi  iz  svjetlosti. 

Članak  7 

Da  li  jedna  moć  duše  nastaje  lz  druge? 

Sent.  1  d.  3  q.  4  a.  3;  d.  24  q.  1  a.  2; 

0  de  anima  a.  13  ad  7.  8 

U  vezi  sa  sedmim  pitanjem  postupamo  ovako.  Čini  se  da 
jedna  moć  duše  ne  nastaje  iz  druge.  Naime: 

1.  Među  stvarima  što  istodobno  počinju  postojati,  jedna 
ne  nastaje  iz  druge.  A  sve  moći  duše  stvorene  su  zajedno  s 
dušom.  Dakle,  jedna  ne  može  nastati  iz  druge. 

2.  Osim  toga:  moći  duše  nastaju  iz  duše  kao  što  jedna  ak¬ 
cidencija  nastaje  iz  svoga  subjekta.  No  jedna  moć  duše  ne 
može  biti  subjekt  jedne  druge,  jer  akcidencija  ne  može  na¬ 
stati  iz  jedne  druge  akcidencije.  Dakle,  jedna  moć  ne  na¬ 
staje  iz  druge. 

3.  K  tome:  suprotne  stvari  ne  proizlaze  jedna  iz  druge, 
nego  svaka  proizlazi  iz  jednoga  bitka  iste  vrste.  A  moći  se 
duše  dijele  međusobno  po  suprotnosti,  kao  različite  vrste. 
Dakle,  jedna  ne  proizlazi  iz  druge. 

ALI  PROTIV  navedenih  razloga  je  to  što  moći  prepozna¬ 
jemo  po  njihovim  činima.  A  čin  jedne  prouzročen  je  djelo¬ 
vanjem  druge.  Čin  mašte,  primjerice,  prouzročen  je  djelo¬ 
vanjem  osjetila.  Dakle,  jednu  moć  duše  uzrokuje  druga. 

ODGOVARAM:  Kad  više  učinaka  prirodnim  redom  pro¬ 
izlazi  iz  jednog  jedinog  počela,  događa  se  da,  kao  što  je  to 
prvo  uzrok  svih,  tako  je  njegov  najneposredniji  učinak  na 
neki  način  uzrok  daljih  učinaka.  A  vidjeli  smo  prije  (čl.  4) 

da  među  moćima  duše  postoji  mnogostruki  poredak.  Sto¬ 
ga  jedna  moć  duše  proizlazi  iz  biti  duše  posredstvom  dru¬ 
ge  moći. 

No  budući  da  se  bit  duše  uspoređuje  s  moćima  kao  dje¬ 
latno  i  svršno  počelo,  a  i  kao  počelo  koje  prima  ili  samo  po 
sebi  ili  zajedno  s  tijelom;  i  budući  da  su  djelatna  i  svršna 
počela  savršenija,  a  počelo  što  prima  kao  takvo  je  manje 
savršeno,  slijedi  da  su  moći  duše,  koje  imaju  prvenstvo  sa¬ 
vršenstva  i  prirode,  počela  drugih,  bilo  kao  svršni,  bilo  kao 
njihovi  djelatni  uzroci.  Vidimo,  naime,  da  su  osjetila 
usmjerena  prema  razumu,  a  ne  obratno.  Osjetila  su  zapra¬ 
vo  neko  nepotpuno  sudjelovanje  razuma.  Stoga  na  osnovi 
njihova  prirodnog  proizlaženja  ona  ne  neki  način  nastaju 
iz  razuma  kao  nešto  nesavršeno  iz  onoga  što  je  savršeno. 
—  Ako  pak  promatramo  počelo  što  prima,  nalazimo  napro¬ 
tiv  da  nesavršenije  moći  imaju  prednost  u  odnosu  na  dru¬ 
ge:  dušu,  primjerice,  ukoliko  ima  osjetilnu  moć,  promatra¬ 
mo  kao  subjekt  i  na  neki  način  kao  materiju  u  odnosu  na 
razum.  Stoga  nesavršenije  moći  u  redu  nastajanja  dolaze 
prije:  naime,  (u  ljudskom  biću)  najprije  nastaje  niže  biće, 
pa  onda  čovjek. 

Odgovaram  na  razloge:  1.  Kao  što  moći  duše 
proizlaze  iz  njezine  biti,  ne  posredstvom  neke  promjene, 
već  po  nekom  prirodnom  preobilju,  budući  da  primaju  po¬ 
stojanje  zajedno  s  dušom,  isto  se  tako  zbiva  s  jednom  moći 
u  odnosu  na  drugu. 

2.  Akcidencija  ne  može  po  sebi  biti  subjekt  jedne  druge 
akcidencije;  no  jedna  supstancija  može  prihvatiti  jednu  ak- 
cidenciju  prije  druge,  na  primjer,  kolikoću  prije  kakvoće. 
Pod  tim  se  vidom  kaže  da  je  jedna  akcidencija  subjekt  dru¬ 
ge,  kao  što  je,  primjerice,  površina  za  boju,  budući  da  sup¬ 
stancija  prima  akcidenciju  prosredstvom  jedne  druge  akci¬ 
dencije.  Isto  možemo  reći  i  za  moći  duše. 

3.  Suprotnost,  što  postoji  između  različitih  moći  duše, 
ista  je  kao  i  ona  što  postoji  između  onoga  što  je  savršeno  i 
onoga  što  je  nesavršeno;  to  jest,  kao  ona  koja  postoji  izme¬ 
đu  različitih  vrsta  brojeva  i  (geometrijskih)  likova.  Ta  pak 
suprotnost  nije  zapreka  nastajanju  jedne  suprotne  stvari 
iz  druge,  budući  da  nesavršena  bića  po  prirodi  proizlaze  iz 
savršenih. 

Članak  8 

Da  li  sve  moći  duše  ostaju  u  duši  kad  se  ona  odijeli  od 
tijela? 

Sent.  4  d.  44  q.  3  a.  3  q.a  1.  2;  d.  50  q.  1.  a.  1; 

Contra  Gent.  2,81;  Ouodl.  10  q.  4  a.  2 ;  Q.  de  anima  a.  19; 

De  virt.  card.  q.  5  a.  4  ad  13 

U  vezi  s  osmim  pitanjem  postupamo  ovako.  Čini  se  da 
sve  moći  duše  ostaju  u  duši  i  kad  se  ona  odijeli  od  tijela. 
Naime; 

1.  U  knjizi  O  duhu  i  duši'  tvrdi  se  da  se  »duša  dijeli  od 
tijela  noseći  sa  sobom  osjetilo,  maštu,  razum,  um  i  spozna¬ 
ju,  požudu  i  srdžbu«. 

2.  Osim  toga:  moći  su  duše  njezine  prirodne  vlastitosti.  A 
ono  što  je  vlastito,  uvijek  prijanja  i  nikada  se  ne  odvaja  od 
bića  kojemu  pripada.  Dakle,  moći  duše  ostaju  u  njoj  i  po¬ 
slije  smrti. 

3.  Nadalje:  moći  duše,  pa  i  one  osjetilne,  ne  slabe  sa  sla¬ 
bljenjem  tijela.  U  I  knjizi  O  duši1  2  tvrdi  se:  »Kad  bi  se  jed¬ 
nom  starcu  usadilo  oko  mladića,  zacijelo  bi  vidio  kao  i 
mladić«.  No  slabljenje  je  put  što  vodi  raspadanju.  Dakle, 
moći  se  duše  ne  raspadaju  kad  se  raspadne  tijelo,  nego 
ostaju  u  odijeljenoj  duši. 

4.  Još  nešto:  pamćenje  je  moć  osjetilne  duše,  kako  doka¬ 
zuje  Filozof3.  A  pamćenje  ostaje  u  odijeljenoj  duši,  budući 
da  u  Lukinu  evanđelju  (16,25)  čitamo  da  je  bogatašu,  koji 
se  s  dušom  nalazio  u  paklu,  bilo  rečeno:  »Sjeti  se  da  si  ti 
primio  svoje  dobro  za  svoga  života«.  Stoga  pamćenje  osta¬ 
je  u  odijeljenoj  duši,  a  dosljedno  tomu  i  sve  ostale  moći 
osjetilne  duše. 

5.  K  tome:  radost  i  žalost  nalaze  se  u  požudnom  dijelu,  a 
on  je  moć  osjetilnog  dijela.  Očigledno  je  pak  da  se  odijelje¬ 
ne  duše  žaloste  i  da  se  raduju  zbog  nagrada  ili  kazni  što  ih 
primaju.  Dakle,  požudna  snaga  ostaje  u  odijeljenoj  duši. 

1  ALCHERUS  CLARAVELLENSIS,  c.  15:  PL  40,  791 ;  cl.  Q.  de  anima  a.  13 

ad  1. 

2  C.  4  n.  13  (Bk  408b  21):  S.  Th.,  lect.  10  n.  163. 

3  De  mem.  et  remin.  c.  1  (Bk  450a  12):  S.  Th.,  lect.  2  n.  318. 

6.  Napokon:  Augustin  u  XII  knjizi  Doslovno  tumačenje 
Knjige  postanka 4  tvrdi  da  će,  kad  duša  bude  potpuno  odi¬ 
jeljena  od  tijela  poslije  smrti,  gledati  prividnim  gledanjem, 
kao  kada  tijelo  leži  bez  osjetila  premda  još  nije  sasvim  mr¬ 
tvo.  A  mašta  je  moć  osjetilnog  dijela.  Dakle,  postoji  jedna 
moć  osjetilnog  dijela,  koja  će  ostati  u  odijeljenoj  duši,  a 
dosljedno  tomu  ostaju  i  sve  druge  moći. 

ALI  PROTIV  navedenih  razloga  čitamo  u  knjizi  O  crkve¬ 
nim  vjerskim  istinama ?  »Čovjek  je  sastavljen  samo  iz  dvi¬ 
je  supstancije,  od  duše  s  njezinim  razumom,  i  od  tijela  s 
njegovim  osjetilima«.  Dakle,  kad  umre  tijelo,  osjetilne  mo¬ 
ći  ne  mogu  ostati. 

ODGOVARAM:  Kao  što  smo  već  rekli  (čl.  5  —  7),  sve  moći 
duše  imaju  samo  u  njoj  svoje  počelo.  A  neke  među  njima, 
kao  što  su  razum  i  volja,  imaju  isključivo  u  njoj  svoj  su¬ 
bjekt.  Ove  posljednje  moraju  nužno  ostati  u  njoj,  pa  i  po¬ 
slije  raspada  tijela.  Druge,  naprotiv,  to  jest  moći  osjetilnog 
i  biljnog  dijela,  imaju  svoj  subjekt  u  sastavljenom  ljud¬ 
skom  biću.  A  kad  se  raspadne  subjekt,  ne  mogu  ostati  ni 
njegove  akcidencije.  Stoga  prije  spomenute  moći  ne  ostaju 
stvarno  (actu)  poslije  raspada  sastavljenog  bića,  već  ostaju 
samo  skriveno  (virtute  tantum)  u  duši,  kao  u  njihovu  uzro¬ 
ku  ili  korijenu. 

Stoga  nije  istinita  tvrdnja  nekih  koji  kažu  da  te  moći 
ostaju  u  duši  i  poslije  raspada  tijela.  —  I  još  je  veća  laž  tvr¬ 
diti  da  u  odijeljenoj  duši  ostaju  čak  i  čini  tih  moći;  jer  one 
ne  mogu  nikako  drukčije  djelovati,  već  samo  po  tjelesnom 
organu. 

Odgovaram  na  r  a  z  1  o  g  e  ;  1 .  Navedena  knjiga  ne¬ 
ma  znanstvenog  ugleda.  Stoga  valja  odbaciti  što  je  ondje 
napisano  istom  lakoćom  kojom  je  i  napisano.  —  Ipak  bi  se 
moglo  reći  da  duša  odnosi  sa  sobom  te  moći,  ne  na  stvaran 
način,  nego  na  skriveni. 

2.  Moći  koje  po  našem  mišljenju  ne  ostaju  stvarno  u  odi¬ 
jeljenoj  duši,  nisu  samo  vlastitosti  duše,  već  ljudskog  sa¬ 
stavljenog  bića. 

3.  Kaže  se  da  te  moći  ne  slabe  sa  slabljenjem  tijela  zbog 

4  C.  32:  PL  34,  480. 

5  C.  19:  PL  42,  1216. 

toga  što  duša  ostaje  nepromijenjena,  a  ona  je  njihovo  dje¬ 
latno  počelo. 

4.  Ono  rsjećanje  odnosi  se  na  pamćenje  što  ga  Augus- 
tin*  pripisuje  pameti,  a  ne  pamćenju,  koje  je  dio  osjetilne 
duše. 

5.  U  odijeljenoj  duši  ne  postoji  radost  ili  žalost  osjetilne 
već  razumne  težnje,  kao  kod  anđela. 

6.  U  tom  slučaju  Augustin  govori  kao  onaj  koji  je  u  traga¬ 
nju  za  istinom,  a  ne  kao  onaj  koji  želi  tvrditi  da  je  to  istina. 
Stoga  će  on  neke  stvari  iz  te  knjige  opozvati.6 7 


6  De  Trin.  1.  10  c.  11:  PL  42,  983;  1.  14  c.  7:  PL  42,  1043. 

7  Retract.  1.  2  c  24:  PL  32,  640. 

PITANJE  78 
(S.  th. I) 

O  MOĆIMA  DUŠE  POJEDINAČNO 

Nadalje,  valja  razmotriti  moći  duše  pojedinačno  (usp.  p. 
77,  uvod).  Zadatak  je,  međutim,  teologa  pojedinačno  raz¬ 
motriti  samo  razumske  moći  i  moći  težnje  u  kojima  se  na¬ 
laze  kreposti  (umne  i  ćudoredne).  No  budući  da  spoznaja 
tih  moći  u  izvjesnoj  mjeri  zavisi  od  drugih,  naše  ćemo  raz¬ 
matranje  o  moćima  duše  pojedinačno  podijeliti  na  tri  dije¬ 
la:  prvo,  raspravljat  ćemo  o  moćima  duše  koje  pretpostav¬ 
lja  razum;  drugo,  o  moćima  umne  spoznaje;  treće,  o  moći¬ 
ma  težnje. 

U  vezi  s  prvim  dijelom  raspravit  ćemo  četiri  pitanja: 

1.  O  različitim  vrstama  moći  duše. 

2.  O  vrstama  vegetativnog  dijela. 

3.  O  izvanjskim  osjetilima. 

4.  O  unutarnjim  osjetilima. 

C  1  a  n  a  k  1 

Da  li  valja  razlikovati  pet  rodova  moći  duše? 

Gore  q.  1  a.  3;  De  verit.  q.  10  a.  1  ad  2;  De  anima  1  lect.  14;  2  lect.  3. 

5;  Q.  de  anima  a.  13 

U  vezi  s  prvim  pitanjem  postupamo  ovako.  Čini  se  da  ne 
treba  razlikovati  pet  rodova  moći  duše,  to  jest  vegetativne, 
osjetilne,  moći  težnje,  moći  gibanja  u  odnosu  na  mjesto  i 
razumske  moći.  Naime: 

1.  Moći  se  duše  nazivaju  dijelovima  duše.  A  svi  filozofi, 
općenito  smatraju  da  postoje  samo  tri  dijela  duše,  i  to:  ve¬ 
getativna,  osjetilna  i  razumska  duša.  Dakle,  postoje  samo 
tri,  a  ne  pet  rodova  moći  duše. 

2.  Osim  toga:  moći  su  duše  počela  životnih  djelovanja. 
No  život  nam  se  predstavlja  u  četiri  oblika.  Filozof,  naime, 
u  II  knjizi  O  duši'  piše:  »Premda  dopuštamo  da  postoje 
mnogi  oblici  života,  kažemo  da  jedno  biće  živi,  premda 
ono  ima  samo  jedan  od  tih  oblika,  a  to  su:  razum,  osjetilo, 
gibanje  u  odnosu  na  mjesto  ili  gibanje  u  potrazi  za  hra¬ 
nom,  umanjivanje  i  rast«.  Dakle,  postoje  samo  četiri  roda 
moći  duše,  budući  da  su  isključene  moći  težnje. 

3.  Zatim:  nije  potrebno  uvoditi  neki  posebni  rod  u  duši 
za  ono  što  je  zajedničko  svim  moćima.  A  težnja  je  zajednič¬ 
ka  svim  moćima  duše.  Naime,  vid  teži  prema  odgovaraju¬ 
ćem  vidnom  predmetu.  Stoga  se  u  Sirahovoj  knjizi  (40,  22) 
kaže:  »Ljepota  i  ljupkost  vesele  oči,  ali  još  više  zelenilo  po¬ 
lja«.  Istim  razlogom  i  svaka  druga  moć  teži  za  vlastitim 
predmetom.  Dakle,  težnju  ne  treba  ubrajati  među  posebne 
rodove  moći  duše. 

4.  Još  nešto:  počelo  gibanja  kod  živih  bića  može  biti  ili 
osjetilo,  ili  razum,  ili  težnja,  kako  se  kaže  u  III  knjizi  O  du¬ 
ši.2  Dakle,  prije  navedenim  moćima  duše  nije  potrebno  do¬ 
davati  neko  počelo  gibanja  obzirom  na  mjesto  kao  jedan 
zasebni  rod. 

ALI  PROTIV  navedenih  razloga  Filozof  u  II  knjizi  O  du¬ 
ši3  kaže:  »Moći  što  smo  ih  naznačili  jesu  vegetativne,  osje- 
tilne,  moći  težnje,  moći  gibanja  u  odnosu  na  mjesto  i  ra¬ 
zumske  moći. 

ODGOVARAM:  U  duši  postoji  pet  rodova  moći,  a  to  su 
one  što  smo  ih  već  naveli.  Međutim,  tvrdi  se  da  postoje  tri 
duše  i  četiri  oblika  života. 

Razlog  te  različitosti  krije  se  u  činjenici  što  se  duše  razli¬ 
kuju  prema  različitom  načinu  kojim  životna  djelovanja 
nadvisuju  djelovanja  tjelesnih  stvari:  cijela,  naime,  tjele¬ 
sna  priroda  niža  je  od  duše  i  služi  joj  kao  materija  i  kao 
oruđe.  Postoji,  stoga,  jedno  djelovanje  duše,  koje  u  tolikoj 
mjeri  nadilazi  tjelesnu  prirodu,  da  nema  niti  najmanju 
potrebu  za  nekim  materijalnim  organom  kako  bi  se  preko 
njega  izrazilo.  Takvo  je  djelovanje  »razumske  duše«.  —  No 
postoji  i  jedno  drugo  djelovanje  duše,  koje  je  nižega  reda 

1  C.  2  n.  2  (Bk  413a  22):  S.  Th„  lect.  3  n.  253. 

2  C.  10  n.  1  (Bk  433a  9):  S.  Th„  lect.  15  n.  818. 

3  C.  3  n.  1  (Bk  414a  31):  S.  Th.,  lect.  5  n.  279. 

od  prethodnoga;  i  ono  se  izražava,  doduše,  preko  nekog 
materijalnog  organa,  ali  ne  i  preko  neke  tjelesne  kakvoće. 
Takvo  je  djelovanje  »osjetilne  duše«.  Naime,  premda  se  to¬ 
plo  i  hladno,  vlažno  i  suho,  kao  i  druge  slične  tjelesne  ka¬ 
kvoće  zahtijevaju  da  bi  osjetilo  moglo  djelovati,  one  ipak 
nisu  uvjet  da  bi  se  djelovanje  osjetilne  duše  moglo  odvijati 
posredstvom  snage  takvih  kakvoća,  ali  su  one  neophodne 
za  potrebno  raspoloženje  organa.  —  Najniže  pak  između 
djelovanja  duše  je  ono,  koje  se  odvija  preko  jednog  tjele¬ 
snog  organa  i  snagom  nekih  fizičkih  kakvoća.  No  i  ono  na¬ 
dilazi  djelovanje  materijalne  zbilje,  budući  da  gibanja  tje- 
lesa  proističu  iz  jednog  izvanjskog  počela,  dok  djelovanja, 
o  kojima  je  riječ,  proizlaze  iz  jednog  unutarnjeg  počela.  A 
to  je  zajednički  vid  svih  djelovanja  duše,  budući  da  svako 
životom  nadahnuto  biće  (ens  animatum)  na  neki  način  gi¬ 
ba  sama  sebe.  Takvo  je  također  i  djelovanje  »vegetativne 
duše«.  Probava,  naime,  i  djelovanja  što  iz  nje  proizlaze, 
odvijaju  se  instrumentalno,  posredstvom  djelovanja  topli¬ 
ne,  kako  kaže  Aristotel  u  II  knjizi  O  duši.4 

Rodovi,  naprotiv,  moći  duše  ralikuju  se  po  predmetima. 
Sto  je,  naime,  jedna  moć  viša,  to  je  općenitiji  njezin  pri¬ 
stup  predmetu,  kao  što  smo  vidjeli  gore  (p.  77  čl.  3  odg.  na 
4.  razlog).  A  predmet  djelovanja  duše  možemo  promatrati 
na  tri  načina.  Postoje  moći  duše  kojim  predmet  nije  drugo, 
nego  samo  tijelo  ujedinjeno  s  dušom.  Moći  ovoga  roda  na¬ 
zivaju  se  »vegetativnim  sposobnostima«.  Naime,  vegetativ¬ 
ne  moći  djeluju  samo  u  tijelu  s  kojim  je  sjedinjena  duša. 
—  No,  postoji  i  drugi  rod  moći  duše,  koji  obuhvaća  pred¬ 
met  općenitije,  to  jest  svako  osjetilno  tijelo,  a  ne  samo  tije¬ 
lo  sjedinjeno  s  dušom.  —  Postoji,  međutim,  i  treći  rod  mo¬ 
ći  duše,  koji  zahvaća  predmet  još  općenitije,  to  jest  ne  sa¬ 
mo  osjetilno  tijelo,  već  sav  bitak  shvaćen  općenito.  Očito 
je,  stoga,  da  ta  dva  posljednja  roda  moći  imaju  jedno  dje¬ 
lovanje,  koje  se  ne  tiče  samo  onoga  što  je  sjedinjeno  s  du¬ 
šom,  nego  i  izvanjskoga  svijeta.  —  A  budući  da  je  potreb¬ 
no,  da  onaj  koji  djeluje,  bude  na  neki  način  sjedinjen  s 
predmetom  svoga  djelovanja,  neophodno  je  da  izvanjska 
stvar,  koja  je  predmet  djelovanja  duše,  bude  u  odnosu  s 
dušom  na  dva  načina.  Prvo,  ukoliko  ima  sposobnost  sjedi- 
4  C.  4  n.  16  (Bk  416b  25):  S.  Th.,  iect.  6  n.  347. 

niti  se  s  dušom  i  naći  se  u  njoj  posredstvom  jedne  svoje 
slike.  Tako  imamo  dva  roda  moći:  »osjetilne«  što  streme 
prema  manje  općenitom  predmetu,  kao  što  je  osjetilno  ti¬ 
jelo,  i  »razumske«  što  obuhvaćaju  jedan  veoma  široki 
predmet,  kao  što  je  bitak  u  svojoj  sveopćenitosti.  —  Dru¬ 
go,  ukoliko  je  sama  duša  sklona  težnji  prema  vanjskoj  zbi¬ 
lji.  I  pod  tim  vidom  imamo  dva  roda  moći  duše:  u  prvom 
se  nalaze  »moći  težnje«,  koje  duši  služe  da  bi  se  mogla 
okretati  prema  izvanjskom  predmetu  kao  prema  nekoj  svr¬ 
si,  koja  je  prva  u  redu  nakane;  u  drugom  se  nalaze  »moći 
gibanja  u  odnosu  na  mjesto«,  a  služe  duši  da  bi  mogla  stre¬ 
miti  prema  izvanjskoj  stvari,  kao  prema  cilju  svoga  djelo¬ 
vanja  i  gibanja;  naime,  svako  se  živo  biće  kreće  da  bi  dose¬ 
glo  željeni  i  namjeravani  predmet. 

Životni  se,  međutim,  oblici  razlikuju  prema  različitim 
stupnjevima  živih  bića.  Ima,  naime,  živih  bića,  kao  što  su 
biljke,  koje  imaju  samo  sposobnost  vegetativnog  života. 
Druga  pak  bića,  na  primjer  kamenice,  imaju  osjetilni  život 
sjedinjen  s  vegetativnim,  premda  nemaju  sposobnost  kre¬ 
tanja  u  prostoru.  —  Neka  opet  bića  imaju  i  tu  sposobnost 
kretanja  u  prostoru,  kao  na  primjer  potpuno  živa  bića  ko¬ 
ja,  budući  da  trebaju  mnoge  stvari  za  život,  imaju  potrebu 
kretanja  da  bi  mogla  priskrbiti  stvari  neophodne  za  život, 
a  koje  su  od  njih  udaljene.  —  Napokon,  ima  živih  bića,  a  to 
su  ljudi,  kod  kojih  se  na  svim  tim  stupnjevima  pridodaje  i 
razum.  —  A  biti  obdaren  tom  moći  težnje,  ne  predstavlja 
posebni  stupanj  kod  živih  bića,  budući  da  težnja  postoji 
posvuda  gdje  postoji  osjetilo,  kako  kaže  Aristotel  u  II  knji¬ 
zi  O  duši.5 

Odgovaram  na  razloge  —  Time  smo  također 
dali  odgovor  na  prva  dva  razloga. 

3.  »Prirodna  težnja«  nije  ništa  drugo  nego  prirođena 
sklonost  svakog  bića  prema  nekoj  stvari.  U  tom  smislu 
svaka  moć,  na  poticaj  prirode,  želi  vlastiti  predmet.  —  Na¬ 
protiv,  »težnja  kod  nižih  živih  bića«  zavisi  od  nekog  opaža¬ 
nja  (primljenog  utiska).  A  za  takvu  težnju  nije  dovoljna  sa¬ 
mo  spoznaja  predmeta,  nego  se  zahtijeva  jedna  posebna 
moć  duše.  Naime,  predmet  je  poželjan  onako,  kako  se 
zbiljski  nalazi  u  svojoj  prirodi.  On  se,  naprotiv,  u  spoznaj- 
5  C.  3  n.  2  (Bk  414b  1):  S.  Th.,  lect.  5  n.  279 

noj  sposobnosti  ne  nalazi  sa  svojom  prirodnom  zbiljom, 
već  samo  posredstvom  jedne  slike.  Stoga  je  očito  da  vid, 
primjerice,  po  prirodi  teži  predmetu  gledanja  samo  u  redu 
svoga  djelovanja,  to  jest  da  bi  gledao.  Niže  živo  biće,  na¬ 
protiv,  teži  sa  svojim  sposobnostima  težnje  prema  viđenoj 
stvari,  ne  samo  da  bi  je  gledalo,  nego  i  u  vidu  drugih  kori¬ 
sti.  — A  kad  duša  ne  bi  imala  potrebu  za  stvarima,  što  su 
ih  osjetila  opazila,  nego  samo  za  djelatnošću  samih  osjeti¬ 
la,  to  jest  da  bi  ih  ona  osjećala,  ne  bi  bilo  razloga  proma¬ 
trati  moć  težnje  kao  poseban  rod  moći  duše,  budući  da  bi 
tada  bila  dovoljna  prirodna  težnja  samih  moći. 

4.  Premda  su  osjetilo  i  težnja  u  potpunim  živim  bićima 
počela  što  pokreću,  ipak  osjetilo  i  težnja  kao  takvi  nisu  do¬ 
voljni  da  pokrenu  gibanje,  a  da  se  ne  posluže  jednom  dru¬ 
gom  sposobnošću.  Naime,  kod  nepokretnih  živih  bića  po¬ 
stoji  osjetilo  i  težnja,  ali  nedostaje  sposobnost  gibanja.  Ta 
sposobnost  nema  svoje  sjedište  u  težnji  i  osjetilu,  što  zapo¬ 
vijedaju  gibanju,  nego  i  u  različitim  tjelesnim  udovima,  da 
bi  ih  učinila  sposobnima  da  poslušaju  težnju  duše  što  po¬ 
kreće.  Znak  toga  susrećemo  u  ovoj  činjenici:  kad,  naime, 
udovi  izgube  prirodnu  raspoloživost,  više  se  ne  pokoravaju 
težnji  usmjerenoj  prema  gibanju. 

Članak  2 

Da  11  je  opravdano  vegetativne  dijelove  označavati  kao 
sposobnost  prehrane,  rasta  i  rađanja? 

Cont.  Gent.  4,  58;  De  anima  1 .  2  lect.  9;  Q.  de  anima  a.  13 

U  vezi  s  drugim  pitanjem  postupamo  ovako.  Čini  se  da 
nije  opravdano  vegatativne  dijelove  označavati  kao  spo¬ 
sobnost  prehrane,  rasta  i  rađanja.  Naime: 

1.  Te  se  sposobnosti  nazivaju  »prirodnima«.  A  moći  su 
duše  iznad  prirodnih  moći.  Dakle,  te  sposobnosti  ne  treba 
nazivati  moćima  duše. 

2.  Osim  toga:  ono  što  je  zajedničko  živim  i  neživim  bići¬ 
ma  ne  treba  označavati  nekom  posebnom  moći  duše.  A  ra¬ 
đanje  je  zajedničko  svim  tijelima  koja  su  podložna  rađanju 
i  raspadanju,  bilo  da  su  živa  bilo  da  su  neživa.  Dakle,  spo¬ 
sobnost  rađanja  ne  treba  smatrati  nekom  moći  duše. 

3.  K  tome:  duša  je  jača  od  tjelesne  prirode.  A  tjelesna 
priroda  istom  djelatnom  snagom  daje  vrstu  i  neophodnu 
kolikoću.  Tim  više,  dakle,  daje  duša.  Dosljedno  tomu,  spo¬ 
sobnost  rasta  i  rađanja  kao  moći  duše  međusobno  se  ne 
razlikuju. 

4.  Napokon:  svaku  stvar  uzdržava  u  bitku  onaj  tko  joj 
daje  bitak.  A  živo  biće  stiče  bitak  po  moći  rađanja.  Dakle, 
ona  ga  i  uzdržava  u  životu.  A  i  sposobnost  prehrane  usmje¬ 
rena  je  na  očuvanje  živog  bitka,  kako  se  govori  u  II  knjizi 
O  duši.'  Postoji,  naime,  »moć  koja  je  kadra  spasiti  onoga 
tko  je  prima«  (ondje).  Dakle,  ne  treba  praviti  razliku  izme¬ 
đu  sposobnosti  prehrane  i  rađanja. 

ALI  PROTIV  navedenih  razloga  Filozof  u  II  knjizi  O  du¬ 
ši 2 3  kaže  da  su  djelatnosti  ove  duše:  »rađati  i  upotrebljavati 
hranu«  te  »uzrokovati  rast«.1 

ODGOVARAM:  Postoje  tri  moći  vegetativnog  dijela.  Na¬ 
ime,  vegetativno  počelo,  kao  što  je  već  rečeno  (čl.  1),  ima  za 
predmet  samo  tijelo  što  ga  oživljava  duša.  A  jedno  takvo 
tijelo  ima  potrebu  trostrukog  djelovanja  duše.  Prvo,  da  do¬ 
bije  bitak:  i  tom  je  cilju  usmjerena  moć  »rađanja«.  Drugo, 
da  živo  tijelo  dostigne  potrebnu  kolikoću:  i  tom  je  cilju 
usmjerena  moć  »rasta«.  Treće  pak,  da  uzdrži  tijelo  živog 
bića  u  bitku  i  potrebnoj  kolikoći:  i  tom  je  cilju  usmjerena 
moć  »prehrane«. 

No  moramo  zamijetiti  razliku  između  tih  moći.  Sposob¬ 
nost  prehrane  i  rasta  proizvode,  naime,  svoj  učinak  u  su¬ 
bjektu,  u  kojemu  se  nalaze,  budući  da  se  samo  tijelo,  sjedi¬ 
njeno  s  dušom,  razvija  i  uzdržava  preko  sposobnosti  rasta 
i  prehrane  što  se  nalaze  u  istoj  duši.  Naprotiv,  moć  rađa¬ 
nja  proizvodi  svoj  učinak,  ne  u  istome  tijelu,  nego  u  nekom 
drugom,  budući  da  nitko  ne  može  roditi  sama  sebe.  —  Pod 
tim  vidom  sposobnost  se  rađanja  približava  na  izvjestan 
način  do  dostojanstva  osjetilne  duše,  koja  usmjerava  dje¬ 
lovanje  na  izvanjski  svijet,  premda  na  mnogo  odličniji  i 
mnogo  obuhvatniji  način:  najviši  stupanj  niže  prirode  do¬ 
diruje,  naime,  najniži  stupanj  više  prirode,  kao  što  pokazu- 

1  C.  4  n.  13  (Bk  416b  14):  S.  Th„  leci.  9  n.  347. 

2  C.  4  n.  2  (Bk  415a  25):  S.  Th„  leci.  7  n.  309. 

3  C.  2  n.  3  (Bk  413a  25):  S.  Th„  lect.  3  n.  256;  cf.  L.  3  c.  9  n.  4  (Bk  432b  7):  S. 

Th.,  lect.  14  n.  807. 

je  Dionizije  u  7.  poglavlju  knjige  O  božanskim  imenima.' 
—  Stoga  je  među  tim  moćima  moć  rađanja  ona  koja  izvr¬ 
šava  ulogu  svršnog  i  djelotvornog  uzroka  i  ima  najveće  sa¬ 
vršenstvo,  kako  kaže  Aristotel  u  II  knjizi  O  duši,4 5  budući 
da  je  vlastitost  savršenog  bića  »proizvesti  jedno  drugo  biće 
iste  vrste«.6  Sposobnosti  pak  rasta  i  prehrane  služe  spo¬ 
sobnosti  rađanja,  a  sposobnost  prehrane  služi  također 
sposobnosti  rasta. 

Odgovaram  na  razloge:].  One  sposobnosti  na¬ 
zivamo  »prirodnima«  (fizičkima),  bilo  stoga  što  imaju  uči¬ 
nak  sličan  onome  što  ga  ima  fizička  priroda,  koja  također  i 
sama  daje  postojanje,  kolikoću  i  trajanje  (neživim  tijeli¬ 
ma)  (premda  spomenute  sposobnosti  imaju  te  moći  na  je¬ 
dan  viši  način);  bilo  stoga  što  te  sposobnosti  izvršavaju 
svoje  uloge  služeći  se  kao  oruđem  djelatnim  i  trpnim  ka¬ 
kvoćama  (per  qualitates  activas  et  passivas),  koje  su  počela 
prirodnih  čina. 

2.  Kod  neživih  stvari  nastajanje  dolazi  sasvim  izvana. 
Rađanje,  naprotiv,  živih  bića  događa  se  na  jedan  viši  način, 
preko  neke  stvari  koja  pripada  samom  živom  biću,  odno¬ 
sno  posredstvom  sjemena,  u  kojemu  je  prisutno  jedno  po¬ 
čelo,  kadro  oblikovati  neko  tijelo.  U  živom  biću  ima,  dakle, 
postojati  jedna  moć,  po  kojoj  se  to  sjeme  pripravlja:  a  to  je 
moć  rađanja. 

3.  Budući  da  rađanje  živih  bića  proizlazi  iz  nekog  sjeme¬ 
na,  neophodno  je  da  se  u  početku  živo  biće  rodi  u  male¬ 
nom  fizičkom  obujmu.  Stoga  je  neophodno  da  ono  u  duši 
ima  jednu  moć,  koja  će  biti  prikladna  privesti  ga  potrebnoj 
veličini.  Naprotiv,  neživa  tijela  nastaju  iz  već  omeđene  ma¬ 
terije,  pod  djelovanjem  jednog  izvanjskog  djelatnika.  Sto¬ 
ga  istodobno,  prema  uvjetu  materije,  primaju  i  vrstu  i 
kolikoću. 

4.  Kako  je  već  rečeno  (čl.  1),  djelovanje  vegetativnog  po¬ 
čela  izvršava  se  posredstvom  topline,  koja  ima  zadaću  uni¬ 
štiti  vlagu.  Da  bi  se,  stoga,  nadoknadio  taj  gubitak  vlage, 
neophodna  je  moć  prehrane,  koja  služi  pretvaranju  hrane 

4  §  3:  PG  3,  872;  S.  Th„  lect.  4. 

5  C.  4  n.  15  (Bk  416b  24);  S.  Th„  lect.  9  n.  347. 

6  Cf.  ibid.  c.  4  n.  8  (Bk  415a  26):  S.  Th.,  lect.  7  n.  11;  također  Meteor.  4  c.  3 

n.  1  (Bk  380a  11). 

u  tjelesnu  supstanciju.  A  to  je  neophodno  i  za  djelovanje 
sposobnosti  rasta  i  rađanja. 

Članak  3 

Da  li  je  Ispravno  razlikovati  pet  izvanjskih  osjetila? 

Sent.  2  d.  2  q.  2  a.  2  ad  5;  De  anima  2  lect.  14;  Q.  de  anima  a.  13 

U  vezi  s  trećim  pitanjem  postupamo  ovako,  čini  se  da  ni¬ 
je  ispravno  razlikovati  pet  izvanjskih  osjetila.  Naime; 

1.  Svojstvo  je  osjetila  da  spoznaju  akcidencije.  Akciden- 
cije  se  pak  dijele  na  mnogo  rodova.  A  budući  da  se  moći 
razlikuju  po  njihovim  predmetima,  čini  se  da  bi  se  osjetila 
trebala  umnogostručavati  na  osnovi  broja  rodova  akciden- 
cija. 

2.  Osim  toga:  veličina,  oblik  i  ostale  akcidencije  što  ih 
nazivamo  »zajedničkim  osjetilnim  predmetima«  ne  po¬ 
istovjećuju  se  s  »nuzgrednim  osjetilnim  predmetima«,  da¬ 
pače  od  njih  se  razlikuju,  kako  se  tvrdi  u  II  knjizi  O  duši.' 
A  bitna  različitost  predmeta  unosi  i  različitost  moći.  Budu¬ 
ći,  dakle,  da  se  veličina  i  oblik  razlikuju  više  od  boje  nego 
zvuk,  čini  se  potrebnijim  da  postoje  različite  osjetilne  moći 
da  bi  spoznale  veličinu  i  oblik,  nego  boju  i  zvuk. 

3.  Još  nešto:  jedno  osjetilo  zapaža  samo  jedan  par  sup¬ 
rotnih  stvari,  kao  kad  vid  zapaža  bijelo  i  crno.  Opip,  napro¬ 
tiv,  zapaža  više  suprotnih  stvari:  to  jest  toplo  i  hladno,  vla¬ 
žno  i  suho  itd.  Dakle,  postoji  više  osjetila,  a  ne  samo  jedno. 
Dosljedno  tomu,  ima  više  od  pet  osjetila. 

4.  Napokon:  vrsta  se  ne  razlikuje  od  svoga  roda.  A  okus 
je  neka  vrsta  opipa.  Dakle,  nije  potrebno  tvrditi  da  postoji 
drugo  osjetilo  različito  od  opipa. 

ALI  PROTIV  navedenih  razloga  Filozof  u  III  knjizi  O  du¬ 
ši2  kaže  da  »osim  pet  osjetila  ne  postoji  nijedno  drugo«. 

ODGOVARAM’:  Neki  su  pokušavali  pronaći  osnovu  za 
podjelu  i  broj  izvanjskih  osjetila  u  različitosti  organa,  od¬ 
nosno  u  prevlasti  što  ga  u  njima  ima  jedan  određeni  ele- 
menat,  odnosno  voda,  zrak  ili  neka  druga  stvar.  —  Drugi 
su  pak  to  pokušavali  pronaći  u  sredstvu  (koje  služi  kao 
1  C.  6  n.  1  (Bk  418a  8):  S.  Th„  lect.  13  n.  386. 

predmet  osjetilne  spoznaje),  kao  što  je  zrak,  voda  itd.,  a 
koje  može  biti  unutarnje  ili  izvanjsko  (coniunctum  vel  ex- 
trinsecum).  —  Treći  su  to  napokon  pokušavali  pronaći  u 
različitosti  prirode  osjetilnih  kakvoća,  već  prema  tome  da 
li  kakvoća  pripada  jednom  jednostavnom  tijelu  ili  proizla¬ 
zi  iz  složenosti. 

No  nijedno  od  tih  mjerila  nije  točno.  Naime,  moći  ne  po¬ 
stoje  zbog  organa,  nego  organi  postoje  zbog  moći.  Stoga 
ne  postoje  različite  moći  zbog  toga  što  postoje  različiti  or¬ 
gani,  nego  je  priroda  oblikovala  različite  organe  zbog  toga 
da  bi  se  oni  uskladili  s  različitim  moćima.  —  Isto  je  tako 
ona  različitim  osjetilima  dodijelila  različita  sredstva,  već 
prema  tome  kako  su  zahtijevala  djelovanja  moći.  —  Obzi¬ 
rom  pak  na  prirodu  kakvoće  osjetilnog  predmeta,  nije 
osjetilo  ono  koje  ima  sposobnost  da  je  upozna,  nego  ra¬ 
zum. 

Stoga  osnovu  broja  i  podjele  izvanjskih  osjetila  trebamo 
pronaći  u  onome  što  u  vlastitom  smislu  i  po  biti  pripada 
osjetilu.  To  znači  da  je  osjetilo  jedna  trpna  moć,  koja  po¬ 
stoji  zato  da  bi  je  promijenio  izvanjski  osjetilni  predmet. 
Dakle,  izvanjski  predmet,  kao  uzrok  promjene  osjetila,  u 
vlastitom  je  smislu  ono  što  osjetilo  zapaža,  pa  se  prema 
njegovim  različitostima  razlikuju  (međusobno)  i  osjetilne 
moći. 

A  postoje  dvije  vrste  promjene:  jedna  prirodna  (fizička), 
a  druga  duhovna.  Prirodna,  ukoliko  onaj,  koji  izvodi  prom¬ 
jenu,  prima  oblik  prema  svom  prirodnom  bitku,  onako 
kao  što  je  ugrijani  predmet  primio  toplinu.  Duhovna,  uko¬ 
liko  onaj,  koji  izvodi  promjenu,  prima  oblik  na  duhovni 
način,  kao  što  se  događa  s  oblikom  boje  zjenice  koja  zbog 
toga  primanja  ne  biva  obojena.  A  za  djelovanje  osjetila  tra¬ 
ži  se  ta  duhovna  promjena,  preko  koje  se  nakana  osjetil¬ 
nog  oblika  nalazi  u  organu  osjetila.  Inače,  kad  bi  bila  do¬ 
voljna  sama  prirodna  promjena  za  osjetilnu  spoznaju,  sva 
bi  prirodna  tijela  imala  osjetilnu  spoznaju,  kad  bi  bila  izlo¬ 
žena  promjeni. 

No  u  nekim  osjetilima,  kao  što  je  »vid«,  nalazimo  samo 
jednu  duhovnu  promjenu.  —  U  drugima  pak,  osim  duhov¬ 
ne  promjene,  postoji  i  prirodna;  ili  isključivo  od  strane 
predmeta,  ili  i  od  strane  organa.  Od  strane  predmeta  po- 

stoji  prirodna  promjena  prostornog  značenja,  u  zvuku,  ko¬ 
ji  je  predmet  »sluha«,  budući  da  se  zvuk  proizvodi  udara¬ 
njem  i  titranjem  zraka.  Prirodna  se  promjena  ostvaruje  ta¬ 
kođer  posredstvom  promjene  mirisa,  koji  je  predmet 
»osjetila  mirisa«,  jer  je  neophodno  da  tijelo,  kako  bi  iz  nje¬ 
ga  izlazio  miris,  bude  na  neki  način  promijenjeno  topli¬ 
nom.  —  A  od  strane  organa  postoji  prirodna  promjena  u 
»opipu«  i  »okusu«:  naime,  pri  dodiru  toplih  predmeta  ruka 
se  zagrije,  a  pri  dodiru  s  vlažnim  predmetima  jezik  se  ovla- 
ži.  No  organi  mirisa  i  sluha  pri  sticanju  osjetilne  spoznaje 
ne  podliježu  prirodnim  promjenama,  osim  na  posve  nuz- 
gredan  način. 

Budući  da  djeluje  bez  prirodne  promjene  organa  i  pred¬ 
meta,  vid  je  najduhovnije,  najsavršenije  i  najopćenitije 
osjetilo.  Zatim  dolazi  osjetilo  sluha,  a  iza  njega  slijedi  osje¬ 
tilo  mirisa.  Oba  ova  podrazumijevaju  prirodnu  promjenu 
od  strane  predmeta.  Gibanje  pak  u  prostoru  još  je  savrše¬ 
nije,  pa  u  prirodnom  poretku  dolazi  prije  u  odnosu  na  gi¬ 
banje  pri  promjeni,  kako  dokazuje  Aristotel  u  VIII  knjizi 
Fizike.3  Naprotiv,  opip  i  okus  u  najvišem  su  stupnju  mate¬ 
rijalna  osjetila,  a  o  njihovoj  različitosti  govorit  ćemo  nešto 
kasnije  (odg.  na  3.  i  4.  razlog).  —  Iz  toga  proizlazi  da  prva 
tri  osjetila  ne  djeluju  služeći  se  nekim  unutarnjim  sred¬ 
stvom,  budući  da  nijedna  prirodna  promjena  ne  smije  pro¬ 
mijeniti  njegov  organ,  kao  što  se,  naprotiv,  događa  kod  ta 
dva  posljednja  osjetila. 

Odgovaram  na  razloge:  1.  Nemaju  sve  akciden- 
cije  po  svojoj  prirodi  sposobnost  uzrokovati  promjene,  ne¬ 
go  samo  kakvoće  treće  vrste  proizvode  promjene.  Stoga  su 
one  same  predmet  osjetila,  jer,  kako  kaže  Aristotel  u  VII 
knjizi  Fizike *  »isti  uzroci,  koji  uzrokuju  promjene  u  neži¬ 
vim  bićima,  uzrokuju  promjene  i  u  osjetilu«. 

2.  Veličina,  lik  i  tima  slične  akcidencije,  što  ih  nazivamo 
»zajedničkim  osjetilnim  predmetima«,  nalaze  se  između 
»nuzgrednih  osjetilnih  predmeta«  i  »vlastitih  osjetilnih 
predmeta«,  koji  su  (neposredni)  predmet  osjetila.  Naime, 
vlastiti  osjetilni  predmeti  po  prirodi  i  izravno  uzrokuju  u 
organu  promjenu,  budući  da  pripadaju  kakvoćama  što  mi- 

3  C.  7  n.  2  (Bk  2ć0a  28):  S.  Th„  lect.  14  n  3. 

4  C.  2  n.  4  (Bk  244b  12):  S.  Th„  lect.  4  n.  2. 

jenjaju.  —  Svi  pak  zajednički  osjetilni  predmeti  sa  svoje  se 
strane  svode  na  kolikoću.  A  po  veličini  i  broju  očevidno  je 
da  su  oni  vrste  kolikoće.  A  lik  je  kakvoća  kolikoće,  budući 
da  lik  pije  ništa  drugo  nego  krajnja  granica  veličine.  Tako 
su  gibanje  i  mirovanje  predmet  osjetila,  ukoliko  se  određe¬ 
ni  subjekt  nalazi  na  jedan  ili  više  načina  u  odnosu  prema 
svojoj  veličini  ili  prostoru,  to  jest  u  poretku  prema  gibanju 
pri  rastu  ili  prema  gibanju  u  prostoru,  ili  u  odnosu  na  ka¬ 
kvoću  osjetilnog  predmeta,  kao  u  gibanju  pri  promjeni. 
Stoga  zapaziti  gibanje  i  mirovanje  znači  na  izvjestan  način 
zapaziti  zajedno  jednu  i  mnoge  stvari.  A  kolikoća  je  najbli¬ 
ži  subjekt  kakvoće  što  uzrokuje  promjenu,  kao  što  je  to  po¬ 
vršina  u  odnosu  na  boju.  Stoga  zajednički  osjetilni  pred¬ 
meti  ne  mijenjaju  osjetilo  izravno  i  snagom  svoje  prirode, 
nego  snagom  kakvoće  osjetilnih  predmeta,  kao  što  to  čini 
površina  posredstvom  boje.  —  Ipak,  oni  su  »nuzgredni 
osjetilni  predmeti«,  budući  da  zajednički  osjetilni  predme¬ 
ti  unose  neku  različitost  u  promjeni  osjetila.  Naime,  jedna 
velika  površina  ne  izaziva  promjenu  osjetila  kao  jedna  ma¬ 
la,  budući  da  se  i  sama  bjelina  naziva  velikom  ili  malom, 
pa  se  stoga  dijeli  prema  subjektu  u  kojemu  se  nalazi. 

3.  Imajući  na  umu  ono  što,  čini  se,  veli  Filozof  u  II  knjizi 
O  duši ,5  osjetilo  opipa  je  jedno  u  rodu,  ali  se  po  vrsti  dijeli 
na  mnoga  osjetila;  stoga  i  obuhvaća  različite  skupine  sup¬ 
rotnih  stvari.  Ta  se  osjetila  ipak  ne  razlikuju  međusobno 
po  organu,  nego  istodobno  postoje  po  cijelome  tijelu;  sto¬ 
ga  se  njihova  razlika  ne  zapaža.  —  Naprotiv,  okus  koji  je 
kadar  osjetiti  slatko  i  gorko,  nalazi  se  istodobno  s  opipom 
na  jeziku,  a  ne  po  cijelome  tijelu;  zato  ga  je  lako  razlikovati 
od  opipa. 

Moglo  bi  se  ipak  odgovoriti  da  se  svaki  od  onih  parova 
suprotnih  stvari  podudara  u  jednom  najbližem  rodu,  ali 
svi  se  stječu  u  jednom  zajedničkom  rodu,  koji  je  u  svojoj 
sveopćenitosti  upravo  predmet  opipa.  No  taj  zajednički 
rod  nema  neku  posebnu  oznaku,  kao  što,  uostalom,  i  naj¬ 
bliži  rod  topline  i  hladnoće  ostaje  bez  pobliže  oznake. 

4.  Prema  Filozofu6  osjetilo  okusa  nije  drugo  nego  poseb- 

5  C.  11  (Bk  422b  17424-a.  16):  S.  Th„  lect.  22.  23  n.  517-550. 

6  De  anima  1.  2  c.  9  n.  2  (Bk  421a  18);  c.  1 1  n.  5  (Bk  423a  17):  S.  Th.,  lect.  19 

n.  481;  lect.  22  n.  529. 

na  vrsta  opipa,  koji  se  isključivo  nalazi  u  jeziku.  Stoga  se 
ne  razlikuje  od  opipa  po  rodu,  nego  samo  od  onih  vrsta 
opipa,  koje  se  nalaze  po  cijelome  tijelu. 

Kad  bi,  naprotiv,  opip  bio  jedno  jedino  osjetilo,  zbog 
jednog  zajedničkog  pojma  predmeta,  tada  bi  trebalo  odgo¬ 
voriti,  da  se  okus  razlikuje  od  opipa  na  osnovi  različitosti 
promjene  što  se  dogodila  u  osjetilima.  Naime,  opip  je  pod¬ 
ložan  ne  samo  duhovnoj  nego  i  prirodnoj  (fizičkoj)  prom¬ 
jeni  svoga  organa  prema  kakvoći  koja  mu  je  upravo  predo¬ 
čena.  Naprotiv,  organ  okusa  ne  podliježe  nužno  prirodnoj 
promjeni  prema  kakvoći  koja  mu  je  upravo  predočena,  to 
jest  jezik  ne  postaje  sladak  ili  gorak,  nego  prema  prethod¬ 
noj  kakvoći  na  kojoj  se  temelji  ukus,  to  jest  prema  vlažno¬ 
sti  koja  je  predmet  opipa. 

Članak  4 

Da  li  je  Ispravno  razlikovati  unutarnja  osjetila? 

Q.  dc  aniina  a.  13 

U  vezi  s  četvrtim  pitanjem  postupamo  ovako.  Čini  se  da 
nije  ispravno  razlikovati  unutarnja  osjetila.  Naime: 

1.  Zajedničko  i  vlastito  ne  mogu  biti  dijelovi  jedne  podje¬ 
le.  Stoga  se  »zajedničko  osjetilo«  ne  smije  navoditi  medu 
osjetilnim  unutarnjim  moćima,  kao  moć  što  se  razlikuje 
od  vlastitih  izvanjskih  osjetila. 

2.  Osim  toga:  nije  potrebno  uvoditi  neku  unutarnju  spo¬ 
znajnu  moć  ondje,  gdje  su  dovoljna  vlastita  izvanjska  osje¬ 
tila.  A  vlastita  izvanjska  osjetila  kadra  su  donositi  sud  o 
osjetilnim  predmetima;  budući  da  svako  osjetilo  donosi 
sud  o  vlastitom  predmetu.  Čini  se  da  su  ona  također  kadra 
zapažati  i  vlastite  čine:  jer,  budući  da  je  utisak  osjetilnog 
premdeta  nešto  posredno  između  moći  i  predmeta,  čini  se 
da  bi  vid  trebao  lakše  zapažati  predmet  svoga  gledanja  kao 
njemu  najbliži,  nego  li  boju;  a  to  vrijedi  i  za  druga  osjetila. 
Da  bi  se  postigao  taj  cilj,  nije,  dakle,  bilo  neophodno  uvo¬ 
diti  unutarnju  sposobnost  što  je  nazivamo  »zajedničkim 
osjetilom«. 

3.  K  tome:  prema  Filozofu,1  mašta  i  pamćenje  načini  su 
1  De  mem.  et  remin.  c.  1  (Bk  450a  10):  S.  Th.,  lect.  2  n.  318. 

prvotnog  središta  sposobnosti  osjetilne  spoznaje.  A  ti  se 
načini  spoznaje  ne  razlikuju  po  svom  subjektu.  Dakle, 
pamćenje  i  maštu  ne  treba  smatrati  zasebnim  moćima  mi¬ 
mo  osjetila. 

4.  Nadalje:  razum  mnogo  manje  zavisi  od  osjetila  nego 
bilo  koja  moć  osjetilnog  dijela.  A  razum  ne  spoznaje  nije¬ 
dan  predmet,  ako  ga  nije  primio  od  osjetila.  Stoga  u  I  knji¬ 
zi  Druge  Anali  tike1  Aristotel  kaže  da  onaj  »tko  nema  jedno 
osjetilo,  nema  ni  odgovarajuće  znanje«.  Dakle,  tim  se  ma¬ 
nje  smije  tvrditi  da  postoji  jedna  zasebna  moć  u  osjetil- 
nom  dijelu  za  spoznaju  onih  zadanih  namjera  (intenti- 
ones)  što  ih  ne  spoznaje  osjetilo,  a  nazivaju  je  »prosudbe- 
nom  moći«  (vis  aestimativa). 

5.  Zatim:  čin  umovanja,  koji  se  sastoji  u  uspoređivanju, 
povezivanju  i  razlučivanju,  i  čin  »prisjećanja«  (actus  remi- 
niscitivae  potentiae),  koji  je  kao  neki  silogizam  u  postupku 
istraživanja,  nisu  manje  udaljeni  u  odnosu  na  čin  prosud- 
bene  moći  i  moći  pamćenja,  nego  li  što  je  čin  prosudbene 
moći  udaljen  od  čina  mašte.  Dakle,  ili  valja  dodati  moć 
»umovanja«  i  »prisjećanja«  kao  moći  različite  od  prosud¬ 
bene  moći  i  moći  pamćenja,  ili  prosudbenu  moć  i  moć 
pamćenja  valja  promatrati  kao  stopljenu  s  maštom. 

6.  Napokon:  Augustin  u  XII  knjizi  O  doslovnom  tumače¬ 
nju  Knjige  postanka3  tvrdi  da  postoje  tri  roda  gledanja,  i 
to:  tjelesno,  koje  se  događa  preko  osjetila;  duhovno,  koje 
se  događa  preko  moći  zamišljanja  ili  mašte;  umno,  koje  se 
odvija  u  razumu.  Dakle,  ne  postoji  neka  unutarnja  sposob¬ 
nost  između  osjetila  i  razuma  osim  sposobnosti  zamišlja¬ 
nja. 

ALI  PROTIV  navedenih  razloga  Avicena  u  knjizi  O  duši 
(dio  4  pogl.  1)  tvrdi  da  postoji  pet  osjetilnih  unutarnjih 
moći,  i  to:  »zajedničko  osjetilo,  mašta,  moć  zamišljanja, 
moć  prosudbe  i  moć  pamćenja«. 

ODGOVARAM:  Priroda  nikada  nije  nepotpuna  u  stvari¬ 
ma  što  su  prijeko  potrebne.  Stoga  valja  ustvrditi  da  u  osje- 
tilnoj  duši  ima  toliko  djelovanja,  koliko  je  potrebno  za  ži¬ 
vot  potpunog  bića  (ad  vitam  animalis  perfecti).  One  pak 
među  tim  djelatnostima,  što  se  ne  mogu  svesti  na  jedno 

2  C.  18  (Bk  81a  38):  S.  Th.  lect.  30  n.  2. 

3  C.  6-7:  PL  34,  458  -  459;  c.  24:  PL  34,  474. 

počelo,  zahtijevaju  različite  moći,  budući  da  moći  duše  ni¬ 
su  drugo,  nego  najbliže  počelo  njezina  djelovanja. 

Valja,  dakle,  imati  na  umu,  da  se  za  život  potpunog  bića 
ne  zahtijeva  samo  spoznaja  stvari  kad  je  osjetilni  predmet 
nazočan,  nego  i  kad  je  on  odsutan.  Inače  se  živo  biće  ne  bi 
kretalo  u  potrazi  za  nekom  odsutnom  stvari,  budući  da  baš 
gibanje  i  djelovanje  živog  bića  proizlazi  iz  spoznaje;  inače 
bi  se  ostvarivalo  baš  protivno  tomu,  posebice  kod  potpu¬ 
nih  živih  bića,  koja  se  kreću  od  jednoga  mjesta  na  drugo 
(moventur  motu  processivo);  budući  da  se  ona  kreću  pre¬ 
ma  spoznatim  ali  odsutnim  predmetima.  Stoga  je  ne¬ 
ophodno  da  živo  biće  snagom  osjetilne  duše  prima  ne  sa¬ 
mo  izraze  osjetilnih  predmeta  kad  ga  njihova  nazočnost 
promijeni,  nego  i  da  bude  kadro  zadržati  ih  i  sačuvati.  A 
primanje  i  zadržavanje  jesu  čini  koji  kod  tjelesnih  bića  pri¬ 
padaju  različitim  počelima:  naime,  vlažna  tijela  primaju 
dobro,  a  zadržavaju  loše;  protivna  se  pak  pojava  događa 
kod  suhih  tijela.  Stoga,  budući  da  je  osjetilna  moć  čin  jed¬ 
nog  tjelesnog  organa,  mora  također  postojati  jedna  moć, 
koja  će  prihvatiti  izraze  osjetilnih  predmeta,  a  druga  koja 
će  ih  sačuvati.  —  Nadalje,  na  umu  valja  imati  i  ovu  činjeni¬ 
cu:  kad  bi  se  živa  bića  kretala  samo  u  slučaju  kad  je  utisak 
osjetilnog  predmeta  ugodan  ili  neugodan,  tada  bi  trebalo 
ustvrditi  da  u  njima  postoji  samo  spoznaja  oblika  što  su  ih 
spoznala  osjetila,  a  pred  kojima  osjećaju  ugodnost  ili 
strah.  2ivo  biće,  naprotiv,  ima  potrebu  da  traga  za  nekim 
stvarima  ili  da  ih  izbjegava,  ne  samo  zbog  toga  što  su 
ugodne  ili  neugodne  pri  utisku  osjetilnog  predmeta,  nego  i 
zbog  nekih  drugih  djelovanja  i  koristi,  ili  zbog  nekih  šteta. 
Tako  ovca,  kad  vidi  da  dolazi  vuk,  bježi,  ne  zbog  toga  što 
joj  nije  po  volji  boja  ili  oblik,  nego  zbog  toga  što  je  on  nje¬ 
zin  prirodni  neprijatelj;  isto  tako  ptica  skuplja  slamke,  ne 
zato  što  se  one  dopadaju  osjetilima,  nego  zato  što  su  kori¬ 
sne  da  od  njih  načini  gnijezdo.  Potrebno  je,  dakle,  da  živo 
biće  spozna  te  zadane  namjere  što  ih  ne  uočavaju  izvanj¬ 
ska  osjetila.  Dakle,  zacijelo  ima  postojati  jedno  zasebno 
djelatno  počelo,  koje  će  biti  kadro  uočiti  te  spoznaje;  bu¬ 
dući  da  one  ne  proizlaze  iz  promjene  osjetila,  kao  spoznaja 
osjetilnih  kakvoća. 

Na  taj,  dakle,  način  za  primanje  oblika  osjetilnih  pred- 


108 


A.  Filozofija;  psihologija;  spoznaja 


meta  služi  »vlastito«  i  »zajedničko«  osjetilo.  0  razlici  među 
njima  govorit  ćemo  kasnije  (odg.  na  1.  i  2.  razlog).  —  Da  bi 
se,  međutim,  ti  oblici  zadržali  i  sačuvali,  služi  nam  »ma¬ 
šta«  ili  »moć  zamišljanja«,  koje  su  zapravo  isto,  budući  da 
su  mašta  i  moć  zamišljanja  neka  vrsta  spremnice  oblika 
primljenih  preko  osjetila.  —  Da  bismo,  naprotiv,  spoznali 
zadane  namjere,  što  izmiču  vlastitim  osjetilima,  služi  nam 
»moć  prosudbe«.  —  Napokon,  da  bismo  mogli  te  posljed¬ 
nje  sačuvati,  služi  nam  »moć  pamćenja«,  koja  je  neka  vrsta 
spremnice  tih  zadanih  namjera.  Dokaz  za  to  imamo  u  či¬ 
njenici  što  kod  živih  bića  sjećanje  proizlazi  iz  neke  od  tih 
zadanih  namjera,  to  jest  da  li  je  neka  stvar  škodljiva  ili  ko¬ 
risna.  Među  te  zadane  namjere  valja  ubrojiti  i  spoznaju 
prošlosti  kao  takve,  a  to  je  predmet  pamćenja. 

Obzirom  na  osjetilne  oblike  valja  još  promotriti  da  ne 
postoji  razlika  između  čovjeka  i  ostalih  živih  bića.  Slične 
su,  naime,  promjene  kojima  su  podložni  od  strane  osjetil- 
nih  izvanjskih  predmeta.  Postoji,  međutim,  razlika  obzi¬ 
rom  na  zadane  namjere.  Naime,  ostala  živa  bića  imaju  spo¬ 
znaju  tih  zadanih  namjera  samo  po  nekom  prirodnom  po¬ 
rivu,  dok  čovjek  do  njih  dolazi  i  po  nekoj  vrsti  umovanja. 
Stoga  ona  moć,  koja  se  kod  drugih  živih  bića  naziva  »pri¬ 
rodna  moć  prosudbe«,  kod  čovjeka  se  naziva  »moć  umova¬ 
nja«,  budući  da  čovjek  te  zadane  namjere  dostiže  nekom 
vrstom  umovanja.  Stoga  se  ta  sposobnost,  kojoj  liječnici 
pripisuju  određeni  organ,  to  jest  središnji  dio  mozga,  nazi¬ 
va  i  »pojedinačnim  razumom«.  On,  naime,  prikuplja  poje¬ 
dinačne  spoznajne  podatke  (intentiones  individuales),  kao 
što  spoznajni  razum  prikuplja  one  sveopće  (intentiones 
universales).  —  Sto  se  pak  tiče  moći  pamćenja,  čovjek  po¬ 
put  ostalih  živih  bića  nema  samo  sposobnost  brzog  sjeća¬ 
nja  prošlosti,  nego  ima  i  »prisjećanje«,  pomoću  kojega  na¬ 
stoji  prizvati  uspomene  o  spoznajnim  konkretnim  i  pojedi¬ 
načnim  podacima  nekim  gotovo  silogističkim  postupkom. 

Avicena,  međutim,  tvrdi  da  postoji  i  peta  moć  (nav.  mj.), 
što  se  nalazi  kao  posrednik  između  prosudbene  moći  i  mo¬ 
ći  zamišljanja,  a  koja  ujedinjuje  i  razjedinjuje  maštovne 
predodžbe  (formas  imaginatas);  kako  se  događa,  primjeri¬ 
ce,  kad  pomoću  maštovne  predodžbe  o  zlatu  i  maštovne 
predodžbe  o  brdu  sastavljamo  jednu  predodžbu  o  zlatnom 

brdu,  koje  pak  nikada  nismo  vidjeli.  Na  takvo  djelovanje, 
međutim,  nikad,  ne  nailazimo  kod  ostalih  živih  bića,  nego 
samo  kod  čovjeka,  kod  kojega  je  sposobnost  zamišljanja 
kadra  to  postići.  Njoj  to  djelovanje  pripisuje  također  i  Ave- 
roes  u  knjizi  O  osjetilu  i  osjetilnim  predmetima  (pogl.  8). 

Dakle,  nije  potrebno  u  osjetilni  dio  uvoditi  više  od  četiri 
unutarnje  sposobnosti,  i  to:  zajedničko  osjetilo,  moć  zami¬ 
šljanja,  moć  prosudbe  i  moć  pamćenja. 

Odgovaram  na  razloge:  1.  (Prvo)  unutarnje 
osjetilo  naziva  se  »zajedničkim«,  ne  zato  što  se  ono  zajed¬ 
nički  može  priricati  mnogim  stvarima,  poput  nekoga  roda, 
nego  zato  što  je  ono  zajednički  korijen  i  počelo  izvanjskih 
osjetila. 

2.  Vlastito  osjetilo  donosi  sud  o  vlastitom  osjetilnom 
predmetu,  razlikujući  jedan  predmet  od  drugih  što  potpa¬ 
daju  pod  isto  osjetilo;  oko,  primjerice,  razlikuje  bijelo  od 
crvenoga  ili  zelenoga.  Ako  je,  naprotiv,  riječ  o  tome  da  tre¬ 
ba  napraviti  razliku  između  bijeloga  i  slatkoga,  onda  to  ne 
može  učiniti  ni  vid  ni  okus.  Potrebno  je,  naime,  da  onaj 
tko  pravi  razliku  između  dviju  različitih  stvari,  obje  spo¬ 
zna.  Dakle,  neophodno  je  da  donošenje  jednog  takvog  su¬ 
da  pripada  zajedničkom  osjetilu,  u  kojem  se,  kao  u  jednom 
zajedničkom  cilju,  stječu  sve  osjetilne  spoznaje.  Ono  tako¬ 
đer  spoznaje  i  utiske  osjetilnog  predmeta,  kao  kada  netko 
opazi  da  gleda.  To  pak  ne  može  učiniti  vlastito  osjetilo,  ko¬ 
je  spoznaje  samo  oblik  osjetilnog  predmeta  po  kojem  je 
podložno  promjeni;  a  u  toj  se  promjeni  upotpunjuje  gleda¬ 
nje,  iz  kojega  opet  slijedi  jedna  druga  promjena  u  zajednič¬ 
kom  osjetilu,  koje  od  svoje  strane  spoznaje  gledanje. 

3.  Kao  što  jedna  moć  nastaje  iz  duše  posredstvom  druge, 
kako  smo  već  kazali  (p.  77  čl.  7),  isto  tako  duša  može  biti 
podložna  moći  drugoga  posredstvom  jedne  druge  moći.  I 
upravo  u  tom  smislu  kažemo  da  su  mašta  i  pamćenje  nači¬ 
ni  prvotnog  središta  sposobnosti  osjetilne  spoznaje. 

4.  Premda  djelovanje  uma  ima  početak  u  osjetilu,  ipak 
um  u  predmetu  što  ga  je  spoznao  osjetilom  spoznaje  mno¬ 
go  više  od  onoga  što  može  zapaziti  osjetilo.  Na  isti  način 
postupa  i  prosudbena  moć,  premda  u  nižem  stupnju. 

5.  Sposobnosti  umovanja  i  pamćenja  imaju  u  čovjeku  to¬ 
liku  uzvišenost,  ne  zbog  onoga  što  je  vlastito  osjetilnom  di- 

jelu,  nego  zbog  neke  privlačnosti  i  blizine  sa  sveopćim  ra¬ 
zumom,  kao  po  nekom  prelijevanju.  Stoga  te  sposobnosti 
nisu  različite  nego  iste,  premda  savršenije  od  onih  što  se 
nalaze  u  drugim  živim  bićima. 

6.  Gledanje,  što  se  zbiva  posredstvom  tjelesnih  predodž¬ 
bi,  a  u  odsutnosti  tjelesa,  Augustin  naziva  duhovnim  gleda¬ 
njem.  Stoga  je  očevidno  da  je  ono  zajedničko  svim  unutar¬ 
njim  spoznajama. 

PITANJE  84. 

KAKO  DUŠA  ZDRUŽENA  S  TIJELOM  SHVAĆA 
TJELESNI  SVIJET  KOJI  STOJI  NIŽE  OD  NJE 


Članak  6 . 

Dobiva  11  se  umska  spoznaja  od  osjetilnih  stvari? 

Kod  šestog  je  članka  ovakav  postupak:  Čini  se  da  se  um¬ 
ska  spoznaja  ne  dobiva  od  osjetilnih  stvari. 

1.  Kaže  naime  Augustin  u  knjizi  Osamdeset  tri  pitanja' 
da  se  čista  istina  ne  smije  očekivati  od  tjelesnih  osjetila,  i 
to  dokazuje  dvojako.  Na  prvi  način  time  što  se  sve  do  čega 
dolazi  tjelesno  osjetilo  mijenja  bez  ikakva  vremenskog 
prekida,  a  ono  što  ne  ostaje  ne  može  se  opažati.  Na  drugi 
način  time  što  od  svega  što  opažamo  pomoću  tijela,  i  kad 
to  nije  na  domaku  osjetila,  ipak  doživljujemo  slike  toga 
kao  u  snu  ili  u  bunilu,  a  osjetilima  ne  možemo  razlikovati 
da  li  zamjećujemo  ono  što  je  osjetilno  ili  pak  lažne  slike 
toga.  Ništa  se  naime  ne  može  opažati  što  se  ne  razlikuje  od 
lažnoga.  I  tako  on  zaključuje  da  se  istina  ne  smije  očekiva¬ 
ti  od  osjetila,  nego  da  nju  spoznaje  umska  spoznaja.  Dakle, 
umska  se  spoznaja  ne  smije  očekivati  od  osjetila. 

2.  Osim  toga,  Augustin  u  12.  knjizi  Doslovnog  tumačenja 
Postanka 2  kaže:  Ne  smije  se  smatrati  da  tijelo  vrši  neko 
djelovanje  na  duh  kao  da  bi  duh  poput  materije  bio  pod¬ 
vrgnut  djelovanju  tijela.  Na  svaki  je  naime  način  onaj  koji 
stvara  odličniji  nego  stvar  iz  koje  on  nešto  stvara.  Stoga 
zaključuje  da  sliku  tijela  ne  stvara  u  duhu  tijelo,  nego  sam 
duh  u  sebi  samome.  Dakle,  umska  spoznaja  ne  potječe  od 
osjetila. 

3.  Osim  toga,  učinak  se  ne  pruža  iznad  moći  svog  uzroka. 
No  umska  se  spoznaja  pruža  iznad  osjetilnih  stvari.  Spo¬ 
znajemo  naime  neke  stvari  koje  ne  možemo  spoznati  opa- 

1  Pit.  9;  ML  40,  13 

2  Gl.  16;  ML  34,  467 

žanjem.  Umska,  dakle,  sposobnost  ne  potječe  od  osjetilnih 
stvari. 

Ali  tome  se  protivi  ono  što  Filozof  dokazuje  u  1.  knjizi 
Metafizika  i  na  kraju  Druge  analitike*,  naime,  da  je  izvor 
naše  spoznaje  u  opažanju. 

ODGOVARAM:  Treba  reći  da  je  mišljenje  filozofa  o  tom 
pitanju  bilo  trojako.  Demokrit  je  naime  tvrdio  da  je  jedini 
uzrok  bilo  koje  naše  spoznaje  to  što  od  tjelesa  koja  zami¬ 
šljamo  dolaze  i  ulaze  u  našu  dušu  slike,  kako  kaže  Augu- 
stin  u  Poslanici  Dioskoru ,3 4 5 6 7 8  I  Aristotel  u  knjizi  O  snu  i  bdje- 
njtf  govori  kako  je  Demokrit  tvrdio  da  spoznaja  nastaje 
pomoću  slika  i  njihova  istjecanja  (defluxiones).  Uzrok  toj 
tvrdnji  bilo  je  to  što  koliko  sam  Demokrit,  toliko  drugi  sta¬ 
ri  filozofi  prirode  nisu  držali  da  se  um  razlikuje  od  osjetila, 
kako  kaže  Aristotel  u  knjizi  0  duši J  I  zato,  kako  se  osjetilo 
mijenja  djelovanjem  osjetilnog,  smatrali  su  da  svaka  naša 
spoznaja  nastaje  samo  promjenom  prouzrokovanom  od 
osjetilnih  stvari.  A  Demokrit  je  tvrdio  da  do  te  promjene 
dolazi  istjecanjem  slika. 

Platon  je  pak  obrnuto  tvrdio  da  se  um  razlikuje  od  osje¬ 
tila  i  da  je  on  nematerijalna  moć  koja  se  u  svojoj  djelatno¬ 
sti  ne  služi  tjelesnim  organom  (usp.  pit.  75,  čl.  3).  A  kako  se 
ono  što  je  bestjelesno  ne  može  mijenjati  djelovanjem  tjele¬ 
snoga,  tvrdio  je  da  umska  spoznaja  ne  nastaje  promjenom 
uma  izazvanom  osjetilnim  stvarima,  nego  sudjelovanjem  u 
odvojenim  misaonim  oblicima  (idejama),  kako  je  već  reče¬ 
no  (čl.  4.  5).  A  osjetilo  uzeo  je  on  kao  neku  moć  koja  djeluje 
sama  po  sebi.  Stoga  se  ni  samo  osjetilo,  budući  da  je  neka 
duhovna  snaga,  ne  mijenja  djelovanjem  osjetilnih  stvari, 
nego  se  njihovim  djelovanjem  mijenjaju  organi  osjetila,  a 
tom  promjenom  duša  se  na  neki  način  potiče  da  u  sebi 
oblikuje  vrste  osjetilnih  stvari.  To  mišljenje,  čini  se,  dodi¬ 
ruje  Augustin  u  12.  knjizi  Doslovnog  tumačenja  Postanka ,* 
gdje  kaže  da  ne  osjeća  tijelo,  nego  duša  preko  tijela,  kojim 

3  G1  I,  br.  2,4;  981  a  2 

4  Knj.  2,  gl.  15,  br.  5;  100  a  3 

5  Poslanica  118,  gl.  4;  ML  33,  446 

6  O  proricanju,  gl.  2;  464  a  2 

7  Knj.  3,  gl.  3,  br.  1.  2;  427  a  17-29 

8  Gl.  24;  ML  34,  475 


2.  Učenje  o  duši 


113 


se  ona  služi  kao  nekim  glasnikom  da  bi  u  sebi  samoj  obli¬ 
kovala  ono  što  joj  se  javlja  izvana.  Tako  dakle,  prema  Pla¬ 
tonovu  mišljenju,  ni  umska  spoznaja  ne  potječe  od  osjetil- 
noga,  a  također  ni  osjetilna  spoznaja  potpuno  od  osjetilnih 
stvari,  nego  osjetilne  stvari  potiču  osjetilnu  dušu  na  opaža¬ 
nje,  a  na  sličan  način  osjetila  potiču  umsku  dušu  na  shva¬ 
ćanje. 

No  Aristotel  je  krenuo  srednjim  putem.  Tvrdio  je  na¬ 
ime9,  u  skladu  s  Platonom,  da  se  um  razlikuje  od  osjetila. 
Ali  postavio  je  tvrdnju  da  opažanje  nema  vlastita  djelova¬ 
nja  bez  sudjelovanja  tijela,  tako  da  opažanje  nije  djelat¬ 
nost  samo  duše  nego  duše  i  tijela  zajedno.10  Na  sličan  na¬ 
čin  tvrdio  je  on  to  o  svim  djelatnostima  osjetilnog  dijela. 
Kako  dakle  nije  neprilično  da  osjetilno,  koje  se  nalazi 
izvan  duše,  nekako  djeluje  na  dušu  i  tijelo,  Aristotel  se  slo¬ 
žio  s  Demokritom  u  tome  da  je  djelovanje  osjetilnog  dijela 
prouzrokovano  utiskom  osjetilnih  stvari  na  osjetila,  ali  ne 
putem  istjecanja,  kako  je  tvrdio  Demokrit,  nego  nekom 
djelatnošću.  Jer  je  Demokrit,  kako  je  vidljivo  iz  1.  knjige 
djela  O  rađanju",  tvrdio  da  svaka  djelatnost  nastaje  utje¬ 
cajem  atoma.  Aristotel1*  je  pak  tvrdio  da  um  djeluje  bez  su¬ 
djelovanja  tijela.  No  ništa  tjelesno  ne  može  vršiti  utisak  na 
bestjelesnu  stvar.  I  zato,  da  bi  se  prouzrokovala  umska 
djelatnost,  prema  Aristotelu,  nije  dovoljan  utisak  osjetil¬ 
nih  tjelesa,  nego  se  traži  nešto  plemenitije  jer,  kako  sam 
kaže,  ono  što  djeluje  vrednije  je  od  onoga  što  trpi."  Ali 
ipak  to  nije  tako  da  bi  umska  djelatnost  bila  u  nama  pro¬ 
uzrokovana  samim  utiskom  nekih  viših  stvari,  kako  je  tvr¬ 
dio  Platon,  nego  ono  više  i  plemenitije  što  djeluje,  a  što  on 
naziva  aktivnim  umom  (intellectus  agens),  o  kojem  smo 
već  prije  govorili  (pit.  79,  čl.  3.  4),  čini  predodžbene  slike 
primljene  od  osjetila  zbiljski  shvatljivim  pomoću  neke 
apstrakcije. 

Prema  tome,  dakle,  umska  je  djelatnost  prouzrokovana 
od  osjetila  preko  predočaba.  Ali  jer  predodžbe  ne  mogu  da 

9  O  duši,  knj.  3,  gl.  3.  br.  2.3;  427  b  6-14 

10  Usp.  O  snu,  gl.  1;  454  a  7 

U  Gl.  8,  br.  1.2;  324  b  25;  325  a  2 

12  O  duši,  knj.  3,  gl.  4,  br.  4.5;  429  a  18-27 

13  Ibid.  gl.  5,  br.  2;  430  a  18 

promijene  potencijalni  um,  nego  treba  da  budu  zbiljski 
shvatljive  preko  aktivnog  uma,  ne  može  se  kazati  da  je 
osjetilna  spoznaja  cjelovit  i  potpun  uzrok  umske  spoznaje, 
nego  je  ona  na  neki  način  većma  materija  uzroka. 

Na  prvi  dakle  razlog  treba  reći  da  se  iz  onih  Augustino- 
vih  riječi  može  razabrati  da  se  istina  ne  smije  očekivati 
isključivo  od  osjetila.  Traži  se  naime  svjetlo  aktivnog  uma 
pomoću  kojega  u  promjenjivim  stvarima  nepromjenjivo 
spoznajemo  istinu  i  razlikujemo  same  stvari  od  njihovih 
slika. 

Na  drugi  razlog  treba  reći  da  Augustin  ne  govori  o  um- 
skoj  sposobnosti,  nego  o  spoznaji  pomoću  mašte.  A  budući 
da,  prema  Platonovu  mišljenju,  moć  mašte  ima  djelovanje 
koje  pripada  samo  duši,  Augustin,  da  bi  pokazao  kako  tje- 
lesa  ne  utiskuju  svoju  sliku  u  moć  mašte,  poslužio  se  istim 
razlogom  koji  navodi  Aristotel  (nav.  mj.  br.  13)  da  dokaže 
kako  je  aktivni  um  nešto  odijeljeno,  jer  je  ono  što  djeluje 
dakako  vrednije  od  onoga  što  prima  djelovanje.  Prema  toj 
tvrdnji  treba  bez  sumnje  moći  mašte  pridati  ne  samo  pa¬ 
sivnu  sposobnost  nego  i  aktivnu.  No  ako,  prema  Aristote¬ 
lovu14  mišljenju,  prihvatimo  da  djelatnost  mašte  pripada 
zajednici  duše  i  tijela,  iz  toga  ne  slijedi  nikakva  poteškoća 
jer  je  osjetilno  tijelo  plemenitije  od  animalnog  organa  po 
tome  što  se  odnosi  prema  njemu  kao  biće  u  zbiljnosti  pre¬ 
ma  biću  u  mogućnosti,  npr.  kao  obojeno  u  zbiljnosti  pre¬ 
ma  zjenici  koja  je  obojena  u  mogućnosti.  Ipak  bi  se  moglo 
reći:  Iako  prva  promjena  moći  mašte  nastaje  kretanjem 
osjetilnih  stvari,  jer  je  mašta,  kako  se  kaže  u  knjizi  O  du¬ 
ši15,  kretanje  izazvano  osjetilnim  opažanjem,  ipak  u  čovje¬ 
ku  postoji  neka  djelatnost  duše  koja  dijeljenjem  i  spaja¬ 
njem  oblikuje  različite  slike  stvari,  čak  i  one  koje  nije  pri¬ 
mila  od  osjetila.  U  tom  smislu  mogu  se  prihvatiti 
Augustinove  riječi. 

Na  treći  razlog  treba  reći  da  osjetilna  spoznaja  nije  pot¬ 
pun  uzrok  umske  spoznaje,  pa  zato  nije  čudno  ako  se  um- 
ska  spoznaja  proteže  iznad  osjetilne. 


14  Ibid.  knj.  1,  gl.  1,  br.  9;  403  a  5 

15  Ibid.  knj.  3,  gl.  3,  br.  13;  429  a  1 

PITANJE  79 
(S.  th.  I) 

O  MOĆIMA  UMNE  SPOZNAJE 

Nadalje,  raspravljat  ćemo  o  moćima  umne  spoznaje. 
U  vezi  s  ovom  temom  odgovorit  ćemo  na  trinaest  pita¬ 
nja: 

1.  Da  li  je  um  moć  duše  ili  je  on  njezina  bit? 

2.  Ako  je  moć,  pitamo  da  li  je  trpna  moć? 

3.  Ako  je  trpna  moć,  pitamo  da  li  treba  tvrditi  da  posto¬ 
ji  i  djelatni  um? 

4.  Da  li  je  on  neka  stvar  duše? 

5.  Da  li  je  djelatni  um  jedan  jedini  za  sve? 

6.  Da  li  se  pamćenje  nalazi  u  umu? 

7.  Da  li  je  ono  moć  različita  od  uma? 

8.  Da  li  je  razum  moć  različita  od  uma? 

9.  Da  li  su  viši  i  niži  razum  različite  moći? 

10.  Da  li  je  umna  spoznaja  moć  različita  od  uma? 

11.  Da  li  su  spekulativni  i  praktički  um  dvije  različite 
moći? 

12.  Da  li  je  sindereza  neka  moć  umnog  dijela? 

13.  Da  li  je  savjest  neka  moć  umnog  dijela? 

Članak  1 

Da  11  je  um  neka  moć  duše? 

U  vezi  s  prvim  pitanjem  postupamo  ovako.  Čini  se  da  um 
nije  neka  moć  duše,  nego  da  je  on  sama  njezina  bit. 
Naime: 

1.  Um  se  poistovjećuje  s  pameću.  A  pamet  nije  neka  moć 
duše,  nego  njezina  bit.  Augustin,  naime,  u  IX  knjizi  O  Troj- 

stvu'  kaže:  »Pamet  i  duh  ne  izriču  se  u  odnosnom  smislu 
(relative),  nego  označuju  bit«.  Dakle,  um  je  sama  bit  duše. 

2.  Osim  toga:  različiti  rodovi  moći  duše  nisu  sjedinjeni  u 
nekoj  moći,  nego  u  samoj  biti  duše.  A  moć  težnje  i  spoznaj¬ 
na  moć  različiti  su  rodovi  moći  duše,  kako  kaže  Aristotel  u 
II  knjizi  O  duši;2  no  one  se  nalaze  sjedinjene  u  pameti,  bu¬ 
dući  da  Augustin  u  X  knjizi  O  Trojstvu2  stavlja  umnu  spo¬ 
znaju  i  volju  u  pamet.  Dakle,  pamet  i  um  nisu  neka  moć, 
nego  sama  bit  duše. 

3.  Nadalje:  Grgur  u  propovijedi  na  Uzašašće4  kaže  da 
»čovjek  spoznaje  umom  zajedno  s  anđelima«.  No  anđeli  se 
nazivaju  »Pameti«  i  »Umovi«  (p.  54  čl.  3  razlog  1).  Dakle, 
čovjekova  pamet  i  um  nisu  neka  moć  duše,  nego  sama 
duša. 

4.  K  tome:  jedna  je  supstancija  kadra  imati  umnu  spo¬ 
znaju  po  tome  što  je  nematerijalna.  A  duša  je  nematerijal¬ 
na  po  svojoj  biti.  Dakle,  čini  se  da  je  duša  po  svojoj  biti 
umna. 

ALI  PROTIV  navedenih  razloga  Filozof  promatra  umnu 
spoznaju  kao  neku  moć  duše. 

ODGOVARAM:  Imajući  na  umu  ono  što  smo  prije  rekli 
(p.  54  čl.  3;  p.  77  odg.  na  I.  razlog),  neophodno  je  reći  da  je 
um  neka  moć  duše,  a  ne  sama  njezina  bit.  Naime,  samo  u 
slučaju  kad  se  djelovanje  poistovjećuje  s  biti  djelatnika, 
neposredno  je  počelo  djelovanja  sama  bit  djelatnika.  Kao 
što  se,  naime,  moć  odnosi  prema  djelovanju  kao  prema 
svome  činu,  tako  se  i  bit  odnosi  prema  bitku.  A  um  se  po¬ 
istovjećuje  sa  svojim  bitkom  samo  u  Bogu.  Dakle,  samo  je 
u  Bogu  um  isto  što  i  njegova  bit,  dok  kod  drugih  stvorenja 
obdarenih  umnom  spoznajom  um  nije  drugo  nego  neka 
moć  bića  umom  obdarena. 

Odgovaram  na  razloge:  1.  Katkada  upotreblja¬ 
vamo  pojam  »osjetilo«  da  bismo  označili  moć,  a  katkada 
da  bismo  označili  samu  osjetilnu  dušu,  budući  da  se  osje- 
tilna  duša  naziva  po  svojoj  glavnoj  moći,  koja  je  osjetilo. 
Jednako  tako  dušu,  obdarenu  umnom  spoznajom,  katkada 

1  C.  2:  PL  42,  962. 

2  C.  3  n.  1  (Bk  414a  31):  S.  Th„  lect.  5  n.  279. 

3  C.  11:  PL  42,  983. 

4  In  Evang.  1.  2  hom.  29:  PL  76,  1214. 

nazivamo  »umom«,  kao  po  najglavnijoj  od  njezinih  moći. 
U  tom  smislu  Aristotel  i  u  knjizi  O  duši 5  piše  da  je  »um 
neka  supstancija«.  Isto  tako  i  Augustin6 7  kaže  da  je  pamet 
»duh«  ili  »bit«. 

2.  Moć  težnje  i  spoznajna  moć  različiti  su  rodovi  moći 
duše,  budući  da  su  različiti  i  njihovi  predmeti.  No.moć  se 
težnje  djelomično  podudara  s  težnjom,  a  djelomično  sa 
osjetilom  obzirom  na  način  djelovanja,  koje  se  odvija  pre¬ 
ko  tjelesnih  organa  ili  bez  njih,  budući  da  težnja  u  svemu 
slijedi  spoznaju.  Pod  tom  točkom  motrišta  Augustin  tvrdi 
da  se  volja  nalazi  u  pameti,  a  FilozoP  da  se  nalazi  u 
razumu. 

3.  U  anđelima  ne  postoji  druga  moć,  nego  samo  umna,  a 
postoji  i  volja  koja  prati  um.  Stoga  se  anđeo  naziva  »Pa¬ 
met«  i  »Um«,  budući  da  se  sva  njegova  moć  nalazi  u  toj 
sposobnosti.  Duša,  naprotiv,  ima  mnoge  druge  moći,  kao 
što  su  osjetilne  i  vegetativne,  pa  je  stoga  slučaj  različit. 

4.  Nematerijalnost  stvorene  supstancije,  obdarene  um¬ 
nom  spoznajom,  ne  poistovjećuje  se  s  njezinim  umom,  ne¬ 
go  ona  po  nematerijalnosti  ima  moć  umne  spoznaje.  Nije 
stoga  potrebno  da  um  bude  supstancija  duše,  nego  njezina 
snaga  i  moć. 


Članak  2 

Da  11  je  um  trpna  moć? 

Sent.  3  d.  14  a.  1  q.a  2;  De  verit.  q.  16  a.  1  ad  13; 

De  anima  3  lect.  7.  9 

U  vezi  s  drugim  pitanjem  postupamo  ovako,  čini  se  da 
um  nije  trpna  moć.  Naime: 

1.  Svako  biće  trpi  zbog  materije,  a  djeluje  zbog  oblika. 
Umna  se  snaga,  međutim,  temelji  na  nematerijalnosti  sup¬ 
stancije  obdarene  umnom  spoznajom.  Čini  se,  dakle,  da 
um  ne  može  biti  trpna  moć. 

2.  Osim  toga:  umna  je  moć  neraspadljiva,  kao  što  smo 

5  C.  4  n.  13  (Bk  408b  18):  S.  Th.,  lect.  10  n.  163. 

6  De  Trin.  1.  c.  nt.  91;  et  1.  14  c.  16:  PL  42,  1053. 

7  De  anima  3  c.  9  n.  3  (Bk  432b  5):  S.  Th.,  lect.  14  n.  802. 

prije  rekli  (p.  75  čl.  6).  No  Aristotel  u  III  knjizi  O  duši'  kaže 
da  bi  »um  bilo  raspadljiv,  kad  bi  bio  trpna  moć«.  Dakle, 
umna  moć  nije  trpna. 

3.  Još  nešto:  »Onaj  koji  djeluje,  odličniji  je  od  onoga  koji 
prima«,  kako  govori  Augustin  u  XII  knjizi  O  doslovnom  tu¬ 
mačenju  Knjige  postanka ,2  i  Aristotel  u  III  knjizi  O  duši 
(nav.  mj.).  A  sve  su  moći  vegetativnog  dijela  djelatne, 
premda  su  one  najniže  među  moćima  duše.  Dakle,  s  mno¬ 
go  su  više  razloga  djelatne  sve  umne  moći,  koje  su  najviše. 

ALI  PROTIV  navedenih  razloga  Filozof  u  III  knjizi  O  du¬ 
ši3  tvrdi  da  »umno  spoznati  znači  na  neki  način  trpjeti«. 

ODGOVARAM:  Pojam  »trpjeti«  upotrebljava  se  u  tri  raz¬ 
ličita  značenja.  Prvo,  u  pravom  i  vlastitom  smislu,  kad  se 
od  jednoga  bića  oduzima  nešto  što  mu  pripada  po  prirodi 
ili  po  vlastitoj  sklonosti:  na  primjer,  kad  voda  izgubi  svježi¬ 
nu  zbog  topline,  kad  se  čovjek  razboli  ili  kad  se  ražalosti. 
—  Drugo,  u  manje  vlastitom  smislu  kaže  se  da  netko  trpi 
onda  kad  gubi  neku  stvar,  bilo  da  mu  ona  odgovara,  bilo 
da  mu  škodi.  U  tom  se  smislu  kaže  da  ne  trpi  samo  onaj 
tko  se  razboli,  nego  i  onaj  tko  ozdravi;  ne  samo  onaj  tko  se 
ražalosti,  nego  i  onaj  tko  se  razveseli,  ili  tkogod  se  na  bilo 
koji  način  mijenja  ili  giba.  —  Treće,  u  jednom  veoma  širo¬ 
kom  smislu  kaže  se  da  netko  trpi,  da  bi  se  samo  označilo 
da  prima  ono,  prema  čemu  je  bio  u  mogućnosti,  budući  da 
se  nalazio  u  mogućnosti,  a  da  pri  tom  ništa  ne  gubi.  U  tom 
se  smislu  može  reći  da  trpi  sve  što  prelazi  iz  moći  u  čin, 
premda  time  poprima  neko  savršenstvo.  Upravo  je  u  tom 
smislu  naša  umna  spoznaja  jedna  trpnja. 

To  pak  možemo  dokazati  na  ovaj  način.  Već  smo  prije 
rekli  (p.  78  čl.  1)  da  um  svojim  djelovanjem  obuhvaća  bitak 
u  njegovoj  sveopćenitosti.  Promatrajući  kako  se  um  pona¬ 
ša  prema  bitku,  obuhvaćenom  u  njegovoj  sveopćenitosti, 
otkrit  ćemo  da  li  se  um  nalazi  u  zbilji  ili  u  mogućnosti.  Po¬ 
stoji,  naime,  um  koji  se  prema  sveopćem  bitku  odnosi  po¬ 
put  zbilje  čitavog  bitka.  Takav  je  božanski  um,  koji  je  sama 
Božja  bit,  u  kojoj  se  iskonski  i  uključno  već  od  prije  nalazi 
sav  bitak  kao  u  svom  prvom  uzroku.  Stoga  se  božanski  um 

1  De  anima  3  c.  9  n.  3  (Bk  432b  5):  S.  Th.,  lect.  14  n.  802. 

2  C.  16:  PL  34,  467. 

3  C.  4  n.  9  (Bk  429b  24):  S.  Th.,  lect.  9  n.  720. 

ne  nalazi  u  mogućnosti,  nego  je  on  čista  zbilja.  —  A  nije¬ 
dan  se  stvoreni  um  ne  može  odnositi  kao  zbilja  prema  cje¬ 
lini  sveopćeg  bitka,  budući  da  bi  tada  bilo  potrebno  reći  da 
postoji  beskonačno  biće.  Stoga  svaki  stvoreni  um  snagom 
svoje  biti  nije  zbilja  svih  spoznajnih  predmeta,  nego  se 
prema  njima  odnosi  kao  mogućnost  prema  zbilji. 

Mogućnost  se  pak  u  odnosu  na  zbilju  može  nalaziti  u 
dva  različita  položaja.  Postoji,  naime,  neka  mogućnost  ko¬ 
ja  se  neprestance  usavršava  kroz  zbilju,  kao  što  smo  već 
rekli  kad  smo  raspravljali  o  materiji  nebeskih  tijela  (p.  58 
čl.  1).  Postoji,  naprotiv,  neka  druga  mogućnost,  koja  se  ne 
nalazi  neprestance  u  zbilji,  nego  joj  je  svojstveno  da  iz  mo¬ 
gućnosti  prelazi  u  zbilju,  kao  što  se  događa  u  tijelima  što 
nastaju  i  što  se  raspadaju.  —  Dakle,  anđeoski  se  um  nepre¬ 
stance  nalazi  u  zbilji  u  odnosu  na  vlastite  spoznajne  pred¬ 
mete  zbog  svoje  blizine  s  prvim  umom,  koji  je  čista  zbilja, 
kao  što  smo  već  prije  rekli.  Ljudski  um,  naprotiv,  koji  je 
najniži  u  poretku  bića  obdarenih  umom  i  najudaljeniji  od 
savršenstva  božanskog  uma,  nalazi  se  u  mogućnosti  prema 
spoznajnim  predmetima,  i  od  početka  je,  da  se  poslužimo 
Aristotelovom  izrekom  u  III  knjizi  O  duši  (nav.  mj.  bilj.  3), 
»kao  jedna  ostrugana  ploča,  na  kojoj  nije  ništa  napisano«. 
Stvar  je  očevidna  iz  činjenice  što  se  mi  u  početku  nalazimo 
tek  u  mogućnosti  da  umno  spoznajemo,  a  tek  kasnije  u  zbi¬ 
lji  umom  spoznajemo.  —  Na  taj  je,  dakle,  način  također 
očevidno  da  je  naša  umna  spoznaja  neka  »trpnja«,  u  smi¬ 
slu  trećeg  načina  trpnje.  Dosljedno  tomu,  i  um  je  jedna 
trpna  moć. 

Odgovaram  na  razloge:  1.  Onaj  prigovor  pro¬ 
izlazi  iz  prvog  i  drugog  načina  trpnje,  a  oni  su  vlastiti  prvoj 
materiji.  Treći  način,  naprotiv,  pripada  svakoj  stvari  što  se 
nalazi  u  mogućnosti  da  prijeđe  u  zbilju. 

2.  Prema  jednima,  »trpni  um«  je  osjetilna  težnja,  u  kojoj 
se.  nalazi  sjedište  trpnji  duše.  On  se  također  u  I  knjizi  Eti¬ 
ke 1  naziva  »razumskim  po  priricanju«,  jer  se  »pokorava  ra¬ 
zumu«.  Prema  drugima  pak,  trpni  je  um  spoznajna  moć 
koja  se  naziva  »pojedinačnim  razumom«.  Polazeći  od  ta 
dva  mišljenja,  pojam  »trpni«  mogao  bi  se  uzeti  u  smislu 

4  C.  13  n.  17  (Bk  1102b  25);  n.  18  (Bk  1103a  3):  S.  Th„  lect.  20  n.  239. 

prva  dva  načina  trpnje,  budući  da  takav  um  ne  bi  bio  dru¬ 
go,  nego  jedan  čin  tjelesnog  organa.  —  No  um,  koji  se  na¬ 
lazi  u  mogućnosti  prema  spoznajnim  predmetima,  i  koji 
Aristotel5  zbog  toga  naziva  »primalačkim  umom«,  nije  trp- 
ni  drukčije  nego  na  treći  način,  budući  da  nije  čin  nekog 
tjelesnog  organa.  Stoga  je  neraspadljiv. 

3.  Onaj  koji  djeluje,  odličniji  je  od  onoga  koji  prima  kad 
se  djelovanje  i  trpnja  odnose  na  isti  predmet,  ali  nije  to 
uvijek  kad  se  odnose  na  različite  predmete.  A  um  je  trpna 
moć  koja  obuhvaća  bitak  u  njegovoj  sveopćenitosti.  Vege¬ 
tativno  pak  počelo  djelatno  je  u  odnosu  na  jedan  pojedi¬ 
načni  bitak,  to  jest  na  tijelo  s  kojim  je  sjedinjen.  Stoga  ne¬ 
ma  zapreke  da  trpno  počelo  takve  vrste  bude  odličnije  od 
takvog  djelatnog  počela. 

Članak  3 

Da  li  treba  tvrditi  da  postoji  djelatni  um? 

Gore  q.  54  a.  4;  Cont.  Gent.  2, 77;  De  anima  3  lect.  10; 

Dc  špirit,  creat.  a.  9;  Q.  de  anima  a.  4;  Compend.  theol.  c.  83 

U  vezi  s  trećim  pitanjem  postupamo  ovako.  Čini  se  da  ne 
treba  tvrditi  da  postoji  djelatni  um.  Naime: 

1.  Naš  se  um  odnosi  prema  spoznajnim  predmetima, 
kao  što  se  osjetilo  odnosi  prema  osjetilnim  predmetima.  A 
zbog  činjenice  što  se  osjetilo  nalazi  u  mogućnosti  prema 
osjetilnim  predmetima,  ne  tvrdimo  da  postoji  jedno  djelat¬ 
no  osjetilo,  nego  samo  trpno  osjetilo.  Dakle,  zbog  činjenice 
što  se  naš  um  nalazi  u  mogućnosti  prema  spoznajnom 
predmetu,  čini  se  da  nije  potrebno  tvrditi  da  postoji  jedan 
djelatni  um,  nego  samo  primalački. 

2.  Osim  toga:  ako  bi  netko  odgovorio  da  i  u  osjetilu  po¬ 
stoji  jedan  djelatnik,  primjerice  svjetlost,  valja  odvratiti: 
svjetlost  je  potrebna  za  gledanje  da  bi  posrednik  u  zbilji 
bio  osvijetljen.  No  u  umnoj  spoznaji  ne  postoji  neki  po¬ 
srednik  koji  bi  neophodno  trebao  postojati  u  zbilji.  Nije, 
dakle,  neophodno  tvrditi  da  postoji  jedan  djelatni  um. 

3.  Još  nešto:  predodžbu  djelatnika  primalac  prima  na 
način  prikladan  primaocu.  A  primalački  je  um  jedna  nema- 

5  De  anima  3  c.  4  n.  3  (Bk  429a  22):  S.  Th.,  lect.  7  n.  675. 

terijalna  sposobnost.  Dakle,  njegova  je  nematerijalnost  sa¬ 
svim  dovoljna  da  omogući  kako  bi  oblici  u  njemu  bili 
primljeni  na  nematerijalni  način.  A  neki  je  oblik  spozna- 
tljiv  u  zbilji  po  tome  što  je  nematerijalan.  Dakle,  nema  ni¬ 
kakve  potrebe  tvrditi  da  postoji  jedan  djelatni  um  kako  bi 
umni  izrazi  u  zbilji  bili  spoznatljivi. 

ALI  PROTIV  navedenih  razloga  Filozof  u  III  knjizi  O  du¬ 
ši'  kaže:  »kao  što  u  svakoj  prirodi,  tako  i  u  duši  postoji  jed¬ 
no  počelo,  po  kojemu  se  ona  nalazi  u  mogućnosti  da  posta¬ 
ne  sve,  i  jedno  počelo  po  kojem  sve  čini«.  Dakle,  treba 
ustvrditi  da  postoji  djelatni  um. 

ODGOVARAM:  Prema  Platonovu  mišljenju  nije  bilo  ni¬ 
kakve  potrebe  ustvrditi  da  postoji  jedan  djelatni  um  kako 
bi  predmeti  u  zbilji  bili  spoznatljivi;  nego  možda  samo  da 
pruži  spoznajno  svjetlo  onome  tko  spoznaje,  kao  što  ćemo 
kasnije  reći  (čl.  4;  p.  84  Cl.  6).  Platon2  je,  naime,  smatrao  da 
oblici  prirodnih  (fizičkih)  bića  postoje  zasebno  bez  materi¬ 
je  i  da  su,  dosljedno  tomu,  spoznatljivi,  budući  da  je  jedno 
bivstvo  u  zbilji  spoznatljivo  zbog  činjenice  što  je  nemateri¬ 
jalno.  Te  je  oblike  nazvao  »vrstama«  ili  »idejama«.  A  tvrdio 
je  da  se  njihovim  pridavanjem  također  oblikuje  tjelesna 
materija,  sa  svrhom  da  se  pojedinjena  bića  po  prirodi  stva¬ 
raju  u  svojim  rodovima  i  vrstama;  i  naši  umovi,  sa  svrhom 
da  bi  iz  rodova  i  vrsta  stvari  sticali  znanje. 

No  budući  da  je  Aristotel3  isključio  mogućnost  da  oblici 
prirodnih  bića  zasebno  postoje  bez  materije;  i  budući  da 
oblici  koji  postoje  u  materiji  nisu  spoznatljivi  u  zbilji,  slije¬ 
di  da  prirode  ili  oblici  osjetilnih  stvari  što  ih  spoznajemo, 
nisu  spoznatljivi  u  zbilji.  A  ništa  ne  može  prijeći  iz  moguć¬ 
nosti  u  zbilju,  osim  posredstvom  jednoga  bitka,  koji  se  već 
nalazi  u  zbilji,  kao  što  i  osjetilo  postaje  predmet  osjetilne 
spoznaje  u  zbilji  po  predmetu  koji  je  već  u  zbilji  osjetilno 
spoznatljiv.  Stoga  je  bilo  potrebno  ustvrditi  da  u  umu  po¬ 
stoji  neka  moć  kadra  učiniti  predmete  spoznatljivima  u 
zbilji  posredstvom  izdvajanja  oblika  iz  njihovih  materijal¬ 
nih  stanja.  A  to  znači  potrebu  uvođenja  djelatnog  uma. 

1  C.  5  n.  1  (Bk  430a  10):  S.  Th„  lect.  10  n.  728. 

2  U  Timaeo  c.  18;  usp.  Parmenid.  c.  6;  Phaedri  c.  48  —  49. 

3  Vidi  Metaphys.  2  c.  4  n.  1-8  (Bk  999a  24-b20);  1.  7  c.  3  n.  5  (Bk  1043b 

19):  S.  Th„  1.  3  lect.  9  n.  443-445;  1.  8  lect.  3  n.  1712. 

Odgovaram  na  razloge:  1.  Osjetilni  se  predme¬ 
ti  nalaze  već  u  zbilji  izvan  duše,  pa  stoga  nije  potrebno  tvr¬ 
diti  da  postoji  jedno  djelatno  osjetilo.  —  Na  taj  način  slije¬ 
di  da  su  u  dijelu  što  služi  za  prehranu  sve  mogućnosti  dje¬ 
latne,  u  osjetilnome  trpne,  a  u  umnome  dijelu  postoji 
jedno  djelatno  i  jedno  trpno  počelo. 

2.  Postoje  dva  mišljenja  u  vezi  s  učinkom  svjetla.  Prema 
nekima  svjetlost  se  traži  za  gledanje  da  bi  učinila  boje  vi¬ 
dljivima  u  zbilji.  U  tom  slučaju,  slično,  a  i  zbog  istoga  cilja, 
djelatni  bi  um  bio  potreban  za  spoznavanje,  kao  što  je 
svjetlo  potrebno  za  gledanje.  —  Drugi  pak  smatraju  da 
svjetlost  nije  potrebna  za  gledanje  da  bi  učinila  vidljivima 
boje  u  zbilji,  nego  da  bi  posrednik  u  zbilji  bio  osvijetljen, 
kako  se  izražava  Komentator  u  II  knjizi  O  duši.4  U  tom 
smislu  sličnost,  što  ju  je  Aristotel5  postavio  između  djelat¬ 
nog  uma  i  svjetla,  valja  ovako  shvatiti:  kao  što  je  jedno  ne¬ 
ophodno  za  gledanje,  tako  je  drugo  neophodno  za  spozna¬ 
vanje;  ali  ne  zbog  istoga  razloga. 

3.  Pretpostavivši  nazočnost  jednoga  predmeta  u  zbilji, 
može  se  dogoditi  da  različiti  subjekti  njegovu  predožbu 
prime  na  različit  način  zbog  njihove  različite  raspoloživo¬ 
sti.  No  ako  stvar  u  zbilji  ne  postoji  prije,  ništa  neće  koristi¬ 
ti  raspoloživost  primaoca.  A  spoznajni  predmet  u  zbilji  ne 
postoji  kao  takav  u  stvarnosti,  barem  za  stvari  osjetilne 
spoznaje,  koje  ne  postoje  zasebno  izvan  materije.  Dakle, 
nematerijalnost  trpnog  uma  ne  bi  bila  dovoljna  za  umnu 
spoznaju,  kad  ne  bi  postojao  djelatni  um  da  u  zbilji  učini 
spoznatljivima  predmete  posredstvom  postupka  izdvaja¬ 
nja. 

Članak  4 

Da  li  je  djelatni  um  dio  duše? 

Sent.  2  d.  17  q.  2  a.  1 ;  Cont.  Gent.  2,  76.  78;  De  špirit,  creat.  a.  10; 

Deanima  1.  3  lect.  10;  Q.  de  anima  a.  5;  Compend.  theol.  c.  86 

U  vezi  s  četvrtim  pitanjem  postupam  ovako.  Čini  se  da 
djelatni  um  nije  dio  naše  duše.  Naime: 

4  Comm.  67. 

5  De  anima  3  c.  5  (Bk  430a  15):  S.  Th.,  lect.  10  n.  728;  usp.  Averroem,  ondje, 

comm.  18. 

1.  Zadatak  je  djelatnog  uma  osvijetliti  učinke  za  umnu 
spoznaju.  A  to  se  zbiva  po  nečemu  što  je  više  od  duše,  pre¬ 
ma  riječima  Ivanova  evanđelja  (1,9):  »Bilo  je  pravo  svjetlo 
koje  prosvjetljuje  svakoga  čovjeka  koji  dolazi  na  ovaj  svi¬ 
jet«.  Čini  se,  dakle,  da  djelatni  um  nije  dio  duše. 

2.  Osim  toga:  Filozof  u  III  knjizi  O  duši 1  pripisuje  djelat¬ 
nom  umu  pojavu  da  »on  nekada  spoznaje  a  nekada  ne  spo¬ 
znaje«.  A  naša  duša  ne  spoznaje  uvijek,  već  nekada  spozna¬ 
je  a  nekada  ne  spoznaje.  Dakle,  djelatni  um  nije  neki  dio 
naše  duše. 

3.  K  tome:  djelatnik  i  primalac  dostatni  su  da  proizvedu 
neko  djelovanje.  Ako  su,  dakle,  primalački  um,  kao  jedna 
trpna  sposobnost,  i  djelatni  um,  kao  jedna  djelatna  spo¬ 
sobnost,  dio  duše,  prqizlazi  da  čovjek  može  neprestance 
spoznavati  po  svojoj  volji:  a  to  je  očito  krivo.  Dakle,  djelat¬ 
ni  um  nije  dio  naše  duše. 

4.  Još  nešto:  Filozof  u  III  knjizi  O  duši 2  kaže  da  je  djelat¬ 
ni  um  »supstancija  koja  postoji  u  zbilji«.  No  nijedno  biće 
nije  istodobno  u  zbilji  i  u  mogućnosti  u  odnosu  na  istu 
stvar.  Ako  je,  dakle,  primalački  um,  koji  se  nalazi  u  moguć¬ 
nosti  prema  svim  spoznajnim  predmetima,  dio  naše  duše, 
čini  se  nemogućim  da  je  djelatni  um  dio  naše  duše. 

5.  Zatim:  kad  bi  djelatni  um  bio  dio  naše  duše,  trebao  bi 
biti  neka  moć.  Naime,  on  ne  ulazi  u  kategoriju  trpnje  ili 
običajne  navike  (habitus),  budući  da  običajne  navike  i  trp- 
nje  nemaju  značenje  djelatnika  u  odnosu  na  djelatnosti 
duše  (respectu  passionum  animae);  dapače,  trpnja  nije 
drugo  nego  sama  djelatnost  trpne  moći,  dok  je  običajna 
navika  samo  jedna  posljedica  (ponavljanih)  djelovanja.  No 
svaka  mogućnost  proizlazi  iz  biti  duše.  Slijedilo  bi,  dakle, 
da  djelatni  um  proizlazi  iz  biti  duše.  I  tako  se  ne  bi  nalazio 
u  duši  po  priricanju  jednog  višeg  uma:  a  to  je  nedopustivo. 
Dakle,  djelatni  um  nije  dio  naše  duše. 

ALI  PROTIV  navedenih  razloga  Filozof  u  III  knjizi  O  du¬ 
ši  tvrdi  da  »u  duši  nužno  postoje  te  razlike«,  to  jest  prima¬ 
lački  i  djelatni  um. 

ODGOVARAM:  Djelatni  um,  o  kojem  govori  Aristotel, 
dio  je  duše  (aliquid  animae).  Da  bismo  to  objasnili,  ne- 

1  C.  5  n.  2  (Bk  430a  22):  S.  Th.,  lect.  10  n.  740. 

2  C.  5  n.  1  (Bk  430a  13):  S.  Th„  lect.  10  n.  728. 

ophodno  moramo  ustvrditi  da  se  iznad  čovjekove  duše  ob¬ 
darene  umom  nalazi  jedan  viši  um,  od  kojega  duša  dobija 
sposobnost  umne  spoznaje.  Naime,  kad  je  jedno  pokretno 
i  nepotpuno  biće  sudionik  u  nekoj  savršenosti,  onda  ono 
uvijek  traži  pretpostojanje  jednog  nepokretnog  i  potpunog 
bitka,  koji  to  savršenstvo  ima  po  svojoj  biti.  A  ljudsku  du¬ 
šu  nazivamo  razumskom  samo  zato  što  je  ona  dionik  spo¬ 
sobnosti  umne  spoznaje.  To  dokazuje  činjenica  što  ona  ni¬ 
je  sva  razumska,  nego  samo  jednim  svojim  dijelom.  Još  vi¬ 
še,  ona  dolazi  do  spoznaje  istine  postupno  nekim 
misaonim  zaključivanjem  (discursu  et  motu),  putem  doka¬ 
zivanja.  Osim  toga  njezina  je  spoznaja  nesavršena,  bilo  sto¬ 
ga  što  ne  spoznaje  sve  stvari,  bilo  stoga  što  u  spoznajnom 
postupku  prelazi  iz  mogućnosti  u  zbilju.  Dakle,  valja  ustvr¬ 
diti  da  postoji  jedan  viši  um  koji  daje  duši  sposobnost  um¬ 
ne  spoznaje. 

Neki3  su  tvrdili  da  je  taj  um,  supstancijalno  odijeljen  od 
tijela,  djelatni  um,  koji  čini  spoznatljivima  predodžbe  u 
zbilji  time  što  na  njih  baca  svoje  svjetlo.  —  No  pretposta¬ 
vivši  da  postoji  takav  djelatni  um  odijeljen  od  tijela,  treba 
također  ustvrditi  da  i  u  samoj  ljudskoj  duši  postoji  jedna 
sposobnost  koju  joj  je  priopćio  onaj  viši  um,  posredstvom 
koje  duša  može  učiniti  predmete  spoznatljivima  u  zbilji. 
Isto  tako  u  svijetlu  najsavršenijih  prirodnih  bića  vidimo 
da,  osim  općih  djelatnih  uzroka,  kod  pojedinih  savršenih 
bića  postoje  njihove  vlastite  sposobnosti  koje  proističu  iz 
općih  uzroka:  naime,  ne  rađa  samo  sunce  čovjeka,  nego  se 
u  samome  čovjeku  nalazi  snaga  kojom  rađa  druge  ljude. 
Isto  valja  reći  i  za  druga  savršena  živa  bića.  A  na  području 
nižih  bića  nema  ništa  savršenije  od  ljudske  duše.  Stoga  va¬ 
lja  zaključiti  da  u  njoj  postoji  neka  sposobnost  koja  dolazi 
od  jednog  višeg  uma,  po  kojem  duša  može  osvijetliti  pre¬ 
dodžbe. 

Dokaz  za  to  nalazimo  u  iskustvu,  kad  postanemo  svjesni 
da  izdvajamo  opće  pojmove  iz  pojedinačnih  stanja,  a  to 
znači  u  zbilji  predmete  učiniti  spoznatljivima.  Nijedno  dje¬ 
lovanje,  međutim,  ne  priliči  nekoj  stvari,  osim  posred¬ 
stvom  jednog  počela  koje  joj  je  formalno  unutarnje,  kao 

3  Vidi  Avicennam,  De  anima  p.  5  c.  5;  Averroem,  De  anima  comm. 

što  smo  već  rekli  u  vezi  sa  praktičkim  umom  (p.  76  čl.  1.). 
Dakle,  neophodno  je  da  snaga,  koja  je  počelo  toga  djelova¬ 
nja,  bude  dio  duše.  —  Stoga  je  Aristotel  (usp.  bilj.  2)  uspo¬ 
redio  djelatni  um  sa  svjetlošću,  koja  je  jedno  bivstvo  prim¬ 
ljeno  iz  zraka.  A  Platon  je,  kako  nas  obavještava  Temistije 
u  Komentaru  na  Treću  knjigu  O  duši*  odvojeni  um,  koji  u 
naše  duše  utiskuje  jedan  svoj  pečat,  usporedio  sa  suncem. 

A  po  nauci  naše  vjere,5  taj  je  odijeljeni  um  sam  Bog,  koji 
je  stvoritelj  duše  i  njezina  jedina  sreća,  kao  što  ćemo  vidje¬ 
ti  kasnije  (p.  90  čl.  3;  I-II  p.  3  čl.  7).  Od  njega,  dakle,  ljudska 
duša  prima  svjetlo  razumske  spoznaje,  prema  riječima 
Psalma  (4,  7):  »Obasjaj  nas,  Jahve,  svjetlom  svoga  lica«. 

Odgovaram  na  razloge:  1.  Ono  pravo  svjetlo 
osvjetljava  poput  sveopćeg  uzroka,  od  kojega  ljudska  duša 
prima  jednu  posebnu  sposobnost,  kao  što  smo  već  rastu¬ 
mačili  (u  »c«). 

2.  Filozof  nije  izgovorio  one  riječi  u  vezi  s  djelatnim 
umom,  nego  ih  je  izgovorio  u  vezi  s  umom  u  zbilji.  Stoga  je 
o  njemu  prije  rekao  (nav.  mj.  bilj.  1):  »Spoznaja  u  zbilji  po¬ 
istovjećuje  se  s  predmetom«.  —  No  ako  ih  želimo  primije¬ 
niti  na  djelatni  um,  tada  one  znače  da  činjenica,  što  naša 
spoznaja  nije  neprekidna,  ne  zavisi  od  djelatnog  uma,  nego 
zavisi  od  uma  koji  se  nalazi  u  mogućnosti. 

3.  Kad  bismo  djelatni  um  usporedili  s  primalačkim 
umom,  kao  što  se  jedan  djelatni  predmet  uspoređuje  s  mo¬ 
gućnošću,  na  primjer,  kako  se  vidljivi  predmet  u  zbilji  od¬ 
nosi  prema  gledanju,  slijedilo  bi  da  bismo  mi  odmah  spo- 
znavali  sve  stvari,  budući  da  je  djelatni  um  počelo  po  ko¬ 
jem  (duša)  čini  u  zbilji  spoznatljivima  sve  stvari.  No  on  se 
ne  ponaša  kao  predmet,  već  kao  počelo  koje  čini  da  pred¬ 
meti  budu  u  zbilji;  i  zbog  toga  se,  osim  nazočnosti  djelat¬ 
nog  uma,  traži  i  nazočnost  predodžbi,  dobro  raspoloženje 
osjetilnih  sposobnosti  i  vježbanje  u  toj  vrsti  djelatnosti; 
budući  da  iz  spoznaje  jedne  stvari  proizlazi  spoznaja  dru¬ 
gih,  to  jest,  od  pojedinačnih  pojmova  dolazimo  do  rečeni¬ 
ca,  i  od  počela  do  zaključaka.  Uostalom,  što  se  tog  razloga 
tiče,  malo  je  važno  da  li  je  djelatni  um  dio  duše  ili  je  jedna 
odvojena  zbilja. 

4  C.  32;  usp.  Platon,  Civit.  1.  6  c.  19. 

5  Cf.  De  špirit,  creat.  q.  10. 

4.  Duša  obdarena  umom  u  zbilji  je  zacijelo  nematerijal¬ 
na;  no  u  odnosu  na  određene  stvarne  izraze  (species  re- 
rum)  ona  se  nalazi  u  mogućnosti.  Predodžbe  su,  naprotiv, 
stvarne  slike  (similitudines  actu)  što  predstavljaju  stvarne 
izraze,  ali  su  kao  mogućnost  nematerijalne.  Stoga  nema 
smetnje  da  jedna  te  ista  duša,  ukoliko  je  u  zbilji  nemateri¬ 
jalna,  ima  neku  sposobnost,  po  kojoj  će  izdvajanjem  iz  po¬ 
jedinačnih  stanja  materije  oblikovati  u  zbilji  nematerijal¬ 
ne  izraze,  a  tu  mogućnost  nazivamo  djelatnim  umom;  te 
da  ima  i  jednu  drugu  sposobnost,  po  kojoj  će  primati  te 
izraze,  a  tu  sposobnost  nazivamo  primalačkim  umom,  jer 
se  upravo  nalazi  u  mogućnosti  u  odnosu  na  te  izraze. 

5.  Premda  je  bit  duše  nematerijalna  i  premda  ju  je  stvo¬ 
rio  najviši  um,  nema  nikakve  zapreke  da  iz  nje,  zajedno  s 
drugim  moćima,  proiziđe  i  ona  sposobnost  što  je  priopća¬ 
va  najviši  um,  a  koja  je  kadra  izdvajati  (predmete)  iz  mate¬ 
rije. 

Članak  5 

Da  li  je  djelatni  um  jedan  u  svima? 

Sent.  2  d.  17  q.  2  a.  1;  De  špirit,  creat.  q.  10; 

Q.  de  anima  a.  5;  Compend.  theol.  c.  86 

U  vezi  s  petim  pitanjem  postupamo  ovako.  Čini  se  da  je 
djelatni  um  jedan  u  svima.  Naime: 

1.  Nijedno  se  biće,  odijeljeno  od  materije,  ne  umnaža 
umnažanjem  tjelesa.  A  djelatni  um  je  »odijeljen«,  kako  ka¬ 
že  Aristotel  u  III  knjizi  O  duši.'  Dakle,  on  se  ne  umnaža 
brojem  ljudskih  tijeka,  nego  je  jedan  u  svima. 

2.  Osim  toga:  djelatni  um  proizvodi  sveopće  koje  se  sa¬ 
stoji  u  jednom  pojmu  za  mnoge  stvari.  A  ono  što  je  uzrok 
jedinstva,  tim  je  prije  jedno  (u  sebi).  Dakle,  djelatni  um  je 
jedan  u  svima. 

3.  Još  nešto:  svi  se  ljudi  slažu  u  prvim  umnim  načelima. 
A  pristanak  uz  ta  načela  daje  djelatni  um.  Dakle,  svi  se  sla¬ 
žu  u  jednom  djelatnom  umu. 

ALI  PROTIV  navedenih  razloga  Filozof  u  III  knjizi  O  du¬ 
ši  (ondje)  tvrdi  da  je  djelatni  um  poput  svjetla.  A  isto  se 

1  C.  5  n.  1  (Bk  430a  17):  S.  Th„  lect.  10  n.  742. 

svjetlo  ne  nalazi  u  različitim  osvijetljenim  subjektima.  Da¬ 
kle,  djelatni  um  nije  isti  u  različitim  ljudima. 

ODGOVARAM:  Rješenje  ovoga  pitanja  zavisi  od  prethod¬ 
noga  (čl.  4).  Kad,  naime,  djelatni  um  ne  bi  bio  dio  duše,  već 
jedna  odijeljena  supstancija,  djelatni  bi  um  bio  jedan  za 
sve  ljude.  To  je  upravo  mišljenje  onih  koji  zastupaju  jedin¬ 
stvo  djelatnog  uma.  —  Ako  je,  naprotiv,  djelatni  um  dio 
duše,  kao  jedna  njezina  sposobnost,  neophodno  je  zaklju¬ 
čiti  da  djelatnih  umova  ima  mnogo,  baš  koliko  i  duša,  koje 
odgovaraju  broju  pojedinih  ljudi,  kao  što  smo  već  rekli  (p. 
76  čl.  2).  Naime,  nemoguće  je  da  jedna  jedina  sposobnost 
pripada  većem  broju  supstancija. 

Odgovaram  na  razloge:  1.  Filozof  dokazuje  da 
je  djelatni  um  odijeljen  zbog  toga  što  je  odijeljen  i  prima- 
lački  um:  jer,  kako  sam  kaže  (nav.  mj.),  »djelatnik  je  viši  od 
primaoca«.  A  kažemo  da  je  primalački  um  odijeljen  zbog 
toga,  što  nije  čin  jednog  tjelesnog  organa.  Isto  tako  kaže¬ 
mo  da  je  »odijeljen«  i  djelatni  um,  no  ipak  ne  kao  neka 
odijeljena  supstancija. 

2.  Djelatni  um  uzrokuje  sveopće  izdvajajući  ga  iz  materi¬ 
je.  A  da  bi  to  mogao  učiniti,  ne  traži  se  da  bude  jedan  u 
svima  onima  koji  imaju  um:  nego  je  dovoljno  da  ima  jedin¬ 
stvo  u  odnosu  prema  svim  predmetima,  iz  kojih  izdvaja 
sveopće,  i  u  odnosu  prema  kojima  je  sveopće  jedno.  A  to 
priliči  djelatnom  umu  snagom  njegove  nematerijalnosti. 

3.  Sva  bića  iste  vrste  imaju  zajedničko  djelovanje  što 
proizlazi  iz  prirode  same  vrste,  a  dosljedno  i  sposobnost, 
koja  je  počelo  djelovanja:  ona,  međutim,  nije  jedna  u  svi¬ 
ma.  A  spoznati  prva  umna  načela  je  djelovanje  koje  pro¬ 
izlazi  iz  ljudske  vrste.  Potrebno  je,  stoga,  da  svi  ljudi  imaju 
zajednički  onu  sposobnost  koja  je  počelo  toga  djelovanja: 
a  to  je  sposobnost  djelatnog  uma.  Ipak  nije  neophodno,  da 
ona  brojčano  bude  ista  u  svima.  —  Ona,  međutim,  u  svima 
ima  proizlaziti  iz  jedinog  načela.  I  tako  suglasnost  ljudi  u 
prvim  načelima  dokazuje  jedinstvo  odijeljenoga  uma,  koji 
Platon  uspoređuje  sa  suncem;  ne  dokazuje,  međutim,  je¬ 
dinstvo  djelatnog  uma,  koji  Aristotel  uspoređuje  sa  svje¬ 
tlošću  (usp.  čl.  4). 

Članak  6 

Da  li  se  pamćenje  nalazi  u  umnom  dijelu  duše? 

I-II  q.  67a.  2;  Sent.  1  d.  3  q.  4  a.  1;  3  d.  26  q.  1  a.  5  ad  4; 

4  d.  44  q.  3  a.  3  q.  a2  ad  4;  d.  50  q.  1  a.  2;  De  verit.  q.  10  a.  2; 
q.  19  a.  1 ;  In  I Cor  13  lect.  2;  Cont.  Gent.  2, 74;  De  mem.  et  remin. 
lect.  2;  OuodJ.  3  q.  9  a.  1 ;  12  q.  9  a.  1 

U  vezi  sa  šestim  pitanjem  postupamo  ovako.  Čini  se  da 
se  pamćenje  ne  nalazi  u  umnom  dijelu  duše.  Naime: 

1.  Augustin  u  XII  knjizi  O  Trojstvu'  kaže  da  »višem  dije¬ 
lu  duše  pripadaju  sposobnosti  koje  nisu  zajedničke  ljudi¬ 
ma  i  životinjama«.  A  pamćenje  je  zajedničko  ljudima  i  ži¬ 
votinjama,  tako  da  na  istome  mjestu  Augustin  dodaje:  »Ži¬ 
votinje  mogu  zapažati  materijalne  stvari  tjelesnim  osjetili¬ 
ma  i  sačuvati  ih  u  sjećanju«.  Dakle,  pamćenje  ne  pripada 
umnom  dijelu  duše. 

2.  Osim  toga:  pamćenje  se  odnosi  na  prošlost.  A  prošlost 
je  vezana  uz  neko  određeno  vrijeme.  Dakle,  pamćenje  ima 
spoznaju  stvari  ukoliko  su  one  ograničene  na  jedno  odre¬ 
đeno  vrijeme;  a  to  znači  spoznati  jednu  stvar  u  okolnosti¬ 
ma  mjesta  i  vremena  (cognoscere  aliquid  sub  hic  et  nunc). 
A  to  ne  pripada  umu,  nego  osjetilu.  Dakle,  pamćenje  se  ne 
nalazi  u  umnom  dijelu,  već  samo  u  osjetilnom. 

3.  Još  nešto:  u  pamćenju  su  sačuvani  stvarni  izrazi  (spe- 
cies  rerum)  na  koje  čovjek  u  zbilji  ne  misli.  A  nije  moguće 
da  se  ta  činjenica  dogodi  u  umu,  budući  da  um,  od  trenut¬ 
ka  kad  primi  oblik  misaonog  izraza  (informatur  specie  in- 
telligibili),  postaje  djelatan;  a  biti  u  zbilji  za  um  znači  isto 
što  i  njegovo  spoznavanje  u  zbilji.  Um,  dakle,  u  zbilji  spo¬ 
znaje  sve  stvari  o  kojima  ima  misaone  izraze.  Dakle,  pam¬ 
ćenje  ne  postoji  u  umnom  dijelu. 

ALI  PROTIV  navedenih  razloga  Augustin  u  X  knjizi  o 
Trojstvu,1 2  tvrdi  da  su  »pamćenje,  umna,  spoznaja  i  volja 
jedna  duša«. 

ODGOVARAM:  Budući  da  je  zadatak  pamćenja  sačuvati 
stvarne  izraze  što  ih  čovjek  u  zbilji  ne  spoznaje,  najprije 

1  C.  2:  PL  42,  999;  c.  8:  PL  42,  1005. 

2  C.  11:  PL  42,  983. 

valja  promotriti  da  li  se  misaoni  izrazi  mogu  sačuvati  u 
umu  na  taj  način.  —  Avicena3  je  smatrao  da  je  to  nemogu¬ 
će.  Tvrdio  je,  naime,  da  se  to  zbiva  u  osjetilnom  dijelu  pre¬ 
ko  nekih  moći,  budući  da  su  one  čini  tjelesnih  organa,  u 
kojima  se  mogu  sačuvati  neki  izrazi,  a  da  ne  postoji  potre¬ 
ba  stvarnog  spoznavanja.  Naprotiv,  u  umu,  koji  nema  tje¬ 
lesnog  organa,  ne  postoji  ništa,  već  samo  stvar  o  kojoj  raz¬ 
mišlja.  Stoga  je  potrebno  da  neprestance  bude  u  stvarnoj 
spoznaji  onaj  predmet,  čija  je  slika  nazočna  u  umu.  —  Ta¬ 
ko,  dakle,  po  Aviceni,  čim  netko  prestane  stvarno  razmi¬ 
šljati  o  nekoj  stvari,  odmah  iz  njegova  uma  nestaje  njezin 
izraz;  a  ako  želi  o  njoj  ponovo  razmišljati,  treba  se  obratiti 
djelatnom  umu,  koji  je  on  smatrao  jednom  odijeljenom 
supstancijom,  da  bi  iz  njega  mogli  proizići  misaoni  izrazi  u 
primalačkom  umu.  A  zbog  vježbanja  i  upotrebe  tog  obra¬ 
ćanja  djelatnom  umu,  ostala  bi,  po  njegovu  mišljenju,  u 
djelatnom  umu  neka  sposobnost  koju  je  on  smatrao  stal¬ 
nom  sposobnošću  znanja  (habitus  scientiae).  —  Stoga  se, 
po  tom  mišljenju,  ništa  ne  bi  sačuvalo  u  umnom  dijelu,  o 
čemu  se  ne  bi  stvarno  razmišljalo.  Dakle,  po  toj  se  teoriji 
ne  može  dopustiti  postojanje  pamćenja  u  umnome  dijelu. 

Takvo  se  mišljenje,  međutim,  očito  protivi  Aristotelovim 
riječima.  On,  naime,  u  III  knjizi  O  duši 4  piše  da,  kad  pri- 
malački  um  »na  taj  način  postane  kao  onaj  koji  ima  znanje 
o  pojedinim  stvarima,  kaže  se  da  je  kao  onaj  koji  spoznaje 
u  zbilji«;  i  da  se  »to  događa  stoga,  što  ima  mogućnost  sam 
po  sebi  prijeći  u  zbilju.  No  ipak  se  i  tada  na  neki  način  na¬ 
lazi  u  mogućnosti,  ali  ne  onako  kao  što  je  bio  prije  negoli 
je  nešto  spoznao  ili  otkrio«.  A  kaže  se  da  primalački  um 
ima  znanje  o  pojedinim  stvarima  zato  što  prima  izraze 
svih  stvari.  Po  tome,  dakle,  što  prima  umne  izraze,  ima 
sposobnost  da  prijeđe  u  zbilju  kada  zaželi,  ali  ne  i  da  bude 
neprestance  u  zbilji,  budući  da  je  i  tada  na  izvjestan  način 
u  mogućnosti,  premda  na  drukčiji  način  nego  prije  spozna¬ 
je;  to  jest  kao  onaj  koji  već  ima  običajnu  sposobnost,  pa  se 
nalazi  u  mogućnosti  da  stvarno  promatra. 

Avicenina  se,  međutim,  teorija  protivi  i  razumu.  Naime, 
ono  što  jedan  subjekt  prima,  prima  na  način  primaoca.  A 

3  De  anima  p.  5  c.  6. 

4  C.  4  n.  6  (BK  429b  5):  S.  Th„  lect.  8  n.  700. 

um  je  po  prirodi  stalniji  i  trajniji  nego  tjelesna  materija. 
Ako,  dakle,  tjelesna  materija  ne  zadržava  samo  oblike  što 
ih  prima  kada  u  zbilji  preko  njih  djeluje,  nego  i  onda  kad 
prestane  djelovati,  na  mnogo  nepokretniji  i  trajniji  način 
um  prima  misaone  izraze,  bilo  da  ih  uzima  od  osjetilnih 
predmeta,  bilo  da  mu  ih  priopćava  jedan  viši  um.  —  Stoga, 
ako  pod  pamćenjem  podrazumijevamo  samo  sposobnost 
očuvanja  misaonih  izraza,  moramo  zaključiti  da  se  ona  na¬ 
lazi  u  umnome  dijelu. 

Ako  se,  međutim,  pojam  pamćenja  svede  na  sposobnost 
što  je  njezin  predmet  prošlost  kao  prošlost,  tada  pamćenje 
ne  postoji  u  umnome  dijelu,  nego  samo  u  osjetilnom,  koji 
je  stvoren  da  spoznaje  pojedinačna  bića.  Naime,  prošlost 
kao  takva,  naznačujući  postojanje  neke  stvari  u  jednom 
određenom  vremenu,  priopćava  prirodu  pojedinačnih 
stvari. 

Odgovaram  na  razloge:  1.  Pamćenje  kao  spo¬ 
sobnost  čuvanja  misaonih  izraza,  nije  zajednička  nama  i 
životinjama.  Naime,  umni  izrazi  ne  čuvaju  se  samo  u  osje¬ 
tilnom  dijelu  duše,  nego  i  u  složenom  biću  (od  duše  i  tije¬ 
la),  budući  da  je  pamćenje  čin  nekog  organa.  Um  je,  napro¬ 
tiv,  i  sam  kadar  sačuvati  misaone  izraze  bez  pomoći  nekog 
tjelesnog  organa.  Stoga  Filozof  u  III  knjizi  O  duši 5  kaže  da 
je  »duša  mjesto  misaonih  izraza,  ne  kao  cjelina,  nego 
(samo)  um«. 

2.  Prošlost  se  može  odnositi  na  dva  pojma,  i  to  na  pred¬ 
met  koji  je  spoznat  i  na  čin  spoznaje.  Ta  su  dva  pojma  ipak 
sjedinjena  u  osjetilnom  dijelu,  koji  opaža  neki  predmet 
zbog  toga  što  doživljava  neku  preobrazbu  nazočnošću  jed¬ 
nog  osjetilnog  predmeta.  Stoga  se  niže  živo  biće  (animal) 
istodobno  prisjeća  da  je  prije  nešto  zapazilo  u  prošlosti  i 
da  je  zapazilo  neki  osjetilni  prošli  predmet.  —  Naprotiv, 
što  se  tiče  umnoga  dijela,  prošlost  je  kao  prošlost  samo  ne¬ 
što  nuzgredno,  pa  s  točke  motrišta  umnoga  predmeta  ona 
nije  zanimljiva.  Um,  naime,  spoznaje  čovjeka  ukoliko  je 
čovjek.  A  za  čovjeka  ukoliko  je  čovjek,  puka  je  nuzgrednost 
postojati  u  sadašnjosti,  prošlost  ili  budućnosti.  Naprotiv,  s 
točke  motrišta  samoga  čina  možemo  reći  da  se  prošlost 

5  C.  4  n.  4  (Bk  429a  27):  S.  Th„  lect.  7  n.  686. 

izravno  tiče  uma  i  osjetila.  Naime,  spoznavanje  naše  duše 
pojedinačni  je  (i  konkretni)  čin,  koji  postoji  u  ovom  ili 
onom  vremenu,  i  na  taj  način  kažemo  da  jedan  čovjek  spo¬ 
znaje  sada,  ili  da  je  spoznavao  jučer,  ili  da  će  spoznavati 
sutra.  A  to  se  ne  protivi  prirodi  umne  spoznaje:  jer,  prem¬ 
da  je  ta  spoznaja  pojedinačni  (i  konkretni)  čin,  ipak  je  ona 
jedan  nematerijalani  čin,  kao  što  smo  rekli  prije  kad  smo 
govorili  o  umu  (p.  76  čl.  1).  Dakle,  kao  što  um  spoznaje  sa¬ 
ma  sebe,  premda  je  jedan  i  pojedinačni  um,  tako  spoznaje 
i  vlastitu  spoznaju,  koja  je  jedan  pojedinačni  čin  što  je  po¬ 
stojao  u  prošlosti,  što  postoji  u  sadašnjosti  ili  što  će  posto¬ 
jati  u  budućnosti.  —  Na  taj  se,  dakle,  način  spašava  pojam 
pamćenja  kao  spoznaja  prošlosti,  ukoliko  um  spoznaje  da 
je  prije  spoznao  ili  razmišljao:  ne  spašava  se  naprotiv  zbog 
spoznaje  prošlosti  u  njezinim  konkretnim  uvjetima  vreme¬ 
na  i  mjesta. 

3.  Katkada  se  misaoni  izraz  nalazi  u  umu  samo  kao  mo¬ 
gućnost.  Tada  kažemo  da  se  um  nalazi  u  mogućnosti.  Kat¬ 
kada  se  on  nalazi  u  umu  u  čitavom  savršenstvu  zbilje.  Tada 
um  spoznaje  u  zbilji.  Katkada  se  on  u  umu  nalazi  kao  na 
nekom  posrednom  stupnju  između  mogućnosti  i  čina.  Ta¬ 
da  kažemo  da  um  ima  neku  stalnu  spoznaju.  Upravo  na  taj 
način  um  čuva  misaone  slike  i  onda  kada  u  zbilji  o  njima 
ne  razmišlja. 


Članak  7 

Da  11  je  umno  pamćenje  jedna  moć,  a  um  druga? 

Dolje  q.  93  a.  7  ad  3;  Sent.  1  d.  3  q.  4  a.  1 ; 

De  verit.  q.  10  a.  3;  Cont.  Gent.  2, 74 

U  vezi  sa  sedmim  pitanjem  postupamo  ovako.  Čini  se  da 
je  umno  pamćenje  jedna  moć,  a  um  druga.  Naime: 

1.  Augustin  u  X  knjizi  O  Trojstvu'  tvrdi  da  u  duši  postoje 
»pamćenje,  umna  spoznaja  i  volja«.  A  očevidno  je  da  je 
pamćenje  moć  različita  od  volje.  Dakle,  jednako  je  tako 
različita  i  od  uma. 

2.  Osim  toga:  moći  osjetilnog  i  moći  umnoga  dijela  razli¬ 
kuju  se  istim  razlozima.  A  pamćenje  osjetilnog  dijela  moć 

1  C.  11:  PL  42,  983;  cf.  1.  14  c.  7:  PL  42,  1043. 

je  različita  od  osjetila,  kako  smo  vidjeli  gore  (p.  78  čl.  4). 
Dakle,  i  pamćenje  umnoga  dijela  moć  je  različita  od  uma. 

3.  K  tome:  prema  Augustinu,2  pamćenje,  umna  spoznaja 

1  volja  međusobno  su  jednake  te  jedna  medu  njima  nastaje 
iz  druge.  A  to  ne  bi  bilo  moguće,  kad  bi  se  pamćenje  po¬ 
istovjetilo  s  umom.  Dakle,  ono  nije  ista  moć. 

ALI  PROTIV  navedenih  razloga  je  to  što  je  vlastitost 
pamćenja  upravo  da  bude  spremnica  ili  mjesto  gdje  se  ču¬ 
vaju  misaoni  izrazi.  Tu  pak  zadaću  Filozofu  III  knjizi  O  du¬ 
ši  pripisuje  umu,  kao  što  smo  već  rekli  (čl.  6  odg.  na  1.  raz¬ 
log).  Dakle,  u  umnom  dijelu  pamćenje  nije  moć  različita 
od  uma. 

ODGOVARAM:  Kao  što  smo  rekli  gore  (p.  77  čl.  3),  moći 
se  duše  razlikuju  prema  različitim  razlozima  (diversae  rati- 
ones)  njihovih  predmeta,  budući  da  se  priroda  svake  moći 
sastoji  u  odnosu  prema  onome  čemu  se  pririče,  a  to  je  nje¬ 
zin  vlastiti  predmet.  Rekli  smo  također  (p.  59  čl.  4)  da,  ako 
je  jedna  moć  po  svojoj  prirodi  (secundum  propriam  rati- 
onem)  usmjerena  na  neki  predmet  pod  općim  vidom  pred¬ 
meta,  onda  ona  nije  podložna  daljim  podjelama  na  osnovi 
različitosti  pojedinačnih  razlika.  Tako  moć  gledanja,  koja 
promatra  svoj  predmet  pod  vidom  boje,  nije  podložna  raz¬ 
likama  snagom  različitosti  između  bijeloga  i  crnoga.  A  um 
promatra  svoj  predmet  pod  općim  vidom  bića  (communis 
ratio  entis),  budući  da  je  primalački  um  sposobnost  »ka¬ 
dra  postati  sve«.3  Stoga  nijedna  od  postojećih  razlika  u  bi¬ 
ćima  ne  može  prouzrokovati  različitost  u  primalačkom 
umu. 

Ipak  moć  djelatnog  uma  različita  je  od  moći  primalač- 
kog  uma,  budući  da  u  odnosu  na  jedan  te  isti  predmet  dje¬ 
latna  moć,  koja  čini  da  predmet  stvarno  postoji,  mora  biti 
počelo  različito  od  počela  trpne  moći,  koju  pokreće  pred¬ 
met  što  već  stvarno  postoji.  Stoga  djelatna  moć  zahtijeva 
poredak  prema  svom  predmetu,  kao  jedno  biće  u  zbilji 
prema  biću  u  mogućnosti;  i  obratno,  trpna  moć  zahtijeva 
poredak  prema  svom  predmetu,  kao  jedno  biće  u  moguć¬ 
nosti  prema  biću  u  zbilji. 

2  De  Trin.  1.  10  c.  11:  PL  42,  983:  1.  11  c.  7:  PL  42,  993. 

3  Cf.  Aristotelem.De  anima  3  c.  5  (Bk  430a  10):  S.  Th.,  lect.  10  n.  728. 

Na  taj  način  u  umu  ne  može  biti  druge  razlike  medu  mo¬ 
ćima,  osim  one  između  primalačkog  i  djelatnog  uma.  Očito 
je,  stoga,  da  pamćenje  nije  moć  različita  od  uma,  budući 
da  zadaća  čuvanja  i  zadaća  primanja  pripadaju  jednoj  trp- 
noj  moći. 

Odgovaram  na  razloge:  1.  Premda  se  u  trećoj 
distinkciji  I  knjige  Sentencija  kaže  da  su  pamćenje,  umna 
spoznaja  i  volja  tri  »moći«,  ipak  to  nije  u  skladu  s  Augusti- 
novim  mišljenjem.  On  u  XIV  knjizi  O  Trojstvu  (pogl.  7; 
usp.  bilj.  1)  izričito  kaže:  »Ako  shvatimo  pamćenje,  umnu 
spoznaju  i  volju  u  smislu  da  su  one  neprestance  nazočne  u 
duši,  bilo  da  o  njima  razmišljamo  bilo  da  ne  razmišljamo, 
tada  se  čini  da  one  pripadaju  samo  pamćenju.  U  tom  sluča¬ 
ju  kažem  daje  umna  spoznaja  moć  kojom  spoznajemo  kad 
razmišljamo;  za  volju,  odnosno  za  ljubav  ili  naklonost,  ka¬ 
žem  da  je  sposobnost  koja  povezuje  ovoga  sina  i  njegova 
oca«.  Odatle  proizlazi  da  Augustin  te  tri  stvari  ne  shvaća 
kao  tri  sposobnosti,  nego  pod  pojmom  pamćenja  podrazu¬ 
mijeva  stalnu  prisutnost  u  duši,  pod  umnom  spoznajom 
umni  čin,  a  pod  voljom  voljni  čin. 

2.  Prošlost  i  sadašnjost  mogu  biti  razlike  što  nameću 
prave  podjele  među  osj etilnim  moćima,  ali  ne  i  među  um¬ 
nim  moćima,  zbog  gore  navedenog  razloga  (u  »c« ;  usp.  čl.  7 
odg.  na  2.  razlog). 

3.  Umna  spoznaja  nastaje  iz  pamćenja  poput  čina  iz  obi¬ 
čajne  navike  (habitus).  U  tome  su  jednaki,  ali  ne  kao  dvije 
različite  moći. 


Članak  8 

Da  11  je  razum  moć  različita  od  uma? 

Sent.  3  d.  35  q.  2  a.  2  q.  a, ;  De  verit.  q.  15  a.  1 

U  vezi  s  osmim  pitanjem  postupamo  ovako.  Čini  se  da  je 
razum  moć  različita  od  uma.  Naime: 

1.  U  knjizi  O  duhu  i  duši'  tvrdi  se:  »Kad  se  želimo  uzdići 
od  nižih  stvari  k  višima,  ponajprije  nam  je  potrebno  osjeti¬ 
lo,  zatim  mašta,  k  tome  razum  i  napokon  um«.  Dakle,  ra- 


1  C.  11:  PL  40,  786. 

zum  je  moć  različita  od  uma,  kao  što  je  mašta  različita  od 
razuma. 

2.  Osim  toga:  Boetije  u  knjizi  O  utjesi  filozofije  2  govori 
da  se  um  odnosi  prema  razumu  kao  vječnost  prema  vreme¬ 
nu.  A  jedna  te  ista  moć  ne  može  biti  istodobno  u  vječnosti  i 
vremenu.  Dakle,  razum  i  um  nisu  ista  moć. 

3.  Još  nešto:  čovjek  zajednički  s  anđelima  ima  um,  a  sa 
životinjama  osjet.  A  razum,  koji  je  vlastitost  čovjeka  i  po 
kojemu  čovjeka  određujemo  kao  razumnu  životinju,  moć 
je  različita  od  osjetila.  Dakle,  iz  istoga  razloga  je  i  moć  raz¬ 
ličita  od  uma,  koji  u  vlastitom  smislu  pripada  anđelima. 
Stoga  ih  i  nazivamo  umnim  stvorenjima  (intellectuales). 

ALI  PROTIV  navedenih  razloga  Augustin  u  III  knjizi  O 
doslovnom  tumačenju  Knjige  postanka3  kaže  da  »ono  čime 
čovjek  nadvisuje  nerazumna  bića,  jest  razum,  ili  pamet,  ili 
umna  spoznaja,  ili  kako  ga  god  drukčije  želimo  nazvati«. 
Dakle,  razum,  um  i  pamet  jedna  su  moć. 

ODGOVARAM:  Razum  i  um  u  čovjeku  ne  mogu  biti  razli¬ 
čite  moći.  To  jasno  razabiremo  kad  promatramo  njihove 
čine.  Naime,  spoznavati  ne  znači  drugo,  nego  jednostavno 
shvaćati  neku  istinu  umnoga  reda.  Umovati  pak  (ratioci- 
nari)  znači  ići  od  spoznaje  do  spoznaje  u  spoznavanju  isti¬ 
ne.  Stoga  anđeli,  koji  savršeno  i  na  način  što  odgovara  nji¬ 
hovoj  prirodi,  imaju  spoznaju  istine,  nemaju  potrebe  ići  od 
spoznaje  jedne  stvari  do  spoznaje  druge,  nego  do  istine  do¬ 
laze  jednostavno  i  bez  misaonog  zaključivanja  (discursus), 
kako  govori  Dionizije  u  7.  pogl.  knjige  0  božanskim  imeni¬ 
ma.4  Ljudi,  naprotiv,  dolaze  do  spoznaje  istine  idući  od 
jedne  stvari  do  druge,  kako  također  govori  Dionizije.  Stoga 
ih  i  nazivamo  razumskim  bićima  (rationales).  Očevidno  je, 
dakle,  da  se  umovanje  odnosi  prema  jednostavnom  shva¬ 
ćanju  kao  što  se  gibanje  odnosi  prema  mirovanju,  ili  kao 
sticanje  prema  posjedovanju:  jedna  stvar  pripada  savrše¬ 
nom,  a  druga  nesavršenom  biću.  A  budući  da  gibanje  uvi¬ 
jek  polazi  od  neke  nepokretne  stvari  i  završava  u  nekom 
mirovanju,  stoga  i  ljudsko  umovanje,  postupkom  istraživa¬ 
nja  i  pronalaženja,  polazi  od  jednostavnih  i  neposredno 

2  L.  4  prosa  6:  PL  63,  817. 

3  C.  20:  PL  34,  292. 

4  §  2:  PG  3,  868;  S.  Th„  lect.  2. 

shvaćenih  istina,  kao  što  su  prva  počela,  i  opet  se,  putem 
donošenja  sudova,  vraća  prvim  počelima,  u  svjetlu  kojih 
ispituje  dostignute  zaključke. 

Stoga  je  očito,  pa  i  u  poretku  prirodnih  stvari  (fizičkih), 
da  mirovanje  i  gibanje  ne  pripadaju  različitim  moćima,  ne¬ 
go  samo  jednoj,  budući  da  je  isto  unutarnje  počelo  što  po¬ 
tiče  jednu  stvar  da  se  giba  prema  nekom  mjestu  i  da  se  u 
njemu  zaustavi.  Tim  je  prije,  dakle,  ista  moć  pomoću  koje 
jednostavno  shvaćamo  i  pomoću  koje  umujemo.  Stoga  je 
očevidno  da  su  razum  i  um  u  čovjeku  ista  moć. 

Odgovaram  na  razloge:  1.  Ono  se  nabrajanje 
zasniva  na  poretku  čina,  a  ne  na  osnovi  razlike  među  moći¬ 
ma.  Treba,  međutim,  primijetiti  da  ona  knjiga  nema  veliki 
znanstveni  ugled  (usp.  p.  77  čl.  8  odg.  na  1.  razlog). 

2.  Odgovor  proizlazi  iz  već  iznesenih  tumačenja  (u  »c«). 
Naime,  vječnost  se  odnosi  prema  vremenu  kao  mirovanje 
prema  gibanju.  Stoga  je  Boetije  usporedio  um  sa  vječno¬ 
šću,  a  razum  s  vremenom. 

3.  Ostala  živa  bića  su  toliko  niža  od  čovjeka,  da  ne  mogu 
doći  do  spoznaje  istine  za  kojom  traga  razum.  Naprotiv, 
čovjek  dolazi  do  spoznaje  istine  umnoga  reda  što  je  imaju 
anđeli,  premda  na  nesavršeni  način.  Stoga  spoznajna  spo¬ 
sobnost  anđela  ne  pripada  rodu  različitom  od  spoznajne 
moći  razuma,  nego  se  prema  njoj  odnosi  kao  savršena  ka¬ 
kvoća  prema  nesavršenoj. 

Članak  9 

Da  11  su  viši  1  niži  razum  različite  moći? 

Senf.  2  d.  24  q.  2;  a.  2  De  verit.  q.  15  a.  2 

U  vezi  s  devetim  pitanjem  postupamo  ovako.  Čini  se  da 
su  viši  i  niži  razum  različite  moći.  Naime: 

1.  Augustin  u  XII  knjizi  O  Trojstvu'  kaže  da  se  slika  Troj¬ 
stva  nalazi  u  višem  dijelu  razuma,  a  ne  u  nižem.  A  dijelovi 
duše  nisu  drugo,  nego  njezine  moći.  Dakle,  viši  i  niži  ra¬ 
zum  dvije  su  moći. 

2.  Osim  toga:  nijedno  bivstvo  nema  porijeklo  u  samome 
sebi.  A  niži  razum  nastaje  od  višega,  koji  ga  usmjerava  i 

1  c.  4.  7:  PL  42,  1000-1004. 

njime  upravlja.  Dakle,  viši  je  razum  moć  različita  od  niže¬ 
ga. 

3.  Filozof  u  VI  knjizi  Etike 2  tvrdi  da  je  »znanstvena 
moć«  duše,  po  kojoj  ona  spoznaje  nužne  istine,  počelo  i  dio 
duše  koji  je  različit  od  »moći  rasuđivanja  i  umovanja  (pars 
opinativa  et  ratiocinativa)«.  A  to  dokazuje  time  što  »za 
predmete  različitoga  roda  postoji  dio  duše  različitoga  ro¬ 
da«.  A  nenužno  i  nužno  dvije  su  stvari  različita  roda,  kao 
raspadljivo  i  neraspadljivo.  Budući  pak  da  se  nužno  po¬ 
istovjećuje  s  vječnim,  a  vremenito  s  nenužnim,  čini  se  da 
su  ista  stvar  ono  što  Filozof  naziva  »znanstvenom  moći«  i 
viši  dio  razuma,  koji  je  po  Augustinu  »usmjeren  na  proma¬ 
tranje  i  istraživanje  vječne  istine«;  a  čini  se  također  da  je 
ista  stvar  i  ono  što  Filozof  naziva  »moću  umovanja«  ili  »ra¬ 
suđivanja«,  i  niži  jazum,  koji  je  po  Augustinu  »pozvan  da 
uredi  vremenite  stvari«.  Dakle,  viši  i  niži  razum  dvije  su 
različite  moći  duše. 

4.  Napokon:  Ivan  Damascenski  govori’  da  »iz  mašte  na¬ 
staje  mišljenje;  zatim  pamet,  rasuđujući  da  li  je  neko  mi¬ 
šljenje  istinito  ili  lažno,  odmjerava  istinu;  riječ  pamet 
(mens)  dolazi,  naime,  od  glagola  mjeriti  (metiri).  Kad  se  na 
taj  način  o  stvarima  već  oblikovao  neki  sud  i  kad  se  došlo 
do  jednog  pravog  zaključka,  govori  se  o  umu«.  Stoga  je 
sposobnost  rasuđivanja,  koja  je  niži  razum  (usp.  3.  razlog), 
različita  od  pameti  i  uma,  koji  bismo  mogli  nazvati  višim 
razumom. 

ALI  PROTIV  navedenih  razloga  Augustin  u  XII  knjizi  O 
Trojstvu  (nav.  mj.  bilj.  1)  kaže  da  se  viši  i  niži  razum  razli¬ 
kuju  samo  po  njihovoj  zadaći.  Dakle,  oni  nisu  dvije  moći. 

ODGOVARAM:  Viši  i  niži  razum,  kako  ih  shvaća  Augu¬ 
stin,  nikako  ne  mogu  biti  dvije  moći  duše.  On,  naime,  kaže 
(nav.  mj.)  da  je  viši  razum  onaj  »koji  je  usmjeren  da  sagle¬ 
dava  i  istražuje  vječne  istine« :  sagledava  ih,  ukoliko  ih  pro¬ 
matra  u  njima  samima;  istražuje  ih,  ukoliko  iz  njih  izvlači 
pravila  djelovanja.  Niži  je  pak  razum,  po  njegovu  mišljenju 
(nav.  mj.),  moć  koja  se  primjenjuje  »u  raspolaganju  vreme¬ 
nitim  stvarima«.  A  te  dvije  skupine  stvari,  vremenite  i  vječ- 

2  C.  1  n.5.6(Bk  1139a  1185):  S.  Th.,  lect.  1  n.  1115-23;  cf.  n.  8  (Bk  1140b  25): 

5.  Th.,  lect.  4  n.  1174. 

3  De  fide  orth.  1.  2  c.  22:  PG  94,  941. 

ne,  u  odnosu  na  našu  spoznaju  predstavljaju  se  tako  što  je 
jedna  od  njih  sredstvo  da  upoznamo  drugu.  Naime,  slijede¬ 
ći  put  istraživanja,  preko  vremenitih  stvari  dolazimo  do 
spoznaje  vječnih,  prema  Apostolovim  riječima  u  Poslanici 
Rimljanima  (1,  20):  »Božja  se  nevidljiva  svojstva. . .  proma¬ 
trana  po  njihovim  djelima,  opažaju  od  postanka  svijeta«; 
slijedeći,  naprotiv,  put  rasuđivanja,  preko  vječnih  istina 
koje  smo  već  spoznali,  rasuđujemo  o  vremenitim  stvarima, 
i  na  osnovi  vječnih  vrednota  njima  raspolažemo. 

Može  se,  međutim,  dogoditi  da  pojam,  što  je  poslužio 
kao  posrednik,  i  ono  do  čega  se  preko  posrednika  stiže,  pri¬ 
padaju  različitim  običajnim  navikama  (habitus);  tako  prva 
počela,  koja  se  ne  mogu  dokazati,  pripadaju  običajnoj  na¬ 
vici  uma,  dok  zaključci  što  iz  njih  proizlaze,  pripadaju  obi¬ 
čajnoj  navici  znanja.  Na  taj  način  i  iz  geometrijskih  načela 
možemo  izvući  neke  zaključke  na  području  jedne  druge 
znanosti,  primjerice  perspektive.  —  No  ista  je  sposobnost 
razuma  pod  koju  spadaju  posrednik  i  zaključak.  Naime, 
čin  je  razuma  kao  neko  gibanje  koje  od  jedne  spoznaje  pre¬ 
lazi  na  drugu;  a  isti  mora  biti  pokretač  koji  prelazi  posred¬ 
nika  i  dolazi  do  cilja.  Stoga  su  viši  i  niži  razum  jedna  te 
ista  moć.  Razlikuju  se,  međutim,  prema  Augustinovu  mi¬ 
šljenju4,  po  zadaćama  njihovih  čina  i  na  osnovi  njihovih 
različitih  običajnih  navika:  naime,  višem  se  razumu  pripi¬ 
suje  mudrost,  a  nižem  znanje. 

Odgovaram  na  razloge:  1.  Riječ  »dio«  može  se 
upotrebljavati  za  svaku  vrstu  podjele.  Stoga  se  o  višem  i 
nižem  razumu  kao  o  dijelovima  može  govoriti,  ukoliko  se 
razum  dijeli  prema  različitim  zadaćama,  a  ne  ukoliko  su 
oni  različite  moći. 

2.  Kaže  se  da  niži  razum  proizlazi  iz  višega  i  da  ovaj  nji¬ 
me  ravna,  ukoliko  se  načela,  kojima  se  niži  razum  služi, 
izvode  i  ukoliko  njime  upravljaju  načela  višega  razuma. 

3.  »Znanstvena  moć«,  o  kojoj  govori  Filozof,  nije  isto  što 
i  viši  razum.  Naime,  neophodni  znanstveni  pojmovi  (nece- 
ssaria  scibilia)  nalaze  se  i  u  vremenitim  stvarima,  a  njima 
se  bavi  prirodna  znanost  i  matematika.  Naprotiv,  »moć  ra¬ 
suđivanja«  i  »moć  umovanja«  jedna  je  manja  stvar  od  ni¬ 
žeg  razuma,  budući  da  obuhvaća  samo  nenužna  bića. 

4  L.  c.,  nt.  1  c.  4  et  c.  14:  PL  42,  1005. 

Ipak  se  ne  može  jednostavno  zaključiti  da  um  jednom 
moći  spoznaje  nužne  stvari,  a  drugom  da  spoznaje  nenu- 
žne  stvari,  budući  da  um  i  jedne  i  druge  spoznaje  po  jed¬ 
nom  te  istom  pojmu  predmeta,  to  jest  po  pojmu  bitka  i 
istinitoga.  Stoga  on  savršeno  spoznaje  i  nužne  stvari,  koje 
imaju  savršeni  bitak  u  istini,  ukoliko  spoznaje  njihovu  bit 
(quidditas)  i  na  osnovi  nje  dokazuje  njihove  vlastite  akci- 
dencije.  Naprotiv,  um  nesavršeno  spoznaje  nenužne  stvari 
upravo  zbog  toga  što  one  imaju  nesavršeni  bitak  i  nesavr¬ 
šenu  istinu.  A  savršenstvo  i  nesavršenstvo  u  zbilji  ne  mogu 
unijeti  razliku  medu  moći,  nego  mogu  unijeti  razliku  među 
čine  obzirom  na  njihov  način  djelovanja,  a  neizravno  i  me¬ 
đu  počela  čina  i  među  same  običajne  navike.  Stoga  je  Filo¬ 
zof  i  tvrdio  da  postoje  dva  dijela  duše,  »znanstvena  moć«  i 
»moć  umovanja«,  ne  zbog  toga  što  su  dvije  moći,  nego 
zbog  toga  što  se  razlikuju  na  osnovi  različite  sposobnosti 
da  primi  različite  običajne  navike,  čiju  različitost  upravo 
na  onom  mjestu  istražuje.  Naime,  premda  se  nenužna  i  nu¬ 
žna  bića  razlikuju  po  vlastitim  rodovima,  ipak  se  poduda¬ 
raju  u  zajedničkom  pojmu  bitka,  što  ga  prima  um  i  prema 
kojemu  se  ta  bića  različito  odnose  kao  savršenstvo  i  nesa¬ 
vršenstvo. 

4.  Razlikovanje,  o  kojem  govori  Ivan  Damascenski,  za¬ 
sniva  se  na  različitosti  čina,  a  ne  na  različitosti  moći.  Na¬ 
ime,  »mišljenje«  označava  umni  čin,  koji  je  usmjeren  pre¬ 
ma  jednoj  rečenici,  sa  strahom  da  bude  istinita  njezina 
proturječnost.  A  »rasuđivati«  ili  »odmjeravati«  čin  je  uma 
koji  primjenjuje  sigurna  načela  na  kritiku  (ili:  mjeru)  pre¬ 
dloženih  tvrdnji.  Odatle  pojam  »pamet«  (mens  od  metiri). 
»Jednostavno  shvaćati«  (intelligere)  znači,  napokon,  pri¬ 
stati,  i  to  s  nekim  odobravanjem,  na  stvari  što  ih  je  donosi¬ 
lac  suda  rasudio. 


Članak  10 

Da  Ii  je  umna  spoznaja  moć  različita  od  uma? 

U  vezi  s  desetim  pitanjem  postupamo  ovako.  Čini  se  da 
je  umna  spoznaja  moć  različita  od  uma.  Naime: 

1.  U  knjizi  O  duhu  i  duši '  kaže  se:  »Kad  se  želimo  uzdići 
od  nižih  stvari  k  višima,  ponajprije  nam  je  potrebno  osjeti¬ 
lo,  zatim  mašta,  potom  razum,  k  tome  um  i,  napokon,  um¬ 
na  spoznaja«.  A  mašta  i  osjetilo  dvije  su  različite  moći.  Da¬ 
kle,  isto  tako  i  um  i  umna  spoznaja. 

2.  Osim  toga:  Boetije  u  V  knjizi  O  utjesi  filozofije 2  kaže 
da  »osjetilo,  mašta,  razum  i  umna  spoznaja  na  različit  na¬ 
čin  promatraju  čovjeka«.  No  um  i  razum  jedna  su  te  ista 
moć.  Dakle,  čini  se  da  je  umna  spoznaja  moć  različita  od 
uma,  isto  kao  što  je  razum  jedna  moć  različita  od  mašte  i 
osjetila. 

3.  Još  nešto:  Aristotel  u  II  knjizi  O  duši 3  kaže  da  »čini 
prethode  moćima«.  A  i  spoznajna  je  moć  neki  čin  različit 
od  drugih  čina  koji  se  pripisuju  umu.  Naime,  Ivan  Dama- 
scenski4  kaže  da  se  »prvo  gibanje  (duha)  naziva  'umna  spo¬ 
znaja’;  ako  se  pak  umna  spoznaja  obraća  nekom  predme¬ 
tu,  naziva  se  'nakana';  a  ako  ova  dulje  potraje,  i  suobliči 
dušu  sa  samim  predmetom,  naziva  se  'istraživanje'  (exco- 
gitatio);  istraživanje  pak  što  se  obavlja  o  samom  subjektu, 
koji  sama  sebe  ispituje  i  prosuđuje,  naziva  se  ’froneza’  (to 
jest:  mudrost);  a  proširena  froneza  proizvodi  'misao'  (co- 
gitatio),  to  jest  dobro  uređeni  unutarnji  govor;  iz  njega,  ka¬ 
žu,  proizlazi  'govor'  što  ga  izgovara  jezik«.  Čini  se,  dakle, 
da  je  umna  spoznaja  neka  posebna  moć. 

ALI  PROTIV  navedenih  razloga  Filozof  u  III  knjizi  O  du¬ 
ši 5  kaže  da  je  »umna  spoznaja  znanje  o  nevidljivim  stvari¬ 
ma,  u  kojima  nema  varke«.  A  takvo  znanje  pripada  umu. 
Dakle,  umna  spoznaja  nije  moć  različita  od  uma. 

ODGOVARAM:  Pojam  »umna  spoznaja«  označava  u  pra¬ 
vom  smislu  sam  umni  čin,  koji  se  sastoji  u  jednostavnom 
shvaćanju  (intelligere).  No  u  nekim  knjigama,  prevedenim 
sa  arapskog  jezika,  odvojene  supstancije  (duhovna  bića), 
koje  mi  nazivamo  anđelima,  ondje  se  nazivaju  Umnim  bići¬ 
ma  (Intelligentiae);  možda  zbog  toga  što  te  supstancije  ne¬ 
prestance  imaju  stvarnu  spoznaju  (actu  intelligunt).  No  u 

1  C.  11:  PL  40,  786. 

2  Prosa  4:  PL  63,  849. 

3  C.  4  n.  1  (Bk  415a  16):  S.  Th.,  lect.  6  n.  304. 

4  De  fide  orth.  1.  2  c.  22:  PG  94,  941. 

5  C.  6  n.  1  (Bk  430a  26):  S.  Th.,  lect.  11  n.  746. 

knjigama,  prevedenim  s  grčkog  jezika,  ta  se  duhovna  bića 
nazivaju  »Umovi«  ili  »Pameti«  (Intellectus  seu  Mentes).  — 
Dakle,  umna  se  spoznaja  ne  razlikuje  od  uma  kao  moć  od 
moći,  nego  kao  zbilja  od  svoje  mogućnosti.  Takvu  podjelu 
susrećemo  i  kod  filozofa.  Oni,  naime,  katkada  razlikuju  če¬ 
tiri  uma,  i  to:  djelatni,  primalački,  onaj  u  običajnoj  navici  i 
stečeni4  (intellectus  agens,  possibilis,  in  habitu,  adeptus). 
Od  ta  četiri  samo  su  djelatni  i  primalački  um  različite  mo¬ 
ći,  budući  da  se  u  svakom  poretku  stvari  djelatna  moć  raz¬ 
likuje  od  trpne.  Ostala  se  tri  razlikuju  na  osnovi  triju  sta¬ 
nja  primalačkog  uma;  on  se  katkada  nalazi  samo  u  moguć¬ 
nosti,  pa  se  tada  naziva  primalački;  katkada  se  nalazi  u 
prvoj  zbilji,  to  jest  posjeduje  znanje,  pa  se  stoga  naziva  um 
u  običajnoj  navici;  napokon,  neki  se  puta  nalazi  u  drugoj 
zbilji,  to  jest  razmišlja,  i  tada  se  naziva  um  u  zbilji  ili  steče¬ 
ni  um. 

Odgovaram  na  razloge:  1.  Pretpostavivši  da 
treba  prihvatiti  znanstveni  ugled  onoga  teksta  (usp.  čl.  8 
odg.  na  1.  razlog),  onda  je  umna  spoznaja  jedan  umni  čin. 
U  tom  se  slučaju  ona  razlikuje  od  uma 'kao  čin  od  svoje 
mogućnosti. 

2.  Boetije  shvaća  da  je  umna  spoznaja  onaj  čin  uma  koji 
nadilazi  čin  razuma.  Stoga  na  onom  mjestu6 7  dodaje  da  »ra¬ 
zum  pripada  samo  ljudskom  rodu,  kao  što  umna  spoznaja 
pripada  samo  božanstvu«.  Naime,  samo  Bog  spoznaje  sve 
stvari  bez  ikakva  istraživanja. 

3.  Svi  čini,  što  ih  je  naveo  Ivan  Damascenski,  pripadaju 
samo  jednoj  moći,  to  jest  umnoj.  Ona,  naime,  najprije  ima 
jednostavno  zapažanje  neke  stvari;  i  takav  se  način  naziva 
»umna  spoznaja«.  Zatim  zapažanje,  što  ga  je  imala,  usmje¬ 
rava  prema  nekoj  drugoj  spoznaji  ili  prema  nekom  djelo¬ 
vanju;  i  takav  se  čin  naziva  »nakana«.  A  kad  se  zadržava  na 
prije  spomenutom  ispitivanju,  naziva  se  »istraživanje«.  No 
ako  ispituje  istraženu  materiju  u  svjetlu  sigurnih  istina,  ta¬ 
da  se  kaže  da  spoznaje  ili  da  zna;  a  to  je  vlastito  »fronezi« 
ili  »mudrosti«,  budući  da  »prosuđivanje  pripada  mudro- 

6  Vidi  Alejcandrum  Afrodisiensem,  De  anima  1.  2; 

Themist,  De  anima  1.  3;  A  v  e  r  r  o  e  m  in  III  De  anima. 

7  Prosa  5:  PL  63,  854. 

me«,  kako  kaže  Aristotel  u  I  knjizi  Metafizike ‘  A  zbog  či¬ 
njenice  što  se  jedna  stvar  smatra  sigurnom,  jer  je  istraže¬ 
na,  pomišlja  se  na  način  kako  bi  se  ona  mogla  očitovati 
drugima;  a  to  je  usmjerenje  »unutarnjeg  govora«,  iz  kojega 
proizlazi  »izvanjski  govor«.  Naime,  svaka  razlika  među  či- 
nima  ne  unosi  razliku  među  moćima,  već  samo  onu  koja  se 
ne  može  ponovo  svesti  na  isto  načelo,  kao  što  je  gore  bilo 
rastumačeno  (p.  78  čl.  4). 

Članak  11 

Da  11  su  spekulativni  1  praktički  um  različite  moći? 

Sent.  3  d.  23  q.  2  a.  3  q.  a2;  De  verit.  q.  3  a.  3; 

De  anima  3  lect.  16;  Ethic.  6  lect.  2 

U  vezi  s  jedanaestim  pitanjem  postupamo  ovako.  Čini  se 
da  su  spekulativni  i  praktički  um  različite  moći.  Naime: 

1.  Sposobnost  spoznaje  i  gibanja  dva  su  različita  roda 
moći,  kako  se  govori  u  II  knjizi  0  duši.'  A  spekulativni  je 
um  samo  spoznajni,  dok  se  praktički  um  giba  prema  djelo¬ 
vanju.  Dakle,  oni  su  različite  moći. 

2.  Osim  toga:  različiti  pojam  predmeta  proizvodi  različi¬ 
tost  moći.  A  predmet  spekulativnog  uma  je  istina,  a  prima- 
lačkog  dobro.  A  istinito  i  dobro  različiti  su  predmeti.  Da¬ 
kle,  spekulativni  i  praktički  um  dvije  su  različite  moći. 

3.  K  tome:  u  umnom  se  dijelu  praktički  um  odnosi  pre¬ 
ma  spekulativnom  kao  što  se  u  osjetilnom  dijelu  prosud- 
bena  moć  odnosi  prema  moći  zamišljanja.  A  prosudbena 
moć  i  moć  zamišljanja,  prema  onomu  što  je  već  rečeno  (p. 
78  čl.  4),  razlikuju  se  međusobno  kao  dvije  moći.  Dakle, 
isto  se  tako  razlikuju  praktički  i  spekulativni  um. 

ALI  PROTIV  navedenih  razloga  Aristotel  u  III  knjizi  O 
duši 2  uči  da  spekulativni  um  širenjem  postaje  praktički.  A 
jedna  se  moć  nikada  ne  mijenja  u  drugu.  Dakle,  spekulativ¬ 
ni  i  praktički  um  nisu  različite  moći. 

ODGOVARAM:  Praktički  i  spekulativni  um  nisu  dvije 
8  C.  2  n.  3  (Bk  982a  16):  S.  Th.,  lect.  2  n.  41. 

1  C.  3  n.  1  (Bk  414a  29):  S.  Th„  lect.  5  n.  279;  cf.  1.  3  c.  9  n.  1.  6  (Bk  432a  15; 

433a  6):  S.  Th„  lect.  14  n.  795.  810816. 

2  C.  10  n.  2  (Bk  433a  14):  S.  Th„  lect.  15  n.  820. 

različite  moći.  Evo  razloga:  ono  što  se  nuzgredno  odnosi 
prema  pojmu  predmeta  neke  moći,  ne  može,  kao  što  je  re¬ 
čeno  (p.  77  čl.  3),  unijeti  razliku  među  same  moći.  Tako  je, 
naime,  za  boju  puka  nuzgrednost  biti  čovjek,  biti  velik  ili 
mali;  stoga  sve  te  stvari  zapaža  jedna  te  ista  vidna  moć.  A 
za  jedan  predmet,  što  ga  je  um  spoznao,  puka  je  nuzgred¬ 
nost  biti  ili  ne  biti  usmjeren  na  djelovanje.  No  upravo  se 
spekulativni  i  praktički  um  razlikuju  po  tome.  Naime,  spe¬ 
kulativni  je  um  onaj,  koji  svoje  spoznaje  ne  usmjerava  na 
djelovanje,  već  na  samo  promatranje  istine;  a  praktički  se 
naziva  onaj  um,  koji  svoje  spoznaje  usmjerava  prema  dje¬ 
lovanju.  Stoga  Filozof  u  III  knjizi  O  duši  (nav.  mj.  bilj.  2) 
tvrdi  da  se  »spekulativni  razlikuje  od  praktičnog  po  svrsi«. 
Naime,  i  jedan  i  drugi  dobivaju  ime  po  svrsi:  prvi  se  naziva 
spekulativni,  a  drugi  praktički,  to  jest  djelatni. 

Odgovaram  na  razloge:  1.  Valja  reći  da  je  prak¬ 
tički  um  onaj  koji  giba  ali  ne  da  bi  izvršio  neko  gibanje, 
nego  da  bi  bio  onaj  koji  usmjerava  prema  gibanju.  A  ta  mu 
stvar  pripada  snagom  njegova  načina  spoznavanja. 

2.  Istinito  se  i  dobro  uzajamno  prožimaju,  budući  da  je 
istinito  ujedno  i  dobro,  inače  ne  bi  bilo  poželjno;  a  dobro 
je  ujedno  i  istinito,  inače  ne  bi  bilo  predmet  spoznaje.  Kao 
što,  dakle,  istinito  može  biti  predmet  težnje  ukoliko  pred¬ 
stavlja  neko  dobro,  kad,  primjerice,  netko  želi  spoznati 
istinu,  tako  i  neko  dobro,  što  se  može  usmjeriti  prema  dje¬ 
lovanju,  može  pod  vidom  istinitoga  biti  predmet  praktič¬ 
kog  uma.  Naime,  praktički  um  spoznaje  istinu  kao  i  speku¬ 
lativni,  ali  spoznatu  istinu  usmjerava  prema  djelovanju. 

3.  Premda  mnoge  razlike  unose  različitosti  među  osjetil- 
ne  moći,  one  ipak  ne  unose  nijednu  u  umne  moći,  kao  što 
smo  već  rekli  (usp.  čl.  7  odg.  na  2.  razlog;  p.  77  čl.  3  odg.  na 

4.  razlog). 

Članak  12 

Da  11  je  sindereza  posebna  moć,  različita  od  drugih? 

Senf.  2  d.  24  q.  2  a.  3;  De  verit.  q.  16  a.  1 

U  vezi  s  dvanaestim  pitanjem  postupamo  ovako.  Čini  se 
da  je  sindereza  (religiozna  svijest  o  prisutnosti  Božjoj  u 
čovjeku)  posebna  moć,  različita  od  drugih.  Naime: 

1.  One  stvari  koje  potpadaju  pod  jednu  (logičku)  podje¬ 
lu,  čini  se  da  pripadaju  istomu  rodu.  A  prema  Jeronimovu 
objašnjenju1  na  tekst  Ezekijela  (1,  6),  sindereza  se  razliku¬ 
je  od  poriva  obrambenog  mehanizma  (irascibilis),  od  pori¬ 
va  požudnog  dijela  (concupiseibilis)  i  od  razumskog  dijela. 
A  to  su  moći.  Dakle,  i  sindereza  je  neka  moć. 

2.  Osim  toga:  suprotne  stvari  pripadaju  istom  rodu.  A 
očevidno  je  da  su  sindereza  i  osjetilnost  međusobno  sup¬ 
rotne,  budući  da  sindereza  uvijek  teži  prema  dobru,  a  osje¬ 
tilnost  uvijek  prema  zlu.  Stoga  se  ova  posljednja  predstav¬ 
lja  zmijom,  kako  primjećuje  Augustin  u  XII  knjizi  O  Troj¬ 
stvu2.  Čini  se,  dakle,  da  je  sindereza  neka  moć  kao  i 
osjetilnost. 

3.  Još  nešto:  Augustin  u  knjizi  O  slobodnom  rasuđiva¬ 
nju  3  kaže  da  se  u  prirodnom  sudu  nalaze  neka  »pravila, 
sjeme  kreposti  i  nepromjenjive  istine«,  to  jest  ono  što  nazi¬ 
vamo  sinderezom.  A  budući  da  nepromjenjiva  pravila  na¬ 
šega  suda  pripadaju  višem  dijelu  razuma,  kako  opet  kaže 
Augustin  u  XII  knjizi  O  Trojstvu *,  čini  se  da  je  sindereza 
isto  što  i  razum.  Dakle,  ona  je  neka  moć. 

ALI  PROTIV  navedenih  razloga  stoje  Filozofove  riječi5: 
»Razumske  su  moći  kadre  prihvatiti  suprotne  stvari«.  Sin¬ 
dereza  pak  nema  tu  sposobnost,  već  teži  prema  dobru.  Da¬ 
kle,  sindereza  nije  neka  moć.  Kad  bi,  naime,  ona  bila  neka 
moć,  morala  bi  biti  razumska  moć:  ne  susrećemo  je,  na¬ 
ime,  kod  životinja. 

1  Ordin.  ex  Hieronymo  In  Ezch.  1,  6:  PL  25,  22. 

2  C.  12,  13:  PL  42;  10007-9. 

3  L.  2  c.  10:  PL  32,  1256. 

4  C.  2:  PL  42,  999. 

5  Metaphys.  9  c.  2  n.  2  (Bk  1046b  4):  S.  Th.,  lect.  2  n.  1789. 

ODGOVARAM:  Sindereza  nije  moć  nego  običajna  navi¬ 
ka,  premda  su  je  neki  smatrali  jednom  moći  višom  od  ra¬ 
zuma,  a  drugi6  je  poistovjećivali  s  razumom,  ne  ukoliko  je 
razum,  već  ukoliko  je  priroda.  —  Da  bismo  to  dokazali, 
moramo  imati  na  pameti,  kako  je  već  prije  rečeno  (čl.  8), 
da  ljudsko  umovanje,  budući  da  je  ono  neka  vrsta  gibanja, 
polazi  od  spoznaje  nekih  istina,  koje  su  jasne  po  prirodi 
bez  istraživačkog  napora  od  strane  razuma,  kao  iz  jednog 
nepokretnog  počela;  a  i  završava  u  nečem  što  neposredno 
shvaća,  i  to  zbog  toga  što  spoznate  stvari  rasuđujemo  u 
svjetlu  počela  koja  su  po  prirodi  očevidna.  A  činjenica  je 
ovo:  kao  što  spekulativni  razum  rasuđuje  o  spekulativnim 
stvarima,  tako  i  praktički  razum  postupa  s  predmetima 
djelovanja.  Neophodno  je,  dakle,  da  su  usađena  u  nas  po 
prirodi  ne  samo  načela  spekulativnog  reda,  nego  i  načela 
praktičkog  reda. 

A  prva  načela  spekulativnog  života,  koja  su  u  nas  usađe¬ 
na  po  prirodi,  ne  pripadaju  nekoj  posebnoj  moći,  nego  ne¬ 
koj  posebnoj  običajnoj  navici,  koju  Aristotel  u  VI  knjizi 
Etike7  naziva  »umom  počela« .  Stoga  ni  počela  praktičkog 
života,  koja  su  u  nas  usađena  po  prirodi,  ne  pripadaju  ne¬ 
koj  posebnoj  moći,  nego  nekoj  posebnoj  prirodnoj  običaj¬ 
noj  navici,  koja  se  naziva  sinderezom.  Stoga  se  kaže  da  sin¬ 
dereza  potiče  na  dobro,  a  prigovara  zlu,  jer  posredstvom 
prvih  počela  pristupamo  istraživanju  (dobra  što  ga  valja 
učiniti)  i  donosimo  sud  o  zaključcima.  Očevidno  je,  dakle, 
da  sindereza  nije  neka  moć,  nego  prirodna  običajna  navi¬ 
ka. 

Odgovaram  na  razloge:  1.  Jeronimova  je  podje¬ 
la  uzeta  iz  različitosti  čina,  ne  iz  različitosti  moći.  A  mogu 
postojati  različiti  čini  jedne  te  iste  moći. 

2.  Isto  se  tako  suprotnost  između  osjetilnosti  i  sindereze 
zasniva  na  suprotnosti  čina,  a  ne  na  različitosti  vrsta  u 
istom  rodu. 

3.  Ti  nepromjenjivi  razlozi  prva  su  počela  praktičnog  ži¬ 
vota  o  kojima  ne  može  biti  zablude.  Ona  se  pripisuju  razu¬ 
mu  kao  moći,  a  sinderezi  kao  običajnoj  navici.  To  je  razlog 

6  Cf.  Alexandrum  Halen.,  Summae  theol.  p.  3  q.  73  membr.  2. 

7  C.  6  n.  2  (Bk  1121a  7):  S.  Th.  lect.  5  n.  1175. 

zbog  kojega  donosimo  po  prirodi  sudove  pomoću  obje  mo¬ 
ći,  razuma  i  sindereze. 

članak  13 

Da  11  je  savjest  neka  moć? 

Sent.  2  d.  24  q.  2  a.  4;  De  verit.  q.  17  a.  1 

U  vezi  s  trinaestim  pitanjem  postupamo  ovako.  Čini  se 
da  je  savjest  neka  moć.  Naime: 

1.  Origen1  kaže  daje  savjest  »duh  popravljač«  i  »odgaja¬ 
telj  što  prati  dušu  kako  bi  je  udaljio  od  zla  i  privolio  na 
dobro«.  A  riječ  »duh«  označava  u  duši  neku  moć;  ili  samu 
pamet  (mens),  kao  u  onom  odlomku  poslanice  Efežanima 
(4,  23):  »Obnavljajte  se  duhom  svoje  pameti«  (mentis  ve- 
strae);  ili  samu  maštu,  budući  da  se  gledanje  posredstvom 
mašte  naziva  »duhovnim«,  kako  nalazimo  kod  Augustina  u 
XII  knjizi  O  doslovnom  tumačenju  Knjige  postanka 2.  Sav¬ 
jest  je,  dakle,  neka  moć. 

2.  Osim  toga:  subjekt  grijeha  ne  može  biti  ništa  drugo, 
nego  neka  moć  duše.  A  savjest  je  subjekt  grijeha;  budući 
da  je  o  nekima  u  Poslanici  Titu  (1,  15)  napisano:  »Okaljani 
su  im  razum  i  savjest«.  Dakle,  čini  se  da  je  savjest  neka 
moć. 

3.  Nadalje:  neophodno  je  da  savjest  bude  ili  zbilja,  ili 
običajna  navika,  ili  mogućnost.  No  ona  nije  zbilja  (actus), 
jer  se  ne  bi  neprestance  nalazila  u  čovjeku.  Nije  običajna 
navika  (habitus),  jer  u  tom  slučaju  savjest  ne  bi  bila  obda¬ 
rena  jedinstvom,  nego  bi  bila  neka  skupnost  stvari;  naime, 
mi  se  u  svom  djelovanju  služimo  mnogim  spoznajnim  obi¬ 
čajnim  navikama.  Dakle,  savjest  je  neka  moć. 

ALI  PROTIV  navedenih  razloga  je  to  što  se  savjest  može 
ukloniti,  ali  ne  i  moć.  Dakle,  savjest  nije  moć. 

ODGOVARAM:  Ako  govorimo  u  pravom  smislu  riječi, 
onda  valja  reći  da  savjest  nije  mogućnost,  nego  jedna  zbi¬ 
lja.  To  je  očevidno  po  značenju  riječi  i  po  zadaći  koja  joj  se, 
po  zajedničkom  načinu  govora,  pripisuje.  Naime,  prema 
vlastitom  značenju  riječi  savjest  označava  poredak  znanja 

1  In  Rom.  2,  15  1.  2:  PG  14,  893. 

2  C.  6  24:  PL  34,  459.  475. 

prema  nekoj  stvari,  naime,  »savjest«  (conscientia)  znači 
»znanje  zajedno  s  drugim«  (cum  alio  scientia).  A  da  bi  se 
znanje  primijenilo  na  neku  stvar,  potrebna  je  neka  zbilja. 
Stoga  je  po  značenju  riječi  očevidno  da  je  savjest  zbilja. 

Do  istog  zaključka  dolazimo,  ako  promatramo  zadatke 
koji  se  pripisuju  savjesti.  Kaže  se,  naime,  da  savjest  svjedo¬ 
či,  veže  ili  potiče,  da  optužuje,  da  grize  ili  prekorava.  Sve  to 
proizlazi  iz  primjene  naše  spoznaje  ili  znanja  na  naše  dje¬ 
lovanje.  A  ta  se  primjena  događa  na  tri  načina.  Prvo,  pri¬ 
znanjem  da  smo  učinili  ili  da  nismo  učinili  neko  djelo,  pre¬ 
ma  riječima  Propovjednika  (7,  22):  »Zna,  naprotiv,  tvoje  sr¬ 
ce  kako  si  ti  često  druge  proklinjao«;  u  tom  slučaju 
kažemo  da  savjest  »svjedoči«.  Drugo,  donošenjem  suda  po¬ 
sredstvom  savjesti  da  smijemo  ili  da  ne  smijemo  učiniti 
neku  stvar;  u  tom  slučaju  kažemo  da  savjest  »potiče«  ili 
»veže«.  Treće  donošenjem  suda  posredstvom  savjesti  da  je 
neko  djelo  učinjeno  dobro  ili  loše;  u  tom  slučaju  kažemo 
da  ona  »opravdava«  ili  »optužuje«  ili  »grize«.  No  očevidno 
je  da  sve  te  stvari  zavise  od  djelatne  primjene  znanja  na 
naša  djela.  Dakle,  govoreći  u  pravom  smislu,  savjest  ozna¬ 
čava  jednu  zbilju. 

Budući  pak  da  je  običajna  navika  (neposredno)  počelo 
djelovanja,  katkada  se  pojam  »savjest«  pridaje  prvoj  obi¬ 
čajnoj  navici,  to  jest  sinderezi.  Tako  postupa  Jeronim  u  tu¬ 
mačenju  teksta  proroka  Ezekijela  (1,  6)  gdje  je  i  naziva 
»sinderezom«.  Bazilije  je  naziva  »Prirodnim  sudištem«3,  a 
Ivan  Damascenski  je  promatra  kao  »zakon  naše  umne  spo¬ 
znaje«.4  Učinci  se,  naime,  obično  nazivaju  imenima  njiho¬ 
vih  uzroka,  i  obratno. 

Odgovaram  na  razloge:  1.  Savjest  se  naziva  du¬ 
hom,  ukoliko  se  riječ  'duh'  upotrebljava  mjesto  riječi 
'pamet',  budući  da  je  savjest  kao  neki  nalog  pameti. 

2.  Nečistoća  se  nalazi  u  savjesti,  ne  kao  u  svom  subjektu, 
nego  kao  jedna  spoznata  stvar  u  spoznaji,  ukoliko  je  netko, 
naime,  svjestan  da  je  nečist. 

3.  Premda  zbilja  po  sebi  nije  neprestance  trajna,  ipak  ne¬ 
prestance  traje  u  svom  uzroku,  a  on  je  mogućnost  i  običaj¬ 
na  navika.  I  premda  ima  mnogo  običajnih  navika  koje  utje- 

3  In  Prov.  hom.  12:  PG  31,  405. 

4  De  Bde  orth.  1.  4  c.  22:  PG  94,  1200. 

ču  na  savjest,  ipak  sve  imaju  djelotvornost  od  prve  običaj¬ 
ne  navike,  to  jest  od  običajne  navike  prvih  počela,  a  ona  se 
naziva  sindereza.  To  je  razlog  što  se  ta  običajna  navika  kat¬ 
kada  posebno  naziva  savjest;  kako  smo  već  rastumačili  (u 
»c«). 

PITANJE  85 
(S.  th.  I) 

O  NAČINU  I  PORETKU  UMNE  SPOZNAJE 

Nadalje,  raspravljat  ćemo  o  načinu  i  poretku  umne  spo¬ 
znaje  (usp.  p.  84,  uvod). 

U  vezi  s  ovom  temom  odgovorit  ćemo  na  osam  pitanja: 

1.  Da  li  naš  um  spoznaje  izdvajanjem  misaonih  izraza  iz 
maštovnih  predodžbi? 

2.  Da  li  se  misaoni  izrazi,  izdvojeni  iz  maštovnih  pre¬ 
dodžbi,  odnose  prema  našem  umu  kao  nešto  što  spoznaje¬ 
mo,  ili  kao  nešto  čime  spoznajemo? 

3.  Da  li  naš  um  po  prirodi  najprije  spoznaje  opće  stvari? 

4.  Da  li  naš  um  može  spoznavati  istodobno  mnoge  stva¬ 
ri? 

5.  Da  li  naš  um  spoznaje  spajajući  i  razlučujući? 

6.  Da  li  um  može  zabluditi? 

7.  Da  li  netko  može  bolje  spoznati  istu  stvar  nego  drugi? 

8.  Da  li  naš  um  prije  spoznaje  nerazlučive  nego  razlučive 
stvari? 


Članak  1 

Da  li  naš  um  spoznaje  tjelesne  i  materijalne  stvari 
Izdvajanjem  (apstrakcijom)  iz  maštovnih  predodžbi? 

Gore  q.  12  a.  4;  Cont.  Gent.  2,  77;  Metaphys.  2  lect.  1 

U  vezi  s  prvim  pitanjem  postupamo  ovako.  Čini  se  da 
naš  um  ne  spoznaje  tjelesne  (fizičke)  i  materijalne  stvari 
izdvajanjem  iz  maštovnih  predodžbi.  Naime: 

1.  Kojigod  um  spoznaje  stvar  drukčije  nego  li  ona  posto¬ 
ji,  neistinit  je.  A  oblici  materijalnih  stvari  nisu  izdvojeni  iz 
pojedinačnih,  čije  su  slike  (similitudines)  umne  predodžbe 
(phantasmata).  Ako,  dakle,  spoznajemo  materijalne  stvari 

izdvajanjem  misaonih  izraza  (species)  iz  maštovnih  pre¬ 
dodžbi,  u  našem  će  se  umu  nalaziti  neistina. 

2.  Osim  toga:  materijalne  su  stvari  prirodne  stvari,  u 
odredbu  (in  definitione)  kojih  spada  i  materija.  No  nijednu 
se  stvar  ne  može  spoznati  bez  onoga  što  spada  na  njezinu 
odredbu.  Dakle,  materijalne  se  stvari  ne  mogu  spoznati 
bez  materije.  A  materija  je  načelo  pojedinjenja  (princi- 
pium  individuationis).  Dakle,  materijalne  se  stvari  ne  mo¬ 
gu  spoznati  izdvajanjem  općega  iz  posebnoga,  to  jest  izdva¬ 
janjem  misaonih  izraza  iz  maštovnih  predodžbi. 

3.  Nadalje:  Filozof  u  III  knjizi  O  duši 1  kaže  da  se  maštov- 
ne  predodžbe  odnose  prema  duši  obdarenoj  umom  kao  što 
se  odnose  boje  prema  vidu.  No  gledanje  se  ne  odvija  izdva¬ 
janjem  nekih  izraza  iz  boja,  nego  po  tome  što  boje  utiskuju 
u  vid.  Dakle,  ni  umna  se  spoznaja  ne  odvija  po  tome  što  se 
neka  stvar  izdvaja  iz  maštovnih  predodžbi,  nego  po  tome 
što  maštovne  predodžbe  utiskuju  u  um. 

4.  Još  nešto:  kako  kaže  Filozof  u  III  knjizi  O  duši,2  u  um¬ 
noj  se  duši  nalaze  dvije  stvari,  i  to  primalački  i  djelatni 
um.  No  nije  zadaća  primalačkog  uma  izdvajati  misaone 
izraze  iz  maštovnih  predodžbi,  nego  primati  već  izdvojene 
misaone  izraze.  No  čini  se  da  nije  zadaća  ni  djelatnog  uma, 
koji  se  prema  maštovnim  predodžbama  odnosi  kao  svjetlo 
prema  bojama,  izdvajati  neke  stvari  iz  boja,  nego  radije  na 
njih  utjecati.  Dakle,  nipošto  ne  spoznajemo  izdvajanjem  iz 
maštovnih  predodžbi. 

5.  Konačno:  Filozof  u  III  knjizi  0  duši3  kaže  da  »um  spo¬ 
znaje  misaone  izraze  u  maštovnim  predodžbama«.  Ne  spo¬ 
znaje  ih,  dakle,  izdvajanjem. 

ALI  PROTIV  navedenih  razloga  Filozof  u  III  knjizi  O  du¬ 
ši 4  kaže:  »Kao  što  se  stvari  mogu  odvojiti  od  materije,  na 
isti  se  način  odnose  prema  umu« .  Dakle,  neophodno  je  da 
materijalne  stvari  spoznajemo  ukoliko  ih  izdvajamo  iz  ma¬ 
terije  i  iz  materijalnih  slika  što  ih  nazivamo  maštovnim 
predodžbama. 

ODGOVARAM:  Kao  što  je  gore  rečeno  (p.  84  čl.  7),  spo- 

1  C.  7  n  3  (Bk  431a  14):  S.  Th..  lect.  12  n.  770. 

2  C.  5  n.  1  (Bk  430a  14):  S.  Th.,  lect.  10  n.  728. 

3  C.  7  n.  5  (Bk  431b  2):  S.  Th.,  lect.  12  n.  777. 

4  C.  4  n.  8  (Bk  429b  21):  S.  Th.,  lect.  8  n.  714. 


150 


A.  Filozofija;  psihologija;  spoznaja 


znajni  predmet  sumjeran  je  spoznajnoj  moći.  Postoje  pak 
tri  stupnja  spoznajne  moći.  Jedna  je,  naime,  spoznajna 
moć  čin  tjelesnog  organa,  to  jest  osjetila.  Stoga  je  predmet 
svake  osjetilne  moći  oblik  kakav  se  nalazi  u  tjelesnoj  mate¬ 
riji.  A  budući  da  je  ta  materija  načelo  pojedinjenja,  svaka 
moć  osjetilnog  dijela  ima  spoznaju  o  stvarima  samo  djelo¬ 
mično.  —  Druga  pak  spoznajna  moć  nije  niti  čin  tjelesnog 
organa,  niti  je  na  neki  način  povezana  s  tjelesnom  materi¬ 
jom,  poput  anđeoskog  uma.  Stoga  je  predmet  te  spoznajne 
moći  oblik  što  posebno  postoji  bez  materije  (forma  sine 
materia  subsistens).  Premda,  naime,  (anđeli)  imaju  spo¬ 
znaju  o  materijalnim  bićima,  promatraju  ih  samo  u  nema¬ 
terijalnim  stvarima,  to  jest  ili  u  sebi  samima  ili  u  Bogu.  — 
Ljudski  pak  um  ide  srednjim  putem.  On,  naime,  nije  čin 
nekog  organa,  ali  je  ipak  neka  moć  duše,  koja  je  oblik  tije¬ 
la,  kako  je  vidljivo  iz  gore  rečenoga  (p.  76  čl.  1).  Stoga  je 
njemu  svojstveno  spoznavati  oblik  što  se  pojedinjen  nalazi 
u  tjelesnoj  materiji,  a  ne  ukoliko  se  nalazi  u  toj  materiji. 
Spoznavati  pak  ono  što  se  nalazi  u  pojedinjenoj  materiji,  a 
ne  ukoliko  se  nalazi  u  toj  materiji,  znači  izdvajati  oblik  iz 
pojedinjene  materije,  koju  predstavljaju  maštovne  pre¬ 
dodžbe.  Stoga  je  nužno  reći  da  naš  um  spoznaje  materijal¬ 
ne  stvari  izdvajanjem  iz  maštovnih  predodžbi.  A  preko  ma¬ 
terijalnih  stvari,  ako  ih  tako  promatramo,  dolazimo  do  ne¬ 
ke  spoznaje  nematerijalnih  stvari,  kao  što,  naprotiv,  anđeli 
preko  nematerijalnih  stvari  imaju  spoznaju  o  materijalni¬ 
ma. 

Promatrajući  samo  nematerijalnost  ljudskog  uma,  a  ne 
činjenicu  što  je  on  na  neki  način  sjedinjen  s  tijelom,  Pla¬ 
ton  je  ustvrdio  da  su  predmet  uma  odvojene  ideje,  te  da 
spoznajemo,  ne  izdvajajući,  nego  više  sudjelujući  na  izdvo¬ 
jenim  stvarima,  kako  je  rečeno  gore  (p.  84  čl.  1). 

Odgovaram  na  razloge:  1.  Izdvajanje  (abstra- 
here)  se  zbiva  na  dva  načina.  Prvo,  na  način  spajanja  i  raz¬ 
lučivanja,  kao  kada  imamo  spoznaju  da  se  neka  stvar  ne 
nalazi  u  drugoj,  ili  da  je  od  nje  odvojena.  Drugo,  na  način 
jednostavnog  i  bezuvjetnog  promatranja,  kao  kada  imamo 
spoznaju  o  jednoj  stvari,  a  da  nemamo  nikakvu  spoznaju  o 
drugoj.  Izdvajati,  stoga,  umom  ono  što  se  u  zbilji  ne  može 
izdvojiti,  po  prvom  načinu  izdvajanja,  ne  može  se  drukčije. 

osim  da  u  umu  bude  neistina.  Ali  na  drugi  način  umom 
izdvajati  ono  što  se  u  zbilji  ne  može  izdvojiti,  ne  sadrži  ne¬ 
istinitost,  kako  je  kod  osjetilnih  predmeta  očevidno.  Ako, 
naime,  spoznajemo  ili  tvrdimo  da  se  boja  ne  nalazi  u  obo¬ 
jenom  tijelu,  ili  da  je  odvojena  od  njega,  tada  će  se  neisti¬ 
nitost  kriti  ili  u  mišljenju  ili  u  govoru.  A  kad  bismo  proma¬ 
trali  boju  i  njezine  vlastitosti,  a  ne  bismo  vodili  računa  o 
obojenoj  voćki,  pa  kad  bismo  našu  spoznaju  i  govorom 
izrazili,  ne  bi  bilo  neistinitosti  ni  u  mišljenju  ni  u  govoru. 
Voćka,  naime,  ne  pripada  pojmu  boje.  Stoga  nema  zapreke 
da  imamo  spoznaju  o  boji,  a  da  nemamo  nikakve  spoznaje 
o  voćki.  —  Jednako  tako  tvrdim  da  se  ono,  što  pripada  poj¬ 
mu  misaonog  izraza  svake  materijalne  stvari,  primjerice 
kamena,  čovjeka  ili  konja,  može  promatrati  bez  počela  po- 
jedinjenja  koja  ne  pripadaju  pojmu  misaonog  izraza. 
Izdvajati  opće  iz  posebnoga,  ili  misaoni  izraz  iz  maštovnih 
predodžbi,  znači  zapravo  promatrati  prirodu  misaonog 
izraza  bez  promatranja  počela  pojedinjenja,  koja  nam  se 
predstavljaju  preko  maštovnih  predodžbi. 

Kad  se,  dakle,  tvrdi  da  um  nije  istinit  onda  kada  spozna¬ 
je  stvar  drukčije  nego  ona  jeste,  tvrdnja  je  točna  ako  se  po¬ 
jam  »drukčije«  odnosi  na  spoznatu  stvar.  U  umu  se,  naime, 
nalazi  neistina  onda  kada  spoznaje  stvar  drukčije  nego  li 
ona  jeste.  Stoga  um  ne  bi  bio  istinit,  kada  bi  tako  izdvajao 
misaoni  izraz  iz  kamena  ili  materije  te  došao  do  spoznaje 
da  se  ona  ne  nalazi  u  materiji,  što  je  tvrdio  Platon  (usp.  p. 
84  čl.  1).  —  Ako  se  pojam  »drukčije«  promatra  od  strane 
onoga  koji  spoznaje,  onda  predložena  tvrdnja  nije  istinita. 
U  umu  nema  neistine,  ako  se  tvrdi  da  je  drukčiji  način  spo¬ 
znavanja  u  onome  koji  spoznaje,  od  načina  postojanja 
stvari,  jer  se  neposredno  shvaćena  istina  (intellectum)  na¬ 
lazi  u  onome  koji  je  spoznaje  nematerijalno,  na  način  um¬ 
ne  spoznaje,  a  ne  materijalno,  na  način  materijalne  stvari. 

2.  Neki  su  smatrali  da  je  misaoni  izraz  neke  prirodne 
stvari  samo  oblik  te  da  materija  nije  dio  misaonog  izraza 
(usp.  p.  75  čl.  4).  No  po  tom  mišljenju  u  odredbu  prirodnih 
stvari  ne  bi  ulazila  materija.  Stoga  valja  reći  drukčije:  ma¬ 
terija  je  dvostruka,  opća  (communis)  i  omeđena  ili  pojedi- 
njena  (signata  vel  individualis);  opća,  to  jest  kao  meso  i 
kost;  pojedinjena,  kao  ovo  meso  i  ove  kosti.  Um,  dakle. 

izdvaja  misaoni  izraz  prirodne  stvari  iz  osjetilne  pojedinje- 
ne  materije,  a  ne  iz  osjetilne  opće  materije.  Um,  na  prim¬ 
jer,  izdvaja  misaoni  izraz  čovjeka  iz  ovoga  tijela  i  ovih  ko¬ 
stiju,  što  ne  pripadaju  pojmu  misaonog  izraza,  nego  su  di¬ 
jelovi  pojedinca,  kako  kaže  Aristotel  u  VII  knjizi 
Metafizike /  pa  se,  stoga,  i  bez  njih  može  promatrati.  No 
misaoni  se  izraz  čovjeka  ne  može  umom  izdvojiti  iz  tijela  i 
kostiju. 

Matematički  se  pak  misaoni  izrazi  mogu  umom  izdvojiti 
iz  osjetilne  materije,  i  to  ne  samo  iz  pojedinjene,  nego  i  iz 
opće;  no  ipak  ne  i  iz  opće  spoznatljive  materije,  već  samo 
iz  pojedinjene.  Osjetilna  se,  naime,  materija  naziva  tjele¬ 
snom  materijom  po  tome  što  podliježe  osjetilnim  kakvoća¬ 
ma,  to  jest  toplini  i  hladnoći,  tvrdoći  i  mekoći,  i  tako  dalje. 
Spoznatljiva  pak  materija  naziva  se  supstancijom  po  tome 
što  podliježe  kolikoći.  A  poznato  je  da  se  kolikoća  prije  na¬ 
lazi  u  supstanciji  nego  osjetilne  kakvoće.  Stoga  se  koliko- 
će,  poput  brojeva,  dimenzija  i  likova,  što  označavaju  zavr¬ 
šetak  (terminatio)  kolikoća,  mogu  promatrati  bez  osjetil- 
nih  kakvoća,  to  jest  izdvajati  iz  osjetilne  materije. 
Supstancije  pak  podređene  kolikoći  ne  mogu  se  promatra¬ 
ti  bez  uma,  jer  bi  to  značilo  izdvajati  ih  iz  zajedničke  spo¬ 
znatljive  materije.  Ipak  se  mogu  promatrati  bez  ove  ili  one 
supstancije,  a  to  znači  izdvajati  ih  iz  pojedinjene  spozna¬ 
tljive  materije. 

No  ima  nekih  misaonih  izraza  koji  se  također  mogu 
izdvajati  iz  opće  spoznatljive  materije,  poput  bitka,  jedini¬ 
ce,  moći  i  čina,  i  tako  dalje,  koji  također  mogu  biti  bez  sva¬ 
ke  materije,  kako  je  očigledno  kod  nematerijalnih  supstan¬ 
cija.  —  A  budući  da  Platon,  kako  je  već  rečeno  (odg.  na  1. 
razlog),  nije  razlikovao  dvostruki  način  izdvajanja,  ustvr¬ 
dio  je  da  su  sve  one  stvari,  za  koje  smo  mi  rekli  da  se  izdva¬ 
jaju  umom,  izdvojene  u  zbilji. 

3.  Boje  imaju  isti  način  postojanja  kad  se  nalaze  u  poje- 
dinjenoj  tjelesnoj  materiji,  kao  i  sposobnost  gledanja,  pa 
stoga  mogu  utisnuti  svoju  sliku  u  vid.  No  budući  da  su  ma- 
štovne  predodžbe  slike  pojedinih  stvari  te  da  postoje  u  tje¬ 
lesnim  organima,  nemaju  isti  način  postojanja  kao  ljudski 
um,  kako  je  već  rečeno  (u  »c«),  pa  stoga  ne  mogu  svojom 

5  VI  c.  10  n.  11  (Bk  1035b  28):  S.  Th„  lect.  10  n.  1492. 

snagom  utiskivati  slike  u  primalački  um.  No  snagom  dje¬ 
latnog  uma  u  primalačkom  umu,  zbog  promjene  što  je  dje¬ 
latni  um  proizvodi  u  maštovnim  predodžbama,  nastaje  ne¬ 
ka  umna  slika,  koja  opet  predstavlja  one  predmete,  kojih 
su  one  maštovne  predodžbe,  i  to  samo  obzirom  na  prirodu 
misaonog  izraza.  I  na  taj  se  način  govori  da  se  misaoni 
izraz  izdvaja  iz  maštovnih  predodžbi,  ali  ne  tako  što  se  je¬ 
dan  te  isti  oblik  brojem,  koji  se  prije  nalazio  u  predodžba¬ 
ma,  poslije  toga  nalazi  u  primalačkom  umu,  poput  tijela 
koje  se  s  jednoga  mjesta  uzima  i  prenosi  na  drugo. 

4.  Djelatni  um  osvjetljava  maštovne  predodžbe,  a  onda 
se  opet  iz  njih,  snagom  djelatnog  uma,  izdvajaju  misaoni 
izrazi.  Osvjetljava  ih,  jer  kao  što  osjetilni  dio  zbog  poveza¬ 
nosti  sa  spoznajnim  postaje  snažniji,  tako  maštovne  pre¬ 
dodžbe  snagom  djelatnog  uma  postaju  prikladnije  da  se  iz 
njih  mogu  izdvojiti  misaone  namjere  (intentiones  intelligi- 
biles).  Djelatni  pak  um  izdvaja  misaone  izraze  iz  maštov¬ 
nih  predodžbi,  ukoliko  snagom  djelatnog  uma  možemo  u 
naše  promatranje  primiti  prirode  misaonih  izraza  bez  po- 
jedinjenih  prilika,  po  čijim  se  slikama  primalački  um  obli¬ 
kuje. 

5.  Kad  promatra  samu  prirodu  stvari  općenito,  naš  um 
izdvaja  misaone  izraze  iz  maštovnih  predodžbi,  a  ipak  ih  i 
spoznaje  u  maštovnim  predodžbama,  budući  da  nije  kadar 
spoznavati  i  one  stvari  iz  kojih  izdvaja  misaone  izraze,  ako 
se  ne  obrati  maštovnim  predodžbama,  kako  je  već  prije  re¬ 
čeno  (p.  84  čl.  7). 

Članak  2 

Da  11  se  misaoni  izrazi,  Izdvojeni  iz  maštovnih  predodžbi, 
odnose  prema  našem  umu  kao  ono  što  spoznajemo? 

De  verit.  q.  10  a.  9;  Cont.  Gent.  2, 75;  4,  11 ;  De  anima  3  lect.  8; 

De  špirit,  creat.  a.  9  ad  6;  Compend.  theol.  c.  85 

U  vezi  s  drugim  pitanjem  postupamo  ovako.  Čini  se  da 
se  misaoni  izrazi,  izdvojeni  iz  maštovnih  predodžbi,  odno¬ 
se  prema  našem  umu  kao  ono  što  spoznajemo.  Naime: 

1.  Neposredno  shvaćena  istina  (intellectum)  stvarno  se 
nalazi  u  onome  koji  spoznaje,  budući  da  je  neposredno 
shvaćena  istina  u  zbilji  sam  um  u  zbilji.  No  ništa  se  od  spo- 

znate  stvari  ne  nalazi  u  umu,  koji  u  zbilji  spoznaje,  osim 
izdvojenog  misaonog  izraza.  Dakle,  taj  je  misaoni  izraz  sa¬ 
ma  neposredno  shvaćena  istina  u  zbilji. 

2.  Osim  toga:  potrebno  je  da  se  neposredno  shvaćena 
istina  u  zbilji  nalazi  u  nekom  biću,  inače  je  ništa.  No  ne  na¬ 
lazi  se  u  zbilji,  jer  je  ona  izvan  duše:  a  budući  da  je  stvar 
izvan  duše  materijalna,  ništa  što  se  u  njoj  nalazi  ne  može 
biti  spoznato  u  zbilji.  Preostaje,  dakle,  da  se  neposredno 
shvaćena  istina  u  zbilji  nalazi  u  umu.  Stoga  ona  nije  ništa 
drugo,  nego  prije  spomenuti  misaoni  izraz. 

3.  Još  nešto:  Filozof  u  I  knjizi  O  tumačenju'  kaže  da  su 
»riječi  znaci  onih  stvari  koje  se  nalaze  u  trpnoj  duši«.  No 
riječi  označuju  spoznate  stvari;  ono,  naime,  riječima  ozna¬ 
čavamo  što  spoznajemo.  Dakle,  porivi  (passiones)  duše,  to 
jest  misaoni  izrazi,  stvari  su  koje  u  zbilji  spoznajemo. 

ALI  PROTIV  navedenih  razloga  je  to  što  se  misaoni  izraz 
odnosi  prema  umu  kao  osjetilni  izraz  prema  osjetilu  (spe- 
cies  sensibilis  ad  sensum).  No  osjetilni  izraz  nije  ono  što  se 
osjetilno  spoznaje,  nego  radije  ono  čime  osjetilo  spoznaje. 
Dakle,  misaoni  izraz  nije  ono  što  u  zbilji  spoznajemo,  nego 
ono  čime  um  spoznaje. 

ODGOVARAM:  Neki  su  tvrdili  da  spoznajne  moći,  koje 
se  nalaze  u  nama,  ne  spoznavaju  ništa  drugo  osim  vlastitih 
trpnji;  osjetilo,  naime,  ne  zapaža  ništa  drugo  osim  trpnje 
svoga  organa.  I  u  tom  smislu  um  ne  spoznaje  ništa  osim 
svoje  trpnje,  to  jest  misaoni  izraz  što  ga  je  u  sebe  primio. 
Stoga  su  ti  misaoni  izrazi  ono  što  spoznajemo. 

No  to  je  mišljenje  očito  krivo  iz  dva  razloga.  Prvo,  jer  je 
isto  ono  što  spoznajemo  i  ono  o  čemu  postoji  znanje.  Kad 
bi,  dakle,  ono  što  spoznajemo  bili  samo  misaoni  izrazi  što 
se  nalaze  u  duši,  slijedilo  bi  da  nijedna  znanost  ne  bi  bila  o 
stvarima,  koje  se  nalaze  izvan  duše,  već  samo  o  misaonim 
izrazima  što  se  nalaze  u  duši,  kao  što  su,  po  mnijenju  pla- 
tonika,  sve  znanosti  o  idejama,  za  koje  su  tvrdili  da  ih  čov¬ 
jek  stvarno  spoznaje  (usp.  p.  84  čl.  1).  —  Drugo,  jer  bi  bila 
istinita  zabluda  starih  koji  su  govorili  da  je  »istina  sve  što 
vidimo«  ;2  na  taj  bi  način  i  protuslovne  stvari  istodobno  bi- 

1  C.  1  n.  2  (Bk  16a  3):  S.  Th.,  lect.  2  n.  3 

2  Cf.  A  r  i  s  t  o  t .,  Metaphys.  3  c.  5  n  1  (1009a  6):  S.  Th.,  1.  4  lect.  9  n.  6661; 

Platonem,  Theaetet.  c.  8  ss. 

le  istinite.  Ako,  naime,  spoznajna  moć  spoznaje  samo  vla¬ 
stitu  trpnju,  onda  samo  o  njoj  donosi  sud.  Tako  pak  izgle¬ 
da  nešto  po  čemu  spoznajna  moć  postupa.  Uvijek  će,  da¬ 
kle,  sud  spoznajne  moći  biti  o  onome  što  ona  prosuđuje,  to 
jest  o  vlastitoj  trpnji,  po  kojoj  postoji;  i  tako  će  svaki  sud 
biti  istinit.  Naime,  ako  okus  ne  zapaža  ništa  drugo  osim 
vlastite  trpnje,  onda  će  netko,  tko  ima  zdrav  okus  i  prosudi 
da  je  med  sladak,  istinito  prosuditi;  jednako  će  i  onaj,  tko 
ima  bolestan  okus  i  prosudi  da  je  med  gorak,  istinito  pro¬ 
suditi.  I  jedan  i  drugi,  naime,  prosuđuje  onako  kako  nje¬ 
gov  okus  postupa.  I  na  taj  način  slijedi  da  će  svako  mišlje¬ 
nje  jednako  biti  istinito,  i  uopće  svako  shvaćanje. 

Stoga  valja  reći  da  se  misaoni  izraz  odnosi  prema  umu 
kao  nešto  čime  um  spoznaje.  To  dokazujemo  ovako.  Budu¬ 
ći,  naime,  da  postoje,  kako  se  govori  u  IX  knjizi  Metafizi¬ 
ke, ,J  dva  djelovanja,  jedno  koje  ostaje  u  djelatniku,  kao  što 
je  gledanje  i  spoznavanje,  i  drugo  koje  prelazi  na  izvanjsku 
stvar,  kao  grijanje  i  rezanje,  onda  će  se  i  jedno  i  drugo 
odvijati  po  nekom  obliku.  I  kao  što  je  oblik  po  kojem  dje¬ 
lovanje  proizlazi  te  se  proteže  na  izvanjsku  stvar,  slika 
predmeta  djelovanja,  poput  topline  koja  je  slika  zagrija¬ 
nog  tijela,  jednako  je  i  oblik,  po  kojem  proizlazi  djelovanje 
što  ostaje  u  djelatniku,  slika  predmeta.  Stoga  je  slika  vi¬ 
dljive  stvari  ona  po  kojoj  vid  gleda,  a  slika  spoznate  stvari, 
to  jest  umni  izraz,  oblik  po  kojem  um  spoznaje. 

A  budući  da  um  promišlja  o  samome  sebi,  istim  promi¬ 
šljanjem  spoznaje  i  svoju  spoznaju  i  misaoni  izraz  kojim 
spoznaje.  Stoga  je  misaoni  izraz,  što  ga  je  um  spoznao, 
drugotna  stvar  koju  spoznaje.  No  ono  što  um  najprije  spo¬ 
znaje,  jest  stvar  čija  je  slika  misaoni  izraz. 

To  također  proizlazi  iz  mišljenja  starih  koji  su  tvrdili  da 
»slično  po  sličnome  dolazi  do  spoznaje«.  Tvrdili  su,  naime, 
da  je  duša  preko  zemlje,  koja  se  u  njoj  nalazila,  imala  spo¬ 
znaju  o  zemlji  koja  se  nalazila  izvan  nje;  a  tako  i  o  drugim 
stvarima.''  Ako,  dakle,  misaoni  izraz  zemlje  uzmemo  mje¬ 
sto  zemlje,  po  Aristotelovoj  nauci  koja  kaže5  »da  se  kamen 

3  VIII  c.  8  n.  9  (Bk  1050a  23):  S.  Th„  1  9  lect.  8  n.  1862. 

4  Cf.  A  r  i  s  t  o  t De  anima  1  c.  2  n.  6  (Bk  404b  1 1);  c.  5  n.  5  (Bk  409b  26): 

S.  Th.,  lect.  4  n.  45;  lect.  12  n.  184. 

5  Ibid.  1.  3  c.  8  n.  2  (Bk  431b  29):  S.  Th.,  lect.  13  n.  789. 

ne  nalazi  u  duši,  nego  misaoni  izraz  kamena«,  slijedi  da 
duša  spoznaje  stvari  koje  se  nalaze  izvan  duše  posred¬ 
stvom  misaonih  izraza. 

Odgovaram  na  razloge:  1.  Neposredno  shvaće¬ 
na  istina  nalazi  se  u  onome  koji  spoznaje  po  svojoj  slici.  I 
na  taj  se  način  govori  da  je  neposredno  shvaćena  istina  u 
zbilji  sam  um  u  zbilji,  ukoliko  je  slika  spoznate  stvari  oblik 
uma,  kao  što  je  slika  osjetilne  stvari  oblik  osjetila  u  zbilji. 
Stoga  ne  slijedi  da  je  izdvojeni  misaoni  izraz  ono  što  u  zbi¬ 
lji  spoznajemo,  nego  da  je  to  njegova  slika. 

2.  Kad  se  kaže  »neposredno  shvaćena  istina  u  zbilji«, 
podrazumijevaju  se  dvije  stvari,  to  jest  ono  što  spoznaje¬ 
mo  i  sam  čin  spoznaje.  Jednako  tako  kad  se  kaže  »općenito 
izdvojeno«,  podrazumijevaju  se  dvije  stvari,  to  jest  sama 
priroda  stvari  te  izdvajanje  ili  općenitost.  Stoga  sama  pri¬ 
roda,  kojoj  je  pripojeno  da  spoznaje  ili  izdvaja,  ili  zadana 
nakana  općenitosti,  postoji  samo  u  pojedinačnim  stvari¬ 
ma,  a  sam  čin  spoznaje  ili  izdvajanja,  ili  zadana  nakana  op¬ 
ćenitosti,  nalazi  se  u  umu.  To  također  možemo  vidjeti  po 
sličnoj  pojavi  u  osjetilu.  Vid,  naime,  gleda  boju  voća  bez 
njegova  mirisa.  Ako,  dakle,  zapitamo  gdje  se  nalazi  boja 
što  je  vidimo  bez  mirisa,  jasno  je  da  se  boja  što  je  vidimo 
nalazi  samo  u  voćki.  A  to  što  je  zapažamo  bez  mirisa,  doga¬ 
đa  se  zbog  vida,  budući  da  se  u  vidu  nalazi  slika  boje  a  ne 
mirisa.  Jednako  se  i  čovječnost  što  je  spoznajemo  nalazi 
samo  u  ovom  ili  onom  čovjeku.  A  to  što  čovječnost  zapaža¬ 
mo  bez  pojedinjenih  osobina  (sine  individualibus  conditi- 
onibus),  što  i  znači  izdvajati  je,  a  našto  se  nadovezuje  i  na¬ 
kana  općenitosti,  događa  se  čovječnosti  zbog  umne  spo¬ 
znaje,  u  kojoj  se  nalazi  slika  prirode  misaonog  izraza,  a  ne 
pojedinjenih  načela. 

3.  U  osjetilnom  se  dijelu  nalaze  dva  djelovanja.  Jedno  po 
samoj  promjeni,  i  na  taj  se  način  upotpunjuje  djelovanje 
osjetila  po  tome  što  se  mijenja  od  strane  osjetilnog  pred¬ 
meta.  Drugo  je  djelovanje  samo  oblikovanje  u  smislu  što 
sposobnost  zamišljanja  oblikuje  u  sebi  neku  predstavu  od¬ 
sutne,  a  također  i  nikada  viđene  stvari.  Oba  se  ta  djelova¬ 
nja  spajaju  u  umu.  Naime,  ponajprije  promatramo  trpnju 
primalačkog  uma  po  tome  što  se  on  oblikuje  misaonim 
izrazom.  A  kad  je  njim  oblikovan,  sa  svoje  strane  oblikuje 

ili  odredbu,  ili  diobu  ili  spajanje,  što  se  označava  riječju. 
Stoga  je  pojam  što  ga  označava  ime,  sama  odredba,  a  izri¬ 
canje  označava  umno  spajanje  i  razlučivanje.  Riječi,  dakle, 
ne  označavaju  same  misaone  izraze,  nego  ono  što  um  obli¬ 
kuje  kako  bi  mogao  donositi  sud  o  izvanjskim  stvarima. 


Članak  3 

Da  11  naš  um  najprije  spoznaje  opće  stvari? 

Phys.  1  lect.  1 ;  Poster.  1  lect.  4 

U  vezi  s  trećim  pitanjem  postupamo  ovako.  Čini  se  da 
naš  um  ne  spoznaje  najprije  opće  stvari.  Naime: 

1.  One  stvari,  koje  po  prirodi  dolaze  prije  i  koje  su  po¬ 
znatije,  u  odnosu  na  nas  dolaze  kasnije  i  manje  su  poznate. 
No  općenite  stvari  po  prirodi  dolaze  najprije,  budući  da  je 
»prije  ono  čime  se  ne  mijenja  posljedica  samostojnosti«.1 
Dakle,  općenite  stvari  dolaze  kasnije  u  našoj  umnoj  spo¬ 
znaji. 

2.  Osim  toga:  sastavljena  bića  obzirom  na  nas  dolaze  pri¬ 
je  od  jednostavnih  bića.  No  općenite  su  stvari  jednostavni¬ 
je.  Dakle,  mi  ih  kasnije  i  spoznajemo. 

3.  K  tome:  Filozof  u  I  knjizi  Fizike  2  kaže  da  ono  što  je 
određeno  prije  dolazi  u  našu  spoznaju  nego  li  dijelovi 
odredbe.  No  općenitije  su  stvari  dijelovi  odredbe  manje 
općenitih  stvari,  kao  što  je  »živo  biće«  dio  odredbe  čovje¬ 
ka.  Dakle,  općenite  stvari  kasnije  spoznajemo. 

4.  Napokon:  po  učincima  dolazimo  do  uzroka  i  počela. 
No  općenite  su  stvari  neka  počela.  Dakle,  općenite  stvari 
kasnije  spoznajemo. 

ALI  PROTIV  navedenih  razloga  Filozof  u  Fizici  (ondje, 
br.  4)  tvrdi  da  »od  općenitih  stvari  valja  doći  do  pojedinač¬ 
nih«: 

ODGOVARAM:  U  našoj  umnoj  spoznaji  valja  promotriti 
dvije  stvari.  Prvo,  da  umna  spoznaja  na  neki  način  proisti- 
če  iz  osjetilne.  A  budući  da  se  osjetilo  odnosi  na  pojedinač¬ 
ne  stvari,  a  um  na  općenite,  neophodno  je,  u  odnosu  na 

1  Categor.  c.  12  (Bk  14a  29). 

2  C.  1  n.  5  (Bk  184b  11):  S.  Th.,  lect.  1  n.  10. 

nas,  da  se  spoznaja  o  pojedinačnim  stvarima  dogodi  prije 
spoznaje  o  općim  stvarima. 

Drugo,  potrebno  je  promotriti  da  naš  um  prelazi  iz  mo¬ 
gućnosti  u  zbilju.  A  sve  što  prelazi  iz  mogućnosti  u  zbilju, 
dolazi  prije  do  nepotpune  zbilje,  koja  je  sredina  između 
mogućnosti  zbilje,  a  onda  tek  do  potpune  zbilje.  Potpuna 
pak  zbilja  do  koje  um  dolazi,  potpuno  je  znanje  po  kojem 
se  jasno  i  određeno  prepoznavaju  stvari.  Nepotpuna  pak 
zbilja  nepotpuno  je  znanje  po  kojem  se  stvari  prepoznava¬ 
ju  nejasno,  kao  u  nekoj  zbrci.  Što  se,  naime,  tako  spoznaje, 
spoznaje  se  u  određenom  smislu  u  zbilji,  a  na  neki  način  i 
u  mogućnosti.  Stoga  Filozof  u  I  knjizi  Fizike  (ondje,  br.  3) 
kaže  »da  su  nam  ponajprije  nejasne  očevidne  i  sigurne 
stvari,  a  kasnije  razgovjetnim  razlučivanjem  spoznajemo 
načela  i  sastavne  dijelove«.  A  očito  je  da  spoznavati  neku 
stvar,  koja  sadrži  mnoge  druge  stvari,  a  da  nemamo  vlasti¬ 
tu  spoznaju  o  svakoj  od  tih  stvari  koje  se  u  njoj  nalaze, 
znači  spoznavati  određenu  stvar  u  nekoj  zbrci.  Na  taj  se 
pak  način  može  spoznavati,  kako  sveopća  cjelina,  tako  i 
cjelina  sastavnih  dijelova.  I  jedna  se,  naime,  i  druga  cjelina 
mogu  spoznavati  u  nekoj  zbrci,  a  da  se  pri  tom  ne  prepo¬ 
znavaju  jasno  njezini  dijelovi.  Jasno  pak  upoznati  ono  što 
je  sadržano  u  općoj  cjelini,  znači  imati  spoznaju  o  manje 
općoj  stvari.  Primjerice,  nejasno  upoznati  živo  biće,  znači 
upoznati  ga  baš  ukoliko  je  živo  biće;  a  upoznati  živo  biće 
jasno,  znači  upoznati  ga  baš  ukoliko  je  razumno  ili  nera¬ 
zumno  živo  biće,  to  jest  upoznati  čovjeka  ili  lava.  Naš,  da¬ 
kle,  um  spoznaje  prije  živo  biće  nego  li  što  spoznaje  čovje¬ 
ka.  Isti  razlog  vrijedi  kad  bismo  usporedili  svako  opće  biće 
s  manje  općenitim. 

A  budući  da  osjetilo  prelazi  iz  mogućnosti  u  zbilju,  baš 
kao  i  um,  isti  se  red  spoznaje  pojavljuje  i  u  osjetilu.  Naime, 
najprije  osjetilom  rasuđujemo  općenitije,  a  potom  manje 
općenito,  i  prema  mjestu  i  prema  vremenu.  Prema  mjestu, 
primjerice,  kada  s  udaljenosti  nešto  vidimo,  najprije  opa¬ 
žamo  da  je  to  tijelo,  a  kasnije  da  je  živo  biće;  i  prije  opaža¬ 
mo  da  je  to  živo  biće,  a  kasnije  da  je  to  čovjek;  i  prije  opa¬ 
žamo  da  je  to  čovjek,  a  kasnije  da  je  Sokrat  ili  Platon.  Pre¬ 
ma  vremenu  pak,  budući  da  dijete  na  početku  najprije 
razlikuje  čovjeka  od  ne-čovjeka,  a  kasnije  razlikuje  ovoga 

od  onog  drugog  čovjeka.  I  stoga  djeca  »na  početku  sve  mu¬ 
škarce  nazivaju  očevima,  a  kasnije  označavaju  svakoga  po¬ 
sebno«,  kako  čitamo  u  I  knjizi  Fizike  (nav.  mj.  bilj.  2). 

Razlog  je  tomu  očit.  Onaj  tko  nejasno  nešto  spoznaje, 
još  se  nalazi  u  mogućnosti  da  upozna  načelo  razlučivanja, 
kao  što  se  onaj  koji  pozna  rod  nalazi  u  mogućnosti  da  upo¬ 
zna  i  razliku.  Stoga  je  očevidno  da  je  nejasna  spoznaja  sre¬ 
dina  između  mogućnosti  i  zbilje. 

Valja,  dakle,  reći  da  se,  u  odnosu  na  nas,  najprije  zbiva 
spoznaja  pojedinačnih  stvari,  a  kasnije  spoznaja  općih, 
kao  što  se  najprije  zbiva  osjetilna  spoznaja,  a  kasnije  um¬ 
na.  No  bilo  da  je  riječ  o  osjetilnoj  ili  umnoj  spoznaji,  naj¬ 
prije  se  događa  spoznaja  o  općenitijim  stvarima,  a  kasnije 
o  manje  općenitima. 

Odgovaram  na  razloge:  1.  Pojam  'općenito’ 
možemo  promatrati  na  dva  načina.  Prvo,  u  smislu  da  pri¬ 
rodu  općenitoga  promatramo  skupa  sa  zadanom  namje¬ 
rom  općenitosti.  A  budući  da  zadana  namjera  općenitosti, 
da  bi  mogla  imati  jedan  te  isti  odnos  prema  mnogima,  pro¬ 
izlazi  umnim  izdvajanjem,  neophodno  je  da  po  tom  načinu 
općenito  bude  kasnije.  Stoga  se  u  I  knjizi  O  duši J  kaže  da 
je  »opće  živo  biće  ili  ništa  ili  je  kasnije«.  No  prema  Plato¬ 
nu,  koji  je  ustvrdio  da  su  opće  stvari  samostojne,  pod  tim 
bi  vidom  općenite  stvari  dolazile  prije  pojedinačnih,  koje, 
po  njegovu  mišljenju,  nastaju  priopćavanjem  općih  samo- 
stojnih  bića  (per  participationem  universalium  subsistenti- 
um),  što  se  nazivaju  ideje  (usp.  p.  84  čl.  1).  —  Drugo,  pojam 
'općenito'  možemo  promatrati  u  odnosu  na  samu  prirodu, 
to  jest  u  odnosu  na  životinjstvo  i  čovještvo  kako  ih  susre¬ 
ćemo  u  pojedinačnim  bićima.  I  u  tom  smislu  valja  reći  da 
postoji  dvostruki  prirodni  poredak.  Prvi,  po  načinu  rađa¬ 
nja  i  vremena;  i  po  tom  je  načinu  prvo  ono  što  je  nesavrše¬ 
no  i  što  se  nalazi  u  mogućnosti.  Po  tom  načinu  ono  općeni¬ 
tije  po  prirodi  dolazi  prije,  kako  očigledno  proizlazi  iz  ra¬ 
đanja  čovjeka  i  nižeg  živog  bića.  Naime,  »prije  se  rađa  niže 
živo  biće  nego  čovjek«,  kako  se  kaže  u  knjizi  O  rađanju  ži¬ 
vih  bića .4  Drugi  je  poredak  savršenstva  ili  zadane  prirodne 
namjere  (perfectionis  sive  intentionis  naturae),  kao  što  je 

3  C.  1  n.  5  (Bk  402b  7):  S.  Th.,  lect.  1  n.  9. 

4  L,  2  c.  3  (Bk  736b  2). 

stvarnost  jednostavno  i  prije  po  prirodi  nego  mogućnost,  i 
savršeno  prije  nego  nesavršeno.  I  po  tom  je  načinu  manje 
općenito  po  prirodi  prije  općenitijega,  kao  što  je  čovjek 
prije  nego  živo  biće.  Zadana  prirodna  namjera  ne  sastoji 
se,  naime,  u  rađanju  živog  bića,  nego  ona  namjerava  roditi 
čovjeka. 

2.  Općenitije  se  stvari  odnose  prema  manje  općenitima 
poput  cjeline  i  dijela.  Kao  cjelina,  u  smislu  što  se  u  općeni¬ 
tijem  kao  mogućnost  krije  ne  samo  manje  općenito,  nego  i 
druge  stvari;  primjerice,  pod  »nižim  živim  bićem«  ne  krije 
se  samo  čovjek,  nego  i  konj.  Kao  dio,  u  smislu  što  manje 
općenito  krije  u  svom  pojmu  ne  samo  općenitije,  nego  i 
druge  stvari;  primjerice,  čovjek  nije  samo  živo  biće,  nego  i 
razumno  živo  biće.  Stoga  ako  pojam  »živo  biće«  promatra¬ 
mo  u  njemu  samome,  onda  se  on  prije  nalazi  u  našoj  spo¬ 
znaji  nego  čovjek.  No  pojam  se  'čovjeka'  prije  nalazi  u  na¬ 
šoj  spoznaji,  nego  to  što  je  'živo  biće’  njegov  dio. 

3.  Neki  se  dio  može  spoznati  na  dva  načina.  Prvo,  bezuv¬ 
jetno,  na  način  kakav  je  u  sebi:  i  u  tom  smislu  ne  postoji 
zapreka  da  prije  spoznamo  dijelove  nego  cjelinu,  primjeri¬ 
ce  kamenje  prije  nego  kuću.  Drugo,  ukoliko  su  dijelovi  ove 
cjeline:  i  u  tom  je  smislu  neophodno  da  prije  spoznamo 
cjelinu  nego  dijelove.  Prije,  naime,  nekom  nejasnom  spo¬ 
znajom  spoznajemo  kuću,  nego  što  počnemo  razlikovati 
njezine  pojedine  dijelove.  Stoga  valja  reći  da  se  dijelovi 
odredbe,  ako  ih  promatramo  bezuvjetno,  prije  nalaze  u  na¬ 
šoj  spoznaji  nego  ono  što  je  već  određeno  (definientia  . . . 
definitum).  Inače  ne  bi  bilo  razumljivo  ono  što  je  po  njima 
već  određeno.  No  ako  su  dijelovi  odredbe,  onda  ih  kasnije 
spoznajemo.  Prije,  naime,  spoznajemo  čovjeka  nekom  ne¬ 
jasnom  spoznajom,  nego  li  uzmognemo  razlučiti  što  spada 
na  pojam  čovjeka. 

4.  Općenito,  po  tome  što  ga  uzimamo  sa  zadanom  namje¬ 
rom  općenitosti,  zacijelo  je  na  neki  način  počelo  spoznava¬ 
nja,  budući  da  zadana  namjera  općenitosti  slijedi  način 
spoznavanja  koji  se  zbiva  izdvajanjem.  A  nije  prijeko  pot¬ 
rebno  da  sve  što  je  počelo  spoznavanja,  bude  i  počelo  po¬ 
stojanja,  kako  je  smatrao  Platon  (nav.  mj.),  budući  da  kat¬ 
kada  spoznajemo  uzrok  po  učinku,  a  supstanciju  po  akci- 
dencijama.  Stoga  sveopće,  na  taj  način  shvaćeno,  po 

Aristotelovu  mišljenju,  nije  počelo  postojanja,  a  niti  sup¬ 
stancija,  kako  proizlazi  iz  VII  knjige  Metafizike?  —  Ako 
pak  promatramo  samu  prirodu  roda  i  vrste,  onako  kako  se 
nalazi  u  pojedinačnim  bićima,  ona  je  tada  na  neki  način 
razlog  oblikovnog  počela  (ratio  principii  formalis)  u  odno¬ 
su  na  pojedinačna  bića.  Naime,  pojedinačno  biće  postoji 
zbog  materije,  a  razlog  pak  vrste  proizlazi  iz  oblika.  No  pri¬ 
roda  se  roda  uspoređuje  s  prirodom  vrste  više  zbog  načina 
materijalnog  počela,  budući  da  priroda  roda  proizlazi  iz 
onoga  što  je  u  stvari  materijalno,  a  razlog  vrste  iz  onoga 
što  je  oblikovno,  kao  što  razlog  nižeg  živog  bića  proizlazi  iz 
onoga  što  je  osjetilno,  a  razlog  čovjeka  iz  onoga  što  je  ra- 
zumsko.  I  to  je  razlog  što  je  posljednja  prirodna  zadana 
namjera  usmjerena  prema  vrsti,  a  ne  prema  pojedinjenom 
biću  niti  prema  rodu,  budući  da  je  svrha  rađanja  oblik,  a 
materija  postoji  zbog  oblika.  Nije  pak  potrebno  da,  u  od¬ 
nosu  na  nas,  spoznaja  nekog  uzroka  ili  počela  bude  kasni¬ 
ja,  jer  katkada  spoznajemo  po  osjetilnim  uzrocima,  a  kat¬ 
kada  obratno. 


Članak  4 

Da  11  možemo  Istodobno  spoznavatl  mnoge  stvari? 

Gore  q.  12  a.  10;  q.  58  a.  2;  Senf.  2  d.  3  q.  3  a.  4;  3  d.  14  a.  2  q.  a4; 
De  verit.  q.  8  a.  14;  Cont.  Gent.  1,  55;  Q.  deanima  a.  18  ad  5;  Quodl. 
7q.  1  a.  2 

U  vezi  s  četvrtim  pitanjem  postupamo  ovako.  Čini  se  da 
istodobno  možemo  spoznavati  mnoge  stvari.  Naime: 

1.  Um  je  iznad  vremena.  No  'prije’  i  'poslije'  pripadaju 
vremenu.  Dakle,  um  ne  spoznaje  različite  stvari  prema 
'prije'  i  'poslije',  nego  istodobno. 

2.  Osim  toga:  nema  zapreke  da  se  različiti  oblici,  koji  ni¬ 
su  suprotni,  istodobno  stvaro  nalaze  u  istom  predmetu, 
poput  mirisa  i  boje  u  voću.  A  misaoni  izrazi  nisu  suprotni. 
Dakle,  nema  zapreke  da  se  jedan  um  istodobno  nalazi  u 
zbilji  po  različitim  misaonim  izrazima.  Na  taj  način  može¬ 
mo  istodobno  spoznavati  mnoge  stvari. 

5  VI  c  13  n.  2  (Bk  1038b  8):  S.  Th„  1.  7  lect.  13  n.  1570. 

3.  K  tome:  um  je  kadar  istodobno  spoznati  neku  cjelinu, 
poput  čovjeka  ili  kuće.  A  u  svakoj  se  cjelini  nalaze  mnogi 
dijelovi.  Dakle,  um  istodobno  spoznaje  mnoge  stvari. 

4.  Još  nešto:  ne  možemo  spoznati  razliku  jednoga  prema 
drugomu  ako  i  jedno  i  drugo  ne  spoznajemo  istodobno,  ka¬ 
ko  se  kaže  u  knjizi  O  duši.'  Isti  razlog  vrijedi  za  svaku  dru¬ 
gu  usporedbu.  A  naš  je  um  kadar  spoznati  razliku  i  uspo¬ 
redbu  jedne  stvari  s  drugom.  Dakle,  naš  um  spoznaje  isto¬ 
dobno  mnoge  stvari. 

ALI  PROTIV  navedenih  razloga  Filozof  u  knjizi  Topike1  2 
kaže  da  je  »spoznaja  jedna,  a  znanja  mnoga«. 

ODGOVARAM:  Um  zacijelo  može  spoznavati  mnoge 
stvari  na  način  jednoga,  ali  ne  može  spoznavati  mnoge 
stvari  na  način  mnogih.  A  kažem  ’na  način  jednoga  ili 
mnogih’,  to  jest  po  jednom  ili  više  misaonih  izraza.  Naime, 
način  svakog  djelovanja  proizlazi  iz  oblika  koji  je  počelo 
djelovanja.  Štogod,  dakle,  um  može  spoznavati  pod  jednim 
misaonim  izrazom,  to  istodobno  može  spoznavati.  To  je 
razlog  što  i  Bog  istodobno  vidi  sve  stvari,  budući  da  sve  vi¬ 
di  po  jednom,  a  to  jedno  je  njegova  bit.  A  štogod  um  spo¬ 
znaje  po  različitim  misaonim  izrazima,  to  ne  spoznaje  isto¬ 
dobno.  Razlog  je  tomu  taj  što  je  nemoguće  da  se  jedan  su¬ 
bjekt  istodobno  upotpunjuje  mnogim  oblicima  jednoga 
roda  i  različitih  vrsta,  kao  što  je  nemoguće  da  isto  tijelo  po 
istome  istodobno  bude  obojeno  različitim  bojama  ili  ukra¬ 
šeno  različitim  slikama.  A  svi  umni  misaoni  izrazi  pripada¬ 
ju  jednom  rodu,  budući  da  su  odlike  jedne  spoznajne  mo¬ 
ći,  premda  stvari,  čije  su  slike,  pripadaju  različitim  rodovi¬ 
ma.  Nemoguće  je,  dakle,  da  se  isti  um  istodobno 
upotpunjuje  različitim  misaonim  izrazima  da  bi  mogao 
stvarno  spoznavati  različite  stvari. 

Odgovaram  na  razloge:  1.  Um  je  iznad  vreme¬ 
na  koje  je  broj  gibanja  tjelesnih  stvari.  A  mnoštvo  misa¬ 
onih  izraza  uzrok  su  nekih  promjena  u  umnom  djelovanju, 
po  kojima  je  jedno  djelovanje  prije  drugoga.  Tu  pak  prom¬ 
jenu  Augustin  naziva  vremenom  kada  u  VIII  knjizi  O  do- 

1  L.  3  c.  2  n.  12  (Bk  426b  22):  S.  Th.,  lect.  3  n.  605. 

2  L.  2  c.  10  n.  1  (Bk  114b  34). 

slovnom  tumačenju  Knjige  postanka3  kaže  da  »Bog  po  vre¬ 
menu  pokreće  duhovno  stvorenje«. 

2.  Istodobno  se  i  u  istome  subjektu  ne  mogu  nalaziti  ni 
suprotni  oblici  ni  ikakvi  drugi  oblici  istoga  roda  premda 
nisu  suprotni,  kao  što  je  očevidno  iz  navedenog  primjera 
(pod  »c«)  o  bojama  i  slikama. 

3.  Dijelovi  se  mogu  spoznavati  na  dva  načina.  Prvo,  u  ne¬ 
koj  zbrci,  kao  što  se  nalaze  u  cjelini.  I  na  taj  ih  način  spo¬ 
znajemo  po  jednom  obliku  cjeline,  te  ih  tako  istodobno 
spoznajemo.  Drugo,  jasnom  spoznajom,  u  smislu  što  svaku 
stvar  spoznajemo  po  njezinoj  vrsti,  pa  ih  stoga  ne  spozna¬ 
jemo  istodobno. 

4.  Kad  um  spoznaje  razliku  ili  usporedbu  jedne  stvari  s 
drugom,  tada  i  jednu  i  drugu  stvar,  među  kojima  postoji 
razlika  i  koje  se  međusobno  uspoređuju  (utrumque  diffe- 
rentium  vel  comparatorum),  spoznaje  pod  vidom  uspored¬ 
be  ili  razlike,  budući  da  spoznaje  dijelove  pod  vidom  cjeli¬ 
ne,  kako  je  već  rečeno  (odg.  na  3.  razlog). 

Članak  5 

Da  li  naš  um  spoznaje  spajanjem  1  razlučivanjem? 

Gore  q.  58  a.  4 

U  vezi  s  petim  pitanjem  postupamo  ovako.  Čini  se  da  naš 
um  ne  dolazi  do  spoznaje  spajanjem  i  razlučivanjem.  Na¬ 
ime: 

1.  Spajanje  i  razlučivanje  događa  se  samo  između  mno¬ 
go  stvari.  No  um  nije  kadar  istodobno  spoznavati  mnoge 
stvari.  Dakle,  um  nije  kadar  spoznavati  spajanjem  i  razlu¬ 
čivanjem. 

2.  Osim  toga:  svakom  se  spajanju  i  razlučivanju  prido¬ 
daje  sadašnje,  prošlo  i  buduće  vrijeme.  No  um  izdvaja  iz 
vremena  kao  što  izdvaja  i  iz  drugih  pojedinačnih  okolno¬ 
sti.  Dakle,  um  ne  spoznaje  spajanjem  i  razlučivanjem. 

3.  Još  nešto:  um  spoznaje  izdjednačivanjem  sa  stvarima. 
No  u  stvarima  ne  postoji  spajanje  i  razlučivanje.  Ništa  se, 
naime,  ne  nalazi  u  stvarima,  osim  stvari  koja  je  označena 

3  C.  20.  22:  PL  34,  388-89. 

predikatom  i  subjektom,  a  ona  je  jedna  te  ista  ukoliko  je 
spajanje  istinito.  Čovjek  je,  naime,  uistinu  isto  što  i  živo  bi¬ 
će.  Dakle,  um  ne  spaja  i  ne  razlučuje. 

ALI  PROTIV  navedenih  razloga  Filozof  u  I  knjizi  O  tu¬ 
mačenju '  kaže  da  riječi  označuju  misaone  pojmove.  A  u  ri¬ 
ječima  se  nalazi  spajanje  i  razlučivanje,  kako  je  očigledno 
u  potvrdnim  i  niječnim  rečenicama.  Dakle,  um  dolazi  do 
spoznaje  spajanjem  i  razlučivanjem. 

ODGOVARAM:  Ljudski  um  neophodno  dolazi  do  spozna¬ 
je  spajanjem  i  razlučivanjem.  Kad,  naime,  ljudski  um  pre¬ 
lazi  iz  mogućnosti  u  zbilju,  ima  neku  sličnost  sa  stvarima  u 
nastajanju  (cum  rebus  generabilibus),  koje  nemaju  odmah 
svoje  savršenstvo,  nego  ga  stiču  susljedno.  Jednako  tako  ni 
ljudski  um  ne  dostiže  odmah  prvim  zapažanjem  savršenu 
spoznaju  stvari,  nego  najprije  spoznaje  nešto  od  nje,  prim¬ 
jerice  štastvo  (quidditas)  same  stvari,  koje  je  prvi  i  vlastiti 
predmet  uma,  zatim  spoznaje  vlastitosti  i  akcidencije,  a 
potom  običajne  navike  (habitudines)  što  okružuju  bit  sa¬ 
me  stvari.  I  u  tom  je  smislu  nužno  da  um  dolazi  do  spozna¬ 
je  jedne  stvari  spajanjem  i  razlučivanjem  druge,  te  da  od 
jednoga  spajanja  i  razlučivanja  prelazi  na  drugo,  a  to  znači 
umovati. 

Anđeoski  pak  i  božanski  um  odnose  se  međusobno  kao 
neraspadljive  stvari,  koje  odmah  od  početka  imaju  potpu¬ 
no  savršenstvo.  Stoga  anđeoski  i  božanski  um  imaju  od¬ 
mah  savršenu  i  cjelovitu  spoznaju  stvari,  pa  tako  u  spozna¬ 
vanju  štastva  stvari  spoznaje  o  stvarima  istodobno  štogod 
i  mi  spoznajemo  spajanjem,  razlučivanjem  i  umovanjem. 
—  Dakle,  ljudski  um  dolazi  do  spoznaje  spajanjem  i  razlu¬ 
čivanjem,  a  također  i  umovanjem.  Božanski  pak  i  anđeoski 
um  imaju  doduše  spoznaju  o  spajanju,  razlučivanju  i  umo¬ 
vanju,  ali  ne  spajanjem,  razlučivanjem  i  umovanjem,  nego 
neposrednim  shvaćanjem  jednostavnog  štastva. 

Odgovaram  na  razloge:  1.  Umno  spajanje  i  raz¬ 
lučivanje  događa  se  po  nekoj  razlici  ili  usporedbi.  Stoga 
um  spajanjem  i  razlučivanjem  spoznaje  tako  mnoge  stvari, 
kao  što  spoznaje  razliku  ili  usporedbu  među  stvarima. 

2.  Um  izdvaja  iz  maštovnih  predodžbi,  a  ipak  u  zbilji  ne 
spoznaje,  ako  se  ne  obrati  maštovnim  predodžbama,  kako 
1  C.  1  n.  2  (Bk  16a  3):  S.  Th„  lect.  2  n.  3. 

je  gore  rečeno  (čl.  1;  p.  84  čl.  7).  I  zbog  toga  što  se  obraća 
maštovnim  predodžbama,  umnom  se  spajanju  i  razlučiva¬ 
nju  pridodaje  vrijeme. 

3.  Um  prima  stvarnu  sliku  na  način  uma,  a  ne  na  način 
stvari.  Stoga  umnom  spajanju  i  razlučivanju  odgovara  ne¬ 
što  od  strane  same  stvari,  ali  se  ono  ipak  ne  odnosi  na  isti 
način  prema  toj  stvari  i  prema  umu.  Naime,  vlastiti  je 
predmet  ljudskog  uma  štastvo  materijalne  stvari  što  pot¬ 
pada  pod  osjetilo  i  maštu.  A  u  materijalnoj  stvari  nalazimo 
dvostruko  spajanje.  Prvo  je  spajanje  oblika  s  materijom;  i 
tome  odgovara  umno  spajanje,  po  kojem  se  pririče  opća 
cjelina  sa  svoje  strane.  Rod  se,  naime,  određuje  (sumitur) 
po  općoj  materiji;  razlika  što  upotpunjuje  vrstu  po  obliku; 
a  pojedinačno  biće  po  pojedinjenoj  materiji.  Drugo  je  pak 
spajanje  akcidencije  sa  subjektom;  i  tom  stvarnom  spaja¬ 
nju  odgovara  umno  spajanje,  po  kojem  se  akcidencija  pri¬ 
riče  subjektu,  kao  kad  se  kaže  »čovjek  je  bijel«.  —  Ipak  se 
umno  spajanje  razlikuje  od  stvarnog  spajanja.  Naime,  ono 
što  se  stvarno  spaja,  međusobno  je  različito;  umno  je  pak 
spajanje  znak  jednakosti  medu  stvarima  što  se  spajaju. 
Um,  naime,  ne  spaja  stvari  tako  da  kaže  'čovjek  je  bjelina’, 
nego  kaže  da  je  čovjek  bijel,  to  jest  da  ima  bjelinu.  A  za 
subjekt  je  posve  isto  da  je  čovjek  i  da  ima  bjelinu.  Isto  vri¬ 
jedi  i  za  spajanje  oblika  i  materije.  Naime,  'živo  biće’  ozna¬ 
čava  ono  biće  koje  ima  osjetilnu  prirodu;  razumsko  biće 
označava  ono  biće  koje  ima  prirodu  obdarenu  umom;  čov¬ 
jek  označava  ono  biće  koje  ima  i  jedno  i  drugo;  a  Sokrat 
označava  ono  biće  koje  ima  sve  to  zajedno  s  pojedinjenom 
materijom.  I  po  tom  pojmu  jednakosti  naš  um  spaja  jedno 
i  pririče  ga  drugomu. 


Članak  6 

Da  11  um  može  biti  neistinit? 

Gore  q.  17  a.  3;  q.  58  a.  5;  Senf.  1  d.  19  q.  5  a.  1  ad  7; 

De  verit.  q.  1  a.  12;  Cont.  Gent.  1 , 59;  3,  108;  De  anima  3  lect.  1 1 ; 
Periherm.  1  lect.  3;  Metaphys.  6  lect.  4;  9  lect.  1 1 

U  vezi  sa  šestim  pitanjem  postupamo  ovako.  Čini  se  da 
um  može  biti  neistinit.  Naime: 

1.  Filozof  u  VI  knjizi  Metafizike'  kaže  da  se  »istina  i  ne¬ 
istina  nalaze  u  pameti«.  A  pamet  su  i  um  jedno  te  isto,  ka¬ 
ko  smo  rekli  gore  (p.  79).  Dakle,  u  umu  se  može  nalaziti 
neistina. 

2.  Osim  toga:  mišljenje  i  umovanje  pripadaju  umu.  No  i 
u  jednom  i  u  drugom  možemo  naići  na  neistinu.  Dakle,  u 
umu  se  može  nalaziti  neistina. 

3.  K  tome:  grijeh  se  nalazi  u  umnom  dijelu.  A  grijeh  ide 
skupa  s  neistinom;  naime:  »Koji  snuju  zlo,  lutaju  stranpu¬ 
ticom«,  kaže  se  u  knjizi  Izreka  (14,  22).  Dakle,  u  umu  se 
može  nalaziti  neistina. 

ALI  PROTIV  navedenih  razloga  Augustin  u  knjizi  Osam¬ 
deset  i  tri  pitanja1 2  kaže  da  »nijedan  grešnik  nema  spoznaju 
o  onome  u  čemu  griješi«.  A  Filozof  u  knjizi  O  duši3  kaže  da 
je  »um  uvijek  ispravan«. 

ODGOVARAM:  U  vezi  s  ovim  pitanjem.  Filozof  u  III  knji¬ 
zi  O  duši 4  uspoređuje  um  sa  osjetilom.  Osjetilo  se,  naime, 
obzirom  na  svoj  vlastiti  predmet  ne  može  prevariti,  prim¬ 
jerice  vid  obzirom  na  boju,  osim  možda  slučajno,  zbog  za¬ 
preke  od  strane  organa,  primjerice  kada  okus  oboljelih  od 
groznice  zaključi  da  su  slatke  stvari  gorke  zbog  toga  što  im 
je  jezik  pun  loših  sokova.  Osjetilo  se  može  prevariti  i  obzi¬ 
rom  na  opće  osjetilne  predmete,  primjerice  kada  donosi 
sud  o  veličini  ili  liku;  kao  kada  prosudi  da  je  sunce  veliko 
jednu  stopu,  a  ipak  je  veće  od  zemlje.  Osjetilo  se  pak  može 
mnogo  više  prevariti  obzirom  na  nuzgredne  osjetilne  pred¬ 
mete,  primjerice  kada  zaključi  da  je  žuč,  zbog  sličnosti  bo¬ 
je,  med.  —  Razlog  je  toj  pojavi  očigledan.  Svaka  je  moć  po 
sebi  usmjerena  prema  vlastitom  predmetu,  po  tome  što  je 
sama.  I  sve  se  moći  te  vrste  odnose  uvijek  na  isti  način. 
Stoga  dokle  god  ostaje  moć,  ostaje  i  njezin  sud  o  vlastitom 
predmetu. 

Vlastiti  je  pak  predmet  uma  štastvo  stvari.  Stoga  se,  go¬ 
voreći  u  pravom  smislu,  um  obzirom  na  štastvo  stvari  ne 
može  prevariti.  No  obzirom  na  okolnosti  što  okružuju  bit 
ili  štastvo  stvari,  um  se  može  prevariti  dok  jedno  usmjera- 

1  V  c.  4  n.  1  (1027b  27):  S.  Th.,  1.  6  iect.  4  n.  1230. 

2  0.  32:  PL  40,  22. 

3  L.  3  c.  10  n.  4  (Bk  433a  26):  S.  Th.,  Iect.  15  n.  828. 

4  C.  6  n.  7  (Bk  430b  29):  S.  Th.,  Iect.  11  n.  760. 

va  prema  drugomu  spajanjem,  razlučivanjem  ili  umova¬ 
njem.  Um,  stoga,  ne  može  zabludjeti  ni  obzirom  na  one  re¬ 
čenice  što  ih  odmah  spoznajemo  čim  smo  spoznali  granice 
štastva  (cognita  terminorum  quidditate),  kao  što  je  slučaj 
kod  iskonskih  počela,  iz  kojih  također  znanstvenom  sigur¬ 
nošću  proizlazi  nepogrešivost  istine  u  pogledu  zaključaka. 
—  Nuzgredno  se  pak  može  dogoditi  da  se  um  prevari  obzi¬ 
rom  na  bit  (circa  quod  quid  est)  složenih  stvari,  i  to  ne  od 
strane  organa,  budući  da  um  nije  moć  što  se  služi  orga¬ 
nom,  nego  od  strane  spajanja  onoga  što  posreduje  u 
odredbi,  kada  je  odredba  jedne  stvari  neistinita  za  drugu, 
primjerice  odredba  kruga  za  trokut;  ili  kada  je  neka  odred¬ 
ba  u  sebi  neistinita,  budući  da  uključuje  spajanje  nespoji¬ 
vih  stvari,  primjerice  kada  bi  se  kao  odredba  neke  stvari 
uzela  izreka:  »perutasto  razumno  živo  biće«.  Stoga  se  u 
jednostavnim  stvarima,  u  čije  odredbe  ne  ulazi  spajanje, 
ne  možemo  prevariti,  ali  se  možemo  prevariti  stoga  što  u 
potpunosti  ne  dotičemo  bivstvo,  kako  se  kaže  u  IX  knjizi 
Metafizike.5 

Odgovaram  na  razloge:  U  vezi  s  PRVIM  razlo¬ 
gom  Filozof  kaže  da  se  neistina  nalazi  u  pameti  po  spaja¬ 
nju  i  razlučivanju.  Isti  odgovor  vrijedi  za  DRUGI  razlog  o 
mišljenju  i  umovanju,  a  i  za  TREĆI  o  zabludi  onih  što  gri¬ 
ješe,  koja  se  sastoji  u  sklonosti  prema  poželjnom  predme¬ 
tu.  —  No  u  bezuvjetnom  promatranju  štastva  stvari  (in  ab- 
soluta  consideratione  quidditatis  rei)  i  svega  što  preko  nje 
spoznajemo,  um  se  nikada  ne  može  prevariti.  I  upravo  to 
govore  mjerodavni  tekstovi,  izneseni  u  razlozima  PROTIV. 

Članak  7 

Da  li  netko  može  spoznati  bolje  od  drugoga  jednu  te  istu 
stvar? 

Gore  q.  12  a.  6  ad  1;  Sent.  4  d.  49  q.  2  a.  4  ad  1; 

De  verit.  q.  2  a.  2  ad  1 1 

U  vezi  sa  sedmim  pitanjem  postupamo  ovako.  Čini  se  da 
netko  jednu  te  istu  stvar  ne  može  spoznati  bolje  od  drugo¬ 
ga.  Naime: 

5  VIII  C.  10  n.  4.  5  (Bk  1051b  23;  1052a  1):  S.  Th.,  1.  9  lect.  11  n.  1904-13. 

1.  U  knjizi  Osamdeset  i  tri  pitanja'  Augustin  kaže:  »Tko- 
god  spoznaje  neku  stvar  drukčije  nego  li  ona  jeste,  uopće 
je  ne  spoznaje.  Stoga  ne  treba  dovoditi  u  pitanje  da  je  savr¬ 
šena  spoznaja  ona,  od  koje  odličnija  ne  može  postojati,  pa 
se  stoga  ne  smije  ići  u  beskonačnost  da  bi  se  neka  stvar 
spoznala,  a  niti  je  jedan  može  spoznati  bolje  od  drugoga«. 

2.  Osim  toga:  kada  um  spoznaje,  onda  je  on  istinit.  Bu¬ 
dući  pak  da  je  istina  neka  jednakost  uma  i  stvarnosti,  ona 
se  ne  može  prihvatiti  manje  ili  više,  budući  da  se  za  neku 
stvar  ne  može  u  pravom  smislu  reći  da  je  više  ili  manje  jed¬ 
naka.  Dakle,  tvrdi  se  da  se  neka  stvar  ne  može  spoznati 
manje  ili  više. 

3.  Napokon:  um  je  najuzvišeniji  (formalissjmum)  oblik  u 
čovjeku.  No  razlika  među  oblicima  uzrok  je  razlike  medu 
vrstama.  Kad  bi,  dakle,  jedan  čovjek  spoznavao  bolje  od 
drugoga,  izgledalo  bi  da  ne  pripadaju  istoj  vrsti. 

ALI  PROTIV  navedenih  razloga  govori  iskustvo  da  su  ne¬ 
ki  ljudi  kadri  spoznavati  dublje  od  drugih;  primjerice,  du¬ 
blju  spoznaju  ima  onaj  koji  je  kadar  neki  zaključak  svesti 
na  iskonska  počela  i  prve  uzroke,  od  onoga  koji  ga  je  kadar 
svesti  samo  na  bliže  uzroke. 

ODGOVARAM:  Tvrdnju  da  netko  spoznaje  jednu  te  istu 
stvar  bolje  od  drugoga,  možemo  shvatiti  na  dva  načina.  Pr¬ 
vo,  da  riječca  »više«  označava  spoznajni  čin  od  strane  spo¬ 
znate  zbilje.  U  tom  smislu  netko  ne  može  spoznati  istu 
stvar  bolje  od  drugoga.  Kad  bi,  naime,  imao  o  njoj  drukči¬ 
ju  spoznaju,  bolju  ili  lošiju,  nego  stvar  uistinu  jeste,  varao 
bi  se  i  ne  bi  spoznavao,  kako  tvrdi  Augustin  (nav.  mj.).  — 
Drugo,  može  se  shvatiti  tako  da  ona  označava  spoznajni 
čin  od  strane  onoga  koji  spoznaje.  I  u  tom  smislu  netko 
može  spoznati  jednu  te  istu  stvar  bolje  od  drugoga,  budući 
da  ima  veću  mogućnost  u  sticanju  spoznaje;  primjerice, 
tjelesnim  vidom  neku  stvar  bolje  vidi  onaj  koji  ima  savrše¬ 
niju  mogućnost  i  kod  kojega  je  vidna  mogućnost  savršeni- 
ja. 

Kad  je  riječ  o  umu,  to  se  zbiva  na  dva  načina.  Prvo,  od 
strane  onoga  uma  koji  je  savršeniji.  Očevidno  je,  naime,  da 
tim  bolju  dušu  dobija  onaj  čije  je  tijelo  bolje  raspoloženo, 


1  Q.  32:  PL  40,  22. 

a  to  potvrđuju  ona  bića  koja  su  po  vrsti  različita.  Razlog  je 
tomu  što  materija  prima  zbilju  i  oblik  (actus  et  forma)  pre¬ 
ma  sposobnosti  same  materije.  A  budući  da  i  među  ljudi¬ 
ma  neki  imaju  bolje  raspoloženo  tijelo,  dobivaju  i  dušu  ob¬ 
darenu  većom  mogućnošću  spoznaje.  Stoga  Filozof  u  II 
knjizi  O  duši2  kaže  da  »odlično  uređenu  gipkost  tijela  pa¬ 
meću  vidimo«.  —  Drugo,  od  strane  nižih  moći  koje  su  ne¬ 
ophodne  umu  za  njegovo  djelovanje.  Oni,  naime,  koji  ima¬ 
ju  bolje  raspoloženu  moć  zamišljanja,  razmišljanja  i  pam¬ 
ćenja,  raspoloženiji  su  za  stjecanje  spoznaje. 

Odgovaram  na  razloge:  Rješenje  PRVOG  razlo¬ 
ga  proizlazi  iz  rečenoga.  —  Isto  tako  u  vezi  s  DRUGIM  raz¬ 
logom:  umna  se,  naime,  istina  sastoji  u  tome  što  um  spo¬ 
znaje  stvari  onakvima  kakve  jesu. 

3.  Razlika  oblika,  koja  proizlazi  samo  iz  različitog  raspo¬ 
loženja  materije,  ne  unosi  razliku  po  vrsti,  nego  samo  po 
broju.  Različita,  naime,  pojedinjena  bića  imaju  različite 
oblike  što  se  razlikuju  po  materiji. 

Članak  8 

Da  Ii  um  prije  spoznaje  nerazlučive  nego  razlučive  stvari? 

Gore  q.  1 1  a.  2  ad  4;  De  anima  3  Iect.  1 1 

U  vezi  s  osmim  pitanjem  postupamo  ovako.  Čini  se  da 
naš  um  prije  dolazi  do  spoznaje  nerazlučivih  nego  razluči- 
vih  stvari.  Naime: 

1.  Filozof  u  I  knjizi  Fizike'  kaže  da  »dolazimo  do  spozna¬ 
je  i  znanja  spoznajom  počela  i  prapočela«  (principiorum  et 
elementorum).  A  nerazlučive  su  stvari  počela  i  prapočela 
razlučivih.  Dakle,  prije  dolazimo  do  spoznaje  nerazlučivih 
nego  razlučivih  stvari. 

2.  Osim  toga:  najprije  spoznajemo  ono  što  se  nalazi  u 
odredbi  neke  stvari,  budući  da  odredba  neke  stvari  pro¬ 
izlazi  »iz  prvotnih  i  prepoznatljivih  vlastitosti«,  kako  se  ka¬ 
že  u  VI  knjizi  Topike.2  A  nerazlučive  se  stvari  nalaze  u 
odredbi  razlučivih,  primjerice  točka  u  odredbi  crte.  Eu- 

2  C.  9  n.  2  (Bk  421a  25):  S.  Th„  lect.  19  n.  481. 

1  C.  1  n.  1  (Bk  184a  12):  S.  Th„  lect.  1  n.  5. 

2  C.  4  n.  2  (Bk  141a  32). 

klid,  naime,  kaže3  da  je  »crta  dužina  bez  širine,  čiji  su  kra¬ 
jevi  dvije  točke«.  Jedinstvo  se  pak  nalazi  u  odredbi  broja, 
budući  da  je  »broj  množina  mjerena  jedinicom«,  kako  se 
kaže  u  X  knjizi  Metafizike.4  Dakle,  naš  um  prije  spoznaje 
nerazlučive  stvari  nego  razlučive. 

3.  K  tome:  »slična  se  stvar  po  sličnoj  spoznaje«  (usp.  p. 
84  čl.  2).  A  nerazlučive  su  stvari  sličnije  umu  od  razlučivih, 
budući  da  je  »um  jednostavan«,  kako  se  kaže  u  III  knjizi  O 
duši.5  Dakle,  naš  um  prije  spoznaje  nerazlučive  stvari. 

ALI  PROTIV  navedenih  razloga  Filozof  u  III  knjizi  O  du¬ 
ši 6  kaže  da  »nerazlučive  stvari  izgledaju  kao  lišenost«.  A  li- 
šenost  spoznajemo  kasnije.  Dakle,  i  nerazlučive  stvari. 

ODGOVARAM:  U  sadašnjem  je  životu  predmet  našega 
uma  štastvo  materijalne  stvari  što  je  on  izdvaja  (abstrahit) 
iz  maštovnih  predodžbi,  kako  je  očigledno  iz  onoga  što 
smo  prije  rekli  (čl.  1;  p.  84  čl.  7).  A  budući  da  je  ono  što 
spoznajna  moć  spoznaje  prvo  i  po  sebi  ujedno  njezin  vla¬ 
stiti  predmet,  iz  njezina  odnosa  prema  tom  štastvu  može¬ 
mo  promatrati  kojim  redom  mi  spoznajemo  nerazlučive 
stvari.  Filozof  u  III  knjizi  O  duši 7  tvrdi  da  je  neka  stvar 
nerazlučiva  na  tri  načina.  Prvo,  nerazlučivo  je  nastavljeno 
biće  (continuum  est  indivisibile),  budući  da  je  nerazlučeno 
u  zbilji,  premda  je  razlučivo  u  mogućnosti.  I  te  nerazlučive 
stvari  prije  spoznajemo  od  razlučenih  koje  su  u  dijelovi¬ 
ma,  budući  da  nejasna  spoznaja  dolazi  prije  jasne,  kako  je 
rečeno  (čl.  3).  —  Drugo,  neka  je  stvar  nerazlučiva  po  vrsti, 
primjerice  čovjekov  je  razum  nešto  nerazlučivo.  I  na  taj 
način  prije  spoznajemo  nerazlučive  stvari  nego  njihovu 
razlučenost  na  dijelove,  kako  je  rečeno  prije  (čl.  3);  i  opet 
prije  nego  li  um,  potvrđujući  ili  poričući,  spaja  i  razlučuje. 
Razlog  je  tomu  taj  što  tu  dvostruko  nerazlučivu  stvar  um 
po  sebi  spoznaje  kao  vlastiti  predmet.  —  Treće,  nerazluči¬ 
va  je  stvar  ona  koja  je  posve  nerazlučiva,  poput  točke  ili 
jedinstva  što  se  ne  mogu  razlučiti  ni  u  zbilji  ni  u  mogućno¬ 
sti.  Tako  nerazlučivu  stvar  spoznajemo  kasnije,  po  lišeno- 

3  Element.  1.  1. 

4  IX  c.  6  n.  8  (Bk  1057a  3):  S.  Th.,  I.  10  lect:  8  n.  2089. 

5  C.  4  n.  3.  9  (Bk  429a  18;  b  23):  S.  Th.,  lect.  7  n.  677;  lect.  9  n.  720. 

6  C.  6  n.  5  (Bk  430b  21):  S.  Th.,  lect.  11  n.  757. 

7  C.  6  n.  3  (Bk  430b  6):  S.  Th.,  lect:  11  n.  752. 

sti  mogućnosti  razlučivanja  (per  privationem  divisibilis). 
Stoga  se  točka  određuje8 9  lišenošću  nečega  (privative): 
»Točka  je  ono  što  nema  dijelove«.  Jednako  je  tako  i  smisao 
jedinice  da  je  ona  »nerazlučiva«,  kako  se  kaže  u  X  knjizi 
Metafizike .*  Razlog  je  tomu  taj  što  se  takva  nerazlučiva 
stvar  suprotstavlja  na  neki  način  tjelesnoj  stvari,  čije  šta- 
stvo  um  najprije  i  po  sebi  spoznaje. 

Kad  bi  naš  um  dolazio  do  spoznaje  priricanjem  nerazlu¬ 
čivih  odijeljenih  bića,  kako  su  tvrdili  platonici  (usp.  p.  84 
čl.  1.  6),  naš  bi  um  najprije  spoznavao  nerazlučivu  stvar, 
jer,  prema  mnijenju  platonika,  zbilja  nam  najprije  pri¬ 
općava  ono  što  je  prvotno.10 

Odgovaram  na  razloge:  1.  U  sticanju  znanja 
počela  i  prapočela  nisu  uvijek  prvotna,  budući  da  katkada 
iz  osjetilnih  učinaka  dolazimo  do  spoznaje  počela  i  uzroka 
spoznatljivih  stvari.  No  u  dopuni  znanja,  znanje  učinaka 
uvijek  zavisi  od  spoznaje  počela  i  prapočela,  jer,  kako  na 
onom  mjestu  kaže  Filozof,  »kad  počela  možemo  rastaviti 
na  uzroke,  tada  smatramo  da  posjedujemo  znanje«. 

2.  Točka  ne  ulazi  u  odredbu  crte  općenito  shvaćene.  Oče¬ 
vidno  je,  naime,  da  se  u  beskonačnoj  crti  i  u  kružnoj  crti 
točka  nalazi  samo  kao  mogućnost.  No  Euklid  kaže  da  je  cr¬ 
ta  omeđena  ravna  dužina.  Stoga  je  u  odredbu  crte  i  uveo 
točku  kao  granicu  u  odredbi  ograničenoga.  —  Jedinstvo  je 
pak  brojna  mjera,  pa  stoga  i  dolazi  u  odredbi  izmjerenog 
broja.  A  ne  dolazi  u  odredbi  razlučive  stvari,  već  radije 
obratno. 

3.  Sličnost  po  kojoj  spoznajemo  misaoni  je  izraz  spozna- 
toga  predmeta  u  onome  koji  spoznaje.  Stoga  ne  spoznaje¬ 
mo  nešto  prije  po  prirodnoj  sličnosti  sa  spoznajnom  moći, 
nego  po  prikladnosti  s  predmetom.  Inače  bismo  vidom 
spoznavali  prije  glas  nego  boju. 


8  £  u  c  I  i  d,  1.  c.  nt.  3. 

9  IX  c.  1  n.  7  (Bk  1052b  16):  S.  Th.,  lect.  1  n.  1932. 

10  Cf.  S.  Th.,  op.  15,  De  angelis  c.  1. 

PITANJE  86 
(S.  th.  I) 

STO  NAS  UM  SPOZNAJE  U  MATERIJALNIM 
STVARIMA? 

Nadalje,  valja  promotriti  što  naš  um  spoznaje  u  materi¬ 
jalnim  stvarima  (usp.  p.  84  uvod). 

U  vezi  s  ovom  temom  odgovorit  ćemo  na  četiri  pitanja: 

1.  Da  li  naš  um  spoznaje  pojedinačne  stvari? 

2.  Da  li  spoznaje  beskonačne  stvari? 

3.  Da  li  spoznaje  nenužne  stvari? 

4.  Da  li  spoznaje  buduće  stvari? 

Članak  1 

Da  11  naš  um  spoznaje  pojedinačne  stvari? 

Senf.  2  d.  3  q.  3  a.  3  ad  1;  4  d.  50  q.  1  a.  3;  De  verit.  q.  2  a.  5.  6; 
q.  10  a.  5;  Cont.  Gent.  1, 65;  De  anima  3  lect.  8;  Q.  de  anima  a.  20; 

Ouodl.  7  q.  1  a.  3;  Ouodl.  12  q.  8;  op.  29,  De  princip,  individ. 

U  vezi  s  prvim  pitanjem  postupamo  ovako.  Čini  se  da 
naš  um  spoznaje  pojedinačne  stvari.  Naime: 

1.  Tkogod  spoznaje  složenost,  spoznaje  i  krajnje  granice 
složenosti.  A  naš  um  spoznaje  ovu  složenu  rečenicu:  »So¬ 
krat  je  čovjek« ,  njegova  je,  naime,  zadaća  oblikovati  reče¬ 
nicu.  Dakle,  naš  um  spoznaje  ovoga  pojedinca  koji  se  zove 
Sokrat. 

2.  Osim  toga:  praktički  um  usmjerava  prema  djelovanju. 
A  čini  se  uvijek  odnose  na  pojedinačne  stvari.  Dakle,  naš 
um  spoznaje  pojedinačna  bića. 

3.  Još  nešto:  naš  um  ima  spoznaju  o  samome  sebi.  No 
on  je  nešto  pojedinačno,  inače  ne  bi  mogao  proizvesti  nije¬ 
dan  čin.  Dakle,  um  spoznaje  pojedinačne  stvari. 

4.  Napokon:  štogod  je  kadra  učiniti  niža  moć,  kadra  je  i 

viša.  A  osjetilo  dolazi  do  spoznaje  o  pojedinačnoj  stvari. 
Dakle,  tim  prije  i  um. 

ALI  PROTIV  navedenih  razloga  Filozof  u  I  knjizi  Fizike' 
kaže  da  »do  spoznaje  općih  stvari  dolazimo  razumom,  a  do 
spoznaje  pojedinačnih  osjetilom«. 

ODGOVARAM:  Naš  um  ne  može  izravno  i  prvotno  spo¬ 
znati  pojedinačno  biće  u  materijalnim  stvarima.  Razlog  je 
tomu  taj  što  je  počelo  osobitosti  (singularitatis)  u  materi¬ 
jalnim  stvarima  pojedinjena  materija,  a  naš  um,  kako  je 
prije  rečeno  (p.  85  čl.  1),  dolazi  do  spoznaje  izdvajanjem 
misaonih  izraza  iz  te  materije.  A  ono  što  se  izdvaja  umom 
iz  pojedinjene  materije,  to  su  opće  stvari.  Stoga  naš  um 
izravno  može  spoznavati  samo  opće  stvari. 

Neizravno  pak,  kao  nekim  promatranjem,  može  spozna¬ 
vati  i  pojedinačnu  stvar.  Naime,  kako  je  već  gore  rečeno  (p. 
87  čl.  7),  pošto  je  izdvojio  misaone  izraze,  naš  um  ne  može 
po  njima  stvarno  spoznavati,  ako  se  ne  obrati  maštovnim 
predodžbama  u  kojima  spoznaje  misaone  izraze,  kako  kaže 
Filozof  u  III  knjizi  O  duši.1 2  Stoga  um  preko  misaonog  izra¬ 
za  izravno  spoznaje  opće,  a  neizravno  pojedinačne  stvari, 
kojih  su  upravo  one  maštovne  predodžbe.  —  I  na  taj  način 
um  oblikuje  rečenicu:  »Sokrat  je  čovjek«.  —  Time  smo 
ujedno  odgovorili  na  PRVI  razlog. 

Odgovaram  na  ostale  razloge:  2.  Izbor  je 
pojedinačnog  predmeta  djelovanja  kao  neki  zaključak  silo¬ 
gizma  praktičnog  uma,  kako  kaže  Filozof  u  VII  knjizi  Eti¬ 
ke.3 4  A  iz  opće  se  rečenice  izravno  ne  može  zaključiti  pojedi¬ 
načna,  ako  nije  uzeta  posredstvom  neke  pojedinačne  reče¬ 
nice.  Stoga  opći  razlog  praktičnog  uma  pokreće  samo 
pojedinačnom  spoznajom  od  strane  osjetilnog  dijela,  kako 
govori  Aristotel  u  III  knjizi  0  duši* 

3.  Pojedinačna  se  stvar  ne  protivi  umnoj  spoznaji  pred¬ 
meta  (intelligibilitati)  ukoliko  je  pojedinačna,  nego  ukoli¬ 
ko  je  materijalna,  budući  da  ništa  ne  možemo  spoznati, 
osim  na  nematerijalni  način.  Ako,  stoga,  postoji  neko  poje- 

1  C.  5  n.  9  (Bk  189a  5):  S.  Th.,  lect.  10  n.  7;  cl.  Deanima2  c.  5  n.  6  (Bk  417b 
19):  S.  Th.,  lect.  12  n.  375. 

2  C.  7  n.  5  (Bk  431b  2):  S.  Th„  lect.  12  n.  777. 

3  C.  3  n.  9  (Bk  1147a  28):  S.  Th„  lect.  3  n.  1345. 

4  C.  11  n.  4  (Bk  434a  16):  S.  Th.,  lect.  16  n.  845. 

dinačno  nematerijalno  biće,  poput  uma,  ono  se  ne  protivi 
umnoj  spoznaji  predmeta. 

4.  Viša  moć  je  kadra  učiniti  što  je  kadra  i  niža  moć,  ali 
na  izvrsniji  način.  Stoga  ono  što  osjetilo  spoznaje  na  mate¬ 
rijalni  i  stvarni  način,  to  jest  što  spoznaje  izravno  pojedi¬ 
načnu  stvar,  to  spoznaje  i  um  nematerijalno  i  na  način  um¬ 
nog  izdvajanja  (immaterialiter  et  abstracte),  to  jest  spo¬ 
znaje  opće  stvari. 

Članak  2 

Da  11  naš  um  može  spoznavati  beskonačne  stvari? 

De  verit.  q.  2  a.  9;  Compend.  theol.  c.  133 

U  vezi  s  drugim  pitanjem  postupamo  ovako.  Čini  se  da 
naš  um  može  spoznavati  beskonačne  stvari.  Naime: 

1.  Bog  nadilazi  sve  beskonačne  stvari.  A  naš  um  može 
doći  do  spoznaje  o  Bogu,  kako  je  prije  rečeno  (p.  12  čl.  1). 
Dakle,  naš  um  tim  prije  može  spoznavati  sve  ostale  besko¬ 
načne  stvari. 

2.  Osim  toga:  naš  je  um  kadar  spoznavati  rodove  i  vrste. 
A  neki  su  rodovi  istodobno  beskonačne  vrste,  poput  broje¬ 
va,  razmjera  i  izgleda.  Dakle,  naš  um  može  spoznavati  bes¬ 
konačne  stvari. 

3.  K  tome:  ako  jedno  tijelo  nije  zapreka  postojanju  dru¬ 
goga  najednom  te  istom  mjestu,  nema  niti  zapreke  da  bes¬ 
konačna  tijela  budu  na  jednom  mjestu.  A  jedan  misaoni 
izraz  (species  intelligibilis)  nije  zapreka  da  i  drugi  misaoni 
izraz  istodobno  bude  u  istome  umu;  on,  naime,  po  običaj¬ 
noj  navici  ima  znanje  o  mnogim  stvarima.  Dakle,  nema  za¬ 
preke  da  naš  um  ima  u  običajnoj  navici  znanje  o  beskonač¬ 
nim  stvarima. 

4.  Još  nešto:  budući  da  naš  um  nije  moć  tjelesne  materi¬ 
je,  čini  se  da  je  on  beskonačna  mogućnost,  kako  je  gore  re¬ 
čeno  (p.  76  čl.  1).  A  beskonačna  je  mogućnost  kadra  djelo¬ 
vati  na  beskonačne  stvari.  Dakle,  naš  je  um  kadar  spozna¬ 
vati  beskonačne  stvari. 

ALI  PROTIV  navedenih  razloga  Filozof  u  I  knjizi  Fizike' 
kaže  da  su  nam  »beskonačne  stvari  nepoznate«. 

1  C.  4  n.  4  (Bk  187b  7):  S.  Th.,  leci.  9  n.  7;  cf.  1.  3  c.  6  n.  10  (Bk  207a  18):  S. 

Th.,  lect.  11  n.  6. 

ODGOVARAM:  Budući  da  je  mogućnost  sumjema  (pro- 
portionetur)  sa  svojim  predmetom,  neophodno  je  da  se 
um  odnosi  prema  beskonačnim  stvarima,  kao  što  se  prema 
njemu  odnosi  i  njegov  predmet,  koji  je  štastvo  materijalne 
stvari.  U  materijalnim  pak  stvarima  ne  nalazimo  beskraj¬ 
no  u  zbilji,  već  samo  u  mogućnosti,  u  smislu  što  jedno  do¬ 
lazi  poslije  drugoga,  kako  se  kaže  u  III  knjizi  Fizike.2 1  sto¬ 
ga  se  u  našem  umu  beskonačno  nalazi  u  mogućnosti,  to 
jest  u  spoznavanju  jednoga  poslije  drugoga,  budući  da  naš 
um  katkada  toliko  spoznaje,  da  može  spoznavati  mnoga 
bića. 

No  naš  um  ne  može  u  zbilji  ili  običajnoj  navici  spoznava¬ 
ti  beskonačne  stvari.  U  zbilji  zacijelo  ne,  budući  da  naš  um 
istodobno  može  u  zbilji  spoznavati  samo  ono  što  spoznaje 
po  jednom  misaonom  izrazu.  Beskonačne  pak  stvari  nema¬ 
ju  jedan  misaoni  izraz,  inače  bi  sadržavale  pojam  cjeline  i 
savršenstva.  Stoga  um  može  spoznavati  beskonačne  stvari 
shvaćajući  samo  dio  po  dio,  kako  je  očito  iz  njihove  odred¬ 
be  u  III  knjizi  Fizike 3:  beskonačne  su,  naime,  stvari  one  či¬ 
ja  je  »kolikoća  za  one  koji  je  spoznavaju,  uvijek  nešto  izvan 
spoznaje«.  I  stoga  se  beskonačne  stvari  ne  mogu  spoznava¬ 
ti  u  zbilji,  ako  se  svi  dijelovi  te  zbilje  ne  prebroje,  a  to  je 
nemoguće. 

Isti  je  razlog  što  ne  možemo  spoznati  beskonačne  stvari 
u  običajnoj  navici.  U  nama,  naime,  spoznavanje  iz  običajne 
navike  (habitualis  cognitio)  proizlazi  iz  stvarnog  promatra¬ 
nja;  spoznavanjem,  naime,  postajemo  posjednici  znanja 
(scientes),  kako  se  kaže  u  II  knjizi  Etike*  Stoga  ne  može¬ 
mo  imati  običajnu  naviku  (habitus)  beskonačnih  stvari  po 
jasnoj  spoznaji,  osim  kad  bismo  imali  pred  očima  sve  bes¬ 
konačne  stvari,  brojeći  ih  po  susljednosti  spoznaje  (se- 
cundum  cognitionis  successionem),  a  to  je  nemoguće.  Sto¬ 
ga  naš  um  ne  može  ni  stvarno  a  ni  običajnom  navikom 
spoznavati  beskonačne  stvari,  nego  samo  u  mogućnosti, 
kako  je  rečeno. 

Odgovaram  na  razloge:  1.  Bog  je  beskonačno 
biće  kao  oblik  koji  nije  omeđen  nikakvom  materijom,  ka- 

2  C.  6  n.  2.  3  (Bk  206a  18-29):  S.  Th„  lect.  10  n.  46. 

3  C.  6  n.  8  (Bk  207a  7):  S.  Th„  lect.  10  n.  406. 

4  C.  1  n.  4  (Bk  1103a  33):  S.  Th„  lect.  1  n.  250. 

ko  je  gore  rečeno  (p.  7  čl.  1).  U  materijalnim  je  pak  stvari¬ 
ma  nešto  beskonačno  po  lišenosti  oblikovnog  omeđenja 
(per  privationem  formalis  terminationis).  A  budući  da  je 
oblik  po  sebi  prepoznatljiv,  a  materija  bez  oblika  nije,  sli¬ 
jedi  da  je  materijalna  beskonačnost  po  sebi  nepoznata. 
Oblikovna  pak  beskonačnost,  kakva  je  Bog,  po  sebi  je  pre¬ 
poznatljiva,  a  neprepoznatljiva  u  odnosu  na  nas  zbog  ne¬ 
dostatnosti  našega  uma,  koji  u  sadašnjem  životu  ima  pri¬ 
rodnu  prikladnost  spoznaje  materijalnih  stvari.  Stoga  u 
sadašnjem  životu  Boga  možemo  spoznati  samo  preko  ma¬ 
terijalnih  učinaka.  U  budućem  pak  životu  bit  će  po  slavi  ot¬ 
klonjena  nedostatnost  našega  uma,  pa  ćemo  tada  biti  ka¬ 
dri  vidjeti  Boga  u  njegovoj  biti,  no  ipak  ne  cjelokupnom 
s  veobuhvatnošću . 

2.  Naš  je  um  kadar  spoznati  misaone  izraze  izdvajanjem 
iz  maštovnih  predodžbi.  Stoga  misaone  izraze  brojeva  i  li¬ 
kova  ne  može  ni  stvarno  ni  običajnom  navikom  spoznati 
onaj,  koji  nije  kadar  izraziti  ih  u  sebi  maštovnom  predodž¬ 
bom,  osim  slučajno  u  rodu  i  u  općim  počelima,  a  to  znači 
spoznavati  ih  u  mogućnosti  i  nejasno. 

3.  Kad  bi  se  dva  ili  više  tijela  nalazila  na  istome  mjestu, 
ne  bi  bilo  potrebno  da  susljedno  zauzimaju  mjesto  (subin- 
trare  locum),  da  bi  se  po  toj  susljednosti  zauzimanja  mje¬ 
sta  razmještena  tijela  mogla  izbrojiti.  A  misaoni  izrazi  ula¬ 
ze  u  naš  um  susljedno,  budući  da  u  zbilji  nismo  kadri  isto¬ 
dobno  spoznati  mnoge  stvari.  Stoga  je  nužno  da  se  u 
našem  umu  nalaze  izbrojeni,  a  ne  beskonačni  misaoni  izra¬ 
zi. 

4.  Kao  što  je  naš  um  beskonačan  u  mogućnosti,  tako  do¬ 
lazi  i  do  spoznaje  beskonačnih  stvari.  Njegova  je,  naime, 
mogućnost  beskonačna  stoga  što  nije  omeđena  tjelesnom 
materijom.  A  um  je  kadar  spoznati  opće  stvari  što  ih  izdva¬ 
ja  iz  pojedinjene  materije,  pa  dosljedno  tomu  nije  omeđen 
nekim  pojedinjenim  bićem,  nego  se,  barem  što  se  njega  ti¬ 
če,  širi  na  beskonačna  pojedinjena  bića. 

Članak  3 

Da  11  naš  um  spoznaje  nenužne  stvari? 

De  verit.  q.  15  a.  2  ad  3;  Ethic.  6  lect.  1 

U  vezi  s  trećim  pitanjem  postupamo  ovako.  Čini  se  da 
naš  um  nije  kadar  spoznati  nenužne  stvari.  Naime: 

1.  Filozof  u  VI  knjizi  Etike'  kaže  da  um,  mudrost  i  zna¬ 
nje  ne  mogu  postojati  o  nenužnim  nego  samo  u  nužnim 
stvarima. 

2.  Osim  toga:  filozof  u  VI  knjizi  Etike 2  kaže  »da  se  stvari 
što  katkada  jesu  a  katkada  nisu  mjere  vremenom«.  Um 
pak  izdvaja  iz  vremena,  kao  što  izdvaja  i  iz  drugih  materi¬ 
jalnih  stanja.  A  budući  da  je  svojstvo  nenužnih  stvari  ’da 
nekada  jesu  a  nekada  nisu’,  čini  se  da  um  ne  spoznaje  ne¬ 
nužne  stvari. 

ALI  PROTIV  navedenih  razloga  je  to  što  se  svaka  zna¬ 
nost  nalazi  u  umu.  Neka  pak  znanost  postoji  i  o  nenužnim 
bićima,  kao  što  su  ćudoredne  znanosti  što  raspravljaju  o 
ljudskim  činima  podložnima  slobodnoj  volji,  a  također  i 
prirodne  znanosti  što  raspravljaju  o  onom  dijelu  koji  go¬ 
vori  o  stvarima  što  nastaju  i  što  se  raspadaju.  Dakle,  um  je 
kadar  spoznati  nenužne  stvari. 

ODGOVARAM:  Nenužna  bića  možemo  promatrati  na 
dva  načina.  Prvo,  po  tome  što  su  nenužna.  Drugo,  po  tome 
što  se  u  njima  nalazi  nešto  nužnosti.  Ništa,  naime,  nije  ta¬ 
ko  nenužno  da  u  sebi  ne  bi  imalo  i  nešto  nužnoga.  Primje¬ 
rice,  činjenica  da  Sokrat  trči,  zacijelo  je  u  sebi  nešto  nenu¬ 
žno;  no  odnos  trčanja  prema  kretanju  zaista  je  nuždan;  ne¬ 
ophodno  je,  naime,  da  se  Sokrat  kreće  ako  trči. 

Svako  je  pak  nenužno  biće  nenužno  od  strane  materije, 
budući  da  je  nenužno  biće  ono  koje  može  biti  i  ne  biti;  a 
mogućnost  pripada  materiji.  Nužnost  pak  slijedi  smisao 
oblika  (ratio  formae),  budući  da  se  ono  što  slijedi  smisao 
oblika  nužno  u  njemu  i  nalazi.  Materija  je,  međutim,  poče¬ 
lo  pojedinjenja.  Pojam  pak  opće  stvari  (ratio  universalis) 
uzima  se  po  izdvajanju  oblika  iz  pojedinačne  materije.  A 

1  C.  6  n.  1  (Bk  1040b  31):  S.  Th„  lect.  5  n.  1175. 

2  C.  12  n.  13  (Bk  221b  29):  S.  Th„  lect.  20  n.  12 

rečeno  je  gore  (čl.  1)  da  naš  um  po  sebi  i  izravno  spoznaje 
opće  stvari,  a  osjetilo  pojedinačne,  koje  također  neizravno 
na  neki  način  spoznaje  i  um,  kako  je  gore  rečeno  (čl.  1).  Ta¬ 
ko,  dakle,  nenužna  bića,  ukoliko  su  nenužna,  osjetilo  spo¬ 
znaje  izravno,  a  um  neizravno.  Opće,  međutim,  i  nužne  poj¬ 
move  nenužnih  bića  spoznaje  um. 

Ako,  stoga,  promatramo  opće  pojmove  predmeta  znano¬ 
sti,  sve  se  znanosti  bave  nužnim  stvarima.  A  ako  promatra¬ 
mo  same  stvari,  tada  se  neka  znanost  bavi  nužnim  a  neka 
nenužnim  stvarima. 

Time  je  također  dat  odgovor  na  razloge  PROTIV. 

Članak  4 

Da  Ii  naš  um  spoznaje  buduće  stvari? 

Gore  q.  57  a.  3;  2-2  q.  95  a.  1 ;  q.  172  a.  1 ;  Sent.  1  d.  38  a.  5  ad  2; 

2  d.  7  q.  2  a.  2;  De  verit.  q.  8  a.  12;  In  Is.  3;  Cont.  Gent.  3, 154;  De 
maloq.  16  a.  7;  Compend.  theol.  c.  133.  134 

U  vezi  s  četvrtim  pitanjem  postupamo  ovako.  Čini  se  da 
je  naš  um  kadar  spoznavati  buduće  stvari.  Naime: 

1.  Naš  um  dolazi  do  spoznaje  preko  misaonih  izraza  koji 
se  izdvajaju  iz  ove  prilike  i  sada  (hic  et  nunc),  pa  se  tako 
neodređeno  odnose  prema  svakom  vremenu.  No  um  može 
doći  do  spoznaje  sadašnjih  stvari.  Dakle,  on  može  doći  i  do 
spoznaje  budućih  stvari. 

2.  Osim  toga:  kad  se  čovjek  udalji  od  osjetila,  kadar  je 
doći  do  spoznaje  nekih  budućih  stvari,  kako  je  očigledno 
kod  onih  što  spavaju  i  kod  umobolnih.  A  kad  se  čovjek 
udalji  od  osjetila,  postaje  jači  umom.  Dakle,  um  je  sa  svoje 
strane  kadar  doći  do  spoznaje  budućih  stvari. 

3.  Još  nešto:  čovjekova  je  umna  spoznaja  djelotvornija 
od  svake  spoznaje  životinja.  No  ima  nekih  životinja  koje 
imaju  spoznaju  nekih  budućih  stvari,  na  primjer  vraniće 
mnogo  puta  grakanjem  najavljuju  da  će  uskoro  kiša.  Da¬ 
kle,  mnogo  prije  ljudski  um  može  doći  do  spoznaje  budu¬ 
ćih  stvari. 

ALI  PROTIV  navedenih  razloga  u  Propovjedniku  (8,  6-7) 
čitamo:  »Čovjeka  veoma  tereti  nedjelo  njegovo,  jer  on  ne 
zna  što  će  biti;  a  tko  mu  može  kazati  kad  će  što  biti?«. 

ODGOVARAM:  O  spoznaji  budućih  stvari  valja  nam  na¬ 
činiti  razliku  kao  i  kod  spoznaje  nenužnih  stvari  (usp.  čl. 
3).  Naime,  kako  se  buduće  stvari  događaju  u  vremenu,  one 
su  pojedinačne,  a  ljudski  ih  um  može  spoznati  samo  nekim 
promatranjem,  kako  je  prije  rečeno  (čl.  1).  Pojmovi  pak 
budućih  stvari  mogu  biti  sveopći  i  umom  dokučivi,  a  o  nji¬ 
ma  također  može  biti  i  znanost. 

Kad  govorimo  o  spoznaji  budućih  stvari  u  skladu  s  op¬ 
ćim  mišljenjem,  valja  znati  da  buduće  stvari  možemo  spo- 
znavati  na  dva  načina:  prvo,  u  njima  samima;  drugo,  u  nji¬ 
hovim  uzrocima.  Kakve  su  buduće  stvari  u  njima  samima, 
može  znati  samo  Bog.  One  su,  naime,  pred  njim  nazočne  i 
onda  dok  su  u  tijeku  stvari  još  buduće,  ukoliko  se  njegovo 
vječno  promatranje  (aeternus  intuitus)  izdiže  nad  čitavim 
tijekom  vremena,  kako  je  rečeno  gore  (p.  14  čl.  13)  kad  je 
bilo  riječi  o  Božjem  znanju.  —  No  dok  se  buduće  stvari  na¬ 
laze  u  svojim  uzrocima,  i  mi  smo  ih  kadri  spoznati.  I  ako  se 
u  svojim  uzrocima  nalaze  tako  da  iz  njih  nužno  proizlaze, 
možemo  ih  spoznavati  sigurnim  znanjem,  kao  što  astrolog 
ima  predspoznaju  o  budućoj  pomrčini.  A  ako  se  one  nalaze 
u  svojim  uzrocima  tako  da  iz  njih  proizlaze  kao  u  množini, 
onda  ih  možemo  spoznati  nekim  naslućivanjem,  više  ili 
manje  sigurnim,  već  prema  tome  da  li  su  uzroci  više  ili  ma¬ 
nje  okrenuti  prema  učincima. 

Odgovaram  na  razloge:l.  Onaj  razlog  proizlazi 
iz  spoznaje  što  nastaje  po  općim  pojmovima  uzroka,  iz  ko¬ 
jih  se  po  poretku  učinka  prema  uzroku  mogu  spoznati  bu¬ 
duće  stvari. 

2.  Augustin  u  XII  knjizi  Ispovijesti ‘  kaže  da  duša  ima  ne¬ 
ku  sretnu  snagu,  da  je  kadra  po  svojoj  prirodi  doći  do  spo¬ 
znaje  budućih  stvari.  Kad  se,  stoga,  duša  udaljuje  od  tjele¬ 
snih  osjetila,  pa  se  na  neki  način  okreće  samoj  sebi,  posta¬ 
je  dionikom  spoznaje  budućih  stvari.  —  To  bi  mišljenje 
bilo  znanstveno  utemeljeno,  kad  bismo  ustvrdili  da  duša 
dolazi  do  spoznaje  stvari  priricanjem  (per  participati- 
onem)  ideja,  kako  su  tvrdili  platonici,1 2  budući  da  bi  tada 
duša  po  svojoj  prirodi  spoznavala  sveopće  uzroke  svih  uči- 

1  De  Gen.  ad  litt.  1.  12  c.  13:  PL  34,  464. 

2  Vidi  Civil.  1.  6  c.  19. 

naka,  ali  da  bi  joj  tijelo  bilo  zapreka;  kad  se,  stoga,  udalji 
od  tjelesnih  osjetila,  odmah  spoznaje  buduće  stvari. 

No  budući  da  taj  način  spoznavanja  nije  primjeren  pri¬ 
rodi  našega  uma,  nego  mu  je  primjerenije  da  do  spoznaje 
dolazi  preko  osjetila,  stoga  nije  primjereno  niti  prirodi  du¬ 
še  da  do  spoznaje  budućih  stvari  dolazi  onda,  kada  se  uda¬ 
lji  od  osjetila,  nego  ona  radije  do  spoznaje  dolazi  utiskiva¬ 
njem  nekih  viših  duhovnih  i  tjelesnih  uzroka.  Utiskiva¬ 
njem  duhovnih  uzroka,  primjerice  kada  se  po  anđeoskoj 
službi  ljudski  um  prosvijetli  božanskom  snagom,  i  kada  se 
maštovne  predodžbe  usmjere  prema  spoznaji  nekih  budu¬ 
ćih  stvari;  a  također  kada  i  đavolskim  djelovanjem  nastane 
neki  uzbudljivi  poticaj  mašte  prema  spoznaji  nekih  budu¬ 
ćih  stvari,  o  kojima  đavli  već  imaju  spoznaju,  kako  je  prije 
rečeno  (p.  57.  čl.  3).  Te  pak  utiske  duhovnih  uzroka  ljudska 
duša  primjerenije  prima  kada  se  udalji  od  osjetila,  budući 
da  je  time  bliža  duhovnim  supstancijama  i  slobodnija  od 
izvanjskih  smetnji.  —  To  se  također  događa  i  utiskivanjem 
viših  tjelesnih  uzroka.  Očito  je,  naime,  da  viša  tijela  imaju 
utjecaj  na  niža  tijela.  A  budući  da  su  osjetilne  moći  čin  tje¬ 
lesnog  organa,  slijedi  da  se  utjecajem  nebeskih  tijela  na 
neki  način  događaju  promjene  u  mašti.  No  kako  su  nebe¬ 
ska  tijela  istodobno  uzrok  mnogih  budućih  stvari,  u  mašti 
se  pojavljuju  neki  znaci  tih  budućih  stvari.  Te  pak  znakove 
bolje  primaju  noću  oni  što  spavaju,  nego  danju  oni  što  su 
budni.  Filozof,  naime,  u  knjizi  O  snu  i  javi3  kaže  da  »one 
stvari  što  se  javljaju  danju,  prije  nestaju;  zrak  je,  naime, 
noću  miran  zato  što  su  noći  šutljivije.  Te  pak  stvari  u  tijelu 
zbog  sna  uzrokuju  neko  osjetilno  zapažanje,  budući  da  ma¬ 
lene  unutarnje  pokrete  prije  zapažaju  oni  što  spavaju  nego 
oni  što  su  budni.  Ti  pak  pokreti  stvaraju  maštovne  pre¬ 
dodžbe  pomoću  kojih  se  predviđaju  buduće  stvari«. 

3.  Životinje  povrh  mašte  nemaju  neku  moć  koja  bi 
usmjeravala  maštovne  predodžbe,  kao  što  ljudi  imaju  ra¬ 
zum,  pa  zato  mašta  kod  životinja  potpuno  slijedi  utjecaj 
nebeskih  tijela.  Stoga  se  iz  pokreta  tih  životinja  prije  mogu 
spoznati  neke  buduće  stvari,  primjerice  kiša  i  tomu  slično, 
nego  iz  pokreta  ljudi  koji  se  kreću  po  zahtjevu  razuma.  To 
je  razlog  što  Filozof  u  knjizi  O  snu  i  javi  (nav.  mj.)  kaže  da 
3  De  divinat.  c.  2  (Bk  464a  12). 

»neki  veoma  neuki  ljudi  mogu  ponajbolje  predvidjeti  neke 
stvari.  Njihova,  naime,  umna  spoznaja  nije  opterećena  bri¬ 
gama,  već  se  kao  pusta  i  prazna  od  svega  prepušta  vodstvu 
pokretača« . 

članak  2 
(S.  th.  II-II  p.  49) 

Da  11  je  um  dio  razboritosti? 

Gore  q.  48;  Sent.  3  d.  33  q.  3  a.  1  q.  al 

U  vezi  s  drugim  pitanjem  postupamo  ovako.  Čini  se  da 
um  nije  dio  razboritosti.  Naime: 

1.  Kod  bića,  koja  su  međusobno  suprotna,  jedno  biće  ni¬ 
je  dio  drugoga.  A  tvrdi  se  da  je  um  umna  moć  razlučena  od 
razboritosti,  kako  čitamo  u  VI  knjizi  Etike.'  Dakle,  ne  mo¬ 
že  se  tvrditi  da  je  um  dio  razboritosti. 

2.  Osim  toga:  um  se  navodi  među  darovima  Duha  Sveto¬ 
ga,  a  odgovara  vjeri,  kako  smo  prije  kazali  (p.  8  čl.  1.  8). 
Razboritost  je  pak  krepost  različita  od  vjere,  kako  slijedi  iz 
onoga  što  smo  prije  rekli  (p.  4  čl.  8;  I-II  p.  62  čl.  2).  Dakle, 
um  nije  dio  razboritosti. 

3.  K  tome:  razboritost  je  znanje  o  pojedinačnim  predme¬ 
tima  djelovanja,  kako  kaže  Filozof  u  VI  knjizi  Etike.1 2  Um  je 
pak  spoznaja  sveopćih  i  nematerijalnih  stvari,  kako  pro¬ 
izlazi  iz  III  knjige  O  duši.3  Dakle,  um  nije  dio  razboritosti. 

ALI  PROTIV  navedenih  razloga  Tulije4  tvrdi  da  je  »um¬ 
na  spoznaja«  dio  razboritosti,  a  Makrobije5  tvrdi  da  je 
»um«,  što  se  zapravo  svodi  na  isto. 

ODGOVARAM:  Um  se  ovdje  ne  uzima  kao  spoznajna 
moć,  već  kao  nešto  što  unosi  pravu  procjenu  o  jednom 
krajnjem  počelu  koje  se  smatra  po  sebi  poznato,  kao  kada 
kažemo  da  dolazimo  do  spoznaje  prvih  počela  u  dokaziva¬ 
nju.  A  svako  razumsko  izvođenje  zaključaka  polazi  od  ne- 

1  C  3  n.  1  (Bk  1139b  16):  S.  Th„  lect.  3. 

2  C.  7  n.  6  (Bk  1141b  8):  S.  Th„  lect.  7 

3  C.  4  n.  7  (Bk  429b  10):  S.  Th„  lect.  8;  1.  1  c.  5  n.  6  (BK  417b  22):  S.  Th.,  lect. 
12. 

4  Rhet.  1.  1  c.  53, 

5  In  Somn.  Scip.  1.  1  c.  8. 

kih  počela  koja  se  općenito  smatraju  prvima.  Stoga  je  ne¬ 
ophodno  da  razumski  postupak  pode  od  neke  umne  spo¬ 
znaje.  Budući  dakle,  da  je  razboritost  prava  mjera 
predmeta  djelovanja,  nužno  je  da  cijeli  postupak  razbori¬ 
tosti  proiziđe  iz  umne  spoznaje.  I  zbog  toga  se  kaže  da  je 
um  dio  razboritosti. 

Odgovoram  na  razloge:  1.  Pojam  razboritosti 
završava  u  pojedinačnom  predmetu  djelovanja,  kao  u  ne¬ 
kom  svom  zaključku,  na  koji  usmjerava  sveopću  spoznaju, 
kako  iz  prije  rečenoga  proizlazi  (p.  47  čl.  3.  6).  Zaključak 
pak  o  pojedinačnom  predmetu  donosi  se  iz  sveopće  i  poje¬ 
dinačne  rečenice  umovanjem.  Stoga  je  neophodno  da  po¬ 
jam  razboritosti  proiziđe  iz  dvostrukoga  uma.  Prvi  je  onaj 
koji  spoznaje  sveopće  stvari.  To  pak  spada  na  um  što  se  na¬ 
ziva  spoznajna  moć,  budući  da  su  nam  po  prirodi  poznata 
ne  samo  sveopća  spekulativna  počela,  nego  i  ona  praktič¬ 
na,  primjerice:  »Nije  dopušteno  nikomu  nanijeti  zlo«,  kako 
iz  prije  rečenoga  proizlazi  (p.  47  čl.  6).  —  Drugi  je  pak  um 
onaj  koji  je,  kako  se  kaže  u  VI  knjizi  Etike,6  spoznajna  moć 
»krajnosti«,  to  jest  nekog  pojedinačnog  i  nenužnog  pred¬ 
meta  djelovanja,  odnosno  manje  rečenice,  koja  ima  biti 
pojedinačna  u  logičkom  zaključivanju  razboritosti,  kako  je 
već  rečeno.  To  pak  prvo  pojedinačno  neka  je  pojedinačna 
svrha,  kako  se  ondje  govori.  Stoga  je  um,  što  se  naziva  di¬ 
jelom  razboritosti,  jedna  ispravna  procjena  neke  pojedi¬ 
načne  svrhe. 

2.  Um,  što  se  naziva  darom  Duha  Svetoga,  na  neki  je  na¬ 
čin  oštroumno  promatranje  božanskih  stvari,  kako  iz  prije 
rečenoga  proizlazi  (p.  8  čl.  1).  Na  drugi  se,  međutim,  način 
tvrdi  da  je  um  dio  razboritosti,  kako  smo  već  rekli. 

3.  Pravilna  se  procjena  pojedinačne  svrhe  naziva  i  »um¬ 
nom«,  ukoliko  je  ona  počelo  neke  stvari,  ali  i  »osjetilom«, 
ukoliko  je  pojedinačna.  Upravo  to  govori  Filozof  u  VI  knji¬ 
zi  Etike:  »O  ovima«,  to  jest  pojedinačnim  predmetima, 
»moramo  imati  osjetilnu  spoznaju,  ovdje  pak  umnu«.  Tu, 
međutim,  tvrdnju  ne  treba  protegnuti  na  pojedinačno  osje¬ 
tilo  kojim  spoznajemo  vlastite  osjetilne  predmete,  nego  na 
unutarnje  osjetilo  kojim  donosimo  sud  o  pojedinačnom 
predmetu. 

6  C.  11  n.  4  (Bk  1143b  2):  S.  Th.,  lect.  9. 

Članak  5 
(S.  th.  II-II  p.  49) 

Da  li  je  razum  dio  razboritosti? 

Gore  q.  48 

U  vezi  s  petim  pitanjem  postupamo  ovako.  Čini  se  da  ra¬ 
zum  nije  dio  razboritosti.  Naime: 

1.  Subjekt  akcidencije  nije  neki  njezin  dio.  A  razboritost 
se  nalazi  u  razumu  kao  u  subjektu,  kako  kaže  Filozof  u  IV 
knjizi  Etike  ( nav.  mj.  bilj.  2).  Dakle,  razum  nije  dio  razbori¬ 
tosti. 

2.  Osim  toga:  ono  što  je  zajedničko  mnogim  stvarima,  ne 
može  biti  dio  neke  od  njih;  ili  ako  to  jeste,  mora  biti  dio 
one  stvari  kojoj  ponajbolje  odgovara.  A  razum  je  nužan  u 
svim  umnim  krepostima,  a  posebice  u  mudrosti  i  znanju, 
koje  se  služe  dokaznim  razumom  (ratio  demonstrativa). 
Dakle,  razum  nije  dio  razboritosti. 

3.  Još  nešto:  razum  se  ne  razlikuje  od  uma  po  biti  moći, 
kako  smo  već  prije  rekli  (I  p.  79  čl.  8).  Kad  bi,  dakle,  um 
bio  dio  razboritosti,  suvišno  bi  bilo  pridavati  razum. 

ALI  PROTIV  navedenih  razloga  je  to  što  Makrobije  (nav. 
mj.  bilj.  14),  prema  Plotinovu  mišljenju,  ubraja  razum  me¬ 
đu  dijelove  razboritosti. 

ODGOVARAM:  Filozof  u  VI  knjizi  Etike  kaže  da  je  »djelo 
razborita  čovjeka  nekoga  pravilno  savjetovati«.  Savjetova¬ 
nje  (consilium)  pak  znači  nekakvo  istraživanje  što  polazi 
od  nekih  stvari,  a  zatim  prelazi  na  druge.  To  je,  međutim, 
djelo  razuma.  Stoga  je  za  razborita  čovjeka  nužno  da  bude 
dobro  osposobljen  u  zaključivanju  (bene  ratiocinativus).  A 
budući  da  se  stvari,  koje  se  zahtijevaju  da  bi  razboritost  bi¬ 
la  savršena,  nazivaju  nužnim  stvarima  i  gotovo  sastavnim 
dijelovima  razboritosti,  razum  valja  ubrojiti  među  dijelove 
razboritosti. 

Odgovaram  na  razloge:  1.  Ovdje  nije  riječ  o  ra¬ 
zumu  kao  o  razumskoj  moći,  nego  o  njegovoj  ispravnoj 
upotrebi. 

2.  Razum  dobija  sigurnost  od  uma,  a  razumska  nužnost 

dolazi  zbog  nedostatnosti  uma.  Ona,  naime,  bića  kod  kojih 
u  potpunosti  vlada  umna  moć,  ne  trebaju  razum,  već  svo¬ 
jim  jednostavnim  gledanjem  dolaze  do  spoznaje  istine, 
primjerice  Bog  i  anđeli.  Pojedinačna  pak  djelatna  bića,  ko¬ 
jima  upravlja  razboritost,  uglavnom  odstupaju  od  stanja 
predmeta  umne  spoznaje,  i  to  tim  prije  što  su  nesigurnija  i 
neodređenija.  Premda  su,  naime,  stvari  što  spadaju  na  um¬ 
jetnost  pojedinačne,  one  su  ipak  određenije  i  sigurnije. 
Stoga  u  mnogima  od  njih  ne  postoji  savjetovanje,  i  to  zbog 
njihove  sigurnosti,  kako  kaže  Filozof  u  III  knjizi  Etike.  Za¬ 
to,  premda  je  kod  nekih  drugih  umnih  kreposti  sigurniji 
razum  od  razboritosti,  ipak  se  za  razboritost  ponajviše  tra¬ 
ži  da  čovjek  bude  dobro  osposobljen  u  zaključivanju,  kako 
bi  mogao  ispravno  primijeniti  sveopća  načela  na  pojedi¬ 
načne  stvari,  koje  su  različite  i  nesigurne. 

3.  Premda  um  i  razum  nisu  različite  moći,  ipak  ime  dobi- 
jaju  po  različitim  zbiljama:  um  se,  naime,  naziva  po  unu¬ 
tarnjem  prodiranju  istine,  a  razum  po  istraživanju  i  misa¬ 
onom  zaključivanju.  Stoga  su  i  jedan  i  drugi  dio  razborito¬ 
sti,  kako  smo  prije  kazali  (ovdje  i  u  čl.  2). 


4.  VOLJA  I  SLOBODA  VOLJE 


PITANJE  82 
(S.  th.  I) 

O  VOLJI 

Nadalje,  valja  raspravljati  o  volji. 

U  vezi  s  ovom  temom  odgovorit  ćemo  na  pet  pitanja: 

1.  Da  li  volja  teži  za  nekim  predmetom  iz  nužnosti? 

2.  Da  li  volja  teži  za  svim  stvarima  iz  nužnosti? 

3.  Da  li  je  volja  odličnija  moć  od  uma? 

4.  Da  li  volja  pokreće  um? 

5.  Da  li  u  volji  postoji  razlika  između  sklonosti  na  gnjev  i 
sklonosti  prema  žudnji? 

Članak  1 

Da  li  volja  teži  za  nekim  predmetom  iz  nužnosti? 

1  —  2  q.  10  a.  I ;  Sent.  2  d.  25  a.  2; 

De  verit.  q.  22  a.  5;  De  maloq.  6 

U  vezi  s  prvim  pitanjem  postupamo  ovako.  Čini  se  da  vo¬ 
lja  ne  teži  za  nekim  predmetom  iz  nužnosti.  Naime: 

1.  Augustin  u  V  knjizi  O  Božjoj  državi 1  kaže:  ako  je  neka 
stvar  nužna,  onda  više  nije  dobrovoljna.  A  sve  je  ono  za 
čim  volja  teži  dobrovoljno.  Dakle,  niti  za  jednim  predme¬ 
tom,  za  kojim  volja  teži,  ne  teži  iz  nužnosti. 

2.  Osim  toga:  razumske  moći,  prema  Filozofovu  mišlje¬ 
nju,2  imaju  za  predmet  međusobno  suprotne  stvari.  A  volja 
je  razumska  moć,  budući  da  se  ona  nalazi  u  razumu,  kako 
također  kaže  Filozof  u  III  knjizi  O  duši.3  Dakle,  predmet 

1  C.  10:  PL  41,  152. 

2  Metaphys.  8  c.  2  n.  2  (Bk  1046b  5):  S.  Th.,  1.  9  lect.  2  n.  1789. 

3  C.  9  n.  3  (Bk  432b  5):  S.  Th.,  leci.  14  n.  802. 

volje  jesu  stvari  međusobno  suprotne.  Dosljedno  tomu,  ni¬ 
ti  na  jednu  stvar  volja  nije  upućena  iz  nužnosti. 

3.  K  tome:  snagom  volje  mi  smo  gospodari  svojih  čina. 
No  nismo  gospodari  onoga  što  postoji  iz  nužnosti.  Dakle, 
voljni  čin  ne  može  postojati  iz  nužnosti. 

ALI  PROTIV  navedenih  razloga  Augustin  u  XIII  knjizi  O 
Trojstvu 4  kaže  da  »svi  ljudi  samo  jednom  voljom  teže  za 
blaženstvom«.  A  kad  ono  ne  bi  bilo  nužno  već  nenužno,  on¬ 
da  bi  barem  u  nekolicini  ljudi  ono  nedostajalo  (po  iznim¬ 
ci).  Dakle,  postoji  nešto  za  čim  volja  nužno  teži. 

ODGOVARAM:  Pojam  nužnosti  ima  više  značenja.  »Nu¬ 
žno«  je,  naime,  »ono  što  ne  može  ne  biti«.  Prvo,  ta  se  činje¬ 
nica  za  neku  stvar  može  obistiniti  snagom  jednog  unutar¬ 
njeg  počela:  bilo  materijalnog,  kao  kada  kažemo  da  se  sva¬ 
ka  supstancija,  sastavljena  od  suprotnih  sastavnih  dijelo¬ 
va,  neophodno  raspada;  bilo  formalnog,  kao  kada  kažemo 
da  je  nužno  da  trokut  ima  tri  kuta  jednaka  dvama  pravi¬ 
ma.  I  to  je  prirodna  i  bezuvjetna  nužnost.  —  Drugo,  neka 
stvar  ne  može  ne  biti  po  nečem  izvanjskom,  a  to  je  ili  svrha 
ili  proizvodni  uzrok.  Obzirom  na  svrhu,  kada  netko  bez  te 
određene  stvari  ne  može  postići  neki  cilj,  ili  kada  ga  ne 
može  postići  na  zadovoljavajući  način;  tako  se  kaže  da  je 
hrana  nužna  za  život,  a  konj  za  putovanje.  Ta  se  pak  naziva 
»nužnost  svrhe«  (necessitas  finiš),  a  katkada  se  naziva  i 
»korisnost«  (utilitas).  —  Obzirom  na  djelatni  uzrok,  nu¬ 
žnost  postoji  onda  kada  djelatnik  vrši  toliku  prinudu  da 
nije  moguće  učiniti  protivno.  Ta  se  pak  naziva  »Nužnost 
prinude«. 

Ova  se,  dakle,  nužnost  prinude  sasvim  protivi  volji.  Na¬ 
ime,  nasilnim  nazivamo  sve  što  se  protivi  sklonosti  neke 
stvari.  A  gibanje  je  volje  prema  nekom  predmetu  neka  vr¬ 
sta  sklonosti.  Kao  što,  stoga,  kažemo  da  je  nešto  prirodno 
kada  je  u  skladu  s  prirodnom  sklonošću,  tako  kažemo  da 
je  dobrovoljno  sve  što  je  u  skladu  s  voljnom  sklonošću. 
Dosljedno,  kao  što  je  nemoguće  da  neka  stvar  bude  isto¬ 
dobno  nasilna  i  prirodna,  tako  je  nemoguće  da  ona  bude  u 
punom  smislu  prinuđena  ili  prisiljena,  a  istodobno  dobro¬ 
voljna. 

Međutim,  nužnost  se  svrhe  ne  protivi  volji  kada  je  svrhu 
4  C.  4:  PL  42,  1018. 

moguće  postići  samo  na  jedan  način:  tako  iz  opredjeljenja 
da  prijeđe  more,  u  čovjekovoj  volji  nastaje  nužnost  da  želi 
lađu. 

Jednako  se  tako  ni  prirodna  nužnost  ne  protivi  volji.  Da¬ 
pače,  kao  što  um  nužno  pristaje  uz  prva  počela,  neophod¬ 
no  je  da  i  volja  nužno  pristaje  uz  posljednju  svrhu  koja  je 
blaženstvo;  svrha  se,  naime,  u  iskustvenom  redu  odnosi 
kao  počelo  u  spekulativnom  redu,  kako  kaže  Aristotel  u  II 
knjizi  Fizike .5  Neophodno  je,  naime,  da  temelj  i  počelo  sve¬ 
ga  što  se  pripisuje  nekoj  stvari  bude  ono  što  joj  pripada  na 
prirodni  i  nepromjenjivi  način:  budući  da  je  priroda  prvot¬ 
no  u  svakom  biću,  a  svako  kretanje  polazi  od  nečeg  nepo¬ 
krenutoga. 

Odgovaram  na  razloge:  1.  Augustinova  se  mi¬ 
sao  odnosi  na  ono  što  je  nužno  po  nužnosti  prinude.  Pri¬ 
rodna  nužnost,  naprotiv,  »ne  oduzima  volji  slobodu«,  kako 
on  kaže  u  istoj  knjizi  (nav.  mj.  bilj.  1). 

2.  Kad  volja  nešto  po  prirodi  želi,  onda  više  odgovara 
umu  prirodnih  načela  nego  razumu,  koji  kao  predmet  ima 
suprotne  stvari.  Stoga  je  s  te  točke  motrišta  ona  više  umna 
nego  razumska  moć. 

3.  Mi  smo  gospodari  svojih  čina  ukoliko  smo  kadri  iza¬ 
brati  ovu  ili  onu  stvar.  A  predmet  izbora  nije  svrha,  nego 
»sredstva  što  vode  do  svrhe«,  kako  kaže  Aristotel  u  III 
knjizi  Etike  *  Stoga  težnja  za  posljednjom  svrhom  ne  ulazi 
medu  stvari  kojima  smo  kadri  gospodariti. 

Članak  2 

Da  Ii  volja  teži  za  svim  stvarima  iz  nužnosti? 

1  — 2  q.  10  a.  2;  Sent.  2  d.  25  a.  2;  De  verit.  q.  22  a.  6; 

De  malo  q.  3  a.  3;  q.  6;  Periherm.  1  lect.  14 

U  vezi  s  drugim  pitanjem  postupamo  ovako.  Čini  se  da 
volja  teži  za  svim  stvarima  iz  nužnosti.  Naime: 

1.  Dionizije  u  IV  knjizi  O  božanskim  imenima  1  tvrdi  da 

5  C.  9  n.  3  (Bk  200a  21):  S.  Th„  lect.  15  n.  5. 

6  C.  3  n.9(Bk  1 11  lb  26):  c.  5  n.  1  (Bk  1113a  15):  S.  Th.,  lect.  5  n.  446;  lect.  10 

n.  488. 

1  §  32:  PG  3,  732;  S.  Th„  lect.  22 

se  »zlo  događa  mimo  volje«.  Dakle,  volja  nužno  teži  prema 
dobru  što  joj  je  predočeno. 

2.  Osim  toga:  predmet  se  odnosi  prema  volji  kao  pokre¬ 
tač  prema  subjektu  što  se  kreće.  A  djelatnost  pokretača 
nužno  slijedi  kretanje  subjekta  što  se  kreće.  Dakle,  čini  se 
da  voljeni  predmet  pokreće  volju  iz  nužnosti. 

3.  K  tome:  kao  što  je  stvar  koju  osjetilo  spoznaje  pred¬ 
met  osjetilne  težnje,  tako  je  stvar  koju  um  spoznaje  pred¬ 
met  umne  težnje,  a  ona  se  naziva  volja.  No  predmet,  što  su 
ga  spoznala  osjetila,  nužno  pokreće  osjetilnu  težnju.  Augu- 
stin,  naime,  u  knjizi  Doslovno  tumačenje  Knjige  postan¬ 
ka  2  kaže  da  »niže  živo  biće  pokreću  one  stvari  što  ih  je  ono 
vidjelo«.  Dakle,  čini  se  da  stvari,  što  ih  je  spoznao  um,  po¬ 
kreću  volju  iz  nužnosti. 

ALI  PROTIV  navedenih  razloga  Augustin3  naučava  da  je 
»volja  ono  po  čemu  čovjek  griješi  ili  pravedno  živi«,  pa  su 
stoga  suprotne  stvari  predmet  volje.  Dakle,  volja  ne  teži  za 
svim  stvarima  iz  nužnosti. 

ODGOVARAM:  Volja  ne  teži  iz  nužnosti  za  svim  stvari¬ 
ma.  Da  bismo  to  dokazali,  trebamo  imati  na  umu  —  a  ma¬ 
lo  prije  smo  to  već  protumačili  (čl.  1)  —  da  volja  po  prirodi 

1  iz  nužnosti  pristaje  uz  posljednju  svrhu  kao  što  čini  i  um 
kad  je  riječ  o  prvim  počelima.  Postoje,  međutim,  istine  ko¬ 
je  nemaju  neku  nužnu  povezanost  s  prvim  počelima:  prim¬ 
jerice,  nenužne  rečenice  kojih  poticanje  ne  vodi  poricanju 
prvih  počela.  Takvima  um  ne  daje  nužno  svoj  pristanak. 
Druge  su,  naprotiv,  rečenice  nužne  stoga  što  imaju  nužnu 
povezanost  s  prvim  počelima:  primjerice,  takvi  su  očevidni 
zaključci  kojih  poticanje  vodi  poricanju  prvih  počela.  Ovi¬ 
ma  um  nužno  daje  svoj  pristanak,  čim  je  po  izvedenim  do¬ 
kazima  spoznao  njihovu  nužnu  povezanost  s  počelima.  No 
um  ne  daje  nužno  spomenuti  pristanak  prije  nego  li  je  ra¬ 
suđivanjem  došao  do  spoznaje  o  takvoj  povezanosti. 

Nešto  se  slično  obistinjuje  i  od  strane  volje.  Postoje,  na¬ 
ime,  neka  pojedinačna  dobra,  koja  nisu  nužno  povezana  s 
blaženstvom,  budući  da  bez  njih  čovjek  može  biti  jednako 
blažen,  pa  volja  ne  pristaje  uz  njih  iz  nužnosti.  Postoje,  na¬ 
protiv,  i  ona  dobra,  koja  su  nužno  povezana  s  blaženstvom, 

2  L.  9  c.  14:  PL  34,  402. 

3  Retract.  1.  1  c.  9:  PL  32,  5%;  cf.  De  civ.  Dei  1.  5  c.  10.  PL  41,  152. 

a  to  su  ona  po  kojima  se  čovjek  sjedinjuje  s  Bogom,  u  ko¬ 
jem  jedino  postoji  pravo  blaženstvo.  No  prije  nego  li  se  nu¬ 
žnost  takve  povezanosti  dokaže  sigurnošću  božanskog  gle¬ 
danja  (per  certitudinem  divinae  visionis),  volja  ne  pristaje 
nužno  uz  Boga  i  Božje  stvari.  Naprotiv,  volja  onoga,  koji 
gleda  Boga  po  biti,  nužno  pristaje  uz  Boga,  kao  što  i  sada 
nužno  želimo  biti  blaženi.  Dakle,  očevidno  je  da  volja  ne 
teži  nužno  za  svim  stvarima. 

Odgovaram  na  razloge:  1.  Volja  ne  može  težiti 
za  nekom  stvari  drukčije,  već  samo  pod  vidom  dobra.  No 
kao  što  postoji  mnogostrukost  dobara,  ona  nije  nužno 
određena  na  samo  jedno  od  njih. 

2.  Pokretač  nužno  uzrokuje  kretanje  u  pokrenutome  su¬ 
bjektu  samo  onda,  kada  snaga  pokretača  nadvisuje  pokre¬ 
nuti  subjekt  tako  da  je  čitava  njegova  sposobnost  potčinje- 
na  pokretaču.  A  budući  da  se  sposobnost  volje  proteže  na 
sveopće  i  savršeno  dobro,  nikada  čitava  njezina  sposob¬ 
nost  ne  može  biti  potčinjena  nekom  pojedinačnom  dobru. 
Stoga  to  dobro  ne  pokreće  volju  iz  nužnosti. 

3.  Osjetilne  moći  nemaju,  poput  razuma,  sposobnost  su¬ 
čeljavanja  različitih  predmeta,  nego  se  ograničavaju  na 
prihvaćanje  jednog  pojedinačnog  predmeta.  Stoga  se  um¬ 
na  težnja,  to  jest  volja,  može  pokretati  na  osnovi  toga  pri¬ 
hvaćanja.  Razum,  naprotiv,  ima  sposobnost  sučeljavanja 
različitih  predmeta;  i  na  taj  način  ti  različiti  predmeti  mo¬ 
gu  pokrenuti  umnu  težnju,  to  jest  volju,  ali  ne  nužno  i  ne 
jednom  stvari. 


Članak  3 

Da  li  je  volja  odličnija  moć  od  uma? 

A.  seq.  ad  1 ;  2-2  q.  23  a.  6  ad  1 ;  Sent.  2  d.  25  a.  2  ad  4; 

3  d.  27  q.  1  a.  4;  De  verit.  q.  22  a.  11;  Cont.  Gent.  3,  26; 

De  virtut.  q.  2  a.  3  ad  12.  13 

U  vezi  s  trećim  pitanjem  postupamo  ovako.  Čini  se  da  je 
volja  odličnija  moć  od  uma.  Naime: 

1.  Dobro  i  svrha  predmet  su  volje.  A  svrha  je  prva  i  najo- 
dličnija  među  uzrocima.  Dakle,  volja  je  prva  i  najodličnija 
među  moćima. 

2.  Osim  toga:  vidimo  da  se  prirodne  stvari  kreću  od  nesa- 
vršenstva  prema  savršenstvu.  Ista  se  stvar  zbiva  i  u  moći¬ 
ma  duše,  budući  da  od  osjetila  dolazi  do  uma,  koji  je  odlič- 
niji.  A  prirodni  se  tijek  kreće  od  umnog  do  voljnog  čina. 
Dakle,  volja  je  savršenija  i  odličnija  moć  od  uma. 

3.  K  tome:  običajne  se  navike  (habitus)  odnose  prema 
moćima  kao  neko  savršenstvo  prema  stvarima  što  ga  usa¬ 
vršavaju.  A  običajna  navika  što  usavršava  volju,  to  jest  lju¬ 
bav,  odličnija  je  od  onih  običajnih  navika  što  usavršavaju 
um.  Apostol,  naime,  u  Prvoj  poslanici  Korinćanima  (13,  2) 
govori:  »Kad  bih  znao  sve  tajne  i  kad  bih  imao  puninu  vje¬ 
re. ..  a  ljubavi  ne  bih  imao,  bio  bih  ništa«.  Dakle,  volja  je 
odličnija  moć  od  uma. 

ALI  PROTIV  navedenih  razloga  Filozof  u  X  knjizi  Etike 1 
kaže  da  je  um  najodličnija  moć  duše. 

ODGOVARAM:  Uzvišenost  jedne  stvari  u  odnosu  na  dru¬ 
gu  može  se  promatrati  na  dva  načina:  ili  »bezuvjetno« 
(simpliciter)  ili  »s  nekog  gledišta«  (secundum  quid).  Jedna 
je  pak  stvar  ono  što  jeste  bezuvjetno  onda,  kada  je  takva 
sama  po  sebi;  naprotiv,  stvar  je  ono  što  jeste  s  nekog  gledi¬ 
šta  onda,  kada  je  takva  po  odnosu  prema  nekoj  drugoj 
stvari.  —  A  ako  um  i  volju  promatramo  u  njima  samima, 
onda  proizlazi  da  je  odličniji  um.  A  to  je  očigledno  po 
usporedbi  predmeta  međusobno.  Naime,  predmet  je  uma 
jednostavniji  i  bezuvjetniji  (simplicius  et  magis  absolutus) 
nego  predmet  volje,  budući  da  je  predmet  uma  sam  pojam 
željenog  dobra,  a  predmet  volje  željeno  dobro  čiji  se  po¬ 
jam  već  nalazi  u  umu.  A  štogod  je  predmet  jednostavniji  i 
izdvojeniji,  tim  je  odličniji  i  viši  u  samome  sebi.  Stoga  je 
predmet  uma  odličniji  od  predmeta  volje.  I  kao  što  vlastiti 
pojam  jedne  moći  određuje  njezin  odnos  prema  predmetu, 
slijedi  da  je  u  bezuvjetnom  i  jednostavnom  smislu  um  viši 
i  odličniji  od  volje. 

No  ako  (te  dvije  sposobnosti)  promatramo  s  nekog  gledi¬ 
šta  i  po  usporedbi  prema  drugomu,  onda  je  volja  katkada 
viša  od  uma,  i  to  zbog  toga  što  se  predmet  volje  nalazi  u 
odličnijoj  stvari  nego  predmet  umne  spoznaje.  Primjerice, 
kažemo  da  je  sluh  s  neke  točke  motrišta  odličniji  od  vida, 
jer  je  stvar  kojoj  pripada  zvuk  odličnija  od  stvari  kojoj  pri- 
1  C.  7  n.  2  (Bk  1177a  20):  S  Th„  lect.  10  n.  1230. 

pada  boja,  premda  je  boja  odličnija  i  bezuvjetnija  od  zvu¬ 
ka.  A  kao  što  je  već  bilo  rečeno  (p.  16  čl.  1;  p.  27  čl.  4),  um¬ 
no  se  spoznavanje  ostvaruje  time  što  se  misaoni  izraz  spo¬ 
znate  stvari  nađe  u  subjektu  spoznaje;  čin  se  pak  volje 
ostvaruje  po  tome  što  volja  teži  prema  stvari  kakva  je  ona 
u  svojoj  zbilji.  Stoga  Filozof  u  VI  knjizi  Metafizike 2  kaže 
da  se  »dobro  i  zlo«,  kao  predmet  volje,  »nalaze  u  stvarima; 
dok  se  istina  i  laž«,  kao  predmet  uma,  »nalaze  u  pameti«. 
Kad  je,  dakle,  stvar  u  kojoj  se  nalazi  dobro,  odličnija  od 
same  duše,  u  kojoj  se  nalazi  njezin  misaoni  izraz,  tada  je 
volja  odličnija  od  uma  upravo  u  odnosu  prema  toj  stvari. 
Kad  je,  naprotiv,  stvar  u  kojoj  se  nalazi  dobro,  ispod  odlič- 
nosti  duše,  tada  je  u  odnosu  prema  toj  stvari  um  odličniji 
od  volje.  Ljubav  prema  Bogu  vrijedi,  stoga,  više  od  spozna¬ 
je  Boga;  naprotiv,  spoznaja  prirodnih  stvari  je  bolja  od  lju¬ 
bavi  prema  njima.  Jednostavno  govoreći,  um  je  odličniji 
od  volje. 

Odgovaram  na  r  a  z  1  o  g  e:  1 .  Pojam  uzroka  uzima 
se  po  usporedbi  stvari  međusobno,  i  po  toj  usporedbi  do¬ 
bro  je  glavnije;  istina,  međutim,  ima  bezuvjetnije  značenje 

1  obuhvaća  sam  pojam  dobra.  Stoga  je  i  dobro  neka  istina. 
S  druge  strane,  i  sama  istina  je  neko  dobro,  kao  što  je  um 
neka  zbilja,  a  istina  njegova  svrha.  Među  ostalim  pak  svr¬ 
hama,  ta  je  svrha  najodličnija,  kao  što  je  to  i  um  medu 
ostalim  moćima. 

2.  Nesavršenije  su  one  stvari,  koje  imaju  prvenstvo  u  re¬ 
du  nastajanja  i  vremena,  budući  da  u  jednom  te  istom  su¬ 
bjektu  mogućnost  vremenski  dolazi  prije  čina,  a  nesavrše¬ 
nost  prije  savršenstva.  Naprotiv,  savršenije  su  one  stvari, 
koje  imaju  jedno  bezuvjetno  prvenstvo  i  koje  dolaze  prije  i 
po  prirodnom  redu;  na  taj,  naime,  način  čin  dolazi  prije 
mogućnosti.  Tako  um  dolazi  prije  volje,  kao  što  pokretač 
dolazi  prije  onoga  koji  je  pokrenut,  i  ono  što  je  djelatno 
prije  onoga  što  je  trpno:  naime,  samo  spoznato  dobro  po¬ 
kreće  volju. 

3.  Onaj  razlog  proizlazi  iz  volje  ukoliko  je  ona  usmjerena 
prema  jednom  predmetu  koji  je  viši  od  duše.  Naime,  snaga 
ljubavi  je  ona  po  kojoj  ljubimo  Boga. 

2  V  c.  4  n.  1  (Bk  1027b  25):  S.  Th.,  1.  6  lect.  4  n.  1230 

Članak  4 

Da  11  volja  pokreće  um? 

1  —  2  q.  9  a.  1 ;  De  verit.  q.  22  a.  12;  Cont.  Gent.  2,  26;  De  malo  q.  6 

U  vezi  s  četvrtim  pitanjem  postupamo  ovako,  čini  se  da 
volja  ne  pokreće  um.  Naime: 

1.  Pokretač  je  uvijek  odličniji  i  dolazi  prije  onoga  koji  je 
pokrenut,  budući  da  je  pokretač  djelatnik,  a  »djelatnik  je 
odličniji  od  onoga  koji  trpi«,  kako  govore  Augustin  u  XII 
knjizi  O  doslovnom  tumačenju  Knjige  postanka  1  i  Filozof 
u  III  knjizi  O  duši2.  No  već  smo  vidjeli  da  um  dolazi  prije  i 
da  je  odličniji  od  volje.  Dakle,  volja  ne  pokreće  um. 

2.  Osim  toga:  pokretač  se  ne  pokreće  od  strane  pokrenu¬ 
toga  subjekta,  osim  možda  nuzgredno.  A  um  pokreće  vo¬ 
lju,  budući  da  je  predmet  težnje,  što  ga  je  um  spoznao,  po¬ 
kretač,  a  ne  ono  što  je  pokrenuto,  dok  je  težnja  jedan  po¬ 
krenuti  pokretač.  Dakle,  volja  ne  pokreće  um. 

3.  K  tome:  ništa  ne  možemo  poželjeti  ako  prije  nismo 
spoznali.  Ako  dakle  volja,  želeći  nešto  spoznati,  pokreće 
prema  umnoj  spoznaji,  nužno  je  da  takvu  želju  prije  pokre¬ 
ne  jedna  druga  spoznaja,  a  tu  spoznaju  opet  jedno  drugo 
htijenje,  i  tako  u  beskonačnost;  a  to  je  nemoguće.  Dakle, 
volja  ne  pokreće  um. 

ALI  PROTIV  navedenih  razloga  Ivan  Damascenski  prim¬ 
jećuje3  da  »u  nama  postoji  moć  da  naučimo  ili  da  ne  nauči¬ 
mo  neko  umijeće«.  U  nama,  naime,  snagom  volje  postoji 
jedna  određena  moć,  a  umijeća  svladavamo  posredstvom 
uma.  Dakle,  volja  pokreće  um. 

ODGOVARAM:  Neka  stvar  može  biti  uzrok  gibanja  na 
dva  načina.  Prvo,  pod  vidom  svrhe,  kao  kada  se  kaže  da 
svrha  pokreće  proizvodni  uzrok.  I  na  taj  način  um  pokreće 
volju,  budući  da  je  spoznato  dobro  predmet  volje  te  je  po¬ 
kreće  kao  njezina  svrha. 

Drugo,  neka  stvar  može  biti  uzrok  gibanja  pod  vidom 
djelatnog  uzroka,  kao  kada  onaj  koji  mijenja  pokreće  ono- 

1  C.  16:  PL  34,  467. 

2  C.  5  n.  2  (Bk  430a  18):  S.  Th„  lect.  10  n.  730. 

3  De  fide  orth.  1.  2  c.  26:  PG  94,  960. 

ga  koji  se  mijenja,  i  ono  što  gura  pokreće  stvar  koja  je  gur¬ 
nuta.  I  na  taj  način  volja  pokreće  um  i  sve  moći  duše,  kako 
kaže  Anselmo4  u  knjizi  O  prispodobama  (De  similitudini- 
bus).  Razlog  je  tomu  što  u  nizu  djelatnih  i  međusobno 
usklađenih  moći,  ona  moć  koja  je  usmjerena  na  sveopću 
svrhu,  pokreće  druge  moći  koje  su  usmjerene  na  pojedi¬ 
načne  svrhe.  Ta  je  činjenica  očigledna  kako  na  prirodnom 
tako  i  na  političkom  području.  Naime,  nebo  koje  djeluje  u 
svrhu  općeg  očuvanja  tijela  što  nastaju  i  što  se  raspadaju, 
pokreće  sva  niža  tijela,  od  kojih  svako  djeluje  s  ciljem  oču¬ 
vanja  svoje  vrste  kao  i  vrste  svakog  pojedinog  bića.  Isto  ta¬ 
ko  kralj,  koji  nastoji  oko  općeg  dobra  cijeloga  kraljevstva, 
svojom  odredbom  pokreće  različite  poglavare  u  gradovima 
da  se  brinu  oko  uprave  pojedinih  gradova.  A  predmet  je 
volje  dobro  i  svrha  u  njihovoj  sveopćenitosti.  Svaka  je  pak 
moć  usmjerena  prema  nekom  pojedinačnom  dobru  koje  je 
s  njom  sumjemo;  vid  je,  primjerice,  usmjeren  na  primanje 
utisaka  boje,  a  um  na  spoznaju  istine.  Stoga  volja,  kao  dje¬ 
latni  uzrok,  pokreće  sve  moći  duše  prema  njihovim  zbilja¬ 
ma,  osim  prirodnih  moći  vegetativnog  života  koje  nisu 
podložne  našoj  volji. 

Odgovaram  na  razioge:l.Um  možemo  proma¬ 
trati  pod  dvije  točke  motrišta:  prvo,  ukoliko  spoznaje  sve¬ 
opći  bitak  i  istinu;  drugo,  ukoliko  je  pojedinačno  bivstvo. i 
pojedinačna  moć  koja  ima  svoju  određenu  zbilju.  Isto  tako 
i  volju  možemo  promatrati  pod  dvije  točke  motrišta:  prvo, 
pod  vidom  sveopćenitosti  njezina  predmeta,  ukoliko  je,  na¬ 
ime,  njezin  predmet  sveopće  dobro;  drugo,  ukoliko  je  neka 
određena  moć  duše  koja  ima  jednu  određenu  zbilju.  — 
Ako  sada  um  i  volju  usporedimo  po  sveopćenitosti  pred¬ 
meta  jedne  i  druge  moći,  onda  je  već  prije  dokazano  (čl.  3) 
da  je  um,  bezuvjetno  govoreći,  viši  i  odličniji  od  volje.  — 
Ako,  naprotiv,  promatramo  umnu  spoznaju  po  sveopćeni¬ 
tosti  njezina  predmeta,  a  volju  po  tome  što  je  jedna  odre¬ 
đena  moć,  tada  je  opet  um  odličniji  i  dolazi  prije  volje.  Na¬ 
ime,  sama  volja,  njezina  zbilja  i  njezin  predmet,  ulaze  u  po¬ 
jam  bitka  i  istine,  koji  opet  sa  svoje  strane  oblikuje 
predmet  umne  spoznaje.  Stoga  um  spoznaje  volju,  njezinu 
zbilju  i  njezin  predmet,  kao  što  spoznaje  sve  druge  pojedi- 
4  C.  2:  PL  159,  605. 

nosti  što  se  mogu  spoznati,  kao  što  su  kamen  ili  drvo,  a  ko¬ 
je  potpadaju  pod  sveopće  pojmove  bitka  i  istine.  —  No  ako 
volju  promatramo  po  sveopćenitosti  njezina  predmeta,  ko¬ 
ji  je  dobro,  a  um,  naprotiv,  promatramo  ukoliko  je  pojedi¬ 
načni  bitak  i  jedna  pojedinačna  moć,  tada  kao  nešto  poje¬ 
dinačno  potpadaju  pod  sveopći  pojam  dobra,  i  um,  i  umna 
spoznaja,  i  njezin  predmet,  to  jest  istina,  od  kojih  je  svaki 
neko  pojedinačno  dobro.  I  u  tom  je  smislu  volja  viša  od 
uma  te  ga  je  kadra  pokretati. 

Ovdje  otkrivamo  razlog  zbog  kojega  se  te  moći  među¬ 
sobno  isprepliću  sa  svojim  zbiljama;  um,  naime,  spoznaje 
ono  za  čim  volja  teži,  a  volja  teži  za  onim  što  um  spoznaje. 
Isti  razlog  vrijedi  i  za  činjenicu  što  je  dobro  isprepleteno  s 
istinom;  um,  naime,  spoznaje  istinu,  a  istina  je  uključena  u 
dobru,  budući  da  je  dobro  predmet  težnje. 

2.  Rekli  smo  već  (u  »c«)  da  um  pokreće  volju  na  drukčiji 
način  od  onoga  kojim  volja  pokreće  um. 

3.  Nije  potrebno  ići  u  beskonačnost,  već  se  zaustaviti  na 
umu  kao  na  polazištu.  Naime,  potrebno  je  da  spoznaja 
prethodi  svakom  gibanju  volje;  gibanje  pak  volje  ne  pret¬ 
hodi  svakoj  spoznaji,  budući  da  je  počelo  razmišljanja  i 
spoznavanja  takvo  spoznajno  počelo  koje  je  uzvišenije  od 
našega  uma,  a  to  je  Bog,  kako  se  izražava  sam  Aristotel  u 
VII  knjizi  Eudemove  etike?  koji  baš  iz  toga  dokazuje  da  ni¬ 
je  potrebno  ići  u  beskonačnost. 

Članak  5 

Da  li  u  višoj  težnji  postoji  razlika  Između  sklonosti  na  gnjev 
i  sklonosti  prema  žudnji? 

Gore  q.  59  a.  4;  Senf.  3  d.  17  a.  1  q.  a3;  De  verit.  q.  25  a.  3; 

De  anima  3  lect.  4 

U  vezi  s  petim  pitanjem  postupamo  ovako.  Čini  se  da  u 
višoj  težnji,  koja  se  naziva  volja,  valja  razlikovati  sklonost 
na  srdžbu  (odbojni  poriv)  i  sklonost  na  požudu  (požudni 
poriv).  Naime: 

1.  Riječ  'žudnja'  dolazi  od  riječi  ’žudjeti’  (concupiscibilis 
a  concupiscendo),  a  riječ  'gnjev'  od  glagola  'gnjeviti  se’ 
(irascibilis  ab  irascendo).  Postoji,  međutim,  jedna  žudnja 
5  C.  14  n.  20  (Bk  1248a  24). 

koja  ne  može  pripadati  osjetilnoj  težnji,  već  samo  umnoj, 
to  jest  volji;  primjerice,  žudnja  za  mudrošću,  o  kojoj  je  u 
Knjizi  Mudrosti  (6,  21)  rečeno:  »Žudnja  za  mudrošću  vodi 
u  vječni  raj«.  Postoji  također  i  vrsta  gnjeva  koji  ne  pripada 
osjetilnoj  težnji,  već  samo  umnoj,  kada  se,  primjerice, 
gnjevimo  zbog  poroka.  Stoga  nas  Jeronim,  tumačeći  Mate- 
jevo  evanđelje  (13,  33),  opominje:  »Mržnju  prema  poroci¬ 
ma  sačuvajmo  u  gnjevu«.  Dakle,  kako  u  umnoj  tako  i  u 
osjetilnoj  težnji  valja  razlikovati  gnjev  i  žudnju. 

2.  Osim  toga:  općenito  se  kaže  da  se  ljubav  nalazi  u  žud¬ 
nji,  a  nada  u  gnjevu.  A  one  se  ne  mogu  nalaziti  u  osjetilnoj 
težnji,  budući  da  za  predmet  nemaju  osjetilne  stvari,  nego 
stvari  umne  spoznaje.  Dakle,  valja  ustvrditi  da  se  žudnja  i 
gnjev  nalaze  u  umnom  dijelu. 

3.  K  tome:  u  knjizi  O  duhu  i  duši'  čitamo  da  »duša  prije 
sjedinjenja  s  tijelom  već  ima  te  moći«  (to  jest,  ima  sklo¬ 
nost  na  gnjev,  sklonost  prema  žudnji  i  razumsku  moć).  A 
nijedna  moć  osjetilnog  dijela  ne  može  pripadati  samo  du¬ 
ši,  nego  složenom  biću  (od  duše  i  tijela),  kako  je  već  prije 
rečeno  (p.  77  čl.  5.  8).  Dakle,  sklonost  na  gnjev  i  žudnju  na¬ 
lazi  se  u  volji,  koja  je  umna  težnja. 

ALI  PROTIV  navedenih  razloga  Grgur  iz  Niše1  dijeli  sa¬ 
mo  onaj  dio  duše,  koji  nije  obdaren  razumom  (irrationalis 
pars),  na  žudnju  i  sklonost  na  gnjev.  Isto  veli  i  Ivan  Dama- 
scenski  u  II  knjizi.3 1  Filozof  u  III  knjizi  O  duši 4  tvrdi  da  se 
»volja  nalazi  u  razumu;  naprotiv,  u  dijelu  duše,  koji  nije 
obdaren  razumom,  nalazi  se  žudnja  i  sklonost  na  gnjev«, 
odnosno  »želja  i  smionost«. 

ODGOVARAM:  Sklonost  na  gnjev  i  žudnja  nisu  dijelovi 
umne  težnje,  to  jest  volje.  Jer,  kako  smo  već  rastumačili  (p. 
59  čl.  4;  p.  79  čl.  7),  moć  koja  označava  usmjerenje  prema 
nekom  predmetu,  shvaćenom  u  njegovoj  sveopćenitosti, 
ne  podliježe  posebnim  razlikama  sadržanim  u  tom  pojmu 
sveopćega.  Tako  se  zbog  činjenice  što  vid  ima  za  predmet 
vidljive  stvari  ukoliko  su  one  obojene,  ne  umnožavaju  vid¬ 
ne  moći  na  osnovi  različitih  vrsta  boja.  Ali  kada  bi  postoja- 

1  C.  13:  PL  40,  789. 

2  Nemtsius,  De  nar.  hom.  c.  16.  17:  PG  40,  672-76. 

3  De  fide  orth.  c.  12:  PG  94,  928. 

4  C.  9  n.  3  (Bk  432b  5):  S.  Th„  lect.  14. 

la  jedna  moć,  koja  bi  zapažala  bjelinu  ukoliko  je  bjelina,  a 
ne  ukoliko  je  ona  obojena,  bila  bi  različita  od  moći,  koja  bi 
zapažala  crno  ukoliko  je  crno. 

A  osjetilna  težnja  nema  za  predmet  opći  pojam  dobra, 
budući  da  osjetila  nisu  kadra  zapažati  sveopćenitost.  Stoga 
se  dijelovi  osjetilne  težnje  razlikuju  na  osnovi  različitih 
pojmova  pojedinačnih  dobara.  Naime,  žudnja  za  predmet 
ima  dobro,  ukoliko  je  ono  ugodno  osjetilima  i  ukoliko  je  u 
skladu  s  prirodom;  gnjev  (obrambeni  mehanizam)  ima  za 
predmet  dobro  ukoliko  se  buni  i  opire  onome  što  biću  želi 
naškoditi.  —  Volja,  naprotiv,  ima  za  predmet  dobro  u  smi¬ 
slu  općeg  pojma  dobra.  Stoga,  budući  da  je  volja  jedna 
umna  težnja,  ne  uključuje  u  sebi  mnogo  različitih  moći  te¬ 
žnje,  tako  da  bi  se  u  umnoj  težnji  trebala  uvesti  razlika 
između  sklonosti  na  gnjev  i  žudnje.  Isto  tako  vidimo  da  u 
umu  ne  postoji  mnoštvo  spoznajnih  mogućnosti,  unatoč 
mnogovrsnosti  osjetilnih  težnji. 

Odgovaram  na  razloge:  1.  Pojmovi  ljubav,  žud¬ 
nja  i  slični  mogu  se  shvatiti  na  dva  načina.  Katkada  ozna¬ 
čavaju  porive  (passiones)  što  nastaju  skupa  s  nekim  dušev¬ 
nim  uzbuđenjem.  Tako  se  općenito  i  uzimaju;  a  na  taj  se 
način  (ti  osjećaji)  nalaze  samo  u  osjetilnoj  težnji.  Katkada 
pak  označavaju  jednostavno  čuvstvo,  bez  poriva  i  uzbuđe¬ 
nja  duha  (passio  vel  animi  concitatio).  U  tom  su  slučaju 
oni  voljne  zbilje.  Dapače,  u  tom  se  smislu  pripisuju  i  anđe¬ 
lima  i  Bogu.  Shvaćeni  pak  na  taj  način,  ne  pripadaju  razli¬ 
čitim  moćima,  nego  jednoj  samoj,  to  jest  volji. 

2.  I  volju  možemo  nazvati  gnjevom  ukoliko  se  opire  zlu, 
ne  na  poticaj  poriva,  nego  nakon  prosudbe  razuma.  Na  isti 
se  način  može  nazvati  i  žudnjom,  ukoliko  žudi  za  dobrom. 
U  tom  se  smislu  i  ljubav  i  nada  nalaze  u  gnjevu  i  žudnji,  to 
jest  u  volji,  ukoliko  volja  znači  usmjerenje  prema  takvim 
zbiljama. 

Na  taj  bismo  također  način  mogli  protumačiti  riječi 
knjige  O  duhu  i  duši,  da  su,  naime,  gnjev  i  žudnja  dio  duše 
prije  njezina  sjedinjenja  s  tijelom  (no  dobro  valja  uočiti  da 
je  riječ  o  prirodnom  a  ne  o  vremenskom  poretku),  premda 
nije  potrebno  pridavati  značenje  riječima  te  knjige  (usp.  p. 
77  čl.  1  razlog  1  i  odg.  na  razlog  1). 

Time  smo  dali  odgovor  i  na  TREĆI  razlog. 

PITANJE  83 
(S.  th.  I) 

O  SLOBODNOJ  VOLJI 

Sada  ćemo  govoriti  o  slobodnoj  volji  (usp.  p.  80  uvod). 

U  vezi  s  ovom  temom  odgovorit  ćemo  na  četiri  pitanja: 

1.  Da  li  čovjek  ima  slobodnu  volju? 

2.  Sto  je  slobodna  volja:  da  li  je  ona  moć,  zbilja  ili  običaj¬ 
na  navika? 

3.  Pretpostavivši  da  je  slobodna  volja  moć,  pitamo  da  li 
je  ona  moć  težnje  ili  spoznajna  moć? 

4.  Pretpostavivši  da  je  slobodna  volja  moć  težnje,  pita¬ 
mo  da  li  se  ona  poistovjećuje  s  voljom,  ili  je  ona  različita 
moć? 


Članak  1 

Da  11  čovjek  Ima  slobodnu  volju? 

Gore  q.  59  a.  3;  1-2  q.  13  a.  6;  De  verit.  q.  24  a.  1.  2; 

De  maloq.  6 

U  vezi  s  prvim  pitanjem  postupamo  ovako.  Čini  se  da 
čovjek  nema  slobodnu  volju.  Naime: 

1.  Tko  ima  slobodnu  volju,  čini  ono  što  hoće.  A  čovjek  ne 
čini  ono  što  hoće,  budući  da  u  Poslanici  Rimljanima  (7,  15) 
čitamo:  »Ne  činim  dobro  koje  hoću,  nego  činim  zlo  koje 
neću«.  Dakle,  čovjek  nema  slobodnu  volju. 

2.  Osim  toga:  tko  ima  slobodnu  volju,  ima  mogućnost 
htjeti  i  ne  htjeti,  djelovati  i  ne  djelovati.  No  ta  mogućnost 
ne  pripada  čovjeku;  naime,  u  Poslanici  Rimljanima  (9,  16) 
nalazimo  da  htijenje  »nije  stvar  onoga  koji  hoće«,  niti  je 
trčanje  »stvar  onoga  koji  trči«.  Dakle,  čovjek  nema  slobod¬ 
nu  volju. 

3.  K  tome:  »Slobodan  je  onaj  tko  je  uzrok  sama  sebe«. 

govori  Aristotel  u  I  knjizi  Metafizike'  Dakle,  nije  slobodan 
onaj  koga  pokreću  drugi.  A  Bog  pokreće  volju,  budući  da  u 
knjizi  Mudrih  izreka  (21,  1)  stoji:  »Kraljevo  je  srce  u  Božjoj 
ruci;  Bog  ga  vodi  kuda  god  hoće«;  a  u  Poslanici  Filipljani- 
ma  (2,  13)  Apostol  kaže:  »Bog  je  onaj  koji  proizvodi  u  nama 
htijenje  i  djelovanje«.  Dakle,  čovjek  nema  slobodnu  volju. 

4.  Još  nešto:  tko  ima  slobodnu  volju,  gospodar  je  svojih 
čina.  A  čovjek  nije  gospodar  svojih  čina,  budući  da  u  Knjizi 
proroka  Jeremije  čitamo  (10,  23):  »Put  čovjeka  nije  u  nje¬ 
govoj  vlasti,  niti  čovjek  koji  hodi  može  upravljati  koracima 
svojim«.  Dakle,  čovjek  nema  slobodnu  volju. 

5.  Napokon:  Filozof  u  III  knjizi  Etike 2  kaže:  »Kakav  je 
čovjek,  takav  mu  izgleda  i  cilj  što  se  pred  njim  pojavljuje«. 
No  nije  u  našoj  moći  biti  ovakvi  ili  onakvi,  nego  nam  to 
dolazi  po  prirodi.  Dakle,  po  prirodi  slijedimo  neki  određe¬ 
ni  cilj.  On,  dakle,  ne  proizlazi  iz  slobodne  volje. 

ALI  PROTIV  navedenih  razloga  u  Sirahovoj  knjizi  (15, 
14)  čitamo:  »Bog  je  u  početku  stvorio  čovjeka  i  prepustio 
ga  slobodnoj  volji  njegovoj«.  A  Primjedba  (između  redaka) 
na  tom  mjestu  dodaje:  »To  jest,  u  slobodnoj  volji«. 

ODGOVARAM:  Čovjek  ima  slobodnu  volju,  inače  bi 
isprazna  bila  savjetovanja  (consilia),  poticaji,  zapovijedi, 
zabrane,  nagrade  i  kazne.  Da  bismo  se  u  to  uvjerili,  mora¬ 
mo  primijetiti  da  neka  bića  djeluju  bez  ikakve  prosudbe, 
kao  kad  se  kamen  kreće  prema  dolje;  i  tako  sve  stvari  koje 
nisu  obdarene  spoznajom.  —  Druga  bića  djeluju  po  nekoj 
prosudbi  koja  ipak  nije  slobodna;  primjerice,  životinje.  Na¬ 
ime,  kad  ovca  vidi  vuka,  prirodnom  a  ne  slobodnom  pro¬ 
sudbom  prosuđuje  da  joj  valja  pobjeći,  budući  da  takva 
prosudba  ne  dolazi  sučeljavanjem  (različitih  predmeta), 
već  nekim  prirodnim  porivom.  Isto  tako  valja  reći  i  o  pro¬ 
sudbi  svih  ostalih  životinja.  —  Čovjek,  naprotiv,  djeluje  na 
osnovi  prave  prosudbe,  budući  da  posredstvom  spoznajne 
moći  prosuđuje  da  li  mu  neku  stvar  valja  izbjegavati  ili  mu 
je  valja  slijediti.  A  budući  da  takva  prosudba  ne  smjera  da 
po  nekom  prirodnom  porivu  zaključi  da  neku  određenu 
stvar  treba  učiniti,  nego  zavisi  od  nekog  sučeljavanja  što 

1  C.  2  n.  9  (Bk  9B2b  26):  S.  Th„  lect.  3  n.  58. 

2  C.  5  n.  7  (Bk  1114a  32):  S.  Th.,  lect.  13  n.  515. 

ga  provodi  razum,  čovjek  djeluje  slobodnom  voljom,  ima¬ 
jući  mogućnost  odlučiti  se  za  različite  predmete.  Naime,  u 
nenužnim  stvarima  razum  ima  otvoren  put  prema  suprot- 
stavljenim  pojmovima,  kako  to  uočavamo  u  dijalektičkim 
silogizmima  i  u  retoričkim  uvjeravanjima.  A  pojedinačne 
su  stvari,  što  ih  valja  učiniti,  nenužne.  Stoga  razumska  pro¬ 
sudba  o  njima  ostaje  otvorena  prema  suprotstavljenim  rje¬ 
šenjima,  te  razum  nije  određen  za  samo  jedno  rješenje. 
Neophodno  je,  stoga,  da  čovjek  ima  slobodnu  volju  upravo 
zbog  toga  što  je  razumno  biće. 

Odgovaram  na  razloge:  1.  Kao  što  smo  već  pri¬ 
mijetili  (p.  81  čl.  3  odgovor  na  3.  razlog),  osjetilna  težnja, 
premda  se  pokorava  razumu,  može  katkada  od  njega  od¬ 
stupiti,  gajeći  težnje  suprotne  onima  što  ih  nalaže  razum. 
—  A  dobro,  što  ga  čovjek  ne  uspijeva  učiniti  kad  hoće,  je 
upravo  to:  »Ne  poželi  ništa  protiv  razuma«,  kako  kaže  Au- 
gustin  u  Primjedbi  na  onom  mjestu. 

2.  Apostolovu  izreku  ne  treba  shvatiti  u  smislu  da  čovjek 
ne  želi  i  ne  trči  po  slobodnoj  volji,  nego  u  smislu  kako  slo¬ 
bodna  volja  nije  dostatna  da  to  učini,  ako  ga  ne  pokrene  i 
ako  mu  ne  pomogne  Bog. 

3.  Slobodna  je  volja  uzrok  vlastitog  djelovanja,  budući 
da  čovjek  pokreće  sama  sebe  na  djelovanje  slobodnom  vo¬ 
ljom.  Ipak,  na  pojam  slobode  ne  spada  nužno  da  njezin  pr¬ 
vi  uzrok  bude  ono  što  je  slobodno,  jednako  kao  što  se  niti 
za  ono,  što  je  uzrok  drugoga,  ne  traži  da  nužno  bude  prvi 
njegov  uzrok.  A  Bog  je  prvi  uzrok  koji  pokreće  prirodne  i 
voljne  uzroke.  I  kao  što  on  prirodnim  uzrocima  ne  oduzi¬ 
ma  njihove  prirodne  čine  kad  ih  pokreće,  tako  niti  voljnim 
uzrocima  ne  oduzima  njihove  voljne  čine  kad  ih  pokreće, 
već  radije  u  njima  postupa  ovako:  djeluje  u  svakome  od 
njih  prema  njihovoj  vlastitosti. 

4.  Kad  se  kaže:  »Put  čovjeka  nije  u  njegovoj  vlasti«,  onda 
se  govori  o  izvršavanju  njegovih  odluka,  u  kojem  izvršava¬ 
nju,  htio  on  to  ili  ne,  čovjek  može  biti  spriječen.  No  same 
odluke  zavise  od  nas,  pretpostavivši  svakako  božansku 
pomoć. 

5.  U  čovjeku  su  dva  načina  postojanja  (qualitas),  jedan 
prirodni,  a  drugi  stečeni.  Onaj  se  prirodni  može  odnositi  ili 
na  spoznaju,  ili  na  tijelo  i  moći  koje  su  povezane  s  tijelom. 

Iz  činjenice,  dakle,  što  čovjek  ima  neki  prirodni  način  po¬ 
stojanja  (homo  est  aliqualis  qualitate  naturali)  u  redu  spo¬ 
znaje,  po  prirodi  teži  za  posljednjom  svrhom,  to  jest  bla¬ 
ženstvom.  Ta  je  težnja  prirodna  i  nije  podložna  slobodnoj 
volji,  kao  što  smo  već  rekli  (p.  82  čl.  1.2).  —  No  od  strane 
tijela  i  moći  koje  su  s  njime  povezane,  čovjek  može  imati 
svoj  prirodni  red  postojanja,  ukoliko  ima  određenu  fizičku 
složenost,  ili  određeni  preduvjet  u  zavisnosti  od  utjecaja 
tjelesnih  (fizičkih)  uzroka,  koji  pak  ne  mogu  utjecati  na 
spoznajni  dio,  jer  on  nije  zbilja  nekoga  tijela.  Stoga,  kakav 
je  netko  po  tjelesnoj  kakvoći,  takvim  mu  se  i  cilj  predstav¬ 
lja,  jer  čovjek  osjeća  da  ga  takve  fizičke  sklonosti  potiču  da 
izabere  ili  da  odbaci  neku  stvar.  No  ti  poticaji  podliježu 
prosudbi  razuma,  kojemu  se  pokorava  unutarnja  težnja, 
kako  smo  već  rekli  (p.  81  čl.  3).  Stoga  odatle  ne  proizlazi 
nikakva  zapreka  slobodnoj  volji. 

No  stečeni  načini  postojanja  (qualitates  supervenientes) 
predstavljaju  se  kao  običajne  navike  i  porivi,  snagom  kojih 
je  jedan  skloniji  jednoj  a  drugi  drugoj  stvari.  Ipak  i  te  sklo¬ 
nosti  podliježu  razumskoj  prosudbi.  Dapače,  i  te  mu  se  ka¬ 
kvoće  pokoravaju,  budući  da  od  nas  zavisi  hoćemo  li  ih  ste¬ 
ći  time  što  ćemo  ih  prouzročiti,  ili  im  biti  skloni,  ili  ćemo 
ih  se  riješiti.  U  tom  slučaju  ne  postoji  ništa  što  bi  se  proti¬ 
vilo  slobodnoj  volji. 


Članak  2 

Da  11  je  slobodna  volja  moć? 

Sent.  2.  d.  24.  q  1  a.  1 ;  De  verit.  q.  24  a.  4 

U  vezi  s  drugim  pitanjem  postupamo  ovako.  Čini  se  da 
slobodna  volja  nije  moć.  Naime: 

1.  Slobodna  volja  nije  ništa  drugo,  nego  slobodni  sud.  A 
sud  ne  označava  neku  moć,  već  neku  zbilju.  Dakle,  slobod¬ 
na  volja  nije  moć. 

2.  Osim  toga:  kaže  se1  da  je  slobodna  volja  »neka  voljna  i 
razumska  sposobnost«.  A  pojam  'sposobnost'  označava  la¬ 
koću  što  je  ima  neka  moć;  ta  je  pak  lakoća  neka  običajna 
navika.  Dakle,  slobodna  je  volja  neka  običajna  navika.  — 

1  Cf.  Magistrum,  Sent.  2  d.  24. 

Bernardo  također  tvrdi2  da  je  slobodna  volja  jedna  »obi¬ 
čajna  duševna  navika  koja  je  slobodna  po  sebi«.  Dakle, 
ona  nije  neka  moć. 

3.  K  tome:  grijeh  ne  odstranjuje  nijednu  prirodnu  moć. 
A  slobodna  se  volja  odstranjuje  po  grijehu.  Augustin,  na¬ 
ime,  kaže3  da  je  čovjek  »služeći  se  loše  slobodnom  voljom, 
izgubio  i  sebe  i  nju«.  Stoga  slobodna  volja  nije  moć. 

ALI  PROTIV  navedenih  razloga  je  to  što  izgleda  da  ništa 
ne  može  biti  nosilac  običajne  navike,  nego  samo  moć.  A 
slobodna  je  volja  nosilac  milosti  pomoću  koje  ona  izabire 
dobro.  Dakle,  slobodna  je  volja  jedna  moć. 

ODGOVARAM:  Premda  slobodna  volja  (liberum  arbitri- 
um)  u  pravom  smislu  riječi  označava  jednu  zbilju  (actus), 
ipak  po  općem  mišljenju  slobodnom  voljom  nazivamo  po¬ 
čelo  takve  zbilje;  to  jest,  ono  po  čemu  čovjek  slobodno  do¬ 
nosi  sud.  A  počelo  zbilje  u  nama  jesu  i  moć  i  običajna  navi¬ 
ka  (potentia  et  habitus):  kažemo,  naime,  da  jednu  stvar 
spoznajemo  i  po  znanju  i  po  umnoj  moći.  Slobodna  volja, 
dakle,  ima  biti  ili  neka  moć,  ili  neka  običajna  navika,  ili  ne¬ 
ka  moć  sjedinjena  s  običajnom  navikom  (potentia  cum  ali- 
quo  habitu). 

Da  slobodna  volja  nije  neka  običajna  navika,  a  niti  moć 
sjedinjena  s  običajnom  navikom,  očigledno  je  iz  dva  razlo¬ 
ga.  Prvo,  kad  bi  ona  bila  neka  običajna  navika,  imala  bi  bi¬ 
ti  neka  prirodna  običajna  navika,  budući  da  je  prirodno  za 
čovjeka  da  ima  slobodnu  volju.  A  u  nama  ne  postoji  nijed¬ 
na  prirodna  običajna  navika  za  stvari  što  podliježu  slobod¬ 
noj  volji,  budući  da  po  prirodi  težimo  za  onim  što  je  pred¬ 
met  običajnih  navika,  primjerice  da  pristajemo  uz  prva  po¬ 
čela;  stvari  pak,  kojima  po  prirodi  težimo,  ne  podliježu 
slobodnoj  volji,  kako  smo  već  prije  kazali  (p.  82  čl.  1. 2)  kad 
smo  govorili  o  težnji  za  srećom.  Stoga  bi  bilo  protiv  pojma 
slobodne  volje  kad  bi  ona  bila  neka  prirodna  običajna  na¬ 
vika.  A  kad  bi  ona  bila  neka  neprirodna  običajna  navika, 
onda  bi  to  bilo  protiv  njezine  prirodnosti.  Stoga  ostaje  za¬ 
ključak  da  ona  nipošto  nije  neka  običajna  navika.  —  Dru¬ 
go,  to  možemo  dokazati  činjenicom  što  Aristotel  u  II  knjizi 

2  Traci  de  gratia  et  lib.  arb.  c.  1.  2:  PL  182,  10024. 

3  Enchir.  c.  30:  PL  40,  246. 

Etike*  određuje  običajne  navike  kao  kakvoće  »po  kojima 
se  odnosimo  dobro  ili  loše  prema  porivima  ili  zbiljama«: 
po  umjerenosti  imamo  dobar  odnos  prema  žudnjama,  a  po 
neumjerenosti  loš;  po  znanju  također  imamo  dobar  odnos 
prema  spoznajnoj  zbilji  (actus  intellectus)  kada  spoznaje¬ 
mo  istinu,  po  lošoj  običajnoj  navici  imamo  i  loš  odnos.  No 
slobodna  je  volja  ravnodušna  pri  izboru  dobra  ili  zla.  Nije, 
dakle,  moguće  da  je  slobodna  volja  neka  običajna  navika. 
—  Preostaje,  dakle,  da  ona  bude  jedna  moć. 

Odgovaram  na  razloge:  1.  Moć  se  obično  ozna¬ 
čava  imenom  njezine  zbilje.  Stoga  se  po  zbilji,  koja  se  nazi¬ 
va  slobodni  sud,  označava  i  moć  koja  je  počelo  te  zbilje. 
Inače,  kad  bi  slobodna  volja  označavala  neku  zbilju,  ne  bi 
se  u  čovjeku  nalazila  trajno. 

2.  Pojam  'sposobnost'  označava  katkada  moć  spremnu 
na  djelovanje.  U  tom  smislu  pojam  'sposobnost'  dolazi  u 
odredbi  slobodne  volje.  —  Bernardo  pak  govori  o  običaj¬ 
noj  navici,  ne  ukoliko  se  ona  razlikuje  od  moći,  nego  ukoli¬ 
ko  označava  neki  stalni  odnos  (habitudo)  prema  djelova¬ 
nju.  A  to  može  zavisiti  bilo  od  neke  moći  bilo  od  neke  obi¬ 
čajne  navike:  naime,  moć  stavlja  čovjeka  u  položaj  da 
može  djelovati,  a  običajna  ga  navika  stavlja  u  položaj  da 
djeluje  dobro  ili  loše. 

3.  Kaže  se  da  je  čovjek  grijehom  izgubio  slobodnu  volju, 
ne  obzirom  na  prirodnu  slobodu,  koja  znači  slobodu  od 
prinude,  već  obzirom  na  slobodu  koja  znači  oslobođenje 
od  krivnje  i  bijede.  —  O  tim  ćemo,  međutim,  pitanjima  ra¬ 
spravljati  kasnije  kad  budemo  govorili  o  ćudoređu,  u  dru¬ 
gom  dijelu  ove  knjige  (I  — II  p.  85  i  si.;  p.  109). 

Članak  3 

Da  li  je  slobodna  volja  moć  težnje? 

12  l|  I  3  ;|  | 

U  vezi  s  trećim  pitanjem  postupamo  ovako.  Čini  se  da 
slobodna  volja  nije  moć  težnje,  već  spoznajna  moć.  Naime: 

1.  Ivan  Damascenski1  kaže  da  »slobodna  volja  slijedi  ne- 

4  C.  5  n.  2  (Bk  1 105b  25):  S.  Th„  lect.  5  n.  296. 

1  De  fide  orth.  1.  2  c.  27:  PG  94,  960. 

posredno  iza  razuma«.  A  razum  je  spoznajna  moć.  Dakle, 
slobodna  je  volja  jedna  spoznajna  moć. 

2.  Osim  toga:  reći  'slobodna  volja’  isto  je  gotovo  što  i  re¬ 
ći  'slobodni  sud’.  A  donošenje  suda  čin  je  spoznajne  moći. 
Dakle,  slobodna  je  volja  jedna  spoznajna  moć. 

3.  Još  nešto:  čin  izbora  na  poseban  način  pripada  slo¬ 
bodnoj  volji.  A  izbor,  čini  se,  pripada  redu  spoznaje,  budu¬ 
ći  da  izbor  uključuje  sučeljavanje  jedne  stvari  s  drugom,  a 
to  je  vlastitost  spoznajne  moći.  Dakle,  slobodna  je  volja 
jedna  spoznajna  moć. 

ALI  PROTIV  navedenih  razloga  Filozof  u  III  knjizi  Eti- 
kč  kaže  da  je  izbor  »želja  za  stvarima  što  se  nalaze  u  na¬ 
ma«.  A  želja  je  zbilja  moći  težnje.  Dakle,  i  sam  je  izbor  zbi¬ 
lja  moći  težnje.  A  slobodnu  volju  posjedujemo  u  tolikoj 
mjeri,  koliko  smo  kadri  birati.  Dakle,  slobodna  je  volja 
jedna  moć  težnje. 

ODGOVARAM:  Vlastiti  je  čin  slobodne  volje  izbor  (elec- 
tio):  kaže  se,  naime,  da  smo  obdareni  slobodnom  voljom 
upravo  zato,  što  imamo  mogućnost  jednu  stvar  uzeti,  a 
drugu  ostaviti,  to  jest  kadri  smo  izabirati.  Stoga  prirodu 
slobodne  volje  valja  promatrati  pod  vidom  izbora.  A  u 
izboru  se  stječu  dvije  stvari,  jedna  spoznajnog  reda,  a  dru¬ 
ga  reda  težnje:  od  strane  spoznajne  moći  zahtijeva  se  sav¬ 
jetovanje  (consilium)  kojim  se  rasuđuje  čemu  u  izboru  va¬ 
lja  dati  prednost;  od  strane  pak  težnje  zahtijeva  se  da  že¬ 
ljom  bude  prihvaćeno  ono  što  je  po  savjetovanju  bilo 
rasudeno.  To  je  razlog  što  Aristotel  u  VI  knjizi  Etike* 
ostavlja  neriješenim  pitanje  da  li  izbor  više  pripada  moći 
težnje  ili  spoznajnoj  moći:  on,  naime,  kaže  da  je  izbor  »ili 
željna  umna  spoznaja  (intellectus  appetitivus)  ili  umna  te¬ 
žnja  (appetitus  intellectivus)«.  Stoga  je  on  u  III  knjizi  Eti¬ 
ke  (nav.  mj.  bilj.  2)  više  sklon  tome  da  je  izbor  »umna  te¬ 
žnja«,  jer  izbor  određuje  kao  »savjetovanu  želju«  (deside- 
rium  consiliabile).  To  je  zbog  toga  što  je  vlastiti  predmet 
izbora  ono  što  služi  da  čovjek  dostigne  cilj  i  što  ima,  ukoli¬ 
ko  je  takvo,  obilježje  »korisnog«  dobra:  a  budući  da  je  do¬ 
bro,  ukoliko  takvo,  predmet  težnje,  slijedi  da  je  izbor  po- 

2  C.  3  n.  19  (Bk  1113a  9):  S.  Th.,  lect.  9  n.  486. 

3  C.  2  n.  5  (Bk  1139b  4):  S.  Th.,  lect.  2  n.  1137. 

glavito  zbilja  moći  težnje.  Slobodna  je,  dakle,  volja  jedna 
moć  težnje. 

Odgovaram  na  razloge:  1.  Moći  težnje  slijede 
moći  spoznaje.  To  je  smisao  Damascenove  tvrdnje,  kad  ka¬ 
že  da  »slobodna  volja  slijedi  neposredno  nakon  razuma«. 

2.  Sud  je  vrsta  zaključka  i  određenja  što  dolazi  od  savje¬ 
tovanja  (consilium).  A  savjetovanje  je  ponajprije  određeno 
mišljenjem  razuma,  a  zatim  prihvaćanjem  težnje.  Stoga  Fi¬ 
lozof  u  III  knjizi  Etike  kaže:  »Premda  smo  oblikovali  sud 
savjetovanjem,  za  nekim  predmetom  težimo  u  skladu  sa 
samim  savjetovanjem«.  U  tome  se  smislu  kaže  daje  i  izbor 
vrsta  suda  (iudicium)  po  kojem  dobija  ime  slobodna  volja. 

3.  Sučeljavanje  uključeno  u  pojam  'izbora'  pripada  sav¬ 
jetovanje  što  prethodi  te  pripada  razumu.  Premda,  naime, 
težnja  nema  sposobnost  uspoređivanja,  ipak,  ukoliko  je 
pokreće  spoznajna  snaga  što  određuje  sučeljavanje,  popri¬ 
ma  izvjesnu  bliskost  sa  sučeljavanjem,  kad  više  teži  za  jed¬ 
nim  nego  li  za  drugim  predmetom. 

Članak  4 

Da  11  Je  slobodna  volja  moć  različita  od  volje? 

3  q.  18  a.  3  4;  Senf.  2  d.  24  q.  1  a.  3;  De  verit.  q.  24  a.  6 

U  vezi  sa  četvrtim  pitanjem  postupamo  ovako.  Čini  se  da 
je  slobodna  volja  moć  različita  od  volje.  Naime: 

1.  Ivan  Damascenski  u  II  knjizi1  kaže  da  je  jedna  stvar 
»thelesis«,  druga  pak  »bulesis«:  »thelesis«  je  volja,  dok  je 
»bulesis«,  čini  se,  slobodna  volja,  budući  da  je  »bulesis«, 
po  njegovu  mišljenju,  volja  koja  za  predmet  ima  jednu  iza¬ 
branu  stvar  u  sučeljavanju  s  drugom.  Dakle,  čini  se  da  je 
slobodna  volja  moć  različita  od  volje. 

2.  Osim  toga:  moći  prepoznajemo  po  njihovim  zbiljama. 
A  izbor,  kao  čin  slobodne  volje,  stvar  je  različita  od  volje, 
jer,  kako  kaže  Filozof  u  III  knjizi  Etike2,  »volja  kao  pred¬ 
met  ima  neki  cilj,  a  izbor  kao  predmet  ima  sredstva  što  vo¬ 
de  cilju«.  Dakle,  slobodna  je  volja  različita  od  volje. 

3.  Još  nešto:  volja  je  umna  težnja.  U  umu  pak  postoje 

1  De  fide  orth.  c.  22:  PG  94,  944. 

2  C.  2  n.  9  (Bk  1111b  26):  S.  Th.,  lect.  5  n.  446. 

dvije  moći,  to  jest  djelatna  i  praktična.  Dakle,  u  umnoj  te¬ 
žnji  također  ima  postojati  jedna  druga  moć  osim  volje.  A 
čini  se  da  ona  nije  drugo  nego  slobodna  volja.  Dakle,  slo¬ 
bodna  je  volja  moć  različita  od  volje. 

ALI  PROTIV  navedenih  razloga  Ivan  Damascenski  u  III 
knjizi3  kaže  da  slobodna  volja  nije  ništa  drugo  nego  volja. 

ODGOVARAM:  Neophodno  je  da  moći  težnje  (potentiae 
appetitivae)  budu  sumjerne  sa  spoznajnim  moćima,  kao 
što  smo  prije  rekli  (p.  64  čl.  2;  usp.  p.  80  čl.  2).  A  isti  odnos, 
što  u  umnoj  spoznaji  postoji  između  uma  i  razuma,  u  um¬ 
noj  težnji  postoji  između  volje  i  slobodne  volje,  koja  nije 
ništa  drugo  nego  sposobnost  izbora.  Stvar  je  očigledna  iz 
odnosa  što  postoje  između  predmeta  i  zbilja.  Naime,  »um¬ 
na  spoznaja«  (intelligere)  znači  jednostavno  i  neposredno 
shvaćanje  neke  stvari,  pa  se  stoga  i  kaže  da  su,  u  pravom 
smislu  riječi,  predmet  umne  spoznaje  ona  počela  koja  su 
po  sebi  poznata  bez  sučeljavanja.  »Umovati«  (ratiocinari) 
pak  u  pravom  smislu  riječi  znači  ići  od  jedne  spoznaje  do 
druge.  Stoga  se  u  pravom  smislu  riječi  umovanje  tiče  za¬ 
ključaka  do  kojih  smo  došli  iz  počela.  Jednako  tako  što  se 
tiče  težnje,  »htijenje«  (velle)  označava  jednostavnu  težnju 
(simplicem  appetitum)  za  nekom  stvari.  Stoga  se  i  kaže  da 
volja  za  predmet  ima  cilj  koji  je  poželjan  sam  po  sebi.  »Iza¬ 
brati«  (eligere),  naprotiv,  znači  težiti  za  nekom  stvari  u  vi¬ 
du  jedne  druge.  Stoga  u  pravom  smislu  riječi  izbor  ima  za 
predmet  sredstva  što  dovode  do  cilja.  A  odnos  što  postoji 
na  području  spoznaje  između  počela  i  zaključaka,  uz  koje 
snagom  počela  pristajemo,  jednak  je  odnosu  što  postoji  na 
području  težnje  između  cilja  i  sredstava  što  do  njega  dovo¬ 
de,  a  poželjna  su  pod  vidom  cilja.  Dakle,  kao  što  se  um  od¬ 
nosi  prema  razumu,  očigledno  je  da  se  na  taj  način  i  volja 
odnosi  prema  sposobnosti  izbora,  to  jest  prema  slobodnoj 
volji.  —  No  ranije  (p.  79  čl.  8)  smo,  međutim,  rekli  da  spo¬ 
znavanje  i  umovanje  pripadaju  istoj  moći,  kao  što  istoj 
moći  pripadaju  mirovanje  i  gibanje.  Jednako  tako  istoj 
moći  pripadaju  htijenje  i  izbor  (velle  et  eligere).  Stoga  vo¬ 
lja  i  slobodna  volja  (voluntas  et  liberum  arbitrium)  nisu 
dvije  moći,  nego  samo  jedna. 


3  De  fide  orth.  c.  14:  PG  94,  1037. 

Odgovaram  na  razloge:  1.  »Bulesis«  i  »thele- 
sis«  ne  razlikuju  se  po  različitosti  moći,  nego  po  različito¬ 
sti  čina. 

2.  Izbor  i  volja,  to  jest  samo  htijenje,  različiti  su  čini,  no 
ipak  pripadaju  istoj  moći  kao  spoznaja  i  umovanje,  kako 
slijedi  iz  onoga  što  smo  već  rekli  (u  »c«). 

3.  Um  se  odnosi  prema  volji  kao  njezin  pokretač;  nije, 
stoga,  potrebno  u  volji  razlikovati  djelatnu  i  praktičku 
moć. 


5.  O  ISTINI  I  LA2N0STI 


PITANJE  16 
(S.  th.  I) 

O  ISTINI 

Budući  da  znanost  raspravlja  o  istinitim  činjenicama, 
poslije  razmatranja  o  Božjem  znanju  valja  nam  govoriti  o 
istini  (usp.  p.  14  uvod). 

U  vezi  s  ovom  temom  odgovorit  ćemo  na  osam  pitanja: 

1.  Da  li  se  istina  nalazi  u  zbilji  ili  samo  u  umu? 

2.  Da  li  se  istina  nalazi  samo  u  umu  koji  spaja  i  razluču- 

je? 

3.  O  usporedbi  istine  i  bića. 

4.  O  usporedbi  istine  i  dobra. 

5.  Da  li  je  Bog  istina? 

6.  Da  li  su  sve  stvari  istinite  jednom  istinom  ili  istina 
ima  više? 

7.  O  vječnosti  istine. 

8.  O  nepromjenjivosti  istine. 

Članak  1 

Da  li  se  istina  nalazi  samo  u  umu? 

Sent.  1  d.  19  q.  5  a.  1;  De  verit.  q.  1  a.  2;  Cont.  Gent.  1, 60; 
Periherm.  1  lect.  3;  Metaphys.  4  lect.  4 

U  vezi  s  prvim  pitanjem  postupamo  ovako.  Čini  se  da  se 
istina  ne  nalazi  samo  u  umu,  nego  se  više  nalazi  u  zbilji. 
Naime: 

1.  Augustin  u  knjizi  Razgovor  sa  samim  sobom'  (Solilo- 
quium)  odbacuje  ovu  izjavu  (notificatio)  o  istini:  »Istina  je 
sve  što  se  vidi«,  budući  da  po  tom  mišljenju  kamenje  što 


1  L.  2  c.  5:  PL  32,  888. 

se  nalazi  u  najskrivenijoj  utrobi  zemlje,  nije  istinito  kame¬ 
nje  zato  što  se  ne  vidi.  On  također  odbacuje  i  ovu  izjavu: 
»Istina  je  sve  što  tako  postoji  da  je  onaj  koji  spoznaje  mo¬ 
že  vidjeti,  ako  je  hoće  i  ako  je  može  spoznati«,  budući  da  bi 
iz  nje  slijedilo  kako  ništa  ne  bi  bilo  istina,  kad  nitko  ne  bi 
bio  kadar  spoznavati.  On  pak  sam  ovako  određuje  istinu: 
»Istina  je  sve  što  postoji«.  Stoga  se  čini  da  se  istina  nalazi 
u  zbilji,  a  ne  u  umu. 

2.  Osim  toga:  štogod  je  istinito,  istinom  je  istinito.  Ako 
se,  dakle,  istina  nalazi  samo  u  umu,  onda  je  istina  samo 
ono  po  čemu  netko  spoznaje:  a  to  je  zabluda  starih  filozo¬ 
fa2  koji  su  tvrdili  da  je  istina  sve  što  se  vidi.  Iz  toga  bi  slije¬ 
dilo  da  su  proturječne  stvari  istodobno  istinite,  budući  da 
se  mnogima  čini  da  su  proturječne  stvari  istodobno  istini¬ 
te. 

3.  K  tome:  »Ono  zbog  čega  postoji  svako  biće,  to  samo 
postoji  tim  prije«,  kaže  Filozof  u  I  knjizi  Druge  analitike.1 
No  »po  tome  što  zbilja  postoji  ili  ne  postoji,  istinito  je  ili 
lažno  mišljenje  i  govor«,  prema  Filozofu  u  Priricanjima 4 
(De  praedicamentis).  Dakle,  istina  se  nalazi  više  u  zbilji  ne¬ 
go  u  umu. 

ALI  PROTIV  navedenih  razloga  Filozof  u  VI  knjizi  Meta¬ 
fizike' 1  kaže  da  se  »istina  i  laž  ne  nalaze  u  zbilji,  nego  u 
umu«. 

ODGOVARAM:  Kao  što  dobro  označava  predmet  prema 
kojemu  naginje  težnja,  tako  istina  označava  predmet  pre¬ 
ma  kojemu  naginje  um.  A  postoji  razlika  između  težnje  i 
uma,  ili  kojegod  spoznaje,  budući  da  je  spoznaja  ono  po  če¬ 
mu  se  spoznati  predmet  nalazi  u  onome  koji  spoznaje:  te¬ 
žnja  je,  međutim,  ono  po  čemu  se  nosilac  težnje  usmjerava 
prema  željenoj  stvari.  Tako  se  krajnji  cilj  težnje  (terminus 
appetitus),  to  jest  dobro,  nalazi  u  željenoj  stvari,  dok  se 
krajnji  cilj  spoznaje  (terminus  cognitionis),  to  jest  istina, 
nalazi  u  samome  umu. 

2  Vidi  Metaphys.  3  c.  5  n.  1  (Bk  1009a  8);  c.  6  (Bk  1011a  3):  S.  Th.,  lect.  9-15 

n.  661-719;  također  Metaphys.  10  c.  6  (Bk  1062b  12):  S.  Th.,  lect.  5  n. 

2224. 

3  C.  2  n.  15  (Bk  72a  29):  S.  Th.,  lect.  6  n.  3. 

4  C.  3  n.  22  (Bk  468). 

5  V  c.  4  n.  1  (Bk  1027b  25):  S.  Th.,  lect.  4  n.  1230-40. 

A  kao  što  se  dobro  nalazi  u  zbilji  ukoliko  pokazuje  pore¬ 
dak  prema  težnji,  pa  zbog  toga  pojam  dobrote  vodi  od  že¬ 
ljene  zbilje  k  težnji  te  se  težnja  naziva  dobrom  ukoliko  je 
usmjerena  na  dobro,  isto  je  tako  neophodno  da  pojam  isti¬ 
ne,  budući  da  se  istina  nalazi  u  umu  ukoliko  se  on  suobli- 
čuje  sa  spoznatom  zbiljom,  vodi  od  uma  prema  spoznatoj 
zbilji,  kako  bi  se  moglo  tvrditi  da  je  i  spoznata  zbilja  istini¬ 
ta  po  tome  što  pokazuje  neki  poredak  prema  umu. 

Spoznata  pak  zbilja  može  pokazivati  poredak  prema  ne¬ 
kom  umu  ili  sama  po  sebi  ili  nuzgredno  (vel  per  se  vel  per 
accidens).  Sama  po  sebi  pokazuje  poredak  prema  umu  od 
kojega  zavisi  po  svom  bitku,  a  nuzgredno  pokazuje  pore¬ 
dak  prema  umu  koji  je  spoznaje.  Primjerice,  kažemo  da  se 
kuća  uspoređuje  s  graditeljevim  umom  sama  po  sebi,  dok 
se  nuzgredno  uspoređuje  s  onim  umom  od  kojega  ne  zavi¬ 
si.  Sud  se  pak  o  zbilji  ne  donosi  na  osnovi  onoga  što  se  u 
zbilji  nalazi  nuzgredno,  nego  na  osnovi  onoga  što  se  u  njoj 
nalazi  po  sebi.  Stoga  se  kaže  da  je  svaka  zbilja  bezuvjetno 
(absolute)  istina  po  poretku  prema  umu  od  kojega  zavisi. 
To  je  razlog  što  su  predmeti  umijeća  (artificiales)  istiniti 
po  poretku  prema  našem  umu:  kaže  se,  naime,  da  je  kuća 
istinita  kada  ona  postigne  sličnost  s  oblikom  što  se  nalazi 
u  graditeljevoj  pameti;  kaže  se  također  da  je  govor  istinit 
kada  je  on  znak  istine  što  se  nalazi  u  umu.  Jednako  se  tako 
kaže  da  su  i  prirodne  stvari  istinite  kada  postižu  sličnost 
sa  izrazima  što  se  nalaze  u  božanskoj  pameti:  kaže  se,  na¬ 
ime,  da  je  kamen  istinit  kada  postigne  pravu  prirodu  ka¬ 
mena  po  predspoznaji  (praeconceptio)  božanskoga  uma. 
—  Na  taj  se,  dakle,  način  istina  prvotno  nalazi  u  umu,  a  tek 
drugotno  u  stvarima,  ukoliko  se  ona  uspoređuje  s  umom 
kao  sa  svojim  počelom. 

I  u  tome  se  smislu  istina  očituje  na  različite  načine.  Au- 
gustin,  naime,  u  knjizi  O  pravoj  vjeri 6  kaže  da  je  »istina 
ono  po  čemu  se  očituje  ono  što  postoji«.  Hilarije  pak  kaže7 
da  je  »istina  ono  što  obznanjuje  ili  očituje  neki  bitak«.  Ta 
se  tvrdnja  odnosi  na  istinu  ukoliko  se  ona  nalazi  u  umu.  — 
Međutim,  na  istinu  o  zbilji  po  poretku  prema  umu  primje- 

6  C.  36:  PL  34,  151. 

7  Ex  1.  5  De  Trin.  n.  14:  PL  10,  131. 

njuje  se  Augustinova  odredba  iz  knjige  O  pravoj  vjeri1: 
»Istina  je  najviša  sličnost  s  počelom  u  kojoj  nema  nikakve 
različitosti«.  Ovdje  vrijedi  i  jedna  Anselmova  odredba9: 
»Istina  je  ispravnost  samo  umom  dokučiva«;  naime, 
ispravno  je  ono  što  se  podudara  s  počelom.  A  vrijedi  i  jed¬ 
na  Avicenina  odredba10  »Istina  o  svakoj  zbilji  vlastitost  je 
njezina  bitka  koji  joj  je  određen«.  —  A  kad  se  kaže  da  je 
»istina  izjednačivanje  zbilje  i  uma«",  onda  se  ta  tvrdnja 
može  odnositi  na  jedno  i  na  drugo. 

Odgovaram  na  razloge:  1.  Augustin  govori  o 
stvarnoj  istini,  pa  iz  pojma  te  istine  isključuje  usporedbu  s 
našim  umom.  Naime,  ono  što  postoji  nuzgredno,  isključe¬ 
no  je  iz  svake  odredbe. 

2.  Stari  su  filozofi  tvrdili  da  izrazi  prirodnih  stvari  ne 
proizlaze  iz  nekoga  uma,  nego  da  oni  proizlaze  slučajno:  a 
kako  su  smatrali  da  se  pod  istinom  podrazumijeva  uspo¬ 
redba  s  umom,  došli  su  do  zaključka  da  se  stvarna  istina 
nalazi  u  poretku  prema  našem  umu.  Iz  toga  su  pak  slijedile 
neprikladne  stvari,  o  kojima  Filozof  govori  u  IV  knjizi  Me¬ 
tafizike.11  Te  se  pak  neprikladne  stvari  izbjegavaju,  ako 
ustvrdimo  da  se  stvarna  istina  nalazi  u  usporedbi  s  božan¬ 
skim  umom. 

3.  Premda  je  uzrok  istine  što  se  nalazi  u  našem  umu  sa¬ 
ma  zbilja,  ipak  nije  neophodno  da  se  u  zbilji  prvotno  nala¬ 
zi  pojam  istine:  primjerice,  ni  u  lijeku  se  ne  nalazi  pojam 
zdravlja  prije  nego  u  živom  biću;  snaga,  naime,  lijeka,  a  ne 
njegovo  zdravlje,  uzrok  je  zdravlja  kada  djelatni  uzrok  nije 
jednoznačan.  Jednako  je  tako  bitak  same  zbilje,  a  ne  njezi¬ 
na  istina,  uzrok  istine  što  se  nalazi  u  umu.  Stoga  Filozof 
kaže  da  su  mišljenja  i  govor  istiniti  »po  tome  što  zbilja  po¬ 
stoji«,  a  ne  »po  tome  što  je  zbilja  istinita«. 


8  L.  c.:  PL  34,  152. 

9  De  verit.  c.  11:  PL  158,  480. 

10  Metaphys.  Ir.  8  c.  6. 

1 1  Usp.  dolje  a.  2  arg.  2. 

12  L.  c.  in  arg. 

Članak  2 

Da  11  se  Istina  nalazi  u  umu  koji  spaja  i  razlučuje? 

Sent.  1  d.  19  q.  5  a.  1  ad  7;  De  verit.  q.  1  a.  3.  9; 

Cont.  Gent.  1 , 59;  De  anima  3  lect.  1 1 ; 

Periherm.  1  lect.  3;  Metaphys.  6  lect.  4 

U  vezi  s  drugim  pitanjem  postupamo  ovako.  Čini  se  da 
se  istina  ne  nalazi  samo  u  umu  koji  spaja  i  razlučuje. 
Naime: 

1.  Filozof  u  III  knjizi  0  duši'  kaže:  kao  što  su  osjetila 
vlastitih  osjetilnih  predmeta  uvijek  istinita,  tako  je  istinit  i 
um  subjekta  koji  spoznaje  »što  je  nešto«  (quod  quid  est).  A 
spajanje  i  razlučivanje  ne  zbiva  se  niti  u  osjetilu,  a  niti  u 
umu  subjekta  koji  spoznaje  »što  je  nešto«.  Dakle,  istina  se 
ne  nalazi  samo  u  umnom  spajanju  i  razlučivanju. 

2.  Osim  toga:  u  knjizi  O  odredbama  (De  definitionibus) 
Isaak  kaže2  da  je  istina  izjednači vanje  zbilje  s  umom.  No 
kao  što  se  um  složenih  bića  može  izjednačiti  sa  zbiljom,  ta¬ 
ko  se  s  njom  može  izjednačiti  i  um  ne-složenih  bića,  a  tako¬ 
đer  i  osjetilo  što  zapaža  zbilju  kakva  jeste.  Dakle,  istina  se 
ne  nalazi  samo  u  umnom  spajanju  i  razlučivanju. 

ALI  PROTIV  navedenih  razloga  Filozof  u  VI  knjizi  Meta¬ 
fizike'  kaže  da  o  jednostavnim  bićima  i  o  onome  »što  je  ne¬ 
što«  ne  postoji  istina  niti  u  umu  niti  u  zbilji. 

ODGOVARAM:  Istina  se,  kako  je  već  rečeno  (čl.  1),  po 
svom  prvom  pojmu  nalazi  u  umu.  A  budući  da  je  svaka  zbi¬ 
lja  istinita  po  tome  što  ima  vlastiti  oblik  svoje  prirode,  nu¬ 
žno  je  da  um,  ukoliko  je  subjekt  spoznaje,  bude  istinit  po 
tome  što  poprima  sliku  spoznate  stvari  (similitudo  rei  cog- 
nitae),  koja  je  njegov  oblik,  ukoliko  je  on  subjekt  spoznaje. 
Stoga  se  istina  određuje  suobličenjem  uma  i  zbilje.  Spo¬ 
znati,  stoga,  tu  suobličenost  znači  spoznati  istinu.  Nju  pak 
nipošto  ne  spoznaje  osjetilo.  Premda,  naime,  vid  posjeduje 
sliku  vidljivog  predmeta,  ipak  ne  spoznaje  usporedbu  što 
postoji  između  vidljivog  predmeta  i  onoga  što  sam  o  njoj 

)  C.  6  n.  7  (Bk  430b  27):  S.  Th„  lect.  11  n.  762. 

2  Usp.  Avicennam,  Mataphys.  tr.  1  c.  9. 

3  V  c.  4  n.  1  (Bk  10276  27):  S.  Th„  lect.  4  n.  13040. 

spoznaje.  Um,  naprotiv,  može  spoznati  suobličenost  sama 
sebe  sa  spoznatom  zbiljom,  a  ipak  je  ne  spoznaje  po  tome 
što  o  nekome  spoznaje  »što  je  nešto«,  nego,  kada  prosudi 
da  zbilja  tako  postoji  kao  da  je  ona  oblik  što  ga  o  nekoj 
zbilji  um  spoznaje.  Tada,  naime,  um  neposredno  spoznaje  i 
govori  istinu.  A  to  čini  spajajući  i  razlučujući:  Naime,  u 
svakom  slučaju  primjenjuje  neki  oblik,  što  ga  je  označio 
predikat,  na  neku  zbilju,  što  ju  je  označio  subjekt,  ili  ga  od 
nje  udaljuje.  Stoga  se  ispravno  tvrdi  da  je  osjetilo  o  nekoj 
zbilji  istinito,  ali  da  je  istinit  i  um  kada  spoznaje  »što  je 
nešto«,  no  ne  ukoliko  spoznaje  i  govori  istinu.  Jednako  je 
tako  sa  složenim  ili  ne-složenim  riječima.  Stoga  se  istina 
može  nalaziti  u  osjetilu  ili  u  umu  koji  spoznaje  »što  je  ne¬ 
što«,  kao  u  nekoj  istinitoj  zbilji,  a  ne  kao  spoznati  predmet 
u  onome  koji  spoznaje,  što  označava  ime  »istine«;  savršen¬ 
stvo  je,  naime,  umna  istina  i  spoznati  predmet.  Stoga  se, 
govoreći  u  prvom  smislu  riječi,  istina  nalazi  u  umu  koji 
spaja  i  razlučuje,  a  ne  u  osjetilu  niti  u  umu  koji  spoznaje 
»što  je  nešto«. 

Time  smo  također  odgovorili  na  RAZLOGE. 


Članak  3 

Da  Ii  se  istina  i  biće  preobraćaju? 

Senf.  1  d  8  q.  1  a.  3;  d.  19  q.  5  a.  1  ad  3.  7; 

De  verit.  q.  1  a.  1 ;  a.  2  ad  1 

U  vezi  s  trećim  pitanjem  postupamo  ovako.  Čini  se  da  se 
istina  i  biće  ne  preobraćaju.  Naime: 

1.  Istina  se  u  pravom  smislu  nalazi  u  umu,  kako  je  već 
rečeno  (čl.  1).  Biće  se  pak  u  pravom  smislu  nalazi  u  zbilji. 
Dakle,  istina  se  i  biće  ne  mogu  preobraćati. 

2.  Osim  toga:  ono  što  se  proteže  na  biće  i  ne-biće,  ne  pre¬ 
obraća  se  s  bićem.  A  istina  se  proteže  na  biće  i  ne-biće:  na¬ 
ime,  istina  je  ono  što  je  bitak  i  što  nije  ne-bitak.  Dakle,  isti¬ 
na  se  i  biće  ne  mogu  preobraćati. 

3.  Još  nešto:  stvari  što  se  međusobno  odnose  kao  prvot¬ 
na  i  drugotna  (secundum  prius  et  posterius)  čini  se  da  se 
ne  mogu  preobraćati.  A  čini  se  da  je  istina  prvotna  a  biće 

drugotno:  naime,  biće  spoznajemo  samo  pod  pojmom  isti¬ 
ne.  Dakle,  čini  se  da  se  istina  i  biće  ne  mogu  preobraćati. 

ALI  PROTIV  navedenih  razloga  Filozof  u  II  knjizi  Meta¬ 
fizike'  kaže  da  je  isti  raspored  stvari  u  biću  i  u  istini. 

ODGOVARAM:  Kao  što  dobro  krije  u  sebi  pojam  poželj¬ 
noga  predmeta,  tako  i  istina  krije  u  sebi  poredak  prema 
spoznaji.  Ukoliko  pak  i  jedno  i  drugo  kriju  u  sebi  nešto  od 
bitka,  utoliko  su  predmet  spoznaje.  To  je  razlog  što  Filozof 
u  III  knjizi  O  dušf  kaže  da  je  »duša  na  neki  način  sve«  po 
osjetilu  i  umu.  Stoga,  kao  što  se  dobro  preobraća  s  bićem, 
tako  se  preobraća  i  sa  istinom.  A  ipak,  kao  što  dobro  prida¬ 
je  biću  pojam  poželjnog  predmeta,  tako  mu  i  istina  pridaje 
mogućnost  usporedbe  s  umom. 

Odgovaram  na  razloge:  1.  Istina  se  nalazi  kako 
u  zbilji  tako  i  u  umu,  kako  je  već  rečeno  (čl.  1).  A  istina  što 
se  nalazi  u  zbilji,  preobraća  se  s  bićem  po  supstanciji.  Isti¬ 
na  pak  što  se  nalazi  u  umu  preobraća  se  s  bićem  poput 
onoga  što  će  se  očitovati  s  onim  što  je  već  očitovano.  To, 
naime,  pripada  pojmu  istine,  kako  je  već  rečeno  (čl.  1). 
Premda  bi  se  moglo  reći  da  se  i  biće  nalazi  u  zbilji  i  u  umu 
poput  istine,  ipak  se  istina  nalazi  poglavito  u  umu,  a  biće 
poglavito  u  zbilji.  Razlog  je  tomu  taj  što  se  istina  i  biće  poj¬ 
movno  razlikuju. 

2.  Ne-biće  ne  krije  u  sebi  ništa  po  čemu  bi  ga  se  moglo 
spoznati,  nego  se  spoznaje  po  tome  što  ga  um  čini  predme¬ 
tom  spoznaje.  Stoga  se  istina  zasniva  na  biću,  ukoliko  je 
ne-biće  neko  biće  što  postoji  samo  u  razumu,  to  jest  biće 
što  ga  spoznaje  razum. 

3.  Kad  se  kaže  da  se  biće  ne  može  spoznati  bez  pojma 
istine,  tu  tvrdnju  možemo  shvatiti  na  dva  načina.  Prvo,  ta¬ 
ko  što  se  biće  ne  može  spoznati  ako  pojam  istine  ne  slijedi 
spoznaju  bića.  Takav  je  način  govora  istinit.  Drugo,  tako 
što  se  biće  ne  može  spoznati,  ako  se  ne  bi  spoznao  pojam 
istine.  Takav  je  način  govora  lažan.  No  istina  se  ne  može 
spoznati,  ako  se  istodobno  ne  spozna  i  pojam  bića,  budući 
da  biće  pripada  pojmu  istine.  Nešto  slično  imamo  ako  spo¬ 
znajni  predmet  usporedimo  s  bićem.  Ne  može  se,  naime, 

1  C.  5  n.  9  (Bk  189a  5):  S.  Th.,  lect.  10  n.  6  ss;  usp.  Poster.  1  c.  2  n.  10  (Bk 

71b  29):  S.  Th.,  lect.  4  n.  15. 

2  C.  8  n.  1  (Bk  431b  21):  S.  Th.,  lect.  13  n.  787. 

spoznati  biće,  ako  biće  nije  spoznajni  predmet,  premda  se 
biće  može  spoznati  a  da  se  ne  spoznaje  njegova  sveobu- 
hvatnost.  Na  isti  je  način  spoznato  biće  ujedno  istina, 
premda  se  spoznajom  bića  ne  spoznaje  istina. 

Članak  4 

Da  li  dobro  kao  pojam  dolazi  prije  istine? 

De  verit.  q.  21  a.  3;  In  Hebr.  c.  1 1  lect.  1 

U  vezi  sa  četvrtim  pitanjem  postupamo  ovako.  Čini  se  da 
dobro  kao  pojam  ne  dolazi  prije  istine.  Naime: 

1.  Ono  što  je  općenitije,  po  pojmu  je  prvotno,  kako  oči¬ 
gledno  proizlazi  iz  I  knjige  Fizike.'  A  dobro  je  općenitiji  po¬ 
jam  od  istine:  naime,  istina  je  neko  dobro,  to  jest  dobro 
uma.  Dakle,  dobro  kao  pojam  dolazi  prije  istine. 

2.  Osim  toga:  dobro  se  nalazi  u  zbilji  (in  rebus),  a  istina 
u  umnom  spajanju  i  razlučivanju  (in  compositione  et  divi- 
sione  intellectus),  kako  je  već  rečeno  (čl.  2).  A  ono  što  se 
nalazi  u  zbilji,  dolazi  prije  onoga  što  se  nalazi  u  umu.  Da¬ 
kle,  dobro  kao  pojam  dolazi  prije  istine. 

3.  K  tome:  istina  je  vrsta  kreposti,  kako  je  očigledno  iz 
IV  knjige  Etike}  A  krepost  se  nalazi  u  dobru:  ona  je,  na¬ 
ime,  dobra  kakvoća  pameti,  kako  kaže  Augustin.3  Dakle, 
dobro  dolazi  prije  istine. 

ALI  PROTIV  navedenih  razloga  stoji  tvrdnja  da  ono  što 
se  nalazi  u  mnogim  stvarima,  kao  pojam  dolazi  prvotno.  A 
istina  se  nalazi  u  nekim  stvarima  u  kojima  nema  dobra, 
primjerice  u  matematici.  Dakle,  istina  dolazi  prije  dobra. 

ODGOVARAM:  Premda  se  dobro  i  istina  međusobno 
preobraćaju  (convertuntur)  s  bićem,  ipak  se  pojmovno  raz¬ 
likuju.  I  u  tom  smislu,  bezuvjetno  govoreći,  istina  dolazi 
prije  dobra.  To  dokazujemo  na  dva  načina.  Prvo,  bliže  se 
biću  nalazi  istina  nego  dobro,  to  jest  ona  je  prvotna.  Na¬ 
ime,  istina  jednostavno  i  neposredno  promatra  sam  bitak: 
pojam  pak  dobra  dostiže  bitak  po  tome  što  je  on  na  neki 
način  savršen;  time  je  on  ujedno  i  predmet  težnje.  —  Dru- 

1  I  a  c.  1  n.  5  (Bk  993b  20):  S.  Th.,  lect.  2  n.  298. 

2  C.  7  n.  6  (Bk  1127a  20):  S.  Th.,  lect.  15  n.  835. 

3  De  lib.  arbitrio  1.  2  c.  19:  PL  32,  1267. 

go,  spoznaja  po  prirodi  prethodi  težnji.  No  budući  da  isti¬ 
na  promatra  spoznaju,  a  dobro  težnju,  slijedi  da  pojmovno 
istina  dolazi  prije  dobra. 

Odgovaram  na  razloge:  1.  Volja  se  i  um  uza¬ 
jamno  upotpunjuju:  um,  naime,  spoznaje  volju,  a  volja  teži 
za  tim  da  um  spoznaje.  Tako  se,  dakle,  među  onim  stvari¬ 
ma,  što  su  usmjerene  na  predmet  volje,  nalaze  i  one  stvari 
što  pripadaju  umu;  i  obratno.  Stoga  se  u  poretku  predme¬ 
ta  težnje  dobro  ponaša  kao  sveopće,  a  istina  kao  pojedinač¬ 
no;  u  poretku  pak  predmeta  umne  spoznaje  stvar  je  obrnu¬ 
ta.  Zbog  toga,  dakle,  što  je  istina  neko  dobro,  slijedi  da  se 
dobro  nalazi  prije  u  poretku  predmeta  težnje;  ipak  ne  tako 
da  je  prvotno  u  punom  smislu  (simpliciter). 

2.  Ono  što  se  prvotno  nalazi  u  umu,  tim  je  samim  prvot¬ 
no  i  kao  pojam.  Um,  dakle,  prvo,  zapaža  samo  biće;  drugo, 
zapaža  da  spoznaje  to  biće;  i  treće,  zapaža  da  teži  za  tim 
bićem.  Stoga  najprije  dolazi  pojam  bića,  zatim  pojam  isti¬ 
ne  i  napokon  pojam  dobra,  premda  se  dobro  nalazi  u 
stvarima. 

3.  Krepost  što  se  naziva  »istina«,  nije  opća  istina,  nego 
neka  istina  po  kojoj  se  čovjek  riječima  i  djelima  pokazuje 
kakav  jeste.  Pojam  pak  »životne«  istine  uzima  se  u  pojedi¬ 
načnom  smislu,  tako  što  čovjek  u  svom  životu  ispunjava 
ono  na  što  ga  usmjerava  božanski  um;  istina  se,  međutim, 
nalazi  i  u  ostalim  zbiljama,  kako  smo  već  prije  rekli  (čl.  1). 
Istina  pak  »pravednosti«  sastoji  se  u  tome  što  čovjek  op¬ 
služuje  ono  što  je  po  zakonskom  poretku  dužan  učiniti 
drugomu  čovjeku.  Stoga  se  iz  tih  pojedinačnih  istina  ne 
može  donositi  zaključak  o  općoj  istini. 

Članak  5 

Da  11  je  Bog  istina? 

1-2  q.  3  a.  7;  Senf.  1  d.  19q.5a.  1; 

Cont.  Gent.  1,  59ss;  3,  51 

U  vezi  s  petim  pitanjem  postupamo  ovako.  Čini  se  da 
Bog  nije  istina.  Naime: 

1.  Istina  se  sastoji  u  umnom  spajanju  i  razlučivanju.  A  u 


218  A.  Filozofija;  psihologija;  spoznaja 

Bogu  nema  spajanja  i  razlučivanja.  Dakle,  u  Bogu  nema 
istine. 

2.  Osim  toga:  istina  je,  kako  govori  Augustin  u  knjizi  O 
pravoj  vjeri,'  »slika  i  prilika  počela«  (similitudo  principii). 
Dakle,  u  Bogu  nema  istine. 

3.  Još  nešto:  štogod  se  o  Bogu  tvrdi,  tvrdi  se  o  njemu 
kao  o  prvom  uzroku  svih  stvari:  kao  što  je  Božji  bitak 
uzrok  svakoga  bitka,  tako  je  i  njegova  dobrota  uzrok  sva¬ 
koga  dobra.  Kad  bi,  dakle,  u  Bogu  bila  istina,  svaka  bi  isti¬ 
na  proizlazila  od  njega.  A  istina  je  da  neki  ljudi  griješe.  Ta 
bi,  dakle,  tvrdnja  proizlazila  od  Boga.  To  je,  međutim,  oči¬ 
gledna  laž. 

ALI  PROTIV  navedenih  razloga  Gospodin  u  Ivanovu 
evanđelju  (14,  6)  kaže:  »Ja  sam  put,  istina  i  život«. 

ODGOVARAM:  Istina  se  nalazi  u  umu,  ukoliko  on  spo¬ 
znaje  zbilju  kakva  jest,  ali  i  u  zbilji,  ukoliko  ona  ima  bitak 
što  se  može  suobličiti  s  umom,  kako  je  već  rečeno  (čl.  1). 
To  se  pak  u  najvišem  stupnju  nalazi  u  Bogu-  Naime,  njegov 
je  bitak  ne  samo  suobličen  s  njegovim  umom,  nego  je  on 
također  sama  njegova  spoznaja;  a  njegova  je  spoznaja  mje¬ 
ra  i  uzrok  svakog  drugog  bitka  i  svakog  drugog  uma,  a  on 
je  opet  njegov  bitak  i  njegova  spoznaja.  Stoga  slijedi  da  se 
u  Bogu  nalazi  ne  samo  istina,  nego  da  je  on  sam  najviša  i 
prvotna  istina. 

Odgovaram  na  razloge:  1.  Premda  u  božan¬ 
skom  umu  nema  spajanja  i  razlučivanja,  ipak  on  svojom 
jednostavnom  spoznajom  sudi  o  svemu  i  spoznaje  sva  slo¬ 
žena  bića.  I  tako  se  u  njegovu  umu  nalazi  istina. 

2.  Istina  se  našega  uma  sastoji  u  tome  što  se  on  suobli- 
čuje  sa  svojim  počelom,  to  jest  sa  zbiljom,  od  koje  prima 
spoznaju.  Istina  se  pak  o  zbilji  sastoji  u  tome  što  se  ona 
također  suobličuje  sa  svojim  počelom,  to  jest  s  božanskim 
umom.  No  to  se  u  pravom  smislu  ne  može  reći  o  božanskoj 
istini,  osim  ako  se  možda  ta  istina  pripisuje  Sinu,  koji  ima 
početak.  No  ako  govorimo  o  istini  u  bitnom  smislu  (veritas 
essentialiter  dicta),  onda  se  ona  ne  može  spoznati,  ako  se 
potvrdna  rečenica  ne  razriješi  u  niječnu,  kao  kada  se  kaže: 
»Otac  je  od  sebe  jer  nije  od  drugoga«.  Jednako  se  tako  bo- 
I  C.  36:  PL  34,  152. 

žanska  istina  može  nazvati  »slika  i  prilika  počela«,  ukoliko 
njezin  bitak  nije  različit  od  njezina  uma. 

3.  Ne-biće  i  lišenost  ne  sadrže  istinu  po  sebi,  nego  samo 
po  umnoj  spoznaji.  Svaka  je,  naime,  umna  spoznaja  od  Bo¬ 
ga:  štogod  je,  stoga,  istine  u  rečenici:  »Zaista  ovaj  razuzda¬ 
no  živi«,  sva  je  ta  istina  od  Boga.  No  ako  se  tvrdi:  »Dakle, 
to  što  ovaj  razuzdano  živi,  dolazi  od  Boga«,  vješta  je  obma¬ 
na  akcidencije  (fallacia  accidentis). 

Članak  6 

Da  li  postoji  samo  jedna  istina  po  kojoj  su  sve  stvari 
Istinite? 

Sent.  1  d.  19  q.  5  a.  2;  De  verit.  q.  1  a.  4;  q.  21  a.  4  ad  5; 
q.  27  a.  1  ad  7;  Cont.  Gent.  3, 47;  Ouodl.  10  q.  4  a.  1 

U  vezi  sa  šestim  pitanjem  postupamo  ovako.  Čini  se  da 
postoji  samo  jedna  istina  po  kojoj  su  sve  stvari  istinite. 
Naime: 

1.  Po  Augustinovu  mišljenju,1  nema  ništa  veće  od  ljud¬ 
ske  duše,  nego  samo  Bog.  A  istina  je  veća  od  ljudske  duše, 
inače  bi  duša  donosila  sud  o  istini;  sada  pak  sve  stvari  pro¬ 
suđuje  po  istini,  a  ne  po  samoj  sebi.  Dakle,  samo  je  Bog 
istina.  Dosljedno  tomu,  nema  druge  istine  osim  Boga. 

2.  Osim  toga:  Anselmo  u  knjizi  O  istinf  kaže:  kao  što  se 
vrijeme  odnosi  prema  vremenitim  stvarima,  tako  se  istina 
odnosi  prema  istinitim  stvarima.  No  postoji  jedno  vrijeme 
za  sve  vremenite  stvari.  Dakle,  postoji  i  jedna  istina  po  ko¬ 
joj  su  sve  stvari  istinite. 

ALI  PROTIV  navedenih  razloga  u  Psalmima  (11,  2)  čita¬ 
mo:  »Sinovi  su  ljudski  umanjili  istine«. 

ODGOVARAM:  Postoji  jedna  istina  po  kojoj  su  sve  stvari 
na  neki  način  istinite,  a  na  neki  način  nisu.  Da  bismo  to 
dokazali,  valja  nam  imati  na  umu  ovo:  kad  se  nešto  pririče 
mnogima  jednoznačno  (univoce),  onda  se  ono  nalazi  u  sva¬ 
kome  od  njih  po  vlastitom  pojmu,  primjerice  »niže  živo  bi¬ 
će«  (animal)  u  svakoj  vrsti  nižeg  živog  bića.  A  kad  se  nešto 
pririče  mnogima  po  sličnosti  značenja  (analogice),  onda  se 

1  De  Trin.  1.  15  c.  1:  PL  42,  1037. 

2  C,  14:  PL  158,  484. 

ono  nalazi  samo  u  jednome  od  njih  po  vlastitom  pojmu,  po 
kojemu  sve  druge  stvari  dobijaju  ime.  Primjerice,  pojam 
»zdrav«  pririče  se  živom  biću,  mokraći  i  lijeku,  ne  u  smislu 
što  bi  se  zdravlje  nalazilo  samo  u  živom  biću,  nego  po 
zdravlju  živoga  bića  dobija  ime  i  'zdravi'  lijek,  ukoliko  je 
djelotvoran  pod  vidom  toga  zdravlja,  i  mokraća,  ukoliko  je 
znak  toga  zdravlja.  I  premda  se  zdravlje  ne  nalazi  u  lijeku 
niti  u  mokraći,  ipak  se  i  u  jednome  i  u  drugome  nalazi  ne¬ 
što  po  čemu  to  čini,  a  to  označava  zdravlje. 

Rekli  smo  (čl.  1),  naime,  da  se  istina  prvotno  nalazi  u 
umu,  a  drugotno  u  zbilji,  ukoliko  je  ona  usmjerena  prema 
božanskom  umu.  Ako,  dakle,  govorimo  o  istini  kako  se  ona 
nalazi  u  umu,  po  vlastitom  pojmu,  onda  u  mnogim  stvore¬ 
nim  umovima  postoje  mnoge  istine,  a  također  u  jednom  te 
istom  umu  kada  spoznaje  mnoge  stvari.  Stoga  Primjedba1 
na  riječi  Psalma  (11,  2):  »Sinovi  su  ljudski  umanjili  istine« 
itd.,  kaže:  kao  što  se  od  lica  jednoga  čovjeka  u  zrcalu  pojav¬ 
ljuju  mnoge  slike,  tako  se  od  jedne  božanske  istine  pojav¬ 
ljuju  mnoge  istine.  Ako  pak  govorimo  o  istini  kako  se  ona 
nalazi  u  zbilji,  onda  su  sve  stvari  istinite  po  prvotnoj  istini, 
s  kojom  se  suobličuje  svako  biće  po  svom  bivstvu.  Premda, 
stoga,  postoje  mnoge  biti  ili  oblici  zbilje,  ipak  postoji  jed¬ 
na  istina  božanskoga  uma,  po  kojoj  se  svaka  zbilja  naziva 
istinitom. 

Odgovaram  na  razloge:  1.  Duša  ne  donosi  sud 
o  svakoj  zbilji  na  osnovi  svake  istine,  nego  na  osnovi  prvot¬ 
ne  istine,  ukoliko  se  pojavljuje  u  njoj  kao  u  zrcalu,  po  pr¬ 
vim  predmetima  umne  spoznaje.  Stoga  slijedi  da  je  prvot¬ 
na  istina  veća  od  duše.  Ipak  je  i  stvorena  istina,  koja  se  na¬ 
lazi  u  našem  umu,  veća  od  duše,  ne  u  punom  smislu 
(simpliciter),  nego  u  izvjesnom  smislu  (secundum  quid), 
ukoliko  je  ona  njegovo  savršenstvo,  kao  što  se  može  reći 
da  je  i  znanje  veće  od  duše.  A  istina  je  da  nijedno  samo- 
stojno  biće  (nihil  subsistens)  nije  veće  od  razumske  duše, 
osim  Boga. 

2.  Anselmova  je  tvrdnja  istinita  stoga  što  se  kaže  da  su 
zbilje  istinite  po  usporedbi  s  božanskim  umom. 

3  Glossa  Lom  bard  i:  PL  191,  155:  usp.  Augustinum,  Enarr. 

Psalm.  ps.  11,  2:  PL  36,  138. 

Članak  7 

Da  11  je  stvorena  Istina  vječna? 

Gore  q.  10  a.  3  ad  3;  Sent.  1  d.  19  q.  5  a.  3;  De  verit.  q.  1  a.  5; 

Cont.  Gent.  2,  35;  3,  82.  84;  De pot.  q.  3  a.  17  ad  27 

U  vezi  sa  sedmim  pitanjem  postupamo  ovako.  Čini  se  da 
je  stvorena  istina  vječna.  Naime: 

1.  Augustin  u  knjizi  O  slobodnom  rasuđivanju'  (De  libe- 
ro  arbitrio)  kaže  da  ništa  nije  više  vječno  od  pojma  kružni¬ 
ce  ili  od  istine  da  su  dva  i  tri  pet.  No  ta  je  istina  stvorena 
istina.  Dakle,  stvorena  je  istina  vječna. 

2.  Osim  toga;  vječno  je  ono  što  uvijek  postoji.  A  sveopće 
stvari  postoje  svuda  i  uvijek.  Dakle,  one  su  vječne.  Dosljed¬ 
no  tome,  vječna  je  i  istina  koja  je  u  najvišem  stupnju 
sveopća. 

3.  K  tome:  ako  je  nešto  istinito  u  sadašnjem  vremenu, 
onda  je  oduvijek  bila  istina  da  će  to  biti  istina.  No  kao  što 
je  istina  izjave  (veritas  propositionis)  o  sadašnjem  vreme¬ 
nu  stvorena  istina,  tako  je  i  istina  izjave  o  budućem  vreme¬ 
nu  stvorena  istina.  Dakle,  jedna  je  stvorena  istina  vječna. 

4.  Napokon:  vječno  je  ono  što  nema  početka  ni  svršetka. 
A  istina  izjava  (veritas  enuntiabilium)  nema  početka  ni  svr¬ 
šetka.  Jer,  ako  je  istina  započela  budući  da  prije  nije  bila, 
onda  je  istina  da  istine  nije  bilo:  i  dakako,  to  je  istina  po 
nekoj  istini,  pa  je  na  taj  način  istina  bila  prije  nego  li  je 
započela.  Do  istoga  zaključka  dolazimo,  ako  kažemo  da 
istina  ima  svršetak  jer  bi  iz  toga  slijedilo  da  će  istina  po¬ 
stojati  pošto  je  već  prestala  postojati:  istina  će,  naime,  biti 
da  istina  ne  postoji.  Dakle,  istina  je  vječna. 

ALI  PROTIV  navedenih  razloga  stoji  činjenica  da  je  sa¬ 
mo  Bog  vječan,  kako  smo  već  prije  dokazali  (p.  10  čl.  3). 

ODGOVARAM:  Istina  izjava  nije  drugo  nego  umna  isti¬ 
na.  Predmet  se  izjave  (enuntiabile),  naime,  nalazi  u  umu, 
ali  i  u  riječi.  A  on  je  po  sebi  istinit  time  što  se  nalazi  u  umu. 
Po  tome  pak  što  se  nalazi  u  riječi  kaže  se  da  je  istinit  pred¬ 
met  izjave  zato  što  označava  neku  umnu  istinu;  ne  zbog  ne¬ 
ke  istine  koja  već  postoji  u  predmetu  izjave  kao  u  subjek- 
1  L.  2  c.  8:  PL  32,  1251;  Solilog.  1.  2  c.  19:  PL  32,  901. 

tu.  Primjerice,  kaže  se  da  je  mokraća  zdrava,  ne  po  zdrav¬ 
lju  što  se  u  njoj  nalazi,  nego  po  zdravlju  živoga  bića  koje 
ona  označava.  Također  smo  prije  rekli  (čl.  1)  da  se  zbilje 
nazivaju  istinitima  po  umnoj  istini.  Kada,  stoga,  nijedan 
um  ne  bi  bio  vječan,  nijedna  istina  ne  bi  bila  vječna.  No 
budući  da  je  samo  božanski  um  vječan,  u  njemu  je  samo¬ 
me  istina  vječna.  Iz  toga  pak  ne  slijedi  da  osim  Boga  posto¬ 
ji  još  nešto  što  bi  bilo  vječno,  budući  da  je  istina  božansko¬ 
ga  uma  sam  Bog,  kako  smo  ranije  dokazali,  (čl.  5). 

Odgovaram  na  razloge:  1.  Pojam  kružnice  i 
istina  da  su  dva  i  tri  pet  vječni  su  u  božanskom  umu. 

2.  Tvrdnju  da  nešto  postoji  oduvijek  i  svuda  možemo 
shvatiti  na  dva  načina.  Prvo,  da  to  nešto  u  sebi  ima  sposob¬ 
nost  izdići  se  iznad  svakog  vremena  i  svakog  mjesta,  kao 
što  Bogu  pripada  biti  svuda  i  uvijek.  Drugo,  da  u  sebi  ne¬ 
ma  ono  što  ga  omeđuje  na  jedno  mjesto  i  na  jedno  vrije¬ 
me,  kao  što  se  kaže  da  je  prva  materija  jedna,  ne  zato  što 
ima  jedan  oblik  —  kao  što  je  čovjek  jedan  po  jedinstvu  jed¬ 
noga  oblika  —  nego  po  uklanjanju  svih  oblika  što  u  nj  uno¬ 
se  razlike.  I  na  taj  se  način  može  reći  da  je  svako  sveopće 
biće  svuda  i  uvijek,  ukoliko  se  sveopće  stvari  izdvajaju  iz 
ovoga  mjesta  i  u  ovom  času  (hic  et  nunc).  No  iz  toga  ne  sli¬ 
jedi  da  su  sveopće  stvari  vječne,  osim  u  umu  ako  je  riječ  o 
vječnom  biću. 

3.  Ono  što  sada  postoji,  bilo  je  buduće  prije  nego  je  po¬ 
stojalo  zbog  toga,  što  je  u  njegovu  uzroku  bilo  da  postoji. 
Ako,  stoga,  uklonimo  uzrok,  uklonili  smo  i  mogućnost  da 
ono  postoji  kao  buduće.  Samo  je,  naime,  prvi  uzrok  vječan. 
Stoga  iz  toga  ne  slijedi  kako  je  uvijek  bila  istina  da  su  one 
stvari  koje  sada  postoje,  postojale  kao  buduće,  osim  ako  u 
vječnom  uzroku  nije  bilo  određeno  da  postoje  kao  buduće. 
Takav  je  pak  uzrok  samo  Bog. 

4.  Budući  da  naš  um  nije  vječan,  nije  vječna  ni  istina 
izjava  što  ih  oblikujemo,  nego  je  ona  nekada  započela.  I 
prije  nego  je  ta  istina  bila,  nije  bilo  istinito  tvrditi  da  ta 
istina  ne  postoji,  osim  u  božanskom  umu,  u  kojemu  je  jedi¬ 
no  istina  vječna.  A  sada  je  istinita  tvrdnja  da  istine  tada 
nije  bilo.  A  to  nije  istina,  osim  po  onoj  istini  koja  se  sada 
nalazi  u  našem  umu,  a  ne  po  nekoj  istini  od  strane  zbilje. 
To  je  istina  o  ne-biću;  ne-biće,  naime,  nema  po  sebi  moguć- 

nost  da  bude  istinito,  nego  samo  po  umu  koji  ga  spoznaje. 
Stoga  je  samo  tada  istinita  tvrdnja  da  istine  nije  bilo,  kada 
dođemo  do  spoznaje  njezina  ne-postojanja  što  prethodi 
njezinu  postojanju. 


Članak  8 

Da  li  je  istina  nepromjenjiva? 

Sent.  1  d.  19  q.  5  a.  3;  De  verit.  q.  1  a.  6 

U  vezi  s  osmim  pitanjem  postupamo  ovako.  Čini  se  da  je 
istina  nepromjenjiva.  Naime: 

1.  Augustin  u  II  knjizi  O  slobodnom  rasuđivanju'  kaže 
da  se  istina  ne  izjednačuje  s  pameću,  budući  da  je  ona 
promjenjiva  kao  i  pamet. 

2.  Osim  toga:  ono  što  ostaje  poslije  svake  promjene,  to  je 
nepromjenjivo;  primjerice,  prva  je  materija  nerođena  i  ne¬ 
raspadljiva,  budući  da  ostaje  poslije  svakog  rađanja  i  ra¬ 
spadanja.  A  istina  ostaje  poslije  svake  promjene,  budući 
da  je  poslije  svake  promjene  istinita  tvrdnja  da  ona  postoji 
ili  ne  postoji.  Dakle,  istina  je  nepromjenjiva. 

3.  K  tome:  ako  se  mijenja  istina  izjave  (veritas  enuntiati- 
onis),  ponajviše  se  mijenja  u  odnosu  na  promjenu  zbilje.  A 
ona  se  ne  mijenja  na  isti  način.  Istina  je,  naime,  po  Ansel- 
movu  mišljenju,2  neka  ispravnost,  ukoliko  neko  biće  ispu¬ 
njava  ono  što  mu  je  određeno  u  božanskom  umu.  Izjava, 
međutim:  »Sokrat  sjedi«,  u  božanskom  umu  označava  So¬ 
krata  kada  sjedi:  no  označava  ga  također  i  kada  ne  sjedi. 
Dakle,  istina  se  izjave  nipošto  ne  mijenja. 

4.  Napokon:  gdje  postoji  isti  uzrok,  postoji  i  isti  učinak. 
A  ista  je  zbilja  uzrok  istine  ovih  triju  izjava:  »Sokrat  sjedi; 
sjedit  će;  sjedio  je«.  Dakle,  i  ista  se  istina  nalazi  u  njima. 
No  potrebno  je  da  samo  jedna  od  njih  bude  istinita.  Dakle, 
istina  tih  izjava  ostaje  nepromijenjena.  Iz  istoga  razloga 
ostaje  nepromijenjena  istina  i  u  svakoj  drugoj  izjavi. 

ALI  PROTIV  navedenih  razloga  u  Psalmima  (11,  2)  čita¬ 
mo:  »Ljudski  su  sinovi  umanjili  istine«. 

ODGOVARAM:  U  pravom  se  smislu  istina  nalazi  samo  u 

1  C.  12:  PL  32,  1250. 

2  Dialogo  De  verit.  c.  7:  PL  158,  475;  c.  10:  PL  158,  478. 

umu,  kako  je  već  prije  rečeno  (čl.  1),  a  zbilje  su  istinite  po 
onoj  istini  koja  se  nalazi  u  nekom  umu.  Stoga  promjenji¬ 
vost  istine  valja  promatrati  u  odnosu  na  um.  A  njegova  je 
istina  u  tome  što  on  postiže  suobličenost  sa  spoznatom 
zbiljom.  Ta  se  pak  suobličenost  može  mijenjati  na  dva  na¬ 
čina,  poput  svake  druge  predodžbe  zbog  promjene  druge 
krajnosti.  Istina  se  stoga,  prvo,  mijenja  od  strane  uma  ti¬ 
me  što  netko  iz  iste  zbilje  prihvaća  drugo  mišljenje;  drugo, 
ako  mišljenje  ostaje  nepromijenjeno,  a  mijenja  se  zbilja.  U 
oba  se  slučaja  zbiva  promjena  od  istine  u  laž. 

Ako,  dakle,  postoji  neki  um  u  kojemu  ne  bi  bilo  promje¬ 
ne  mišljenja,  ili  čije  prihvaćanje  nijedna  zbilja  ne  bi  mogla 
ukloniti,  u  njemu  bi  se  nalazila  nepromjenjiva  istina.  A  ta¬ 
kav  je  božanski  um,  kako  smo  prije  dokazali  (p.  14  čl.  15). 
Stoga  je  istina  božanskoga  uma  nepromjenjiva.  Istina  je 
pak  našega  uma  promjenjiva.  Ne  u  smislu  što  bi  ona  bila 
nosilac  promjene,  nego  što  se  naš  um  mijenja  od  istine  u 
laž;  na  taj  se  način  može  reći  da  su  oblici  promjenjivi 
(formae  mutabiles).  A  istina  je  božanskog  uma  ona,  po  ko¬ 
joj  su  prirodne  zbilje  istinite,  a  ta  je  istina  posve  nepromje¬ 
njiva. 

Odgovaram  na  razloge:  1.  Augustin  ondje  go¬ 
vori  o  božanskoj  istini. 

2.  Istina  se  i  biće  preobraćaju.  Stoga,  kao  što  se  biće  ne 
rađa  niti  raspada  po  sebi  nego  nuzgredno  (per  accidens), 
ukoliko  se,  naime,  ovo  ili  ono  biće  raspada  ili  rađa,  kako  se 
tvrdi  u  I  knjizi  Fizike ,3  tako  se  mijenja  i  istina,  ali  ne  tako 
da  ne  ostaje  nijedna  istina,  nego  tako  što  ne  ostaje  ona  isti¬ 
na  koja  je  prije  bila  istina. 

3.  Izjava  je  ne  samo  istinita  onako  kao  što  su  i  druge  zbi¬ 
lje  istinite  kada  ispunjavaju  ono  što  im  je  određeno  od 
strane  božanskoga  uma,  nego  se  tvrdi  da  je  istinita  na  neki 
posebni  način,  budući  da  označava  istinu  što  se  nalazi  u 
umu.  A  ta  se  istina  sastoji  u  suobličenju  uma  sa  zbiljom. 
Ako  se  pak  zbilja  ukloni,  mijenja  se  istina  mišljenja  (veri- 
tas  opinionis),  a  dosljedno  tomu  i  istina  izjave.  Stoga  je 
izjava:  »Sokrat  sjedi«,  istinita  i  istinom  što  se  nalazi  u  zbi¬ 
lji  dok  on  sjedi,  ukoliko  postoji  neka  riječ  što  to  označava; 
ali  i  istinom  značenja  (veritas  significationis),  ukoliko 

3  C.  8  n.  6  (Bk  191b  17):  S.  Th„  lect.  14  n.  4-7. 

označava  istinito  mišljenje.  A  kad  se  Sokrat  podigne  na  no¬ 
ge,  ostaje  prva  istina,  ali  se  mijenja  druga. 

4.  Sokratovo  sjedenje,  kao  uzrok  istinitosti  izjave:  »So¬ 
krat  sjedi«,  nije  na  isti  način  istinito  kada  Sokrat  sjedi,  po¬ 
što  je  sjedio  i  prije  nego  je  sjedio.  Stoga  je  različita  i  istina 
kojoj  je  to  uzrok;  i  različito  se  označava  izjavama  u  sada¬ 
šnjem  vremenu,  prošlom  i  budućem.  Premda  je,  dakle,  jed¬ 
na  od  triju  izjava  istinita,  ne  slijedi  da  istina  ostaje  ne¬ 
promjenjiva. 

PITANJE  17 
(S.  th.  I) 

O  LAŽI 

Sada  ćemo  raspravljati  o  laži  (usp.  p.  14  uvod). 

U  vezi  s  ovom  temom  odgovorit  ćemo  na  četiri  pitanja: 

1.  Da  li  se  laž  nalazi  u  zbilji? 

2.  Da  li  se  laž  nalazi  u  osjetilu? 

3.  Da  li  se  laž  nalazi  u  umu? 

4.  O  suprotnosti  istine  i  laži. 

Članak  1 

Da  11  se  laž  nalazi  u  zbilji? 

Sent.  1  d.  19  q.  5  a.  1 ;  De  verit.  q.  1  a.  10; 

Metaphys.  5  lect.  22;  6  lect.  4 

U  vezi  s  prvim  pitanjem  postupamo  ovako.  Čini  se  da  se 
laž  ne  nalazi  u  zbilji.  Naime: 

1.  Augustin  u  knjizi  Razgovor  sa  samim  sobom'  kaže: 
»Ako  je  istina  ono  što  postoji,  onda  valja  zaključiti  da  nig¬ 
dje  nema  laži,  tkogod  se  tomu  usprotivio«. 

2.  Osim  toga:  riječ  'laž'  dolazi  od  riječi  'lagati'  (obma¬ 
nuti)  (falsum  dicitur  a  fallendo).  No  zbilja  ne  može  obma¬ 
nuti,  kako  kaže  Augustin  u  knjizi  O  pravoj  vjeri,2  »budući 
da  ona  ne  očituje  ništa  drugo,  nego  svoj  izraz«.  Dakle,  laž 
se  ne  nalazi  u  zbiljama. 

3.  Još  nešto:  istina  se  nalazi  u  zbiljama  po  usporedbi  s 
božanskim  umom,  kako  smo  prije  rekli  (p.  16  čl.  1).  A  sva¬ 
ka  zbilja  time  što  postoji,  oponaša  Boga.  Dakle,  svaka  je 
zbilja  istinita  bez  ikakve  lažnosti.  Dakle,  nijedna  zbilja  nije 
lažna. 

1  L.  2  c.  8:  PL  31,  892. 

2  C.  36:  PL  34,  152. 

ALI  PROTIV  navedenih  razloga  Augustin  u  knjizi  O  pra¬ 
voj  vjeri 3  kaže  da  je  »svako  tijelo  istinito  tijelo,  a  lažna  je 
jedinstvenost«,  budući  da  oponaša  jedinstvenost,  a  nije  je¬ 
dinstvenost.  No  svaka  zbilja  oponaša  božansku  dobrotu,  i 
od  nje  odstupa  zbog  svojih  nedostataka  (deficit).  Dakle,  u 
svim  se  zbiljama  nalazi  laž. 

ODGOVARAM:  Budući  da  se  istina  i  laž  suprotstavljaju, 
a  suprotstavljene  su  stvari  uvijek  u  odnosu  na  istu  zbilju, 
nužno  je  da  se  najprije  laž  potraži  ondje,  gdje  se  najprije 
nalazi  istina,  to  jest  u  umu.  U  zbiljama,  naime,  nema  ni 
istine  ni  laži,  osim  u  odnosu  na  um.  A  budući  da  svako  biće 
jednostavno  dobija  ime  po  onome  što  mu  odgovara  po  nje¬ 
mu  samome,  ne  dobija  ime  po  onome  što  mu  odgovara 
nuzgredno,  osim  u  nekom  određenom  smislu;  zbilja  se  jed¬ 
nostavno  može  nazvati  lažnom  po  usporedbi  s  umom  od 
kojega  zavisi  i  s  kojim  se  sama  po  sebi  uspoređuje;  u  odno¬ 
su  pak  na  drugi  um,  s  kojim  se  uspoređuje  nuzgredno,  ne 
može  se  nazvati  lažnom,  osim  u  nekom  određenom  smislu. 

Prirodne,  međutim,  stvari  zavise  od  božanskoga  uma, 
kao  što  umjetničke  stvari  (res  artificiales)  zavise  od  ljud¬ 
skoga  uma.  Stoga  su  umjetničke  stvari  lažne  jednostavno  i 
po  sebi  kad  odstupaju  od  oblika  umjetnosti.  Zato  se  i  kaže 
da  je  neki  umjetnik  načinio  lažno  djelo  jer  ono  odstupa  od 
pravila  umjetničkog  djelovanja  (operatio  artis).  Tako  se  i  u 
zbiljama,  što  zavise  od  Boga,  ne  može  naći  laž  po  uspored¬ 
bi  s  božanskim  umom.  Jer  štogod  se  u  zbiljama  događa, 
proizlazi  iz  određenja  božanskoga  uma,  osim  možda  kod 
djelatnika  obdarenih  voljom,  u  čijoj  je  vlasti  umaknuti 
određenjima  božanskoga  uma.  U  tome  se  i  sastoji  zlo  grije¬ 
ha,  pa  zbog  toga  Sveto  pismo  grijehe  naziva  »lažima«  i  »op¬ 
sjenama«,  prema  riječima  Psalma  (4,  3):  »Zašto  ispraznost 
ljubite,  opsjenu  slijedite«.  Na  isti  se  način,  naprotiv,  krepo- 
sno  djelovanje  naziva  »životnom  istinom«  kada  je  ono  u 
skladu  s  božanskim  umom,  pa  stoga  u  Ivanovu  evanđelju 
(3,  21)  čitamo:  »Onaj  tko  čini  istinu,  dolazi  k  svjetlu«. 

Ali  po  poretku  na  naš  um,  s  kojim  se  prirodne  zbilje 
uspoređuju  nuzgredno,  mogu  se  nazvati  lažnima,  ne  jedno¬ 
stavno,  nego  u  nekom  određenom  smislu.  I  to  na  dva  nači¬ 
na.  Prvo,  po  pojmu  značenja:  kad  se  kaže  da  je  u  zbiljama 
3  C.  34:  PL  34.  150. 

lažno  ono,  što  se  označava  ili  predočuje  lažnim  govorom  ili 
lažnim  umom.  Na  taj  se  način  za  svaku  zbilju  može  reći  da 
je  lažna  obzirom  na  ono  što  se  ne  nalazi  u  njoj,  kao  kad 
bismo  rekli  da  je  promjer  lažno  sumjerljivo  biće  (falsum 
commensurabile),  kako  kaže  Filozof  u  V  knjizi  Metafizike  * 
a  isto  govori  i  Augustin  u  knjizi  Razgovori  sa  samim  so¬ 
bom,4 5  da  je,  naime,  »tragičar  lažni  Hektor«.  I  obratno,  sva¬ 
ko  se  biće  može  nazvati  istinito  po  onome  što  mu  pripada. 
—  Drugo,  po  načinu  uzroka.  Tako  se  kaže  da  je  lažna  ona 
zbilja,  koja  po  sebi  uzrokuje  lažno  mišljenje.  A  kako  nam 
je  urođeno  da  po  izvanjskim  pripadnostima  donosimo  sud 
o  zbiljama,  jer  naša  spoznaja  započinje  od  osjetila,  koje  je 
prvotno  i  samostalno  (primo  et  per  se)  među  pripadnim 
izvanjskim  bićima,  stoga  su  one  zbilje,  koje  u  izvanjskim 
pripadnostima  očituju  predodžbu  drugih  zbilja,  lažne  baš 
po  tim  zbiljama;  primjerice,  žuč  je  lažni  med,  a  kositar  je 
lažno  srebro.  Stoga  Augustin  u  knjizi  Razgovori  sa  samim 
sobom6  kaže  da  »lažnima  nazivamo  one  zbilje,  koje  spo¬ 
znajemo  kao  slične  istini«.  A  Filozof  u  V  knjizi  Metafizike 7 
kaže  da  se  lažnima  nazivaju  »sve  zbilje  kojima  je  prirođe¬ 
no  očitovati  se  onakvima  kakve  nisu,  ili  koje  uopće  ne  po¬ 
stoje«.  Na  taj  način  kažemo  da  je  čovjek  lažan,  ako  je  ljubi¬ 
telj  lažnih  mišljenja  i  govora.  No  ne  po  tome  što  ih  može 
izmisliti,  budući  da  bi  se  tada  i  mudraci  i  znanstvenici  mo¬ 
gli  nazvati  »lažnima«,  kako  se  govori  u  V  knjizi  Metafizi¬ 
ke. 8 

Odgovaram  na  razloge:  1.  Zbilja  uspoređena  s 
umom,  time  što  postoji,  naziva  se  istinitom;  time  što  ne 
postoji,  naziva  sa  lažnom.  Stoga  je  »pravi  tragičar  lažni 
Hektor«,  kako  se  govori  u  II  knjizi  Razgovora  sa  samim  so¬ 
bom.9  Dakle,  kao  što  se  u  zbiljama  što  postoje  može  susre¬ 
sti  neki  ne-bitak,  tako  se  i  u  mnogim  zbiljama  što  postoje 
može  susresti  poneki  oblik  laži. 

2.  Zbilje  ne  obmanjuju  po  sebi,  nego  nuzgredno.  Pružaju 


4  IV  c.  29  n.  1  (Bk  1024b  19):  S.  Th„  lect.  22. 

5  L.  2  c.  10:  PL  32,  893. 

6  L.  2  c.  6:  PL  32,  889. 

7  V  c.  29  n.  1  (Bk  1024b  21). 

8  Ibid.  n.  5  (Bk  1025a  2). 

9  C.  10:  PL  32,  893. 

priliku  za  laž  time  što  su  slične  onim  zbiljama  kojih  način 
postojanja  nemaju. 

3.  Zbilje  nisu  lažne  po  usporedbi  s  božanskim  umom,  što 
bi  značilo  da  su  one  posve  (simpliciter)  lažne,  nego  po 
usporedbi  s  našim  umom,  to  jest  one  su  lažne  u  nekom 
određenom  smislu  (secundum  quid). 

4.  U  vezi  s  onim  što  se  u  razlogu  PROTIV  iznosi  kao  pri¬ 
govor,  valja  reći  da  slika  ili  predodžba  (similitudo  vel  re- 
praesentatio)  što  nedostaje  ne  unosi  pojam  Iažnosti,  osim 
što  pruža  priliku  za  lažno  mišljenje.  Stoga  se  ne  može  reći 
da  je  zbilja  lažna  gdjegod  se  nalazi  predodžba,  nego  gdje¬ 
god  se  nalazi  takva  predodžba,  koja  je  kadra  stvoriti  lažno 
mišljenje,  ne  kod  ponekog  čovjeka,  nego  kod  mnogih. 


Članak  2 

Da  li  se  laž  nalazi  u  osjetilu? 

Dolje  q.  85  a.  6;  De  verit.  q.  1  a.  2;  De  anima  3  lect.  6; 
Metaphys.  4  lect.  12 

U  vezi  s  drugim  pitanjem  postupamo  ovako.  Čini  se  da  u 
osjetilu  nema  laži.  Naime: 

1.  Augustin  u  knjizi  O pravoj  vjeri'  kaže:  »Ako  sva  tjele¬ 
sna  osjetila  obznanjuju  stvari  koje  ih  pokreću,  što  još  od 
njih  imamo  zahtijevati,  ne  znam«.  Stoga  se  čini  da  nas 
osjetila  ne  obmanjuju.  Dakle,  u  osjetilu  nema  laži. 

2.  Osim  toga:  Filozof  u  IV  knjizi  Metafizike 2  kaže  da  »laž 
nije  svojstvena  osjetilu,  nego  uobrazilji«. 

3.  Zatim:  u  ne-sastavljenim  bićima  nema  ni  istine  ni  laži, 
nego  samo  u  sastavljenima.  A  spajanje  i  razlučivanje  ne 
spadaju  na  osjetilo.  Dakle,  u  osjetilu  nema  laži. 

ALI  PROTIV  navedenih  razloga  Augustin  u  knjizi  Razgo¬ 
vori  sa  samim  sobom1 2 3  kaže:  »Očevidno  je  da  nas  u  svim 
osjetilima  obmanjuje  neka  zamamljiva  predodžba«. 

ODGOVARAM :  Laž  se  nalazi  u  osjetilu  na  način  kako  se 
u  njemu  nalazi  i  istina.  Istina  se  pak  ne  nalazi  u  osjetilu 

1  C.  33.  PL.  34,  149. 

2  III  c.  5  n.  7  (Bk  1010b  2):  S.  Th„  lect.  14  n.  692. 

3  L.  2  c.  6:  PL  32,  890. 

tako  što  osjetilo  spoznaje  istinu,  nego  što  dobija  pravu 
spoznaju  od  osjetilnih  predmeta,  kako  je  već  prije  rečeno 
(p.  16  čl.  2).  A  to  se  događa  na  način  što  osjetilo  spoznaje 
zbilje  kakve  jesu.  Stoga  se  laž  može  naći  u  osjetilu  zato  što 
ono  prihvaća  ili  donosi  sud  o  zbiljama  drukčije  nego  one 
jesu. 

Zbilja  se,  naime,  odnosi  prema  spoznaji  tako,  što  se  sli¬ 
ka  zbilje  nalazi  u  osjetilu.  A  slika  se  neke  zbilje  može  nala¬ 
ziti  u  osjetilu  na  tri  načina.  Prvo,  iskonski  i  po  sebi  (primo 
et  per  se);  primjerice,  u  vidu  se  nalazi  slika  boje  i  drugih 
vlastitih  osjetilnih  predmeta.  Drugo,  po  sebi,  ali  ne  iskon¬ 
ski;  primjerice,  u  vidu  se  nalazi  slika  lika  i  veličine,  pa  i 
drugih  zajedničkih  osjetilnih  predmeta.  Treće,  ni  iskonski 
ni  po  sebi,  nego  nuzgredno;  primjerice,  u  vidu  se  nalazi  sli¬ 
ka  čovjeka,  ne  ukoliko  je  čovjek,  nego  ukoliko  ovom  oboje¬ 
nom  biću  pripada  da  bude  čovjek.  A  prema  vlastitim  osje- 
tilnim  predmetima  osjetilo  ne  može  imati  lažnu  spoznaju 
osim  nuzgredno  i  u  nekolicini  subjekata:  to  jest,  zbog  nera¬ 
spoloženja  tjelesnog  organa  ono  nije  kadro  primiti  osjetil- 
ni  oblik  na  prikladan  način,  kao  što  i  druga  trpna  svojstva 
zbog  bolesti  nedostatno  primaju  utisak  djelatnih  uzroka. 
To  je  razlog  što  se  bolesnicima  zbog  oštećenja  jezika  slatke 
stvari  pričinjaju  gorkima.  O  osjetilnim  pak  zajedničkim  i 
pripadnim  predmetima  (sensibilia  communia  et  per  acci- 
dens)  i  u  dobro  raspoloženu  osjetilu  može  se  nalaziti  lažni 
sud,  budući  da  se  osjetilo  odnosi  na  druge  predmete,  a  na 
ove  se  odnosi  tek  neizravno  i  nuzgredno,  kao  posljedica  ne¬ 
kog  drugog  čina. 

Odgovaram  na  razloge:  1.  Pokretanje  osjetila 
sama  je  njegova  osjetilna  spoznaja.  Stoga  iz  činjenice  što 
osjetila  obznanjuju  stvari  koje  ih  pokreću,  slijedi  da  se  ne 
varamo  pri  donošenju  suda  kojim  prosuđujemo  da  neki 
predmet  spoznajemo.  Ali  iz  činjenice  što  se  osjetilo  katka¬ 
da  pokreće  na  drukčiji  način  od  onoga  kako  stvar  postoji, 
slijedi  da  će  nam  ono  katkada  obznaniti  stvar  drukčije  ne¬ 
go  ona  u  zbilji  postoji.  I  zbog  toga  nas  osjetilo  vara  obzi¬ 
rom  na  zbilju,  a  ne  obzirom  na  samu  spoznaju. 

2.  Kaže  se  da  laž  nije  svojstvena  osjetilu,  jer  se  ono  ne 
može  prevariti  obzirom  na  vlastiti  predmet.  Stoga  se  u 
drugom  prijevodu  jasnije  kaže  da  »osjetilo  vlastitog  osje- 

tilnog  predmeta  nije  lažno«.  Uobrazilji  (phantasiae)  se  pak 
pripisuje  laž,  jer  nam  ona  predočuje  sliku  i  nenazočne  zbi¬ 
lje;  kada  se,  stoga,  netko  obraća  slici  zbilje  kao  pravoj  zbi¬ 
lji,  iz  takve  spoznaje  slijedi  laž.  Zato  Filozof  u  V  knjizi  Me¬ 
tafizike  1  također  primjećuje  da  su  sjene,  slikarstvo  i  sni  la¬ 
žni,  jer  ne  sadrže  zbilje  onih  predmeta  čiju  sliku 
predočuju. 

3.  Onaj  razlog  proizlazi  iz  toga  što  se  laž  ne  nalazi  u  osje¬ 
tilu,  kao  što  se  u  onome  koji  spoznaje  nalazi  istina  i  laž. 

Članak  3 

Da  11  se  laž  nalazi  u  umu? 

Dolje  q.  58  a.  5;  q.  85  a.  6;  Senf.  1  d.  19  q.  5  a.  1  ad  7; 

De  verit.  q.  1  a.  12;  Cont.  Gent.  1.  59;  3,  108;  Deanima  3  lect.  11; 

Periherm.  1  lect.  3;  Metaphys.  6  lect.  4;  9  lect.  1 1 

U  vezi  s  trećim  pitanjem  postupamo  ovako.  Čini  se  da  se 
laž  ne  nalazi  u  umu.  Naime: 

1.  Augustin  u  knjizi  Osamdeset  i  tri  pitanja'  kaže:  »Svat¬ 
ko  tko  se  vara,  ne  spoznaje  ono  u  čemu  se  vara«.  A  kaže  se 
da  se  laž  nalazi  u  nekoj  spoznaji  po  tome  što  nas  ona  vara. 
Dakle,  laž  se  ne  nalazi  u  umu. 

2.  Osim  toga:  Filozof  u  III  knjizi  O  duši2  kaže  da  je  »um 
uvijek  ispravan«.  Dakle,  laž  se  ne  nalazi  u  umu. 

ALI  PROTIV  navedenih  razloga  Filozof  u  III  knjizi  O  du¬ 
ši 3  kaže  da  se  »istina  i  laž  nalaze  ondje  gdje  je  prisutno  um¬ 
no  spajanje«.  A  umno  se  spajanje  nalazi  u  umu.  Dakle,  isti¬ 
na  se  i  laž  nalaze  u  umu. 

ODGOVARAM:  Kao  što  zbilja  stiče  postojanje  po  vlasti¬ 
tim  obliku,  tako  spoznajna  moć  stiče  spoznaju  po  slici  spo¬ 
znate  zbilje.  Stoga,  kao  što  prirodna  zbilja  ne  oskudijeva  u 
postojanju  koje  joj  pripada  po  njezinu  obliku  —  a  može 
oskudijevati  u  nekim  pripadnim  stvarima  ili  onima  što  iz 
nje  proizlaze  kao  posljedica;  kao  što  čovjek  time  što  posto¬ 
ji  ima  dvije  noge,  a  ne  time  što  je  čovjek  —  tako  ni  spo- 
4  IV  c.  29  n.  I  (Bk  1024b  23):  S.  Th.,  lect.  22  n.  1128. 

1  Q.  32:  PL  40,  22. 

2  C.  10  n.  4  (Bk  433a  26):  S.  Th.,  lect.  15  n.  826. 

3  C.  6  n.  1  (Bk  430a  27):  S.  Th.,  lect.  11  n.  747. 

znajna  moć  ne  oskudijeva  u  spoznaji  one  zbilje  čija  je  slika 
oblikuje;  ipak  može  oskudijevati  u  odnosu  na  nešto  što  iz 
nje  proizlazi  kao  posljedica,  ili  u  odnosu  na  nešto  što  joj  je 
nužgredno.  Već  smo,  naime,  kazali  (čl.  2)  da  se  vid  ne  vara 
obzirom  na  vlastiti  osjetilni  predmet,  nego  obzirom  na 
osjetilne  zajedničke  predmete  što  se  kao  posljedica  odnose 
prema  njemu,  i  obzirom  na  nuzgredne  osjetilne  predmete. 

A  kao  što  se  osjetilo  izravno  oblikuje  slikom  vlastitih 
osjetilnih  predmeta,  tako  se  i  um  izravno  oblikuje  slikom 
štastva  stvari  (informatur  similitudine  quidditatis  rei). 
Stoga  se  u  odnosu  na  »ono  što  je  nešto«  (quod  quid  est) 
um  ne  vara,  kao  što  se  ne  vara  niti  osjetilo  u  odnosu  na 
vlastite  osjetilne  predmete.  U  spajanju,  međutim,  i  razluči¬ 
vanju  um  se  može  prevariti  kada  zbilji,  čije  štastvo  spozna¬ 
je,  pridaje  nešto  što  ona  ne  može  postići,  ili  nešto  što  je  s 
njom  u  suprotnosti.  Um  se,  naime,  ponaša  pri  donošenju 
suda  o  tim  zbiljama  isto  kao  i  osjetilo  u  donošenju  suda  o 
zajedničkim  ili  pripadnim  osjetilnim  predmetima.  Pred 
očima  treba  ipak  imati  razliku  o  kojoj  smo  govorili  kad  je 
bilo  riječi  o  istini  (p.  16  čl.  2),  da  se,  naime,  laž  može  nalazi¬ 
ti  u  umu,  ne  samo  zbog  toga  što  je  umna  spoznaja  lažna, 
nego  i  zbog  toga  što  je  um  spoznaje,  kao  i  istinu;  u  osjetilu 
se  pak  laž  ne  nalazi  kao  već  spoznata,  o  čemu  je  već  bilo 
riječi  (čl.  2). 

A  budući  da  se  laž  u  umu  po  sebi  može  nalaziti  u  odnosu 
na  umno  spajanje,  a  nužgredno  se  laž  može  nalaziti  tako¬ 
đer  i  u  umnom  djelovanju  kojim  spoznaje  »ono  što  je  ne¬ 
što«,  ukoliko  se  ondje  pomuti  umno  spajanje.  To  se  pak 
može  dogoditi  na  dva  načina.  Prvo,  time  što  um  odredbu 
jedne  zbilje  pridaje  drugoj;  primjerice,  kada  odredbu  kru¬ 
žnice  pridaje  čovjeku.  Stoga  je  odredba  jedne  zbilje  lažna 
po  drugoj.  Drugo,  time  što  međusobno  spaja  dijelove  jed¬ 
ne  odredbe,  a  oni  se  ne  mogu  nikako  zajedno  povezati;  na 
taj,  naime,  način  odredba  nije  samo  lažna  u  odnosu  na  ne¬ 
ku  zbilju,  nego  je  lažna  i  u  sebi.  Primjerice,  kad  bi  obliko¬ 
vao  ovu  odredbu:  »Četvoronožna  razumska  životinja«,  um 
bi,  stvarajući  tu  odredbu,  bio  lažan  zbog  toga  što  je  bio  la¬ 
žan  pri  oblikovanju  spajanja:  »Neka  je  razumska  životinja 
četvoronožna«.  Stoga,  u  spoznaji  jednostavnih  štastava 

um  ne  može  biti  lažan,  nego  je  ili  istinit,  ili  uopće  ne 
spoznaje. 

Odgovaram  na  razloge:  1.  Budući  da  je  štastvo 
zbilje  vlastiti  predmet  uma,  kažemo  da  u  pravom  smisu  ne¬ 
što  spoznajemo  kad  ga  svedemo  na  »što  je«  i  na  taj  način  o 
njemu  donosimo  sud,  poput  postupka  u  dokazivanjima,  u 
kojima  nema  laži.  U  tom  smislu  valja  shvatiti  i  Augustino- 
vu  tvrdnju  da  »nitko  tko  se  vara,  ne  spoznaje  ono  u  čemu 
se  vara« ;  ipak  ne  na  način  da  se  neki  um  ni  u  jednom  djelo¬ 
vanju  ne  vara. 

2.  Um  je  uvijek  ispravan  u  tom  smislu  što  spoznaje  poče¬ 
la,  a  obzirom  na  počela  on  se  ne  vara,  jednako  kao  što  se 
ne  vara  obzirom  na  »ono  što  je  nešto«.  Naime,  po  sebi  po¬ 
znata  počela  su  ona  što  ih  um,  spoznavši  granice,  odmah 
spoznaje,  budući  da  se  predikat  nalazi  u  odredbi  subjekta. 


Članak  4 

Da  li  se  istina  1  laž  suprotstavljaju? 

U  vezi  s  četvrtim  pitanjem  postupamo  ovako.  Čini  se  da 
se  istina  i  laž  ne  suprotstavljaju.  Naime: 

1.  Istina  se  i  laž  suprotstavljaju  kao  ono  što  postoji  i  ono 
što  ne  postoji:  Augustin1,  naime,  tvrdi  da  je  »istina  ono  što 
postoji«.  A  stvari  što  postoje  i  stvari  što  ne  postoje  ne  sup¬ 
rotstavljaju  se  kao  opreke  (non  opponuntur  ut  contraria). 
Dakle,  istina  se  i  laž  ne  suprotstavljaju. 

2.  Osim  toga:  jedna  se  od  suprotstavljenih  stvari  ne  nala¬ 
zi  u  drugoj.  A  laž  se  nalazi  u  istini:  jer,  kako  kaže  Augustin 
u  knjizi  Razgovori  sa  samim  sobom2:  »Lažni  Hektor  ne  bi 
bio  tragičar,  kad  ne  bi  bio  pravi  tragičar«.  Dakle,  istina  se  i 
laž  ne  suprotstavljaju. 

3.  K  tome:  u  Bogu  nema  nikakve  suprotnosti:  ništa  se, 
naime,  ne  suprotstavlja  božanskoj  supstanciji,  kaže  Augu¬ 
stin  u  XII  knjizi  O  Božjoj  Državi.3  A  Bogu  se  suprotstavlja 
laž:  Sveto  pismo,  naime,  u  Jeremijinoj  knjizi  (8,  5)  kaže  da 

1  SoliIoq.  1.  2  c.  5:  PL  32,  889. 

2  L.  2  c.  10:  PL  32,  893. 

3  C.  2:  PL  41,  350. 

je  kumir  isto  što  i  »laž«:  »Čvrsto  se  drži  laži«  (to  jest,  Ži¬ 
dovski  narod).  Primjedba4  (Glossa)  na  tom  mjestu  kaže: 
»To  jest,  kumira«.  Dakle,  istina  se  i  laž  ne  suprotstavljaju. 

ALI  PROTIV  navedenih  razloga  Filozof  u  II  knjizi  O  zna¬ 
čenju  i  tumačenju  riječi  i  sudova 5  (Perihermeneias)  kaže 
da  je  lažno  mišljenje  suprotno  istinitomu. 

ODGOVARAM:  Istina  se  i  laž  suprotstavljaju  kao  opreke, 
a  ne  kao  tvrdnja  i  nijekanje,  kako  su  neki  smatrali.  Da  bi¬ 
smo  to  dokazali,  valja  nam  znati  da  nijekanje  ništa  ne  tvr¬ 
di  niti  određuje  za  sebe  neki  subjekt.  Zbog  toga  se  ono  mo¬ 
že  priricati  i  biću  i  ne-biću;  primjerice,  onaj  koji  »ne-gleda« 
i  onaj  koji  »ne-sjedi«.  A  lišenost  ne  tvrdi  nešto,  nego  za  se¬ 
be  određuje  subjekt.  Nijekanje  se,  naime,  nalazi  u  subjek¬ 
tu,  kako  kaže  Aristotel  u  IV  knjizi  Metafizike f  kaže  se,  na¬ 
ime,  za  nekoga  da  je  »slijep«,  ako  je  stvoren  da  gleda. 
Opreka  pak  nešto  tvrdi  i  određuje  subjekt:  »crno«  je,  na¬ 
ime,  neka  vrsta  boje.  —  Laž,  međutim,  nešto  tvrdi.  Laž  se, 
naime,  sastoji  u  tome,  kako  kaže  Filozof  u  IV  knjizi  Metafi¬ 
zike/  što  tvrdi  i  vidi  nešto  što  ne  postoji,  ili  tvrdi  da  ne  po¬ 
stoji  nešto  što  postoji.  Kao  što,  naime,  istina  tvrdi  da  je 
shvaćanje  (acceptio)  jednako  zbilji,  tako  laž  tvrdi  da  shva¬ 
ćanje  nije  jednako  zbilji.  Stoga  je  očigledno  da  se  istina  i 
laž  suprotstavljaju. 

Odgovaram  na  razloge:  1.  Ono  što  se  nalazi  u 
zbiljama  stvarna  je  istina,  a  ono  što  je  na  taj  način  spozna¬ 
to,  umna  je  istina,  a  u  umu  se  prvotno  nalazi  istina.  Stoga 
je  laž  ono  što  nije  na  taj  način  spoznato.  Spoznati,  naime, 
bitak  i  ne-bitak  sadrži  u  sebi  suprotnost,  kako  dokazuje  Fi¬ 
lozof  u  II  knjizi  O  značenju  i  tumačenju  riječi  i  sudova,  da 
je,  naime,  tvrdnja:  »Dobro  je  dobro«  suprotna  tvrdnji: 
»Dobro  nije  dobro«. 

2.  Laž  se  ne  temelji  na  sebi  suprotnoj  istini,  kao  što  se  ni 
zlo  ne  temelji  na  sebi  suprotnom  dobru,  nego  se  temelji  na 
onome  što  joj  je  podložno.  Stoga  se  to  događa  i  u  jednoj  i 
u  drugoj,  budući  da  su  istina  i  dobro  zajedničke  stvari  te  se 

4  Glossa  interl.  super  Ier.  8,  5;  cf.  H  i  e  r  o  n  y  m  u  m  :  PL  24,  737. 

5  C.  14  n.  10  (Bk  23b  35). 

6  III  c.  2  n.  8  (Bk  1004a  5):  S.  Th„  lect.  3  n.  56446. 

7  III  c.  7  n.  1  (Bk  101  lb  26):  S.  Th.,  lect.  16  n.  720;  cf.  IV  c.  29  n.  1  (Bk  1024b 
17):  S.  Th.,  lect.  22  n.  1128. 

preobraćaju  s  bićem;  pa  kao  što  se  svaka  lišenost  temelji 
na  subjektu  koji  je  biće,  tako  se  i  svako  zlo  temelji  na  ne¬ 
kom  dobru,  i  svaka  laž  na  nekoj  istini. 

3.  Budući  da  su  opreke  (contraria)  i  suprotstavljene  stva¬ 
ri  po  lišenosti  stvorene  da  budu  u  odnosu  na  isti  predmet, 
stoga  Bogu,  ukoliko  ga  promatramo  u  njemu  samome,  nije 
neka  stvar  suprotna  ni  po  pojmu  njegove  dobrote,  ni  po 
pojmu  njegove  istine,  budući  da  se  u  njegovu  umu  ne  može 
nalaziti  nikakva  lažnost.  No  u  našoj  spoznaji  postoji  nešto 
suprotno:  naime,  istinitom  se  mišljenju  odmah  suprotstav¬ 
lja  lažno  mišljenje.  Stoga  se  kumiri  nazivaju  lažima  koje 
su  suprotne  božanskoj  istini,  ukoliko  se  lažno  mišljenje  o 
kumirima  suprotstavlja  istinitom  mišljenju  o  jedinstveno¬ 
sti  božjoj. 

Članak  5 
(S.  th.  MI,  p.  29) 

Da  li  netko  može  mrziti  tatinu? 

U  vezi  s  petim  pitanjem  postupamo  ovako.  Čini  se  da  nit¬ 
ko  ne  može  mrziti  istinu.  Naime: 

1.  Dobro,  biće  i  istina  međusobno  se  preobraćaju  (con- 
vertuntur).  A  netko  ne  može  mrziti  dobrotu.  Dakle,  nitko 
ne  može  mrziti  istinu. 

2.  Osim  toga:  »Svi  su  ljudi  po  prirodi  željni  znanja«,  tvr¬ 
di  Filozof  na  početku  Metafizike' .  A  znanje  postoji  samo  o 
istinitim  stvarima.  Dakle,  čovjek  po  prirodi  želi  i  ljubi  isti¬ 
nu.  A  ono  što  se  po  prirodi  nalazi  u  čovjeku,  uvijek  se  u 
njemu  nalazi.  Nitko,  dakle,  ne  može  mrziti  istinu. 

3.  Još  nešto:  Filozof  u  II  knjizi  Retorike  2  kaže  da  »čovjek 
voli  iskrene  ljude« .  No  voli  ih  samo  zbog  istine.  Dakle,  čov¬ 
jek  po  prirodi  ljubi  istinu.  Ne  može  je,  dakle,  mrziti. 

ALI  PROTIV  navedenih  razloga  Apostol  u  Poslanici  Ga- 
laćanima  (4,  16)  kaže:  »Jesam  li  vam,  dakle,  postao  neprija¬ 
telj  iznoseći  vam  istinu?«. 

ODGOVARAM:  Dobro,  istina  i  biće  postoje  u  odnosu  na 
istu  zbilju,  a  razlikuju  se  po  pojmu.  Dobro,  naime,  sadrži 
pojam  poželjnoga,  a  ne  sadrži  ga  biće  ili  istina,  budući  da 
je  dobro  ono  »za  čim  sva  bića  teže« .  Stoga  čovjek  ne  može 
mrziti  dobro  pod  pojmom  dobra  niti  u  općim  niti  u  pojedi¬ 
načnim  zbiljama.  —  A  biće  i  istinu  čovjek  ne  može  mrziti  u 
općoj  zbilji,  budući  da  je  neslaganje  uzrok  mržnje,  a  slaga¬ 
nje  uzrok  ljubavi;  a  biće  i  istinu  sve  zbilje  imaju  zajednički. 
No  u  pojedinačnim  zbiljama  nema  zapreke  da  čovjek  mrzi 
neko  biće  ili  neku  istinu,  ukoliko  u  njima  postoji  razlog 
suprotstavljanja  ili  odbijanja  (ratio  contrarii  et  repugnan- 
tis):  suprotstavljanje  naime,  i  odbijanje  ne  protive  se  poj¬ 
mu  bića  i  istine  kao  što  se  protive  pojmu  dobra. 

1  L.  1  c.  1  n.  1  (Bk  980a  21):  S.  Th.,  lect.  1. 

2  C.  4  n.  27  (Bk  1381b  28). 

Može  se,  međutim,  dogoditi  da  neka  pojedinačna  istina 
na  tri  načina  odbije  ili  se  usprotivi  dobru  za  kojim  teži.  Pr¬ 
vo,  time  što  se  istina  nalazi  uzročno  i  iskonski  u  samim 
zbiljama.  Tako  čovjek  katkada  može  mrziti  neku  istinu  ka¬ 
da  želi  da  nije  istina  ono  što  je  istina.  —  Drugo,  time  što  se 
istina  nalazi  u  spoznaji  svakoga  čovjeka  te  mu  zabranjuje 
postojanje  zbilje  za  kojom  teži.  Tako  neki  ljudi  ne  žele  spo¬ 
znati  vjersku  istinu  da  bi  mogli  slobodno  griješiti,  te  se  u 
njihovo  ime  u  Jobovoj  knjizi  (21,  14)  govori:  »Ne  želimo 
znati  za  tvoje  putove«.  —  Treće,  čovjek  može  mrziti  pojedi¬ 
načnu  istinu  i  kad  se  ona  nalazi  u  umu  drugoga  čovjeka, 
budući  da  mu  ona  na  neki  način  smeta.  Primjerice,  kada 
netko  želi  prikriti  grijeh,  mrzi  što  je  netko  saznao  istinu  o 
njegovu  grijehu.  U  tom  smislu  Augustin  u  X  knjizi  Ispovi¬ 
jesti 3  kaže  da  ljudi  »ljube  istinu  koja  ih  prosvjetljuje,  a  mr¬ 
ze  onu  koja  ih  prekorava«. 

Time  smo  odgovorili  na  PRVI  RAZLOG. 

2.  Spoznati  istinu  po  sebi  je  prijatno.  Stoga  Augustin  ka¬ 
že  da  »ljudi  ljube  onu  istinu  koja  ih  prosvjetljuje«.  Nuz- 
gredno  pak  spoznaja  istine  može  biti  mrska,  ukoliko  čovje¬ 
ku  zabranjuje  da  postigne  nešto  za  čim  teži. 

3.  Iz  toga  proizlazi  da  čovjek  voli  iskrene  ljude  zato  što 
po  svojoj  prirodi  želi  spoznati  istinu  koju  iskreni  ljudi  oči¬ 
tuju. 


3  C.  23:  PL  32,  794. 

PITANJE  109 
(S.  th.  II-II) 

O  ISTINI 

Nadalje,  raspravljat  ćemo  o  istini  (usp.  p.  81  uvod)  i  o 
suprotnim  porocima  (p.  110). 

U  vezi  s  ovom  temom  odgovorit  ćemo  na  četiri  pitanja. 

1.  Da  li  je  istina  krepost? 

2.  Da  li  je  istina  posebna  krepost? 

3.  Da  li  je  istina  dio  pravednosti? 

4.  Da  li  je  istina  sklonija  prema  manjemu? 

Članak  1 

Da  11  je  Istina  krepost? 

Ethic.  4  lect.  15 

U  vezi  s  prvim  pitanjem  postupamo  ovako.  Čini  se  da 
istina  nije  krepost.  Naime: 

1.  Prva  je  među  krepostima  vjera  čiji  je  predmet  istina. 
Budući,  dakle,  da  je  predmet  prije  običajne  navike  i  zbilje 
(prius  habitu  et  actu),  čini  se  da  istina  nije  krepost,  nego 
nešto  što  dolazi  prije  kreposti. 

2.  Osim  toga:  Filozof  u  IV  knjizi  Etike?  kaže  da  na  istinu 
spada  da  netko  »priznaje  one  stvari  koje  postoje  u  vezi  s 
njim  samim,  niti  više  niti  manje«.  No  to  nije  uvijek  pohval¬ 
no:  niti  u  dobrim  stvarima,  budući  da  se  u  knjizi  Mudrih 
izreka  (27,  2)  kaže:  »Neka  te  hvali  drugi,  a  ne  tvoja  usta«; 
niti  u  zlim  stvarima,  budući  da  se  u  knjizi  proroka  Izaije 
(27,  2)  protiv  nekih  ljudi  govori:  »Razmeću  se  grijehom  po¬ 
put  Sodome,  i  ne  kriju  ga«.  Dakle,  istina  nije  krepost. 

3.  Još  nešto:  svaka  je  krepost  bogoslovna,  umna  ili  ćudo¬ 
redna.  A  istina  nije  bogoslovna  krepost,  budući  da  joj 
1  C.  7  n.  4  (Bk  1127a  25):  S.  Th.,  lect.  15. 

predmet  nije  Bog,  nego  vremenite  stvari.  Tulije,2  naime, 
kaže  da  je  »istina  ono  po  čemu  tvrdimo  da  su  nepromjenji¬ 
ve  one  stvari  koje  postoje  ili  će  postojati« .  Isto  tako  istina 
nije  ni  umna  krepost,  nego  njezina  svrha.  Istina  nije  ni  ću¬ 
doredna  krepost,  jer  se  ne  nalazi  u  sredini  (in  medio)  izme¬ 
đu  previše  i  premalo;  što  netko,  naime,  više  govori  istinu, 
tim  je  bolji.  Dakle,  istina  nije  krepost. 

ALI  PROTIV  navedenih  razloga  Filozof  u  II3  i  IV4  knjizi 
Etike  ubraja  istinu  među  ostale  kreposti. 

ODGOVARAM:  Istinu  možemo  shvatiti  na  dva  načina. 
Prvo,  neku  stvar  po  istini  nazivamo  »istinitom«.  Stoga  isti¬ 
na  nije  krepost,  nego  predmet  ili  svrha  kreposti.  Tako,  na¬ 
ime,  shvaćena  istina  nije  običajna  navika,  to  jest  vrsta  kre¬ 
posti,  nego  neka  jednakost  uma  ili  znaka  sa  spoznatom  i 
označenom  zbiljom,  ili  same  zbilje  s  njezinim  pravilom, 
kako  se  kaže  u  Prvoj  knjizi  (p.  16  čl.  1;  p.  21  čl.  2).  —  Drugo, 
možemo  reći  da  je  istina  ono  po  čemu  netko  govori  da  je 
jedna  stvar  istinita,  i  po  kojoj  se  za  nekoga  može  reći  da  je 
»iskren«.  I  ta  istina  ili  iskrenost  nužno  ima  biti  krepost,  jer 
je  to,  to  jest  iznošenje  istine,  samo  po  sebi  jedan  dobar  čin, 
a  krepost  je  »ono  što  dobrim  čini  onoga  koji  je  ima,  a  i  nje¬ 
govo  djelo  čini  dobrim«. 

Odgovaram  na  razloge:  1.  Onaj  razlog  proizlazi 
iz  istine  o  kojoj  je  bilo  govora  po  prvom  načinu. 

2.  Priznati  ono  što  se  tiče  samoga  sebe,  ako  je  riječ  o  pri¬ 
znanju  istine,  po  sebi  je  dobra  stvar.  No  to  nije  dovoljno 
da  bude  i  kreposni  čin,  nego  se  zahtijeva  da  se  još  zaodjene 
potrebnim  okolnostima;  a  ako  one  izostanu,  onda  će  to  bi¬ 
ti  čin  poroka.  U  tom  je  smislu  također  porok  kada  netko 
bez  pravoga  razloga  hvali  sama  sebe  zbog  istine.  Porok  je 
također  kada  netko  svoj  grijeh  obznanjuje,  kao  da  se  nji¬ 
me  hvali,  ili  kada  ga  na  bilo  koji  način  nepotrebno  očituje. 

3.  Onaj  tko  govori  istinu,  pokazuje  neke  znakove  koji  su 
suobličeni  sa  zbiljom,  to  jest  izgovara  riječi,  pokazuje  neke 
izvanjske  čine  i  druge  izvanjske  stvari.  A  u  vezi  s  tim  stvari¬ 
ma  postoje  samo  ćudoredne  kreposti,  na  koje  također  spa¬ 
da  upotreba  izvanjskih  udova,  u  smislu  što  se  ona  odvija 

2  Rhet.  1.  2  c.  53. 

3  C.  7  n.  12  (Bk  1108a  20):  S.  Th„  lect.  9. 

4  C.  7  n.  6  (Bk  1127a  29):  S.  Th„  lect.  15. 

po  naredbi  volje.  Stoga  istina  nije  bogoslovna  ni  umna,  ne¬ 
go  samo  ćudoredna  krepost. 

A  čovjek  se  može  nalaziti  u  sredini  između  previše  i  pre¬ 
malo  na  dva  načina.  Prvo,  od  strane  predmeta;  drugo,  od 
strane  zbilje.  Od  strane  predmeta  tako  što  istina  u  svom 
pojmu  sadrži  neku  jednakost.  A  jednakost  je  sredina  izme¬ 
đu  većega  i  manjega.  Stoga  se  čovjek,  koji  o  sebi  govori 
istinu,  nalazi  u  sredini  između  onoga  koji  o  sebi  govori  ve¬ 
će  stvari  i  onoga  koji  o  sebi  govori  manje  stvari.  —  A  od 
strane  zbilje  čovjek  se  drži  sredine  time  što  govori  istinu 
kada  je  potrebno  i  na  način  kako  je  potrebno.  Pojam  'pre¬ 
više'  dolikuje  onome  koji  bezobzirno  očituje  svoje  stvari,  a 
pojam  'premalo'  dolikuje  onome  koji  prikriva  stvari  kada 
bi  ih  trebao  očitovati. 


Članak  2 

Da  11  je  Istina  posebna  krepost? 

Sent.  4  d.  16  q.  4  a.  1  q.a  2;  Ethic.  4  lect.  15 

U  vezi  s  drugim  pitanjem  postupamo  ovako.  Čini  se  da 
istina  nije  posebna  krepost.  Naime: 

1.  Istina  se  i  dobro  međusobno  preobraćaju.  A  dobrota 
nije  posebna  krepost:  dapače,  svaka  je  krepost  dobrota, 
budući  da  »dobrim  čini  čovjeka  koji  je  ima«.  Dakle,  istina 
nije  posebna  krepost. 

2.  Osim  toga:  očitovanje  onoga,  što  pripada  čovjeku,  čin 
je  istine  o  kojoj  sada  govorimo.  No  to  pripada  i  svakoj  dru¬ 
goj  kreposti:  svaka,  naime,  običajna  kreposna  navika  (vir- 
tutis  habitus)  očituje  se  po  vlastitom  činu.  Dakle,  istina  ni¬ 
je  posebna  krepost. 

3.  K  tome:  »istina  života«  je  ona  po  kojoj  čovjek  isprav¬ 
no  živi,  a  o  njoj  u  knjizi  proroka  Izaije  (38, 3)  čitamo:  »Sjeti 
se,  da  sam  pred  tobom  hodio  vjerno  i  poštena  srca«.  No 
čovjek  po  svakoj  kreposti  živi  ispravno,  kako  proizlazi  iz 
odredbe  kreposti  što  smo  je  prije  donijeli  (I-II  p.  55  čl.  4). 
Dakle,  istina  nije  posebna  krepost. 

4.  Napokon:  čini  se  da  je  istina  isto  što  i  jednostavnost, 
budući  da  se  i  jednoj  i  drugoj  protivi  himbenost.  No  jedno¬ 
stavnost  nije  posebna  krepost,  budući  da  ona  »stvara  pra- 

vu  nakanu«,  što  je  uvjet  svake  kreposti.  Dakle,  ni  istina  ni¬ 
je  posebna  krepost. 

ALI  PROTIV  navedenih  razloga  Filozof  je  u  II  knjizi  Eti¬ 
ke  (nav.  mj.  bilj.  3)  ubraja  među  ostale  kreposti. 

ODGOVARAM:  U  pojmu  je  ljudske  kreposti  (virtus  hu¬ 
mana)  sadržana  zadaća  da  »čovjekovo  djelo  učini  dobrim« . 
Kad  se,  stoga,  u  čovjekovu  činu  (actus  hominis)  nalazi  po¬ 
sebni  vid  dobrote  (ratio  bonitatis),  nužno  je  da  jedna  po¬ 
sebna  krepost  pripremi  čovjeka  za  tu  dobrotu.  A  budući  da 
se  dobro,  po  Augustinovu  mišljenju  u  knjizi  O  naravi  do¬ 
bra1  (De  natura  boni),  sastoji  u  nekom  poretku,  nužno  je 
prema  određenom  poretku  promotriti  posebni  vid  dobro¬ 
te.  Postoji,  naime,  jedan  posebni  poredak  po  kojemu  se  na¬ 
še  izvanjske  stvari,  riječi  i  djela,  nužno  usmjeravaju  prema 
nečemu,  poput  znaka  prema  označenom  predmetu.  Za  taj 
se  pak  čin  čovjek  usavršava  krepošću  istine.  Stoga  je  oči¬ 
gledno  da  je  istina  posebna  krepost. 

Odgovaram  na  razloge:  1.  U  nekom  se  subjek¬ 
tu  istina  i  dobro  preobraćaju,  budući  da  je  svaka  istina 
ujedno  neko  dobro,  a  svako  je  dobro  ujedno  neka  istina. 
No  oni  se  po  pojmu  međusobno  nadilaze,  kao  što  se  um  i 
volja  međusobno  dopunjuju;  um,  naime,  spoznaje  volju  i 
mnoge  druge  stvari,  a  volja  teži  za  onim  što  pripada  umnoj 
spoznaji,  ali  i  za  mnogim  drugim  stvarima.  Stoga  je  istina 
po  vlastitom  pojmu,  po  kojemu  je  ujedno  savršenstvo 
uma,  neko  posebno  dobro,  ukoliko  je  ono  jedan  poželjni 
predmet.  Isto  je  tako  i  dobro,  ukoliko  je  cilj  težnje,  nešto 
istinito,  koliko  je  ono  jedan  predmet  spoznaje.  Budući,  da¬ 
kle,  da  krepost  uključuje  pojam  dobrote,  može  se  dogoditi 
da  istina  bude  posebna  krepost,  kao  što  je  istinita  stvar 
jedno  posebno  dobro.  A  ne  može  se  dogoditi  da  dobrota 
bude  posebna  krepost,  budući  da  je  ona  više  po  pojmu  vr¬ 
sta  kreposti. 

2.  Običajna  navika  kreposti  i  poroka  (habitus  virtutum 
et  vitiorum)  poprima  izgled  po  onome  što  je  po  sebi  nam- 
jeravano  (per  se  intentum),  a  ne  po  onome  što  je  nuzgred- 
no  i  mimo  zadane  namjere.  A  to  što  čovjek  očituje  stvari 
koje  su  u  vezi  s  njime,  spada  na  krepost  istine  kao  nešto 
što  je  po  sebi  namjeravano;  drugim  pak  krepostima  može 
1  C.  3:  PL  42,  5S3. 

pripadati  kao  posljedica,  mimo  glavne  zadane  namjere 
(principalis  intentio).  Snažan  čovjek,  naime,  ima  zadanu 
namjeru  snažno  djelovati;  a  to  što  on  snažnim  djelova¬ 
njem  očituje  snagu  što  je  ima,  posljedica  je  njegove  glavne 
zadane  namjere. 

3.  »Istina  života«  je  ona  istina,  po  kojoj  je  neka  stvar  isti¬ 
nita,  a  ne  istina  po  kojoj  čovjek  govori  istinito.  A  istiniti  se 
život  naziva  onako,  kao  što  se  istinitom  naziva  i  svaka  dru¬ 
ga  stvar,  po  tome,  naime,  što  postiže  svoje  pravilo  i  mjeru, 
to  jest  božanski  zakon,  budući  da  u  suobličenju  s  njime  do- 
bija  ispravnost  životnog  djelovanja.  A  ta  je  istina  ili  isprav¬ 
nost  zajednička  svakoj  kreposti. 

4.  Jednostavnost  poprima  naziv  po  suprotnosti  s  nekom 
dvostrukom  stvari,  po  kojoj,  to  jest,  čovjek  nosi  u  srcu  jed¬ 
no,  a  vani  pokazuje  drugo.  Stoga  jednostavnost  pripada 
ovoj  kreposti.  Ona  je,  naime,  uzrok  prave  nakane,  ne  dodu¬ 
še  izravno,  jer  to  spada  na  svaku  krepost,  nego  isključuje 
himbenost,  po  kojoj  čovjek  misli  jedno  a  čini  drugo  (unum 
praetendit  et  aliud  intendit). 

Članak  3 

Da  11  je  Istina  dio  pravednosti? 

Ethic.  4  lect.  15 

U  vezi  s  trećim  pitanjem  postupamo  ovako.  Čini  se  da 
istina  nije  dio  pravednosti.  Naime: 

1.  Vlastitost  se  pravednosti,  čini  se,  sastoji  u  tome  što 
drugomu  daje  ono  što  mu  pripada.  A  time  što  čovjek  govo¬ 
ri  istinu,  čini  se  da  ne  daje  drugome  ono  što  mu  pripada, 
kao  što  se  događa  u  svim  ostalim  dijelovima  pravednosti  o 
kojima  je  prije  bilo  govora.  Dakle,  istina  nije  dio  pravedno¬ 
sti. 

2.  Osim  toga:  istina  pripada  umu.  Pravednost  se  pak  na¬ 
lazi  u  volji,  kako  je  gore  rečeno  (p.  58  čl.  4).  Dakle,  istina 
nije  dio  pravednosti. 

3.  K  tome:  Jeronim  razlikuje  trostruku  istinu,  i  to:  »isti¬ 
nu  života«,  zatim  »istinu  pravednosti«  i  napokon  »istinu 
znanosti«.  No  nijedna  od  njih  nije  dio  pravednosti.  Naime, 
»istina  života«  sadrži  u  sebi  svaku  krepost,  kako  je  prije  re- 

čeno  (čl.  2  odg.  na  3.  razlog);  »istina  pravednosti«  je  isto 
što  i  pravednost,  pa  stoga  nije  njezin  dio;  »istinitost  znano¬ 
sti«  pripada  radije  umnim  krepostima.  Dakle,  istina  nipo¬ 
što  nije  dio  pravednosti. 

ALI  PROTIV  navedenih  razloga  Tulije  stavlja  istinu  me¬ 
đu  dijelove  pravednosti. 

ODGOVARAM:  Kako  smo  već  prije  kazali  (p.  80),  neka  se 
krepost  povezuje  s  pravednošću  kao  drugotna  s  glavnom 
tako  da  se  djelomično  podudara  s  pravednošću,  a  djelo¬ 
mično  odstupa  od  njezina  pojma  savršenstva.  A  krepost  se 
istine  podudara  s  pravednošću  u  dvije  stvari.  Prvo,  time 
što  je  usmjerena  prema  drugomu.  Očitovanje,  naime,  koje 
smo  nazvali  'činom  istine’  (čl.  2  odg.  na  2.  razlog),  usmjere¬ 
no  je  prema  drugomu,  ukoliko,  to  jest,  jedan  čovjek  očituje 
drugome  stvari  koje  se  nalaze  oko  njega.  —  Drugo,  time 
što  pravednost  postiže  neku  jednakost  među  zbiljama.  To 
također  čini  i  krepost  istine:  izjednačuje,  naime,  znakove 
sa  zbiljama  što  postoje  oko  nekog  subjekta. 

Što  se  tiče  pojma  'dati  drugomu  ono  što  mu  pripada’, 
krepost  istine  odstupa  od  vlastitog  pojma  pravednosti. 
Krepost  istine  ne  promatra,  naime,  'zakonski  dug’  (non  at- 
tendit  debitum  legale),  budući  da  njega  promatra  praved¬ 
nost,  nego  radije  'duhovni  dug’  (debitum  morale),  ukoliko, 
naime,  jedan  čovjek  priopćava  istinu  drugome  čovjeku 
zbog  čestitosti.  Stoga  je  istina  dio  pravednosti  onda,  kada 
joj  se  pridružuje  kao  drugotna  krepost  glavnoj. 

Odgovaram  na  razloge:  1.  Budući  da  je  čovjek 
društveno  biće,  jedan  drugome  po  prirodi  duguje  ono  bez 
čega  se  ljudsko  društvo  ne  može  održati.  Ne  mogu  ljudi, 
naime,  provoditi  zajednički  život,  ako  među  njima  ne  vla¬ 
da  povjerenje,  tako  što  će  jedni  drugima  priopćavati  isti¬ 
nu.  Stoga  i  krepost  istine  na  neki  način  promatra  pojam 
’duga’  drugim  ljudima. 

2.  Time  što  ju  je  čovjek  spoznao,  istina  pripada  umu.  A 
čovjek  vlastitom  voljom,  kojom  se  služi  običajnim  navika¬ 
ma  i  udovima,  iznosi  također  i  izvanjske  znakove  kako  bi 
očitovao  istinu.  I  u  tom  je  smislu  očitovanje  istine  voljni 
čin. 

3.  Istina,  o  kojoj  sada  govorimo,  razlikuje  se  od  istine  ži¬ 
vota,  kako  je  prije  rečeno  (čl.  2  odg.  na  3.  razlog). 

Istinu  pravednosti  možemo  promatrati  na  dva  način.  Pr¬ 
vo,  pravednost  je  neka  ispravnost  kojom  upravlja  pravilo 
božanskog  zakona.  Na  taj  se  način  istina  pravednosti  razli¬ 
kuje  od  istine  života,  budući  da  je  istina  života  ona  po  ko¬ 
joj  čovjek  ispravno  živi  u  samome  sebi;  istina  pak  praved¬ 
nosti  je  ona  po  kojoj  čovjek  poštuje  zakonsku  pravednost 
na  sudovima,  koji  opet  raspravljaju  o  drugom  čovjeku.  Na 
taj  način  istina  pravednosti  ne  spada  na  istinu  o  kojoj  sada 
govorimo,  kao  niti  istina  života.  —  Drugo,  istinu  pravedno¬ 
sti  možemo  promatrati  tako  što  čovjek  očituje  istinu  zbog 
pravednosti:  primjerice,  kada  netko  na  sudu  prizna  istinu 
ili  istinito  posvjedoči.  I  ta  je  istina  neki  posebni  čin  pra¬ 
vednosti,  pa  ne  pripada  izravno  istini  o  kojoj  sada  govori¬ 
mo,  budući  da  tim  očitovanjem  istine  čovjek  ponajprije  že¬ 
li  dati  drugome  ono  što  mu  pripada  (intendit  ius  suum  al- 
teri  reddere).  Stoga  Filozof  u  IV  knjizi  Etike,'  govoreći  o 
toj  istini,  kaže:  »Ne  govorimo  o  istinitomu  u  priznanjima, 
a  niti  o  drugim  stvarima  koje  pripadaju  pravednosti  ili  ne¬ 
pravednosti«. 

Istina  se  pak  znanosti  sastoji  u  nekom  očitovanju  istini¬ 
tih  stvari  o  kojima  postoji  znanost.  Stoga  niti  ta  istina  ne 
pripada  izravno  ovoj  kreposti,  nego  samo  istina  kojom 
»netko  životom  i  govorom  pokazuje  kakav  jeste,  te  ne  oči¬ 
tuje  druge  stvari  nego  samo  one  što  se  njega  tiču,  i  ne  pri¬ 
kazuje  ih  većima  ili  manjima«  (nav.  mj.  bilj.  1).  —  Uistinu, 
budući  da  se  pravi  predmeti  znanosti  što  ih  možemo  spo¬ 
znati,  tiču  nas  i  nama  pripadaju,  u  tom  smislu  istina  zna¬ 
nosti  može  pripadati  ovoj  kreposti,  kao  i  svaka  druga  isti¬ 
na  po  kojoj  netko  riječju  ili  činom  očituje  ono  što  spozna¬ 
je. 


Članak  4 

Da  11  je  krepost  istine  sklonija  prema  manjemu? 

Ethic.  4.  lect.  15 

U  vezi  s  četvrtim  pitanjem  postupamo  ovako.  Čini  se  da 
krepost  istine  nije  sklonija  prema  manjemu.  Naime: 

1.  Kao  što  netko,  kada  mnogo  govori,  upada  u  laž,  tako  u 


1  C.  7  n.  7  (Bk  1127a  33):  S.  Th.,  lect.  15. 

laž  upada  i  onda  kada  malo  govori:  nije,  naime,  veća  laž  re¬ 
ći  četiri  su  pet,  nego  četiri  su  tri.  No  »svaka  je  laž  zlo  po 
sebi  i  valja  je  izbjegavati«,  kaže  Filozof  u  IV  knjizi  Etike'. 
Dakle,  krepost  istine  nije  sklonija  prema  manjemu,  nego 
prema  većemu. 

2.  Osim  toga:  kada  je  jedna  krepost  sklonija  prema  jed¬ 
noj  nego  prema  drugoj  krajnosti,  onda  se  to  događa  zato 
što  je  sredina  kreposti  bliža  jednoj  nego  drugoj  krajnosti: 
primjerice,  jakost  je  bliža  hrabrosti  nego  strašljivosti.  A 
sredina  istine  ne  može  biti  bliža  jednoj  krajnosti  nego  dru¬ 
goj,  jer  se  istina,  kao  neka  jednakost,  nalazi  točno  u  sredi¬ 
ni.  Dakle,  istina  nije  sklonija  prema  manjemu. 

3.  Nadalje:  čini  se  da  od  istine  prema  manjemu  odstupa 
onaj  koji  niječe  istinu,  a  prema  većemu  onaj  koji  istini  ne¬ 
što  pridodaje.  No  više  se  protivi  istini  onaj  koji  istinu  nije¬ 
če,  nego  onaj  koji  joj  nešto  pridodaje,  budući  da  istina  ne 
podnosi  nijekanje  istine,  a  podnosi  pridodavanje.  Dakle, 
čini  se  da  je  istina  sklonija  prema  većemu  nego  prema 
manjemu. 

ALI  PROTIV  navedenih  razloga  Filozof  u  IV  knjizi  Etike 2 
kaže  da  čovjek  po  toj  kreposti  »skreće  od  istine  prema 
manjemu«. 

ODGOVARAM:  Skretati  od  istine  prema  manjemu  može 
se  dogoditi  na  dva  načina.  Prvo,  tvrdeći:  primjerice,  kada 
netko  ne  pokazuje  čitavo  dobro  što  se  u  njemu  nalazi,  kao 
što  je  znanje,  svetost  i  tomu  slično.  Time,  međutim,  istina 
ne  trpi  nikakvu  štetu,  budući  da  je  u  većemu  sadržano  ma¬ 
nje.  Na  taj  je  način  ova  krepost  sklonija  prema  manjemu. 
To  se,  naime,  kako  Filozof  na  onom  mjestu  govori,  »čini 
razboritijim,  a  zbiva  se  zbog  bremenita  preobilja«.  Ljudi, 
koji  o  sebi  govore  veće  stvari  nego  što  jesu,  opterećeni  su 
drugima,  pa  kao  da  time  žele  druge  nadvisiti;  ljudi  pak,  ko¬ 
ji  o  sebi  govore  manje  stvari,  ugodniji  su,  pa  se  kao  po  ne¬ 
koj  vrsti  umjerenosti  žele  prilagoditi  drugima.  Stoga  Apo¬ 
stol  u  Drugoj  poslanici  Korinćanima  (12,  6)  kaže:  »Kad  bih 
se  i  htio  hvaliti,  ne  bih  bio  bezuman,  jer  bih  istinu  govorio. 
No,  uzdržavam  se,  da  ne  bi  tko  o  meni  stvorio  viši  pojam 
od  onoga  što  vidi  na  meni  ili  čuje  od  mene«. 

1  C.  7  n.  6  (Bk  1127a  28):  S.  Th.,  lect.  15. 

2  C.  7  n.  9  (Bk  1127b  7):  S.  Th„  lect.  15. 

Na  drugi  pak  način  netko  može  skretati  od  istine  prema 
manjemu  niječući:  to  jest  kada  zaniječe  da  se  u  njemu  na¬ 
lazi  nešto  što  se  stvarno  nalazi.  Na  taj  način  ova  krepost 
ne  skreće  prema  manjemu,  jer  bi  se  time  pretvorila  u  laž. 
—  To  se  ipak  manje  protivi  kreposti,  ne  po  vlastitom  poj¬ 
mu  istine,  nego  po  pojmu  razboritosti,  koju  valja  sačuvati 
u  svim  krepostima.  Više  se,  naime,  protivi  razboritosti  ka¬ 
da  netko  sebe  precjenjuje  i  kad  se  hvali  da  ima  ono  što  ne¬ 
ma,  od  onoga  koji  sebe  ne  precjenjuje  i  govori  da  nema 
ono  što  ima,  budući  da  je  onaj  prvi  opasniji  i  opterećeniji 
drugima. 

Time  smo  također  odgovorili  na  RAZLOGE. 


B 

TEOLOGIJA,  RELIGIJA 


1.  UČENJE  O  BOGU 


PITANJE  1. 

podijeljeno  na  deset  članaka 

KAKVO  JE  SVETO  UČENJE  I  KOJI  MU  JE  PREDMET? 

Da  bi  naš  naum  bio  obuhvaćen  nekim  stalnim  granica¬ 
ma,  najprije  je  potrebno  ispitati  sveto  učenje,  kakvo  je  i 
koji  mu  je  predmet. 

O  tome  ima  deset  pitanja: 

Prvo:  Je  li  to  učenje  potrebno? 

Drugo:  Je  li  ono  znanost? 

Treće:  Je  li  jedno  ili  ih  je  više? 

Četvrto:  Je  li  spekulativno  ili  praktično? 

Peto:  U  kojem  je  odnosu  prema  drugim  učenjima? 
Šesto:  Je  li  ono  mudrost? 

Sedmo:  Sto  je  njegov  subjekt? 

Osmo:  Ima  li  ono  moć  dokazivanja? 

Deveto:  Mora  li  se  služiti  metaforičkim  ili  simboličkim 
izrazima? 

Deseto:  Treba  li  Sveto  pismo,  koje  pripada  tom  učenju, 
izlagati  prema  više  značenja? 

Članak  1 

Je  11  potrebno  uz  filozofske  znanosti  prihvaćati  drugo 
učenje? 

Kod  prvog  je  članka  ovakav  postupak:  Čini  se  da  uz  fi¬ 
lozofske  znanosti  nije  potrebno  prihvaćati  drugo  učenje. 

1.  Čovjek  se  naime,  prema  izreci  iz  knjige  Sirahove  3, 
22:  Ne  traži  ono  što  je  više  od  tebe!  ne  smije  uzdizati 
prema  onome  što  nadvisuje  razum.  A  ono  što  je  podvrg- 

nuto  razumu  dovoljno  se  izlaže  u  filozofskim  znanostima. 
Čini  se  dakle  suvišnim  uz  filozofske  znanosti  prihvaćati 
drugo  učenje. 

2.  Osim  toga,  učenje  može  biti  samo  o  biću.  Ništa  se  na¬ 
ime  ne  zna  osim  istine  koja  se  podudara  s  bićem.  Ali  u  filo¬ 
zofskim  se  znanostima  raspravlja  o  svim  bićima,  pa  i  o  Bo¬ 
gu.  Zato  se  jedan  dio  filozofije  naziva  teologija  ili  znanost 
o  Bogu,  kako  je  očevidno  prema  Filozofu  u  6.  knjizi  Metafi¬ 
zike.'  Nije  dakle  bilo  potrebno  uz  filozofske  znanosti  pri¬ 
hvaćati  drugo  učenje. 

Ali  tome  se  protivi  ono  što  se  kaže  u  drugoj  poslanici  Ti- 
moteju  3,  16:  Svako  pismo  nadahnuto  od  Boga  korisno  je 
za  pouku,  za  prekoravanje,  za  popravljanje  i  za  odgajanje  u 
pravednosti.  No  pismo  nadahnuto  od  Boga  ne  ulazi  u  filo¬ 
zofske  znanosti,  koje  su  pronađene  prema  ljudskom  razu¬ 
mu.  Korisno  je  dakle  da  uz  filozofske  znanosti  bude  neko 
drugo  učenje  nadahnuto  od  Boga. 

ODGOVARAM:  Treba  reći  da  je  osim  filozofskih  znano¬ 
sti,  koje  se  ispituju  ljudskim  razumom,  za  ljudski  spas  bilo 
potrebno  neko  drugo  učenje  prema  božanskoj  objavi,  i  to 
najprije  zato  što  je  čovjek  usmjeren  prema  Bogu  kao  pre¬ 
ma  nekom  cilju  koji  prelazi  shvaćanje  razuma,  prema  izja¬ 
vi  Izaije  64,  4:  Osim  tebe,  Bože,  oko  nije  vidjelo  što  si  pri¬ 
premio  onima  koji  te  ljube.  No  cilj  treba  da  prethodno  bu¬ 
de  poznat  ljudima,  koji  prema  njemu  moraju  upravljati 
svoje  nakane  i  djela.  Zbog  toga  je  za  čovjekov  spas  bilo 
potrebno  da  mu  preko  Božje  objave  budu  poznate  neke 
stvari  koje  nadilaze  ljudski  razum. 

Pa  i  u  ono  što  se  o  Bogu  može  istražiti  ljudskim  razu¬ 
mom  bilo  je  potrebno  da  čovjek  bude  upućen  božjom  obja¬ 
vom.  Istina  naime  o  Bogu,  istraživana  pomoću  razuma, 
proizašla  bi  za  malo  ljudi  i  nakon  duga  vremena  i  s  primje¬ 
som  mnogih  zabluda.  A  ipak  od  spoznaje  te  istine  zavisi  či¬ 
tav  čovjekov  spas  koji  leži  u  Bogu.  Da  bi  se  dakle  spas  ljudi 
postigao  i  primjerenije  i  sigurnije,  bilo  je  potrebno  da  ih  o 
božanskim  stvarima  pouči  božja  objava.  Bilo  je  dakle  pot¬ 
rebno  da  se  uz  filozofske  znanosti,  koje  se  ispituju  pomoću 
razuma,  prihvati  sveto  učenje  pomoću  objave. 

Na  prvi  dakle  razlog  treba  reći:  Iako  ono  što  nadilazi 
1  V  gl.  1.  n  7;  1026a  19. 

ljudsku  spoznaju  čovjek  ne  smije  ispitivati  pomoću  razu¬ 
ma,  ipak  kad  je  objavljeno  od  Boga,  treba  to  prihvaćati  vje¬ 
rom.  Zbog  toga  se  na  onom  istom  mjestu  dodaje:  Pokaza¬ 
ne  su  ti  vrlo  mnoge  stvari  koje  nadilaze  ljudsko  shvaćanje. 
A  baš  se  u  tome  sastoji  sveto  učenje. 

Na  drugi  razlog  treba  reći  da  različit  način  spoznavanja 
uvodi  različitost  znanosti.  I  astrolog  naime  i  prirodnjak 
dokazuju  isti  zaključak,  tj.  da  je  zemlja  okrugla,  ali  astro¬ 
log  matematičkim  postupkom,  naime  odvojenim  od  mate¬ 
rije,  a  prirodnjak  postupkom  koji  materiju  uzima  u  obzir. 
Stoga  ništa  ne  priječi  da  o  istim  stvarima  o  kojima  filozof¬ 
ske  znanosti  raspravljaju  na  temelju  toga  što  se  mogu  spo¬ 
znati  svjetlom  prirodnog  razuma,  neka  druga  znanost 
istražuje  na  temelju  toga  što  se  one  spoznaju  svjetlom 
objave  Božje.  Zato  se  teologija  koja  pripada  svetom  učenju 
razlikuje  po  rodu  od  one  teologije  koja  se  smatra  dijelom 
filozofije. 


Članak  2 

Je  11  sveto  učenje  znanost? 

Kod  drugog  je  članka  ovakav  postupak:  Čini  se  da  sveto 
učenje  nije  znanost. 

1.  Svaka  naime  znanost  proizlazi  iz  počela  poznatih  po 
sebi.  Ali  sveto  učenje  proizlazi  iz  članaka  vjere  koji  nisu  po 
sebi  poznati  jer  ih  svi  ne  prihvaćaju.  Svi  naime  nemaju  vje¬ 
re,  kako  se  kaže  u  drugoj  poslanici  Solunjanima  3, 2.  Sveto 
učenje  nije  dakle  znanost. 

2.  Osim  toga,  znanost  se  ne  bavi  pojedinostima.  Ali  sveto 
učenje  raspravlja  o  pojedinostima,  npr.  o  djelima  Abraha- 
movim,  Izakovim  i  Jakovljevim  i  o  tome  sličnom.  Sveto 
učenje  nije  dakle  znanost. 

Ali  tome  se  protivi  ono  što  kaže  Augustin  u  djelu  O  Troj¬ 
stvu,  14' :  Ovoj  se  znanosti  pridaje  samo  ono  čime  se  vrlo 
spasonosna  vjera  rada,  gaji,  brani  i  jača.  A  to  ne  pripada 
nijednoj  znanosti  osim  svetom  učenju.  Sveto  je  dakle  uče¬ 
nje  znanost. 

ODGOVARAM:  Treba  reći  da  je  sveto  učenje  znanost,  ali 
1  Gl.  1;  ML  42;  1037. 

treba  znati  da  je  rod  znanosti  dvostruk.  Neke  naime  od 
njih  proizlaze  iz  počela  spoznatih  prirodnim  svjetlom  uma, 
kao  što  su  aritmetika,  geometrija  i  druge  takve.  Neke  pak 
proizlaze  iz  počela  spoznatih  svjetlom  neke  više  znanosti. 
Tako  perspektiva  proizlazi  iz  počela  upoznatih  preko  ge¬ 
ometrije,  a  glazba  iz  počela  poznatih  po  aritmetici.  I  na  taj 
je  način  sveto  učenje  znanost  jer  proizlazi  iz  počela  spo¬ 
znatih  svjetlom  neke  više  znanosti,  koja  je  uistinu  znanost 
o  Bogu  i  o  blaženima.  Stoga,  kao  što  glazba  vjeruje  u  poče¬ 
la  koja  joj  je  predao  aritmetičar,  tako  sveto  učenje  vjeruje 
u  počela  koja  mu  je  objavio  Bog. 

Na  prvi  dakle  razlog  treba  reći:  Počela  bilo  koje  znanosti 
ili  su  poznata  po  sebi  ili  ih  pak  poznatima  čini  neka  viša 
znanost,  a  takva  su,  kako  je  već  rečeno,  počela  svetog 
učenja. 

Na  drugi  razlog  treba  reći:  U  svetom  se  učenju  pojedino¬ 
sti  iznose  ne  zato  što  bi  se  prvenstveno  o  njima  raspravlja¬ 
lo,  nego  se  unose  koliko  kao  primjer  života,  kao  u  moral¬ 
nim  znanostima,  toliko  da  objave  ugled  ljudi  preko  kojih 
je  do  nas  došla  objava  Božja,  na  kojoj  se  temelji  Sveto  pi¬ 
smo  ili  sveto  učenje. 


Članak  3 

Je  11  sveto  učenje  jedinstvena  znanost? 

Kod  trećeg  je  članka  ovakav  postupak:  Čini  se  da  sveto 
učenje  nije  jedinstvena  znanost. 

1.  Prema  Filozofu  naime  u  1.  knjizi  Analitike  druge' ,  je¬ 
dinstvena  je  znanost  ona  koja  pripada  subjektu  jednog  ro¬ 
da.  No  stvoritelj  i  stvorenje  o  kojima  se  raspravlja  u  sve¬ 
tom  učenju  nisu  obuhvaćeni  subjektom  jednog  roda.  Sveto 
učenje  nije  dakle  jedinstvena  znanost. 

2.  Osim  toga,  u  svetom  se  učenju  raspravlja  o  anđelima, 
o  tjelesnim  stvorenjima,  o  ljudskom  ponašanju.  Takvi  pak 
subjekti  pripadaju  različitim  filozofskim  znanostima.  Sve¬ 
to  učenje  nije  dakle  jedinstvena  znanost. 

Ali  tome  se  protivi  to  što  Sveto  pismo  govori  o  tom  uče- 

1  Gl.  28  n.  1;  87a  38 


/.  Učenje  o  Bogu 


253 


nju  kao  o  jedinstvenoj  znanosti.  U  Knjizi  mudrosti  10,  10 
kaže  se  naime:  Dao  mu  je  znanost  svetih. 

ODGOVARAM:  Treba  reći  da  je  sveto  učenje  jedinstvena 
znanost  jer  jedinstvo  moći  i  sposobnosti  treba  promatrati 
prema  njihovu  objektu,  doduše  ne  materijalno,  nego  pre¬ 
ma  formalnom  izgledu  objekta.  Tako  se  na  primjer  čovjek, 
magarac  i  kamen  podudaraju  u  istom  formalnom  izgledu 
obojenoga,  a  to  je  objekt  vida.  Budući  dakle  da  Sveto  pi¬ 
smo  promatra  neke  stvari  na  temelju  toga  što  su,  kako  je 
već  rečeno  (čl.  1,  uz  2),  objavljene  od  Boga,  sve  što  god  mo¬ 
že  od  Boga  biti  objavljeno  slaže  se  u  jednom  formalnom 
izgledu  objekta  ove  znanosti.  I  zato  je  obuhvaćeno  svetim 
učenjem  kao  jedinstvenom  znanošću. 

Na  prvi  dakle  razlog  treba  reći  da  sveto  učenje  o  Bogu  i 
o  stvorenjima  ne  raspravlja  ravnomjerno,  nego  o  Bogu  pr¬ 
venstveno,  a  o  stvorenjima  ukoliko  se  odnose  na  Boga  kao 
na  svoj  početak  i  na  svoju  svrhu.  Time  dakle  nije  ometana 
jedinstvenost  znanosti. 

Na  drugi  razlog  treba  reći:  Ništa  ne  sprečava  niže  moći 
ili  sposobnosti  da  se  različito  odnose  prema  onim  stvari¬ 
ma  koje  zajedno  potpadaju  pod  neku  višu  moć  ili  sposob¬ 
nost,  jer  viša  moć  ili  sposobnost  promatra  objekt  s  općeni¬ 
tijeg  formalnog  gledišta.  Tako  je  predmet  zajedničkog 
osjetila  ono  što  je  osjetilno,  što  u  sebi  obuhvaća  ono  što  se 
može  vidjeti  i  čuti.  Zato  se  zajedničko  osjetilo  (sensus  com- 
munis),  budući  da  je  jedinstvena  moć,  proteže  na  sve 
objekte  pet  osjetila.  Na  sličan  način  sveto  učenje,  iako  je 
jedinstveno,  može  ono  što  se  razmatra  u  različitim  filozof¬ 
skim  znanostima  promatrati  s  jednoga  gledišta,  naime 
ukoliko  je  objavljeno  od  Boga,  tako  da  je  sveto  učenje  kao 
neki  otisak  Božjeg  znanja,  koje  je  jedinstveno  i  jednostav¬ 
no,  a  obuhvaća  sve. 


Članak  4 

Je  li  sveto  učenje  praktična  znanost? 

Kod  četvrtog  je  članka  ovakav  postupak:  Čini  se  da  je 
sveto  učenje  praktična  znanost. 

1.  Svrha  je  naime  praktične  znanosti,  prema  Fi 

lozofu  u  2.  knjizi  Metafizike,'  djelovanje.  A  sveto  se 
učenje,  prema  izjavi  Jakovljeve  poslanice  1,  22:  Budite 
tvorci  riječi,  a  ne  samo  slušaoci,  upravo  na  djelovanje 
usmjerava.  Sveto  je  dakle  učenje  praktična  znanost. 

2.  Osim  toga,  sveto  se  učenje  dijeli  na  Stari  i  Novi  Zakon. 
Zakon  pak  pripada  moralnoj  znanosti  koja  je  praktična 
znanost. 

Ali  protivno  je  tome  ovo:  Svaka  praktična  znanost  radi  o 
stvarima  koje  može  izvršiti  čovjek,  kao  što  moralna  zna¬ 
nost  radi  o  ljudskim  djelima,  a  građevinarska  o  građevina¬ 
ma.  Sveto  se  pak  učenje  prvenstveno  odnosi  na  Boga,  a  lju¬ 
di  su  većma  njegova  djela.  Ono  dakle  nije  praktična  zna¬ 
nost,  nego  više  spekulativna. 

ODGOVARAM:  Treba  reći  da  se  sveto  učenje,  premda  je, 
kako  je  rečeno  (čl.  3,  2),  jedinstveno,  proteže  na  ono  što 
pripada  različitim  filozofskim  znanostima,  radi  formalnog 
stajališta  na  koje  se  obazire  u  različitim  stvarima,  tj.  koli¬ 
ko  se  mogu  spoznati  Božjim  svjetlom.  Zbog  toga,  premda 
je  u  filozofskim  znanostima  jedno  spekulativna,  a  drugo 
praktična  znanost,  ipak  sveto  učenje  u  sebi  obuhvaća  jed¬ 
nu  i  drugu.  Tako  i  Bog  istim  znanjem  spoznaje  sebe  i  svoja 
djela. 

Ipak  je  sveto  učenje  više  spekulativno  nego  praktično  jer 
većma  raspravlja  o  božanskim  stvarima  nego  o  ljudskim 
djelima.  O  ovim  posljednjima  raspravlja  samo  ukoliko  se 
pomoću  njih  čovjek  upućuje  u  savršenu  spoznaju  Boga,  u 
kojoj  se  sastoji  vječno  blaženstvo. 

I  time  je  jasno  dan  odgovor  na  prigovore. 


Članak  5 . 

Je  li  sveto  učenje  vrednije  nego  druge  znanosti? 

Kod  petog  je  članka  ovakav  postupak:  Čini  se  da  sveto 
učenje  nije  vrednije  nego  druge  znanosti. 

1.  Na  vrijednost  znanosti  utječe  naime  sigurnost.  A  čini 
se  da  su  druge  znanosti,  u  kojih  se  počela  ne  može  sumnja¬ 
ti,  sigurnije  od  svetog  učenja,  čija  počela,  naime  članci  vje- 


1  I  Gl.  1  n.  4;  993  b  21. 

re,  izazivaju  sumnju.  Čini  se  dakle  da  su  druge  znanosti 
vrednije  od  svetog  učenja. 

2.  Osim  toga,  svojstvo  je  niže  znanosti  da  prima  od  one 
koja  je  viša  kao  što  glazbenik  prima  od  aritmetičara.  A  sve¬ 
to  učenje  prima  nešto  od  filozofskih  znanosti.  Jeronim  na¬ 
ime  u  poslanici  Magnusu1,  govorniku  u  gradu  Rimu,  kaže 
da  su  stari  učitelji  svoje  knjige  toliko  zasuli  učenjem  i  mi¬ 
slima  filozofa  da  ne  znaš  čemu  bi  se  u  njima  prije  morao 
diviti,  da  li  svjetovnoj  obrazovanosti  ili  poznavanju  Svetog 
pisma.  Sveto  je  dakle  učenje  niže  od  drugih  znanosti. 

No  tome  se  protivi  to  što  se  druge  znanosti  nazivaju  nje¬ 
zinim  služavkama:  Mudre  izreke  9,  3  Poslala  je  (naime  Mu¬ 
drost)  svoje  služavke  da  objave  svrh  gradskih  zidina. 

ODGOVARAM:  Budući  da  je  to  učenje  prema  nečemu 
spekulativno,  a  prema  nečemu  praktično,  treba  reći  da  ono 
nadvisuje  sve  druge  znanosti,  i  spekulativne  i  praktične. 
Među  spekulativnim  znanostima  jedna  se  naime  naziva 
vrednijom  od  druge  koliko  zbog  svoje  sigurnosti,  toliko 
zbog  vrijednosti  svoje  grade.  A  s  obzirom  na  jedno  i  drugo 
ovo  učenje  nadvisuje  druge  spekulativne  znanosti,  i  to  po 
sigurnosti,  jer  druge  znanosti  dobivaju  sigurnost  od  pri¬ 
rodnog  svjetla  ljudskog  razuma,  koji  može  pogriješiti,  dok 
ovo  učenje  dobiva  sigurnost  od  svjetla  božanske  znanosti, 
koja  se  ne  može  prevariti,  i  po  vrijednosti  građe,  jer  je  to 
znanost  prvenstveno  o  onome  što  svojom  uzvišenošću  na¬ 
dilazi  razum.  Međutim,  druge  znanosti  proučavaju  samo 
ono  što  je  podložno  razumu. 

Od  praktičnih  pak  znanosti  ona  je  vrednija  koja  je 
usmjerena  na  viši  cilj  kao  što  je  politička  znanost  vrednija 
od  vojne,  jer  se  probitak  vojske  usmjerava  na  probitak  dr¬ 
žave.  A  cilj  ovog  učenja,  ukoliko  je  praktično,  jest  vječno 
blaženstvo,  prema  kojemu  se  kao  prema  krajnjem  cilju 
usmjeravaju  svi  drugi  ciljevi  praktičnih  znanosti.  Stoga  je 
očevidno  da  je  sveto  učenje  u  svakom  pogledu  vrednije  od 
drugih  znanosti. 

Na  prvi  razlog  treba  reći:  Nema  nikakve  zapreke  da  ono 
što  je  po  prirodi  sigurnije  bude  za  nas  manje  sigurno  zbog 
slabosti  našeg  uma,  koji  se  prema  najočiglednijim  stvari¬ 
ma  prirode  odnosi  kao  sovino  oko  prema  sunčanoj  svjetlo- 
1  Poslanica  70;  ML  22,  668 

sti,  kako  se  kaže  u  2.  knjizi  Metafizike.2  Zbog  toga  sumnja 
u  članke  vjere  koja  se  kod  nekih  javlja  ne  nastaje  zbog  ne¬ 
sigurnosti  stvari,  nego  zbog  slabosti  ljudskog  razuma.  A 
ipak  i  najmanja  količina  spoznaje  najuzvišenijih  stvari  ko¬ 
ja  se  može  postići  poželjnija  je  nego  najsigurnija  spoznaja 
najneznatnijih  stvari,  kako  se  kaže  u  11.  knjizi  djela  O 
životinjama.3 

Na  drugi  razlog  treba  reći:  Ovo  učenje  može  štogod  pri¬ 
mati  od  filozofskih  znanosti  ne  zato  što  bi  ih  nužno  treba¬ 
lo,  nego  radi  veće  jasnoće  onoga  što  se  u  tom  učenju  izno¬ 
si.  Ono  naime  ne  prima  svoja  počela  od  drugih  znanosti, 
nego  neposredno  od  Boga  preko  objave.  I  zato  ne  prima 
od  drugih  znanosti  kao  od  viših,  nego  se  njima  služi  kao 
nižima  i  služavkama.  Tako  se  i  građevinske  znanosti  služe 
sebi  podređenima,  tako  politička  znanost  vojnom.  A  baš  to 
što  se  njima  služi  na  taj  način  ne  zbiva  se  zbog  njegova  ne¬ 
dostatka  ili  nemoći,  nego  zbog  slabosti  našeg  uma,  koji  se 
iz  onoga  što  se  spoznaje  prirodnim  razumom  (iz  kojega 
potječu  druge  znanosti)  lakše  dovodi  do  onoga  što  nadilazi 
razum  a  izlaže  se  u  toj  znanosti. 

Članak  6 

Je  11  to  učenje  mudrost? 

Kod  šestog  je  članka  ovakav  postupak:  Čini  se  da  to  uče¬ 
nje  nije  mudrost. 

1.  Nijedno  naime  učenje  koje  svoja  načela  uzima  odru- 
gud  ne  zaslužuje  da  bude  nazvano  mudrošću  jer  je  zadatak 
mudraca  da  usmjeruje,  a  ne  da  bude  usmjeravan  (1.  knjiga 
Metafizike)1 .  Ali  ovo  učenje,  kako  je  očevidno  iz  prethod¬ 
noga  (čl.  2),  svoja  načela  uzima  odrugud.  Dakle,  ovo  učenje 
nije  mudrost. 

2.  Osim  toga,  mudrosti  pripada  ispitivanje  načela  drugih 
znanosti.  Zato  se  ona  i  naziva  glavom  znanosti,  kako  je  vi¬ 
dljivo  iz  6.  knjige  Etike.2  Ali  ovo  učenje  ne  ispituje  načela 
drugih  znanosti.  Dakle,  nije  mudrost. 

2  I  gl.  1  n.  2;  993  b  9. 

3  O  djelovima  životinja  I  gl.  5;  (644  b  31). 

1  Gl.  2  n.  3;  982  a  18 

2  Gl.  7  n  3;  1141  a  20 

3.  Osim  toga,  ovo  se  učenje  stječe  učeći.  Mudrost  se  pak 
dobiva  nadahnućem.  Stoga  se  ubraja  u  sedam  darova  Du¬ 
ha  svetoga,  kako  je  vidljivo  kod  Izaije  11,2.  Ovo  učenje  nije 
dakle  mudrost. 

Ali  tome  se  protivi  ono  što  se  u  Ponovljenom  zakonu  4,  6 
u  početku  kaže  o  zakonu:  To  je  u  očima  naroda  naša  mu¬ 
drost  i  razboritost. 

ODGOVARAM:  Treba  reći  da  je  ovo  učenje  među  svim 
ljudskim  mudrostima  mudrost  u  najvećem  stupnju,  i  to  ne 
samo  na  nekom  području,  nego  općenito.  Budući  naime  da 
je  zadatak  mudraca  upravljanje  i  prosuđivanje,  a  niže  se 
stvari  prosuđuju  prema  višem  uzroku,  onaj  se  naziva  mu- 
dračem  na  svakom  području  koji  razmatra  najviši  uzrok 
tog  područja.  Tako  na  području  graditeljstva  umjetnik  koji 
utvrđuje  raspored  kuće  naziva  se  mudracem  i  graditeljem 
s  obzirom  na  niže  majstore  koji  tešu  drvo  ili  priređuju  ka¬ 
menje.  Zato  se  kaže  u  prvoj  poslanici  Korinćanima  3,  10: 
Kao  mudri  graditelj  postavio  sam  temelj.  Na  području  pak 
cijeloga  ljudskoga  života  mudracem  se  naziva  razborit  čov¬ 
jek  ukoliko  usmjerava  ljudska  djela  prema  dužnom  cilju. 
Zato  se  u  Mudrim  izrekama  10,  23  kaže:  Za  čovjeka  mu¬ 
drost  je  razboritost.  Onaj  dakle  koji  općenito  razmatra 
najviši  uzrok  čitavog  svemira,  a  taj  je  uzrok  Bog,  naziva  se 
mudracem  u  najvećem  stupnju.  Stoga  se  kaže  da  je  murost 
spoznaja  božanskih  stvari,  kako  je  očevidno  kod  Augustina 
u  12.  knjizi  djela  O  Trojstvu.3  Sveto  pak  učenje  najprimje¬ 
renije  se  bavi  bogom  kao  najvišim  uzrokom,  i  to  ne  samo  s 
obzirom  na  ono  što  mogu  spoznati  stvorenja  (a  to  su  spo¬ 
znali  i  filozofi,  kako  se  kaže  u  poslanici  Rimljanima  1,  19: 
Očito  im  je  ono  što  se  može  doznati  o  Bogu)  nego  i  s  obzi¬ 
rom  na  ono  što  je  njemu  samome  poznato  o  sebi,  a  drugi¬ 
ma  je  saopćeno  objavom.  Stoga  se  sveto  učenje  naziva  mu¬ 
drošću  u  najvećem  stupnju. 

Na  prvi  dakle  razlog  treba  reći  da  sveto  učenje  ne  preuzi¬ 
ma  svoja  načela  od  neke  ljudske  znanosti,  nego  od  božan¬ 
ske,  koja  kao  vrhunska  mudrost  upravlja  čitavom  našom 
spoznajom. 

Na  drugi  razlog  treba  reći:  Načela  drugih  znanosti  ili  su 
po  sebi  očevidna  i  ne  mogu  se  dokazivati  ili  se  nekako  pri- 
3  Gl.  14;  ML  42,  1009 

rodnim  razumom  potvrđuju  u  nekoj  drugoj  znanosti. 
Ovom  je  pak  učenju  svojstvena  spoznaja  koja  nastaje  obja¬ 
vom,  a  ne  ona  koja  nastaje  prirodnim  razumom  i  kojoj  za¬ 
to  ne  pripada  dokazivanje  načela  drugih  znanosti,  nego  sa¬ 
mo  njihovo  prosuđivanje.  Što  se  god  naime  u  drugim  zna¬ 
nostima  pronađe  protivno  istini  te  znanosti,  u  cjelini  se 
osuđuje  kao  lažno.  Zato  se  u  drugoj  poslanici  Korinćanima 
10,  4  i  d.  kaže:  Mi  obaramo  mudrovanja  i  svaku  oholost  ko¬ 
ja  se  diže  protiv  priznanja  Boga. 

Na  treći  razlog  treba  reći:  Budući  da  prosuđivanje  pripa¬ 
da  mudracu,  mudrost  se  prema  dvojakom  načinu  prosuđi¬ 
vanja  uzima  u  dva  značenja.  Dešava  se  naime  da  netko  pro¬ 
suđuje  na  jedan  način  po  sklonosti,  npr.  tko  osjeća  naklo¬ 
nost  prema  kreposti  točno  prosuđuje  što  po  kreposti  treba 
raditi,  jer  ima  za  to  sklonosti,  pa  se  zato  u  10  knjizi  Etike 4 
kaže  da  je  krepostan  čovjek  mjera  i  pravilo  za  ljudska  dje¬ 
la.  Na  drugi  pak  način  netko  prosuđuje  po  spoznaji,  pa  bi 
tako  netko  upućen  u  znanost  o  moralu  mogao  prosuđivati 
kreposna  djela  makar  i  ne  posjedovao  krepost.  Prvi  način 
prosuđivanja  božanskih  stvari  pripada  mudrosti  koja  se 
shvaća  kao  dar  Duha  svetoga,  prema  izjavi  u  prvoj  poslani¬ 
ci  Korinćanima  2,  5:  Čovjek  duhovan  prosuđuje  sve  itd.,  a  i 
Dionizije5  u  2.  glavi  djela  O  Božjim  imenima 6  kaže:  Hijero- 
tej  je  učen  ne  samo  zato  što  božanske  stvari  uči  nego  i  što 
ih  doživljava.  Drugi  pak  način  prosuđivanja  pripada  ovom 
učenju  ukoliko  se  stječe  učeći  iako  njegova  načela  proizla¬ 
ze  iz  objave. 


Članak  7 

Je  11  Bog  subjekt  ove  znanosti? 

Kod  sedmog  je  članka  ovakav  postupak:  Čini  se  da  Bog 
nije  subjekt  ove  znanosti. 

1.  U  bilo  kojoj  naime  znanosti,  prema  Filozofu  u  Drugoj 
analitici,'  treba  o  subjektu  izložiti  što  je  on.  Ali  ova  zna- 

4  Gl.  5  n.  10;  1176  a  17 

5  Tj.  Areopagita 

6  §  9;  MG  3,  648 

1  Gl.  1  n.  4;  71  a  13 

nost  ne  izlaže  što  je  Bog.  Damaščanin2  doista  kaže:  Kod 
Boga  je  nemoguće  reći  što  je  on.  Bog  dakle  nije  subjekt 
ove  znanosti. 

2.  Osim  toga,  sve  o  čemu  se  raspravlja  u  nekoj  znanosti 
obuhvaćeno  je  njezinim  subjektom.  Ali  u  Svetom  se  pismu 
raspravlja  o  mnogim  drugim  stvarima  koje  nisu  Bog,  npr. 
o  stvorenjima  i  o  ljudskom  ćudoređu.  Dakle,  Bog  nije  su¬ 
bjekt  ove  znanosti. 

Ali,  suprotno  tome,  ono  je  subjekt  znanosti  o  čemu  se  u 
njoj  govori.  Međutim,  u  toj  se  znanosti  govori  o  Bogu,  pa 
se  ona  i  zove  teologija  kao  govor  o  Bogu.  Dakle,  Bog  je  su¬ 
bjekt  te  znanosti. 

ODGOVARAM:  Treba  reći  da  je  Bog  subjekt  te  znanosti. 
Subjekt  se  naime  tako  odnosi  prema  znanosti  kao  objekt 
prema  moći  ili  sposobnosti.  Ono  se  pak  u  pravom  smislu 
označuje  kao  objekt  neke  moći  ili  sposobnosti  pod  čijim  se 
utjecajem  sve  odnosi  na  moć  ili  sposobnost.  Tako  se  čov¬ 
jek  i  kamen  odnose  ukoliko  su  obojeni.  Stoga  je  obojenost 
vlastiti  objekt  vida.  U  svetom  se  pak  učenju  raspravlja  o 
svemu  s  obzirom  na  Boga  ili  zato  što  je  to  sam  Bog  ili  zato 
što  je  to  usmjereno  prema  Bogu  kao  prema  početku  i  kra¬ 
ju.  Odatle  slijedi  da  je  Bog  uistinu  subjekt  te  znanosti.  —  A 
to  postaje  očito  iz  načela  te  znanosti  koja  su  članci  vjere,  a 
ona  se  tiče  Boga.  Isti  je  pak  subjekt  i  načela  i  čitave  znano¬ 
sti  jer  je  u  načelima  potencijalno  sadržana  čitava  znanost. 

Međutim  neki,  obazirući  se  na  ono  o  čemu  se  u  toj  zna¬ 
nosti  govori,  a  ne  na  gledište  s  kojega  se  to  razmatra,  druk¬ 
čije  su  odredili  kao  subjekt  te  znanosti  ili  stvari  i  znakove 
ili  djela  otkupljenja  ili  čitavoga  Krista,  tj.  glavu  i  udove.  U 
toj  se  naime  znanosti  raspravlja  o  svemu  tome,  ali  s  osvr¬ 
tom  na  Boga. 

Na  prvi  dakle  razlog  treba  reći:  Iako  o  Bogu  ne  možemo 
reći  što  je  on,  ipak  se  u  toj  znanosti  umjesto  definicije  slu¬ 
žimo  njegovim  učinkom  u  prirodi  ili  u  milosti  prema  ono¬ 
me  što  se  u  toj  znanosti  o  Bogu  razmatra.  Tako  se  i  u  ne¬ 
kim  filozofskim  znanostima  nešto  dokazuje  o  uzroku  pre¬ 
ma  učinku  prihvaćajući  učinak  umjesto  definicije  uzroka. 

Na  drugi  razlog  treba  reći:  Sve  drugo  što  se  određuje  u 
2  Sv.  Ivan  iz  Damaska,  O  pravoj  vjeri,  lect.  1,  gl.  4;  MG  94,  800 

svetom  učenju  obuhvaća  Bog  ne  kao  dijelove  ili  vrste  ili  ak- 
cidencije,  nego  kao  nekako  usmjereno  na  njega  samoga. 

Članak  8 

Služi  li  se  to  učenje  dokazivanjem? 

Kod  osmog  je  članka  ovakav  postupak:  Čini  se  da  se  to 
učenje  ne  služi  dokazivanjem. 

1.  Ambrozije  naime  u  1.  knjizi  djela  O  katoličkoj  vjeri' 
kaže:  Ukloni  dokaze  gdje  se  traži  vjera!  No  u  tom  učenju 
posebno  se  traži  vjera.  Zato  se  kod  Ivana  20,  31  kaže:  To  je 
napisano  da  vjerujete.  Dakle,  sveto  se  učenje  ne  služi 
dokazivanjem. 

2.  Osim  toga,  ako  se  služi  dokazivanjem,  dokazuje  ili  na 
temelju  ugleda  (autoriteta)  ili  razumom.  Služi  li  se  ugle¬ 
dom,  čini  se  da  to  ne  priliči  njegovu  dostojanstvu,  jer  je, 
prema  Boetiju,2  dokaz  zasnovan  na  ugledu  najslabiji.  Ako 
pak  dokazuje  razumom,  to  se  ne  podudara  s  njegovom  svr¬ 
hom  jer,  prema  Grguru  u  homiliji,3  vjera  nema  zasluge  ka¬ 
da  ljudski  razum  pruža  očevidnost.  Dakle,  sveto  se  učenje 
ne  služi  dokazivanjem. 

Ali  tome  se  protivi  ono  što  se  u  poslanici  Titu  1 ,  9  govori 
o  biskupu:  Posve  privržen  sigurnom  propovijedanju  nauke 
da  može  i  opominjati  u  zdravoj  nauci  i  pobijati  protivnike. 

ODGOVARAM:  Treba  reći,  kao  što  se  druge  znanosti  ne 
služe  dokazivanjem  da  bi  obrazložile  svoja  načela,  nego 
dokazuju  na  temelju  svojih  načela  da  bi  pokazale  druge 
stvari  u  samim  znanostima,  da  se  tako  i  ovo  učenje  ne  služi 
dokazivanjem  da  bi  obrazložilo  svoja  načela,  a  to  su  članci 
vjere,  nego  polazi  od  njih  da  bi  dokazalo  nešto  drugo.  Tako 
Apostol  u  prvoj  poslanici  Korinćanima  15,  12  i  d.  iz  uskr¬ 
snuća  Kristova  uzima  dokaz  za  potvrdu  općeg  uskrsnuća. 

No  ipak  treba  uzeti  u  obzir  da  u  filozofskim  znanostima 
niže  znanosti  ne  obrazlažu  svoja  načela  niti  raspravljaju  s 
onim  koji  ta  načela  poriče,  nego  to  prepuštaju  višoj  znano¬ 
sti.  A  najviša  među  njima,  naime  metafizika,  raspravlja 

1  Gl.  13;  ML  16,  570 

2  1,  6  In  Topica  Ciceronis;  ML  64,  1166 

3  In  evang.  hom.  26;  ML  76,  1197 

protiv  onoga  koji  poriče  njezina  načela  ako  on  kao  protiv¬ 
nik  nešto  priznaje.  Međutim,  ako  on  ništa  ne  priznaje,  ne 
može  doduše  s  njim  raspravljati,  ali  ipak  može  pobijati 
njegove  razloge.  Zato  Sveto  pismo,  budući  da  nema  znano¬ 
sti  koja  ga  nadvisuje,  raspravlja  s  onim  koji  poriče  njegova 
načela,  i  to  služeći  se  dokazivanjem  ako  protivnik  priznaje 
nešto  od  onoga  što  postoji  po  Božjoj  objavi.  Tako  na  teme¬ 
lju  ugleda  svetog  učenja  raspravljamo  protiv  heretika,  i  to 
pomoću  jednog  članka  protiv  onih  koji  poriču  neki  drugi 
članak.  Ako  pak  protivnik  ne  vjeruje  ni  u  šta  od  onoga  što 
objavljuje  Bog,  ne  preostaje  drugi  način  dokazivanja  čla¬ 
naka  vjere  pomoću  razloga  nego  pobijanje  protivnikovih 
razloga  protiv  vjere  ako  kakve  iznosi. 

Kako  se  naime  vjera  oslanja  na  nepogrešivu  istinu,  a 
suprotnost  istine  ne  može  se  dokazati,  očito  je  da  razlozi 
koji  se  navode  protiv  vjere  nisu  dokazi,  nego  tvrdnje  koje 
se  mogu  pobijati. 

Na  prvi  dakle  razlog  treba  reći:  Premda  se  dokazi  ljud¬ 
skog  razuma  ne  primjenjuju  na  ono  što  pripada  vjeri,  ipak 
to  učenje  na  temelju  članaka  vjere  obrazlaže,  kako  je  već 
rečeno,  druge  stvari. 

Na  drugi  razlog  treba  reći  da  dokazivanje  na  temelju 
ugleda  najviše  odgovara  tom  učenju  zato  što  načela  tog 
učenja  potječu  od  objave  i  zato  treba  vjerovati  ugledu  onih 
kojima  je  objava  saopćena.  A  to  ne  umanjuje  njegovo  do¬ 
stojanstvo  jer,  premda  je  dokazivanje  ugledom  koje  se  za¬ 
sniva  na  ljudskom  razumu  najslabije,  ipak  je  dokazivanje 
na  temelju  ugleda  koje  se  zasniva  na  Božjoj  objavi  naju¬ 
spješnije. 

Sveto  se  učenje  ipak  služi  i  ljudskim  razumom  ne  dodu¬ 
še  za  dokazivanje  vjere,  jer  bi  se  time  izgubila  njezina  za¬ 
sluga,  nego  za  objašnjavanje  nekih  drugih  postavki  što  se 
iznose  u  tom  učenju.  Budući  naime  da  milost  ne  uklanja 
prirodu,  nego  je  usavršava,  treba  da  prirodni  razum  služi 
vjeri  kao  što  se  i  prirodna  naklonost  volje  podvrgava  ljuba¬ 
vi.  Stoga  i  kaže  Apostol  u  drugoj  poslanici  Korinćanima  10, 
5:  Mi  zarobljujemo  svaki  razum  da  se  pokorava  Kristu.  To 
je  razlog  što  se  sveto  učenje  služi  i  ugledom  filozofa  ondje 
gdje  su  prirodnim  razumom  mogli  spoznati  istinu  kao  što 

Pavao  u  Djelima  apostolskim  17,  28  navodi  Aratovu4  izjavu 
govoreći:  Kako  su  to  rekli  i  neki  vaši  pjesnici,  potječemo 
od  Boga. 

No  ipak  se  sveto  učenje  služi  takvim  primjerima  ugleda 
kao  tuđim  i  samo  vjerojatnim  dokazima.  Ugledom  pak  ka¬ 
nonskog  Pisma  služi  se  kao  vlastitim  dokazujući  po  nužno¬ 
sti.  Međutim,  ugledom  drugih  crkvenih  učitelja  služi  se  go¬ 
tovo  kao  da  dokazuje  po  vlastitim  izvorima,  ali  samo  u 
okviru  vjerojatnosti.  Naša  se  naime  vjera  oslanja  na  obja¬ 
vu  saopćenu  apostolima  i  prorocima  koji  su  napisali  ka¬ 
nonske  knjige,  ali  ne  na  objavu  saopćenu  drugim  učitelji¬ 
ma,  ukoliko  je  takve  bilo.  Zato  Augustin  u  poslanici  Jeroni¬ 
mu5  izjavljuje:  Naučio  sam  samo  onim  knjigama  Svetog 
pisma  iskazivati  tu  čast  da  vrlo  čvrsto  vjerujem  kako  nije¬ 
dan  njihov  pisac  nije  u  pisanju  ništa  pogriješio.  Druge  pak 
čitam  tako  da,  ma  koliko  se  isticale  svetošću  i  učenošću,  ne 
smatram  njihov  sadržaj  istinitim  samo  zato  što  su  oni  tako 
mislili  ili  pisali. 


Članak  9 

Mora  11  se  Sveto  pismo  služiti  metaforama? 

Kod  devetog  je  članka  ovakav  postupak:  Čini  se  da  se 
Sveto  pismo  ne  mora  služiti  metaforama. 

1.  Ono  naime  što  je  svojstveno  najnižem  učenju  čini  se 
da  ne  odgovara  toj  znanosti  koja  među  ostalima,  kako  je 
već  rečeno  (čl.  5),  zaprema  najviše  mjesto.  Djelovati  pak 
pomoću  različitih  usporedbi  i  slika  svojstveno  je  poetici, 
koja  je  među  svim  znanostima  posljednja.  Služiti  se  dakle 
takvim  usporedbama  nije  ovoj  svetoj  znanosti  primjereno. 

2.  Osim  toga,  čini  se  da  je  to  učenje  usmjereno  na  objav¬ 
ljivanje  istine.  Zato  se  objavljivačima  istine  i  obećava  na¬ 
grada  u  knjizi  Sirahovoj  24,  31:  Koji  me  iznose  na  vidjelo 
imat  će  život  vječni.  No  takvim  se  usporedbama  istina  skri¬ 
va.  Tom  učenju  ne  pripada  dakle  iznositi  božanske  stvari 
pomoću  usporedbe  s  tjelesnim  predmetima. 

4  Aratos,  grčki  pjesnik  (315-240),  autor  astronomskog  epa  Phaenomena 

(Pojave) 

5  Poslanica  82,  gl.  1  n.  3;  ML  33,  277 

3.  Osim  toga,  koliko  su  neka  stvorenja  uzvišenija,  toliko 
su  sličnija  Bogu.  Kad  bi  se  dakle  imala  uspoređivati  s  Bo¬ 
gom  neka  stvorenja,  tada  bi  trebalo  da  do  takvih  uspored¬ 
bi  najviše  dolazi  kod  viših  stvorenja,  a  ne  kod  nižih.  No 
ipak  se  ovo  drugo  često  nalazi  u  Svetom  pismu. 

Ali  tome  se  protivi  ono  što  kaže  Hošea  12,  10:  Ja  sam  im 
umnožio  viđenja  i  po  prorocima  prispodobom  učinio.  Izno¬ 
siti  pak  nešto  preko  usporedbe  jest  metaforično.  Dakle, 
svetom  učenju  pripada  služiti  se  metaforama. 

ODGOVARAM:  Treba  reći  da  Svetom  pismu  dolikuje 
iznositi  božanske  i  duhovne  stvari  uspoređujući  ih  s  tjele¬ 
snima.  Bog  se  naime  brine  za  sve,  kako  odgovara  prirodi 
pojedinoga.  Prirodno  je  pak  čovjeku  dolaziti  do  umnih 
stvari  preko  osjetilnih,  jer  svaka  naša  spoznaja  počinje  od 
osjetila.  Zato  nam  se  u  Svetom  pismu  primjereno  iznose 
duhovne  pojave  u  metaforama  tjelesnih.  To  je  ono  što  kaže 
Dionizije  u  1.  gl.  Nebeske  hijerarhije' :  Nemoguće  je  da 
nam  Božja  zraka  svijetli  drukčije  nego  ako  je  obavijena 
raznolikošću  svetih  koprena. 

Svetom  pismu  dolikuje  također,  a  to  se  predlaže  općeni¬ 
to  svima  (prema  izjavi  u  poslanici  Rimljanima  1,  14:  Du¬ 
žnik  sam  i  mudrima  i  nerazumnima)  da  se  duhovne  stvari 
iznose  u  usporedbama  tjelesnih,  da  bi  ga  barem  tako  shva¬ 
tili  neuki  koji  nisu  sposobni  shvatiti  umske  stvari  same  po 
sebi. 

Na  prvi  razlog  treba  reći  da  se  pjesnik  služi  metaforama 
radi  slikovita  prikazivanja.  Po  prirodi  je  naime  slikovito 
prikazivanje  čovjeku  zabavno.  Ali  sveto  se  učenje,  kako  je 
rečeno,  služi  metaforama  zbog  nužnosti  i  koristi. 

Na  drugi  razlog  treba  reći  da  se  zraka  Božje  objave  ne 
uništava  zbog  osjetilnih  likova  kojima  je  obavijena,  kako 
kaže  Dionizije,2  nego  ostaje  u  svojoj  istinitosti,  tako  da  se 
ne  dopušta  da  pamet  onih  kojima  se  objava  saopćuje  osta¬ 
ne  u  usporedbama,  već  je  uzdiže  do  spoznaje  onoga  što  se 
može  spoznati  umom,  i  da  se  tako  preko  onih  kojima  je 
objava  saopćena  upute  u  nju  i  drugi.  Zbog  toga,  ono  što  se 
na  jednome  mjestu  u  Svetom  pismu  iznosi  u  metaforama, 
na  drugim  se  mjestima  izlaže  jasnije.  Pa  i  sama  skrovitost 

1  §  2;  MG  3,  121 

2  Na  istome  mjestu 

slika  korisna  je  za  vježbanje  učenih  i  protiv  izrugivanja 
nevjernih,  o  kojima  se  kod  Mateja  7,  6  kaže:  Ne  dajte  sveti¬ 
nja  psima! 

Na  treći  razlog  treba  reći  da  je,  kako  tvrdi  Dionizije  u  2. 
glavi  Nebeske  hijerarhije,3  prikladnije  da  se  božanske  stva¬ 
ri  iznose  u  Svetom  pismu  pod  likom  prostijih  tjelesa  nego 
plementijih.  Tome  su  tri  razloga.  Prvi  je  što  se  time  ljudski 
duh  većma  oslobađa  od  zabluda.  Očevidno  se  naime  poka¬ 
zuje  da  se  to  ne  govori  o  božanskim  stvarima  u  pravom 
smislu,  a  ta  bi  se  sumnja  mogla  pojaviti  kad  bi  se  božanske 
stvari  prikazivale  pod  likom  plemenitih  tjelesa,  pogotovo 
kod  onih  koji  ne  znaju  zamisliti  ništa  plemenitije  od  tjele¬ 
sa.  —  Drugi  je  razlog  što  taj  način  više  odgovara  spoznaji 
koju  imamo  o  Bogu  u  ovom  životu.  O  njemu  nam  se  naime 
više  očituje  što  on  nije  nego  što  on  jest.  I  zato  usporedbe  s 
onim  stvarima  koje  su  većma  udaljene  od  Boga  stvaraju  u 
nama  istinitije  uvjerenje  da  je  Bog  iznad  onoga  što  o  nje¬ 
mu  govorimo  ili  mislimo.  —  Treći  je  razlog  što  su  na  taj 
način  božanske  stvari  više  skrivene  nedostojnima. 


Članak  10 

Ima  li  Sveto  pismo  u  istom  tekstu  više  značenja? 

Kod  desetog  je  članka  ovakav  postupak:  Čini  se  da  Sveto 
pismo  u  istom  tekstu  nema  više  značenja,  koja  su  povije¬ 
sno  ili  doslovno,  alegorijsko,  tropologijsko  ili  moralno  i 
anagogijsko  (mistično). 

1.  Mnoštvo  naime  značenja  u  jednom  tekstu  stvara  zbr¬ 
ku  i  obmanu  te  dokazivanju  oduzima  čvrstoću.  Zato  iz 
mnogoznačnih  izjava  ne  dolazi  do  dokazivanja,  nego  se  ti¬ 
me  stvaraju  krivi  zaključci.  Međutim,  Sveto  pismo  mora 
biti  sposobno  iskazivati  istinu  bez  ikakve  netočnosti.  Zato 
se  u  njemu  jednim  tekstom  ne  smije  iznositi  više  značenja. 

2.  Osim  toga,  Augustin  u  knjizi  O  koristi  vjerovanja 1  ka¬ 
že:  Pismo  koje  se  naziva  Stari  zavjet  izlaže  se  na  četiri  nači¬ 
na,  naime  s  obzirom  na  povijest,  na  etiologiju,  na  analogi- 
3  §  2;  MG  3,  136. 

1  Gl.  3  n.  5;  ML  42,  68 

ju  i  na  alegoriju.  Ta  četiri  načina  čini  se  da  su  potpuno 
strana  onome  što  sam  prije  rekao.  Ne  čini  se  dakle  priklad¬ 
nim  da  se  isti  tekst  Svetog  pisma  izlaže  s  obzirom  na  četiri 
spomenuta  načina. 

3.  Osim  toga,  uz  spomenuta  značenja  nalazi  se  i  parabo- 
ličko,  koje  nije  sadržano  u  ona  četiri  značenja. 

Ali  tome  se  protivi  ono  što  kaže  Grgur  u  20.  glavi  djela 
Moralia2:  Sveto  pismo  nadvisuje  sve  znanosti  samim  nači¬ 
nom  izražavanja  jer  jednim  istim  govorom,  dok  pripovije¬ 
da  o  događaju,  objavljuje  tajnu. 

ODGOVARAM:  Treba  reći  da  je  tvorac  Svetog  pisma 
Bog,  u  čijoj  je  moći  ne  samo  da  značenju  prilagodi  riječi 
(što  može  učiniti  i  čovjek)  nego  i  same  stvari.  I  zato,  budu¬ 
ći  da  u  svim  znanostima  riječi  imaju  svoje  značenje,  ta  zna¬ 
nost  ima  to  posebno  svojstvo  da  same  stvari  označene  rije¬ 
čima  imaju  još  neko  značenje.  Ono  dakle  prvo  značenje,  po 
kojem  riječi  označuju  stvari,  pripada  prvom  smislu  koji  je 
povijesni  ili  doslovni.  Ono  pak  značenje  po  kojem  stvari 
označene  riječima  označuju  druge  opet  stvari  naziva  se  du¬ 
hovni  smisao.  On  se  zasniva  na  doslovnom  smislu  i  pretpo¬ 
stavlja  ga. 

Ovaj  se  pak  duhovni  smisao  dijeli  na  troje.  Tako  doista 
govori  Apostol  u  poslanici  Hebrejima  7,  19:  » Stari  je  zakon 
slika  Novoga,  a  sam  Novi  zakon«,  kako  kaže  Dionizije  u  Cr¬ 
kvenoj  hijerarhiji ,3  »slika  je  buduće  slave«.  K  tome,  ono 
što  se  u  Novom  zakonu  dogodilo  s  Glavarom  znak  je  onoga 
što  mi  moramo  raditi.  S  obzirom  dakle  na  to  da  događaji 
Starog  zakona  označuju  događaje  novoga  smisao  je  alego¬ 
rijski,  a  s  obzirom  na  to  da  ono  što  se  dogodilo  s  Kristom 
ili  s  onim  što  ga  navješćuje  jest  znak  onoga  što  mi  mora¬ 
mo  raditi,  smisao  je  moralni;  ukoliko  pak  ti  događaji  ozna¬ 
čuju  stanje  u  vječnoj  slavi,  to  je  anagogijski  (mistični) 
smisao. 

No  budući  da  je  doslovni  smisao  onaj  koji  saopćuje  tvo¬ 
rac,  a  tvorac  je  Svetog  pisma  Bog,  koji  svojim  umom  istov¬ 
remeno  obuhvaća  sve,  nije  neprilično,  kako  kaže  Augustin 

2  Gl.  1  n.  1;  ML  76,  135 

3  Gl.  5.  §  2;  MG  3,  501 

u  12.  knjizi  Ispovijesti  *  da  u  jednom  tekstu  Svetog  pisma  i 
u  doslovnom  smislu  bude  više  značenja. 

Na  prvi  dakle  razlog  treba  reći  da  mnogostrukost  tih 
značenja  ne  stvara  dvosmislenost  ili  drugu  vrstu  mnogo¬ 
strukosti  jer,  kako  je  već  rečeno,  ta  se  značenja  ne  množe 
zato  što  jedna  ista  riječ  ima  mnogo  značenja,  nego  zato  što 
same  stvari  označene  riječima  mogu  biti  znakovi  drugih 
stvari.  I  tako  u  Svetom  pismu  ne  dolazi  ni  do  kakve  zbrke 
jer  se  sva  značenja  zasnivaju  na  jednome,  naime  na  doslov¬ 
nome,  iz  kojega  se  jedino  može  izvoditi  dokaz,  a  ne  iz  onih 
riječi  koje  se  izriču  alegorijski,  kako  kaže  i  Augustin  u  po¬ 
slanici  protiv  donatista  Vincentija.5  Ipak  zbog  toga  u  Sve¬ 
tom  pismu  ništa  ne  propada  jer  u  njemu  nije  pod  duhov¬ 
nim  značenjem  sadržano  ništa  potrebno  vjeri  što  na  ne¬ 
kom  drugom  mjestu  to  isto  Sveto  pismo  ne  bi  očevidno 
iznosilo  u  doslovnom  smislu. 

Na  drugi  razlog  treba  reći  da  ono  troje:  povijest,  etiolo- 
gija  i  analogija  pripada  jedino  doslovnom  smislu.  Povijest 
je  naime,  kako  izlaže  sam  Augustin,6  kada  se  nešto  prikazu¬ 
je  jednostavno,  etiologija  je  kad  se  navodi  uzrok  rečenoga, 
npr.  kad  je  Gospod  kod  Mateja  19,  8  iznio  uzrok  zašto  je 
Mojsije  dopustio  slobodu  otpuštanja  žene,  naime  zbog  tvr¬ 
doće  njihova  srca,  a  analogija  je  kad  se  pokazuje  da  se  isti¬ 
na  jednog  teksta  Svetog  pisma  ne  protivi  istini  drugoga.  Za 
tri  duhovna  značenja  između  ona  četiri  uzima  se  samo  ale¬ 
gorija.  Tako  i  Hugo  de  Sancto  Victore  pod  alegorijsko  zna¬ 
čenje  uvrštava  i  anagogijsko  navodeći  u  3.  knjizi  Sen tenci- 
ja 7  samo  tri  značenja,  naime  povijesno,  alegorijsko  i  tropo- 
logijsko. 

Na  treći  razlog  treba  reći  da  je  paraboličko  (preneseno) 
značenje  sadržano  u  doslovnom.  Riječima  se  naime  nešto 
označuje  u  pravom  smislu,  a  nešto  u  slikovitom,  te  doslov¬ 
no  značenje  nije  sama  slika,  nego  ono  što  je  slikovito  pri¬ 
kazano.  Jer  kada  Sveto  pismo  spominje  Božju  ruku,  do¬ 
slovni  smisao  nije  to  da  je  u  Boga  takav  tjelesni  ud,  već 

4  Gl.  31  n.  42;  ML  32,  844 

5  Poslanica  93,  gl.  8;  ML  33,  334 

6  Na  citiranome  mjestu 

7  De  Scripturis  et  Scriptoribus  sacris  c.  3;  ML  175,  11 

ono  što  se  tim  udom  označava,  naime  djelotvorna  snaga. 
Odatle  je  očevidno  da  se  u  doslovnom  smislu  Svetog  pisma 
nikada  ne  može  kriti  zabluda. 

PITANJE  2. 

podijeljeno  na  tri  članka 
0  BOGU.  DA  LI  BOG  POSTOJI? 

Budući  dakle  da  je  glavna  svrha  toga  svetog  učenja  širiti 
spoznaju  o  Bogu,  i  to  ne  samo  s  obzirom  na  to  što  je  on  po 
sebi  nego  i  s  obzirom  na  to  što  je  on  početak  i  svršetak 
stvari,  a  posebno  razumskog  stvorenja,  kako  je  očito  iz  re¬ 
čenoga  (pit.  1,  čl.  7),  pristupajući  izlaganju  tog  učenja  prvo 
ćemo  raspravljati  o  Bogu  (1.  dio),  drugo,  o  težnji  razum¬ 
skog  stvorenja  prema  Bogu  (2.  dio),  a  treće,  o  Kristu,  koji 
nam  je,  ukoliko  je  čovjek,  putokaz  težnje  prema  Bogu  (3. 
dio). 

Raspravljanje  o  Bogu  bit  će  podijeljeno  na  tri  dijela.  Pr¬ 
vo  ćemo  naime  razmatrati  ono  što  pripada  biti  Boga,  dru¬ 
go,  ono  što  pripada  razlici  Osoba  (pit.  27),  a  treće,  ono  što 
pripada  nastanku  stvorenja  iz  Boga  (Pit.  14). 

S  obzirom  na  bit  Boga  prvo  treba  razmotriti  da  li  Bog 
postoji,  drugo,  kakav  je  ili,  radije,  kakav  nije  (pit.  3.),  a  tre¬ 
će,  trebat  će  razmotriti  ono  što  se  odnosi  na  njegovo  djelo¬ 
vanje,  naime  na  znanje,  volju  i  moć  (pit.  14). 

U  vezi  s  prvim  javljaju  se  tri  pitanja: 

Prvo:  Je  li  samo  po  sebi  očito  da  Bog  postoji? 

Drugo:  Može  li  se  to  dokazati? 

Treće:  Postoji  li  Bog? 

Članak  1 

Je  11  samo  po  sebi  očito  da  Bog  postoji? 

Kod  prvog  je  članka  ovakav  postupak:  Čini  se  da  je  samo 
po  sebi  očito  da  Bog  postoji. 

1.  Ono  naime  nazivamo  očitim  po  sebi  čega  nam  je  spo¬ 
znaja  prirodno  usađena  kako  je  to  jasno  kod  osnovnih  na- 

ćela.  A,  kako  kaže  Damaščanin  u  početku  svoje  knjige1:  Svi¬ 
ma  je  prirodno  usađena  spoznaja  da  Bog  postoji.  Dakle,  po 
sebi  je  očito  da  Bog  postoji. 

2.  Osim  toga,  kaže  se  da  je  po  sebi  očito  ono  što  se  smje¬ 
sta  spoznaje  kad  su  poznati  izrazi,  kako  je  to  jasno  kod  pr¬ 
vih  počela.  To  Filozof  u  1.  knjizi  Druge  analitike1  pripisuje 
prvim  načelima  dokazivanja.  Kad  se  naime  zna  što  je  cjeli¬ 
na  a  što  dio,  odmah  se  zna  da  je  svaka  cjelina  veća  od  svo¬ 
jeg  dijela.  Tako,  ako  se  shvati  što  označuje  to  ime  Bog,  od¬ 
mah  se  uvida  da  Bog  postoji.  Tim  se  naime  imenom  ozna¬ 
čuje  ono  od  čega  se  ne  može  navesti  ništa  veće.  A  ono  što 
postoji  u  zbilji  i  u  umu  veće  je  od  onoga  što  postoji  samo  u 
umu.  Stoga  budući  da  se  to  ime  Bog,  kad  ga  shvatimo,  od¬ 
mah  javlja  u  umu,  odatle  slijedi  da  postoji  i  u  zbilji.  Dakle, 
postojanje  Boga  očito  je  po  sebi. 

3.  Osim  toga,  po  sebi  je  očito  da  postoji  istina,  jer  tko 
poriče  postojanje  istine  ipak  priznaje  da  ona  postoji.  Ako 
naime  istina  ne  postoji,  istina  je  to  da  ona  ne  postoji.  Ako 
je  pak  nešto  istinito,  potrebno  je  da  istina  postoji.  Ivan  14, 
6  kaže:  Ja  sam  put,  istina  i  život.  Dakle,  postojanje  Boga 
očito  je  po  sebi. 

Ali,  suprotno  tome,  nitko  ne  može  zamisliti  suprotnost 
onoga  što  je  po  sebi  očito,  kako  je  prema  Filozofu  u  4.  knji¬ 
zi  Metafizike 1  i  u  1.  knjizi  Druge  analitike*  jasno  o  prvim 
načelima  dokazivanja.  No  suprotnost  Božjeg  postojanja 
može  se  zamisliti  prema  riječima  Psalma  52,  1:  Bezumnik 
reče  u  srcu:  » Nema  Boga!«  Dakle,  postojanje  Boga  nije  po 
sebi  očito. 

ODGOVARAM:  Treba  reći  da  se  na  dva  načina  dešava  da 
nešto  po  sebi  očito  postoji.  Na  jedan  način,  u  sebi,  a  ne  za 
nas,  i  na  drugi,  u  sebi  i  za  nas.  Neka  je  naime  rečenica  time 
po  sebi  očita  što  je  predikat  uključen  u  pojam  subjekta, 
npr.  Čovjek  je  živo  biće,  jer  živo  biće  pripada  pojmu  čov¬ 
jek.  Ako  je  dakle  značenje  subjekta  i  predikata  svima  po¬ 
znato,  rečenica  će  svima  biti  po  sebi  očita,  kako  se  vidi  kod 

1  De  fide  orthodora  (O  pravoj  vjeri),  knj.  1,  gl.  1;  MG  94,  789;  gl.  3;  MG  94, 

793 

2  Gl.  3  n.  4;  72  b  18 

3  III  gl.  3  n.  7;  1005  b  11 

4  10  n.  7;  76  b  23 

temeljnih  načela  dokazivanja,  kojih  su  izrazi  neki  opći  poj¬ 
movi  koje  svatko  dobro  poznaje,  npr.  biće  i  nebiće,  cjelina 
i  dio,  i  tome  slično.  Ako  pak  nekima  ne  bude  poznato  zna¬ 
čenje  predikata  i  subjekta,  rečenica  će  doduše,  koliko  je  do 
nje,  biti  po  sebi  razumljiva,  ali  ipak  ne  za  one  koji  ne  po¬ 
znaju  njezin  subjekt  i  predikat.  I  zato  se  dešava,  kako  kaže 
Boetije  u  knjizi  O  sedmicama ,5  da  su  neki  pojmovi  općeniti 
i  po  sebi  očiti  samo  za  mudrace,  npr.  Bestjelesne  stvari  ne 
zapremaju  prostor. 

Kažem  dakle  da  je  ova  rečenica:  Bog  postoji,  koliko  je 
do  nje,  po  sebi  očita,  jer  se  predikat  izjednačuje  sa  subjek¬ 
tom.  Bog  je  naime  svoj  vlastiti  bitak,  kako  će  se  pokazati 
niže  (pit.  3,  čl.  4).  No  budući  da  mi  o  Bogu  ne  znamo  što  je 
on,  za  nas  ta  rečenica  nije  po  sebi  očita,  već  treba  da  bude 
dokazana  onim  što  je  nama  poznatije,  a  po  prirodi  je  ma¬ 
nje  poznato,  naime  učincima. 

Na  prvi  dakle  razlog  treba  reći  da  nam  je  spoznaja  o  po¬ 
stojanju  Boga  od  prirode  usađena  općenito  i  nekako  neja¬ 
sno,  ukoliko  je  Bog  ljudska  sreća.  Čovjek  naime  prirodno 
želi  sreću,  a  što  čovjek  prirodno  želi,  to  on  prirodno  i  spo¬ 
znaje.  Ali  to  ne  znači  jednostavno  spoznati  da  Bog  postoji, 
kao  što  spoznati  da  netko  dolazi  ne  znači  spoznati  Petra, 
makar  taj  koji  dolazi  bio  Petar.  Mnogi  naime  savršenim 
ljudskim  dobrom,  koje  je  sreća,  smatraju  bogatstvo,  neki 
pak  užitke,  a  neki  štogod  drugo. 

Na  drugi  razlog  treba  reći:  Možda  onaj  koji  čuje  to  ime 
Bog  ne  shvaća  da  ono  označuje  nešto  od  čega  se  ne  može 
zamisliti  ništa  veće  jer  su  neki  mislili  da  je  Bog  tijelo.  No 
uzmimo  da  svatko  shvaća  da  se  tim  imenom  Bog  označuje 
ono  što  se  kaže,  naime  ono  od  čega  se  ne  može  zamisliti 
ništa  veće,  ipak  zbog  toga  ne  slijedi  da  svatko  shvaća  da  to 
što  se  označuje  tim  imenom  postoji  u  prirodi,  nego  samo  u 
poimanju  uma.  A  ne  može  se  ni  zaključiti  da  je  u  zbilji  ako 
se  ne  prihvati  to  da  je  u  zbilji  nešto  od  čega  se  ne  može 
zamisliti  ništa  veće.  To  ne  prihvaćaju  oni  koji  tvrde  da  Bog 
ne  postoji. 

Na  treći  razlog  treba  reći:  Da  postoji  istina  općenito,  to 
je  po  sebi  očito,  ali  da  postoji  prvotna  istina,  to  nije  po  se¬ 
bi  očito  za  nas. 


5  ML  64,  1311 

članak  2 

Može  11  se  dokazati  da  Bog  postoji? 

Kod  drugog  je  članka  ovakav  postupak:  Čini  se  da  se  ne 
može  dokazati  da  Bog  postoji. 

1.  Postojanje  naime  Boga  članak  je  vjere.  Ali  ono  što  pri¬ 
pada  vjeri  ne  može  se  dokazati  jer  dokazivanje  stvara  zna¬ 
nje,  a  vjera  se  odnosi  na  ono  što  nije  očevidno,  kako  se  vidi 
po  riječima  Apostola  u  poslanici  Hebrejima  11,  1.  Dakle, 
postojanje  Boga  ne  može  se  dokazati. 

2.  Osim  toga,  središnji  pojam  dokazivanja  jest  ono  što 
nešto  jest.  Ali  o  Bogu  ne  možemo  znati  što  je,  nego  samo 
što  nije,  kako  kaže  Damaščanin'.  Stoga  postojanje  Boga  ne 
možemo  dokazati. 

3.  Osim  toga,  kad  bi  se  postojanje  Boga  i  moglo  dokaza¬ 
ti,  to  bi  bilo  samo  po  njegovim  učincima.  Ali  njegovi  učinci 
nisu  srazmjerni  s  njime  jer  je  on  neograničen,  a  učinci  su 
ograničeni.  Između  ograničenoga  pak  i  neograničenoga  ne¬ 
ma  srazmjera.  Budući  dakle  da  se  uzrok  ne  može  dokazati 
učinkom  koji  bi  mu  bio  srazmjeran,  čini  se  da  se  postoja¬ 
nje  Boga  ne  može  dokazati. 

Ali  tome  se  protivi  ono  što  govori  Apostol  u  poslanici 
Rimljanima  1, 20:  Božja  se  nevidljiva  svojstva  opažaju  upo¬ 
znata  po  njihovim  djelima.1  No  to  ne  bi  bilo  moguće  kad  se 
po  djelima  ne  bi  moglo  dokazati  da  Bog  postoji.  Prvo  je 
naime  što  o  nečemu  treba  znati:  da  li  to  postoji? 

ODGOVARAM:  Treba  reći  da  je  dokazivanje  dvojako. 
Jedno  je  ono  koje  ide  od  uzroka  i  zove  se  propter  quid. 
Ono  općenito  polazi  od  prvotnoga.  Drugo  ide  od  učinaka  i 
naziva  se  dokazivanjem  quia.  To  polazi  od  onoga  što  je  pr¬ 
votno  za  nas.  Budući  naime  da  nam  je  neki  učinak  očevid¬ 
niji  od  njegova  uzroka,  preko  učinaka  dolazimo  do  spozna¬ 
je  uzroka.  Iz  bilo  pak  kojeg  učinka  može  se  dokazati  da  po¬ 
stoji  njegov  vlastiti  uzrok  (no  ipak  ukoliko  su  nam  njegovi 
učinci  poznatiji  od  njega)  jer,  budući  da  učinci  zavise  od 
uzroka,  postavimo  li  učinak,  nužno  je  da  mu  prethodi 

1  O  pravoj  vjeri,  knj,  I  gl.  4;  MG  94,  800 

2  Citat  je  nešto  skraćen. 

uzrok.  Zato  se  postojanje  Boga,  premda  nije  za  nas  po  sebi 
očito,  može  dokazati  po  učincima  koji  su  nam  poznati. 

Na  prvi  dakle  razlog  treba  reći  da  postojanje  Boga  i  dru¬ 
go  takvo  što  nam  o  Bogu  može  biti  poznato  po  prirodnom 
razumu  kako  se  kaže  u  poslanici  Rimljanima  1,  19,  ne  pri¬ 
pada  u  članke  vjere,  nego  u  njihov  uvod.  Vjera  naime  tako 
pretpostavlja  prirodnu  spoznaju  kao  što  milost  prirodu  i 
savršenstvo  nešto  usavršivo.  Ipak  ništa  ne  sprečava  da 
ono,  što  se  samo  po  sebi  može  dokazati  i  doznati,  netko 
tko  ne  shvaća  dokazivanje  primi  kao  predmet  vjerovanja. 

Na  drugi  razlog  treba  reći:  Kad  se  uzrok  dokazuje  pomo¬ 
ću  učinka,  potrebno  je,  da  bi  se  dokazalo  postojanje  uzro¬ 
ka,  služiti  se  umjesto  definicijom  uzroka  učinkom.  A  to  se 
najčešće  dešava  kad  se  radi  o  Bogu.  Da  bismo  naime  doka¬ 
zali  postojanje  nečega,  potrebno  je  kao  središnji  problem 
uzeti  što  označuje  ime?  a.  ne  što  nešto  jest?  jer  pitanje  što 
je?  dolazi  iza  pitanja  da  li  je?  Bogu  se,  kako  ćemo  kasnije 
pokazati  (pit.  13,  čl.  1),  imena  pridijevaju  po  učincima.  Za¬ 
to,  dokazujući  postojanje  Boga  pomoću  učinka,  možemo 
kao  središnji  problem  uzeti  što  znači  to  ime  Bog. 

Na  treći  razlog  treba  reći  da  se  pomoću  učinaka  koji  ni¬ 
su  srazmjemi  uzroku  ne  može  imati  savršena  spoznaja  tog 
uzroka,  ali  nam  se  ipak  iz  bilo  kojeg  učinka,  kako  je  reče¬ 
no,  može  očevidno  dokazati  postojanje  njegova  uzroka.  I 
tako  se  iz  Božjih  učinaka  može  dokazati  njegovo  postoja¬ 
nje  iako  ga  pomoću  njih  ne  možemo  savršeno  spoznati  u 
njegovoj  biti. 


Članak  3 

Postoji  11  Bog? 

Kod  trećeg  je  članka  ovakav  postupak:  Čini  se  da  Bog  ne 
postoji. 

1.  Ako  naime  od  dvije  suprotnosti  jedna  bude  neograni¬ 
čena,  druga  će  biti  potpuno  uništena.  A  upravo  se  to  misli 
kod  ovog  imena  Bog,  naime  da  je  on  neko  neograničeno 
dobro.  Kad  bi  dakle  Bog  postojao,  ne  bi  bilo  nikakvog  zla. 
Međutim,  u  svijetu  se  nalazi  zlo.  Dakle,  Bog  ne  postoji. 

2.  Osim  toga,  što  se  može  ostvariti  s  manje  počela,  ne 

zbiva  se  s  više  njih.  Ali  čini  se  da  se  sve  što  se  javlja  u  svije¬ 
tu  može  ostvariti  pomoću  drugih  počela  ako  se  pretpostavi 
da  Bog  ne  postoji.  Sve  naime  što  je  prirodno  svodi  se  na 
počelo  koje  je  priroda,  a  ono  što  nastaje  slobodnom  odlu¬ 
kom  svodi  se  na  počelo  koje  je  ljudski  razum  ili  volja.  Ne¬ 
ma  dakle  nikakve  potrebe  smatrati  da  Bog  postoji. 

Ali  tome  se  protivi  ono  što  u  Izlasku  3,  14  kaže  Bog  osob¬ 
no:  Ja  sam  koji  jesam. 

ODGOVARAM:  Treba  reći  da  ima  pet  putova  kojima  se 
može  dokazati  postojanje  Boga. 

Prvi  je  i  očevidniji  od  drugih  onaj  put  koji  se  uzima  iz 
područja  kretanja.  Sigurno  je  naime  i  osjetilima  utvrđeno 
da  se  na  ovom  svijetu  neke  stvari  pokreću.  Sve  pak  što  se 
pokreće  pokretano  je  od  drugoga.  A  doista  ništa  se  ne  po¬ 
kreće  nego  po  tome  što  je  u  stanju  mogućnosti  u  odnosu 
na  ono  prema  čemu  se  pokreće.  Pokretanje  pak  vrši  ono 
što  se  nalazi  u  stanju  zbilje.  Pokretati  naime  nije  ništa  dru¬ 
go  nego  izvoditi  nešto  iz  mogućnosti  u  zbilju.  Iz  mogućno¬ 
sti  pak  izvesti  nešto  u  zbilju  može  samo  neko  zbiljsko  biće. 
Tako  toplina  u  zbilji,  u  obliku  vatre,  djeluje  da  drvo  koje  je 
toplo  u  mogućnosti  postane  toplo  u  zbilji  i  zato  ga  pokreće 
i  mijenja.  No  nije  moguće  da  ista  stvar  istodobno  bude  i  u 
zbilji  i  u  mogućnosti  s  obzirom  na  isto,  nego  samo  s  obzi¬ 
rom  na  različite  stvari.  Sto  je  naime  toplo  u  zbilji  ne  može 
istodobno  biti  toplo  u  mogućnosti,  nego  je  istodobno  u 
mogućnosti  hladno.  Nemoguće  je  dakle  da  nešto  bude  u 
istom  pogledu  i  na  isti  način  pokretač  i  predmet  pokreta¬ 
nja,  odnosno  da  samo  sebe  pokreće.  Sve  dakle  što  se  po¬ 
kreće  treba  da  bude  pokretano  od  drugoga.  Stoga,  ako  se 
ono  od  čega  je  nešto  pokretano  i  samo  pokreće,  treba  da  je 
i  ono  pokretano  od  drugoga,  a  to  opet  od  drugoga.  No  nije 
moguće  tako  ići  do  beskonačnosti  jer  tako  ne  bi  bilo  nekog 
prvog  pokretača  i,  dosljedno  tome,  niti  drugoga  nekoga  po¬ 
kretača,  jer  drugi  pokretači  pokreću  samo  zato  što  su  po¬ 
kretani  od  prvog  pokretača:  tako  štap  pokreće  samo  zato 
što  ga  pokreće  ruka.  Potrebno  je  dakle  doći  do  nekog  pr¬ 
vog  pokretača  kojega  ne  pokreće  nitko.  A  svi  smatraju  da 
je  to  Bog. 

Drugi  je  put  uzet  iz  pojma  proizvodnog  uzroka  (causa 
efficiens).  Nalazimo  naime  da  u  ovom  svijetu  osjetilnih  bi- 

ća  postoji  red  proizvodnih  uzroka,  ali  se  ipak  ne  nalazi  niti 
je  moguće  da  nešto  bude  proizvodni  uzrok  sebe,  jer  bi  tako 
postojalo  prije  samog  sebe,  što  je  nemoguće.  No  nije  mo¬ 
guće  u  proizvodnim  uzrocima  ići  u  beskonačnost.  U  svim 
naime  sređenim  proizvodnim  uzrocima  prvi  je  član  uzrok 
srednjega,  a  srednji  je  uzrok  posljednjega,  bilo  da  ima  više 
srednjih  članova  ili  samo  jedan.  Ukloni  li  se  pak  uzrok, 
uklanja  se  i  učinak.  Stoga,  ako  u  proizvodnim  uzrocima  ne 
bude  prvog  člana,  neće  biti  ni  posljednjeg  ni  srednjeg.  No 
ako  se  u  proizvodnim  uzrocima  ide  do  beskonačnosti,  neće 
biti  prvog  proizvodnog  uzroka,  pa  tako  neće  biti  ni  posljed¬ 
njeg  učinka  niti  srednjih  proizvodnih  uzroka,  što  je  očito 
krivo.  Stoga  je  nužno  prihvatiti  neki  prvi  proizvodni  uzrok 
koji  svi  nazivaju  Bogom. 

Treći  je  put  uzet  iz  mogućega  i  nužnoga,  a  on  je  ovakav: 
Među  stvarima  nalazimo  neke  koje  mogu  biti  i  ne  biti,  jer 
se  dešava  da  se  neke  rađaju  i  propadaju  i,  dosljedno  tome, 
mogu  biti  i  ne  biti.  Nemoguće  je  pak  da  je  sve  takvo  posto¬ 
jalo  oduvijek  jer  ono  što  može  ne  biti  katkada  ne  postoji. 
Ako  dakle  sve  može  ne  biti,  nekoć  u  svijetu  nije  bilo  niče¬ 
ga.  No  kad  bi  to  bilo  istinito,  ne  bi  ni  sada  bilo  ničega,  jer 
ono  što  nije  počinje  postojati  samo  po  nečemu  što  jest. 
Ako  dakle  nije  bilo  nikakvog  bića,  bilo  je  nemoguće  da  ne¬ 
što  počne  postojati,  pa  tako  ni  sada  ne  bi  bilo  ničega,  a  to 
je  očevidno  krivo.  Nisu  dakle  sva  bića  samo  moguća,  već 
treba  da  u  svijetu  bude  i  nečeg  nužnog.  Sve  pak  nužno  ili 
prima  uzrok  svoje  nužnosti  odrugud  ili  ga  ne  prima.  No  ni¬ 
je  moguće  da  se  kod  stvari  koje  imaju  uzrok  svoje  nužnosti 
ide  u  beskonačnost  kao  što  ni  u  proizvodnim  uzrocima,  ka¬ 
ko  sam  već  dokazao.  Stoga  je  potrebno  prihvatiti  nešto  što 
je  nužno  po  sebi  i  ne  prima  uzrok  svoje  nužnosti  odrugud, 
nego  je  nužnost  za  druge  stvari,  a  to  svi  zovu  Bogom. 

Četvrti  se  put  uzima  iz  stupnjeva  koji  se  nalazi  u  stvari¬ 
ma.  Pronalazi  se  naime  u  stvarima  nešto  više  i  manje  do¬ 
bro  i  istinito  i  plemenito,  a  tako  je  i  s  drugim  takvim  svoj¬ 
stvima.  Ali  više  i  manje  navodi  se  o  različitim  stvarima  pre¬ 
ma  tome  kako  se  različito  približavaju  nečemu  što  postoji 
u  najvećem  stupnju.  Tako  je  više  toplo  ono  što  se  približa¬ 
va  toplome  u  najvećem  stupnju.  Postoji  dakle  nešto  što  je 
najistinitije  i  najbolje  i  najplemenitije  i,  dosljedno  tome, 

biće  u  najvećem  stupnju,  jer  što  je  istinito  o  najvećem 
stupnju,  to  je  biće  u  najvećem  stupnju,  kako  se  kaže  u  2. 
knjizi  Metafizike.'  Ono  pak  što  se  u  nekom  rodu  naziva  ta¬ 
kvim  u  najvećem  stupnju  uzrok  je  svega  što  pripada  tom 
rodu.  Tako  je  vatra,  koja  je  topla  u  najvećem  stupnju, 
uzrok  svega  toploga,  kako  se  kaže  u  istoj  knjizi.1 2  Postoji 
dakle  nešto  što  je  svim  bićima  uzrok  postojanja,  dobrote  i 
bilo  kojeg  savršenstva,  a  to  zovemo  Bogom. 

Peti  se  put  uzima  iz  upravljanja  stvarima.  Vidimo  naime 
da  neke  stvari  koje  nemaju  moć  spoznaje,  naime  prirodna 
tijela,  djeluju  poradi  nekog  cilja.  To  se  pokazuje  u  tome  što 
uvijek  ili  vrlo  često  djeluju  na  isti  način  da  bi  postigle  ono 
što  je  najbolje.  Iz  toga  je  očevidno  da  do  cilja  ne  stižu  slu¬ 
čajno,  nego  namjerno.  Ono  pak  što  nema  moć  spoznaje  te¬ 
ži  prema  cilju  samo  ako  je  usmjeravano  od  nekoga  koji 
spoznaje  i  shvaća,  kao  što  strijelu  usmjerava  strijelac.  Po¬ 
stoji  dakle  neko  umno  biće  koje  sve  prirodne  stvari  usmje¬ 
rava  prema  nekom  cilju,  a  to  biće  nazivamo  Bogom. 

Na  prvi  dakle  razlog  treba  reći  onako  kako  kaže  Augu- 
stin  u  Enchiridionu3 :  Budući  da  je  beskrajno  dobar.  Bog 
ne  bi  nikad  dopustio  da  u  njegovim  djelima  bude  ikakvo 
zlo  kad  ne  bi  bio  tako  svemoguć  i  dobar  da  čak  i  od  zla  uči¬ 
ni  dobro.  Beskrajnoj  dakle  Božjoj  dobroti  treba  pripisati 
to  što  dopušta  postojanje  zala  kako  bi  iz  njih  izvukao 
dobra. 

Na  drugi  razlog  treba  reći:  Budući  da  priroda  zbog  odre¬ 
đenog  cilja  djeluje  pod  vodstvom  nekog  višeg  pokretača, 
nužno  je  i  ono  što  se  zbiva  u  prirodi  svesti  na  Boga  kao  na 
prvi  uzrok.  Na  sličan  način  i  ono  što  se  zbiva  po  slobodnoj 
volji  treba  svesti  na  neki  viši  uzrok,  koji  nije  ni  ljudski  ra¬ 
zum  ni  volja  jer  je  to  dvoje  nestalno  i  nesigurno.  A  sve  što 
je  nestalno  i  što  može  izostati  treba,  kako  sam  već  poka¬ 
zao,  svesti  na  neko  prvo  nepokretno  i  po  sebi  nužno  poče¬ 
lo. 

1  I  gl.  1  n.  5  .  993  b  30 

2  Na  istome  mjestu  993  b  25 

3  Gl,  11;  ML  40,  236.  Potpun  je  naslov  djela;  Enchiridion  ad  Laurentium 
sive  De  fide,  spe  et  caritate  (Priručnik  za  Laurencija  ili  O  vjeri,  nadi  i 
ljubavi). 

PITANJE  3. 

podijeljeno  na  osam  članaka 
BOŽJA  JEDNOSTAVNOST 

Kad  se  o  nečemu  sazna  da  li  postoji,  preostaje  da  se  ispi¬ 
ta  kako  postoji  da  bi  se  spoznala  njegova  priroda.  Ali  bu¬ 
dući  da  o  Bogu  ne  možemo  znati  što  je  on,  nego  što  nije, 
ne  možemo  o  njemu  istraživati  kako  postoji,  nego  kako  ne 
postoji.  Prvo,  dakle,  treba  razmatrati  kako  on  ne  postoji, 
drugo,  kako  ga  spoznajemo  (pit.  12),  a  treće,  kako  se  naziva 
(pit.  13). 

A  može  se  pokazati  kako  Bog  nije  ako  se  ukloni  od  njega 
ono  što  mu  ne  pristaje,  npr,  složenost,  kretanje  i  drugo  to¬ 
me  slično.  Prvo  dakle  ispitujmo  njegovu  jednostavnost,  po 
kojoj  se  uklanja  od  njega  složenost.  A  budući  da  su  u  tjele¬ 
snim  bićima  jednostavne  stvari  nesavršene  i  nepotpune, 
kao  drugo  ispitivat  ćemo  njegovu  savršenost  (pit.  4),  kao 
treće  beskonačnost  (pit.  7),  kao  četvrto  nepromjenljivost 
(pit.  9),  a  kao  peto  jedinstvo. 

O  njegovoj  jednostavnosti  postavljamo  ovih  osam  pita¬ 
nja: 

Prvo:  Je  li  Bog  tijelo? 

Drugo:  Je  li  u  njemu  složenost  oblika  i  materije? 

Treće:  Je  li  u  njemu  složenost  štastva  (quidditas),  odno¬ 
sno  biti  i  prirode,  i  subjekta? 

Četvrto:  Je  li  u  njemu  složenost  biti  i  bitka? 

Peto:  Je  li  u  njemu  složenost  roda  i  razlike? 

Šesto:  Je  li  u  njemu  složenost  subjekta  i  akcidencije? 

Sedmo:  Je  li  na  bilo  koji  način  složen  ili  je  potpuno 
jednostavan? 

Osmo:  Ulazi  li  u  složenost  s  drugim  bićima? 

članak  1 

Je  11  Bog  tijelo? 

Kod  prvog  je  članka  ovakav  postupak:  Čini  se  da  je  Bog 
tijelo. 

1.  Tijelo  je  naime  ono  što  ima  tri  dimenzije.  A  Sveto  pi¬ 
smo  pridaje  tri  dimenzije  Bogu.  Kaže  se  naime  u  knjizi  o 
Jobu  11,  8:  Od  neba  je  više:  što  još  da  učiniš?  Od  Šeola 
(Podzemlja)  dublje:  što  još  da  mudruješ?  Duže  je  od  zem¬ 
lje  —  šire  je  od  mora!  Bog  je  dakle  tijelo. 

2.  Osim  toga,  sve  što  ima  lik  jest  tijelo  jer  je  lik  kvalitet 
koji  se  odnosi  na  kvantitet.  No  čini  se  da  Bog  ima  lik  jer  je 
napisano  u  Postanku  1,  26:  Načinimo  čovjeka  na  svoju  sli¬ 
ku,  sebi  slična.  Lik  se  naime  naziva  slikom  prema  riječima 
u  poslanici  Hebrejima  1,3:  koji  je  odsjev  njegova  sjaja  i 
otisak  njegove  biti,  tj.  slika.  Bog  je  dakle  tijelo. 

3.  Osim  toga,  tijelo  je  sve  što  ima  tjelesne  dijelove.  No 
tjelesne  dijelove  pridaje  Bogu  Sveto  pismo.  Kaže  se  naime 
kod  Joba  40,  4:  Zar  ti  mišica  snagu  Božju  ima?  a  u  Psalmu 
33,  16:  Oči  Gospoda  gledaju  pravedne  i  u  Psalmu  117,  16: 
Jahvina  se  proslavi  desnica.  Bog  je  dakle  tijelo. 

4.  Osim  toga,  određeni  položaj  pristaje  samo  tijelu.  No 
ono  što  se  odnosi  na  položaj  tijela  govori  se  u  Svetom  pi¬ 
smu  o  Bogu.  Kaže  se  naime  kod  Izaije  6, 1:  Vidjeh  Gospoda 
gdje  sjedi  i  kod  Izaije  3,  13:  Ustade  Gospod  da  sudi.  Bog  je 
dakle  tijelo. 

5.  Osim  toga,  ništa  ne  može  biti  prostorna  točka  odlaska 
ili  dolaska  ako  nije  tijelo  ili  nešto  tjelesno.  Ali  se  u  Svetom 
pismu  kaže  da  je  Bog  prostorna  točka  dolaska  prema  rije¬ 
čima  Psalma  33,  6:  Pristupite  k  njemu  i  prosvijetlite  se,  a 
točka  odlaska  prema  riječima  Jeremije  17,  13:  Koji  se  od- 
metnu  od  tebe,  bit  će  u  prah  upisani.  Bog  je  dakle  tijelo. 

Ali  tome  se  protivi  ono  što  se  kaže  u  Ivanovu  evanđelju 
4,  24:  Bog  je  duh. 

ODGOVARAM:  Treba  odrešito  tvrditi  da  Bog  nije  tijelo. 
To  se  može  dokazati  sa  tri  razloga.  Prvo,  zato  što  se  nijed¬ 
no  tijelo  ne  pokreće  ako  nije  pokretano.  To  se  očevidno  vi¬ 
di  kad  se  navode  pojedini  slučajevi.  No  već  je  prije  (pit.  2, 

čl.  3)  dokazano  da  je  Bog  nepokretni  prvi  pokretač  (pri- 
mum  movens  immobile).  Stoga  je  očito  da  Bog  nije  tijelo. 

Drugo,  jer  je  potrebno  da  ono  što  je  prvo  biće  bude  u 
zbilji,  a  nikako  u  stanju  mogućnosti.  Iako  naime  u  jednom 
istom  biću,  koje  iz  stanja  mogućnosti  prelazi  u  zbilju,  mo¬ 
že  mogućnost  biti  prije  zbilje  po  vremenu,  ipak  općenito 
zbilja  je  prije  nego  mogućnost,  jer  što  je  u  stanju  moguć¬ 
nosti,  to  pretvara  u  zbilju  samo  biće  koje  je  već  u  zbilji.  No 
pokazano  je  gore  (na  istome  mjestu)  da  je  Bog  prvo  biće. 
Nemoguće  je  dakle  da  u  Bogu  bude  nešto  u  stanju  moguć¬ 
nosti.  Svako  je  pak  tijelo  u  stanju  mogućnosti  jer  ono  što 
je  neprekidno  kao  takvo  djeljivo  je  u  beskonačnost.  Nemo¬ 
guće  je  dakle  da  Bog  bude  tijelo. 

Treće,  jer  je  Bog  ono  što  je  medu  bićima  najplemenitije, 
kako  je  jasno  po  onome  što  je  rečeno  (na  istome  mjestu). 
Nemoguće  je  pak  da  najplemenitije  među  bićima  bude  ne¬ 
ko  tijelo.  Tijelo  je  naime  živo  ili  neživo.  Očito  je  pak  da  je 
živo  tijelo  plemenitije  od  neživoga.  No  živo  tijelo  ne  živi  za¬ 
to  što  je  tijelo,  jer  bi  tako  živjelo  svako  tijelo.  Treba  dakle 
da  živi  pomoću  nečega  drugoga  kao  što  naše  tijelo  živi  dje¬ 
lovanjem  duše.  Ono  pak  čijim  djelovanjem  tijelo  živi,  ple¬ 
menitije  je  od  samog  tijela.  Nemoguće  je  dakle  da  Bog  bu¬ 
de  tijelo. 

Na  prvi  dakle  razlog  treba  reći:  Sveto  pismo  prikazuje 
nam,  kako  je  gore  rečeno  (pit.  1,  čl.  9),  duhovne  i  božanske 
stvari  pod  tjelesnim  slikama.  Zato  kada  pridaje  Bogu  tri 
dimenzije,  pod  slikom  tjelesne  količine  označuje  količinu 
njegove  moći.  Tako  pomoću  dubine  označuje  njegovu  spo¬ 
sobnost  spoznaje  skrovitih  stvari,  pomoću  visine  izvanred¬ 
nu  moć  nad  svime,  pomoću  duljine  trajanje  njegova  bitka, 
a  pomoću  širine  izljev  ljubavi  prema  svemu.  Ili  pak,  kako 
kaže  Dionizije  u  9.  glavi  knjige  O  Božjim  imenima,'  pod  du¬ 
binom  Boga  razumijeva  se  neshvatljivost  njegove  biti,  pod 
duljinom  djelovanje  njegove  moći  koja  prodire  u  sve,  pod 
širinom  pak  njegova  rasprostranjenost  po  svemu,  tj.  u  smi¬ 
slu  da  se  sve  nalazi  pod  njegovom  zaštitom. 

Na  drugi  razlog  treba  reći:  Kaže  se  da  je  čovjek  stvoren 
na  sliku  Boga,  ali  ne  po  tijelu,  već  po  onome  čime  čovjek 
nadvisuje  druga  bića.  Zato  se,  pošto  je  u  Postanku  1,  26  re- 
1  5;  MG  3,  913 

ćeno:  Načinimo  čovjeka  na  svoju  sliku,  sebi  slična  dodaje 
da  bude  gospodar  ribama  morskim.  A  čovjek  nadvisuje  sva 
živa  bića  razumom  i  umom.  Stoga  je  čovjek  na  priliku  Bo¬ 
žju  po  umu  i  razumu  koji  su  bestjelesni. 

Na  treći  razlog  treba  reći  da  se  u  Svetom  pismu  Bogu 
pridaju  dijelovi  tijela  radi  njihovih  djelatnosti  po  nekoj 
sličnosti.  Na  primjer,  djelovanje  oka  je  gledanje,  pa  stoga 
kad  se  kaže  Božje  oko,  to  označuje  njegovu  sposobnost  da 
vidi  umnim,  a  ne  osjetilnim  načinom.  Slično  je  i  s  drugim 
dijelovima  tijela. 

Na  četvrti  razlog  treba  reći  da  se  i  ono  što  se  tiče  položa¬ 
ja  tijela  pripisuje  Bogu  samo  po  nekoj  sličnosti.  Tako  se 
kaže  da  sjedi  zbog  svoje  nepomičnosti  i  ugleda,  a  da  stoji 
zbog  svoje  snage  da  ametice  porazi  sve  što  mu  se  suprot¬ 
stavi. 

Na  peti  razlog  treba  reći  da  se  k  Bogu  ne  pristupa  tjele¬ 
snim  koracima,  jer  je  on  svagdje,  nego  osjećajima  duše,  pa 
se  na  isti  način  odlazi  od  njega.  I  tako  pristup  i  odlazak 
pod  slikom  mjesnog  pokreta  označuju  duhovno  čuvstvo. 


Članak  2 

Je  II  u  Bogu  složenost  oblika  i  materije? 

Kod  drugog  je  članka  ovakav  postupak:  Čini  se  da  je  u 
Bogu  složenost  oblika  i  materije. 

1.  Sve  naime  što  ima  dušu  složeno  je  od  materije  i  oblika 
jer  je  duša  oblik  tijela.  Ali  Sveto  pismo  pridaje  dušu  Bogu. 
Iznosi  se  to  u  poslanici  Hebrejima  10,  38  preko  Božje  oso¬ 
be:  Moj  će  pravednik  živjeti  od  vjere;  ako  li  otpadne,  duša 
moja  neće  nalaziti  zadovoljstva  u  njemu.  Bog  je  dakle  slo¬ 
žen  od  materije  i  oblika. 

2.  Osim  toga,  srdžba,  veselje  i  drugo  takvo  jesu  stanja 
složenog  bića,  kako  se  kaže  u  1.  knjizi  djela  O  duši.1  Ali  ta¬ 
kva  se  stanja  u  Svetom  pismu  pridaju  Bogu.  Kaže  se  naime 
u  Psalmu  105, 40:  Na  svoj  narod  Jahve  srdžbom  planu.  Bog 
je  dakle  složen  od  materije  i  oblika. 

3.  Osim  toga,  materija  je  početak  individuacije.  Ali  čini 
1  Gl.  1  n.  9;  403  a  3 

se  da  je  Bog  individuum  jer  se  ne  pririće  mnogim  subjekti¬ 
ma.  Složen  je  dakle  od  materije  i  oblika. 

Ali,  protivno  tome,  svaka  je  složenica  od  materije  i  obli¬ 
ka  tijelo.  Prostorni  kvantitet  prvi  je  stalni  atribut  materije. 
No,  kako  je  izloženo  (u  prethodnom  članku),  Bog  nije  tije¬ 
lo.  Nije  dakle  složen  od  materije  i  oblika. 

ODGOVARAM:  Treba  reći  da  je  nemoguće  da  u  Bogu  bu¬ 
de  materija. 

Prvo,  zato  što  je  materija  ono  što  je  u  stanju  mogućno¬ 
sti.  Dokazano  je  pak  (na  istome  mjestu)  da  je  Bog  čista  zbi¬ 
lja  (actus  purus)  i  da  nema  u  sebi  ništa  od  stanja  mogućno¬ 
sti.  Stoga  je  nemoguće  da  Bog  bude  složen  od  materije  i 
oblika. 

Drugo,  zato  što  je  svaka  složenica  materije  i  oblika  savr¬ 
šena  i  dobra  po  svojem  obliku.  Stoga  treba  da  bude  dobra 
po  učešću,  s  obzirom  na  to  što  materija  ima  u  obliku  uče¬ 
šća.  Prvo  pak  što  je  dobro  i  najbolje,  a  to  je  Bog,  nije  do¬ 
bro  po  učešću,  jer  dobro  po  biti  prethodi  dobru  po  učešću. 
Stoga  je  nemoguće  da  Bog  bude  složen  od  materije  i 
oblika. 

Treće,  jer  svaki  djelatnik  djeluje  pomoću  svojeg  oblika. 
Zato,  kako  se  nešto  odnosi  prema  svojem  obliku,  tako  se 
odnosi  i  prema  svojem  djelovanju.  Ono  dakle  što  je  prvo  i 
što  djeluje  samo  po  sebi  treba  da  bude  najprije  i  da  bude 
oblik  po  sebi.  A  Bog  je  prvi  djelatnik  jer  je  prvi  proizvodni 
uzrok,  kako  je  već  pokazano  (pit.  2,  čl.  3).  On  je  dakle  po 
svojoj  biti  oblik,  a  nije  složen  od  materije  i  oblika. 

Na  prvi  dakle  razlog  treba  reći  da  se  Bogu  pridaje  duša 
po  sličnosti  djelovanja.  Kada  sebi  nešto  želimo,  to  potječe 
iz  naše  duše.  Zato  se  kaže  da  je  ugodno  Božjoj  duši  ono  što 
je  ugodno  njegovoj  volji. 

Na  drugi  razlog  treba  reći  da  se  srdžba  i  takva  duševna 
stanja  pridaju  Bogu  zbog  sličnosti  učinka.  Zato  naime  što 
je  svojstvo  srditoga  kažnjavati,  Božja  se  kazna  metaforički 
naziva  srdžbom. 

Na  treći  razlog  treba  reći  da  oblici  koje  može  primiti  ma¬ 
terija  postaju  individualni  po  njoj  samoj,  koja  ne  može  biti 
u  nečem  drugom  jer  je  ona  kao  podloga  prvi  subjekt. 
Oblik,  naprotiv,  nema  li  kakve  druge  zapreke,  može  biti 
primljen  od  više  subjekata.  Ali  onaj  oblik  koji  ne  može  biti 

primljen  od  materije,  nego  postoji  sam  po  sebi,  postaje  in¬ 
dividualan  upravo  time  što  ne  može  biti  prihvaćen  u  dru¬ 
gom  subjektu.  A  takav  je  oblik  Bog.  Stoga  ne  slijedi  da  on 
ima  neku  materiju. 


Članak  3 

Je  11  Bog  isto  što  i  njegova  bit  111  priroda? 

Kod  trećeg  je  članka  ovakav  postupak:  Čini  se  da  Bog  ni¬ 
je  isto  što  i  njegova  bit  ili  priroda. 

1.  Ništa  naime  ne  postoji  u  sebi  samome.  Ali  za  Božju  bit 
ili  prirodu,  koja  je  božanstvo,  kaže  se  da  je  u  Bogu.  Dakle 
čini  se  da  Bog  nije  isto  što  i  njegova  bit  ili  priroda. 

2.  Osim  toga,  učinak  sliči  svojem  uzroku  jer  sve  što  dje¬ 
luje  proizvodi  ono  što  mu  je  slično.  Ali  u  stvorenim  stvari¬ 
ma  tvorevina  nije  isto  što  i  njezina  priroda.  Čovjek  naime 
nije  isto  što  i  njegova  čovječnost.  Dakle  ni  Bog  nije  isto  što 
i  njegovo  božanstvo. 

Suprotno  tome,  o  Bogu  se  kaže  da  je  život,  a  ne  samo  da 
je  živ,  kako  je  očito  iz  Ivanova  evanđelja  14,  6:  Ja  sam  put, 
istina  i  život.  Kako  se  život  odnosi  prema  živome,  tako  i 
božanstvo  prema  Bogu.  Dakle,  Bog  je  baš  samo  božanstvo. 

ODGOVARAM:  Treba  reći  da  je  Bog  isto  što  i  njegova  bit 
ili  priroda.  Da  bi  se  to  shvatilo,  treba  znati  da  je  u  stvarima 
složenima  od  materije  i  oblika  potrebno  da  se  razlikuju 
priroda  ili  bit  i  tvorevina.  Bit  naime  ili  priroda  obuhvaća  u 
sebi  samo  ono  što  je  sadržano  u  definiciji  vrste.  Tako  čov¬ 
ječnost  obuhvaća  u  sebi  ono  što  je  sadržano  u  definiciji 
čovjeka.  Čovjek  je  po  tome  čovjek,  a  čovječnost  označava 
to,  naime  da  je  čovjek  čovjek.  Ali  individualna  materija  sa 
svim  akcidencijama  koje  je  čine  individualnom  ne  ulazi  u 
definiciju  vrste.  Ne  ulazi  naime  u  definiciju  čovjeka  ovo 
meso  i  ove  kosti  niti  bjelina  li  crnina  niti  išta  takvo.  Stoga 
ovo  meso  i  ove  kosti  i  akcidencije  koje  određuju  tu  materi¬ 
ju  nisu  obuhvaćeni  pojmom  čovječnost.  A  ipak  su  obuhva¬ 
ćene  onim  što  je  čovjek.  Stoga  ono,  što  je  čovjek,  ima  u  se¬ 
bi  nešto,  što  nema  čovječnost.  I  zato  čovjek  i  čovječnost  ni¬ 
su  potpuno  ista  stvar,  nego  čovječnost  ima  značenje 
formalnog  dijela  čovjeka,  jer  se  načela  koja  stvaraju  defi- 


282  B.  Teologija,  religija 

ničije  odnose  formalno  prema  materiji  koja  daje  individu¬ 
alnost. 

U  onim  dakle  bićima  koja  nisu  složena  od  materije  i 
oblika,  u  kojima  individuacija  ne  nastaje  pomoću  individu¬ 
alne  materije,  tj.  pomoću  ove  određene  materije,  nego  sa¬ 
mi  oblici  postaju  individualni  po  sebi,  treba  da  ti  oblici  bu¬ 
du  podloga  čvrste  tvorevine.  Zato  se  u  njima  tvorevine  kao 
podloga  ne  razlikuju  od  prirode.  I  tako,  budući  da  Bog  nije 
složen  od  materije  i  oblika,  kako  je  pokazano  (čl.  2),  treba 
da  Bog  bude  svoje  božanstvo,  svoj  život  i  što  se  god  drugo 
takvo  o  njemu  ističe. 

Na  prvi  dakle  razlog  treba  reći:  O  jednostavnim  stvari¬ 
ma  možemo  govoriti  samo  kao  o  složenima,  od  kojih  pri¬ 
mamo  spoznaju.  I  zato  govoreći  o  Bogu  služimo  se  kon¬ 
kretnim  izrazima  da  označimo  njegovo  postojanje,  jer  kod 
nas  postoje  samo  složena  bića,  a  apstraktnim  se  izrazima 
služimo  da  označimo  njegovu  jednostavnost.  To  što  se  ka¬ 
že  da  u  Bogu  postoji  božanstvo  ili  život  ili  drugo  što  takvo 
treba  pripisati  razlici  u  shvaćanju  našeg  uma,  a  ne  kakvoj 
stvarnoj  razlici. 

Na  drugi  razlog  treba  reći:  Božji  učinci  slični  su  mu  ne 
savršeno,  nego  koliko  mogu.  A  nedostatku  sličnosti  pripa¬ 
da  i  to  da  se  ono  što  je  jednostavno  i  jedno  može  prikazati 
samo  pomoću  mnogo  stvari.  I  tako  se  u  njima  stvara  slože¬ 
nost  iz  koje  proizlazi  da  u  njima  nije  isto  tvorevina  što  i 
priroda. 


Članak  4 

Je  li  u  Bogu  Isto  bit  I  bitak? 

Kod  četvrtog  je  članka  ovakav  postupak:  Čini  se  da  u  Bo¬ 
gu  nije  isto  bit  i  bitak. 

1.  Kad  bi  to  bilo  tako,  ništa  se  Božjem  bitku  ne  bi  doda- 
valo.  Ali  bitak  kojemu  se  ništa  ne  dodaje  opći  je  bitak  koji 
se  pririče  svim  stvarima.  Slijedi  dakle  da  je  Bog  opće  biće 
koje  se  može  priricati  svemu.  No  to  je  krivo  prema  riječi¬ 
ma  Mudrosti  14, 21 :  Ljudi  su  neizrecivo  ime  Božje  prenijeli 
na  kamenje  i  na  drvlje.  Božji  dakle  bitak  nije  njegova  bit. 

2.  Osim  toga,  o  Bogu  možemo  znati  da  li  postoji,  kako  je 

gore  (pit.  2,  čl.  2)  već  rečeno,  ali  ne  možemo  znati  što  je. 
Stoga  nije  isto  Božji  bitak  i  njegova  bit,  odnosno  štastvo  ili 
priroda. 

Ali  tome  se  protivi  ono  što  kaže  Hilarije  u  7.  knjizi  djela 
O  Trojstvu: '  Bitak  u  Bogu  nije  akcidencija  nego  čvrsta  isti¬ 
na.  Ono  dakle  što  je  čvrsto  u  Bogu,  to  je  njegov  bitak. 

ODGOVARAM:  Treba  reći  da  Bog  nije  samo  svoja  bit, 
kako  je  pokazano  (čl.  3)  nego  i  svoj  bitak.  To  se  može  doka¬ 
zati  na  mnogo  načina. 

Prvo,  što  je  god  u  nečemu  osim  njegove  biti  treba  da  bu¬ 
de  prouzrokovano  ili  od  počela  biti,  kao  što  vlastite  akci- 
dencije  proistječu  iz  vrste,  npr.  sposobnost  smijanja  pro¬ 
istječe  iz  čovjeka  i  prouzrokovana  je  bitnim  počelima  vr¬ 
ste,  ili  treba  da  bude  prouzrokovano  nečim  vanjskim,  kao 
što  je  toplina  u  vodi  prouzrokovana  vatrom.  Ako  je  dakle 
sam  bitak  stvari  nešto  drugo  nego  njezina  bit,  potrebno  je 
da  bitak  te  stvari  bude  prouzrokovan  nečim  vanjskim  ili 
bitnim  počelima  te  iste  stvari.  No  nemoguće  je  da  bitak 
bude  prouzrokovan  samo  bitnim  načelima  stvari,  jer  nijed¬ 
na  stvar  ne  može  biti  sebi  uzrokom  postojanja  ako  ima 
uzrokovan  bitak.  Ono  dakle,  čega  je  bitak  nešto  drugo  ne¬ 
go  bit,  treba  da  ima  bitak  prouzrokovan  od  drugoga.  Ali  to 
se  ne  može  kazati  o  Bogu  jer  tvrdimo  da  je  Bog  prvi  pro¬ 
izvodni  uzrok.  Nemoguće  je  dakle  da  u  Bogu  jedno  bude 
njegov  bitak,  a  drugo  njegova  bit. 

Drugo,  jer  je  postojanje  zbiljnost  svakog  oblika  ili  priro¬ 
de.  Dobrota  ili  čovječnost  ne  izriče  se  kao  zbiljska  ukoliko 
ne  navedemo  da  ona  postoji.  Treba  dakle  da  sam  bitak  sto¬ 
ji  prema  biti,  koja  je  drugo  nego  on,  kao  sama  zbilja  prema 
mogućnosti.  Stoga,  budući  da  u  Bogu  nema  ničega  u  sta¬ 
nju  mogućnosti,  kako  je  pokazano  gore  (čl.  1),  slijedi  da  u 
njemu  bit  nije  drugo  nego  njegov  bitak.  Njegova  je  dakle 
bit  njegov  bitak. 

Treće,  jer  kao  što.  je  ono  što  ima  vatru,  a  nije  vatra,  va¬ 
treno  po  učešću,  tako  je  ono  što  ima  bitak,  a  nije  bitak,  bi¬ 
će  po  učešću.  No  Bog  je  vlastita  bit,  kako  je  već  (čl.  3)  do¬ 
kazano.  Ako  dakle  on  ne  bude  vlastiti  bitak,  bit  će  biće  po 
učešću,  a  ne  po  bitku.  Stoga  neće  biti  prvo  biće,  a  to  je  bes- 

1  §  11;  ML  10,  208 

misleno  tvrditi.  Bog  je  dakle  vlastiti  bitak,  a  ne  samo  vla¬ 
stita  bit. 

Na  prvi  dakle  razlog  treba  reći:  Nešto  čemu  se  ništa  ne 
dodaje  može  se  shvatiti  dvojako.  Na  jedan  način  da  tome 
odgovara  da  mu  se  ništa  ne  dodaje,  kao  što  nerazumnoj  ži¬ 
votinji  odgovara  da  bude  bez  razuma.  Na  drugi  se  način 
shvaća  nešto  čemu  se  ništa  ne  dodaje,  jer  tome  ne  odgova¬ 
ra  da  mu  se  nešto  dodaje.  Tako  je  životinja  uzeta  općenito 
bez  razuma  jer  životinji  općenito  ne  odgovara  da  ima  ra¬ 
zum.  Ali  pojam  životinje  ne  isključuje  da  bude  bez  razuma. 
Biti  dakle  bez  dodatka  na  prvi  način  jest  božanski  bitak,  a 
biti  bez  dodatka  na  drugi  način  jest  općeniti  bitak. 

Na  drugi  razlog  treba  reći  da  se  glagol  biti  shvaća  na  dva 
načina.  Na  jedan  način  označuje  čin  postojanja,  a  na  drugi 
sponu  rečenice  koju  duh  oblikuje  spajajući  predikat  sa  su¬ 
bjektom.  Shvatimo  li  glagol  biti  na  prvi  način,  ne  možemo 
upoznati  Božji  bitak  kao  što  ni  njegovu  bit,  nego  samo  na 
drugi  način.  Znamo  naime  da  je  ova  rečenica  koju  obliku¬ 
jemo  o  Bogu  kad  kažemo:  Bog  jest,  istinita.  A  to  znamo  iz 
njegovih  učinaka,  kako  je  gore  (pit.  2,  čl.  2)  već  rečeno. 

Članak  5 

Je  li  Bog  sadržan  u  nekom  rodu? 

Kod  petog  je  članka  ovakav  postupak:  Čini  se  da  je  Bog 
sadržan  u  nekom  rodu. 

1.  Supstancija  je  naime  biće  koje  po  sebi  samostalno  po¬ 
stoji.  A  to  najviše  pristaje  Bogu.  Dakle  Bog  je  sadržan  u  ro¬ 
du  supstancije. 

2.  Osim  toga,  svaka  se  stvar  mjeri  nečim  iz  svoga  roda: 
tako  duljine  duljinom  i  brojevi  brojem.  Ali  Bog  je  mjera 
svih  supstancija,  kako  je  očito  po  riječima  Komentatora  uz 
10.  knjigu  Metafizike.'  Dakle  Bog  je  sadržan  u  rodu  sup¬ 
stancije. 

Ali,  protivno  tome,  rod  je,  po  shvaćanju  uma,  prvotniji 
od  onoga  što  je  u  rodu  sadržano.  Međutim,  ništa  nije  pr- 
votnije  od  Boga  ni  stvarno  ni  po  shvaćanju  uma.  Dakle 
Bog  nije  sadržan  u  nekom  rodu. 


1  Komentar,  7. 

ODGOVARAM:  Treba  reći  da  je  nešto  sadržano  u  rodu 
na  dva  načina.  Na  jedan  način  jednostavno  i  u  pravom 
smislu  kao  vrste  koje  su  obuhvaćene  rodom.  Na  drugi  na¬ 
čin  smanjivanjem  kao  počeci  i  lišavanja;  tako  se  točka  i  je¬ 
dinica  svode  na  rod  kvantiteta  kao  počeci.  Sljepilo  pak  i 
svako  lišavanje  svodi  se  na  odgovarajući  rod.  No  ni  na  je¬ 
dan  ni  na  drugi  način  Bog  nije  sadržan  u  nekom  rodu. 

Da  on  naime  ne  može  biti  vrsta  nekog  roda,  može  se  do¬ 
kazati  na  tri  načina. 

Prvo,  jer  je  vrsta  sastavljena  od  roda  i  razlike.  A  ono  od 
čega  se  uzima  razlika  što  stvara  vrstu  uvijek  se  odnosi  pre¬ 
ma  onome  od  čega  se  uzima  rod  kao  zbiljnost  prema  mo¬ 
gućnosti.  Živo  se  naime  biće  uzima  od  osjetilne  prirode  sa¬ 
žetim  izlaganjem.  Živim  se  bićem  doista  naziva  biće  koje 
ima  osjetilnu  prirodu,  a  atribut  razumno  uzima  se  od  um- 
ske  prirode,  jer  je  razumno  ono  živo  biće  koje  ima  umsku 
prirodu.  Umsko  pak  stoji  prema  osjetilnom  kao  zbiljnost 
prema  mogućnosti.  Sličan  odnos  očevidan  je  i  u  drugim 
slučajevima.  Stoga,  budući  da  se  kod  Boga  zbiljnosti  ne 
pridružuje  mogućnost,  nemoguće  je  da  on  bude  u  rodu  kao 
vrsta. 

Drugo,  budući  da  je  Božji  bitak  njegova  bit,  kako  je  po¬ 
kazano  (čl.  4),  kad  bi  Bog  bio  sadržan  u  kakvom  rodu,  tre¬ 
balo  bi  da  njegov  rod  bude  biće.  Rod  naime  označuje  bit 
stvari  jer  se  pririče  štastvu.  A  Filozof  u  3.  knjizi  Metafizi¬ 
ke  2  pokazuje  da  biće  ne  može  biti  nečiji  rod.  Svaki  naime 
rod  ima  razlike  koje  su  izvan  biti  roda,  no  ne  bi  se  mogla 
pronaći  nijedna  razlika  koja  bi  bila  izvan  bića,  jer  nebiće 
ne  može  biti  razlika.  Preostaje  dakle  da  Bog  nije  sadržan  u 
nekom  rodu. 

Treće,  jer  sve  što  pripada  jednom  rodu  ima  udjela  u  šta¬ 
stvu  ili  biti  roda  koji  se  o  njima  pririče  njihovoj  biti.  No 
razlikuju  se  po  bitku  jer  nije  isti  bitak  čovjeka  i  konja  niti 
ovog  i  onog  čovjeka.  I  tako  treba  da  se  u  svemu  što  je  god 
u  jednom  rodu  razlikuju  bitak  i  štastvo,  tj.  bit.  No  u  Bogu, 
kako  je  pokazano  (čl.  4),  nema  te  razlike.  Zato  je  očevidno 
da  Bog  nije  sadržan  u  rodu  kao  vrsta. 

Iz  toga  se  jasno  vidi  da  Bog  nema  rod  ni  razlike  i  da  se 
ne  može  definirati  niti  dokazati  osim  po  učinku,  jer  je  defi- 
2  II  Gl.  3  n.  8;  998  b  22 

ničija  dana  od  roda  i  razlike,  a  srednji  je  pojam  dokaza  de¬ 
finicija.  No  da  Bog  kao  počelo  nije  u  nekom  rodu  po  sma¬ 
njivanju,  očevidno  je  po  tome  što  se  počelo  koje  se  svodi 
na  neki  rod  ne  proteže  izvan  njega.  Tako  je  točka  počelo 
samo  neprekidnog  kvantiteta,  a  jedinica  počelo  rastavlje¬ 
noga.  No  Bog  je  počelo  čitavog  bitka,  kako  će  biti  pokaza¬ 
no  niže  (pit.  44,  čl.  1).  Stoga  nije  sadržan  ni  u  kojem  rodu 
kao  počelo. 

Na  prvi  dakle  razlog  treba  reći  da  naziv  supstancija  ne 
označuje  samo  to  da  je  ona  bitak  po  sebi  (per  se  esse),  jer 
ono  što  je  bitak  ne  može,  kako  je  pokazano,  samo  po  sebi 
biti  rod,  nego  označuje  bit  kojoj  pripada  takav  bitak,  tj.  bi¬ 
tak  po  sebi.  No  ipak  taj  bitak  nije  sama  njezina  bit.  I  tako 
je  jasno  da  Bog  nije  u  rodu  supstancije. 

Na  drugi  razlog  treba  reći  da  se  onaj  prigovor  tiče  sra- 
zmjerne  mjere.  Mjera  naime  treba  da  bude  istorodna  s 
onim  što  se  mjeri.  Ali  Bog  nije  mjera  srazmjerna  ničemu. 
Naziva  se  ipak  mjerom  svega  zato  što  svaka  stvar  ima  toli¬ 
ko  udjela  u  bitku  koliko  se  približava  Bogu. 

Članak  6 

Ima  li  u  Bogu  kakvih  akcidencija? 

Kod  šestog  je  članka  ovakav  postupak:  Čini  se  da  u  Bogu 
ima  nekih  akcidencija. 

1.  Supstancija  naime  nije  akcidencija  ničega,  kako  se  ka¬ 
že  u  1.  knjizi  Fizike.'  Dakle,  što  je  u  jednome  akcidencija, 
ne  može  u  drugome  biti  supstancija.  Tako  se  dokazuje  da 
toplina  nije  supstancijalni  oblik  vatre  jer  je  ona  u  drugim 
stvarima  akcidencija.  Ali  mudrost,  krepost  i  tome  slično, 
što  je  u  nama  akcidencija,  pripisuje  se  Bogu.  Dakle  i  u  Bo¬ 
gu  ima  akcidencija. 

2.  Osim  toga,  u  bilo  kojem  rodu  ima  jedna  prvotnost.  No 
mnogo  je  rodova  akcidencija.  Ako  dakle  prvi  od  tih  rodova 
nisu  u  Bogu,  mnogi  će  prvi  rodovi  biti  izvan  Boga,  a  to  je 
neprihvatljivo. 

Ali,  suprotno  tome,  svaka  je  akcidencija  u  subjektu.  No 
Bog  ne  može  biti  subjekt  jer  subjektom  ne  može  biti  jed- 
1  Gl.  3  n.  6;  186  b  4 

nostavan  oblik,  kako  kaže  Boetije  u  knjizi  O  Trojstvu.2  Da¬ 
kle,  u  Bogu  ne  može  biti  akcidencija. 

ODGOVARAM:  Treba  reći  da  se  na  temelju  prethodnoga 
očevidno  pokazuje  da  akcidencije  ne  mogu  biti  u  Bogu  iz 
ovih  razloga: 

Prvo,  jer  se  subjekt  odnosi  prema  akcidenciji  kao  mo¬ 
gućnost  prema  zbiljnosti.  Subjekt  je  naime  po  akcidenciji 
na  neki  način  u  zbiljnosti.  Biti  pak  u  stanju  mogućnosti 
svakako  je  daleko  od  Boga,  kako  je  jasno  iz  prethodnog 
izlaganja  (čl.  1). 

Drugo,  jer  je  Bog  bitak  (čl.  3)  i,  kako  kaže  Boetije  u  knji¬ 
zi  O  sedmicama,3  premda  ono  što  postoji  može  imati  doda¬ 
no  nešto  drugo,  ipak  sam  bitak  ne  može  imati  kao  dodatak 
ništa  drugo.  Tako  toplo  može  imati  nešto  što  je  strano  to¬ 
plini,  npr.  bjelinu,  ali  sama  toplina  nema  ništa  drugo  osim 
topline. 

Treće,  jer  je  sve  što  postoji  po  sebi  prvotnije  od  onoga 
što  postoji  po  akcidenciji.  Stoga,  budući  da  je  Bog  jedno¬ 
stavno  prvo  biće  (pit.  2,  čl.  3),  u  njemu  ne  može  postojati 
ništa  po  akcidenciji.  Ali  u  njemu  ne  mogu  biti  ni  akcidenci¬ 
je  po  sebi,  kao  što  je  sposobnost  smijanja  čovjekova  akci¬ 
dencija  po  sebi,  jer  su  takve  akcidencije  prouzrokovane  po¬ 
čelima  subjekta.  No  u  Boga  ništa  ne  može  biti  prouzroko¬ 
vano  jer  je  on  prvi  uzrok  (na  istome  mjestu).  Zato 
preostaje  da  u  Bogu  ne  može  biti  nikakve  akcidencije. 

Na  prvi  dakle  razlog  treba  reći  da  se  krepost  i  mudrost 
ne  navode  o  Bogu  i  o  nama  jednoznačno,  kako  će  biti  obja¬ 
šnjeno  niže  (pit.  13,  čl.  5).  Odatle  ne  slijedi  da  su  akcidenci¬ 
je  u  Bogu  kao  u  nama. 

Na  drugi  razlog  treba  reći:  Budući  da  je  supstancija  pr- 
votnija  od  akcidencije,  počela  akcidencije  svode  se  na  po¬ 
čela  supstancije  kao  na  prvotnija.  Uostalom,  Bog  nije  ono 
prvo  sadržano  u  rodu  supstancije,  nego  ono  prvo  izvan  sva¬ 
kog  roda  s  obzirom  na  čitav  bitak. 


2  Gl.  2;  ML  64,  1250 

3  ML  64,  1311 

Članak  7 

Je  li  Bog  potpuno  jednostavan? 

Kod  sedmog  je  članka  ovakav  postupak:  Čini  se  da  Bog 
nije  potpuno  jednostavan. 

1.  Božja  naime  djela  oponašaju  njega  samoga.  Zato  sva 
bića  potječu  od  prvog  bića  i  sva  dobra  potječu  od  prvog  do¬ 
bra.  Ali  u  stvarima  koje  potječu  od  Boga  ništa  nije  potpu¬ 
no  jednostavno.  Dakle,  Bog  nije  potpuno  jednostavan. 

2.  Osim  toga,  sve  što  je  bolje  treba  pripisati  Bogu.  Ali 
kod  nas  složene  su  stvari  bolje  od  jednostavnih;  tako  su 
smiješana  tijela  bolja  od  elemenata,  a  elementi  bolji  od 
svojih  dijelova.  Ne  smije  se  dakle  govoriti  da  je  Bog  potpu¬ 
no  jednostavan. 

Ali  tome  se  protivi  ono  što  kaže  Augustin  u  6.  knjizi  djela 
O  trojstvu.'  naime  da  je  Bog  uistinu  i  nadasve  jednosta¬ 
van. 

ODGOVARAM:  Treba  reći  da  se  na  mnogo  načina  može 
pokazati  da  je  Bog  potpuno  jednostavan. 

Prvo,  po  prethodno  izloženom  (u  ovom  3.  pitanju).  Bu¬ 
dući  naime  da  u  Bogu  nema  složenosti,  pa  ni  složenosti 
kvantitativnih  dijelova,  jer  on  nije  tijelo  ni  složenost  obli¬ 
ka  i  materije,  niti  je  u  njemu  drugo  priroda  a  drugo  tvore¬ 
vine,  niti  drugo  bit  a  drugo  bitak,  niti  u  njemu  ima  složeni- 
ce  roda  i  razlike,  niti  subjekta  i  akcidencije,  očevidno  je  da 
Bog  nikako  nije  složen,  nego  je  potpuno  jednostavan. 

Drugo,  jer  je  svaka  složenica  kasnija  od  svojih  sastavnih 
dijelova  i  o  njima  ovisi.  Bog  je  pak  prvo  biće,  kako  je  gore 
pokazano  (pit.  2,  čl.  3). 

Treće,  jer  svaka  složenica  ima  svoj  uzrok.  One  naime 
stvari  koje  su  po  sebi  različite  združuju  se  u  neku  cjelinu 
samo  po  nekom  uzroku  koji  ih  sjedinjuje.  No  Bog  nema 
uzroka,  kako  je  pokazano  gore  (na  istome  mjestu),  jer  je 
on  prvi  proizvodni  uzrok. 

Četvrto,  jer  u  svakoj  složenici  treba  da  budu  mogućnost 
i  zbiljnost,  a  toga  nema  u  Bogu.  Doista,  ili  je  jedan  od  dije- 


1  Gl.  6;  ML  42,  928 

lova  zbiljnost  s  obzirom  na  drugi  ili  su  barem  svi  dijelovi 
nekako  u  stanju  mogućnosti  s  obzirom  na  cjelinu. 

Peto,  jer  je  svaka  složenica  nešto  što  ne  odgovara  nijed¬ 
nom  svojem  dijelu.  To  je  doista  očevidno  u  cjelinama  sa¬ 
stavljenima  od  različitih  dijelova,  jer  nijedan  dio  čovjeka 
nije  čovjek  niti  je  ikakav  dio  stope  stopa.  No  u  cjelinama 
sličnih  dijelova,  makar  se  nešto  što  se  govori  o  cjelini  go¬ 
vorilo  i  o  dijelu,  kao  što  da  je  dio  zraka  zrak  i  dio  vode  vo¬ 
da,  ipak  se  o  cjelini  govori  nešto  što  ne  pristaje  nijednom 
njezinu  dijelu.  Ako  je  naime  cjelina  vode  duga  dva  lakta, 
nije  tolik  i  njezin  dio.  Tako  dakle  u  svakoj  je  složenici  ne¬ 
što  što  nije  ona  sama.  No  iako  se  to  može  kazati  o  nečemu 
što  ima  oblik,  naime  da  ima  nešto  što  nije  to  samo  (npr.  u 
bijelome  ima  nešto  što  ne  pripada  pojmu  bijeloga),  ipak  u 
samom  obliku  nema  ničeg  stranog.  Stoga,  budući  da  je 
Bog  sam  oblik  ili,  radije,  sam  bitak,  nikako  ne  može  biti 
složen.  Taj  razlog  navodi  Hilarije  u  7.  knjizi  djela  O  Troj¬ 
stvu1  riječima:  Bog  koji  je  krepost  nije  sastavljen  od  slabo¬ 
sti  niti  je  on  koji  je  svjetlost  složen  od  tmine. 

Na  prvi  dakle  razlog  treba  reći:  Ono  što  potječe  od  Boga 
oponaša  ga  kao  što  prouzrokovane  stvari  oponašaju  prvi 
uzrok.  No  pojmu  prouzrokovanoga  pripada  da  bude  na  ne¬ 
ki  način  složen  jer  je  barem  njegov  bitak  nešto  drugo  nego 
štastvo,  kako  će  niže  biti  objašnjeno  (pit.  50,  čl.  2,  uz  3). 

Na  drugi  razlog  treba  reći  da  su  kod  nas  složenice  bolje 
od  jednostavnih  stvari  jer  se  savršena  dobrota  stvorenja 
ne  nalazi  u  jednoj  jednostavnoj  stvari,  nego  u  mnogo  njih. 
Ali  savršenstvo  Božje  dobrote  nalazi  se  u  jednostavnom  je¬ 
dinstvu,  kako  će  biti  pokazano  niže  (pit.  4,  čl.  2,  uz  1). 

Članak  8 

Ulazi  11  Bog  u  složenost  s  drugim  bićima? 

Kod  osmog  je  članka  ovakav  postupak:  Čini  se  da  Bog 
ulazi  u  složenost  s  drugim  bićima. 

1.  Dionizije  naime  u  4.  glavi  Nebeske  hijerarhiji  kaže: 
Božanstvo  koje  je  iznad  bitka  bitak  je  svega.  Ali  bitak  sve- 
2  N.  27;  ML  10,  223 
1  §  1;  MG  3.  177 

ga  ulazi  u  sastav  svačega  pojedinoga.  Dakle,  Bog  ulazi  u 
složenost  s  drugim  bićima. 

2.  Osim  toga,  Bog  je  oblik.  Augustin  u  knjizi  O  riječima 
Gospodnjim2  doista  kaže  da  je  riječ  Gospodnja  (a  to  je 
Bog)  neki  neoblikovani  oblik.  No  oblik  je  dio  složenice. 
Dakle,  Bog  ulazi  u  složenost  s  drugim  bićima. 

3.  Osim  toga,  što  god  postoji  a  ničim  se  ne  razlikuje  isto 
je.  No  Bog  i  prva  materija  postoje  a  ne  razlikuju  se  ničim. 
Dakle  su  potpuno  isti.  Ali  prva  materija  ulazi  u  -složenost 
stvari,  dakle  i  Bog.  Dokaz  srednje  premise:  Sto  se.  god  raz¬ 
likuje,  razlikuje  se  nekim  razlikama  pa  je  tako  potrebno  da 
bude  složeno.  No  Bog  i  prva  materija  potpuno  su  jedno¬ 
stavni,  dakle  se  nikako  ne  razlikuju. 

Ali  tome  se  protivi  ono  što  kaže  Dionizije  u  2.  glavi  djela 
O  Božjim  imenima 3:  Ne  postoji  nikakav  dodir  s  njime  (na¬ 
ime  s  Bogom)  niti  druga  kakva  zajednica  za  miješanje  dije¬ 
lova.  Osim  toga,  u  knjizi  O  uzrocima *  kaže  se  da  prvi  uzrok 
upravlja  svim  stvarima,  samo  se  s  njima  ne  miješa. 

ODGOVARAM:  Treba  reći  da  su  se  o  tome  pojavile  tri  za¬ 
blude.  Neki  su,  kako  se  jasno  vidi  iz  Augustinovih  riječi  u 
7.  knjizi  Države  Božje,5  tvrdili  da  je  Bog  duša  svijeta,  a  na 
to  se  svodi  i  to  što  su  neki  rekli  da  je  Bog  duša  prvog  neba. 
Drugi  su  opet  govorili  da  je  Bog  oblikovni  početak  svega. 
Kaže  se  da  je  to  bilo  mišljenje  učenika  Almarikovih6.  Treća 
je  pak  zabluda  bila  Davida  iz  Dinanta7,  koji  je  vrlo  ludo 
ustvrdio  da  je  Bog  prva  materija.  Sve  naime  to  sadržava 
očitu  neistinu.  Nije  moguće  da  Bog  na  neki  način  uđe  u 
složenost  nečega  niti  kao  oblikovno  niti  kao  materijalno 
počelo. 

Prvo,  jer  smo  gore  (pit.  2,  čl.  3)  rekli  da  je  Bog  prvi  pro¬ 
izvodni  uzrok.  No  proizvodni  se  uzrok  ne  poklapa  s  obli¬ 
kom  proizvedene  stvari  u  broju,  nego  samo  u  vrsti.  Čovjek 
naime  rađa  drugog  čovjeka.  Materija  se  pak  ne  poklapa  s 
proizvodnim  uzrokom  ni  u  broju  ni  u  vrsti,  jer  je  jedno  u 
mogućnosti,  a  drugo  u  zbiljnosti. 

2  Ili:  Govor  narodu  117,  gl.  2;  ML  38,  662 

3  §  5;  MG  3,  643 

4  §  20 

5  Gl.  6;  ML  41,  199 

6  Almaricus  de  Benis  ili  Camotensis,  mistik  i  panteist,  umro  1209 

7  Mistik  i  panteist,  suvremenik  Almarika  de  Benis. 

Drugo,  jer  Bogu,  budući  da  je  prvi  proizvodni  uzrok,  pri¬ 
pada  da  radi  prvi  i  sam  po  sebi.  Ono  pak  što  ulazi  u  slože¬ 
nost  s  nečim  ne  radi  prvo  ni  samo  po  sebi,  nego  to  većma 
vrši  složenica.  Ne  radi  naime  ruka,  nego  čovjek  pomoću  ru¬ 
ke,  a  vatra  grije  pomoću  topline.  Stoga  Bog  ne  može  biti 
dio  neke  složenice. 

Treće,  jer  nijedan  dio  složenice  ne  može  biti  potpuno  pr¬ 
vi  medu  bićima,  a  također  ni  materija  ni  oblik,  koji  su  prvi 
dijelovi  složenica.  Materija  je  naime  u  stanju  mogućnosti, 
a  mogućnost  je  potpunoma  iza  zbiljnosti,  kako  je  očito  iz 
rečenoga  (ćl.  1).  Oblik  pak  koji  je  dio  složenice  jest  oblik 
učinjen  učesnikom.  No  kao  što  ono  što  čini  učesnikom  do¬ 
lazi  kasnije  od  onoga  što  postoji  po  biti,  tako  isto  i  ono  što 
postaje  učesnikom.  Na  taj  način  vatra  u  zapaljenim  stvari¬ 
ma  dolazi  iza  vatre  koja  postoji  po  svojoj  biti.  Međutim, 
već  je  pokazano  (pit.  2,  čl.  3)  da  je  Bog  u  punom  smislu  pr¬ 
vo  biće. 

Na  prvi  dakle  razlog  treba  reći  da  je  božanstvo  bitak  sve¬ 
ga  stvarno  i  uzorno,  a  ne  po  svojoj  biti. 

Na  drugi  razlog  treba  reći  da  je  Riječ  uzorni  oblik 
(forma  exemplaris),  a  ne  oblik  koji  je  dio  rečenice. 

Na  treći  razlog  treba  reći  da  se  jednostavne  stvari  među¬ 
sobno  ne  razlikuju  nekim  drugim  razlikama,  jer  je  to  oso¬ 
bina  složenica.  Čovjek  naime  i  konj  razlikuju  se  razlikom 
razumnoga  i  nerazumnoga,  a  te  se  razlike  međusobno  više 
ne  razlikuju  drugim  razlikama.  Stoga,  strogo  uzevši  znače¬ 
nje  riječi,  nije  točno  rečeno  da  se  one  razlikuju,  već  bi  tre¬ 
balo  reći  da  su  posve  drugačije,  jer  prema  Filozofu  u  10. 
knjizi  Metafizika  izraz  posve  drugačiji  uzima  se  apsolut¬ 
no,  a  sve  što  se  razlikuje  razlikuje  se  samo  po  nečemu.  Sto¬ 
ga,  strogo  uzevši  značenje  same  riječi,  prva  materija  i  Bog 
ne  razlikuju  se,  nego  su  posve  drugačiji.  Odatle  pak  ne  sli¬ 
jedi  da  su  isto. 


8  IX  gl.  3  n  6;  1054  b  24 

PITANJE  4. 

podijeljeno  na  tri  članka 
BOŽJE  SAVRŠENSTVO 

Nakon  razmatranja  Božje  jednostavnosti  treba  nam  go¬ 
voriti  o  savršenstvu  samog  Boga.  A  budući  da  se  svako  bi¬ 
će,  ukoliko  je  savršeno,  naziva  dobrim,  najprije  moramo 
raspravljati  o  savršenstvu  Božjem,  pa  zatim  o  njegovoj  do¬ 
broti  (pit.  5). 

O  prvoj  točki  tri  su  pitanja: 

Prvo:  Je  li  Bog  savršen? 

Drugo:  Je  li  Bog  svestrano  savršen  imajući  u  sebi  savr¬ 
šenstva  svih  stvari? 

Treće:  Mogu  li  se  stvorenja  nazivati  sličnima  Bogu? 


Članak  1 

Je  11  Bog  savršen? 

Kod  prvog  je  članka  ovakav  postupak:  Čini  se  da  biti  sa¬ 
vršen  ne  pristaje  Bogu. 

1.  Riječ  savršeno  ima  otprilike  značenje  potpuno  učinje¬ 
no.  Ali  Bogu  ne  pristaje  da  bude  učinjen.  Dakle,  ni  da  bude 
savršen. 

2.  Osim  toga.  Bog  je  prvi  početak  stvari.  No  čini  se  da  su 
počeci  stvari  nesavršeni.  Doista,  sjeme  je  početak  životinja 
i  biljaka.  Dakle,  Bog  je  nesavršen. 

3.  Osim  toga,  pokazano  je  gore  (pit.  3,  čl.  4)  da  je  Božja 
bit  sam  bitak.  Ali  čini  se  da  je  upravo  bitak  najnesavršeniji 
jer  je  najopćenitiji  i  prima  sve  dodatke.  Dakle,  Bog  je 
nesavršen. 

Ali  tome  se  protivi  ono  što  se  kaže  kod  Mateja  5,  48:  Bu¬ 
dite  savršeni  kao  što  je  savršen  Otac  vaš  nebeski! 

ODGOVARAM:  Treba  reći  da  neki  stari  filozofi,  naime 
Pitagorovci  i  Speuzip,1 2 3  kako  pripovijeda  Filozof  u  12.  knjizi 
Metafizike /  nisu  pripisivali  najveću  dobrotu  i  savršenstvo 
prvom  početku.  Razlog  je  tome  što  su  stari  filozofi  imali  u 
vidu  samo  materijalni  početak,  a  prvi  je  materijalni  poče¬ 
tak  najnesavršeniji.  Budući  naime  da  je  materija  kao  takva 
u  stanju  mogućnosti,  treba  da  prvi  njezin  početak  bude 
najviše  u  stanju  mogućnosti  i,  prema  tome,  najviše  nesavr¬ 
šen. 

Bog  se  naprotiv  uzima  kao  prvi  početak,  ali  ne  materija¬ 
lan,  nego  iz  roda  proizvodnog  uzroka,  a  taj  treba  da  bude 
naj savršeniji.  Kao  što  je  naime  materija  kao  takva  u  stanju 
mogućnosti,  tako  je  pokretač  kao  takav  u  stanju  zbiljnosti. 
Zato  je  potrebno  da  prvi  djelatni  početak  bude  najvećma  u 
stanju  zbiljnosti  i,  prema  tome,  da  bude  najviše  savršen. 
Za  nešto  se  naime  kaže  da  je  toliko  savršeno  koliko  je  u 
stanju  zbiljnosti.  Savršenim  se  doista  naziva  ono  čemu  ni¬ 
šta  ne  nedostaje  s  obzirom  na  način  njegova  savršenstva. 

Na  prvi  dakle  razlog  treba  reći  kako  kaže  Grgur1:  Muca¬ 
jući,  kako  možemo  uzdižemo  veličinu  Boga,  jer  što  nije 
učinjeno  ne  može  se  u  pravom  smislu  nazivati  savršenim. 
No  budući  da  se  među  onim  što  nastaje  nešto  naziva  savr¬ 
šenim  onda  kada  se  iz  stanja  mogućnosti  uvodi  u  zbiljnost, 
taj  naziv  savršen  uzima  se  da  bi  se  označilo  sve  ono  što 
ima  bitak  u  zbiljnosti  bilo  da  je  taj  nekako  učinjen  ili  ne. 

Na  drugi  razlog  treba  reći  da  materijalni  početak,  koji  se 
kod  nas  nalazi  nesavršen,  ne  može  biti  apsolutno  prvi,  ne¬ 
go  mu  prethodi  nešto  drugo  savršeno.  Doista  sjeme,  iako 
je  početak  životinje  rođene  od  sjemena,  ipak  ima  prije  se¬ 
be  životinju  ili  biljku  od  koje  se  odjeljuje.  Nužno  je  naime 
da  prije  onoga  što  je  u  stanju  mogućnosti  bude  nešto  u 
zbiljnosti  jer  biće  u  mogućnosti  prelazi  u  zbiljnost  samo 
posredstvom  nekog  bića  u  zbiljnosti. 

Na  treći  razlog  treba  reći  da  je  sam  bitak  najsavršeniji 
od  svega.  Prema  svemu  naime  odnosi  se  kao  zbiljnost.  Ni¬ 
šta  doista  ne  posjeduje  sposobnost  prijelaza  u  zbiljnost 

1  Platonov  nećak  i  nasljednik  u  vodstvu  Akademije  (347-339) 

2  XI  gl.  7.  n.  9;  1072  b  30 

3  Moralia  5,  36;  MI  75,  715;  29,  1 .  Pod  tim  nazivom  objavio  je  Grgur  Veliki 
opširan  komentar  starozavjetne  knjige  o  Jobu. 

osim  ukoliko  već  postoji.  Stoga  je  sam  bitak  zbiljnost  svih 
stvari,  pa  čak  i  samih  oblika.  Zato  se  ne  odnosi  prema  dru¬ 
gome  kao  primalac  prema  primljenome,  nego  većma  kao 
primljeno  prema  primaocu.  Kada  naime  kažem  da  čovjek 
ili  konj  ili  bilo  što  drugo  jest,  sam  se  bitak  smatra  kao  obli¬ 
kovan  i  primljen,  a  ne  kao  nešto  čemu  pripada  postojanje. 

Članak  2 

Jesu  li  u  Bogu  savršenstva  svih  stvari? 

Kod  drugog  je  članka  ovakav  postupak:  Čini  se  da  u  Bo¬ 
gu  nisu  savršenstva  svih  stvari. 

1.  Bog  je  naime  jednostavan,  kako  je  već  pokazano  (pit. 
3,  čl.  7).  Ali  savršenstva  stvari  mnogobrojna  su  i  različita. 
Dakle,  u  Bogu  nisu  sva  savršenstva  stvari. 

2.  Osim  toga,  suprotnosti  ne  mogu  postojati  u  istom  su¬ 
bjektu.  Ali  savršenstva  stvari  suprotna  su  jer  se  svaka  poje¬ 
dina  vrsta  oblikuje  pomoću  svoje  specifične  razlike.  Razli¬ 
ke  pak  po  kojima  se  dijeli  rod  i  oblikuju  vrste  jesu  suprot¬ 
ne.  Budući  dakle  da  suprotnosti  ne  mogu  istodobno  biti  u 
istom  subjektu,  čini  se  da  u  Bogu  nisu  sva  savršenstva 
stvari. 

3.  Osim  toga,  živ  je  čovjek  savršeniji  nego  biće,  a  mudrac 
savršeniji  od  živa  čovjeka.  Dakle  živjeti  je  savršenije  nego 
postojati,  a  biti  mudar  savršenije  je  nego  živjeti.  Ali  Božja 
bit  jest  sam  bitak.  Dakle,  on  u  sebi  nema  savršenstvo  živo¬ 
ta  i  mudrosti  ni  druga  takva  savršenstva. 

Ali  tome  se  protivi  ono  što  kaže  Dionizije  u  5.  glavi  djela 
O  Božjim  imenima'  da  Bog  u  svome  jedinstvu  unaprijed 
sadržava  sve  što  postoji. 

ODGOVARAM:  Treba  reći  da  su  u  Bogu  savršenstva  svih 
stvari.  Zato  je  i  nazvan  svestrano  savršenim  jer  mu  ne  izo¬ 
staje  nikakvo  sjajno  svojstvo  koje  bi  se  moglo  naći  u  ne¬ 
kom  rodu,  kako  kaže  Komentator  uz  5.  knjigu  Metafizike } 
A  to  se  doista  može  zaključiti  iz  dva  razmatranja. 

Prvo,  iz  ovoga:  Sto  god  savršenstva  ima  u  učinku,  treba 
da  se  nalazi  u  proizvodnom  uzroku  ili  prema  istoj  prirodi, 

1  §  9;  MG  3,  825 

2  Komentar  2 1 

ako  je  pokretač  jednoznačan,  kao  što  čovjek  rađa  čovjeka, 
ili  na  uzvišeniji  način,  ako  je  pokretač  dvosmislen,  kao  što 
je  u  Suncu  sličnost  onoga  što  se  rađa  njegovim  djelova¬ 
njem.  Očevidno  je  doista  da  učinak  potencijalno  unaprijed 
postoji  u  pokretačkom  uzroku.  Unaprijed  pak  postojati  u 
potencijalnosti  pokretačkog  uzroka  ne  znači  unaprijed  po¬ 
stojati  na  nesavršeniji  način,  nego  na  savršeniji,  iako  una¬ 
prijed  postojati  u  potencijalnosti  materijalnog  uzroka  zna¬ 
či  unaprijed  postojati  na  nesavršeniji  način  zato  što  je  ma¬ 
terija  kao  takva  nesavršena,  a  pokretač  kao  takav  savršen. 
Budući  dakle  da  je  Bog  prvi  proizvodni  uzrok  stvari,  treba 
da  savršenstva  svih  stvari  u  njemu  unaprijed  postoje  na 
uzvišeniji  način.  Taj  razlog  spominje  Dionizije  u  5.  glavi 
djela  O  Božjim  imenima 3  govoreći  o  Bogu:  Nije  on  ovo  da, 
a  ono  ne,  nego  je,  kao  uzrok  svega,  sve. 

Drugo,  iz  onoga  što  je  gore  (pit.  3,  čl.  4)  pokazano,  naime 
da  je  Bog  sam  bitak  koji  postoji  sam  po  sebi.  Zbog  toga 
treba  da  u  sebi  sadrži  sva  savršenstva  bitka.  Očito  je  na¬ 
ime,  ako  nešto  toplo  nema  potpuno  savršenstvo  topline,  da 
je  to  zato  što  tu  toplina  ne  učestvuje  u  čitavom  svojem  sa¬ 
vršenstvu.  No  kad  bi  toplina  bila  nešto  što  samo  po  sebi 
postoji,  ne  bi  joj  moglo  nedostajati  ništa  od  njezina  savr¬ 
šenstva.  Stoga,  budući  da  je  Bog  sam  bitak  koji  po  sebi  po¬ 
stoji,  njemu  ne  bi  moglo  nedostajati  ništa  od  savršenstva 
bitka.  Savršenstva  pak  svih  stvari  pripadaju  savršenstvu 
bitka  jer  su  neke  od  njih  savršene  po  tome  što  imaju  bitak 
na  određen  način.  Odatle  slijedi  da  Bog  ima  savršenstvo 
svake  stvari.  Pa  i  taj  razlog  navodi  Dionizije  u  5.  glavi  djela 
O  Božjim  imenima*  govoreći  da  Bog  ne  postoji  na  neki  na¬ 
čin,  nego  u  sebi  svestrano  i  neograničeno  unaprijed  ima 
jednolik  čitav  bitak.  A  zatim  dodaje:  Bog  je  bitak  onoga  što 
samostalno  postoji. 

Na  prvi  dakle  razlog  treba  reći:  Kao  što  Sunce,  kako  ka¬ 
že  Dionizije  u  5.  glavi  djela  0  Božjim  imenima5,  iako  je  jed¬ 
no  i  ravnomjerno  šija,  u  sebi  samome  ima  ravnomjerno 
supstancije  osjetilnih  stvari  i  mnogobrojna  i  raznovrsna 
njihova  svojstva,  tako  je  još  više  potrebno  da  u  uzroku  sve- 

3  §  8;  MG  3,  824 

4  §  4;  MG  3,  817 

5  §  8;  MG  3,  824 

ga  unaprijed  postoji  sve  po  prirodnom  jedinstvu.  I  tako 
ono  što  je  različito  i  međusobno  suprotno  postoji  unapri¬ 
jed  u  Bogu  kao  jedinstvo  bez  štete  za  njegovu  jednostav¬ 
nost. 

I  time  je  jasno  rješenje  drugog  problema. 

Na  treći  razlog  treba  reći:  Kao  što  u  istoj  glavi6  taj  isti 
Dionizije  kaže,  iako  je  sam  bitak  savršeniji  od  života,  a 
sam  život  savršeniji  od  mudrosti,  ako  se  promatraju  s  ob¬ 
zirom  na  apstraktne  razlike,  ipak  ono  što  živi  savršenije  je 
od  onoga  što  samo  postoji,  jer  je  živo  stvorenje  također  bi¬ 
će,  a  mudrac  je  i  biće  i  živo  stvorenje.  Premda  dakle  biće 
ne  uključuje  u  sebi  pojam  živog  bića  ni  mudraca,  jer  nije 
nužno  da  ono  što  ima  učešća  u  bitku  učestvuje  u  njemu  na 
svaki  način  postojanja,  ipak  sam  Božji  bitak  uključuje  u 
sebi  život  i  mudrost,  jer  njemu,  koji  je  sam  bitak  što  samo¬ 
stalno  postoji,  ne  može  nedostajati  nijedno  od  savršensta¬ 
va  bitka. 


Članak  3 

Može  11  neko  stvorenje  biti  slično  Bogu? 

Kod  trećeg  je  članka  ovakav  postupak:  Čini  se  da  nijed¬ 
no  stvorenje  ne  može  biti  slično  Bogu. 

1.  Kaže  se  naime  u  Psalmu  85,  8:  Nema  ti  ravna  medu 
bozima.  Gospode.  Ali  među  svim  stvorenjima  odličnija  su 
ona  koja  se  nazivaju  bogovima  po  učešću.  Dakle  druga  se 
stvorenja  mnogo  manje  mogu  nazivati  sličnima  Bogu. 

2.  Osim  toga,  sličnost  je  neka  usporedba.  No  medu  stva¬ 
rima  koje  pripadaju  različitim  rodovima  nema  usporedbe, 
dakle  ni  sličnosti.  Ne  kažem  naime  da  je  slatkoća  slična 
bjelini.  Ali  nijedno  stvorenje  nije  istog  roda  s  Bogom,  jer 
je  on,  kako  je  gore  pokazano  (pit.  3,  čl.  5),  izvan  svakog  ro¬ 
da.  Zato  nijedno  stvorenje  nije  slično  Bogu. 

3.  Osim  toga,  sličnima  se  nazivaju  one  stvari  koje  se  po¬ 
dudaraju  u  obliku.  Ali  se  u  obliku  ništa  ne  podudara  s  Bo¬ 
gom,  jer  ni  kod  koga  bit  nije  sam  bitak  nego  samo  kod  nje¬ 
ga.  Dakle,  Bogu  ne  može  biti  slično  nijedno  stvorenje. 

4.  Osim  toga,  u  sličnim  je  stvarima  sličnost  uzajamna  jer 

6  Gl.  5  §3;  MG  3,  817 

slično  je  slično  sličnome.  Ako  je  dakle  neko  stvorenje  slič¬ 
no  Bogu,  i  Bog  će  biti  sličan  nekom  stvorenju.  A  to  se  pro¬ 
tivi  onome  što  se  kaže  kod  Izaije  40,  18:  5  kime  ste  prispo¬ 
dobili  Boga? 

Ali  je  tome  suprotno  ono  što  se  govori  u  Postanku  1,  26: 
Načinimo  čovjeka  na  svoju  sliku,  sebi  slična  i  u  prvoj  po¬ 
slanici  Ivanovoj  3,  2:  Kad  se  to  očituje,  bit  ćemo  mu  slični. 

ODGOVARAM:  Budući  da  se  sličnost  prihvaća  po  podu- 
daranju  ili  po  povezanosti  u  obliku,  treba  reći  da  je  slič¬ 
nost,  s  obzirom  na  mnogo  načina  povezanosti  u  obliku, 
mnogostrana.  Sličnima  se  naime  nazivaju  neke  stvari  koje 
su  povezane  istim  oblikom  prema  istoj  prirodi  i  istom  na¬ 
činu.  One  se  nazivaju  ne  samo  sličnima,  nego  jednakima  u 
svojoj  sličnosti.  Tako  se  dvije  jednako  bijele  stvari  naziva¬ 
ju  sličnima  u  bjelini.  I  to  je  najsavršenija  sličnost.  Na  dru¬ 
gi  se  način  sličnima  nazivaju  stvari  koje  se  podudaraju  u 
istom  obliku  po  istoj  prirodi,  ali  ne  na  isti  način,  nego  s 
obzirom  na  više  i  manje.  Tako  se  i  ono  što  je  manje  bijelo 
naziva  sličnim  onome  što  je  više  bijelo.  Ali  ta  je  sličnost 
nesavršena.  Na  treći  se  način  sličnima  nazivaju  neke  stvari 
koje  se  podudaraju  u  istom  obliku,  ali  ne  po  istoj  prirodi, 
kako  je  to  očevidno  kod  tvoraca  koji  nisu  jednoznačni.  Bu¬ 
dući  naime  da  svaki  tvorac  radi  ono  što  je  slično  njemu 
kao  takvome,  a  sve  radi  prema  svojem  obliku,  nužno  je  da 
u  učinku  bude  sličnost  s  oblikom  tvorca.  Ako  je  dakle  tvo¬ 
rac  sadržan  u  istoj  vrsti  sa  svojim  učinkom,  između  činite¬ 
lja  i  učinjenoga  bit  će  sličnost  u  obliku  po  istoj  prirodi  vr¬ 
ste.  Tako  čovjek  rađa  čovjeka.  Ne  bude  li  pak  tvorac  sadr¬ 
žan  u  istoj  vrsti,  sličnost  će  biti,  ali  ne  po  istoj  prirodi 
vrste.  Tako  one  stvari  koje  se  rađaju  djelovanjem  Sunca 
približavaju  se  doduše  nekoj  sličnosti  sa  Suncem,  ali  ne  ta¬ 
ko  da  bi  dobile  oblik  Sunca  po  sličnosti  vrste,  nego  samo 
po  sličnosti  roda. 

Ako  dakle  ima  neki  tvorac  koji  nije  sadržan  ni  u  kakvom 
rodu,  njegovi  će  učinci  biti  još  više  udaljeni  od  sličnosti  s 
oblikom  tvorca,  i  to  tako  da  ne  učestvuju  u  sličnosti  s  tvor- 
čevim  oblikom  po  istoj  prirodi  vrste  ili  roda,  nego  po  neka¬ 
kvoj  analogiji,  kako  je  sam  bitak  zajednički  svemu.  I  na  taj 
način  one  stvari  koje  potječu  od  Boga  sliče  mu,  ukoliko  su 
bića,  kao  prvom  i  općenitom  početku  čitavog  bitka. 

Na  prvi  dakle  razlog  treba  reći,  kako  kaže  Dionizije  u  9. 
glavi  djela  O  Božjim  imenima,'  kada  Sveto  pismo  izjavlju¬ 
je  da  nešto  nije  slično  Bogu,  to  ne  pobija  sličnost  s  njime. 
Iste  su  naime  stvari  Bogu  slične  i  neslične.  Slične  su  mu  po 
tome  što  ga  oponašaju,  koliko  je  moguće  oponašati  onoga 
koji  se  ne  može  oponašati  savršeno,  a  neslične  po  tome  što 
se  udaljuju  od  svojeg  uzroka  ne  samo  naprezanjem  i  popu¬ 
štanjem,  kao  što  se  manje  bijelo  udaljuje  od  više  bijeloga, 
nego  i  zato  što  tu  nema  sklada  ni  po  vrsti  ni  po  rodu. 

Na  drugi  razlog  treba  reći  da  se  Bog  ne  odnosi  prema 
stvorenjima  kao  prema  stvarima  različitih  rodova,  nego 
kao  ono  što  je  izvan  svakog  roda  i  što  je  početak  svih  rodo¬ 
va. 

Na  treći  razlog  treba  reći:  Ne  kaže  se  da  postoji  sličnost 
stvorenja  s  Bogom  zbog  zajedništva  u  obliku  po  istoj  pri¬ 
rodi  roda  i  vrste,  nego  samo  po  analogiji,  tj.  po  tome  što  je 
Bog  biće  po  biti,  a  druge  su  stvari  biće  po  učešću. 

Na  četvrti  razlog  treba  reći:  Iako  se  na  neki  način  pri¬ 
hvaća  da  je  stvorenje  slično  Bogu,  ipak  se  nikako  ne  smije 
prihvatiti  da  je  Bog  sličan  stvorenju,  jer  kako  kaže  Dionizi¬ 
je  u  9.  glavi  djela  O  Božjim  imenima ,z  uzajamna  se  sličnost 
prihvaća  medu  stvarima  koje  pripadaju  istom  redu,  a  ne 
između  uzroka  i  uzrokovanoga.  Kažemo  naime  da  je  slika 
slična  nekoj  osobi,  a  ne  obrnuto.  Slično  se  može  na  neki 
način  kazati  da  je  stvorenje  slično  Bogu,  ali  ne  i  da  je  Bog 
sličan  stvorenju. 


1  §7;  MG  3,  916 

2  §  6;  MG  3,  913 

PITANJE  8. 

podijeljeno  na  četiri  članka 

BOŽJA  prisutnost  u  stvarima 

Budući  da  se  čini  da  beskrajnosti  pristaje  da  bude  po¬ 
svuda  i  u  svemu,  treba  razmotriti  pristaje  li  to  Bogu- 

I  o  tome  se  postavljaju  četiri  pitanja: 

Prvo:  Je  li  Bog  u  svim  stvarima? 

Drugo:  Je  li  Bog  posvuda? 

Treće:  Je  li  Bog  posvuda  po  biti,  po  moći  i  po  prisutno¬ 
sti? 

Četvrto:  Je  li  biti  posvuda  Božje  svojstvo? 

Članak  1 

Je  11  Bog  u  svim  stvarima? 

Kod  prvog  je  članka  ovakav  postupak:  Čini  se  da  Bog  ni¬ 
je  u  svim  stvarima. 

1.  Ono  naime  što  je  iznad  svega  nije  u  svim  stvarima.  A 
Bog  je  iznad  svega  po  riječima  Psalma  112,  4:  Uzvišen  je 
Gospod  nad  sve  narode,  slava  njegova  nebesa  nadvisuje 
itd.  Dakle,  Bog  nije  u  svim  stvarima. 

2.  Osim  toga,  ono  što  se  nalazi  u  nečemu  sadržano  je  od 
strane  toga.  Ali  Bog  nije  sadržan  od  stvari,  nego,  radije,  on 
stvari  sadržava.  Dakle  Bog  nije  u  stvarima,  nego  su,  radije, 
stvari  u  njemu.  Zato  Augustin  u  knjizi  Osamdeset  tri  pita¬ 
nja'  kaže:  Prije  je  sve  u  njemu  nego  on  negdje. 

3.  Osim  toga,  koliko  je  koji  tvorac  moćniji,  do  toliko  veće 
udaljenosti  dopire  njegova  djelatnost.  A  Bog  je  najmoćniji 
tvorac.  Stoga  njegova  djelatnost  može  doseći  čak  i  ono  što 
je  od  njega  udaljeno,  pa  nije  potrebno  da  on  bude  u  svim 
stvarima. 


1  Pitanje  20;  ML  40,  15 

4.  Osim  toga,  demoni  su  neke  stvari,  a  ipak  Bog  nije  u 
njima  jer,  kako  se  kaže  u  drugoj  poslanici  Korinćanima  6, 
14:  između  svjetla  i  tmine  nema  zajednice.  Dakle,  Bog  nije 
u  svim  stvarima. 

Ali,  suprotno  tome,  gdje  god  nešto  djeluje,  tu  se  i  nalazi. 
A  Bog,  prema  riječima  Izaije  26,  12:  Gospode,  ti  si  tvorac 
sxih  djela  naših,  djeluje  u  svim  stvarima.  Dakle,  Bog  jest  u 
svim  stvarima. 

ODGOVARAM:  Treba  reći  da  je  Bog  u  svim  stvarima,  ali 
ne  kao  dio  njihova  bitka  niti  kao  akcidencija,  nego  onako 
kako  je  tvorac  prisutan  u  onome  što  upravo  radi.  Treba  na¬ 
ime  da  svaki  tvorac  bude  povezan  s  onim  na  što  neposred¬ 
no  djeluje  i  da  to  dodiruje  svojom  snagom.  Zato  se  u  7. 
knjizi  Fizike1  dokazuje  da  pokrenuto  i  pokretač  moraju  bi¬ 
ti  zajedno.  Budući  pak  da  je  Bog  po  svojoj  biti  sam  bitak, 
treba  da  stvoreni  bitak  bude  njegov  vlastiti  učinak  kao  što 
je  gorjeti  vlastiti  učinak  vatre.  Taj  pak  učinak  Bog  uzroku¬ 
je  u  stvarima  ne  samo  kada  svoj  bitak  počinju  nego  dokle 
se  god  u  njemu  održavaju.  Tako  je  svjetlost  u  zraku  uzro¬ 
kovana  od  Sunca  dokle  god  zrak  ostaje  rasvijetljen.  Dok 
dakle  neka  stvar  ima  bitak,  tako  dugo  treba  da  uz  nju  bude 
Bog  u  skladu  s  načinom  na  koji  ona  bitak  posjeduje.  A  bi¬ 
tak  je  ono  što  je  svakome  prisnije  i  dublje  od  svega  usađe¬ 
no  je  jer  je  oblikovan  s  obzirom  na  sve  što  se  nalazi  u  ne¬ 
koj  stvari,  kako  je  jasno  iz  onoga  što  je  prije  rečeno  (pit.  4, 
čl.  1,  uz  3).  Stoga  je  nužno  da  Bog  bude  u  svim  stvarima,  i 
to  prisno. 

Na  prvi  dakle  razlog  treba  reći  da  je  Bog  iznad  svega 
zbog  uzvišenosti  svoje  prirode,  a  ipak  je  u  svim  stvarima 
kao  onaj  koji  uzrokuje  svačiji  bitak,  kako  je  gore  rečeno. 

Na  drugi  razlog  treba  reći:  Iako  se  kaže  da  se  tjelesne 
stvari  nalaze  u  nečemu  kao  da  ih  ono  obuhvaća,  ipak  du¬ 
hovne  stvari  obuhvaćaju  ono  u  čemu  se  nalaze  kao  što  du¬ 
ša  obuhvaća  tijelo.  Zato  i  Bog  postoji  u  stvarima  kao  onaj 
koji  ih  obuvaća.  Ipak  zbog  neke  sličnosti  s  tjelesnim  stvari¬ 
ma  kaže  se  da  je  sve  u  Bogu  zato  što  on  sve  obuhvaća. 

Na  treći  razlog  treba  reći  da  djelovanje  nijednog  tvorca, 
ma  koliko  bio  moćan,  ne  dopire  do  nečeg  udaljenog,  osim 
ukoliko  ne  djeluje  na  to  preko  posrednika.  No  upravo  to 
2  Aristotel,  gl.  2  n.  1;  243  a  4 

pripada  vrhunskoj  moći  Boga  što  u  svemu  djeluje  izravno. 
Stoga  ništa  nije  toliko  udaljeno  od  Boga  da  ga  ne  bi  imalo 
u  sebi.  Ipak  se  kaže  da  su  neke  stvari  udaljene  od  Boga 
zbog  različnosti  prirode  ili  milosti.  Tako  je  i  on  sam  nad 
svime  zbog  uzvišenosti  svoje  prirode. 

Na  četvrti  razlog  treba  reći  da  se  u  demonima  razabira  i 
priroda  koja  potječe  od  Boga  i  izopačenost  krivnje  koja  od 
njega  ne  potječe.  I  zato  se  ne  smije  bezuvjetno  prihvatiti 
tvrdnja  da  je  Bog  u  demonima,  nego  s  ovim  dodatkom: 
ukoliko  su  oni  neka  realnost.  Naprotiv,  treba  bez  ograniče¬ 
nja  tvrditi  da  je  Bog  u  stvarima  koje  iskazuju  neizopačenu 
prirodu. 


Članak  2 

Je  11  Bog  posvuda? 

Kod  drugog  je  članka  ovakav  postupak:  Čini  se  da  Bog 
nije  posvuda. 

1.  Biti  naime  posvuda  znači  biti  na  svakome  mjestu.  Ali 
biti  na  nekome  mjestu  ne  pristaje  Bogu  kojemu  biti  na  ne- 
kome  mjestu  uopće  ne  pristaje.  Jer  bestjelesne  stvari,  kako 
kaže  Boetije  u  knjizi  O  sedmicama' ,  ne  stoje  na  mjestu. 
Dakle  Bog  nije  posvuda. 

2.  Osim  toga,  kako  se  vrijeme  odnosi  prema  uzastopnim 
stvarima,  tako  se  mjesto  odnosi  prema  trajnima.  No  nedje¬ 
ljiva  jedinica  djelovanja  ili  kretanja  ne  može  biti  u  različi¬ 
tim  vremenima.  Dakle  ni  nedjeljiva  jedinica  u  rodu  trajnih 
stvari  ne  može  biti  na  svim  mjestima.  No  Božji  bitak  nije 
uzastopan,  nego  trajan.  Dakle,  Bog  nije  na  više  mjesta,  pa 
tako  nije  posvuda. 

3.  Osim  toga,  od  onoga  što  je  negdje  čitavo  ništa  nije 
izvan  tog  mjesta.  Dakle,  ako  je  Bog  na  nekome  mjestu,  tu 
je  čitav  jer  nema  dijelova.  Stoga  ništa  od  njegove  cjeline 
nije  izvan  toga  mjesta.  Dakle,  Bog  nije  svagdje. 

Ali  tome  se  protivi  ono  što  se  kaže  kod  Jeremije  23,  24: 
Ne  ispunjam  li  ja  nebo  i  zemlju? 

ODGOVARAM:  Budući  da  je  mjesto  neka  stvar,  treba  re¬ 
ći  da  se  izjava  da  je  nešto  na  mjestu  može  shvatiti  na  dva 
1  ML  64,  1311 

načina.  Ili  poput  drugih  stvari,  tj.  kao  što  se  kaže  da  je  ne¬ 
što  u  drugim  stvarima  na  bilo  koji  način,  kako  su  akciden- 
cije  mjesta  u  mjestu,  ili  da  se  nalazi  na  način  svojstven 
mjestu,  kako  se  na  jednome  mjestu  nalaze  smještene  stva¬ 
ri.  No  na  jedan  i  drugi  način  s  obzirom  na  nešto,  Bog  je  na 
svakome  mjestu,  što  znači  da  je  posvuda.  Na  prvi  način, 
kao  što  je  u  svim  stvarima  kao  onaj  koji  im  daje  bitak,  kre¬ 
post  i  mjesnu  sposobnost.  Na  drugi  način,  bića  su  smješte¬ 
na  na  nekome  mjestu  ukoliko  ga  ispunjuju,  a  Bog  ispunja 
svako  mjesto,  ali  ne  kao  tijelo.  Kaže  se  naime  da  tijelo 
ispunja  neko  mjesto  ukoliko  ne  podnosi  uza  se  drugo  tije¬ 
lo.  No  zbog  toga  što  je  Bog  na  nekome  mjestu  ne  isključu¬ 
je  se  mogućnost  da  tu  budu  i  druga  bića.  Štoviše,  upravo 
time  on  ispunja  sva  mjesta  što  daje  bitak  svim  smještenim 
stvarima,  koje  sva  ta  mjesta  ispunjaju. 

Na  prvi  dakle  razlog  treba  reći  da  bestjelesne  stvari  nisu 
na  nekome  mjestu  dodirom  prostornog  kvantiteta  kao  tje- 
lesa,  nego  dodirom  svoje  snage. 

Na  drugi  razlog  treba  reći  da  su  dvije  vrste  nedjeljivoga. 
Jedna  je  izraz  neprekidnosti  kao  točka  u  trajnim  stvarima 
i  kao  trenutak  u  uzastopnima.  A  budući  da  takav  nedjeljivi 
elemenat  u  trajnim  stvarima  ima  određen  položaj,  ne  mo¬ 
že  biti  na  više  dijelova  mjesta  ili  pak  na  više  mjesta.  Slično 
tome,  nedjeljiv  elemenat  djelatnosti  ili  kretanja,  budući  da 
u  kretanju  ili  djelovanju  ima  utvrđeni  red,  ne  može  biti  u 
više  dijelova  vremena.  Druga  je  vrsta  nedjeljivoga,  što  je 
izvan  čitavog  reda  neprekidnosti.  Na  taj  se  način  kaže  da 
su  bestjelesne  supstancije,  kao  Bog,  anđeo,  duša,  nedjelji¬ 
ve.  Takvo  se  dakle  nedjeljivo  ne  primjenjuje  na  neprekid¬ 
no  kao  nešto  što  mu  pripada,  nego  ukoliko  ga  dodiruje 
svojom  snagom.  Stoga,  kako  se  njegova  snaga  može  prote¬ 
zati  na  jednu  stvar  ili  na  više  njih,  na  maleno  ili  veliko,  po 
tome  se  nedjeljivo  nalazi  na  jednom  ili  na  više  mjesta  i  na 
malenom  ili  velikom  mjestu. 

Na  treći  razlog  treba  reći:  Cjelina  se  navodi  s  obzirom  na 
dijelove.  No  dvije  su  vrste  dijelova,  naime  bitni,  kao  što  se 
oblik  i  materija  nazivaju  dijelovima  složenice,  a  rod  i  razli¬ 
ka  dijelovima  vrste,  i  k  tome  kvantitativni  dijelovi,  naime 
oni  na  koje  se  dijeli  neki  kvantitet.  Ono  dakle  što  se  kvanti¬ 
tativnom  cjelinom  nalazi  na  nekome  mjestu  ne  može  biti 

izvan  njega,  jer  kvantitet  onoga  što  je  smješteno  odgovara 
kvantitetu  mjesta.  Stoga  nema  cjeline  kvantiteta  ako  nema 
cjeline  mjesta.  Ali  cjelina  biti  ne  odgovara  po  mjeri  cjelini 
mjesta.  Zato  ono,  što  je  potpuno  u  nečemu  cjelinom  biti, 
nikako  ne  treba  da  bude  izvan  toga.  Tako  se  to  jasno  vidi  i 
u  akcidentalnim  oblicima  koji  imaju  kvantitet  prema  akci- 
denciji.  Bjelina  je  naime  čitava  u  bilo  kojem  dijelu  površi¬ 
ne  ako  se  uzima  u  obzir  cjelina  njezine  biti  jer  se  u  kojem 
god  dijelu  površine  nalazi  prema  točnoj  prirodi  svoje  vr¬ 
ste.  Uzima  li  se  pak  u  obzir  cjelina  prema  količini  koju  ima 
po  akcidenciji,  u  tom  slučaju  bjelina  nije  čitava  u  bilo  ko¬ 
jem  dijelu  površine.  Međutim,  u  bestjelesnim  supstancija¬ 
ma  nema  cjeline  niti  po  sebi  niti  po  akcidenciji  osim  pre¬ 
ma  točnoj  prirodi  biti.  I  zato,  kao  što  je  čitava  duša  u  sva¬ 
kom  dijelu  tijela,  tako  je  Bog  čitav  u  svim  bićima  zajedno  i 
pojedinačno. 


Članak  3 

Je  11  Bog  posvuda  po  biti,  prisutnosti  i  moći? 

Kod  trećeg  je  članka  ovakav  postupak:  Kad  se  kaže  da  je 
Bog  u  svim  stvarima  po  biti,  po  prisutnosti  i  po  moći,  čini 
se  da  su  loše  određeni  načini  Božjeg  postojanja  u  stvari¬ 
ma. 

1.  Ono  je  naime  u  nečemu  po  biti,  što  se  u  tome  nalazi 
suštinski.  No  Bog  nije  u  stvarima  suštinski  jer  on  nije  bit 
nijedne  stvari.  Stoga  se  ne  smije  kazati  da  je  Bog  u  stvari¬ 
ma  po  biti,  prisutnosti  i  moći. 

2.  Osim  toga,  biti  prisutan  uz  neku  stvar  to  je  dostajati 
joj.  A  kazati  da  je  Bog  u  stvarima  po  biti  znači  da  je  prisu¬ 
tan  u  svakoj  od  njih.  Stoga  reći:  Bog  je  u  svim  stvarima  po 
biti  isto  je  što  i  reći:  i  po  prisutnosti.  Suvišno  je  dakle  bilo 
kazati  da  je  Bog  u  stvarima  po  biti,  prisutnosti  i  moći. 

3.  Osim  toga,  kako  je  Bog  početak  svega  po  svojoj  moći, 
tako  je  i  po  znanju  i  volji.  Ali  ne  govori  se  da  je  Bog  u  stva¬ 
rima  po  znanju  i  volji.  Onda  ne  treba  reći  ni  da  je  po  moći. 

4.  Osim  toga,  kao  što  je  milost  neka  savršenost  pridoda¬ 
na  supstanciji  neke  stvari,  tako  su  joj  pridodane  mnoge 
druge  savršenosti.  Ako  se  dakle  kaže  da  je  Bog  u  nekim 

stvarima  na  poseban  način  po  milosti,  čini  se  da  bi  se  za 
bilo  koju  savršenost  morao  prihvatiti  poseban  način  Božje 
prisutnosti  u  stvarima. 

Ali  tome  se  protivi  ono  što  kaže  Grgur  u  komentaru  Pje¬ 
sme  nad  pjesmama'  :  Bog  se  na  zajednički  način  nalazi  u 
svim  stvarima  prisutnošću,  moću  i  supstancijom,  no  ipak 
se  u  običnom  govoru  izjavljuje  da  se  u  nekim  stvarima  na¬ 
lazi  po  milosti. 

ODGOVARAM:  Treba  reći  da  se  tvrdi  kako  je  Bog  u  ne¬ 
koj  stvari  na  dva  načina.  Na  jedan  način  kao  djelatni 
uzrok,  kako  je  u  svim  stvarima  koje  je  stvorio,  a  na  drugi 
način  onako  kako  se  objekt  djelovanja  nalazi  u  onome  koji 
na  nj  djeluje.  To  je  svojestveno  djelovanjima  duše  kao  što 
je  spoznata  stvar  u  onome  koji  spoznaje,  a  željena  u  ono¬ 
me  koji  želi.  Zato  se  Bog  na  ovaj  drugi  način  posebno  nala¬ 
zi  u  razumnom  stvorenju,  koje  ga  spoznaje  i  ljubi  ili  po  zbi¬ 
lji  ili  po  svojem  uobičajenom  raspoloženju.  A  budući  da  ra¬ 
zumno  stvorenje  ima  to  po  milosti,  kako  će  niže  (pit.  43,  čl. 
3)  biti  objašnjeno,  kaže  se  da  je  među  svecima  po  milosti. 

Kako  se  on  nalazi  u  drugim  stvarima  koje  je  stvorio,  tre¬ 
ba  zaključivati  iz  onoga  za  što  se  kaže  da  se  nalazi  u  ljud¬ 
skim  stvarima.  Za  kralja  se  naime  govori  da  se  po  svojoj 
moći  nalazi  u  čitavom  svojem  kraljevstvu  iako  nije  posvu¬ 
da  prisutan.  Za  nešto  se  pak  kaže  da  se  svojom  prisutnošću 
nalazi  u  svemu  što  je  pod  njegovim  pogledom.  Tako  se  za 
sve  što  je  u  nekoj  kući  kaže  da  je  nekome  prisutno  iako  se 
taj  po  svojoj  supstanciji  ne  nalazi  u  svakom  dijelu  kuće. 
Međutim,  kaže  se  da  je  nešto  po  supstanciji  ili  biti  na  mje¬ 
stu  gdje  se  nalazi  njegova  supstancija. 

No  bili  su  neki,  naime  Manihejci,  koji  su  tvrdili  da  su  du¬ 
hovne  i  bestjelesne  stvari  podložne  Božjoj  moći,  a  da  su  vi¬ 
dljive  i  tjelesne  podložne  moći  suprotnog  počela.  Protiv 
njih  treba  dakle  kazati  da  se  Bog  nalazi  u  svim  stvarima  po 
svojoj  moći.  A  bilo  je  i  drugih  koji,  iako  su  vjerovali  da  je 
sve  podložno  Božjoj  moći,  ipak  nisu  proširivali  Božju  moć 
do  ovdašnjih  nižih  tjelesa.  S  njihova  stajališta  kaže  se  u 
knjizi  O  Jobu  22,  14:  Rubom  kruga  nebeskoga  on  hoda  i  ne 
mari  za  naše  prilike.  I  protiv  tih  trebalo  je  tvrditi  da  je  Bog 

1  Redovna  glosa  uz  Pjesmu  nad  pjesmama  5, 1;  De  Rubeis,  Dissertationes 

criticae  diss.  31,  gl.  1 

u  svemu  po  svojoj  prisutnosti.  Bilo  je  naposljetku  i  drugih, 
koji  su,  iako  su  izjavljivali  da  sve  pripada  Božjoj  providno¬ 
sti,  ipak  tvrdili  da  Bog  nije  stvorio  sve  stvari  neposredno, 
nego  da  je  neposredno  stvorio  samo  prva  stvorenja,  a  da 
su  ta  stvorenja  stvarala  dalje  druga.  I  protiv  tih  treba  kaza¬ 
ti  da  je  Bog  u  svemu  po  svojoj  biti. 

Tako  se  dakle  on  nalazi  u  svemu  po  svojoj  prisutnosti  jer 
se  sve  podvrgava  njegovoj  moći.  U  svemu  je  po  svojoj  pri¬ 
sutnosti  jer  je  njegovim  očima  sve  golo  i  otvoreno.  U  sve¬ 
mu  je  po  svojoj  biti  jer  je  prisutan  u  svim  stvarima  kao 
uzrok  bitka,  kako  je  već  rečeno  (čl.  1). 

Na  prvi  dakle  razlog  treba  reći  da  se  kaže  da  je  Bog  u 
svim  stvarima  po  biti,  ali  ne  po  biti  stvari,  kao  da  je  on  dio 
njihove  biti,  nego  po  svojoj  vlastitoj  biti  jer  je  njegova  sup¬ 
stancija  prisutna  u  svemu  kao  uzrok  bitka,  kako  je  već  re¬ 
čeno  (čl.  1). 

Na  drugi  razlog  treba  reći:  Za  nešto  se  može  kazati  da  je 
prisutno  uz  neku  stvar  ukoliko  ona  stoji  pod  njegovim  po¬ 
gledom,  a  ipak  je  po  svojoj  supstanciji  udaljeno  od  nje,  ka¬ 
ko  je  rečeno.  I  zato  je  trebalo  iznijeti  dva  načina,  naime  po 
biti  i  po  prisutnosti. 

Na  treći  razlog  treba  reći:  Iz  prirode  znanja  i  volje  pro¬ 
istječe  da  je  saznato  u  onome  koji  zna,  a  predmet  volje  u 
onome  koji  nešto  hoće.  Stoga  su  s  obzirom  na  znanje  i  vo¬ 
lju  većma  stvari  u  Bogu  nego  Bog  u  stvarima.  A  u  prirodi 
je  moći  da  ona  bude  početak  djelovanja  na  nešto  drugo. 
Zato  se  s  obzirom  na  moć  tvorac  uspoređuje  s  nekom  stra¬ 
nom  stvari  i  na  nju  se  primjenjuje.  I  tako  se  može  kazati 
da  se  tvorac  po  svojoj  moći  nalazi  u  nečem  drugom. 

Na  četvrti  razlog  treba  reći:  Nijedna  druga  savršenost 
pridodana  supstanciji  ne  djeluje  da  Bog  u  nečemu  bude 
kao  spoznat  i  ljubljen  predmet  nego  samo  milost.  I  zato  je¬ 
dino  milost  stvara  poseban  način  Božjeg  prisustva  u  stva¬ 
rima.  Drugi  je  pak  poseban  način  Božjeg  prisustva  u  čovje¬ 
ku:  po  spajanju.  O  tom  načinu  raspravljat  će  se  na  odgova¬ 
rajućem  mjestu  (III  pit.  2). 

Članak  4 

Je  li  biti  posvuda  Božje  svojstvo? 

Kod  četvrtog  je  članka  ovakav  postupak:  čini  se  da  biti 
posvuda  nije  Božje  svojstvo. 

1.  Ono  naime  što  je  općenito,  prema  Filozofu,1  posvuda 
je  i  uvijek.  I  prva  materija,  budući  da  je  u  svim  tjelesima, 
nalazi  se  posvuda.  No,  kako  je  jasno  iz  prethodnoga  (pit.  3, 
čl.  5  i  8),  Bog  nije  ni  jedno  ni  drugo  od  toga  dvoga.  Dakle, 
biti  posvuda  nije  Božje  svojstvo. 

2.  Osim  toga,  broj  je  u  brojenim  stvarima.  No  čitav  je 
svemir  složen  u  broju,  kako  je  očevidno  iz  Knjige  mudrosti 
11,21.  Dakle  ima  neki  broj  koji  je  u  čitavom  svemiru  i,  pre¬ 
ma  tome,  posvuda. 

3.  Osim  toga,  čitav  je  svemir  neka  cjelina  savršena  tijela, 
kako  se  kaže  u  1.  glavi  djela  Nebo  i  svijet.2  Ali  čitav  je  sve¬ 
mir  posvuda  jer  izvan  njega  nema  nikakvog  mjesta.  Nije 
dakle  posvuda  samo  Bog. 

4.  Osim  toga,  kad  bi  neko  tijelo  bilo  beskrajno,  izvan 
njega  ne  bi  bilo  nikakva  mjesta.  To  bi  dakle  tijelo  bilo  po¬ 
svuda.  I  tako  se  ne  čini  da  je  biti  posvuda  Božje  svojstvo. 

5.  Osim  toga,  duša  je,  kako  kaže  Augustin  u  6.  knjizi  dje¬ 
la  O  Trojstvu 2  čitava  u  čitavom  tijelu  i  čitava  u  svakm  nje¬ 
govu  dijelu.  Kad  bi  dakle  na  svijetu  bilo  samo  jedno  živo 
biće,  njegova  bi  duša  bila  posvuda.  I  po  tome,  biti  posvuda 
nije  Božje  svojstvo. 

6.  Osim  toga,  kako  govori  Augustin4  u  pismu  Voluzijanu, 
gdje  duša  vidi,  tu  opaža:  gdje  opaža,  tu  živi,  a  gdje  živi,  tu 
jest.  No  duša  vidi  gotovo  svagdje  jer  postepeno  vidi  i  čita¬ 
vo  nebo.  Dakle,  duša  je  posvuda. 

Ali  tome  se  protivi  ono  što  govori  Ambrozije  u  knjizi  O 
Duhu  svetome 5:  Tko  bi  se  drznuo  nazvati  stvorenjem  Duha 
svetoga  koji  je  u  svemu  i  posvuda  i  uvijek,  što  je  svakako 
svojstvo  božanstva? 

1  Druga  analitika  I  31  n.  1;  87  b  33 

2  Aristotel,  gl.  1  n.  4;  268  b  8 

3  Gl.  6;  ML  42,  929 

4  Pismo  137,  gl.  2;  ML  33,  518 

5  Knj.  1,  gl.  7;  ML  16,  723 

ODGOVARAM:  Treba  reći  da  je  biti  posvuda  u  prvom  re¬ 
du  i  po  sebi  Božje  svojstvo.  A  biti  posvuda  u  prvom  redu 
kažem  za  ono  što  je  po  sebi  posvuda  čitavo.  Kad  bi  naime 
nešto  bilo  posvuda  nalazeći  se  prema  svojim  različitim  di¬ 
jelovima  na  različitim  mjestima,  to  se  ne  bi  nalazilo  posvu¬ 
da  u  prvom  redu,  jer  što  pristaje  nečemu  s  obzirom  na  nje¬ 
gov  dio  ne  pripada  mu  u  prvom  redu.  Tako,  ako  je  čovjek 
bijel  po  zubu,  bjelina  ne  pripada  u  prvom  redu  čovjeku,  ne¬ 
go  zubu.  Kažem  pak  da  je  posvuda  po  sebi  ono  čemu  ne 
pristaje  biti  posvuda  po  akcidenciji  zbog  neke  pretpostav¬ 
ke,  jer  bi  tako,  uz  pretpostavku  da  nema  nijednoga  drugog 
tijela,  i  zrno  prosa  bilo  posvuda.  Dakle,  biti  posvuda  po  se¬ 
bi  pristaje  nečemu  kad  je  takvo  da,  nalazilo  se  u  bilo  ko¬ 
jem  položaju,  nužno  slijedi  da  bude  posvuda. 

A  to  upravo  pristaje  Bogu  jer,  koliko  se  god  mjesta  pret¬ 
postavilo,  čak  kad  bi  se  osim  onih  koja  postoje  zamislila 
mjesta  u  beskrajnom  broju,  trebalo  bi  da  Bog  bude  u  svi¬ 
ma  jer  ništa  ne  može  postojati  bez  njegova  djelovanja.  Ta¬ 
ko  biti  posvuda  u  prvome  redu  i  po  sebi  pristaje  Bogu  i 
njegovo  je  svojstvo  jer,  koliko  se  god  mjesta  zamislilo,  u 
svakome  treba  da  bude  Bog  ne  djelomično,  nego  čitav  po 
sebi  samome. 

Na  prvi  dakle  razlog  treba  reći  da  ono  što  je  općenito  i 
prva  materija  jesu  doduše  posvuda,  ali  ne  po  istome  bitku. 

Na  drugi  razlog  treba  reći  da  broj,  budući  da  je  akciden- 
cija,  nije  na  nekome  mjestu  po  sebi,  nego  po  akcidenciji.  A 
nije  ni  čitav  u  svakoj  brojenoj  stvari,  nego  samo  djelomi¬ 
čan.  I  tako  ne  slijedi  da  je  broj  posvuda  u  prvome  redu  i  po 
sebi. 

Na  treći  razlog  treba  reći  da  se  čitavo  tijelo  svemira  na¬ 
lazi  posvuda,  ali  ne  u  prvome  redu  jer  nije  čitav  na  svako¬ 
me  mjestu,  nego  po  svojim  dijelovima.  A  opet  nije  posvuda 
ni  po  sebi  jer,  kad  bi  se  pretpostavila  neka  druga  mjesta, 
on  ne  bi  bio  u  njima. 

Na  četvrti  razlog  treba  reći:  Kad  bi  postojalo  neko  bes¬ 
krajno  tijelo,  ono  bi  doduše  bilo  posvuda,  ali  samo  po  svo¬ 
jim  dijelovima. 

Na  peti  razlog  treba  reći:  Kad  bi  postojalo  samo  jedno 
živo  biće,  njegova  bi  duša  bila  posvuda  doduše  u  prvom  re¬ 
du,  ali  po  akcidenciji. 

Na  šesti  razlog  treba  reći:  Kad  se  kaže  da  duša  negdje 
vidi,  to  se  može  shvatiti  na  dva  načina.  Na  jedan  način  da 
prilog  negdje  određuje  čin  viđenja  od  strane  predmeta.  I 
tada  je  istina  da  duša,  dok  vidi  nebo,  vidi  u  nebu,  a  na  isti 
način  u  nebu  i  opaža.  Ipak  iz  toga  ne  slijedi  da  u  nebu  živi  i 
postoji  jer  živjeti  i  postojati  ne  unose  čin  koji  prelazi  na 
izvanjski  predmet.  Na  drugi  se  način  može  to  shvatiti  tako 
da  taj  prilog  određuje  čin  onoga  koji  vidi  jer  izlazi  iz  njega. 
I  tada  je  istina  da,  prema  tom  načinu  govora,  duša,  gdje 
opaža  i  vidi,  tu  jest  i  živi.  I  tako  ne  slijedi  da  je  ona  posvu¬ 
da. 

PITANJE  9. 

podijeljeno  na  dva  članka 
0  BOŽJOJ  NEPROMJENJIVOSTI 

Prema  logičkom  slijedu  treba  da  raspravljamo  o  Božjoj 
nepromjenjivosti  i  vječnosti  koja  proizlazi  iz  nepromjenji¬ 
vosti. 

0  nepromjenjivosti  javljaju  se  dva  pitanja: 

Prvo:  Je  li  Bog  potpuno  nepromjenjiv? 

Drugo:  Je  li  biti  nepromjenjiv  Božje  svojstvo? 

članak  1 

Je  li  Bog  potpuno  nepromjenjiv? 

Kod  prvog  je  članka  ovakav  postupak:  Čini  se  da  Bog  ni¬ 
je  potpuno  nepromjenjiv. 

1.  Sto  god  naime  pokreće  samo  sebe,  na  neki  je  način 
promjenjivo.  Ali,  kako  govori  Augustin  u  8.  knjizi  djela  O 
Postanku  doslovce Duh  stvoritelj  pokreće  sebe,  ali  ne  u 
vremenu  i  u  prostoru.  Dakle,  Bog  je  na  neki  način  promje¬ 
njiv. 

2.  Osim  toga,  u  knjizi  Mudrosti  7,  24  kaže  se  za  mudrost 
da  je  pokretljivija  od  svega  pokretljivoga.  Ali  Bog  je  sama 
mudrost.  Dakle,  Bog  je  pokretljiv. 

3.  Osim  toga,  glagoli  približavati  se  i  udaljavati  se  ozna¬ 
čuju  kretanje.  A  takvi  se  izrazi  pripisuju  Bogu  u  Svetom  pi¬ 
smu,  Jakovljeva  poslanica  4,  8;  Približite  se  k  Bogu,  pa  će 
se  i  on  približiti  k  vama!  Dakle,  Bog  je  promjenjiv. 

Ali  tome  se  protivi  ono  što  se  kaže  kod  Malahije  3,  6:  Jer 
ja  Jahve  ne  mijenjam  se. 

ODGOVARAM:  Treba  reći  da  se  iz  prethodnoga  dokazuje 
da  je  Bog  potpuno  nepromjenjiv. 

1  Gl.  20;  ML  34,  388 

Prvo,  zato  što  je  gore  pokazano  da  postoji  neko  prvo  bi¬ 
će  koje  zovemo  Bogom  (pit.  2,  čl.  3)  i  da  takvo  prvo  biće 
mora  biti  čista  zbiljnost  bez  primjese  kakve  mogućnosti, 
jer  je  mogućnost  općenito  kasnija  od  zbiljnosti.  Sve  pak, 
što  se  bilo  kako  mijenja,  na  neki  je  način  u  mogućnosti.  Iz 
toga  je  jasno  da  je  nemoguće  da  bi  se  Bog  na  neki  način 
mijenjao. 

Drugo,  zato  što  sve  što  se  kreće,  ostaje  s  obzirom  na  ne¬ 
što,  a  s  obzirom  na  drugo  prestaje.  Tako  predmet  koji  iz 
bijele  boje  prelazi  u  crnu,  ostaje  po  svojoj  supstanciji.  I  na 
taj  način  u  svemu  što  se  mijenja  opaža  se  neka  složenost. 
No  već  je  gore  (pit.  3,  čl.  7)  pokazano  da  u  Bogu  nema  nika¬ 
kve  složenosti,  već  da  je  potpuno  jednostavan.  Odatle  je 
bjelodano  da  se  Bog  ne  može  mijenjati. 

Treće,  zato  što  sve  što  se  pokreće,  svojim  kretanjem  ne¬ 
što  stječe  i  dopire  do  onoga  do  čega  prije  nije  dopiralo.  No 
budući  da  je  Bog  beskrajan  obuhvaćajući  u  sebi  svu  puni¬ 
nu  savršenstva  čitavog  bitka  (pit.  7,  čl.  1),  ne  može  ništa 
stjecati  niti  pružati  se  prema  nečemu  do  čega  prije  nije  do¬ 
pirao.  Zbog  toga  mu  nikako  ne  pristaje  kretanje.  —  I  to  je 
razlog  zbog  kojega  su  neki  stari  filozofi,  gotovo  prinuđeni 
samom  istinom,  tvrdili  da  je  prvo  počelo  nepomično. 

Na  prvi  dakle  razlog  treba  reći  da  Augustin  ondje  govori 
poput  Platona,  koji  je  tvrdio  da  prvi  pokretač  pokreće  sam 
sebe  i  kretanjem  nazivao  svaku  djelatnost.  Po  tome  se  čak 
i  shvaćanje,  htijenje  i  ljubav  nazivaju  nekim  kretanjem. 
Budući  dakle  da  Bog  shvaća  i  ljubi  samoga  sebe,  u  tom 
smislu  rekoše  da  Bog  sam  sebe  pokreće,  a  ne  u  smislu  da 
kretanje  i  mijenjanje  pripada  onome  koji  postoji  u  moguć¬ 
nosti,  kako  sada  govorimo  o  kretanju  i  mijenjanju. 

Na  drugi  razlog  treba  reći:  Da  je  mudrost  pokretljiva, 
kaže  se  metaforički,  ukoliko  svoju  sličnost  širi  sve  do  naj¬ 
manjih  stvari.  Ne  može  naime  postojati  ništa  što  po  ne¬ 
kom  oponašanju  ne  proizlazi  iz  Božje  mudrosti  kao  iz  pro¬ 
izvodnog  i  oblikovnog  prvog  počela,  onako  kako  i  umjet¬ 
nički  izrađeni  predmeti  potječu  iz  umjetnikove  mudrosti. 
Tako  dakle,  koliko  se  sličnost  s  Božjom  mudrosti  postup¬ 
no  pruža  od  vrhunskih  stvari,  koje  imaju  više  udjela  u  toj 
sličnosti,  sve  do  najnižih,  koje  u  njoj  imaju  manje  udjela, 
kaže  se  da  postoji  neko  proizlaženje  i  kretanje  Božje  mu- 

drosti  prema  stvarima.  To  je  kao  kad  bismo  kazali  da  Sun¬ 
ce  dolazi  sve  do  Zemlje,  jer  zraka  njegove  svjetlosti  dopire 
do  nje.  I  u  tom  smislu  izlaže  to  Dionizije  u  1.  glavi  Nebeske 
hijerarhije 2  riječima:  Čitav  izljev  Božjeg  očitovanja  dolazi 
do  nas  pokretom  Oca  svjetlosti. 

Na  treći  razlog  treba  reći  da  se  u  Svetom  pismu  takve 
izjave  o  Bogu  izriču  metaforički.  Tako  se  naime  kaže  da 
Sunce  ulazi  u  kuću  ili  iz  nje  izlazi,  ako  njegova  zraka  dopi¬ 
re  do  kuće.  Isto  se  tako  kaže  da  nam  se  Bog  približava  ili 
da  se  od  nas  udaljuje,  ukoliko  zamjećujemo  utjecaj  njego¬ 
ve  dobrote  ili  se  od  njega  odvajamo. 

Članak  2 

Je  li  biti  nepromjenjiv  Božje  svojstvo? 

Kod  drugog  je  članka  ovakav  postupak:  Čini  se  da  biti 
nepromjenjiv  nije  Božje  svojstvo 

1.  Filozof  naime  u  2.  knjizi  Metafizike'  tvrdi  da  se  mate¬ 
rija  nalazi  u  svemu  što  se  kreće.  Ali  neke  stvorene  supstan¬ 
cije,  kao  što  su  anđeli  i  duše,  nemaju,  po  mišljenju  nekih, 
materiju.  Dakle,  biti  nepromjenjiv  nije  Božje  svojstvo. 

2.  Osim  toga,  sve  što  se  pokreće,  pokreće  se  radi  nekog 
cilja.  Ono  dakle  što  je  do  krajnjeg  cilja  već  stiglo,  ne  pokre¬ 
će  se  više.  Ali  neka  su  stvorenja  već  stigla  do  krajnjeg  cilja, 
npr.  svi  blaženi.  Neka  su  stvorenja  dakle  nepomična. 

3.  Osim  toga,  sve  što  je  promjenjivo,  nestalno  je.  Ali  obli¬ 
ci  su  stalni.  Kaže  se  naime  u  knjizi  Šest  počela2:  Oblik  se 
sastoji  od  jednostavne  i  nepromjenjive  biti.  Dakle,  biti  ne¬ 
promjenjiv  nije  samo  Božje  svojstvo. 

Ali  tome  se  protivi  ono  što  kaže  Augustin  u  knjizi  O  pri¬ 
rodi  dobra3:  Samo  je  Bog  nepromjenjiv,  a  sve  što  je  stvo¬ 
rio  promjenjivo  je  jer  je  nastalo  iz  ničega. 

2  §  1;  ML  3.  120. 

1  I  Gl.  2,  n.  12;  994  b  26 

2  Pisac  je  tog  djela  Gilbert  iz  Poitiersa  (Gilbertus  Porretanus),  biskup  i 

ugledan  teolog  (oko  1080-1 154).  Tu  on  opširno  komentira  posljednjih  6 

kategorija  (principia)  Aristotelovih. 

Gl.l;  ML  188,  1257 

3  Gl.  1;  ML  42,  551 

ODGOVARAM:  Treba  reći  da  je  samo  Bog  potpuno  ne¬ 
promjenjiv,  a  da  je  svako  stvorenje  na  neki  način  promje¬ 
njivo.  No  potrebno  je  znati  da  se  nešto  može  nazvati  pro¬ 
mjenjivim  na  dva  načina.  Na  jedan  način  po  moći  koja  je  u 
njemu,  a  na  drugi  po  moći  koja  je  u  drugome.  Sva  naime 
stvorenja,  prije  nego  su  nastala,  nisu  mogla  postojati  po 
nekoj  stvorenoj  moći,  jer  ništa  stvoreno  nije  vječno  nego 
jedino  po  moći  Božjoj  jer  ih  je  Bog  mogao  proizvesti  u  bi¬ 
tak.  Kao  što  pak  o  Božjoj  volji  ovisi  da  stvari  budu  proizve¬ 
dene  u  bitak,  tako  o  njegovoj  volji  ovisi  da  ih  u  bitku  saču¬ 
va.  No  on  ih  samo  tako  čuva  u  bitku  što  im  ga  neprestano 
daje.  Stoga,  kad  bi  od  njih  odvratio  svoje  djelovanje,  sve  bi 
se  vratilo  u  ništa,  kako  je  to  jasno  po  Augustinovim  riječi¬ 
ma  u  4.  knjizi  djela  O  Postanku  doslovce .*  Kao  što  je  dakle 
bilo  u  moći  Stvoritelja  da  stvari  dođu  do  postojanja  prije 
nego  su  postojale  same  u  sebi,  tako  je  u  moći  Stvoritelja, 
kada  već  postoje  u  sebi,  da  ih  ne  bude.  Tako  su  onda  pro¬ 
mjenjive  po  moći  koja  je  u  drugoga,  naime  u  Boga,  jer  su 
od  njega  mogle  biti  proizvedene  iz  ničeg  au  bitak,  a  iz  bitka 
mogu  biti  svedene  na  ništa. 

Kad  bi  se  pak  kazalo  da  je  nešto  promjenjivo  po  moći 
koja  je  u  njemu,  i  na  taj  bi  način  svako  stvorenje  nekako 
bilo  promjenjivo.  U  stvorenju  naime  postoje  dvije  moći: 
aktivna  i  pasivna.  Pasivnom  nazivam  moć  po  kojoj  nešto 
može  postići  svoje  savršenstvo  ili  u  bitku  ili  u  postizavanju 
svojeg  cilja.  Ako  se  dakle  promjenjivost  stvari  promatra  s 
obzirom  na  moć  prema  bitku,  onda  se  promjenjivost  ne 
nalazi  u  svim  stvorenjima,  nego  samo  u  onima  u  kojima 
ono  što  je  u  njima  moguće  može  stajati  zajedno  s  nebit- 
kom.  Zato  u  nižim  tjelesima  promjenjivost  postoji  i  po 
supstancijalnom  bitku,  jer  njihova  materija  može  postoja¬ 
ti  bez  supstancijalnog  oblika,  a  i  po  akdicentalnome,  ako 
subjekt  podnosi  da  bude  bez  akcidencije.  Tako  ovaj  su¬ 
bjekt,  čovjek,  podnosi  da  ne  bude  bijel  i  zato  se  iz  bijela 
može  mijenjati  u  nebijela.  Ali  ako  je  akcidencija  takva  da 
nužno  proistječe  iz  subjektivnih  bitnih  počela,  nedostaja- 
nje  te  akcidencije  ne  može  stajati  zajedno  sa  subjektom,  i 
zato  se  subjekt  ne  može  mijenjati  po  toj  akcidenciji  kao 
što  snijeg  ne  može  postati  crn. 

4  (ii  12:  ML  34,  305 

Naprotiv,  u  nebeskim  tjelesima  materija  ne  podnosi  da 
bude  lišena  oblika  jer  oblik  stvara  svu  moć  materije.  Zato 
ta  tjelesa  nisu  promjenjiva  s  obzirom  na  supstancijalni  bi¬ 
tak,  nego  s  obzirom  na  mjesni,  jer  subjekt  podnosi  da  bu¬ 
de  lišen  ovog  ili  onog  mjesta. 

Bestjelesne  pak  supstancije,  jer  su  upravo  oblici  koji  sa¬ 
mostalno  postoje,  ali  se  ipak  prema  svojem  bitku  odnose 
kao  mogućnost  prema  zbiljnosti,  ne  podnose  da  budu  liše¬ 
ne  te  zbiljnosti,  jer  bitak  slijedi  iza  oblika  i  ništa  ne  propa¬ 
da  osim  po  tome  što  gubi  oblik.  Stoga  u  samom  obliku  ne¬ 
ma  mogućnosti  za  nebitak,  pa  su  zato  takve  supstanicje  s 
obzirom  na  svoj  bitak  nepromjenjive  i  stalne.  A  to  je  ono 
što  kaže  Dionizije  u  4.  glavi  djela  O  Božjim  imenima 5  da  su 
stvorene  umske  supstancije  čiste  od  svakog  rađanja  i  mije¬ 
njanja  kao  bestjelesne  i  nematerijalne.  No  u  njima  ipak 
ostaju  dvije  promjenjivosti:  jedna  po  tome  što  su  u  moguć¬ 
nosti  s  obzirom  na  cilj,  pa  je  tako  u  njima  promjenjivost  iz 
dobra  u  zlo  prema  vlastitom  izboru,  kako  kaže  Damašča- 
nin5 6,  a  druga  s  obzirom  na  mjesto  jer  te  supstancije  mogu 
svojom  ograničenom  snagom  doprijeti  do  nekih  mjesta  do 
kojih  prije  nisu  dopirale.  Ali  to  se  ne  može  reći  o  Bogu  koji 
svojom  beskrajnošću  ispunja  sva  mjesta,  kako  je  gore  (pit. 
8,  ćl.  2)  već  rečeno. 

Tako  dakle  u  svakom  stvorenju  postoji  mogućnost  mije¬ 
njanja  ili  samo  s  obzirom  na  supstancijalni  bitak  kao  pro- 
padljiva  tijela,  ili  samo  s  obzirom  na  prostorni  kao  nebes¬ 
ka  tijela,  ili  s  obzirom  na  uređenje  za  cilj  i  primjenu  djelat¬ 
nosti  na  razne  predmete  kao  kod  anđela.  Općenito,  sva  su 
stvorenja  zajednički  promjenjiva  preko  moći  Stvaratelja,  u 
čijoj  je  vlasti  njihov  bitak  i  nebitak.  Zbog  toga,  budući  da 
Bog  nije  promjenjiv  ni  na  jedan  od  tih  načina,  njegovo  je 
svojstvo  biti  potpuno  nepromjenjiv. 

Na  prvi  dakle  razlog  treba  reći  da  se  ona  primjedba  tiče 
onoga  što  je  promjenjivo  po  supstancijalnom  ili  akciden- 
talnom  bitku.  O  takvom  su  naime  kretanju  raspravljali  fi¬ 
lozofi. 

5  §  1;  MG  3,  693 

6  O  pravoj  vjeri  (De  fide  orthodoxa),  knj.  1,  gl.  3;  MG  94,  868 

Na  drugi  razlog  treba  reći:  Dobri  anđeli,  osim  nepromje¬ 
njivosti  bitka,  koja  im  pripada  po  prirodi,  imaju  od  Božje 
moći  nepromjenjivost  izbora.  Ipak  u  njima  ostaje  promje¬ 
njivost  s  obzirom  na  mjesto. 

Na  treći  razlog  treba  reći:  Oblici  se  nazivaju  nepromje¬ 
njivima  jer  ne  mogu  biti  podložni  promjeni.  Ipak  se  pro¬ 
mjeni  podvrgavaju  ukoliko  se  po  njima  mijenja  subjekt. 
Odatle  je  jasno  da  se  mijenjaju  u  skladu  sa  svojim  postoja¬ 
njem.  Ne  nazivaju  se  naime  bićima  kao  da  su  subjekti  bit¬ 
ka,  nego  jer  u  njima  nešto  jest. 

PITANJE  12 

podijeljeno  na  trinaest  članaka 
KAKO  SPOZNAJEMO  BOGA? 

Budući  da  smo  prethodno  razmatrali  kako  Bog  postoji 
sam  po  sebi,  preostaje  nam  da  razmotrimo  kakav  je  u  na¬ 
šoj  spoznaji,  tj.  kako  ga  spoznaju  stvorenja. 

O  tome  se  javlja  trinaest  pitanja. 

Prvo:  Može  li  koji  stvoreni  um  vidjeti  Božju  bit? 

Drugo:  Vidi  li  um  Božju  bit  pomoću  neke  stvorene  vrste? 

Treće:  Može  li  se  Božja  bit  vidjeti  tjelesnim  okom? 

Četvrto:  Je  li  neka  stvorena  umska  supstancija  sposobna 
vidjeti  Boga  svojim  prirodnim  snagama? 

Peto:  Da  bi  vidio  Božju  bit,  je  li  stvorenom  umu  potreb¬ 
no  neko  stvoreno  svjetlo? 

Šesto:  Od  onih  koji  vide  Božju  bit  vidi  li  je  jedan  savrše¬ 
nije  od  drugoga? 

Sedmo:  Može  li  neki  stvoreni  um  shvatiti  Božju  bit? 

Osmo:  Videći  Božju  bit,  spoznaje  li  stvoreni  um  u  njoj 
sve? 

Deveto:  Da  li  ono  što  tu  spoznaje,  spoznaje  pomoću  ne¬ 
kih  slika? 

Deseto:  Spoznaje  Ii  istovremeno  sve  što  vidi  u  Bogu? 

Jedanaesto:  Može  li  koji  čovjek  u  stanju  ovog  života  vi¬ 
djeti  Božju  bit? 

Dvanaesto:  Možemo  li  u  ovom  životu  spoznati  Boga  pri¬ 
rodnim  razumom? 

Trinaesto:  Postoji  li  u  sadašnjem  životu,  osim  spoznaje 
prirodnim  razumom,  kakva  spoznaja  Boga  pomoću  milo¬ 
sti? 

članak  1 

Može  11  koji  stvoreni  um  vidjeti  Boga  u  njegovoj  biti? 

Kod  prvog  je  članka  ovakav  postupak:  Čini  se  da  nijedan 
stvoreni  um  ne  može  vidjeti  Boga  u  njegovoj  biti. 

1.  Hrizostom  naime  u  komentaru  O  Ivanu'  tumačeći  iz 
Evanđelja  po  Ivanu  1,  18  riječi:  Boga  nitko  nikada  nije  vi¬ 
dio,  kaže  ovo:  Ono  što  je  Bog  nisu  vidjeli  ne  samo  proroci 
nego  ni  anđeli  ni  arhandeli.  Pa  kako  će  ono  što  je  stvorive 
prirode  moći  vidjeti  ono  što  je  nestvorivo?  I  Dionizije  u  1. 
glavi  djela  O  Božjim  imenima 2  govoreći  o  Bogu  tvrdi:  Nje¬ 
ga  ne  možemo  niti  opažati,  niti  o  njemu  maštati,  niti  misli¬ 
ti,  niti  ga  prosuđivati,  niti  spoznavati. 

2.  Osim  toga,  sve  beskrajno,  ukoliko  je  takvo,  nepoznato 
je.  A  Bog  je  beskrajan,  kako  je  gore  (pit.  7,  čl.  1)  već  poka¬ 
zano.  Dakle,  Bog  je  po  sebi  nepoznat. 

3.  Osim  toga,  stvoreni  um  spoznaje  samo  ono  što  postoji 
jer  prvo  što  pada  pod  umsko  shvaćanje  jest  biće.  Ali  Bog 
nije  onaj  koji  postoji,  već  je,  kako  kaže  Dionizije3,  iznad 
svega  postojećega.  Dakle,  nije  shvatljiv,  već  nadilazi  svaki 
um. 

4.  Osim  toga,  između  spoznatoga  treba  da  postoji  neki 
srazmjer  jer  je  spoznato  neka  savršenost  spoznavaoca.  Ali 
između  stvorenog  uma  i  Boga  nema  nikakva  srazmjera  jer 
su  beskrajno  udaljeni  jedan  od  drugoga.  Dakle,  stvoreni 
um  ne  može  vidjeti  Božju  bit. 

Ali  tome  se  protivi  ono  što  se  kaže  u  prvoj  poslanici  Iva¬ 
novoj  3,  2:  Vidjet  ćemo  ga  onakva  kakav  jest. 

ODGOVARAM:  Treba  reći,  budući  da  je  sve  spoznatljivo 
prema  tome  koliko  je  u  zbiljnosti,  da  je  Bog,  koji  je  čista 
zbiljnost  bez  ikakve  primjese  mogućnosti,  po  sebi  najviše 
spoznatljiv.  Ali  ono  što  je  u  sebi  najviše  spoznatljivo,  ne¬ 
kom  umu  nije  spoznatljivo  zbog  nesrazmjera  između  neče¬ 
ga  shvatljivoga  i  uma.  Tako  Sunce,  koje  je  najviše  vidljivo, 
ne  može  biti  viđeno  od  šišmiša  zbog  pretjerane  svjetlosti. 

1  Homilija  15;  MG  59,  98 

2  §  5;  MG  3,  593 

3  O  Božjim  imenima  gl.  4  3;  MG  3,  697 

Stoga  su  neki,  oslanjajući  se  na  to,  ustvrdili  da  nijedan 
stvoreni  um  ne  može  vidjeti  Božju  bit. 

No  te  su  riječi  neumjesne.  Budući  naime  da  se  krajnje 
blaženstvo  čovjeka  sastoji  u  njegovoj  najuzvišenijoj  djelat¬ 
nosti,  a  to  je  djelatnost  uma,  ako  stvoreni  um  nikada  ne 
može  vidjeti  Božju  bit,  ili  neće  nikada  postići  blaženstvo  ili 
će  se  njegovo  blaženstvo  zasnivati  na  nečem  drugom,  a  ne 
na  Bogu.  A  to  se  ne  slaže  s  vjerom.  Doista  krajnje  je  savr¬ 
šenstvo  razumnog  stvorenja  u  onome  što  je  počelo  njegova 
bitka.  Svaka  je  naime  stvar  toliko  savršena  koliko  dopire 
do  svojeg  počela. 

Na  sličan  način  te  riječi  nisu  u  skladu  ni  s  razumom. 
Svakom  je  naime  čovjeku  prirođena  želja,  kada  vidi  uči¬ 
nak,  da  upozna  i  uzrok,  pa  se  odatle  kod  ljudi  rađa  čuđe¬ 
nje.  Ako  dakle  um  razumnog  stvorenja  ne  može  doprijeti 
do  prvog  uzroka  stvari,  prirodna  će  želja  u  njemu  ostati 
neostvarena.  Stoga  treba  općenito  prihvatiti  tvrdnju  da 
blaženi  vide  Božju  bit. 

Na  prvi  dakle  razlog  treba  reći:  Obadva  navedena  autori¬ 
teta  govore  o  viziji  shvaćanja.  Zato  Dionizije  neposredno 
prije  navedenih  riječi  prethodno  kaže:  Za  sve  općenito  on 
je  neshvatljiv  i  ne  može  se  opažati  itd.  A  Hrizostom4  malo 
poslije  navedenih  riječi  dodaje:  Ovdje  vizijom  naziva  vrlo 
sigurno  promatranje  i  shvaćanje  Oca  u  tolikoj  mjeri  koliko 
Otac  ima  to  o  Sinu. 

Na  drugi  razlog  treba  reći:  Beskrajnost,  koja  potječe  od 
materije  neusavršene  oblikom,  po  sebi  je  nepoznata  jer 
svaka  spoznaja  nastaje  po  obliku.  Ali  beskrajnost,  koja 
potječe  od  oblika  neskučenog  materijom,  po  sebi  je  najveć- 
ma  poznata.  A  Bog  je  beskrajan  tako,  a  ne  na  onaj  prvi  na¬ 
čin,  kako  je  jasno  iz  prethodnoga  (pit.  7,  čl.  1). 

Na  treći  razlog  treba  reći:  Za  Boga  se  kaže  da  nije  onaj 
koji  postoji  ne  u  tom  smislu  kao  da  nikako  ne  postoji,  nego 
da  je  iznad  svega  što  postoji  po  tome  što  je  svoj  vlastiti  bi¬ 
tak.  Zato  iz  toga  ne  slijedi  da  se  nikako  ne  može  spoznati, 
nego  da  nadilazi  svaku  spoznaju,  a  to  znači  da  je  nepoj¬ 
mljiv. 

Na  četvrti  razlog  treba  reći  da  se  srazmjer  uzima  u  dva 
značenja.  Na  jedan  način  to  je  određen  odnos  jednog  kvan- 
4  In  lo.  hom.  15;  MG  59,  99 

titeta  prema  drugome,  što  su  dvostruko,  trostruko  i  jedna¬ 
ko  vrste  razmjera.  Na  drugi  način  srazmjerom  se  naziva 
svaki  odnos  jednoga  prema  drugome.  I  tako  može  postoja¬ 
ti  srazmjer  stvorenja  prema  Bogu  ukoliko  se  prema  njemu 
odnosi  kao  učinak  prema  uzroku  i  kao  mogućnost  prema 
zbiljnosti.  Na  temelju  toga  stvoreni  um  može  biti  srazmje- 
ran  da  spozna  Boga. 


Članak  2 

Vidi  li  stvoreni  um  Božju  bit  pomoću  neke  slike? 

Kod  drugog  je  članka  ovakav  postupak:  Čini  se  da  stvo¬ 
reni  um  vidi  Božju  bit  pomoću  neke  slike. 

1.  Kaže  se  naime  u  prvoj  poslanici  Ivanovoj  3,  2:  Ali  zna¬ 
mo:  kad  se  to  očituje,  bit  ćemo  mu  slični  i  vidjet  ćemo  ga 
onakva  kakav  jest. 

2.  Osim  toga,  Augustin  u  9.  knjizi  djela  O  Trojstvu  kaže: 
Kada  Boga  poznajemo,  u  nama  se  stvara  neka  slika  Boga. 

3.  Osim  toga,  um  u  zbiljnosti  nešto  je  shvatljivo  u  zbilj¬ 
nosti  kao  što  je  osjetilo  u  zbiljnosti  nešto  osjetilno  u  zbilj¬ 
nosti.  No  to  se  dešava  samo  ukoliko  osjetilo  dobije  oblik 
slikom  osjetilne  stvari,  a  um  sličnošću  shvaćene.  Dakle, 
ako  stvoreni  um  vidi  Boga  u  zbiljnosti,  nužno  ga  vidi  po¬ 
moću  neke  slike. 

Ali  tome  se  protivi  ono  što  govori  Augustin  u  9.  knjizi 
djela  0  Trojstvu' :  Kad  Apostol  kaže  »Sada  vidimo  preko 
zrcala  i  u  zagonetki«,  pod  imenom  zrcala  i  zagonetke  mogu 
se  shvatiti  bilo  koje  slike  od  njega  označene,  a  koje  su  pri¬ 
lagođene  shvaćanju  Boga.  Ali  vidjeti  Boga  po  biti  nije  za¬ 
gonetno  ni  zrcalno  viđenje,  već  njemu  suprotno.  Dakle, 
Božja  se  bit  ne  vidi  posredstvom  slika. 

ODGOVARAM:  Treba  reći  da  se  za  viđenje,  koliko  osjetil¬ 
no,  toliko  umsko,  traži  dvoje,  naime  sposobnost  viđenja  i 
spoj  viđene  stvari  s  vidom.  Viđenje  naime  u  zbiljnosti  na¬ 
staje  samo  tako  što  je  viđena  stvar  na  neki  način  u  onome 
koji  vidi.  A  u  tjelesnim  stvarima  jasno  se  vidi  da  u  onome 
koji  vidi  viđena  stvar  ne  može  postojati  svojom  biti,  nego 
samo  svojom  slikom.  Tako  je  u  oku  slika  kamena  pomoću 
1  Gl.  9;  ML  42,  1069 

koje  dolazi  do  viđenja  u  zbiljnosti,  a  ne  sama  supstancija 
kamena.  Kad  bi  pak  postojala  jedna  ista  stvar  koja  bi  bila 
počelo  vidne  sposobnosti  i  također  viđena  stvar,  trebalo  bi 
da  onaj  koji  vidi  dobije  od  te  stvari  i  vidnu  sposobnost  i 
oblik  pomoću  kojega  bi  vidio. 

No  očito  je  da  je  Bog  tvorac  umske  sposobnosti  i  da  ga 
um  može  vidjeti.  A  budući  da  sama  umska  sposobnost 
stvorenja  nije  Božja  bit,  preostaje  da  je  neka  slika  koja 
ima  učešća  u  njemu  koji  je  prvi  um.  Zato  se  umska  sposob¬ 
nost  stvorenja  i  naziva  nekim  pojmljivim  svjetlom  nekako 
poteklim  iz  prve  svjetlosti  bilo  da  se  misli  na  prirodnu  spo¬ 
sobnost  bilo  na  neku  dodatnu  savršenost  milosti  ili  slave. 
Da  bi  se  dakle  Bog  vidio,  traži  se  u  vidnoj  moći  neka  Božja 
slika  da  pomoću  nje  um  bude  sposoban  vidjeti  Boga. 

Ali  viđena  stvar,  koja  se  na  neki  način  mora  sjediniti  s 
onim  koji  vidi,  ne  može  vidjeti  Božju  bit  pomoću  nikakve 
stvorene  slike. 

Prvo,  jer  se,  kako  kaže  Dionizije  u  1.  glavi  djela  O  Božjim 
imenima 2,  pomoću  slika  nižeg  reda  stvari  nikako  ne  mogu 
spoznati  više  stvari.  Tako  se  po  izgledu  tijela  ne  može  spo¬ 
znati  bit  bestjelesne  stvari.  Mnogo  manje  dakle  može  se 
Božja  bit  vidjeti  pomoću  bilo  koje  stvorene  pojave. 

Drugo,  jer  je  Božja  bit  sam  njegov  bitak,  kako  je  gore 
pokazano  (pit.  3,  čl.  4),  a  to  ne  može  imati  nijedan  stvoreni 
oblik.  Ne  može  dakle  nikakav  stvoreni  oblik  biti  slika,  koja 
onome  koji  vidi  predstavlja  Božju  bit. 

Treće,  jer  je  Božja  bit  nešto  neomeđeno  što  u  sebi  na  vr¬ 
hunski  način  sadržava  što  god  stvoreni  um  može  označiti 
ili  shvatiti.  A  to  ni  na  koji  način  ne  može  predstavljati  neka 
stvorena  vrsta,  jer  je  svaki  stvoreni  oblik  određen  nekim 
stupnjem  ili  mudrosti  ili  sposobnosti  ili  samog  bitka  i  to¬ 
me  sličnoga.  Zato  kazati  da  se  Bog  vidi  pomoću  slike  znači 
kazati  da  se  Božja  bit  ne  vidi,  a  to  je  pogrešno. 

Treba  dakle  reći:  Da  bi  se  vidjela  Božja  bit,  od  vidne  se 
sposobnosti  traži  neka  slika,  tj.  svjetlost  slave  koja  potkre¬ 
pljuje  um  da  vidi  Boga.  0  toj  svjetlosti  govori  se  u  Psalmu 
35,  10:  Tvojom  svjetlošću  mi  ćemo  vidjeti  svjetlost.  A  Božja 
se  bit  ne  može  vidjeti  pomoću  neke  stvorene  slike  koja  bi 
predstavljala  samu  božju  bit  kakva  je  u  sebi. 

2  §  1;  MG  3.  588 

Na  prvi  dakle  razlog  treba  reći:  Onaj  autoritet  govori  o 
sličnosti  koja  postoji  učešćem  u  svjetlosti  slave. 

Na  drugi  razlog  treba  reći  da  Augustin  ondje  govori  o 
spoznaji  Boga  koju  imamo  u  ovom  životu. 

Na  treći  razlog  treba  reći  da  je  Božja  bit  sam  bitak.  Sto¬ 
ga  kao  što  se  drugi  shvatljivi  oblici,  koji  nisu  svoj  vlastiti 
bitak,  sjedinjuju  s  umom  preko  nekog  bitka,  kojim  obliku¬ 
ju  sam  um  i  dovode  ga  u  zbiljnost,  tako  se  Božja  bit  sjedi¬ 
njuje  sa  stvorenim  umom  kao  nešto  shvaćeno  u  zbiljnosti 
stavljajući  sama  po  sebi  um  u  stanje  zbiljnosti. 

Članak  3 

Može  11  se  Božja  bit  vidjeti  tjelesnim  očima? 

Kod  trećeg  je  članka  ovakav  postupak:  Čini  se  da  se  Bo¬ 
žja  bit  može  vidjeti  tjelesnim  okom. 

1.  Kaže  se  naime  u  knjizi  o  Jobu  19,  26:  Iz  svoje  ću  puti 
tad  vidjeti  Boga  itd.  i  42,  5:  Po  čuvanju  tek poznavah  te  do¬ 
sad,  ali  sada  te  oko  moje  vidi. 

2.  Osim  toga,  Augustin  u  posljednjoj  knjizi  Države  Bo¬ 
žje1,  u  glavi  29.  kaže:  Stoga  će  snaga  njihovih  očiju  (tj.  pro¬ 
slavljenih)  biti  silno  moćnija  ne  zato  da  bi  vidjeli  oštrije 
nego  što  neki  tvrde  da  vide  zmije  ili  orlovi  (koliko  se  god 
velikom  snagom  vida  isticale  te  životinje,  ne  mogu  vidjeti 
ništa  drugo  nego  tijela),  nego  zato  da  bi  vidjeli  i  bestjele¬ 
sne  stvari.  Tko  pak  bestjelesne  stvari  može  vidjeti,  može  se 
uzdići  da  vidi  Boga.  Dakle,  proslavljeno  oko  može  vidjeti 
Boga. 

3.  Osim  toga,  Bog  može  biti  viđen  od  čovjeka  u  viđenju 
mašte.  Kaže  se  naime  kod  Izaije  6,  1:  Vidjeh  Gospoda  gdje 
sjedi  na  prijestolju  itd.  No  viđenje  mašte  potječe  od  osjeti¬ 
la.  Doista,  kako  se  kaže  u  3.  knjizi  djela  O  duši 2,  mašta  je 
kretanje  prouzrokovano  osjetilom  u  zbiljnosti.  Bog  se  da¬ 
kle  može  vidjeti  osjetilnim  viđenjem. 

Ali  tome  se  protivi  ono  što  kaže  Augustin  u  knjizi  O  viđe¬ 
nju  Boga  upravljenoj  Paulini3:  Boga  nitko  nikada  nije  vi- 

1  Knj.  22;  ML  41,  799 

2  Gl.  3.  n.  13  (429  a  1) 

3  Pismo  147,  gl.  11;  ML  33,  609 

dio  kakav  je  ni  u  ovom  životu  ni  u  životu  anđela,  kako  je 
vidljivo  ono  što  se  vidi  tjelesnim  viđenjem. 

ODGOVARAM:  Treba  reći  da  je  nemoguće  vidjeti  Boga 
osjetilom  vida,  ni  bilo  kojim  drugim  osjetilom,  ni  snagom 
osjetilnog  dijela  tijela.  Svaka  naime  takva  sposobnost  čin 
je  tjelesnog  organa,  kako  će  biti  izloženo  niže  (čl.  4;  pit.  78. 
čl.  1).  Cin  je  pak  srazmjeran  onome  što  mora  osvariti.  Sto¬ 
ga  se  nijedna  takva  sposobnost  ne  može  protezati  dalje  od 
tjelesnoga.  Bog  je  pak  bestjelesan,  kako  je  gore  (pit.  3,  čl. 
1)  već  pokazano.  Stoga  se  ne  može  vidjeti  ni  osjetilom,  ni 
maštom,  nego  jedino  umom. 

Na  prvi  dakle  razlog  treba  reći,  kad  se  kaže:  U  svojoj  pu¬ 
ti  vidjet  ću  Boga,  svojeg  Spasitelja,  da  se  ne  misli  da  će  vi¬ 
djeti  Boga  tjelesnim  okom,  nego  da  će  ga  vidjeti  kada  po¬ 
slije  uskrsnuća  bude  opet  tjelesno  postojao.  Slično,  kad  se 
kaže:  Sada  moje  oko  tebe  vidi,  misli  se  na  duhovno  oko, 
kao  što  govori  Apostol  u  poslanici  Efežanima  1,  17—18:  Da 
vam  dadne  duha  mudrosti  i  otkrivenja  da  ga  potpuno  upo¬ 
znate,  da  vam  dadne  prosvijetljene  oči  vašeg  srca. 

Na  drugi  razlog  treba  reći  da  Augustin  ondje  govori  rije¬ 
čima  istražujući  i  uvjetno.  To  je  očevidno  iz  prethodnih  ri¬ 
ječi:  Zato  će  daleko  drukčiju  moć  imati  (naime  proslavlje¬ 
ne  oči)  ako  se  pomoću  njih  bude  vidjela  ona  bestjelesna 
priroda.  A  odmah  zatim4  obrazlaže  to  riječima:  Vrlo  je  vje¬ 
rojatno  da  ćemo  na  taj  način  tako  vidjeti  svemirska  tijela 
novog  neba  i  nove  zemlje  da  ćemo  vrlo  jasnom  oštrinom 
vidjeti  Boga,  posvuda  prisutna  i  upravljača  svega,  pa  i  tje¬ 
lesnoga.  A  to  nećemo  vidjeti  onako  kako  se  sada  sagledava¬ 
ju  nevidljive  stvari  Božje  pomoću  shvaćanja  stvorenih 
stvari,  nego  kako,  čim  ugledamo  ljude  medu  kojima  živimo 
dok  žive  i  vrše  životne  kretnje,  ne  samo  vjerujemo  da  žive 
nego  to  vidimo.  Odatle  je  očevidno  da  Augustin  shvaća  da 
će  proslavljene  oči  vidjeti  Boga  onako  kako  sada  naše  oči 
vide  nečiji  život.  Život  se  međutim  ne  vidi  tjelesnim  okom 
kao  nešto  vidljivo  po  sebi,  nego  kao  nešto  osjetilno  po  ak- 
cidenciji.  No  to  se  ne  spoznaje  osjetilom,  nego  odmah  s 
opažajem  nekom  drugom  spoznajnom  sposobnošću.  To 
što  se  odmah  čim  se  ugledaju  tijela,  iz  njih  umom  spozna 
4  ML  41,  800 

Božja  prisutnost,  postizava  se  dvojako,  naime  pronicavo- 
šću  uma  i  odsjevom  Božje  jasnoće  u  obnovljenim  tijelima. 

Na  treći  razlog  treba  reći  da  se  u  viđenju  mašte  ne  vidi 
slikoviti  način,  kao  što  se  u  Svetom  pismu  božanske  stvari 
metaforički  prikazuju  pomoću  osjetilnih. 


Članak  4 

Može  11  neki  stvoreni  um  vidjeti  božju  bit  svojom 
prirodnom  snagom? 

Kod  četvrtog  je  članka  ovakav  postupak:  Čini  se  da  neki 
stvoreni  um  može  vidjeti  Božju  bit  svojom  prirodnom 
snagom. 

1.  Kaže  naime  Dionizije  u  4.  glavi  djela  O  Božjim  imeni¬ 
ma'  da  je  anđeo  čisto,  vrlo  sjajno  zrcalo  koje  prima  čitavu, 
ako  je  dopušteno  reći.  Božju  ljepotu.  No  svaka  se  stvar  vidi 
dok  se  vidi  njezino  zrcalo.  Budući  dakle  da  anđeo  svojim 
prirodnim  snagama  spoznaje  samoga  sebe,  čini  se  da  tim 
snagama  spoznaje  i  Božju  bit. 

2.  Osim  toga,  ono  što  je  najviše  vidljivo  postaje  nam  ma¬ 
nje  vidljivo  zbog  slabosti  našeg  vida  bilo  tjelesnoga  bilo 
umskoga.  Ali  anđelov  um  ne  podnosi  nikakvu  slabost.  Bu¬ 
dući  dakle  da  je  Bog  po  sebi  najviše  shvatljiv,  čini  se  da  ga 
najbolje  može  shvatiti  anđeo.  Ako  pak  svojim  prirodnim 
snagama  može  spoznati  druge  shvatljive  stvari,  mnogo  će 
više  spoznati  Boga. 

3.  Osim  toga,  tjelesno  se  osjetilo  ne  može  uzdići  da  bi 
spoznalo  bestjelesnu  supstanciju  jer  ona  nadilazi  njegovu 
prirodu.  Ako  dakle  vidjeti  Boga  u  njegovoj  biti  nadilazi  pri¬ 
rodu  bilo  kojeg  stvorenog  uma,  čini  se  da  nijedan  stvoreni 
um  ne  može  doprijeti  do  viđenja  Božje  biti.  No  to  je  pogre¬ 
šno,  kako  je  očevidno  iz  prethodnog  izlaganja  (čl.  1).  Čini 
se  dakle  da  je  stvorenom  umu  prirodno  vidjeti  Božju  bit. 

Ali  tome  se  protivi  ono  što  se  kaže  u  poslanici  Rimljani¬ 
ma  6,23:  . . .  milosni  dar  Božji  jest  život  vječni. .  .  No  život 
se  vječni  sastoji  u  viđenju  Božje  biti  prema  riječima  u  Iva¬ 
novu  evanđelju  17,  3:  A  ovo  je  vječni  život:  spoznati  tebe, 

1  §  22;  3,  724 

jedino  pravog  Boga,  itd.  Dakle,  vidjeti  Božju  bit  pripada 
stvorenom  umu  po  milosti,  a  ne  po  prirodi. 

ODGOVARAM:  Treba  reći  da  je  nemoguće  da  bi  neki 
stvoreni  um  vidio  Božju  bit  svojim  prirodnim  snagama. 
Spoznaja  naime  nastaje  time  što  je  spoznato  u  onome  koji 
spoznaje.  Spoznato  je  pak  u  onome  koji  spoznaje  po  nači¬ 
nu  tog  spozna vatelj a.  Stoga  spoznaja  bilo  kojeg  spoznava- 
telja  odgovara  načinu  njegove  prirode.  Ako  dakle  način 
bitka  neke  spoznate  stvari  nadilazi  način  prirode  spozna- 
vatelja,  nužno  je  da  spoznaja  toga  nadilazi  prirodu  tog 
spoznavatelja. 

No  stvari  postoje  na  mnogo  načina.  Neke  su  naime  ta¬ 
kve  da  njihova  priroda  ima  bitak  samo  u  individualnoj  ma¬ 
teriji,  a  takvo  je  sve  tjelesno.  Neke  su  pak  takve  da  samo¬ 
stalno  postoje,  ne  doduše  u  nekoj  materiji,  ali  ipak  nisu 
svoj  vlastiti  bitak,  nego  ga  dobivaju.  A  takve  su  bestjelesne 
supstancije  koje  nazivamo  anđelima.  Međutim,  samo  Bo¬ 
gu  pripada  vlastiti  način  postojanja,  tako  da  je  on  sam  svoj 
samostalni  bitak. 

Spoznavati  ono  što  ima  bitak  samo  u  individualnoj  ma¬ 
teriji  nama  je  dakle  prirođeno  zato  što  je  naša  duša,  preko 
koje  spoznajemo,  oblik  neke  materije.  No  duša  ipak  ima  za 
spoznavanje  dvije  sposobnosti.  Jednu  koja  je  čin  nekog  tje¬ 
lesnog  organa  i  njoj  je  prirođeno  spoznavati  stvari  ukoliko 
su  u  individualnoj  materiji,  pa  osjetilo  zato  spoznaje  samo 
pojedinosti.  Druga  je  pak  njezina  spoznajna  sposobnost 
um  koji  nije  djelovanje  nekog  tjelesnog  organa.  Zato  je  na¬ 
ma  prirođeno  umom  spoznavati  prirode  koje  doduše  ima¬ 
ju  svoj  bitak  samo  u  individualnoj  materiji,  ali  ipak  ne  po 
tome  što  su  u  individualnoj  materiji,  nego  po  tome  što  se 
umskim  razmatranjem  od  nje  odvajaju.  Stoga  posred¬ 
stvom  uma  općenito  možemo  spoznati  takve  stvari,  a  to  je 
iznad  sposobnosti  osjetila. 

Anđeoskom  je  pak  umu  prirođeno  spoznavati  prirode 
koje  ne  postoje  u  materiji.  To  nadilazi  prirodnu  sposob¬ 
nost  uma  ljudske  duše  u  stanju  sadašnjeg  života  dok  je  sje¬ 
dinjena  s  tijelom. 

Preostaje  dakle  da  kažemo  da  je  spoznaja  samoga  samo¬ 
stalnog  bitka  prirođena  jedino  Božjem  umu  i  da  on  nadvi¬ 
suje  prirodnu  sposobnost  bilo  kojeg  stvorenog  uma,  jer  ni- 

jedno  stvorenje  nije  svoj  vlastiti  bitak,  nego  ima  bitak  s 
učešćem  (’esse  participatum’).  Stvoreni  um  može  dakle 
spoznati  Boga  u  njegovoj  biti  samo  ukoliko  se  Bog  svojom 
milošću  združi  s  njime  kao  nešto  što  mu  može  biti  shvatlji¬ 
vo. 

Na  prvi  dakle  razlog  treba  reći:  Taj  je  način  spoznavanja 
Boga  prirođen  anđelu,  naime  da  ga  spozna  po  njegovoj  sli¬ 
ci  koja  se  u  samom  anđelu  održava.  Ali  spoznati  Boga  po 
nekoj  stvorenoj  slici  ne  znači  spoznati  Božju  bit,  kako  je 
gore  (čl.  2)  već  pokazano.  Odatle  ne  slijedi  da  anđeo  može 
spoznati  Božju  bit  svojim  prirodnim  snagama. 

Na  drugi  razlog  treba  reći:  Anđeoski  um  nema  slabosti, 
ako  se  slabost  shvati  kao  nedostajanje,  naime  da  mu  nedo¬ 
staje  ono  što  mora  imati.  Shvati  li  se  pak  negativno,  onda 
se  svako  stvorenje,  uspoređeno  s  Bogom,  nalazi  u  stanju 
nedostajanja  jer  nema  onu  uzvišenost  koja  se  nalazi  u 
Bogu. 

Na  treći  razlog  treba  reći  da  se  osjetilo  vida,  jer  je  potpu¬ 
no  materijalno,  nikako  ne  može  uzdići  do  nečega  nemateri¬ 
jalnoga.  Ali  se  naš  ili  anđeoski  um,  jer  je  po  svojoj  prirodi 
nekako  izdignut  iznad  materije,  može  iznad  svoje  prirode 
uzdići  do  nečega  višega  pomoću  milosti.  Znak  je  toga  što 
vid  nikako  ne  može  asptraktno  spoznati  ono  što  konkretno 
poznaje.  Ni  na  koji  naime  način  ne  može  zapažati  prorodu 
nego  samo  kao  ovu  ovdje  prisutnu.  No  naš  um  može  raz¬ 
matrati  apstraktno  ono  što  poznaje  konkretno.  Iako  naime 
spoznaje  stvari  koje  imaju  oblik  po  sebi.  Slično  i  anđeoski 
um,  iako  mu  je  prirođeno  da  spoznaje  konkretni  bitak  u 
nekoj  prirodi,  ipak  može  pomoću  uma  odijeliti  sam  bitak 
spoznajući  da  je  jedno  on  sam,  a  drugo  njegov  bitak.  I  za¬ 
to,  budući  da  je  stvoreni  um  po  svojoj  prirodi  rođen  da  na 
apstraktan  način  nekom  vrstom  razdvajanja  shvati  kon¬ 
kretni  oblik  i  konkretni  bitak,  može  po  milosti  biti  uzdig¬ 
nut  da  spozna  odvojenu  supstanciju  i  odvojeni  bitak  u  sa¬ 
mostalnom  postojanju. 

Članak  5 

Da  bi  vidio  Božju  bit,  je  11  stvorenom  umu  potrebno  neko 
stvoreno  svjetlo? 

Kod  petog  je  članka  ovakav  postupak:  Čini  se  da  stvore¬ 
nom  umu,  da  bi  vidio  Božju  bit,  nije  potrebno  neko  stvore¬ 
no  svjetlo. 

1.  U  osjetilnim  naime  stvarima  onome  što  je  po  sebi  svi¬ 
jetlo  nije  potrebno,  da  bi  bilo  viđeno,  nego  drugo  svjetlo, 
pa  prema  tome  ni  u  umskim  stvarima.  Ali  Bog  je  umsko 
svjetlo.  Dakle,  nije  viđen  pomoću  nekog  stvorenog  svjetla. 

2.  Osim  toga,  kad  se  Bog  vidi  pomoću  nekog  posrednika, 
ne  vidi  se  po  svojoj  biti.  Ali  kad  se  vidi  pomoću  nekog  stvo¬ 
renog  svjetla,  vidi  se  preko  posrednika.  Dakle,  ne  vidi  se 
po  svojoj  biti. 

3.  Osim  toga,  ništa  ne  sprečava  ono  što  je  stvoreno  da 
bude  nekom  stvorenju  prirodno.  I  tako  tom  stvorenju,  da 
bi  vidjelo  Boga,  neće  biti  potrebno  neko  drugo  svjetlo,  a  to 
je  nemoguće.  Nije  dakle  potrebno  da  svako  stvorenje,  da 
bi  vidjelo  Božju  bit,  traži  dodatno  svjetlo. 

Ali  tome  se  protivi  ono  što  se  kaže  u  Psalmu  35,  10:  Tvo¬ 
jom  svjetlošću  vidjet  ćemo  svjetlost. 

ODGOVARAM:  Treba  reći  da  sve  što  se  uzdiže  do  nečega 
što  nadvisuje  njegovu  prirodu  treba  da  raspolaže  nekom 
sklonošću  koja  nadilazi  njegovu  prirodu.  Tako,  ako  zrak 
treba  da  dobije  oblik  vatre,  treba  da  raspolaže  nekom  sklo¬ 
nošću  prema  takvom  obliku.  Kada  pak  neki  stvoreni  um  vi¬ 
di  Boga  u  biti,  sama  Božja  bit  postaje  shvatljivi  oblik  uma. 
Stoga  je  potrebno  da  mu  se  još  pridoda  neka  natprirodna 
sklonost  da  bi  se  uzdigao  do  tolike  uzvišenosti.  Budući  da¬ 
kle  da  prirodna  snaga  stvorenog  uma  nije  dovoljna  za  viđe¬ 
nje  Božje  biti,  kako  je  već  pokazano  (čl.  4),  nužno  je  da  mu 
Božjom  milošću  poraste  sposobnost  shvaćanja.  A  to  pove¬ 
ćanje  umske  sposobnosti  nazivamo  prosvjetljenjem  uma, 
kao  što  se  i  ono  što  je  shvatljivo  naziva  svjetlošću  ili  svje¬ 
tlom.  I  to  je  ono  svjetlo  o  kojem  se  u  Apokalipsi  21,  23  ka¬ 
že:  Rasvijetlit  će  je  sjaj  Božji,  naime  družbu  blaženih  koji 
vide  Boga.  A  pomoću  tog  svjetla  postaju  bogoliki  tj.  slični 

Bogu  prema  riječima  prve  poslanice  Ivanove  3,  2:  Kad  se 
to  očituje,  bit  ćemo  mu  slični  i  vidjet  ćemo  ga  onakva  ka¬ 
kav  jest. 

Na  prvi  dakle  razlog  treba  reći:  Stvoreno  je  svjetlo  pot¬ 
rebno  da  bi  se  vidjela  Božja  bit  ne  zato  da  bi  njime  postala 
shvatljiva  Božja  bit,  koja  je  shvatljiva  već  po  sebi,  nego  za¬ 
to  da  um  postane  sposoban  za  shvaćanje  onako  kako  spo¬ 
sobnost  za  djelovanje  uobičajenom  sklonošću  postaje  spo¬ 
sobnija.  Tako  je  i  tjelesno  svjetlo  potrebno  u  vanjskom  vi¬ 
du,  ukoliko  čini  zbiljskim  prozirni  medij,  da  bi  mogao  biti 
pokrenut  od  boje. 

Na  drugi  razlog  treba  reći  da  se  to  svjetlo  ne  traži  za  vi¬ 
đenje  Božje  biti  kao  slika  u  kojoj  bi  se  vidio  Bog,  nego  go¬ 
tovo  kao  neka  savršenost  uma  koja  ga  potkrepljuje  da  vidi 
Boga.  I  zato  se  može  reći  da  to  svjetlo  nije  sredstvo  u  ko¬ 
jem  se,  nego  pomoću  kojega  se  Bog  vidi.  Ali  to  ne  uklanja 
neposredno  viđenje  Boga. 

Na  treći  razlog  treba  reći  da  sklonost  prema  obliku  va¬ 
tre  može  biti  prirodna  samo  onome,  što  ima  njezin  oblik. 
Zbog  toga  svjetlo  slave  ne  bi  moglo  biti  prirodno  stvorenju 
da  stvorenje  nije  Božje  prirode,  a  to  je  nemoguće.  Doista, 
samo  po  tome  svjetlu  razumno  stvorenje,  kako  je  već  reče¬ 
no,  postaje  bogoliko. 


Članak  6 

Od  onih  koji  vide  Božju  bit  vidi  li  je  jedan  savršenije  od 
drugoga? 

Kod  šestog  je  članka  ovakav  postupak:  Čini  se  da  od 
onih  koji  vide  Božju  bit  jedan  ne  vidi  savršenije  od  drugo¬ 
ga- 

1.  Kaže  se  naime  u  prvoj  poslanici  Ivanovoj  3,  2:  . . ./  vi¬ 
djet  ćemo  ga  onakva  kakav  jest.  Ali  on  jest  samo  na  jedan 
način.  Zato  ga  svi  vide  jednako.  Dakle,  ni  savršenije  ni  ma¬ 
nje  savršeno. 

2.  Osim  toga,  Augustin  u  knjizi  Osamdeset  tri  pitanja' 
tvrdi  da  istu  stvar  ne  može  jedan  shvatiti  više  nego  drugi. 
No  svi  koji  vide  Boga  u  njegovoj  biti  shvaćaju  njegovu  bit. 
1  Pitanje  32;  ML  40,  22 

Bog  se  naime  vidi  umom,  a  ne  osjetilom,  kako  je  gore  (čl. 
3)  već  kazano.  Dakle  od  onih  koji  vide  Božju  bit  jedan  je  ne 
vidi  jasnije  od  drugoga. 

3.  Osim  toga,  to  da  se  nešto  čini  savršenijim  od  drugoga 
može  potjecati  iz  dva  izvora:  ili  od  strane  vidljiva  predme¬ 
ta  ili  od  strane  vidne  moći  onoga  koji  vidi.  Od  strane  pred¬ 
meta  po  tome  što  se  on  savršenije  prima  u  onome  koji  vi¬ 
di,  naime  po  savršenijoj  slici.  No  to  se  ovdje  ne  može  pri¬ 
mijeniti.  Bog  je  naime  prisutan  umu  koji  vidi  njegovu  bit 
ne  po  nekoj  slici,  nego  po  samoj  biti.  Preostaje  dakle  da  se 
kaže,  ako  ga  jedan  vidi  savršenije  od  drugoga,  da  se  to  zbi¬ 
va  zbog  razlike  u  umnoj  moći.  A  iz  toga  slijedi  da  ga  jasnije 
vidi  onaj  čija  je  umna  moć  prirodno  uzvišena.  No  to  je  ne¬ 
prikladno  jer  se  ljudima  obećava  da  će  u  blaženstvu  biti 
jednaki  anđelima. 

Ali  tome  se  protivi  to  što  se,  prema  riječima  Ivanova 
evanđelja  17,  3:  A  ovo  je  vječni  život  itd.,  vječni  život  sasto¬ 
ji  u  viđenju  Boga.  Stoga,  ako  Božju  bit  vide  svi  jednako,  svi 
će  u  vječnom  životu  biti  jednaki.  Suprotno  tome  govori 
Apostol  u  prvoj  poslanici  Korinćanima  15,  41:  . .  .zvijezda 
se  od  zvijezde  razlikuje  sjajem. 

ODGOVARAM:  Treba  reći  da  će  od  onih  koji  budu  vidjeli 
Boga  po  biti  jedan  vidjeti  savršenije  nego  drugi.  No  to  se 
neće  dogoditi  zbog  neke  Božje  slike  savršenije  kod  jedno¬ 
ga  nego  kod  drugoga  jer  se  to  viđenje  neće  ostvariti  pomo¬ 
ću  slike,  kako  je  već  pokazano  (čl.  2),  već  će  se  dogoditi  za¬ 
to  što  će  um  jednoga  imati  veću  snagu  ili  sposobnost  da 
vidi  Boga  nego  um  drugoga.  Sposobnost  pak  da  vidi  Boga 
ne  pripada  stvorenom  umu  po  njegovoj  prirodi,  nego  po 
svjetlu  slave  koje  mu  pruža  neku  bogolikost,  kako  je  oče¬ 
vidno  iz  prethodnog  izlaganja  (čl.  5).  Zato  će  um  imati  više 
udjela  u  svjetlu  slave  pa  će  Boga  vidjeti  savršenije.  Većeg 
pak  udjela  u  svjetlu  slave  imat  će  onaj  koji  ima  više  ljubavi 
jer  gdje  je  veća  ljubav,  tu  je  veća  želja,  a  želja  na  neki  način 
čini  onoga  koji  želi  sposobnim  i  spremnim  za  primanje  že¬ 
ljenoga.  Stoga,  tko  bude  imao  više  ljubavi,  savršenije  će  vi¬ 
djeti  Boga  i  bit  će  blaženiji. 

Na  prvi  dakle  razlog  treba  reći:  Kad  se  kaže:  Vidjet  ćemo 
ga  kao  što  jest,  taj  prilog  kao  što  određuje  način  viđenja 
od  strane  viđenog  predmeta,  tako  da  je  smisao:  Vidjet  će - 

mo  ga  da  je  takav  kao  što  jest,  jer  ćemo  vidjeti  sam  njegov 
bitak  koji  je  njegova  bit.  Ali  taj  prilog  ne  određuje  način 
viđenja  od  strane  onoga  koji  vidi,  tako  da  bi  smisao  bio  da 
će  način  viđenja  biti  tako  savršen  kao  što  je  u  Bogu  savr¬ 
šen  način  postojanja. 

A  time  je  jasno  i  rješenje  za  drugi  razlog.  Kad  se  naime 
kaže  da  istu  stvar  jedan  ne  shvaća  bolje  od  drugoga,  to  je 
istinito  ako  se  odnosi  na  način  bitka  shvaćene  stvari,  jer, 
tko  god  shvaća  da  stvar  postoji  drukčije  nego  što  jest,  ne 
shvaća  je  istinito.  Ali  nije  istinito  ako  se  odnosi  na  način 
shvaćanja,  jer  je  shvaćanje  jednoga  savršenije  od  shvaća¬ 
nja  drugoga. 

Na  treći  razlog  treba  reći  da  različitost  viđenja  neće  pot- 
jecati  od  strane  predmeta,  jer  će  se  svima  predstaviti  isti 
predmet,  naime  Božja  bit,  niti  od  različnog  učešća  predme¬ 
ta  u  različitim  slikama,  nego  od  različite  sposobnosti  uma, 
i  to  ne  prirodne,  nego  slavne,  kako  je  već  rečeno. 


Članak  7 

Shvaćaju  li  Boga  oni  koji  ga  vide  u  njegovoj  biti? 

Kod  sedmog  je  članka  ovakav  postupak:  Čini  se  da  shva¬ 
ćaju  Boga  oni  koji  ga  vide  u  njegovoj  biti. 

1.  Kaže  naime  Apostol  u  poslanici  Filipljanima  3,  12:  Na¬ 
protiv  i  dalje  kušam  kako  bih  to  dohvatio.  A  nije  uzalud 
kušao  jer  sam  kaže  u  prvoj  poslanici  Korinćanima  9,  26: . . . 
tako  trčim  ne  kao  u  nepouzdano.  On  je  dakle  to  dohvatio,  a 
na  isti  način  i  drugi,  koje  na  to  poziva  riječima:  Trčite  tako 
da  dohvatite  (na  istome  mjestu,  stavak  26). 

2.  Osim  toga,  kako  izlaže  Augustin  u  knjizi  O  viđenju  Bo¬ 
ga  upravljenoj  Paulini',  ono  se  shvaća  što  se  čitavo  tako  vi¬ 
di  da  ništa  ne  ostaje  skriveno  gledaocu.  Ali  ako  se  Bog  vidi 
u  svojoj  biti,  vidi  se  čitav  i  ništa  od  njega  nije  skriveno 
onome  koji  ga  vidi  jer  je  Bog  jednostavan.  Stoga,  tko  ga 
god  vidi  u  biti,  shvaća  ga. 

3.  Kad  bi  se  reklo  da  se  vidi  čitav,  ali  ne  potpuno,  prigo¬ 
vorilo  bi  se  da  se  riječ  potpuno  odnosi  ili  na  način  onoga 
1  Pismo  147,  gl.  9:  ML  33,  606 

koji  vidi  ili  na  način  viđene  stvari.  No  onaj  koji  vidi  Boga  u 
biti,  vidi  ga  potpuno  ako  se  time  označuje  način  viđene 
stvari,  jer  ga  vidi  kao  što  on  jest,  kako  je  već  rečeno  (čl.  6, 
uz  1).  Ali  na  sličan  način  vidi  ga  potpuno  ako  se  time  ozna¬ 
čuje  i  način  onoga  koji  vidi,  jer  će  um  vidjeti  Božju  bit  čita¬ 
vom  svojom  snagom.  Tko  god  dakle  bude  vidio  Boga  po  bi¬ 
ti,  vidjet  će  ga  potpuno.  Dakle,  i  shvatit  će  ga. 

Ali  tome  se  protivi  ono  što  se  govori  kod  Jeremije  32, 
18—19:  Bože  veliki  i  moćni,  kome  je  ime  Jahve  nad  Vojska¬ 
ma!  Velik  si  u  svojim  naumima  i  neshvatljiv  mislima.  Da¬ 
kle,  ne  može  se  shvatiti. 

ODGOVARAM:  Treba  reći  da  je  bilo  kojem  stvorenom 
umu  nemoguće  shvatiti  Boga,  a  samo  dodirnuti  duhom 
Boga  na  bilo  koji  način  veliko  je  blaženstvo,  kako  kaže  Au- 
gustin.2 

Da  bi  to  postalo  očevidno,  treba  znati  da  se  shvaća  ono 
što  se  savršeno  poznaje.  Savršeno  se  pak  poznaje  ono  što 
se  poznaje  onoliko  koliko  je  spoznatljivo.  Stoga,  ako  bi  se 
ono  što  je  spoznatljivo  znanstvenim  dokazom,  smatralo 
samo  mišljenjem  zasnovanim  na  kakvom  vjerojatnom  raz¬ 
logu,  ne  bi  se  shvatilo.  Na  primjer,  ako  bi  tko  znao  da  tro¬ 
kut  ima  tri  kuta  jednaka  dvama  pravim  kutovima  na  teme¬ 
lju  dokaza,  on  bi  to  shvaćao.  Ako  pak  netko  primi  njegovo 
mišljenje  kao  vjerojatno  zato  što  tako  govore  mudraci  ili 
većina  ljudi,  neće  to  shvatiti  jer  ne  dostiže  onaj  savršeni 
način  spoznaje  po  kojem  je  to  spoznatljivo. 

No  nijedan  stvoreni  um  ne  može  dostići  onaj  savršeni 
način  spoznaje  božanske  biti  po  kojem  je  spoznatljiva.  Sve 
je  naime  toliko  spoznatljivo  koliko  je  biće  u  zbiljnosti.  Bog 
je  dakle,  čiji  je  bitak  beskrajan,  kako  je  gore  (pit.  7,  čl.  1) 
pokazano,  beskrajno  spoznatljiv.  Ali  nijedan  stvoreni  um 
ne  može  spoznati  Boga  beskrajno.  Stvoreni  naime  um  toli¬ 
ko  savršenije  ili  manje  savršeno  spoznaje  božansku  bit,  ko¬ 
liko  je  obasjan  većim  ili  manjim  svjetlom  slave.  Budući  da¬ 
kle  da  stvoreno  svjetlo  slave,  primljeno  u  bilo  koji  stvoreni 
um,  ne  može  biti  beskrajno,  nemoguće  je  da  neki  stvoreni 
um  beskrajno  spozna  Boga.  Stoga  nije  moguće  ni  da  ga 
shvati. 

Na  prvi  dakle  razlog  treba  reći  da  se  riječ  shvaćanje 
2  Govori  narodu,  117,  gl.  3:  ML  38,  663 

(comprehensio)  navodi  na  dva  načina.  Na  jedan  način,  u 
užem  i  pravom  značenju  kad  je  nešto  uključeno  u  onome 
koji  shvaća.  I  tako  se  Bog  ne  shvaća  ni  na  koji  način  niti 
umom  niti  čime  drugim,  jer  se,  budući  da  je  beskrajan,  ne 
može  zatvoriti  u  nešto  ograničeno  da  ga  nešto  ograničeno 
obuhvati  beskrajno  kao  što  on  beskrajno  postoji.  Na  drugi 
način  shvaćanje  se  uzima  u  širem  značenju  po  tome  što  se 
shvaćanje  suprotstavlja  nastojanju  (insecutio).  Tko  naime 
dostiže  nekoga,  kada  ga  već  drži,  kaže  se  da  ga  obuhvaća.  I 
tako  je  Bog  obuhvaćen  od  blaženih  prema  riječima  Pjesme 
nad  pjesmama  3.  4:  Uhvatila  sam  ga  i  neću  ga  pustiti.  Tako 
se  razumijevaju  Apostolovi  navodi  o  shvaćanju.  Na  taj  je 
način  shvaćanje  jedno  od  svojstava  duše,  koje  odgovara 
nadi  kao  što  viđenje  vjeri  i  uživanje  ljubavi.  Doista,  sve  što 
se  kod  nas  vidi,  još  se  ne  drži  niti  posjeduje,  jer  se  katkada 
vide  udaljene  stvari  ili  one  koje  nisu  u  našoj  vlasti.  A  opet 
ni  sve  što  imamo  ne  uživamo,  ili  jer  se  u  tome  ne  naslađu¬ 
jemo  ili  jer  to  nije  krajnji  cilj  naše  želje,  da  bi  je  ispunilo  i 
smirilo.  Ali  to  troje  imaju  blaženi  u  Bogu  jer  ga  i  vide  i  vi- 
deći  drže  ga  sebi  prisutna  imajući  mogućnost  da  ga  uvijek 
vide.  Imajući  ga,  uživaju  u  njemu  kao  u  krajnjem  cilju  koji 
ispunjava  njihovu  želju. 

Na  drugi  razlog  treba  reći:  Ne  kaže  se  da  je  Bog  neshva¬ 
tljiv  zato  što  se  ne  bi  vidio  neki  njegov  dio,  nego  jer  se  ne 
vidi  tako  savršeno  kao  što  je  vidljiv.  Tako,  kad  se  spoznaje 
neka  tvrdnja,  koja  se  može  dokazati  samo  nekim  vjerojat¬ 
nim  razlogom,  nema  nijednog  njezina  dijela  koji  bi  bio  ne¬ 
poznat,  ni  subjekt,  ni  predikat,  ni  spona,  ali  se  kao  cjelina 
ne  spoznaje  tako  savršeno  kao  što  je  spoznatljiva.  Zato  Au- 
gustin  definirajući  shvaćanje  kaže  3:  Viđenjem  se  shvaća 
ona  cjelina  koja  se  tako  vidi  da  ni  jedan  njezin  dio  nije  sa¬ 
kriven  onome  koji  vidi  ili  ona  čije  se  granice  mogu  obuhva¬ 
titi  pogledom.  A  granice  nečega  tada  se  obuhvaćaju  pogle¬ 
dom  kada  se  u  načinu  spoznavanja  toga  stigne  do  kraja. 

Na  treći  razlog  treba  reći  da  se  prilog  potpuno  odnosi  na 
način  predmeta  ne  doduše  tako  da  čitav  način  predmeta 
ne  bi  došao  pod  spoznaju,  nego  jer  način  predmeta  nije  na¬ 
čin  onoga  koji  spoznaje.  Tko  dakle  vidi  Boga  u  njegovoj  bi¬ 
ti,  vidi  u  njemu  da  beskrajno  postoji  i  da  je  beskrajno  spo- 
3  Citirano  mjesto  u  Argumentu. 

znatljiv.  Ali  mu  taj  beskrajni  način  ne  pristaje  da  bi  ga  bes¬ 
krajno  spoznao.  Tako  netko  može  po  vjerojatnosti  znati  da 
se  neka  tvrdnja  može  dokazati  iako  je  on  ne  poznaje  na  te¬ 
melju  dokaza. 

Članak  8 

Da  li  oni  koji  vide  Boga  u  biti  vide  u  Bogu  sve? 

Kod  osmog  je  članka  ovakav  postupak:  Čini  se  da  oni  ko¬ 
ji  vide  Boga  u  biti  vide  u  Bogu  sve. 

1.  Kaže  naime  Grgur  u  4.  knjizi  Dijaloga':  Sto  je  to  što  ne 
vide  oni  koji  vide  onoga  što  vidi  sve?  A  onaj  koji  vidi  sve, 
to  je  Bog.  Dakle,  koji  vide  Boga,  vide  sve. 

2.  Isto  tako,  tko  god  vidi  zrcalo,  vidi  ono  što  se  u  zrcalu 
odražava.  A  sve  što  se  zbiva  ili  se  može  zbivati  odražava  se 
u  Bogu  kao  u  nekom  zrcalu.  On  naime  sam  spoznaje  u  sebi 
sve.  Dakle,  tko  god  vidi  Boga,  vidi  sve  što  jest  i  što  se  može 
zbiti. 

3.  Osim  toga,  tko  shvaća  ono  što  je  veće,  može  shvatiti  i 
ono  najmanje,  kako  se  kaže  u  3.  knjizi  djela  O  duši1.  Ali  sve 
što  Bog  čini  ili  može  činiti  manje  je  od  njegove  biti.  Stoga, 
tko  god  shvaća  Boga,  može  shvatiti  sve  što  Bog  čini  ili  mo¬ 
že  činiti. 

4.  Osim  toga,  razumno  stvorenje  prirodno  želi  znati  sve. 
Ako  dakle  videći  Boga  ne  zna  sve,  njegova  prirodna  želja 
nije  zadovoljena,  pa  tako,  premda  vidi  Boga,  neće  biti  bla¬ 
ženo.  No  to  je  neumjesno.  Dakle,  videći  Boga  zna  sve. 

Ali  tome  se  protivi  to  što  anđeli  vide  Boga  u  biti,  a  ipak 
ne  znaju  sve.  Viši  naime  anđeli  čiste  od  neznanja  niže,  ka¬ 
ko  kaže  Dionizije  u  7.  glavi  Nebeske  hijerarhije1 .  Ti  niži 
anđeli  ne  znaju  buduće  događaje  i  misli  srdaca.  To  naime 
pripada  samo  Bogu.  Dakle,  koji  god  vide  Božju  bit,  ne  vide 
sve. 

ODGOVARAM:  Treba  reći  da  stvoreni  um  videći  božan¬ 
sku  bit  ne  vidi  u  njoj  sve  što  Bog  čini  ili  može  činiti.  Oči¬ 
gledno  je  naime  da  se  neke  stvari  vide  u  Bogu  onako  kako 
su  u  njemu.  Ali  sve  je  drugo  u  Bogu  kao  što  se  učinci  mo- 

1  Gl.  33;  ML  77,  376;  usp.  Moralia  II  3;  ML  76,  556 

2  Gl.  4,  n.  5;  429  b  3 

3  §  3;  MG  3,  208 

gućno  nalaze  u  svojem  uzroku.  Očevidno  je  pak,  koliko  se 
neki  uzrok  savršenije  vidi,  da  se  toliko  više  učinaka  može  u 
njemu  vidjeti.  Tko  naime  ima  uzvišen  um,  čim  mu  se  pruži 
neki  dokazni  princip,  odmah  od  njega  dobiva  spoznaju 
mnogih  zaključaka.  To  ne  pristaje  onome  koji  je  slabijeg 
uma,  već  treba  da  mu  se  objašnjavaju  sve  pojedinosti. 
Onaj  dakle  koji  uzrok  u  potpunosti  poznaje  može  u  uzroku 
spoznati  sve  njegove  učinke  i  sve  razloge  učinaka.  No  nije¬ 
dan  stvoreni  um,  kako  je  pokazano  (čl.  7),  ne  može  potpu¬ 
no  shvatiti  Boga.  Nijedan  dakle  stvoreni  um  ne  može  vide- 
ći  Boga  spoznati  sve  što  Bog  čini  ili  može  činiti  jer  bi  to 
značilo  spoznati  svu  njegovu  moć.  No  neki  um  spoznaje  to¬ 
liko  više  onoga  što  Bog  čini  ili  može  činiti  koliko  savršeni¬ 
je  Boga  vidi. 

Na  prvi  dakle  razlog  treba  reći  da  Grgur  govori  o  dostat¬ 
nosti  (sufficientia)  objekta,  naime  Boga,  koji,  koliko  je  do 
njega,  dovoljno  sadržava  i  pokazuje  sve.  Ipak  iz  toga  ne  sli¬ 
jedi  da  svatko  tko  vidi  Boga  spoznaje  sve  jer  ga  ne  shvaća 
savršeno. 

Na  drugi  razlog  treba  reći:  Onaj  koji  vidi  zrcalo  ne  mora 
u  njemu  vidjeti  sve  ako  ga  svojim  pogledom  potpuno  ne 
obuhvaća. 

Na  treći  razlog  treba  reći:  Premda  je  više  vidjeti  Boga 
nego  sve  drugo,  ipak  je  također  više  tako  vidjeti  Boga  da  se 
u  njemu  spozna  sve  nego  vidjeti  ga  tako  da  se  u  njemu  ne 
spozna  sve,  nego  samo  manji  ili  veći  broj  stvari.  Već  je  na¬ 
ime  izloženo  da  mnoštvo  u  Bogu  spoznatih  stvari  ovisi  o 
savršenijem  ili  manje  savršenom  načinu  viđenja  Boga. 

Na  četvrti  razlog  treba  reći  da  je  prirodna  želja  razum¬ 
nog  stvorenja  saznati  sve  što  se  tiče  usavršavanja  uma,  a 
to  su  vrste  i  rodovi  stvari  i  njihovi  odnosi,  što  će  sve  vidjeti 
u  Bogu  tko  god  bude  vidio  božansku  bit.  No  spoznati  dru¬ 
ge  pojedince  i  njihove  misli  i  djela  ne  pripada  usavršava¬ 
nju  stvorenog  uma  niti  za  tim  teži  njegova  prirodna  želja,  a 
tome  opet  ne  pripada  ni  spoznaja  onoga  što  još  ne  postoji, 
ali  može  biti  načinjeno  od  Boga.  Ipak  kad  bi  se  vidio  samo 
Bog,  koji  je  izvor  i  početak  čitavog  bitka  i  istine,  on  bi  tako 
utažio  prirodnu  želju  za  znanjem  da  se  ništa  drugo  ne  bi 
više  tražilo,  i  čovjek  bi  bio  blažen.  Zato  kaže  Augustin  u  5. 

knjizi  Ispovijesti4:  Nesretan  je  čovjek  koji  poznaje  sve  to, 
naime  stvorenja,  a  tebe  ne  poznaje.  A  blažen  je  koji  tebe 
poznaje  iako  one  stvari  ne  zna.  Tko  pak  zna  tebe  i  one  stva¬ 
ri  nije  zbog  toga  više  blažen,  nego  je  blažen  samo  zbog  te¬ 
be. 


Članak  9 

Da  li  oni  koji  vide  božansku  bit,  vide  pomoću  nekih  slika 
ono  što  vide  u  Bogu? 

Kod  devetog  je  članka  ovakav  postupak:  Čini  se  da  oni 
koji  vide  božansku  bit,  vide  pomoću  nekih  slika  ono  što  vi¬ 
de  u  Bogu. 

1.  Svaka  naime  spoznaja  nastaje  nekim  sljubljivanjem 
spoznavatelja  i  spoznatoga.  Tako  doista  um  u  činu  postaje 
spoznatim  sadržajem  u  činu,  a  osjetilo  u  činu  postaje  zam- 
jetljivim  predmetom  u  činu,  ukoliko  se  oblikuje  slikom 
predmeta  kao  što  zjenica  slikom  boje.  Ako  dakle  um  onoga 
koji  vidi  Boga  po  biti  spoznaje  u  Bogu  neka  stvorenja,  tre¬ 
ba  da  bude  oblikovan  njihovim  slikama. 

2.  Osim  toga,  pamtimo  ono  što  smo  prije  vidjeli.  Ali  Pa- 
vao,  koji  je  u  ekstazi  vidio  Božju  bit,  kako  kaže  Augustin  u 
12.  knjizi  djela  O  Postanku  doslovce,'  kad  je  više  nije  vidio, 
sjetio  se  mnogih  pojedinosti  koje  je  vidio  u  onoj  ekstazi. 
Zato  sam  kaže  u  drugoj  poslanici  Korinćanima  12,  4 : ...  da 
je  čuo  neizrecive  riječi  koje  čovjeku  nije  dopušteno  izreći. 
Potrebno  je  dakle  kazati  da  su  neke  slike  onoga  čega  se  sje¬ 
tio  ostale  u  njegovu  umu.  A  na  isti  način  kada  je  gledao  pri¬ 
sutnu  Božju  bit,  imao  je  neke  slike  ili  vrste  onoga  što  je  u 
njoj  vidio. 

Ali  tome  se  protivi  što  se  istom  slikom  vidi  zrcalo  i  ono 
što  se  u  njemu  odražava.  A  u  Bogu  se  sve  vidi  kao  u  nekom 
umskom  zrcalu.  Stoga,  ako  se  Bog  ne  vidi  pomoću  neke  sli¬ 
ke,  nego  po  svojoj  biti,  ni  ono  što  se  vidi  u  njemu  ne  vidi  se 
pomoću  nekih  slika  ili  vrsta. 

ODGOVARAM:  Treba  reći  da  oni  koji  vide  Boga  po  biti 
ono  što  vide  u  samoj  Božjoj  biti  ne  vide  posredstvom  ne- 
4  Gl.  4;  ML  32,  708. 

1  Gl.  28;  ML  34,  478  -  gl.  34;  ML  34,  483 

kih  slika,  nego  posredstvom  same  Božje  biti  sjedinjene  s 
njihovim  umom.  Svaka  se  naime  stvar  spoznaje  po  tome 
što  je  njezina  slika  u  spoznavatelju.  Ali  to  se  dešava  na  dva 
načina.  Budući  naime  da  su  koje  god  stvari,  slične  jednoj 
istoj  stvari,  slične  i  međusobno,  spoznajna  snaga  može  se 
sljubiti  s  nečim  spoznatljivim  na  dva  načina.  Na  jedan  na¬ 
čin  po  sebi,  kada  se  izravno  oblikuje  slikom,  i  tada  se  to 
spoznaje  po  sebi.  Na  drugi  način  time  što  se  oblikuje  sli¬ 
kom  nečega  što  je  toj  stvari  slično,  i  tada  se  kaže  da  se 
stvar  ne  spoznaje  u  sebi  samoj,  nego  u  nečemu  što  joj  je 
slično.  Drukčija  je  doista  spoznaja  kojom  se  spoznaje  čov¬ 
jek  u  sebi  samome,  a  drukčija  je  ona  kojom  se  spoznaje  u 
svojoj  slici.  Tako  dakle  spoznavati  stvari  po  njihovim  slika¬ 
ma,  koje  postoje  u  spoznavatelju,  znači  spoznavati  ih  u  nji¬ 
ma  samima  ili  u  vlastitim  prirodama,  ali  spoznavati  ih 
onako  kako  njihove  slike  unaprijed  postoje  u  Bogu,  znači  u 
Bogu  ih  vidjeti.  I  te  se  dvije  spoznaje  razlikuju.  Stoga,  po 
onoj  spoznaji,  kojom  su  stvari  spoznavane  u  Bogu  od  onih 
koji  vide  Boga  po  biti,  ne  vide  se  po  nekim  drugim  slika¬ 
ma,  nego  jedino  po  božanskoj  biti  prisutnoj  umu  po  kojoj 
se  vidi  i  Bog. 

Na  prvi  dakle  razlog  treba  reći  da  se  um  onoga  koji  vidi 
Boga  sljubljuje  sa  stvarima  koje  se  vide  u  Bogu  ukoliko  se 
sjedinjuje  s  božanskom  biti,  u  kojoj  unaprijed  postoje  sli¬ 
ke  svih  stvari. 

Na  drugi  razlog  treba  reći  da  ima  nekih  spoznajnih  moći 
koje  pomoću  prije  stvorenih  slika  mogu  oblikovati  druge. 
Tako  od  već  stvorenih  slika  brda  i  zlata  mašta  oblikuje  sli¬ 
ku  zlatnog  brda,  a  um  od  već  stvorenih  pojmova  roda  i  raz¬ 
like  oblikuje  pojam  vrste.  I  slično  tome,  od  sličnosti  slike 
možemo  u  sebi  oblikovati  predodžbu  onoga  čega  je  ona  sli¬ 
ka.  Tako  i  Pavao  ili  bilo  tko  drugi  koji  vidi  Boga  može  iz 
samog  viđenja  božanske  biti  oblikovati  u  sebi  slike  stvari 
koje  se  vide  u  božanskoj  biti,  a  te  su  ostale  u  Pavlu  i  kad 
božju  bit  nije  više  vidio.  Ipak  je  to  viđenje,  kojim  se  stvari 
vide  posredstvom  tako  stvorenih  slika,  drukčije  od  viđenja 
kojim  se  stvari  vide  u  Bogu. 

članak  10 

Da  11  oni  koji  vide  Boga  po  biti  Istovremeno  vide  sve  što 
vide  u  njemu? 

Kod  desetog  je  članka  ovakav  postupak:  Čini  se  da  oni 
koji  vide  Boga  po  biti  ne  vide  istovremeno  sve  što  vide  u 
njemu. 

1.  Prema  Filozofu1  dešava  se  da  se  zna  mnogo,  a  shvaća 
samo  jedno.  Ali  ono  što  se  vidi  u  Bogu  shvaća  se,  jer  se 
Bog  vidi  umom.  Dakle,  ne  dešava  se  da  oni  koji  vide  Boga 
vide  istovremeno  u  njemu  mnogo  stvari. 

2.  Osim  toga,  Augustin  u  8.  knjizi  djela  O  Postanku  do¬ 
slovce  kaže:  Bog  pokreće  duhovno  stvorenje  u  vremenu, 
tj.  u  shvaćanju  i  čuvstvovanju.  Ali  duhovno  je  stvorenje  an¬ 
đeo  koji  vidi  Boga.  Dakle,  oni  koji  vide  Boga  postupno  ga 
shvaćaju  i  čuvstveno  doživljuju.  Vrijeme  naime  unosi  po¬ 
stupnost. 

Ali  tome  se  protivi  ono  što  govori  Augustin  u  posljednjoj 
knjizi  djela  O  Trojstvu 3:  Naše  misli  neće  biti  nepostojane 
idući  od  jedne  stvari  do  druge  i  vraćajući  se,  nego  ćemo 
sve  svoje  znanje  obuhvatiti  jednim  pogledom. 

ODGOVARAM:  Treba  reći  da  se  ono  što  se  vidi  u  Riječi 
(Verbum)  ne  vidi  postupno,  nego  istovremeno.  Da  bi  se  to 
objasnilo,  treba  uzeti  u  obzir  da  mi  ne  možemo  istovreme¬ 
no  shvatiti  mnogo  stvari,  jer  mnogo  toga  shvaćamo  po¬ 
sredstvom  različitih  vrsta.  A  jedan  um  ne  može  istovreme¬ 
no  zbiljski  biti  oblikovan  različitim  vrstama  da  bi  pomoću 
njih  shvaćao,  kao  što  nijedno  tijelo  ne  može  istovremeno 
biti  oblikovano  različitim  oblicima.  Stoga  se  događa,  kada 
se  mnoge  stvari  mogu  shvatiti  samo  jednom  vrstom,  da  se 
shvaćaju  istovremeno,  kao  što  se  različiti  dijelovi  neke  cje¬ 
line,  ako  se  svaki  dio  shvaća  posredstvom  vlastite  vrste, 
shvaćaju  postupno,  a  ne  istovremeno.  Ako  se  pak  svi  dije¬ 
lovi  shvaćaju  samo  posredstvom  vrste  cjeline,  shvaćaju  se 
istovremeno.  Ali  pokazano  je  (čl.  9)  da  se  od  stvari  koje  se 

1  Topika  II  10  n.  1;  114  b  34 

2  Gl.  20;  ML  34,  338  -gl.  22:  ML  34,  389 

3  Knj.  XV  gl.  16;  ML  42,  1079 

vide  u  Bogu  ne  vidi  svaka  u  svojoj  vrsti,  nego  sve  u  jednoj 
vrsti  božanskoj.  Zato  se  vide  istovremeno,  a  ne  postupno. 

Na  prvi  dakle  razlog  treba  reći  da  shvaćamo  samo  jednu 
stvar  ukoliko  shvaćamo  posredstvom  jedne  vrste.  Ali  i 
mnoge  stvari,  ako  su  shvaćene  posredstvom  jedne  vrste, 
shvaćaju  se  istovremeno.  Tako  u  vrsti  čovjeka  shvaćamo  ži¬ 
vo  i  razumno  biće,  a  u  vrsti  kuće  zid  i  krov. 

Na  drugi  razlog  treba  reći  da  anđeli,  s  obzirom  na  pri¬ 
rodnu  spoznaju  kojom  spoznavaju  stvari  posredstvom  raz¬ 
ličitih  njima  pridanih  vrsta,  ne  spoznavaju  sve  istovreme¬ 
no  i  tako  se  mijenjaju  u  vremenu  prema  svojoj  umnosti. 
Ali,  ukoliko  vide  stvari  u  Bogu,  vide  ih  istovremeno. 

Članak  11 

Može  li  netko  u  ovom  životu  vidjeti  Boga  po  biti? 

Kod  jedanaestog  je  članka  ovakav  postupak:  Čini  se  da 
netko  može  u  ovom  životu  vidjeti  Boga  po  biti. 

1.  Kaže  naime  Jakov  u  Postanku  32,  30:  Vidjeh  Boga  li¬ 
cem  u  lice.  Ali  vidjeti  licem  u  lice  jest  vidjeti  po  biti,  kako 
je  očito  po  onome  što  se  govori  u  prvoj  poslanici  Korinća- 
nima  13,  12:  Sad  vidimo  u  ogledalu,  nejasno,  a  onda  ćemo 
licem  u  lice.  Dakle,  Bog  se  može  vidjeti  po  biti  u  ovom 
životu. 

2.  Osim  toga,  u  Brojevima  12,  8  Gospod  govori  o  Mojsiji: 
Iz  usta  u  usta  njemu  ja  govorim,  očevidnošću,  a  ne  zago¬ 
netkama  i  slikama,  i  on  vidi  Boga.  A  to  je  vidjeti  Boga  po 
biti.  Dakle,  netko  može  u  stanju  ovog  života  vidjeti  Boga 
po  biti. 

3.  Osim  toga,  ono  u  čemu  spoznajemo  sve  drugo  i  po  če¬ 
mu  to  sudimo,  nama  je  po  sebi  poznato.  No  i  sada  sve  spo¬ 
znajemo  u  Bogu.  Govori  naime  Augustin  u  12.  knjizi  Ispo¬ 
vijesti  1 :  Ako  obojica  vidimo  da  je  istina  to  što  ti  kažeš  i 
ako  obojica  vidimo  da  je  istina  ovo  što  ja  kažem,  gdje,  mo¬ 
lim,  to  vidimo?  Ni  ja  u  tebi  ni  ti  u  meni,  nego  obojica  u 
samoj  nepromjenjivoj  istini  koja  je  iznad  naše  pameti.  A  u 
djelu  O  pravoj  vjeri1  kaže  on  i  to  da  o  svemu  sudimo  po 

1  Gl.  25;  ML  32,  840 

2  Gl.  30;  ML  34,  146;  gl.  31;  ML  34,  147 

božanskoj  istini.  U  12.  pak  knjizi  djela  O  Trojstvu3  tvrdi  da 
razumu  pripada  suditi  o  tim  tjelesnim  stvarima  prema 
bestjelesnim  i  vječnim  prirodama,  koje  zacijelo  ne  bi  bile 
nepromjenjive  da  nisu  iznad  pameti.  Dakle,  i  u  ovom  živo¬ 
tu  vidimo  samoga  Boga. 

4.  Osim  toga,  prema  Augustinu  u  12.  knjizi  djela  O  Po¬ 
stanku  doslovce \  umskim  se  viđenjem  vidi  ono  što  je  u  du¬ 
ši  po  svojoj  biti.  Ali  umsko  se  viđenje  odnosi  na  stvari 
shvatljive  ne  po  nekim  slikama,  nego  po  njihovoj  biti,  kako 
sam  kaže  na  istome  mjestu.  Dakle,  budući  da  je  Bog  u  na¬ 
šoj  duši  po  svojoj  biti,  mi  ga  po  njegovoj  biti  i  vidimo. 

Ali  tome  se  protivi  ono  što  se  kaže  u  Izlasku  33, 20: . . .  ne 
može  me  čovjek  vidjeti  i  na  životu  ostati.  Tumačenje5:  Dok 
se  ovdje  smrtnički  živi,  Bog  se  može  vidjeti  po  nekim  slika¬ 
ma,  ali  ne  po  stvarnosti  svoje  prirode. 

ODGOVARAM:  Treba  reći  da  čovjek  kao  takav  ne  može 
vidjeti  Boga  po  biti  ako  se  ne  odijeli  od  ovoga  smrtničkog 
života.  Razlog  je  tome  što  se  način  spoznaje  povodi,  kako 
je  gore  (čl.  4)  već  rečeno,  za  načinom  onoga  što  spoznaje. 
Međutim,  dok  živimo  ovim  životom,  naša  duša  ima  svoj  bi¬ 
tak  u  tjelesnoj  materiji.  Stoga,  prirodno,  spoznaje  samo 
ono  što  u  materiji  ima  svoj  bitak  ili  ono  što  se  pomoću  to¬ 
ga  može  spoznati.  Očevidno  je  pak  da  se  božanska  bit  ne 
može  spoznati  pomoću  prirode  materijalnih  stvari.  Poka¬ 
zano  je  naime  gore  (čl.  2)  da  spoznaja  Boga  posredstvom 
bilo  koje  stvorene  sličnosti  nije  viđenje  njegove  biti.  Zato 
je  nemoguće  da  Božju  bit  vidi  duša  čovjeka  koji  još  živi 
ovim  životom.  A  znak  je  toga  činjenica  što  naša  duša,  koli¬ 
ko  se  više  odvaja  od  tjelesnih  stvari,  toliko  postaje  sposob¬ 
nija  da  shvaća  apstraktne.  Stoga  se  u  snovima  i  udaljava¬ 
nju  od  tjelesnih  osjetila  većma  primaju  božanske  objave  i 
predviđanja  budućnosti.  Ne  može  se  dakle  desiti  da  se  du¬ 
ša,  dok  živi  ovim  smrtničkim  životom,  uzdigne  do  vrhun¬ 
ske  spoznatljive  stvari,  a  to  je  božanska  bit. 

Na  prvi  dakle  razlog  treba  reći:  Prema  Dioniziju,  4.  glava 
Nebeske  hijerarhije6 ,  u  Svetom  se  pismu  kaže  da  je  netko 

3  Gl.  2;  ML  42,  999 

4  Gl.  24;  ML  34,  437  -  ML  34,  479 

5  Redovna  glosa  iz  Moralia  sv.  Grgura  XXVIII  54;  ML  76  92 

6  §  3;  MG  3,  180 

vidio  boga  u  tom  smislu  da  su  se  ili  pomoću  osjetila  ili  po¬ 
moću  mašte  oblikovali  neki  likovi  koji  su  po  nekoj  slično¬ 
sti  prikazivali  nešto  božansko.  Dakle,  to  što  Jakov  kaže:  Vi¬ 
djeh  Boga  licem  u  lice  treba  primijeniti  ne  na  samu  božan¬ 
sku  bit,  nego  na  lik  u  kojem  je  bio  prikazan  Bog.  A  i  to  da 
se,  makar  u  viđenju  mašte,  čini  da  govori  Božja  osoba  pri¬ 
pada  nekom  visokom  stupnju  proricanja,  kako  će  se  niže 
(I-II,  pit.  174,  čl.  3)  objasniti  kada  budemo  govorili  o  stup¬ 
njevima  proricanja.  Ili  Jakov  to  kaže  da  bi  označio  neku 
uzvišenost  umskog  razmatranja  koje  je  iznad  običnog  sta¬ 
nja. 

Na  drugi  razlog  treba  reći:  Kao  što  Bog  na  čudotvoran 
način  natprirodno  radi  nešto  u  tjelesnim  stvarima,  tako  je 
i  duh  nekih,  dok  su  još  živjeli  u  ovom  životu,  natprirodno  i 
mimo  običan  red,  a  da  se  nisu  služili  tjelesnim  osjetilima, 
uzdigao  do  viđenja  svoje  biti,  kako  Augustin  u  12.  knjizi 
djela  O  Postanku  doslovce 7  i  u  knjizi  O  viđenju  Boga *  kaže 
za  Mojsiju,  koji  je  bio  učitelj  Hebreja,  i  za  Pavla,  koji  je  bio 
učitelj  pogana.  O  tome  ćemo  raspravljati  opširnije  kad  bu¬ 
demo  govorili  o  proročanskom  zanosu  (II-II  pit.  175,  čl.  3). 

Na  treći  razlog  treba  reći:  Kaže  se  da  sve  vidimo  u  Bogu 
i  da  o  svemu  sudimo  njegovim  posredstvom  jer  sve  spo¬ 
znajemo  i  rasuđujemo  učešćem  u  njegovu  svjetlu.  I  samo 
je  naime  prirodno  svjetlo  razuma  neko  učešće  u  božan¬ 
skom  svjetlu,  kao  što  kažemo  da  sve  osjetilno  vidimo  i  pro¬ 
suđujemo  u  suncu,  tj.  svjetlošću  sunca.  Zato  Augustin  u  1. 
knjizi  Razgovara  sa  samim  sobom9  govori:  Ogledi  znanosti 
ne  mogu  se  vidjeti  ako  nisu  obasjani  kao  nekim  svojim 
suncem,  naime  Bogom.  Kao  što  dakle,  da  bi  se  nešto  vidje¬ 
lo  osjetilno,  nije  potrebno  da  se  vidi  supstancija  sunca,  ta¬ 
ko  da  bi  se  nešto  vidjelo  umski,  nije  potrebno  da  se  vidi 
Božja  bit. 

Na  četvrti  razlog  treba  reći  da  umsko  viđenje  pripada 
stvarima  koje  su  po  svojoj  biti  u  duši  onako  kako  su  um- 
ske  stvari  u  umu.  Tako  je  Bog  u  duši  blaženih,  a  ne  u  našoj, 
ali  svojim  prisustvom,  svojom  biti  i  moći. 

7  Gl.  26:  ML  34,  476.  Usp.  gl.  27;  ML  34,  477.  Gl.  28;  ML  34,  478.  Gl.  34;  ML 

34,  482 

8  Pismo  147,  gl.  13;  ML  34,  610 

9  Gl.  8;  ML  32,  877 

Članak  12 

Možemo  11  u  ovom  životu  spoznati  Boga  prirodnim 
razumom? 

Kod  dvanaestog  je  članka  ovakav  postupak:  Čini  se  da  u 
ovom  životu  ne  možemo  spoznati  Boga  prirodnim  razu¬ 
mom. 

1.  Kaže  naime  Boetije  u  knjizi  Utjeha  filozofije?  da  ra¬ 
zum  ne  pojmi  jednostavan  oblik.  A  najjednostavniji  je 
oblik  Bog,  kako  je  gore  (pit.  3,  čl.  7)  pokazano.  Stoga  priro¬ 
dan  razum  ne  može  dospjeti  do  spoznaje  njega. 

2.  Osim  toga,  duša  ne  shvaća  ništa  prirodnim  razumom 
bez  predodžbe,  kako  se  kaže  u  3.  knjizi  djela  O  duši.1  Ali 
kako  je  Bog  bestjelesan,  u  našoj  mašti  ne  može  biti  njego¬ 
ve  slike.  Dakle,  prirodnom  spoznajom  ne  možemo  ga  spo¬ 
znati. 

3.  Osim  toga,  spoznaja  koja  nastaje  prirodnim  razumom 
zajednička  je  dobrima  i  zlima,  kao  što  im  je  zajednička  i 
priroda.  No  spoznaja  Boga  pripada  samo  dobrima.  Kaže 
naime  Augustin  u  1.  knjizi  djela  O  Trojstvu*  da  se  oštrina 
ljudske  pameti  ne  može  učvrstiti  u  tako  izvanrednom  svje¬ 
tlu  ako  se  ne  pročisti pravednošću  vjere.  Dakle,  prirodnim 
razumom  Bog  se  ne  može  spoznati. 

Ali  tome  se  protivi  ono  što  se  kaže  u  poslanici  Rimljani¬ 
ma  1,  19:  Jer  njima  je  očito  ono  što  se  može  doznati  o  Bo¬ 
gu,  tj.  ono  što  je  spoznatljivo  o  Bogu  prirodnim  razumom. 

ODGOVARAM:  Treba  reći  da  naša  prirodna  spoznaja  za¬ 
počinje  od  osjetila.  Zato  se  ona  može  protegnuti  samo  do¬ 
tle  dokle  je  mogu  voditi  osjetilne  stvari.  No  naš  um  ne  mo¬ 
že  od  osjetilnih  stvari  doprijeti  dotle  da  bi  vidio  božansku 
bit,  jer  su  osjetilna  stvorenja  učinci  Boga  koji  se  ne  izjed¬ 
načuju  sa  snagom  uzroka.  Zato  se  iz  spoznaje  osjetilnih 
stvari  ne  može  spoznati  čitava  Božja  snaga  ni,  dosljedno 
tome,  vidjeti  njegova  bit.  No  kako  su  osjetilne  stvari  njego¬ 
vi  učinci  koji  ovise  o  svojem  uzroku,  iz  njih  možemo  biti 

1  V  proza  4;  ML  63,  847 

2  Gl.  7  n.  3;  43i  a  16 

3  Gl.  2;  ML  42,  822 

dovedeni  do  toga  da  o  Bogu  spoznamo  da  li  postoji  i  da  o 
njemu  saznamo  ono  što  mu  nužno  pristaje,  jer  je  prvi 
uzrok  svega  koji  premašuje  sve  čemu  je  on  sam  uzrok.  Za¬ 
to  o  njemu  spoznajemo  njegov  odnos  prema  stvorenjima, 
naime  da  im  je  svima  uzrok,  i  razliku  između  stvorenja  i 
njega,  naime  da  on  nije  ništa  od  onoga  što  on  uzrokuje,  i 
da  se  to  ne  odmiče  od  njega  ne  zato  što  bi  mu  nešto  nedo¬ 
stajalo,  nego  zato  što  on  sve  to  daleko  nadvisuje. 

Na  prvi  dakle  razlog  treba  reći:  Razum  ne  može  doprijeti 
do  jednostavnog  oblika  da  bi  o  njemu  saznao  što  je.  Može 
ipak  o  njemu  spoznati  to  da  sazna  da  li  postoji. 

Na  drugi  razlog  treba  reći  da  se  Bog  spoznaje  prirod¬ 
nom  spoznajom  posredstvom  predočaba  svojeg  učinka. 

Na  treći  razlog  treba  reći:  Budući  da  se  spoznaja  Boga 
po  biti  postiže  milošću,  pripada  samo  dobrima,  ali  spozna¬ 
ja  njega  prirodnim  razumom  može  pripadati  dobrima  i  zli¬ 
ma.  Zato  Augustin  u  knjizi  Ponovna  razmišljanja*  kaže:  Ne 
odobravam  ono  što  sam  rekao  u  govoru5:  Bože,  koji  si  htio 
da  istinu  znaju  samo  čisti.  Na  to  se  naime  može  odgovoriti 
da  mnoge  istine  znaju  i  mnogi  nečisti,  i  to  prirodnim  razu¬ 
mom. 


Članak  13 

Stječe  11  se  milošću  poznavanje  boga  dublje  od  onoga  koje 
se  stječe  prirodnim  razumom? 

Kod  trinaestog  je  članka  ovakav  postupak:  Čini  se  da  se 
milošću  ne  stječe  poznavanje  Boga  dublje  od  onoga  koje 
se  stječe  prirodnim  razumom. 

1.  Kaže  naime  Dionizije  u  knjizi  O  mističnoj  teologiji' 
da  se  onaj  koji  se  prisnije  sjedinjuje  s  Bogom  u  ovom  živo¬ 
tu  sjedinjuje  s  njime  kao  s  potpuno  nepoznatim.  To  je  re¬ 
kao  i  o  Mojsiju,  koji  je  ipak  u  spoznaji  po  milosti  postigao 
neki  visoki  domet.  No  povezati  se  s  Bogom,  ne  znajući  o 
njemu  što  je,  postizava  se  i  pomoću  prirodnog  razuma.  Da¬ 
kle,  Boga  ne  spoznajemo  potpunije  milošću  nego  prirod¬ 
nim  razumom. 

4  I  gl.  4;  ML  32,  589. 

5  Razgovori  sa  samim  sobom  (So!iioquia)  I  gl.  1;  ML  38.  870. 

1  Gl.  f  8;  MG  3,  1001. 

2.  Osim  toga,  do  spoznaje  božanskih  stvari  prirodnim 
razumom  možemo  doprijeti  samo  pomoću  predočaba,  a 
tako  isto  i  do  spoznaje  milošću.  Kaže  naime  Dionizije  u  1. 
glavi  djela  O  nebeskoj  hijerarhiji 2:  Nemoguće  je  da  nam 
božanska  zraka  svijetli  drukčije  nego  obavijena  raznolikim 
svetim  velovima.  Dakle,  Boga  ne  poznajemo  potpunije  po 
milosti  nego  po  prirodnom  razumu. 

3.  Osim  toga,  naš  se  um  priklanja  Bogu  po  milosti  vjere. 
No  čini  se  da  vjera  nije  spoznaja.  Kaže  naime  Grgur  u  ho¬ 
miliji3:  Ono  što  se  ne  vidi  predmet  je  vjere,  ne  spoznaje. 
Dakle,  milošću  nam  se  ne  dodjeljuje  neka  uzvišenija  spo¬ 
znaja  Boga. 

Ali  tome  se  protivi  ono  što  kaže  Apostol  u  prvoj  poslani¬ 
ci  Korinćanima  2,  10:  A  nama  je  to  Bog  objavio  po  Duhu, 
naime  ono  što  nije  upoznao  ni  jedan  od  knezova  ovoga  svi¬ 
jeta  (na  istome  mjestu,  stavak  8),  tj.  filozofa,  kako  tumači 
glosa.4 

ODGOVARAM:  Treba  reći  da  savršeniju  spoznaju  Boga 
dobivamo  milošću  nego  prirodnim  razumom.  To  je  očevid¬ 
no  na  ovaj  način:  Spoznaja  koju  stječemo  prirodnim  razu¬ 
mom  traži  dvoje,  i  to:  predodžbe,  koje  dobivamo  od  osjetil- 
nih  stvari,  i  prirodno  svjetlo  shvaćanja,  čijim  djelovanjem 
iz  predočaba  izlučujemo  shvatljive  pojmove.  A  što  se  tiče 
jednoga  i  drugoga,  ljudska  je  spoznaja  potpomognuta 
objavom  milosti,  jer  se  i  prirodno  svjetlo  uma  jača  prili¬ 
vom  svjetla  milosti.  A  katkada  se  u  ljudskoj  mašti  Božjim 
djelovanjem  oblikuju  predodžbe  koje  bolje  izražavaju  bo¬ 
žanske  stvari  nego  one  koje  prirodno  dobivamo  od  osjetil- 
nih  predmeta,  kako  se  to  jasno  vidi  u  proročanskim  vizija¬ 
ma.  Katkada  se  Božjim  djelovanjem  oblikuju  i  neke  osje- 
tilne  stvari  ili  čak  i  riječi  da  se  izrazi  nešto  božansko.  Tako 
se  pri  Kristovu  krštenju  pojavio  Duh  sveti  u  liku  golubice  i 
čuo  se  glas  Oca:  Ovo  je  sin  moj  ljubljeni  (Matej  3,  17). 

Na  prvi  dakle  razlog  treba  reći:  Iako  objavom  milosti  u 
ovom  životu  ne  spoznajemo  o  Bogu  što  je  i  tako  se  povezu¬ 
jemo  s  njime  gotovo  kao  s  nepoznatim,  ipak  ga  spoznaje¬ 
mo  potpunije,  jer  nam  se  otkrivaju  brojniji  i  uzvišeniji  nje- 

2  §  2;  MG  3,  121 

3  O  evanđeljima  I  2,  homilija  26;  ML  76,  1202 

4  Interlineama  glosa  o  I  poslanici  Korinćanima  2,  10:  Vidi  ML  30,  722 

govi  učinci  i  jer  mu  po  božanskoj  objavi  pripisujemo  neke 
stvari  do  kojih  prirodni  razum  ne  dopire,  npr.  da  je  trojni  i 
jedan. 

Na  drugi  razlog  treba  reći:  Od  predočaba,  bilo  dobivenih 
po  prirodnom  redu  od  osjetila  bilo  oblikovanih  u  mašti 
Božjim  djelovanjem,  stječe  se  toliko  vrsnija  umska  spo¬ 
znaja  koliko  je  u  čovjeku  jače  svjetlo  shvaćanja.  I  tako  se 
pomoću  objave  dobiva  iz  predočaba  potpunija  spoznaja 
prilivom  božanskog  svjetla. 

Na  treći  razlog  treba  reći  da  je  vjera  neka  spoznaja  uko¬ 
liko  usmjerava  na  nešto  spoznatljivo.  Ali  to  usmjeravanje 
na  jedno  ne  potječe  od  viđenja  onoga  koji  vjeruje,  nego  od 
viđenja  onoga  kojemu  se  vjeruje.  I  tako,  ukoliko  nema  vi¬ 
đenja,  vjera  zaostaje  za  načinom  spoznaje  koja  postoji  u 
znanosti.  Znanost  naime  usmjerava  um  prema  jednome 
pomoću  viđenja  i  shvaćanja  prvih  počela. 


/.  Učenje  o  Bogu 


343 


PITANJE  63. 

Članak  3 

Je  11  đavao  težio  za  tim  da  bude  kao  Bog? 

Kod  trećeg  je  članka  ovakav  postupak:  Čini  se  da  đavao 
nije  težio  za  tim  da  bude  kao  Bog. 

1.  Ono  naime  što  nije  u  okviru  poznatoga  ne  postaje 
predmet  težnje  jer  samo  poznato  dobro  potiče  težnju  bilo 
osjetilnu,  bilo  razumsku,  bilo  umsku  (no  samo  umsku  te¬ 
žnju  snalazi  to  da  bude  grijeh).  Ali  da  neko  stvorenje  bude 
jednako  Bogu,  ne  pripada  u  okvir  poznatoga  jer  povlači  sa 
sobom  proturječje  zato  što  je  potrebno  da  ograničeno,  ako 
se  izjednači  s  neograničenim,  bude  neograničeno.  Dakle, 
anđeo  nije  mogao  težiti  za  tim  da  bude  kao  Bog. 

2.  Osim  toga,  za  onim  što  je  prirodni  cilj  može  se  težiti 
bez  grijeha.  Ali  postati  sličan  Bogu  cilj  je  prema  kojem  pri¬ 
rodno  smjera  bilo  koje  stvorenje.  Ako  je  dakle  anđeo  težio 
za  tim  da  bude  kao  Bog  ne  po  jednakosti,  nego  po  slično¬ 
sti,  čini  se  da  u  tome  nije  zgriješio. 

3.  Osim  toga,  anđeo  je  sazdan  s  većom  puninom  mudro¬ 
sti  nego  čovjek.  Ali  nijedan  čovjek,  osim  ako  je  potpuno 
lud,  ne  odabire  da  bude  jednak  anđelu,  a  kamoli  Bogu,  jer 
se  odabirati  može  samo  ono  što  je  moguće,  o  čemu  je  mo¬ 
guće  savjetovanje.  Dakle  anđeo  je  time  što  je  težio  da  bude 
kao  Bog  mnogo  manje  zgriješio. 

Ali  tome  se  protivi  ono  što  sam  đavao  govori  kod  Izaije 
14,  13-14:  Uspet  ću  se  na  nebesa  i  bit  ću  jednak  Višnjemu.  I 
Augustin  u  knjizi  O  pitanjima  Staroga  zavjeta'  kaže  da  je 
naduven  ohološću  đavao  htio  biti  nazvan  Bogom. 

ODGOVARAM:  Treba  reći  da  je  anđeo  bez  svake  sumnje 
zgriješio  težeći  za  tim  da  bude  kao  Bog.  Ali  to  se  može 

1  Ambrosiaster  (—  Pseudo-Ambrozije),  Pitanja  Starog  i  Novog  zavjeta, 

str.  1,  pit.  113;  ML  35,  2340 

shvatiti  dvojako.  Na  jedan  način  biti  kao  Bog  po  jednako¬ 
sti,  a  na  drugi  po  sličnosti.  No  na  prvi  način  nije  mogao 
težiti  za  tim  da  bude  kao  Bog  jer  je  po  prirodnoj  spoznaji 
znao  da  je  to  nemoguće.  Prvom  činu  grijeha  nije  kod  njega 
prethodila  ni  volja  ni  strast,  koja  bi  sputavala  njegovu  spo¬ 
znajnu  sposobnost,  tako  da  pojedinačno  malaksavajući 
odabere  ono  što  je  nemoguće,  kao  što  se  katkada  dešava  i 
u  nama.  A  ipak,  i  uz  pretpostavku  da  je  to  moguće,  bilo  bi 
protiv  prirodne  želje.  Svakome  je  naime  usađena  prirodna 
želja  da  sačuva  svoj  bitak,  a  on  se  ne  bi  sačuvao  kad  bi  se 
pretvorio  u  drugu  prirodu.  Zato  nijedna  stvar  koja  je  na  ni¬ 
žem  stupnju  prirode  ne  može  težiti  za  višim  stupnjem,  kao 
što  magarac  ne  teži  za  tim  da  postane  konj  jer,  kad  bi  pre¬ 
šao  na  stupanj  više  prirode,  to  više  ne  bi  bio  on.  No  u  tome 
se  zamišljanje  vara.  Zato  naime  što  čovjek  teži  za  tim  da 
bude  na  višem  stupnju  s  obzirom  na  neke  akcidencije,  koje 
mogu  rasti  bez  kvarenja  subjekta,  smatra  se  da  može  težiti 
za  višim  prirodnim  stupnjem,  do  kojega  ne  bi  mogao  stići 
osim  ako  bi  mu  nestao  bitak.  Ali  očito  je  da  Bog  nadvisuje 
anđela  ne  po  nekim  akcidencijama,  nego  po  prirodnom 
stupnju,  a  tako  i  jedan  anđeo  nadvisuje  drugoga.  Stoga  je 
nemoguće  da  niži  anđeo  teži  za  tim  da  bude  jednak  više¬ 
mu,  a  kamoli  da  teži  za  tim  da  bude  jednak  Bogu. 

Težiti  pak  za  tim  da  se  bude  kao  Bog  po  sličnosti  dešava 
se  dvojako. 

Na  jedan  način  s  obzirom  na  ono  u  čemu  je  nešto  rođe¬ 
no  da  bude  slično  Bogu.  I  zato,  ako  tko  teži  za  tim  da  bude 
sličan  Bogu  u  tome,  ne  griješi,  samo  ako  nastoji  postići 
sličnost  s  Bogom  dužnim  postupkom,  naime  da  je  dobije 
od  Boga.  Griješio  bi  naprotiv  tko  bi  težio  za  tim  da  bude 
sličan  Bogu  po  pravdi  kao  vlastitom  snagom,  a  ne  snagom 
Božjom. 

Na  drugi  pak  način  može  netko  težiti  za  tim  da  bude  sli¬ 
čan  Bogu  s  obzirom  na  ono  u  čemu  nije  rođen  da  mu  po¬ 
stane  sličan,  kao  kad  bi  tko  težio  za  tim  da  stvori  nebo  i 
zemlju,  što  pripada  Bogu,  u  toj  bi  težnji  bio  grijeh.  A  đavao 
je  težio  za  tim  da  bude  kao  Bog  ne  zato  da  bi  mu  postao 
sličan  u  tome  da  jednostavno  ne  bude  podložan  nikome, 
jer  bi  tako  težio  za  svojim  nebitkom  s  obzirom  na  to  da  ni¬ 
jedno  stvorenje  ne  može  postojati  osim  po  tome  da  uče- 

stvuje  u  bitku  pod  okriljem  Boga.  No  on  je  upravo  u  tome 
težio  da  bude  sličan  Bogu  jer  je  kao  krajnji  cilj  blaženstva 
tražio  ono  do  čega  je  mogao  doći  snagom  svoje  prirode 
odvraćajući  svoju  težnju  od  natprirodnog  blaženstva,  koje 
pripada  Božjoj  milosti.  Ili,  ako  je  kao  krajnji  cilj  tražio 
onu  sličnost  s  Bogom  koja  se  podjeljuje  milošću,  htio  je  to 
dobiti  snagom  svoje  prirode,  a  ne  božanskom  pomoći  pre¬ 
ma  Božjoj  odredbi.  To  se  podudara  s  riječima  Anselma* 
koji  kaže  da  je  đavao  težio  za  onim  do  čega  bi  bio  došao  da 
je  mirovao.  A  to  se  dvoje  na  neki  način  svodi  na  jedno:  jer 
je  po  jednoj  i  drugoj  izjavi  težio  za  tim  da  svojom  snagom 
dobije  krajnje  blaženstvo,  a  to  pripada  Bogu. 

Budući  pak  da  je  ono  što  postoji  po  sebi  početak  i  uzrok 
onoga  što  postoji  po  drugome,  iz  toga  je  uslijedilo  da  je  te¬ 
žio  za  tim  da  ima  neku  vlast  nad  drugima.  A  i  u  tome  je 
naopako  htio  biti  sličan  Bogu. 

Time  je  dan  jasan  odgovor  na  sve  primjedbe. 


2  O  padu  đavla,  gl.  6;  ML  158,  334 

PITANJE  47 
Članak  3 

Postoji  11  samo  jedan  svijet? 

Kod  trećeg  je  članka  ovakav  postupak:  Čini  se  da  ne  po¬ 
stoji  samo  jedan  svijet,  nego  više  njih. 

1.  Jer  je,  kako  kaže  Augustin  u  knjizi  Osamdeset  tri  pita¬ 
nja,'  neprilično  kazati  da  je  Bog  stvarao  stvari  bez  razloga. 
Ali  na  temelju  istog  razloga  zbog  kojega  je  stvorio  jedan 
svijet  mogao  ih  je  stvoriti  više,  jer  njegova  moć  nije  ograni¬ 
čena  na  stvaranje  jednog  svijeta,  nego  je  neograničena,  ka¬ 
ko  je  gore  (pit.  25,  čl.  2)  već  pokazano.  Dakle,  Bog  je  pro¬ 
izveo  više  svjetova. 

2.  Osim  toga,  ono  što  je  bolje  stvara  priroda,  a  još  mno¬ 
go  više  Bog.  No  bilo  bi  bolje  da  bude  više  svjetova  nego 
samo  jedan  jer  je  bolje  više  dobara  nego  manje.  Dakle, 
Bog  je  načinio  više  svjetova. 

3.  Osim  toga,  sve  što  ima  oblik  u  materiji  može  se  um¬ 
nožavati  po  broju  a  da  vrsta  ostane  ista,  jer  se  umnožava¬ 
nje  po  broju  tiče  materije2.  Ali  u  materiji  ima  svijet  oblik. 
Tako  naime  kad  kažem  čovjek,  označujem  oblik,  a  kad  ka¬ 
žem  ovaj  čovjek,  označujem  oblik  u  materiji.  Isto  tako,  kad 
se  kaže  svijet,  označuje  se  oblik,  a  kad  se  kaže  ovaj  svijet, 
označuje  se  oblik  u  materiji.  Dakle,  nema  zapreke  da  bude 
više  svjetova. 

Ali  tome  se  protivi  ono  što  kaže  Ivan  u  Evanđelju  1,  10: 1 
svijet  postade  po  njemu,  gdje  je  spomenuo  svijet  u  jedini- 
ni,  baš  kao  da  postoji  samo  jedan  svijet. 

ODGOVARAM:  Treba  reći  da  sam  red  (ordo)  koji  postoji 
u  stvarima  koje  je  stvorio  Bog  jasno  pokazuje  da  je  svijet 
jedan.  Taj  se  naime  svijet  naziva  jednim  zbog  jedinstva  re- 

1  Pitanje  46;  ML  40,  30 

2  Vidi  Aristotel,  Fizika  III  gl.  4  n.  9;  203  b  30 

da  po  kojem  se  jedne  stvari  redaju  do  drugih.  Što  god  pak 
potječe  od  Boga,  ima  red  unutar  sebe  i  prema  samome  Bo¬ 
gu,  kako  je  gore  (pit.  11,  čl.  3;  pit.  21,  čl.  1  uz  3)  već  pokaza¬ 
no.  Stoga  je  potrebno  da  se  sve  svodi  na  jedan  svijet.  I  zato 
su  mogli  navoditi  više  svjetova  oni  koji  kao  uzrok  svijeta 
nisu  uzeli  neku  mudrost  koja  uređuje,  nego  slučaj,  kao  De- 
mokrit,  koji  je  rekao  da  je  od  sraza  atoma  nastao  ovaj  svi¬ 
jet  i  drugi  nebrojeni. 

Na  prvi  dakle  razlog  treba  reći:  Razlog  zbog  kojega  je 
svijet  jedan  jest  to  što  sve  mora  biti  uređeno  jednim  re¬ 
dom  i  prema  jednome.  Zato  Aristotel  u  12.  knjizi  Metafizi¬ 
ka  po  jedinstvu  reda  u  stvarima  zaključuje  o  jedinstvu  Bo¬ 
ga  koji  upravlja,  a  Platon3 4  po  jedinstvu  pralika  dokazuje  je¬ 
dinstvo  svijeta  tako  oblikovanoga. 

Na  drugi  razlog  treba  reći:  Nijedan  tvorac  ne  smatra  ma¬ 
terijalno  mnoštvo  kao  cilj  jer  materijalno  mnoštvo  nema 
određene  granice,  nego  po  sebi  teži  k  neograničenome.  Ne¬ 
ograničeno  se  pak  suprotstavlja  razlogu  cilja.  A  kad  se  ka¬ 
že  da  je  više  svjetova  bolje  nego  jedan,  to  se  kaže  s  obzi¬ 
rom  na  materijalno  mnoštvo.  No  takvo  bolje  nije  u  skladu 
s  namjerom  Boga  tvorca,  jer  bi  se  na  isti  način,  kad  bi  bio 
stvorio  dva  svijeta,  moglo  kazati  da  bi  bilo  bolje  da  su  tri  i 
tako  u  beskraj. 

Na  treći  razlog  treba  reći  da  se  svijet  sastoji  od  čitave 
svoje  materije.  Nije  naime  moguće  da  bude  druga  zemlja 
nego  ova,  jer  bi  se  prirodno  sva  zemlja  nosila  tom  mediju, 
gdje  god  on  bio.  A  tako  je  isto  i  s  drugim  tijelima  koja  su 
dijelovi  svijeta. 


3  XI  gl.  10  n.  14;  1076  a  4 

4  Timej,  gl.  6 

PITANJE  49 
O  UZROKU  ZLA 

U  nastavku  ispituje  se  uzrok  zla  (usp.  pit.  48,  uvod). 
U  vezi  s  time  postavljaju  se  tri  pitanja. 

Prvo:  Može  li  dobro  biti  uzrok  zla? 

Drugo:  Je  li  vrhunsko  dobro,  a  to  je  Bog,  uzrok  zla? 
Treće:  Ima  li  neko  krajnje  zlo  koje  je  prvi  uzrok  svih  za¬ 
la? 


Članak  1 

Može  11  dobro  biti  uzrok  zla? 

Kod  prvog  je  članka  ovakav  postupak:  Čini  se  da  dobro 
ne  može  biti  uzrok  zla. 

1.  Kaže  se  naime  kod  Mateja  7,  18:  Ne  može  dobro  stablo 
roditi  zlim  rodom. 

2.  Osim  toga,  jedna  od  suprotnosti  ne  može  biti  uzrok 
druge.  A  zlo  je  suprotnost  dobru.  Dakle,  dobro  ne  može  bi¬ 
ti  uzrok  zla. 

3.  Osim  toga,  pomanjkanje  učinka  potječe  samo  od  po¬ 
manjkanja  uzroka.  Ali  zlo,  ako  ima  uzrok,  jest  učinak  koji 
nedostaje.  Ima  dakle  nedostatan  uzrok.  Ali,  sve  što  je 
manjkavo  zlo  je.  Dakle,  uzrok  je  zla  samo  zlo. 

4.  Osim  toga,  Dionizije  u  4.  glavi  djela  O  Božjim  imeni¬ 
ma'  kaže  da  zlo  nema  uzroka.  Dakle,  dobro  nije  uzrok  zla. 

Ali  tome  se  protivi  ono  što  govori  Augustin  u  djelu  Pro¬ 
tiv  Julijana* :  Uopće  nije  bilo  ničega  odakle  bi  moglo  nasta¬ 
ti  zlo  osim  dobra. 

ODGOVARAM:  Treba  reći  kako  je  potrebno  tvrditi  da 
svako  zlo  ima  na  neki  način  svoj  uzrok.  Zlo  je  naime  po- 

1  §  30;  MG  3.  732 

2  Kuj.  I  gl.  9;  ML  44,  670 

manjkanje  dobra  koje  je  rođeno  i  koje  mora  postojati.  To 
pak  da  se  nešto  odvraća  od  svoje  prirodne  i  dužne  namje¬ 
ne,  može  potjecali  samo  od  nekog  uzroka  koji  odvlači 
stvar  izvan  njezine  namjene.  Ono  naime  što  je  teško,  po¬ 
kreće  se  prema  gore  samo  kad  ga  nešto  potiskuje,  a  ni  dje¬ 
latnik  ne  sustaje  u  svojoj  djelatnosti  osim  zbog  kakve  za¬ 
preke.  Biti  pak  uzrokom  pristaje  samo  dobru  jer  ništa  ne 
može  biti  uzrokom  osim  ukoliko  je  biće,  a  svako  biće,  uko¬ 
liko  je  takvo,  jest  dobro.  Ali  ako  razmatramo  posebne  pri¬ 
rode  uzroka,  vidimo  da  djelatnik  i  oblik  i  cilj  unose  neko 
savršenstvo,  koje  se  odnosi  na  prirodu  dobra,  no  i  materi¬ 
ja,  ako  je  mogućnost  za  dobro,  ima  prirodu  dobra. 

I  doista,  da  je  dobro  uzrok  zla  zbog  materijalnog  uzroka, 
očito  je  iz  prethodna  izlaganja.  Pokazano  je  naime  (pit.  48, 
čl.  3)  da  je  dobro  subjekt  zla.  No  zlo  nema  oblikovnog 
uzroka,  nego  je  više  lišenost  oblika.  Na  sličan  način  zlo  ne¬ 
ma  ni  svrhovitog  uzroka,  nego  je  više  lišenost  reda  za  du¬ 
žnu  svrhu.  Nema  naime  samo  svrha  prirodu  dobra  nego  i 
korisnost  koja  je  usmjerena  prema  svrsi.  Zlo  pak  ima 
uzrok  u  postupku  djelatnika,  ali  ne  po  sebi,  nego  po  akci- 
denciji. 

Da  bi  to  bilo  jasno,  treba  znati  da  se  drukčije  uzrokuje 
zlo  u  djelatnosti,  a  drukčije  u  učinku.  U  djelatnosti  zlo  je 
prouzrokovano  nedostatkom  nekog  njezina  počela,  ili  glav¬ 
nog  djelatnika,  ili  oruđa.  Tako  nedostatak  u  kretanju  živog 
bića  može  nastupiti  ili  zbog  slabosti  pokretne  sposobnosti, 
npr.  kod  djece  ili  samo  zbog  neprikladna  oruđa,  npr.  kod 
šepavih. 

U  nekoj  stvari,  ali  ipak  ne  u  vlastitom  učinku  djelatnika, 
zlo  katkada  može  biti  prouzrokovano  snagom  djelatnika,  a 
katkada  nedostatakom  bilo  njega  bilo  materije.  To  se  deša¬ 
va  snagom  ili  savršenstvom  djelatnika  kada  za  oblikom  ko¬ 
ji  on  želi  postići  nužno  slijedi  nestanak  drugog  oblika,  kao 
što  iza  oblika  vatre  slijedi  nestanak  oblika  zraka  ili  vode. 
Koliko  je  dakle  vatra  potpunija  u  svojoj  sposobnosti,  toli¬ 
ko  potpunije  utiskuje  svoj  oblik  i  također  toliko  potpunije 
uništava  svoju  suprotnost.  Zato  zlo  i  uništenje  zraka  i  vode 
potječu  od  punine  vatre.  Ali  to  je  po  akcidenciji  jer  vatra 
nema  za  cilj  ukloniti  oblik  vode,  nego  unijeti  svoj  vlastiti 

oblik.  Međutim,  radeći  to,  prouzrokuje  i  ono  drugo  po 
akcidenciji. 

Ali,  ako  bi  bilo  nedostatka  u  vlastitom  učinku  vatre,  npr. 
da  slabi  u  grijanju,  to  bi  se  dešavalo  ili  zbog  nedostatka 
djelatnosti,  koji  obilno  prelazi  u  nedostatak  nekog  počela, 
kako  je  već  rečeno,  ili  zbog  nespremnosti  materije  koja  ne 
bi  primala  djelovanje  djelatne  vatre.  Ali  to  da  je  bitak  u 
slabljenju,  snalazi  katkada  i  dobro  iako  mu  po  sebi  prista¬ 
je  djelatnost.  Stoga  je  istina  da  ni  na  koji  način  zlo  nema 
uzrok  nego  samo  po  akcidenciji.  No  tako  je  dobro  uzrok 
zla. 

Na  prvi  dakle  razlog  treba  reći  da,  kao  što  kaže  Augustin 
u  djelu  Protiv  Julijana  (nav.  mj.):  Zlim  drvetom  naziva  Go¬ 
spod  zlu  volju,  a  dobrim  drvetom  dobru.  No  zao  moralni 
čin  ne  potječe  iz  dobre  volje  jer  se  upravo  pomoću  dobre 
volje  prosuđuje  dobar  moralni  čin.  Ali  ipak  sam  pomak  zle 
volje  uzrokovan  je  od  razumnog  stvorenja  koje  je  dobro.  I 
tako  je  ono  uzrok  zla. 

Na  drugi  razlog  treba  reći:  Dobro  ne  prouzrokuje  ono 
zlo  koje  mu  je  suprotno,  nego  neko  drugo.  Tako  vrsnoća 
vatre  uzrokuje  zlo  za  vodu,  a  čovjek  dobar  po  svojoj  priro¬ 
di  uzrokuje  zao  čin  po  navici.  A  to  se  dešava  po  akcidenciji, 
kako  je  rečeno  (pit.  19,  čl.  9).  No  nailazi  se  i  na  to  da  jedna 
suprotnost  uzrokuje  drugu  po  akcidenciji,  kao  što  vanjska 
studen,  dok  nešto  obavija,  grije,  jer  se  toplina  povlači  u 
unutrašnjost. 

Na  treći  razlog  treba  reći  da  zlo  ima  uzrok  koji  slabi 
drukčije  u  stvarima  volje,  a  drukčije  u  prirodnim  stvarima. 
Prirodno  naime  djelovanje  proizvodi  učinak  onakav  kakvo 
je  ono  samo  ako  ga  ne  sprečava  nešto  izvana,  a  upravo  mu 
je  to  neki  nedostatak.  Stoga  nikada  ne  slijedi  zlo  u  učinku 
ako  prije  toga  ne  postoji  neko  drugo  zlo  u  djelovanju  ili  u 
materiji,  kako  je  već  rečeno.  Ali  u  stvarima  volje  nedosta¬ 
tak  djelatnosti  potječe  od  volje  činom  slabljenja,  ukoliko 
se  ne  podvrgne  činu  svojeg  pravila.  Ipak  taj  nedostatak  ni¬ 
je  krivnja,  ali  krivnja  slijedi  iz  toga  kad  se  s  tim  nedostat¬ 
kom  djeluje. 

Na  četvrti  razlog  treba  reći  da  zlo  nema  uzrok  po  sebi, 
nego  samo  po  akcidenciji,  kako  je  već  rečeno. 

Članak  2 

Je  11  vrhunsko  dobro,  a  to  je  Bog,  uzrok  zla? 

Kod  drugog  je  članka  ovakav  postupak:  Čini  se  da  je  vr¬ 
hunsko  dobro,  a  to  je  Bog,  uzrok  zla. 

1.  Kaže  se  naime  kod  Izaije  45,  6-7:  Ja  sam  Jahve  i  nema 
drugoga  Boga;  ja  tvorim  svjetlost  i  stvaram  tamu.  Ja  stva¬ 
ram  sreću  i  dovodim  nesreću.  I  kod  Amosa  3,  6:  Hoće  Ii 
kob  pogoditi  grad  ako  je  Jahve  ne  pošalje? 

2.  Osim  toga  učinak  drugog  uzroka  svodi  se  na  prvi 
uzrok.  A  dobro  je  uzrok  zla,  kako  je  već  rečeno  (čl.  1).  Bu¬ 
dući  dakle  da  je  uzrok  svakog  dobra  Bog,  kako  je  gore  (pit. 
2,  čl.  3;  pit.  6,  čl.  1.  4)  već  pokazano,  slijedi  da  od  Boga  pot¬ 
ječe  i  svako  zlo. 

3.  Osim  toga,  kako  se  kaže  u  2.  knjizi  Fizike ',  isti  je  uzrok 
spasa  broda  i  opasnosti.  Ali  Bog  je  uzrok  spasa  svih  stvari. 
On  je  dakle  uzrok  svake  propasti  i  zla. 

Ali  tome  se  protivi  ono  što  u  djelu  Osamdeset  tri  pita¬ 
nja 2  kaže  Augustin  da  Bog  nije  tvorac  zla  jer  nije  uzrok  te¬ 
žnje  prema  nebitku. 

ODGOVARAM:  Treba  reći,  kako  je  jasno  iz  prethodnoga 
(čl.  1),  da  je  zlo  koje  se  sastoji  u  nedostatku  djelatnosti  uvi¬ 
jek  uzrokovano  nedostatkom  djelatnika.  No  u  Bogu  nema 
nikakva  nedostatka,  nego  je  najveće  savršenstvo,  kako  je 
gore  (pit.  4,  čl.  1)  već  pokazano.  Stoga  se  zlo  koje  se  sastoji 
u  nedostatku  djelatnosti  ili  je  prouzrokovano  nedostat¬ 
kom  djelatnika  ne  svodi  na  Boga  kao  na  uzrok. 

Ali  zlo  koje  se  sastoji  u  propadanju  nekih  stvari  svodi  se 
na  Boga  kao  na  uzrok  toga.  To  se  jasno  vidi  koliko  u  pri¬ 
rodnim,  toliko  u  voljnim  stvarima.  Rečeno  je  naime  (čl.  1) 
da  nešto  što  djeluje,  ukoliko  svojom  snagom  proizvodi  ne¬ 
ki  oblik  za  kojim  slijedi  kvar  i  nedostatak,  uzrokuje  taj 
kvar  i  nedostatak  svojom  snagom.  No  očevidno  je  da  je 
oblik  na  koji  Bog  prvenstvo  pazi  u  stvorenim  stvarima  do¬ 
bro  reda  cijelog  svijeta.  A  red  cijelog  svijeta,  kako  je  gore3 

1  Gl.  3  n.  4;  195  a  3 

2  Pit.  21;  ML  40,  16 

3  Pit.  22,  čl.  2  uz  2:  pit.  48,  čl.  2 

rečeno,  traži  da  bude  stvari  koje  mogu  imati  nedostataka, 
a  katkada  ih  i  imaju.  I  tako  Bog,  uzrokujući  u  stvarima  do¬ 
bro  reda  cijelog  svijega,  dosljedno  tome  i  gotovo  po  akci- 
denciji  uzrokuje  propadanje  stvari,  prema  onome  što  se 
kaže  u  1.  knjizi  Kraljeva  2,  6:  Jahve  daje  smrt  i  život.  Ali 
ono  što  se  kaže  u  knjizi  Mudrosti  1,  13:  Bog  nije  stvorio 
smrt  shvaća  se  kao  da  je  to  namjeravao.  Redu  cijelog  svije¬ 
ta  pripada  i  red  pravednosti,  koji  traži  da  se  grešnicima  na¬ 
metne  kazna.  I  prema  tome  Bog  je  začetnik  zla  koje  je  ka¬ 
zna,  ali  zbog  gore  navedenog  razloga  (pit.  48,  čl.  6),  nije  za¬ 
četnik  zla  koje  je  krivnja. 

Na  prvi  dakle  razlog  treba  reći  da  oni  ugledni  tekstovi 
govore  o  zlu  kazne,  a  ne  o  zlu  krivnje. 

Na  drugi  razlog  treba  reći  da  se  učinak  drugog  uzroka 
što  slabi  svodi  na  prvi  uzrok  koji  ne  slabi  s  obzirom  na  ono 
što  je  u  njemu  entiteta  i  savršenstva,  a  ne  s  obzirom  na 
ono  što  je  u  njemu  nedostatka.  Tako,  što  je  god  u  šepanju 
kretanje,  prouzrokovano  je  pokretnom  snagom,  ali  što  je 
god  u  njemu  zakrivljenosti,  ne  potječe  od  pokretne  snage, 
nego  od  krivine  nogu.  A  slično  tome,  što  god  entiteta  i  dje¬ 
latnosti  ima  u  opakom  djelovanju  svodi  se  na  Boga  kao  na 
uzrok,  ali  ono  što  tu  ima  entiteta  nije  prouzrokovano  od 
Boga,  nego  od  drugog  uzroka  u  slabljenju. 

Na  treći  razlog  treba  reći:  Potapanje  broda  pripisuje  se 
mornaru  kao  uzroku  zato  što  ne  radi  ono  što  se  traži  za 
spas  broda.  Ali  Bog  ne  odustaje  od  djelovanja  potrebna  za 
spas.  Stoga  to  nije  sličan  slučaj. 

Članak  3 

Ima  U  jedno  krajnje  zlo  koje  je  uzrok  svakog  zla? 

Kod  trećeg  je  članka  ovakav  postupak:  Čini  se  da  ima 
jedno  krajnje  zlo  koje  je  uzrok  svakog  zla. 

1.  Suprotni  naime  učinci  imaju  suprotne  uzroke.  Ali  u 
stvarima  se  nalazi  suprotnost,  prema  riječima  Sirahovim 
33,  15':  Nasuprot  zlu  stoji  dobro,  nasuprot  smrti  stoji  ži¬ 
vot:  tako  nasuprot  pobožniku  stoji  grešnik.  Postoje  dakle 
suprotna  počela:  jedno  dobra,  a  drugo  zla. 

1  Zapravo  33,  14 

2.  Osim  toga,  ako  je  u  prirodi  stvari  jedna  suprotnost, 
onda  je  i  ona  druga,  kako  se  kaže  u  2.  knjizi  djela  O  nebu  i 
svijetu.2  Ali  u  prirodi  stvari  nalazi  se  vrhunsko  dobro  koje 
je  uzrok  svakog  dobra,  kako  je  gore  (pit.  2,  čl.  3;  pit.  6,  čl.  2. 
4)  već  pokazano.  Dakle,  njemu  suprotno  vrhunsko  zlo 
uzrok  je  svakog  zla. 

3.  Osim  toga,  kao  što  se  u  stvarima  nalazi  dobro  i  bolje, 
tako  se  nalazi  i  zlo  i  gore.  Ali  dobro  i  bolje  govori  se  s  obzi¬ 
rom  na  najbolje.  Onda  se  zlo  i  gore  govori  s  obzirom  na 
neko  najveće  zlo. 

4.  Osim  toga,  sve  što  postoji  po  učešću  svodi  se  na  ono 
što  postoji  po  biti.  Ali  stvari  koje  su  kod  nas  zle,  nisu  zle  po 
biti,  nego  po  učešću.  Moguće  je  dakle  naći  neko  vrhunsko 
zlo  po  biti  koje  je  uzrok  svakog  zla. 

5.  Osim  toga,  sve  što  postoji  po  akcidenciji  svodi  se  na 
ono  što  postoji  po  sebi.  Ali  dobro  je  uzrok  zla  po  akcidenci¬ 
ji.  Treba  dakle  prihvatiti  neko  vrhunsko  zlo  koje  je  uzrok 
zala  po  sebi.  I  ne  može  se  tvrditi  da  zlo  nema  uzrok  po  se¬ 
bi,  nego  samo  po  akcidenciji,  jer  bi  iz  toga  slijedilo  da  se 
zlo  ne  nalazi  u  više  slučajeva  nego  u  manje. 

6.  Osim  toga,  zlo  učinka  svodi  se  na  zlo  uzroka  jer  sla¬ 
bljenje  učinka  potječe  od  slabljenja  uzroka,  kako  je  gore 
(čl.  1.  2)  već  rečeno.  Ali  to  ne  znači  nastaviti  do  u  beskraj. 
Dakle,  treba  uzeti  jedno  prvo  zlo  da  bude  uzrok  svakog  zla. 

Ali  tome  se  protivi  to  što  je  vrhunsko  dobro  uzrok  sva¬ 
kog  bića,  kako  je  gore  (pit.  2,  čl.  3;  pit.  6,  čl.  4)  već  pokaza¬ 
no.  Ne  može  dakle  postojati  neko  njemu  suprotno  počelo 
da  bude  uzrok  zala. 

ODGOVARAM:  Treba  reći  da  je  iz  prethodnog  jasno  ka¬ 
ko  nema  jednog  prvog  počela  zala,  kao  što  postoji  jedan 
prvi  početak  dobara. 

Prvo,  zato  što  je  prvo  počelo  dobara  dobro  po  biti,  kako 
je  gore  (pit.  6,  čl.  3.  4)  već  pokazano.  Međutim,  ništa  ne  mo¬ 
že  biti  zlo  po  svojoj  biti:  pokazano  je  naime  (pit.  5,  čl.  3;  pit. 
48,  čl.  4)  da  je  svako  biće,  ukoliko  je  biće,  dobro  i  da  se  zlo 
nalazi  samo  u  dobru  kao  u  subjektu. 

Drugo,  zato  što  je  prvi  početak  dobara  vrhunsko  i  savr¬ 
šeno  dobro  koje  unaprijed  ima  u  sebi  svu  dobrotu,  kako  je 
gore  (pit.  6,  čl.  2)  već  pokazano.  Vrhunsko  pak  zlo  ne  može 
2  Gl.  3  n.  2;  286  a  23 

postojati  jer,  kao  što  je  pokazano  (pit.  48,  čl.  4),  iako  zio 
uvijek  umanjuje  dobro,  ipak  ga  nikada  ne  može  uništiti.  I 
tako,  budući  da  dobro  uvijek  ostaje,  ne  može  postojati  ne¬ 
što  što  bi  potpuno  i  savršeno  bilo  zlo.  Stoga  Filozof  u  4. 
knjizi  Etikć  kaže  da  će  zlo,  bude  li  potpuno,  uništiti  samo 
sebe,  jer  ako  se  uništi  svako  dobro  (a  to  se  traži  za  potpu¬ 
nost  zla),  gubi  se  i  samo  zlo,  čiji  je  subjekt  dobro. 

Treće,  jer  se  priroda  zla  ne  slaže  s  prirodom  prvog  poče¬ 
la  i  zato  što  je  svako  zlo  prouzrokovano  od  dobra,  kako  je 
gore  (čl.  1)  već  pokazano,  i  zato  što  zlo  može  biti  uzrok  sa¬ 
mo  po  akcidenciji.  I  tako  zlo  ne  može  biti  prvi  uzrok  jer  je 
uzrok  po  akcidenciji  kasniji  od  uzroka  po  sebi,  kako  se  ja¬ 
sno  izlaže  u  2.  knjizi  Fizike *. 

Oni  pak  koji  su  postavili  dva  prva  počela,  jedno  dobro,  a 
drugo  zlo,  upali  su  u  tu  zabludu  iz  istog  ishodišta  iz  kojeg 
su  nastali  i  drugi  strani  stavovi,  i  to  zato  što  nisu  uzimali  u 
obzir  opći  uzrok  čitavog  bića,  nego  samo  pojedinačne  uzro¬ 
ke  pojedinačnih  učinaka.  Zbog  toga,  ako  su  pronašli  da  je 
nešto  štetno  nekoj  stvari  snagom  svoje  prirode,  smatrali 
su  da  je  priroda  te  stvari  zla,  npr.  ako  bi  tko  rekao  da  je 
priroda  vatre  zla,  jer  je  spalila  kuću  nekog  siromaha.  Do¬ 
kaz  pak  dobrote  neke  stvari  ne  smije  se  uzimati  prema  re¬ 
du  za  nešto  pojedinačno,  nego  prema  samom  sebi  i  prema 
redu  za  čitav  svijet,  u  kojem  svaka  stvar  vrlo  uredno  drži 
svoje  mjesto,  kako  je  očevidno  iz  prethodna  izlaganja  (pit. 
47,  čl.  2  uz  1). 

Na  sličan  način  također,  jer  su  pronašli  dva  pojedinačna 
suprotna  uzroka  dvaju  pojedinačnih  suprotnih  učinaka,  ni¬ 
su  znali  svesti  pojedinačne  suprotne  uzroke  na  opći  zajed¬ 
nički  uzrok.  I  zato  su  smatrali  da  se  suprotnost  sve  do  pr¬ 
vih  početaka  nalazi  u  uzrocima.  Ali  budući  da  se  sve  sup¬ 
rotno  spaja  u  jedno  zajedničko,  potrebno  je  da  se  u  tome 
iznad  vlastitih  suprotnih  uzroka  nade  jedan  zajednički 
uzrok  kao  što  se  iznad  suprotnih  kvaliteta  elemenata  nala¬ 
zi  snaga  nebeskog  tijela.  Na  sličan  način,  iznad  svega  što 
na  bilo  koji  način  postoji,  nalazi  se  jedno  prvo  počelo  bit¬ 
ka,  kako  je  gore  (pit.  2,  čl.  3)  već  pokazano. 

Na  prvi  dakle  razlog  treba  reći  da  se  suprotnosti  slažu 

3  Gl.  5  n.  7;  1126  a  12 

4  Gl.  6  n.  10;  198  a  8 

po  jednom  rodu  a  također  i  po  načinu  bitka.  I  zato,  prem¬ 
da  imaju  pojedinačne  suprotne  uzroke,  ipak  treba  da  dodu 
do  jednoga  prvog  zajedničkog  uzroka. 

Na  drugi  razlog  treba  reći  da  su  lišenost  i  posjedovanje 
nastali  zato  da  djeluju  na  isto.  A  subjekt  lišenosti  jest  biće 
u  stanju  mogućnosti,  kako  je  već  rečeno  (pit.  48,  čl.  3).  Sto¬ 
ga,  budući  da  je  zlo  pomanjkanje  dobra,  kako  se  iz  pret¬ 
hodna  izlaganja  (na  istome  mjestu)  jasno  vidi,  ono  je  u 
opreci  prema  onom  dobru,  kojem  se  priključuje  u  moguć¬ 
nosti,  ali  ne  prema  vrhunskom  dobru,  koje  je  čista  zbilj¬ 
nost. 

Na  treći  razlog  treba  reći  da  se  svaka  stvar  upravlja  pre¬ 
ma  vlastitoj  prirodi.  No  kao  što  je  oblik  neko  savršenstvo, 
tako  je  nedostatak  oblika  neko  odstupanje.  Zato  se  svaki 
oblik  i  savršenstvo  i  dobro  upravljaju  pristupanjem  k  savr¬ 
šenom  cilju,  a  lišenost  i  zlo  udaljavanjem  od  cilja.  Stoga  se 
zlo  i  gore  ne  navode  po  pristupanju  vrhunskom  zlu,  kao 
što  se  dobro  i  bolje  navode  po  pristupanju  vrhunskom 
dobru. 

Na  četvrti  razlog  treba  reći  da  se  nijedno  biće  ne  naziva 
zlim  zbog  učešća,  nego  zbog  pomanjkanja  toga.  Zato  ne 
treba  da  dođe  do  smanjenja  da  bi  nešto  po  biti  bilo  zlo. 

Na  peti  razlog  treba  reći  da  zlo  može  imati  uzrok  samo 
po  akcidenciji,  kako  je  gore  (čl.  1)  već  pokazano.  Zato  je  ne¬ 
moguće  da  dođe  do  smanjenja  nečega  zato  da  bi  po  sebi 
bilo  uzrok  zla.  Sto  se  pak  kaže  da  zlo  prevladava  u  većini 
slučajeva,  jednostavno  je  lažno.  Ono  naime  što  se  može  ra¬ 
đati  i  propadati,  u  čemu  se  jedino  i  događa  da  postoji  pri¬ 
rodno  zlo,  samo  je  malen  dio  čitavog  svijeta.  A  opet  u  sva¬ 
koj  vrsti  nedostatak  prirode  dešava  se  kod  manje  stvari. 
No  čini  se  da  se  jedino  kod  ljudi  zlo  događa  kod  većina,  jer 
dobro  čovjeka  na  temelju  osjetila  nije  dobro  čovjeka,  uko¬ 
liko  je  čovjek,  tj.  na  temelju  razuma. 

Na  šesti  razlog  treba  reći  da  u  uzrocima  zla  nije  dopušte¬ 
no  ići  do  u  beskraj,  nego  sva  zla  treba  svoditi  na  neki  do¬ 
bar  uzrok,  iz  kojega  slijedi  zlo  po  akcidenciji. 

POGLAVLJE  13 
(S.  c.  g.  I) 

DOKAZI  DA  POSTOJI  BOG 

Pošto  smo  već  objasnili  da  nije  uzaludno  tražiti  dokaze 
da  Bog  postoji,  prelazimo  na  iznošenje  dokaza  kojima  su 
filozofi  i  učitelji  Katoličke  crkve  dokazivali  da  Bog  postoji. 

Prvo  ćemo  iznijeti  dokaze  kojima  se  služi  Aristotel  kako 
bi  dokazao  da  Bog  postoji.  On  postojanje  Boga  nastoji  do¬ 
kazati  slijedeći  dva  puta  i  polazeći  od  gibanja. 

1.  Prvi  put  je  ovaj1.  —  Sve  što  se  giba,  u  gibanje  je  stavio 
netko  drugi.  A  da  se  nešto  giba,  primjerice  sunce,  očigled¬ 
na  je  činjenica.  Dakle,  to  što  se  giba,  u  gibanje  je  stavio 
netko  drugi.  Dosljedno  tomu,  ili  se  sam  taj  pokretač  nalazi 
u  gibanju  ili  je  on  nepokretan.  Ako  se  ne  nalazi  u  gibanju, 
došli  smo  do  onoga  što  smo  tražili,  to  jest  da  je  nužno 
ustvrditi  da  postoji  jedan  nepokretni  pokretač,  kojega  mi 
nazivamo  Bogom.  Ako  se,  naprotiv,  on  sam  nalazi  u  giba¬ 
nju,  u  gibanje  ga  je  stavio  jedan  drugi  pokretač.  Dakle,  ili 
nam  na  taj  način  valja  nastaviti  u  beskonačnost,  ili  ćemo 
morati  doći  do  jednog  prvog  nepokretnog  pokretača.  No  u 
beskonačnost  ne  možemo  ići.  Dakle,  nužno  je  ustvrditi  da 
postoji  jedan  prvi  nepokretni  pokretač. 

U  ovom  dokazu  valja  dokazati  dvije  rečenice:  a)  da  je 
»sve  što  se  nalazi  u  gibanju,  u  gibanje  stavio  netko  drugi«; 
b)  da  »u  nizu  pokrenutih  pokretača  ne  možemo  ići  u  besko¬ 
načnost«. 

Prvu  rečenicu  Filozof  dokazuje  na  tri  načina: 

I.  Ako  jedna  stvar  pokreće  samu  sebe,  neophodno  je  da 
u  sebi  ima  počelo  svoga  gibanja,  inače  je  očigledno  da  ju  je 
pokrenuo  netko  drugi.  Nadalje,  ona  ima  biti  pokrenuta 
izravno,  to  jest  ima  se  gibati  sama  po  sebi,  a  ne  zbog  nekog 
1  Usp.  Physic.  VII  c.  1. 

njezina  dijela,  kao  što  se  živo  biće  pokreće  gibanjem  vlasti¬ 
tih  nogu.  Na  taj  se  način  cjelina  ne  bi  gibala  sama  od  sebe, 
nego  od  nekoga  svoga  dijela,  a  jedan  bi  se  dio  gibao  od 
drugoga.  I  napokon,  jedan  bi  pokretač,  koji  bi  pokretao  sa¬ 
ma  sebe,  trebao  biti  djeljiv  i  imati  odjelite  dijelove,  budući 
da  je  sve  što  se  giba  djeljivo,  kako  je  dokazano  u  VI  knjizi 
Fizike1. 

Pošto  je  iznio  ove  pretpostavke,  Aristotel  ovako  dokazu¬ 
je.  Ona  stvar,  za  koju  se  tvrdi  da  se  giba  sama  od  sebe,  mo¬ 
ra  biti  pokrenuta  izravno  (primo  motum).  Stoga  mirova¬ 
njem  jednoga  njezina  dijela  ima  uslijediti  mirovanje  cjeli¬ 
ne.  Jer  kad  bi  se  mirovanjem  jednoga  njezina  dijela 
stavljao  u  gibanje  jedan  drugi  njezin  dio,  tada  cjelina  ne  bi 
bila  pokrenuta  izravno,  nego  samo  onaj  njezin  dio,  koji  se 
giba  dok  drugi  miruje.  A  nijedna  stvar,  koja  miruje  kad  mi¬ 
ruje  druga,  nije  kadra  pokrenuti  samu  sebe.  Mirovanje,  na¬ 
ime,  neke  stvari,  koja  uzrokuje  mirovanje  druge,  podudara 
se  s  njezinom  zavisnošću  u  gibanju  od  druge  stvari.  Stoga 
jedna  stvar  ne  može  pokretati  samu  sebe.  Dakle,  stvar  za 
koju  se  tvrdilo  da  se  pokreće  sama  od  sebe,  ne  pokreće  se 
sama  od  sebe.  Dosljedno  tomu,  nužno  je  da  je  sve  što  se 
nalazi  u  gibanju,  u  gibanje  stavio  netko  drugi. 

Ovom  se  dokazu  ne  protivi  ni  to  što  bi  netko  morao  reći 
da  se  jedan  dio  one  stvari,  za  koju  se  tvrdi  da  pokreće  sa¬ 
mu  sebe,  ne  može  naći  u  stanju  mirovanja,  te  da  nije  svoj¬ 
stvo  nekoga  dijela  da  miruje  ili  da  se  pokreće,  osim  nuz- 
gredno,  prema  ne  baš  dobronamjernoj  kritici  Avicene.1 
Snaga  se,  naime,  dokaza  sastoji  u  tome:  ako  jedna  stvar 
pokreće  samu  sebe,  izravno  i  po  sebi,  a  ne  snagom  svojih 
dijelova,  njezino  gibanje  ne  smije  zavisiti  od  nikoga.  No  gi¬ 
banje  jedne  djeljive  zbilje,  kao  uostalom  i  njezina  bitka, 
nužno  zavisi  od  dijelova.  Stoga  ona  nikada  ne  može  pokre¬ 
nuti  samu  sebe  izravno  i  po  sebi.  Dakle,  za  istinitost  nave¬ 
dene  pogodbene  rečenice  nije  potrebno  prepostaviti  da  je¬ 
dan  dio  bitka,  koji  pokreće  sama  sebe,  stvarno  ima  mirova¬ 
ti,  poput  neke  bezuvjetne  istine.  Dovoljno  je  da  bude 
istinita  ova  pogodbena  rečenice:  »Ako  miruje  dio,  mirovat 
će  i  cjelina«.  A  ona  može  biti  istinita,  premda  protaza  nije 

2  Odje,  VI  c.  4.  10  n.  3  ss. 

3  Avicenna,  Sufficientia  II  c.  1. 

moguća,  primjerice  kao  kad  bi  ova  pogodbena  rečenica  bi¬ 
la  istinita:  »Kad  bi  čovjek  bio  magarac,  bio  bi  nerazumno 
biće« . 

II.  Aristotel4  po  metodi  indukcije  postupa  ovako:  svaka, 
naime,  stvar  što  se  giba  nuzgredno,  ne  giba  se  od  same  se¬ 
be,  budući  da  je  na  gibanje  pokreće  jedan  drugi  subjekt. 
Isto  tako  ni  ona  stvar,  koja  se  kreće  po  nekoj  silovitosti,  ne 
giba  se  od  same  sebe,  što  je  očigledno.  Od  sebe  se  ne  giba¬ 
ju  ni  one  stvari  koje  su  obdarene  prirodnim  gibanjem,  po¬ 
put  živih  bića  što  ih  pokreće  duša.  Od  sebe  se  ne  gibaju  ni 
supstancije  podložne  prirodnim  gibanjima,  poput  teških  i 
lakih  tijela,  budući  da  je  njih  pokrenuo  uzrok  koji  ih  je 
proizveo  ili  koji  uklanja  zapreke  toga  gibanja.  A  sve  ono 
što  se  giba,  nalazi  se  u  gibanju  ili  po  sebi  ili  nuzgredno  (per 
se  aut  per  accidens).  No  sve  stvari,  koje  se  nalaze  u  gibanju 
izravno  i  same  po  sebi,  pokrenute  su  ili  silom  ili  po  prirodi. 
Ove  pak  posljednje,  ili  se  gibaju  po  sebi,  poput  živih  bića, 
ili  se  ne  gibaju  po  sebi,  poput  teških  i  lakih  tijela.  Stoga  je 
sve  ono,  što  se  nalazi  u  gibanju,  pokrenuo  netko  drugi. 

III.  Aristotel5  donosi  ovaj  dokaz.  Ništa  se  ne  može  isto¬ 
dobno  nalaziti  u  zbilji  i  u  mogućnosti  obzirom  na  istu 
stvar.  A  sve  ono  što  se  giba,  ukoliko  se  giba,  nalazi  se  u  mo¬ 
gućnosti,  budući  da  je  gibanje  zbilja  nekoga  bitka  u  mo¬ 
gućnosti,  ukoliko  se  nalazi  u  mogućnosti.6  Naprotiv,  ono 
što  pokreće,  ukoliko  pokreće,  nalazi  se  u  zbilji,  budući  da 
nijedna  stvar  ne  djeluje  ako  se  ne  nalazi  u  zbilji.  Ništa,  da¬ 
kle,  u  odnosu  na  istu  stvar  ne  može  biti  pokretač  i  istodob¬ 
no  pokrenuto.  Dakle,  ništa  ne  može  pokretati  samo  sebe. 

Valja,  međutim,  primijetiti  da  Platon,7  koji  je  prihvatio 
opće  mišljenje  i  ustvrdio  da  se  svaki  pokretač  nalazi  u  gi¬ 
banju,  uzima  pojam  gibanja  u  općenitijem  smislu  od  Ari¬ 
stotela.  Filozof®,  naime,  gibanje  uzima  u  vlastitom  smislu, 
to  jest  kao  zbilju  nekog  bitka  u  mogućnosti,  ukoliko  je  ta¬ 
kva,  u  smislu,  naime,  u  kojem  se  može  pripisavati  samo 
djeljivim  i  materijalnim  stvarima,  kako  on  kaže  u  VI  knjizi 

4  Physic.  VIII  c.  4. 

5  Ondje,  c.  5  n.  8. 

6  Ondje,  c.  1  n.  6. 

7  Plato,  Phaedrus  24. 

8  Physic.  III  c.  6. 

Fizika.  Prema  Platonovu  pak  mišljenju  onaj  koji  pokreće 
sama  sebe,  nije  tijelo.  On  je,  naime,  uzimao  pojam  gibanja 
za  svako  djelovanje,  tako  da  je  gibanjem  smatrao  i  umnu 
spoznaju  i  umno  zaključivanje  (intelligere  et  opinari).  Taj 
pak  način  izražavanja  spominje  i  Aristotel  u  III  knjizi  O 
duši l0.  U  tom,  dakle,  smislu  on  tvrdi  da  prvi  pokretač  po¬ 
kreće  sama  sebe,  jer  sama  sebe  spoznaje,  želi  i  ljubi.  A  to 
nije  u  suprotnosti  s  Aristotelovim  tvrdnjama.  Doći,  naime, 
do  prvog  bića  što  pokreće  sama  sebe,  u  smislu  Platonova 
mišljenja,  nije  ništa  drugo  nego  prihvatiti  Aristotelovu  mi¬ 
sao  o  prvoj  stvarnosti  koja  je  sasvim  nepokretna. 

Drugu,  međutim,  rečenicu,  da  se,  naime,  u  nizu  pokrenu¬ 
tih  pokretača  ne  može  ići  u  beskonačnost,  Aristotel  doka¬ 
zuje  trima  dokazima. 

I.  Evo  prvi."  Ako  se  u  nizu  pokrenutih  pokretača  ide  u 
beskonačnost,  neophodno  je  da  i  sva  bića  tog  beskonačnog 
niza  budu  beskonačna,  budući  da  je  sve  ono  što  je  podlo¬ 
žno  gibanju  djeljivo  i  tjelesno,  kao  što  je  dokazano  u  VI 
knjizi  Fizikd1.  A  sva  tijela  koja  pokreću,  jer  su  sama  pokre¬ 
nuta,  dok  pokreću  i  sama  su  podložna  gibanju.  Dakle,  sva 
ta  beskonačna  tijela  istodobno  se  gibaju  kad  se  jedno  od 
njih  giba.  A  svako  od  njih,  budući  da  je  ograničeno,  giba  se 
u  jednom  ograničenom  vremenu.13  Stoga  bi  se  sva  ona  bes¬ 
konačna  tijela  trebala  gibati  u  jednom  ograničenom  vre¬ 
menu.  No  to  je  nemoguće.  Dakle,  nemoguće  je  u  nizu  po¬ 
krenutih  pokretača  ići  u  beskonačnost. 

Aristotel,  nadalje,  na  slijedeći  način  dokazuje  kako  je  ne¬ 
moguće  da  se  netom  spomenuta  beskonačna  bića  gibaju  u 
jednom  ograničenom  vremenu.  Subjekt  koji  pokreće  isti  je 
onaj  koji  je  pokrenut,  pa  je  nužno  da  skupa  supostoje.  Fi¬ 
lozof  to  dokazuje  ispitujući  različite  vrste  gibanja.  A  tijela 
se  ne  mogu  naći  zajedno,  osim  po  neprekinutosti  i  susljed- 
nosti  (continuatio  et  contiguatio).  A  budući  da  su  svi  ti  po¬ 
krenuti  pokretači  tijela,  kako  je  već  dokazano,  neophodno 
je  da  oblikuju  jedno  jedino  složeno  biće  u  gibanju,  ili  po 

9  Ondje,  c.  32. 

10  De  anima  c.  7  n.  1. 

1 1  Physic.  VII  c.  3. 

12  Ondje,  VI  c.  4  n.  10. 

13  Ondje,  c.  33. 

neprekinutosti  ili  po  susljednosti.  I  tako  bi  se  jedna  besko¬ 
načna  zbilja  gibala  u  jednom  ograničenom  vremenu.  A  to 
je  nemoguće,  kako  je  dokazano  u  VI  knjizi  Fizike?4. 

II.  Drugi  dokaz,  kojim  se  dokazuje  ista  rečenica,  je  slije¬ 
deći.15  U  uređenom  nizu  pokretača,  koji  su  također  pokre¬ 
nuti,  nužno  opažamo  ovo:  ako  uklonimo  prvi,  nijedan  od 
slijedećih  pokretača  ne  može  pokretati  ili  biti  pokrenut, 
budući  da  je  prvi  uzrok  gibanja  svih  ostalih.  A  kad  bi  ure¬ 
đeni  niz  pokrenutih  pokretača  bio  beskonačan,  ne  bi  bilo 
prvog  pokretača,  već  bi  svi  bili  posredni  pokretači.  Dakle, 
nijedan  se  od  njih  ne  bi  mogao  nalaziti  u  gibanju,  pa  se 
stoga  ništa  na  svijetu  ne  bi  smjelo  nalaziti  u  gibanju. 

III.  Treći  se  dokaz  podudara  s  prethodnim,  ali  ide  obr¬ 
nutim  redoslijedom;  započinje,  naime,  odozgo.  Evo  tog  do¬ 
kaza.  Ono  što  pokreće  kao  sredstvo,  može  pokretati  samo 
snagom  jednog  glavnog  djelatnika  koji  pokreće  izravno 
(principaliter).  A  kad  bismo  u  nizu  pokrenutih  pokretača 
išli  u  beskonačnost,  svi  bi  ti  pokretači  pokretali  samo  kao 
oruđa  (instrumentaliter),  jer  ne  bi  bili  drugo  nego  pokreta¬ 
či  pokrenuti  od  strane  drugih,  bez  jednog  glavnog  djelatni¬ 
ka.  Dakle,  ništa  se  ne  bi  gibalo. 

Na  taj  smo  način  dokazali  obje  rečenice  koje  su  posluži¬ 
le  kao  prepostavka  u  prvom  putu  što  ga  slijedi  Aristotel  ka¬ 
ko  bi  zaključio  da  »postoji  jedan  prvi  nepokretni  pokre¬ 
tač«. 

2.  Drugi  put.'6—  Ako  je  jedna  stvar  što  pokreće  istodob¬ 
no  i  pokrenuta,  onda  je  ta  rečenica  istinita  ili  »po  sebi«  ili 
»nuzgredno«.  Ako  je  ta  rečenica  istinita  »nuzgredno«  (to 
jest  bez  unutarnje  nužnosti,  nego  samo  kao  nenužna  činje¬ 
nica),  tada  nije  »nužna«,  jer  ono  što  je  istinito  samo  »nuz¬ 
gredno«,  nije  nužno.  Dakle,  nenužna  je  i  (njoj  protivna)  re¬ 
čenica,  da  nijedan  pokretač  nije  pokrenut.  A  ako  jedan  po¬ 
kretač  nije  pokrenut,  onda  bi  se  moglo  prigovoriti,  da  on 
ni  ne  pokreće.  Dakle,  bilo  bi  moguće  da  se  ništa  na  svijetu 
ne  giba,  jer  ako  ništa  ne  giba,  ništa  nije  ni  stavljeno  u  giba¬ 
nje.  Aristotel,  međutim,  smatra  da  takav  slučaj  ne  može 
postojati.  Ne  može,  naime,  postojati  neko  vrijeme  u  kojem 

14  Ondje,  c.  7. 

15  Physic.  VIII,  c.  5. 

16  Ondje,  c.  5. 

ne  bi  bilo  nikakva  gibanja.17  Dakle,  gornja  pretpostavka  ne 
može  biti  nenužna  tvrdnja,  jer  iz  lažne  i  nenužne  rečenice 
ne  bi  mogao  proizići  lažni  i  nemogući  zaključak.  Stoga  re¬ 
čenica:  »Sve  ono  što  se  giba,  u  gibanje  je  stavio  netko  dru¬ 
gi«,  nije  istinita  samo  »nuzgredno«. 

Ako  se  u  jednom  subjektu  nalaze  dva  svojstva  koja  su 
međusobno  sjedinjena  »nuzgredno«  (per  accidens),  pa  se 
dogodi  da  se  prvo  od  njih  nađe  bez  drugoga,  valja  nam 
pretpostaviti  da  se  i  drugo  može  naći  bez  prvoga.  Ako, 
primjerice,  vidimo  da  su  kod  Sokrata  sjedinjene  bjelina  i 
glazbeno  umijeće,  dok  kod  Platona  vidimo  glazbeno  umije¬ 
će  bez  bjeline,  valja  pretpostaviti  da  u  nekom  trećem  mo¬ 
žemo  naći  bjelinu  bez  glazbenog  umijeća.  Ako  su,  stoga,  u 
jednom  određenom  subjektu  svojstva  pokretača  i  pokre¬ 
nutoga  sjedinjena  samo  »nuzgredno«,  a  budući  da  se  u  ne¬ 
kom  određenom  subjektu  može  naći  gibanje,  a  da  ono  od 
svoje  strane  ne  može  gibati,  valja  pretpostaviti  da  u  nekom 
određenom  subjektu  postoji  jedan  pokretač  koji  je  nezavi¬ 
san  od  svakoga  gibanja  od  strane  drugih  pokretača.  Niti  se 
gornjoj  pretpostavci  može  predbaciti  slučaj  dvaju  međuza¬ 
visnih  pokretača,  jer  se  u  tom  slučaju  radi  o  stvarima,  koje 
su  međusobno  sjedinjene,  ne  »po  sebi«  nego  »nuzgredno«. 

Ako  je  gore  spomenuta  rečenica  istinita  »po  sebi«  (ili  po 
unutarnjoj  nužnosti),  iz  nje  isto  tako  slijedi  nemogući  i  ne¬ 
prikladni  zaključak.  Jer,  ili  je  onaj  koji  pokreće  istodobno 
pokrenut  istom  vrstom  gibanja  kojom  pokreće,  ili  giba¬ 
njem  različite  vrste.  Ako  istom,  tada  je  nužno  da  onaj  koji 
vrši  promjenu  bude  i  sam  promijenjen,  koji  donosi  zdrav¬ 
lje  da  bude  izliječen,  koji  poučava  da  bude  poučavan,  i  to  u 
istoj  znanosti.  A  to  je  besmisleno,  jer  onaj  koji  poučava, 
mora  biti  u  posjedu  znanja,  dok  je  neophodno  da  onaj  koji 
uči  ne  posjeduje  to  znanje  kako  bi  mogao  učiti.  Dakle,  va¬ 
ljalo  bi  da  jedan  te  isti  subjekt  istu  stvar  posjeduje  i  ne 
posjeduje. 

A  ako  bi  bio  pokretan  gibanjem  druge  vrste,  tako  da  se 
onaj  koji  mijenja  istodobno  giba  nekim  mjesnim  giba¬ 
njem,  a  da  se  onaj  koji  giba  istodobno  povećava  obzirom 
na  mjesto,  a  to  je  slučaj  i  kod  svih  drugih,  slijedilo  bi  da  na 
taj  način  ne  bismo  mogli  ići  u  beskonačnost,  budući  da  su 

17  Ondje,  c.  1. 

ograničeni  rodovi  i  vrste  gibanja.  I  tako  bismo  došli  do  pr¬ 
vog  pokretača  koga  ne  pokreće  netko  drugi.  Osim  ako  net¬ 
ko  ne  bi  rekao  da  se  tu  radi  o  pravom  okretanju,  jer  kad  se 
iscrpe  svi  rodovi  i  sve  vrste  gibanja,  tada  sve  započinje  od 
početka.  Na  taj  bi  način  pokretač  gibanja  u  mjestu  bio  ta¬ 
kođer  podložan  promjeni,  djelatnik  koji  mijenja  također 
bi  bio  podložan  gibanju  obzirom  na  povećanje,  a  onda  bi 
opet  onaj  koji  giba  u  vidu  povećanja,  bio  podložan  gibanju 
u  mjestu.  A  iz  toga  bismo  došli  do  istoga  zaključka  kao  pri¬ 
je,  to  jest  da  je  ono  što  pokreće  istom  vrstom  gibanja,  i  sa¬ 
mo  pokrenuto  istim  gibanjem,  premda  ne  neposredno  već 
posredno. 

Dakle,  valja  zaključiti  da  postoji  prvi  pokretač  kojega  ni¬ 
je  pokrenuo  jedan  izvanjski  djelatnik.  Budući  pak  da  po¬ 
stojanje  prvog  pokretača,  koji  isključuje  izvanjski  poticaj 
na  gibanje,  ne  znači  da  je  on  posve  nepokretan,  Aristotel 
nastavlja  dalje  i  kaže  da  se  takva  nezavisnost  od  izvanj¬ 
skog  gibanja  kod  prvog  pokretača  može  proizvesti  na  dva 
načina.  Prvo,  na  način  što  je  onaj  prvi  pokretač  sasvim  ne¬ 
pokretan.  Tako  je  došao  do  onoga  što  je  tražio,  to  jest  da 
postoji  prvi  nepokretni  pokretač.  —  Drugo,  na  način  što 
onaj  prvi  pokretač  giba  sama  sebe.  I  to  se  čini  vjerojatnim, 
jer  u  svakoj  vrsti  stvari  ono  što  je  »po  sebi«  dolazi  uvijek 
ispred  onoga  što  je  »po  drugom«.  Dakle,  razložno  je  ustvr¬ 
diti  da  se  među  pokretačima  gibanja  onaj  prvi  pokretač  gi¬ 
ba  po  sebi,  a  ne  od  nekoga  drugoga. 

Kad  smo  takvu  pretpostavku  dopustili,  onda  iz  nje  slije¬ 
di  isti  zaključak.18  Naime,  ne  može  se  reći  da  je  u  gibanju 
samoga  sebe  cjelina  pokrenuta  od  cjeline,  jer  bi  tada  usli¬ 
jedile  već  spomenute  neprikladnosti,  to  jest  da  bi  netko  u 
isto  vrijeme  trebao  poučavati  i  biti  poučavan,  a  jednako  ta¬ 
ko  i  u  drugim  gibanjima,  te  da  bi  se  netko  istodobno  tre¬ 
bao  nalaziti  u  zbilji  i  mogućnosti.  Naime,  onaj  koji  pokre¬ 
će,  ukoliko  je  takav,  nalazi  se  u  zbilji,  a  onaj  koji  je  pokre¬ 
nut,  nalazi  se  u  mogućnosti.  Stoga  valja  zaključiti  da  onaj 
koji  pokreće  sama  sebe  ima  jedan  dio  koji  pokreće,  a  jedan 
dio  koji  je  pokrenut.  I  tako  smo  stigli  do  prethodnog  za¬ 
ključka,  to  jest  da  nužno  mora  postojati  jedan  nepokretni 

18  Ondje,  c.  5. 

pokretač,  i  da  je  nužno  da  on  ima  dijelove,  budući  da  je  sve 
ono  što  giba  djeljivo. 

Niti  bi  se  moglo  pretpostaviti  da  se  oba  dijela  pokreću 
jedan  od  drugoga,  niti  da  jedan  dio  pokreće  sama  sebe  i 
onaj  drugi  dio,  niti  da  dio  pokreće  cjelinu,  jer  bi  iz  toga 
uslijedile  neprikladnosti  o  kojima  smo  već  govorili,  to  jest 
da  bi  jedna  te  ista  stvar  pokretala  i  bila  pokretana  istom 
vrstom  gibanja,  da  bi  bila  istodobno  u  mogućnosti  i  zbilji, 
i  napokon,  cjelina  ne  bi  bila  pokretač  same  sebe  izravno 
(»po  sebi«),  već  zbog  jednoga  svoga  dijela.  Dakle,  valja  za¬ 
ključiti  da  u  onome,  koji  pokreće  sama  sebe,  postoji  jedan 
dio  koji  je  nepokretan,  a  koji  pokreće  ostale  dijelove. 

No  budući  da  se  u  bićima,  što  se  sama  kreću  i  bliska  su 
nama,  to  jest  u  životinjama,  onaj  dio  pokreće,  to  jest  duša, 
premda  »po  sebi«  nepokretna,  ipak  giba  »nuzgredno« ,  Ari¬ 
stotel  prelazi  na  dokazivanje  da  se  dio  koji  pokreće,  u  slu¬ 
čaju  prvog  pokretača  ne  smije  uopće  gibati  ni  po  sebi  ni 
nuzgredno.19 

Naime,  bića  što  se  sama  kreću  i  bliska  su  nama,  to  jest 
životinje,  podložna  su  raspadljivosti,  pa  će  i  njihov  dio  što 
pokreće  biti  nužno  pokrenut  nuzgredno.  Neophodno  je 
pak  da  bića  što  se  sama  kreću  i  što  su  podložna  raspadlji¬ 
vosti  budu  priključena  na  prvog  pokretača  koji  je  vječan. 
Dakle,  stvari  koje  pokreću  same  sebe  moraju  imati  jednog 
prvog  pokretača,  koji  nije  pokrenut  ni  po  sebi  ni  nuzgred¬ 
no. 

A  da  je,  po  Aristotelovu  mišljenju,  nužno  postojanje  ta¬ 
kvog  vječnog  pokretača,  stvar  je  očigledna.  Jer  ako  je  giba¬ 
nje  vječno,  kako  on  pretpostavlja,20  potrebno  je  da  rađanje 
bića  što  pokreću  sama  sebe,  a  koja  su  podložna  rađanju  i 
raspadanju,  bude  također  vječno.  A  nijedno  od  tih  bića, 
što  pokreću  sama  sebe,  ne  može  biti  uzrok  te  vječnosti,  jer 
ona  nisu  oduvijek.  To  ne  mogu  biti  niti  sva  zajedno,  bilo 
stoga  što  je  njihov  broj  beskonačan,  bilo  stoga  što  ne  po¬ 
stoje  istodobno.  Stoga  valja  dopustiti  postojanje  jednog 
bića  što  pokreće  sama  sebe  od  vijeka,  a  koje  je  uzrok  vječ¬ 
nosti  rađanja  kod  zemaljskih  bića  što  pokreću  sama  sebe. 

19  Ondje,  c.  6. 

20  Ondje,  c.  46. 

Dakle,  onaj  pokretač  koji  pokreće  ta  niža  bića,  nije  pokre¬ 
nut  ni  po  sebi  ni  nuzgredno. 

Nadalje,  u  bićima  što  pokreću  sama  sebe,  opažamo  da  se 
neka  počinju  gibati  pod  utjecajem  nekog  izvanjskog  giba¬ 
nja,  kako  se  događa  kod  životinja  koje  se  gibaju,  primjeri¬ 
ce,  pošto  su  probavile  hranu,  ili  zbog  atmosferskih  promje¬ 
na.  Na  taj  su  način  ta  bića,  što  pokreću  sama  sebe,  pokre¬ 
nuta  nuzgredno.  Iz  toga  se  može  zaključiti  da  nijedno  biće, 
što  pokreće  samo  sebe,  a  pokrenuto  je  ili  po  sebi  ili  nuz¬ 
gredno,  ne  može  biti  uvijek  u  gibanju.  Naprotiv,  prvo  biće, 
što  pokreće  sama  sebe,  mora  biti  uvijek  u  gibanju,  inače  ne 
bi  moglo  postojati  vječno  gibanje,  budući  da  je  svako  dru¬ 
go  gibanje  prouzročeno  gibanjem  prvog  pokretača  koji  po¬ 
kreće  sama  sebe.  Stoga  je  neophodno  zaključiti  da  je  prvo 
biće,  što  pokreće  sama  sebe,  pokrenuto  od  strane  jednog 
pokretača  koji  se  uopće  ne  kreće  ni  po  sebi  ni  nuzgredno. 

Tomu  se  dokazu  ne  protivi  ni  činjenica  što  (prema  Ari¬ 
stotelu)  pokretači  nižih  predjela  proizvode  vječno  gibanje, 
premda  se  tvrdi  da  su  ti  pokretači  pokrenuti  »nuzgredno«, 
a  ne  po  sebi,  i  to  zbog  predjela  što  ih  pokreću,  koji  opet 
slijede  gibanje  viših  predjela. 

No  budući  da  Bog  nije  dio  prvoga  neba  što  pokreće  sa¬ 
mo  sebe,  Aristotel  u  Metafizici 21  dokazuje  iz  tog  prvog  po¬ 
kretača,  koji  je  dio  prvog  neba  što  pokreće  samo  sebe,  da 
postoji  jedan  drugi  pokretač,  koji  je  posve  odjelit  i  koji  se 
zove  Bog.  Naime,  budući  da  su  svi  subjekti  kadri  pokretati 
sami  sebe  po  moći  težnje,  nužno  je  da  se  (živi)  pokretač, 
koji  je  dio  onoga  (prvoga  neba)  što  pokreće  samo  sebe,  gi¬ 
ba  po  težnji  za  nekim  poželjnim  predmetom.  A  to  je  dobro 
u  gibanju  više  od  njega.  Naime,  onaj  koji  teži  na  neki  je 
način  i  pokretni  pokretač,  dok  je  predmet  težnje  posve  ne¬ 
pokretni  pokretač.  Dakle,  mora  postojati  jedan  posve  odje¬ 
liti  i  nepokretni  pokretač  koji  se  zove  Bog. 

Postoje,  međutim,  dvije  poteškoće  koje,  čini  se,  oduzi¬ 
maju  snagu  Aristotelovim  dokazima: 

Prva  poteškoća  je  ta  što  oni  polaze  od  pretpostavke  vječ¬ 
nosti  gibanja,  što  katolici  već  u  samom  ishodištu  smatraju 
pogrešnim.  Na  to  pak  valja  odgovoriti  da  je  Aristotelov  do¬ 
kaz  jedan  od  najdjelotvornijih  putova  za  dokazivanje  Bo- 

21  Metaphysic.  XII  c.  7. 

žjeg  postojanja,  pa  čak  i  pod  pretpostavkom  vječnosti  svi¬ 
jeta,  jer  ako  nju  dopustimo,  može  nam  se  činiti  manje  oči¬ 
glednim  da  Bog  postoji.  Ako  su,  naime,  svijet,  kao  i  samo 
gibanje,  počeli  postojati,  očigledno  je  da  valja  ustvrditi  po¬ 
stojanje  nekog  uzroka,  koji  je  proizveo  svijet  i  gibanje,  jer 
sve  što  počinje  mora  primiti  početak  od  jednog  začetnika, 
budući  da  nijedna  stvar  sama  po  sebi  ne  može  prijeći  iz 
mogućnosti  u  zbilju,  ili  iz  ne-bitka  u  bitak. 

Druga  poteškoća  nastaje  iz  činjenice  što  ti  dokazi  pret¬ 
postavljaju  da  prvo  tijelo  podložno  gibanju,  to  jest  prvo 
nebesko  područje,  to  gibanje  ima  samo  od  sebe.  A  iz  toga 
proizlazi  da  je  ono  neko  produhovljeno  tijelo  (corpus  ani- 
matum).  Tu  stvar,  međutim,  mnogi  niječu.  Na  to  valja  od¬ 
govoriti  ovako:  ako  zaniječemo  da  se  prvo  nebesko  pokre¬ 
nuto  područje  giba  samo  od  sebe,  nužno  je  da  ga  je  u  giba¬ 
nje  neposredno  stavio  jedan  sasvim  nepokretni  pokretač. 
Sam  je  Aristotel,  naime,  došao  do  zaključka  koji  ima  ove 
dvije  mogućnosti:  ili  odmah  valja  priznati  da  postoji  prvi 
nepokretni  pokretač,  koji  je  jedna  odvojena  zbilja  (sepa- 
ratum),  ili  ćemo  dopustiti  da  postoji  pokretač,  koji  pokreće 
sama  sebe  i  koji  će  nas  postupno  dovesti  do  prvog  nepo¬ 
kretnog  pokretača,  koji  je  jedna  odvojena  zbilja.22 

3.  Treći  put.  —  U  II  knjizi  Metafizika  Aristotel  slijedi 
jedan  drugi  put  da  bi  dokazao  kako  se  ne  može  ići  u  besko¬ 
načnost  u  nizu  proizvodnih  uzroka  (causae  efficientes),  i 
da  valja  doći  do  prvog  uzroka  koji  nazivamo  Bogom.  — 
Evo  tog  dokaza:  u  cijelom  uređenom  nizu  proizvodnih 
uzroka,  prvi  (uzrok)  je  uzrok  posrednog  (uzroka),  a  posred¬ 
ni  je  (uzrok)  uzrok  posljednjega,  bilo  da  je  posredni  uzrok 
jedan  ili  ih  je  više.  A  ako  se  ukloni  jedan  uzrok,  uklanja  se  i 
svaka  stvar  koja  od  njega  zavisi.  Ako,  dakle,  uklonimo  prvi 
uzrok,  onaj  posredni  ne  može  više  biti  uzrok.  A  ako  u  nizu 
proizvodnih  uzroka  idemo  u  beskonačnost,  nijedan  uzrok 
neće  biti  prvi.  Dakle,  bit  će  uklonjeni  i  svi  ostali  posredni 
uzroci.  No  to  je  očigledno  pogrešno.  Dakle,  neophodno  je 
zaključiti  da  postoji  prvi  proizvodni  uzrok  koji  se  zove 
Bog. 

22  Physic.  VIII  c.  5  n.  12. 

23  Metaphysic.  I  c.  2. 

4.  Četvrti  put.  —  Iz  Aristotelovih  spisa  možemo  izvući 
još  jedan  dokaz.  On,  naime,  u  II  knjizi  Metafizika*  dokazu¬ 
je  da  su  one  stvari,  koje  postoje,  u  najvišem  stupnju  istini¬ 
te,  a  također  u  najvišem  stupnju  i  bića.  U  IV  knjizi25  tako¬ 
đer  dokazuje  da  postoji  jedno  biće  koje  je  u  najvišem  stup¬ 
nju  istinito,  i  to  stoga  što  uočavamo  da  je  od  dvije  lažne 
stvari  jedna  lažnija  od  druge,  iz  čega  zaključujemo  da  je 
jedna  od  njih  istinitija  od  druge.  No  to  je  uočljivo  po  većoj 
bliskosti  s  onim  što  je  u  najvišem  i  bezuvjetnom  smislu 
istinito.  Iz  toga  se,  nadalje,  može  zaključiti  da  postoji  ne¬ 
što  što  je  u  najvišem  stupnju  biće.  To  pak  biće  mi  naziva¬ 
mo  Bogom. 

5.  Peti  put.  —  U  vezi  s  ovim  pitanjem,  Ivan  Damascen- 
ski26  donosi  još  jedan  dokaz  što  ga  je  uzeo  iz  činjenice 
upravljanja  svijetom,  a  spominje  ga  i  Averroes  u  tumače¬ 
nju  II  knjige  Fizike.11  —  Evo  tog  dokaza:  nemoguće  je  da 
se  različite  stvari,  koje  su  međusobno  suprotne  i  nesklad¬ 
ne,  usklade  u  jedan  jedincati  red,  i  to  neprestance  ili  u  ve¬ 
ćini  slučajeva,  bez  upravljanja  nekoga  bića  koje  daje  da 
sve  pojedinačne  stvari  teže  prema  jednom  određenom  ci¬ 
lju.  A  vidimo  da  u  svijetu  stvari  različite  prirode  učestvuju 
u  jednom  poretku,  ne  rijetko  i  ne  slučajno,  nego  nepre¬ 
stance  i  u  najvećem  broju  slučajeva.  Dakle,  mora  postojati 
neko  biće  čija  promisao  upravlja  svijetom.  To  biće  mi  nazi¬ 
vamo  Bogom. 


24  Ondje,  c.  1  n.  5. 

25  Ondje,  IV  c.  4  n.  27-28. 

26  De  fide  orth.  I  c.  3. 

27  Physic.  t.  75. 

POGLAVLJE  51 
(S.  c.  g.  III) 

NA  KOJI  NAČIN  MOŽEMO  BOGA  GLEDATI  PO  BITI? 

Kako  je  nemoguće  da  jedna  prirodna  težnja  bude  uza¬ 
ludna,  što  bi  se  obistinilo  kad  ne  bi  bilo  moguće  spoznati 
božansku  bit  (divina  substantia),  za  kojom  po  prirodi  teže 
sva  bića  obdarena  umom  (mentes),  nužno  je  ustvrditi  da 
postoji  mogućnost  gledanja  Božje  biti,  bilo  od  strane 
odvojenih  zbilja,  bilo  od  strane  bića  obdarenih  umom. 

Iz  onoga  što  smo  dosada  rekli,  jasno  je  kakav  ima  biti 
način  toga  gledanja.  Naime,  gore  (pogl.  49)  smo  rastumači¬ 
li  da  jedno  razumsko  biće  ne  može  gledati  bit  Božju  po¬ 
sredstvom  nekog  stvorenog  izraza  (aliqua  species  creata). 
Pretpostavivši,  dakle,  da  se  Božju  bit  može  gledati,  ne¬ 
ophodno  je  da  je  um  gleda  posredstvom  iste  Božje  biti.  Na 
taj  je  način  u  tom  gledanju  bit  Božja  istodobno  i  predmet 
gledanja  i  sredstvo  kojim  se  gleda. 

No  budući  da  um  ne  može  spoznati  neku  bit  ako  ga  nije 
u  zbilju  stavila  jedna  namjeravana  slika  kao  jedan  oblik 
(species  informans),  koji  je  slika  spoznate  stvari  (simili- 
tudo  rei  intellectae),  nekome  se  može  učiniti  nemogućim 
da  jedan  stvoreni  um  po  božanskoj  biti  (per  essentiam  di- 
vinam)  može  gledati  samu  božansku  bit  posredstvom  jed¬ 
nog  umnog  izraza  (species  intelligibilis).  Božanska  je,  na¬ 
ime,  bit  jedna  samostojna  zbilja,  a  u  Prvoj  smo  knjizi  do¬ 
kazali  (pogl.  26  i  si.)  da  Bog  ne  može  biti  oblik  (forma) 
nikakve  stvari. 

Da  bismo  pitanje  razjasnili,  moramo  primijetiti  da  je 
jedna  po  sebi  samostojna  bit  (substantia  subsistens),  ili  sa¬ 
mo  oblik,  ili  složeno  biće  iz  materije  i  oblika.  No  jedno  slo¬ 
ženo  biće  iz  materije  i  oblika  zacijelo  ne  može  biti  oblik 
jednog  drugog  bivstva,  jer  je  oblik  u  njemu  toliko  stije- 
šnjen  (contractus)  s  određenom  materijom,  da  ne  može  bi- 

ti  oblik  druge  stvari.  Naprotiv,  ona  zbilja  koja  je  na  taj  na¬ 
čin  samostojna,  a  ipak  je  samo  oblik,  može  biti  oblik  dru¬ 
gih  bivstava,  samo  ukoliko  je  njezino  biće  takvo  da  može 
biti  priopćavano  drugima,  kako  smo  razjasnili  u  Drugoj 
knjizi  (pogl.  68)  kad  smo  govorili  o  ljudskoj  duši.  Ako  pak 
njezino  biće  nema  mogućnosti  da  bude  priopćavano,  neće 
biti  oblik  nijedne  druge  stvari,  jer  bi  tada  to  samostojno 
biće  bilo  uvjetovano  u  samome  sebi  vlastitim  bitkom,  kao 
što  su  materijalna  bića  uvjetovana  vlastitom  materijom.  A 
kao  što  se  takvo  ponašanje  uočava  u  supstancijalnom  ili  fi¬ 
zičkom  biću,  uočava  se  i  u  redu  umne  spoznaje.  Naime,  bu¬ 
dući  da  je  savršenstvo  uma  sama  istina,  oblik  u  redu  umne 
spoznaje  može  biti  samo  onaj  spoznajni  predmet,  koji  je 
sama  istina.  A  to  pripada  samo  Bogu.  Naime,  budući  da  je 
svojstvo  bića  ono  što  je  istinito,1  prava  istina  može  biti  sa¬ 
mo  ona  zbilja  koje  je  vlastito  biće.  A  to  je  isključivo  u  nad¬ 
ležnosti  Božjoj,  kako  smo  rastumačili  u  Drugoj  knjizi 
(pogl.  15).  Stoga  ostala  samostojna  bića  nisu  kao  čisti  obli¬ 
ci  u  redu  umne  spoznaje,  već  kao  bića  koja  imaju  jedan 
oblik  u  jednom  određenom  subjektu.  Naime,  svako  je  od 
njih  istinito,  ali  nije  istina,  isto  kao  što  je  ono  i  jedno  biće, 
ali  nije  bitak.  Dakle,  jasno  je  da  božanska  bit  u  odnosu  na 
stvoreni  um  može  imati  ulogu  umnog  izraza,  što  ne  može 
biti  svojstvo  nijednog  drugog  odvojenog  bića.  Ne  može, 
međutim,  biti  oblik  neke  druge  stvari  u  fizičkom  i  prirod¬ 
nom  redu,  budući  da  bi  iz  njihova  jedinstva  uslijedilo 
ustrojstvo  jedne  jedine  prirode;  a  to  je  nedopustivo,  budu¬ 
ći  da  je  božanska  bit  sama  u  sebi  savršena  u  svojoj  naravi. 
Naprotiv,  umni  izraz  sjedinjen  s  umom  ne  sačinjava  jednu 
narav,  nego  mu  daje  savršenstvo  spoznaje.  A  to  se  ne  proti¬ 
vi  savršenstvu  božanske  biti. 

Sveto  nam  pismo  obećava  upravo  takvo  neposredno  gle¬ 
danje  Boga:  »Sada  vidimo  u  ogledalu,  nejasno,  a  onda  će¬ 
mo  licem  u  lice«  (1  Kor  13,  12).  Te  se  riječi  ne  smiju  shvati¬ 
ti  u  materijalnom  smislu,  tako  da  u  božanstvu  umišljamo 
jedno  tjelesno  lice,  budući  da  smo  već  dokazali  da  je  Bog 
bestjelesan  (Knjiga  I,  pogl.  27).  Niti  je  moguće  da  mi  sami 
gledamo  Boga  našim  tjelesnim  licem,  budući  da  je  tjelesno 
gledanje,  koje  je  na  našem  licu,  ograničeno  samo  na  mate- 
1  Aristotel,  Metaphysic.  I  c.  1  n.  5 

rijalne  stvari.  Stoga  ćemo  mi  gledati  Boga  licem  u  lice,  jer 
ćemo  ga  gledati  neposredno,  kao  kada  gledamo  čovjeka  li¬ 
cem  u  lice. 

Tim  pak  gledanjem  postižemo  najvišu  sličnost  s  Bogom 
i  postajemo  dionici  njegova  blaženstva,  budući  da  Bog 
sam  gleda  vlastito  biće  posredstvom  vlastite  biti,  a  to  sači¬ 
njava  njegovo  blaženstvo.  Stoga  Ivan  kaže:  »Kad  se  on  oči¬ 
tuje,  bit  ćemo  mu  slični,  jer  ćemo  ga  vidjeti  onakva  kakav 
jest«  (1  Iv  13,  2).  A  Gospodin  u  Lukinu  evanđelju  (22,  29  i 
si.)  kaže:  »Ja  vam  pripravljam  kraljevstvo,  kao  što  je  Otac 
moj  pripravio  meni  jedan  stol,  da  jedete  i  pijete  za  mojim 
stolom  u  mome  kraljevstvu«.  Te  se  rečenice  ne  mogu  shva¬ 
titi  kao  da  je  riječ  o  tjelesnoj  hrani  i  piću,  nego  u  smislu 
onoga  što  se  uzima  na  stolu  Mudrosti,  u  skladu  s  njezinim 
pozivom:  »Jedite  od  njega  kruha  i  pijte  vina  koje  sam  po¬ 
miješala«  (Izr  9,  5).  Stoga  za  Božjim  stolom  jedu  i  piju  oni 
koji  uživaju  istu  sreću  kojom  je  sam  Bog  sretan,  jer  ga  gle¬ 
daju  na  način  na  koji  on  gleda  sam  sebe. 

